
ŽMOGUS IR ISTORIJA 
VALTERIO SKOTO ROMANUOSE 


Valterio Skoto (Walter Scott, 1771—1832) kūrinys „Veiverlis, arba 
Prieš šešiasdešimt metų“ (1814) pradėjo naujo žanro — istorinio roma- 
no — raidą. Po V. Skoto XIX a. literatūroje istorinis romanas įsitvirti- 
no kaip vienas iš populiariausių prozos žanrų. Jis sėkmingai kuriamas 
ir XX a. rašytojų, tik, žinoma, dabar gerokai pasikeitė jo vidinė struk- 
tūra, meninis istorijos suvokimas, dabarties ir praeities santykis. 

Istorija visais laikais teikė ir teikia literatūrai daugybę siužetų, 
dramatiškų situacijų, įdomių asmenybių, tinkančių grožiniam kūriniui. 
Anglų rašytojai istorija susidomėjo ypač renesanso ir romantizmo lai- 
kais. Renesanso epochoje V. Šekspyro genijus dramatizavo praeities 
įvykius, žvelgdamas į juos pro savo meto prizmę, 0 romantizmo laikais 
V. Skotas sukūrė didžiulę savo krašto istorijos panoramą, autentiškai 
vaizduodamas praėjusių dienų atmosferą, papročius ir gyvenimo būdą. 
Ne veltui V. Skotas taip dažnai kreipiasi į savo pirmtaką, kurį ne ma- 
žiau kaip ir jį patį domino tautos, valstybės likimas, politiniai ir socia- 
liniai prieštaravimai. 

Abiejų rašytojų požiūris į istoriją buvo skirtingas. V. Šekspyras 
stichiškai suvokė istoriją ir nedarė esminio skirtumo tarp dabarties ir 
praeities. Jis neatkūrė praeities tokios, kokia ji iš tikrųjų buvo, neper- 
teikė ankstesnių epochų tikrovės. Jo istorinėse kronikose praeitis 
tarsi susilieja su dabartimi, jose jaučiamas V. Šekspyro laikų gyveni- 
mo pulsas, renesanso žmogaus problemos. 

V. Skoto istorizmas — sąmoningas, nuoseklus per visą kūrybą ir 
„persmelkia visas meninio vaizdo poras“ *. V. Šekspyras praeitį priar- 
tina prie savo gyvenamojo meto, o V. Skotas pats persikelia į praeitį 
ir žiūri į ją amžininko akimis. 

Istorizmas kaip kriterijus, kuriuo reikia vadovautis rašant istorine 
tematika, įsigali XIX a. literatūroje. Kad istorija būtų suprasta kaip 
Visuomeninių santykių kaita, reikėjo Didžiosios prancūzų revoliucijos 
ir Napoleono karų patirties. V. Skotas buvo šių reiškinių liudytojas, ir 
tai jam padėjo suvokti pasaulyje vykstančias permainas, pajusti esminį 
skirtumą tarp viduramžių ir naujųjų laikų socialinių santykių, žmonių 


* AenoGa» I, Hcropux 1 AKTepaTypa.— M., 1977, c. 86. 


buities ir psichologijos. Didelį vaidmenį formuojantis istorizmo princi- 
pui suvaidino XVIII a. filosofų (Monteskjė, Kondorsė, Voltero, Hiū- 
mo), taip pat rašytojų (Lesingo, Šilerio, Gėtės) požiūris į istorijos pro- 
cesą kaip į laipsnišką žmogaus minties tobulėjimą. Romantizmas, 
iškėlęs istorinės raidos nacionalinio savitumo problemą, prisidėjo prie 
istorizmo susiformavimo. 

V. Skoto požiūrį į istoriją ir į to meto politinę socialinę situaciją 
lėmė jo konservatizmas. Būdamas torių šalininkas, lojalus to meto po- 
litinei sistemai, jis negalėjo tinkamai įvertinti Didžiosios prancūzų re- 
voliucijos ir stovėjo nuošaly nuo Anglijos XIX a. pradžios demokrati- 
nių sąjūdžių. Tačiau rašytojas sugebėjo įžvelgti liaudies kaip socialinės 
jėgos istorinę reikšmę ir neidealizavo viduramžių, suprasdamas, kad 
tai jau negrįžtamas etapas. 

Didelę reikšmę V. Skotui, kaip istorinio romano kūrėjui, turėjo tai, 
kad jis gimė ir visą gyvenimą praleido Škotijoje. Čia ilgiau negu kitose 
Didžiosios Britanijos srityse išliko senieji papročiai ir tradicijos, o drama- 
tiška Škotijos istorija skatino apmąstyti ir meniškai įprasminti savo tau- 
tos likimą. 

Nuo pat vaikystės V. Skotą supo aplinka, kuri žadino vaizduotėje 
praeities reginius, tolimų epochų prisiminimą. Jo gimtasis Edinburgas bu- 
vo tikras škotų istorijos paminklas. Karaliaus pilis, dunksanti ant 
aukštos uolos, Kromvelio pusiau sugriauti Holirūdo rūmai, niū- 
rus kalėjimo pastatas, kurį 1736 m. užėmė sukilėliai, bylote bylo- 
jo apie mūšius, valstybinius perversmus ir liaudies maištus. Vaikystę jis 
praleido Roksberio grafystėje, senelio ūkyje, vėliau mokėsi Edinburgo 
mokykloje ir universitete, kur įgijo advokato profesiją. Nors V. Skotas 
buvo raišas, bet daug vaikščiojo, mėgo jodinėti, žvejoti, medžioti. Jis 
lankė senas pilis, garsias Škotijos istorines vietas, ieškodamas senovės 
paminklų liekanų. Ypač gerai ištyrinėjo šiaurinės Škotijos kalnų rajoną 
ir pasienio sritis, esančias pietuose. Skaitė Šekspyrą, Homerą, škotų ba- 
lades, poetų Ramzio ir Fergusono dainas. Anksti į jo rankas pateko 
T. Persio „Senosios anglų poezijos paminklai“, sukėlę didžiulį susidomė- 
jimą liaudies kūryba ne tik Anglijoje, bet ir kituose kraštuose. 

V. Skotas surinko daug škotų baladžių ir dainų, kurias vėliau iš- 
leido trijų tomų rinkiniu „Škotijos pasienio dainos“ (1802—1803). Šiame 
rinkinyje bene pirmąkart liaudies kūryba buvo pateikta autentiškai, ne- 
dailinant ir nestilizuojant jos. Iš prigimties turėdamas pasakotojo talentą, 
V. Skotas mokėsi iš baladžių glaustomis dramatinėmis scenomis perteikti 
įvykius, konkrečiais vaizdais apibūdinti aplinką. 

Po baladžių sekė originalios poemos („Paskutinio menestrelio dai- 
na", 1805; „„Marmionas“, 1808; „Ežero dama“, 1810; „Rokbi“, 1813), 
plačiai išgarsinusios rašytoją. Tačiau tikrasis V. Skoto talentas atsisklei- 
dė prozoje. Jau pirmasis jo romanas ,„„Veiverlis“ turėjo didžiulį pasiseki- 
mą. Pasirodant vis naujiems rašytojo kūriniams, pripažinimas kaskart di- 
dėjo. „Veiverlis“ ir dar keletas romanų išėjo anoniminio autoriaus vardu. 

V. Skoto romanai chronologiniu ir tematiniu atžvilgiu sudaro dvi 
grupes. 1814—1819 metais parašytų romanų veiksmas vyksta rašytojui 

gerai pažįstamose kalnų Škotijos ir pasienio vietovėse ir apima palyginti 
netolimus laikus — XVII a. pabaigą ir XVIII amžių. Tai vadinamieji „ško- 
tiškieji" romanai. Be „Veiverlio“, į šią grupę įeina romanai „Gajus Ma- 
neringas“ (1815), „„Antikvarininkas“, ,„Puritonai“, „Juodasis nykštukas“ 
(visi 1816), „Rob Rojus“ ir „,„Midlodiano širdis" (1818), ,Lamermūro suža- 
dėtinė" ir „„Montrouzo legenda“ (1819). 

Antrajai grupei priklauso „Aivenhas“, „Vienuolynas“ ir „„Abatas“ 
(1820), „Kenilvortas“ (1821), ,Kventinas Dervardas" (1823), „„Vudstokas“ 
(1826), „Gražioji Perto mergelė" (1828) ir kiti romanai. Juose V. Skotas 
nutolsta į senesnius laikus, o veiksmo vietą daugiausia perkelia už Ško- 
tijos ribų. „Aivenhe“ vaizduojama anglosaksų ir normandų santykiai 
XII a. Anglijoje, „Kenilvorte“ — Elžbietos laikai, „Vudstoke“ — XVII a. 
revoliucija. ,,Kventino Dervardo“ veiksmas vyksta XV a. Prancūzijoje, 
kai šalį valdė Liudvikas XI. Tiesa, kai kurie vėliau parašyti V. Skoto 
romanai („Vienuolynas“, „Abatas“, „Gražioji Perto mergelė“) taip pat 
vaizduoja Škotiją, tačiau ankstesnius nei XVIII a. laikus. 

Visi tyrinėtojai pripažįsta, kad Skoto istorinis realizmas su didesne 
menine jėga pasireiškia pirmosios grupės romanuose apie artimesnę pra- 
eitį, — apie ją galėjo gyviau papasakoti jo sutikti seni žmonės ir gausi 
archyvinė, jam prieinama medžiaga. To laikotarpio škotų papročius ir 
tradicijas autorius taip pat gerai pažinojo iš kelionių po atkampiausias 
savo krašto vietas, kur dar buvo išsilaikiusi klanų sistema su kraujo 
keršto, vyresniųjų rinkimo papročiais. 

Tais atvejais, kai rašytojui tekdavo daugiau pasikliauti vaizduote, 
laiko jausmas nebe toks konkretus, istorinis objektyvumas kartais uUž- 
leidžia vietą sentimentaliam žavėjimuisi viduramžiais, realistinį koloritą 
pakeičia dekoratyvūs puotų, medžioklių, turnyrų ir iškilmingų procesijų 
aprašinėjimai. 

Istorinio romano principus suformulavo pats V. Skotas, sakydamas, 
jog autorius, remdamasis faktais, turi pavaizduoti, kaip gyveno, mąstė ir 
jautė praėjusių laikų žmonės. „Autorius yra tarsi ir gyvųjų, ir mirusių- 
jų amžininkas. Protas padeda jam atskirti individualius bruožus nuo ben- 
drų, o laki ir gyva, bet tiksli vaizduotė sukuria skaitytojui tų laikų per- 
sonažus"“. V. Skotas skiria savo meto tikrovę nuo praeities ir mano, jog 
svarbiausia — prasiskverbti į dvasinį tautos gyvenimą, jos papročius, 
Pavaizduoti istoriją per asmeninį žmogaus gyvenimą, kitaip sakant, 
Perteikti socialinę psichologiją. Šią V. Skoto kūrybos ypatybę labai ver- 
tino V. Belinskis: „Skaitydami Valterio Skoto istorinį romaną, mes palys 
tarytum tampame tos epochos amžininkais, piliečiais šalies, kurioje klos- 
tosi romano įvykiai, ir įsigilinę sužinome daugiau, negu skaitydami bet 
kokią istoriją“*. 

V. Skotas pasirinkdavo lemiamos reikšmės laikus, ir jo herojai no- 
TOM nenorom įtraukiami į istorinių įvykių verpetą. Jie tampa masinių 
Sąjūdžių, paties istorinio proceso dalyviais. Įvairių politinių grupuočių 
konfliktuose jie neišvengiamai turi stoti vienos ar kitos jėgos pusėn. To- 
——— 


. A BenuHckHh B. T. Co6p. Cow. B TPex ToMax, T. II—M., 1948, 


dėl herojaus apsisprendimo problema užima svarbią vietą V. Skoto ro- 
manuose. 

Labiausiai V. Skotą domino Didžiosios Britanijos saloje gyvenančių 
tautų, ypač anglų ir škotų santykiai, jų nacionalinė ir ekonominė kova. 
Dviejų tautų, stojusių į žūtbūtines grumtynes, tema niekada neišnyksta 
iš jo kūrybos*. 

Viduramžiais Škotija buvo nepriklausoma valstybė, ne kartą su gink- 
lu rankose gynusi savo žemes nuo anglų užpuolimo. 1603 metais po 
Elžbietos mirties Škotijos karalius Jokūbas VI tapo Anglijos karaliumi 
Jokūbu I, vadinasi, Anglija ir Škotija buvo sujungtos personaline unija. 
Lemiamas smūgis Škotijos nepriklausomybei buvo suduotas respublikos 
metu, kai anglų parlamento kariuomenė sutriuškino škotų dalinius prie 
Danbaro ir 1653 m. Kromvelio įsaku buvo įteisintas Anglijos ir Škotijos 
sujungimas. 1707 m. Anglijos parlamentas unijos aktu galutinai prijun- 
gė Škotiją prie Anglijos. 

Skotas pripažino unijos reikalingumą ir manė, kad nacijos, gyvenan- 
čios vienoje saloje, turi gyventi kaip „dera geriems kaimynams ir drau- 
gams". Iš dalies toks požiūris suprantamas, nes rašytojas augo pasienio 
srityje, kur buvo didesnė anglų kalbos ir kultūros įtaka negu atokesniuo- 
se Škotijos rajonuose. Tačiau tai nesumenkino dar jaunystėje gimusio, 
ryškiai atsispindinčio jo kūryboje škotiško patriotizmo, kuris padėjo 
susiformuoti konservatyvioms pozicijoms. Torių partija jam atrodė esanti 
labiau patriotinė negu vigų. Rašytojas neslėpė savo simpatijų jakobitams, 
kurie du kartus XVIII a. (1715 ir 1745) mėgino atstatyti Stiuartų preten- 
Zijas į Anglijos sostą ir abu kartus buvo sutriuškinti; jas skatino dau- 
giausia neteisingas anglų vyriausybės elgesys Škotijoje. 

Ligi XVIII a. vidurio Škotijoje, ypač kalnų rajone dar stipriai laikėsi 
patriarchalinės feodalinės santvarkos pagrindas — klanai. Po 1745 m. su- 
kilimo prasidėjo nauja epocha. Senoji patriarchalinė feodalinė Škotija 
sparčiai nyko, formavosi buržuazinė dvarininkiška sistema. Suiro klanai, 
valstiečiai buvo priversti palikti savo žemes, kurios atiteko stambiesiems 
savininkams. Šiuos pasikeitimus K. Marksas apibūdino kaip „revoliuciją, 
prasidėjusią Škotijoje tuoj po pretendento paskutinio sukilimo“**. Visa 
tai vyko, galima sakyti, V. Skoto akyse, o apie tai, kas buvo prieš pen- 
kiasdešimt metų, jis dar vaikystėje girdėjo iš vyresnio amžiaus žmonių 
lūpų. Tai buvo rašytojui gyva atmintis, ir, matyt, neatsitiktinai pirma- 
jame savo romane „Veiverlis“ V. Skotas ryžosi pavaizduoti jam artimiau- 
sius lemtingus Škotijos įvykius — 1745 m. jakobitų sukilimą. 

Ne mažiau dramatiškam Škotijos istorijos laikotarpiui skirtas ir ro- 
manas „Puritonai“, kurio originalo pavadinimas „Old Mortality“ (old — 
senas, mortality — mirtingumas, mirtis) beveik neišverčiamas. Taip vadi- 
namas senis, kuris vaikšto po kapines, atnaujindamas apsamanojusius 
puritonų antkapius. Lietuviškame vertime jis vadinamas Kapų Seniu. 


* Penzos B. I. TBopuecrBo BanbTepa CkoTTa.— M.—A., 1965, 
c. 129, 
** K. Marksas. Kapitalas.— V., 1957, p. 652. 


Laikotarpiui, kurį vaizduoja Skotas, būdingi religiniai persekiojimai. 
1660 m. restauravus monarchiją, anglikonai vėl atgavo valstybinės re- 
ligijos teises, o kitos religijos buvo žiauriai slopinamos. Tai sukėlė jų 
pasekėjų pasipriešinimą, jie maištaudavo „ir net sukildavo. Vienas toks 
sukilimas įvyko Škotijoje, kai grupė presbiterionų, vadovaujamų Džono 
Balfuro, nužudė arkivyskupą Šarpą, negailestingai juos persekiojusį. 
v. Skotas nevaizduoja arkivyskupo nužudymo, romano pagrindą sudaro 
paties sukilimo aprašymas. 

Jau pirmieji romano skyriai, kuriuose vaizduojama karaliaus kariau- 
nos apžiūra ir šaudymo į papūgą varžybos atkampioje Lenarko grafystės 
srityje, simboliškai parodo visą religinio ir politinio konflikto situaciją: 
iš vienos pusės aristokratai, iš kitos — vietiniai valstiečiai nuomininkai. 
Kraštas pasidalijęs į dvi stovyklas: torius, kurie remia vyriausybę ir 
anglikonų bažnyčią, ir vigus, kurie atmeta karaliaus autoritetą ir išpa- 
žįsta presbiterionų tikėjimą. Ypač nusistatę prieš rojalistus kameronie- 
čiai — ekstremistinė presbiterionų grupė. Kadangi apžiūrą ir varžybas 
organizuodavo rojalistai, presbiterionai „niekino ir smerkė“ šią pramogą, 
o jų pamokslininkai griežtai draudė jose dalyvauti. V. Skotas parodo, 
kad šie prieštaravimai giliai įsišakniję žmonių socialiniame gyvenime ir 
anaiptol nėra vien teoriniai ginčai. 

Pirmųjų skyrių situacija ne tik rodo jėgų pasiskirstymą, bet ir slepia 
savyje konflikto pradmenis. Šis įspūdis ypač sustiprėja smuklės epizode, 
kur susirenka priešiškų jėgų atstovai ir įvyksta pirmosios imtynės tarp 
kameroniečių vadovo Džono Balfuro, praminto Berliu Klajūnu, ir leib- 
gvardiečio seržanto Bosvelo. Jau šioje scenoje romano herojus Henris 
Mortonas atlieka tarpininko vaidmenį, kurį jis vykdys ir tolesnėje ro- 
mano eigoje. 

V. Skotas pamažu stiprina įtampą, plėtodamas persekiojimo ir prie- 
spaudos bei pasipriešinimo ir stoiško tvirtumo temas. Krašte savivaliau- 
ja leibgvardiečiai, negailestingai slopinami puritonai, o šie atkakliai gina 
savo pozicijas, kartais griebdamiesi ir smurto. Arkivyskupo Šarpo nužu- 
dymas — paskutinė kibirkštis, nuo kurios įsiliepsnoja ir taip jau įkai- 
tusi atmosfera. Centrinė romano vieta — kova tarp rojalistų ir presbite- 
Iionų. Pirmąjį susidūrimą laimi sukilėliai, tačiau antrasis mūšis baigiasi 
Visiška rojalistų pergale. V. Skotas parodo, kad rojalistai laimi ne tik 
dėl to, kad jie geriau organizuoti ir ginkluoti, bet ir dėl to, kad yra vie- 
ningesni. Presbiterionų stovykloje nėra sutarimo ne tik tarp ekstremistų 
ir nuosaikiųjų, bet ir tarp pačių ekstremistų. Jų pralaimėjimą V. Skotas 
Vaizduoja kaip istorinę būtinybę. 

Rašytojas objektyviai piešia abi grupuotes, nors didesnės jo simpati- 
jos persekiojamųjų pusėje. V. Skotas nepateisina tik užkietėjusių fana- 
tikų kameroniečių. Aristokratijos atstovus (Iedę Margeritą, jos svainį ma- 
jorą Belendeną) autorius vaizduoja su neslepiama ironija. Net Editos 
Perdėtas jausmingumas dažnai sukelia skaitytojo šypseną. Tačiau ryš- 
kiausiai šio socialinio sluoksnio jausena ir mąstysena perteikiama pul- 
kininko (vėliau generolo) Kleiverhauso paveikslu. Kleiverhausas malo- 
Nios įšvaizdos, galantiškų manierų, iš pažiūros geraširdis ir mandagus. 

„Tačiau po šia malonia išore slypėjo dvasia, sklidina nežabotų siekių 
bei užmojų ir podraug apdairi ir nuovoki, kaip palies Makiavelio“. Klei- 
verhausas — šaltakraujis žudikas, nepripažįstantis jokių jausmų ir są- 
žinės priekaištų. Tai išdidus aristokratas, kuris su panieka žiūri į pa- 
prastus žmones. Jis — fanatikas, kaip ir maištininkų vadas Berlis. 

Balfuras iš Berlio — viena ryškiausių romano figūrų. Jau pirmas su- 
sitikimas su juo smuklėje rodo, kad šis paslaptingas personažas apdo- 
vanotas neeiline fizine jėga ir dvasine galybe. Jis įsitikinęs, jog vykdo 
dievo valią, kad jo misija nulemta iš aukščiau. Žiaurumą jis pateisina 
tikslu, kurio siekia. Berlio pyktis ir kerštas iš pirmo žvilgsnio atrodo nuo- 
širdus ir nesavanaudiškas, tačiau iš tikrųjų jis nėra toks abejingas šios 
žemės tuštybėms, kaip mėgsta pabrėžti. Jis trokšta garbės ir valdžios, 
nori palenkti nuosaikiuosius presbiterionus į savo pusę, „„vildamasis, jog 
ateityje gebės primesti jiems savo valią“. Kartu Berliui netrūksta hero- 
jiškumo. V. Skotas savo herojų vaizduoja esantį beveik nežemiškos jė- 
gos, todėl jis panašus į išskirtinius romantinius personažus. 

Henriui Mortonui svetimas fanatizmas. Jis smerkia ir vienų, ir kitų 
smurtą, o sukilėlių pusėje iš dalies atsidūrė dėl to, kad pačios aplinkybės 
įtraukė į prasidėjusį konfliktą, nors iš tikrųjų jis „buvo apsisprendęs 
dėtis prie bet kokio sukilimo, žadančio laisvę jo šaliai". Mortonas nuo- 
saikus presbiterionas, pritaria Škotijos ir Anglijos unijai ir tiki, kad 
bendras visų luomų parlamentas atstatys „ligšiol begėdiškai „trypiamas 
piliečių teises“. V. Skotas parodo, kaip pasikeitė Mortono charakteris, 
atsidūrus sudėtingose situacijose ir veikiant prieštaringoms jėgoms. Jo, 
kaip ir kitų personažų, charakteriai rodo, kad V. Skotą labiau domina 
žmogaus visuomeninis, o ne asmeninis gyvenimas. Dėl to ir meilės te- 
ma bei Mortono karjera šiame romane — šalutiniai dalykai. 

Vis dėlto Mortonas, kaip ir dauguma rašytojo sukurtų teigiamų he- 
rojų, blankesnis už kitus personažus. Nors jis ir išaugęs to meto sociali- 
nėje dirvoje, tačiau kartais tarsi peržengia savo epochos ribas ir prabyla 
autoriaus balsu. V. Skotas sukūrė „„Puritonuose“ daug įsimenančių šalu- 
tinių personažų: nepalenkiamų įsitikinimų, ištisai cituojanti šventąjį raš- 
tą Moza ir blaiviai mąstantis, sąmojingas jos sūnus Kadis, žiaurus fana- 
tikas Habakukas Didžiarūstis, linksma bei sumani Dženė Denison ir kiti. Jie 
pavaizduoti su subtilia, istorine nuovoka. Šiuos personažus ypač išryški- 
na individualizuota kalba, škotų dialektas. 

Romane puikiai atsiskleidžia V. Skoto tapybinis menas. Rašytojas 
įspūdingai piešia panoramines scenas — vietovę, kariuomenės išsidėsty- 
mą, puolimą ir atsitraukimą, sukilėlių sutriuškinimą, atitinkamai akcen- 
tuoja svarbiausius momentus — Berlio ir Bosvelo dvikovą, kameroniečių 
tarybą, fanatikų sueigą. Panoraminė tapyba organiškai derinama su ob- 
jektyviu draminiu vaizdu. Susidariusią konfliktinę situaciją ir jėgų prieš- 
priešą dar labiau pabrėžia gamta. V. Skoto peizažui būdingi ,„bekraščių 
tyrų", „ankštų klonių" ir „nykių negyvenamų kalnų“ motyvai, kurie tar- 
si asocijuoja su kameroniečių dvasiniu skurdu ir atšiaurumu. Tyrų įvai- 
zdis taip pat sietinas su visa niokojančiu karu, o derlingų laukų vaiz- 
das — su taika, V. Skotas parodo, kad, nepaisant didžiulių visuomeninių 

sukrėtimų, gyvenimas nenutrūksta: žmonės augina javus, kepa duoną, 
daro alų, mylisi, tuokiasi, augina vaikus. 

Kai kurie tyrinėtojai pripažįsta, kad paskutiniai romano skyriai, ku- 
rių veiksmas vyksta po dešimties metų, paviršutiniški ir nesiderina su 
gana dramatišku romano koniliktu. Kūrinys galėjo baigtis Mortono iš- 
trėmimu*. Tačiau baigiamieji epizodai turi savo prasme. Kaip ir pra- 
tarmė bei įvadinis skyrius, jie priartina istorinius įvykius prie dabarties, 
t. y. V. Skoto gyvenamojo meto, nutiesia projekciją į ateitį. Rašytojas 
parodo, kad istorijos procesas yra nenutrūkstamas, nėra tarpo tarp pra- 
eities ir dabarties, viską sieja nuolatinė laiko tėkmė. 

Dar gyvas būdamas V. Skotas tapo žymiausiu epochos romanistu, 
buvo labiausiai skaitomas autorius. Juo žavėjosi A. Puškinas ir M. Ler- 
montovas, N. Gogolis ir V. Belinskis. Stendalis, O. Balzakas, P. Merimė 
ir F. Kuperis laikė jį savo mokytoju. Tačiau XX a. pradžioje gerokai 
sumažėjo žavėjimasis istorinio romano pradininko kūryba. Pirmaisiais 
mūsų amžiaus dešimtmečiais kritikai taip pat beveik visiškai ignoravo 
rašytoją. Tik po Antrojo pasaulinio karo vėl atgijo domėjimasis Skotu, 
ir per pastaruosius trisdešimt metų pasirodė nemaža veikalų, nagrinėjan- 
čių jo kūrybą. 

Lietuvių literatūroje V. Skotas taip pat paliko tam tikrą pėdsaką“*, 
tačiau mūsų skaitytojams jis dar nėra gausiai pristatytas. Iš dvidešimt 
šešių jo romanų kol kas į lietuvių kalbą išversti tik keturi. Reikia ti- 
kėtis, kad „Puritonai“, kurie daugelio kritikų priskiriami prie V. Skoto 
geriausių veikalų, susilauks deramo dėmesio. 


E. KUOSAITĖ-—JAŠINSKIENĖ 


| iai 


* Brown D. Walter Scott and the Historical Imagination.— L., 
1979, p. 89—91. 

** Plačiau žr. V. Kubilius. Valteris Skotas lietuvių istorinio roma- 
no raidoje.— Kn.: Lietuvių literatūra ir pasaulinės literatūros proce- 
sas.— V., 1983, p. 308—322. 

PRATARMĖ 


Praeito amžiaus pabaigoje Škotijoje visi gerai pažinojo lemtą 
žmogų, vadinamą Kapų Seniu. Tikras jo vardas buvo Robertas 
Patersonas, Pasak žmonių, jis buvęs kilimo iš Damtfrio grafystės 
Klousberno parapijos ir manęsis akmentašio amatu — bent jau 
iš mažumės buvęs įgudęs darbuotis kaltu. Nežinia, kas paskati- 
no jį palikti namus ir leistis klajoti po Škotiją kaip maldinin- 
ką — gal šeimyniniai nesutarimai, o gal gilus, nesutramdomas 
įsiteigtos pareigos jausmas. Tik jau ne vargas išvarė jį klajoti, 
nes atlyginimo už darbą neimdavo, neatsisakydavo nebent pa- 
stogės, visur svetingai jam siūlomos, o jei kartais niekas nepa- 
kviesdavo į namus, visados turėdavo pakankamai pinigų savo 
kukliems poreikiams tenkinti. Jo paveikslas ir mėgstamiausias 
ar, tiesą pasakius, vienintelis užsiėmimas nuodugniai aprašytas 
šio romano įvadiniame skyriuje. 

Prieš trisdešimt ar kiek daugiau metų autorius sutiko šį sa- 
votišką žmogų Danoterio kapinėse, vienai kitai dienai atvykęs 
pas velionį poną Vokerį, anuomet mokslingą ir gerbiamą para- 
pijos ganytoją, ketindamas apžiūrėti Danoterio pilies griuvė- 
slus, o kartu ir kitus krašto senovės paminklus. Ten pasitaikė 
ir Kapų Senis, užsiėmęs savo įprastu darbu, paskatinusiu jį iš- 
klysti į pasaulį, mat Danoterio pilis ir parapijos kapinės, nors 
ir esančios Sandoros! šalininkams priešiškai nusiteikusiame 
Mirnzo krašte, kameroniečių? laikomos saviškai šventa vieta, 
nes kaip tik čia buvo itin persekiojami jų protėviai Jokūbo IIš 
laikais. 

1685 metais, kai Argailas“ grasino išsilaipinti Škotijos 
pakrantėje, o Monmetas“ rengėsi įsiveržti į Vakarų Angliją, Ško- 
tijos Slaptoji taryba griebėsi griežtų atsargumo priemonių: pie- 
tinėse ir vakarinėse provincijose ji įsakė suimti per šimtą žmo- 
nių, dėl savo religinių įsitikinimų įtariamų priešiškumu vyriau- 
sybei. Drauge su vyrais buvo suimta daug moterų ir vaikų. 

Sargyba varė belaisvius nelyginant jaučių bandą vis toliau į 
šiaurę, tik jei gyvuliais bent jau rūpinamasi, šių žmonių po- 
reikių niekas nepaisė. Galų gale juos sugrūdo į Danoterio pi- 
lies požemį, kurio vienintelis langas buvo iškirstas uoloje, pa- 
kibusioje aukštai viršum Šiaurės jūros. Nemaža kančių jie pa- 
tyrė kelionėje: juos visaip užgauliojo Šiaurės prelatininkai“, 
patyčiomis, įžeidimais ir pašaipiais kupletais lydėjo smuikinin- 
kai ir dūdmaišių pūtikai, tolydžio subėgdami prie kelio pasipui- 
kuoli savo pergale prieš tuos, kurie smerkė jų amatą. Niūriame 
požemyje, ir ten, jie neturėjo ramybės. Sargybiniai reikalaudavo 
atlyginimo už menkiausią paslaugą, netgi už vandenį. Kai kuris 
iš kalinių imdavo priešintis tokiam įžūliam plėšimui, gindamas 
savo teisę gauti vandens nemokamai, kad palaikytų gyvybę, 
prižiūrėtojai išpildavo jį ant aslos, sakydami: „Jeigu jau pri- 
valų nešioti vandenį šykštuoliams vigams?', niekas neprivers 
duoti jiems už dyka ąsočius bei kaušus“. 

Tame kalėjime, ir nūnai vadinamame „Vigų požemiu“, dau- 
gelis mirė nuo ligų, paprastai siaučiančių tokiose vietose, o kiti 
susilaužė rankas ir kojas ar užsimušė, mėgindami pabėgti iš siau- 
bingų nelaisvės namų. Po revoliucijos tų nelaimingųjų drauga! 
pastatė kapinėse jiems paminklą su atitinkama epitafija. 

Šį savitą vigų kankinių kapą didžiai gerbia jų palikuonys, 
kad ir kaip toli gyventų nuo jų nelaisvės Ir mirties vietos. 
Mano bičiulis garbusis ponas Vokeris pasakojo, jog prieš ke- 
turias dešimtis metų, keliaudamas po Pietų Škotiją, kaip tyčia 
pasiklydęs labirinte šunkelių bei takų, netoli Damfrio, visomis 
kryptimis kertančių bekraštę plynę, vadinamą Locharo sama- 
nyne, iš kur prašalaičiui išsigauti be kieno pagalbos beveik ne- 
įmanoma, o rasti vedlį irgi nelengva, nes žmonės, šen bei ten 
pasitaiką kelyje, kasė durpes — tai be galo svarbus darbas, nuo 
kurio nevalia nė valandėlės pasitraukti. Tad ponui Vokeriui pa- 
sisekę išpešti nebent vieną kitą miglotą žodį pietiečių šnekta, 
maža ką turinčia bendra su Mirnzo tarme. Jis jau buvęs rimtai 
susirūpinąs, nerasdamas išeities iš keblios padėties, ir pagaliau 
kreipęsis į vieną labiau pasiturintį ūkininką, kaip ir visi kiti 
kasantį sau durpes žiemai. Iš pradžių senis, kaip ir kiti jo že- 
miečiai, teisindamasis skubinu darbu, atsisakęs lydėti poną Vo- 
kerį, bet paskui pamatęs, koks jis sutrikęs, ir iš pagarbos Jo 
luomui paklausęs: 

— Jūs dvasininkas, pone? 

Vokeris linktelėjęs galvą. 

— Sprendžiant iš jūsų kalbos, esate iš šiaurės? 

— Jūsų teisybė, mielasis drauge,— atsakęs ponas Vokeris. 

— O galiu jus paklausti, ar esate kartais girdėjęs apie tokią 
vietovę, vadinamą Danoteriu? 

— Turėčiau šį bei tą žinoti apie ją, mielasis drauge,— taręs 
ponas Vokeris— juk jau daugel metų esu tos parapijos gany- 
tojas. 

— Malonu tai girdėti — pasakęs damifrietis— mat vienas 
mano artimas giminaitis ten palaidotas, ir, manding, ant jo kapo 
pastatytas paminklas. Pusės savo labo nepagailėčiau, jei galė- 
čiau sužinoti, ar jis tebėra sveikas. 

— Jūsų giminaitis turbūt vienas iš tų, kurie žuvo pilyje, 
Vigų požemyje? — taręs dvasininkas. — Mūsų kapinėse palaido- 
ta ne per daugiausia pietiečių, ir, man regis, nė vienas jų ne- 
turi atskiro paminklo. 

— Tikrai, tikrai, — pasakęs senasis kameronietis (mat senasis 
ūkininkas priklausė tai sektai). Pasidėjęs kastuvą, apsivilkęs 
palaidiniu ir nuoširdžiai pasisiūlęs išvesti dvasininką iš Locharo 
samanynės, nors jo dienos žygis ir nebūsiąs baigtas. Ponas Vo- 
keris, jo žodžiais tariant, šimteriopai atlyginęs tą nuostolį, pa- 
deklamuodamas epitafiją, kurią mokėjęs atmintinai. Senis labai 
džiaugęsis, kad jo senelio ar prosenelio vardas tebėra gyvas 
drauge su nelaimės brolių vardais, ir, išvedęs poną Vokerį iš 
pelkynų į tiesų ir sausą kelią, atsisakęs bet kokio atlyginimo, 
tik paprašęs užrašyti jam epitatiją. 

Klausydamasis to pasakojimo ir apžiūrinėdamas minėtą pa- 
minklą, aš ir pamačiau Kapų Senį: jis grandė apkerpė jusius 
antkapius, dailino ornamentus ir epitafijas. Jo išvaizda ir ap- 
ranga buvo lygiai tokia pat, kaip aprašyta šiame romane. Labai 
norėjau artimiau susipažinti su tuo savitu žmogum ir turėjau 
viltį, jog man pasiseks, nes Kapų Senis buvo apsistojęs pas sve- 
tingą ir tolerantišką pastorių. Ir vis dėlto, nors ponas Vokeris 
ir pakvietė jį po pietų drauge su mumis išgerti po stikliuką 
degtinės, kuria senis, pasak žmonių, per daug nesidygėjo, Jis 
nepanoro nuoširdžiai pasikalbėti apie savo darbą. Buvo blogos 
nuotaikos ir, jo žodžiais tariant, neturėjo ūpo su mumis šnekėtis. 

Jisai vis dar tebevirė pasipiktinimu, vienoje Eberdyno baž- 
nyčioje išgirdęs giedant psalmes pagal dūdmaišio ar kokio kito 
panašaus instrumento muziką, o tai, Kapų Senio akimis žiūrint, 
buvo baisiausia šventvagystė. Be kita ko, galbūt jis nejaukiai 
jautėsi mūsų draugijoje ir įtarė, jog šiaurietis pastorius Ir jau- 

nas teismo tarėjas klausinėja jį veikiau dėl tuščio smalsumo nei 
tikro domėjimosi jo gyvenimu. Šiaip ar taip, Kapų Senis nuėjo 
savo keliu, kaip sako Džonas Banjanasš, ir aš daugiau jo nebe- 
mačiau. | 

Įspūdingą senojo klajūno paveikslą ir užsiėmimą man pri- 
minė geras draugas ponas Džozefas Treinas, Damirio akcizo 
valdybos kontrolierius — aš jam dėkingas už daugelį panašaus 
pobūdžio žinių. Jis papasakojo apie senio mirtį ir nemaža kito- 
kių smulkmenų, vėliau įtrauktų į romaną. Iš jo sužinojau, jog 
ir nūnai gyvuoja senojo klajūno giminė, įžengusi į trečią kartą, 
didžiai gerbiama dėl savo talentų ir dorybių. 

Kai šie puslapiai jau buvo spausdinami, atėjo laiškas iš pono 
Treino, kuris buvo toks malonus, jog, atitrūkdamas nuo savo 
didžiai sunkių pareigų, atspėjamu laiku iš patikimų šaltinių 
gavo papildomų duomenų: 

Dažnai buvodamas Glenkense, aš artimai susipažinau su Ro- 
bertu Patersonu, Kapų Senio sūnum, gyvenančiu Balmeklelano 
kaimelyje. Nors jisai jau baigia septintą dešimtį, išliko jaunat- 
viškai guvus, turi pavydėtiną atmintį, žino kur kas daugiau, 
nei būtų galima tikėtis iš jo luomo ir padėties žmogaus. Jis ir 
papasakojo man apie savo amžinatilsį tėvą bei jo palikuonių 
gyvenimą iki pat šių dienų. 

Roberto Patersono, kitaip sakant, Kapų Senio, tėvai buvo 
Volteris Patersonas ir Margerita Skot, valdę ūkį Hegišoje, Hoi- 
ko parapijoje, beveik visą pirmąją aštuonioliktojo amžiaus pusę. 
Ten atmintinais 1715 metais? ir gimė Robertas. 

Būdamas jauniausias sūnus gausioje šeimoje, turėjo nuo 
mažų dienų tarnauti pas vyresnįjį brolį Frensį, iš sero Džono 
Džardino Aplgarto nuomojusį sklypelį žemės Komoklio tyruose, 
netoli Lochmebno. Ten jis susipažino su Elizabeta Grej, sero 
Džono Džardino sodininko Roberto Grejaus dukra, kurią netru- 
kus ir vedė. Jo žmona gana ilgai tarnavo virėja pas serą Tomą 
Kerkpetriką Klousberną, kuris iš Kvinsberio kunigaikščio jos 
vyrui išrūpino leidimą lengvatinėmis sąlygomis naudotis Geit- 
loubrigo akmenų skaldykla Mortono parapijoje. Ten jis pasi- 
statė trobą ir turėjo žemės sklypą, pakankamą karvei bei arkliui 
išlaikyti, Mano pranešėjas tiksliai nežinojo, kelintais metais jo 
tėvas apsigyveno Geitloubrige, tačiau jis įsitikinęs, jog tėvai 
bus atsikėlę prieš 1746 metus, nes per įsimintinus 1740 metų 
žiemos speigus motina vis dar tarnavusi pas serą Tomą Kerkpet- 
Iiką. 1745—1746 metų žiemą kalnėnai!?, grįždami iš Anglijos į 

Glazgą, nusiaubė pono Patersono namus Geitloubrige ir, sučiu- 
pę jį kaip belaisvį, varėsi iki pat Glenbako tik todėl, kad vienam 
iš tos pakrikos kariaunos jis pasakė, jog tokią baigtį buvę ne- 
sunku numatyti iš karto, nes viešpaties ranka, aišku kaip dieną, 
pakilusi ne tik prieš išgamas ir kraugerius Stiuartus, bet ir prieš 
visus tuos, kurie iš paskutiniųjų remia pasibjaurėtinas Romos 
bažnyčios erezijas. Ta aplinkybė rodo, jog Kapų Senis iš jau- 
numės buvo persiėmęs religiniu fanatizmu, vėliau tapusiu ženk- 
liausiu jo būdo bruožu. 

Sektantai, vadinami kalniečiais, arba kameroniečiais, sekda- 
mi sektos įkūrėju Kameronu, tuomet plačiai garsėjo papročių 
griežtumu ir dievobaimingumu. Kapų Senis irgi ėmė uoliai lai- 
kytis jų mokymo principų. Pradėjo dažnai lankytis Galovejaus 
kameroniečių susibūrimuose, kartkartėmis veždavo antkapių iš 
Geilloubrigo akmenų skaldyklos amžinatilsin nukeliavusių tei- 
siųjų atminimui įamžinti. Kapų Senis nebuvo iš tų šventeivų, 
kurie, veidmainiškai nukreipę vieną akį į dangų, kita įdėmiai 
stebi, kas darosi šioje žemėje. 

Stiprėjant religiniam įkarščiui, jis dažniau pradėjo važinėti 
į Galovejų ir pamažėl suvis užmiršo tėvo priedermę rūpintis 
savo šeima. Apie 1758 metus jis jau nebegrįžo iš Galovejaus į 
Geitloubrigą pas žmoną ir penkis vaikus, todėl ponia Paterson 
buvo priversta vyresnįjį sūnų Volterį, vos dvylikos metų, siųsti 
ieškoti tėvo. Skersai išilgai išvaikščiojęs visą tą platų kraštą nuo 
Niko Benkoryje iki Felo Baruljane, berniukas pagaliau surado 
tėvą bedailinantį kameroniečių antkapius senose Kerkraisto ka- 
pinėse, vakariniame Dy upės krante, priešais Kerkenbraito mies- 
tą. Mažasis keliauninkas stengėsi kaip įmanydamas įkalbėti 
lėvą grįžti namo, bet veltui. Ponia Paterson ir dukras siuntė į 
Galovejų ieškoti tėvo ir įtikinti jį grįžti į šeimą, bet ir jos nieko 
nepešė. Galiausiai 1768 metų vasarą ji persikėlė į Balmeklelano 
kaimelį netoli Glenkenso ir ten, atidariusi mokyklą, iš menku- 
čių pajamų kukliai, bet padoriai gyveno su savo gausia šeimyna, 

Vigtono grafystėje, Keldono sodyboje, netoli vadinamųjų 
Kalno namų!!, yra nedidelis paminklinis akmuo, kameroniečių 
didžiai gerbiamas kaip pirmasis paminklas, Kapų Senio pasta- 
tytas tiems, kurie žuvo toje vietovėje, gindami savo tikėjimą 
pilietinio karo metais, valdant Karoliui II!2, 

Išvykęs iš Keldono sodybos, Kapų Senis ilgainiui išvaikš- 
čiojo su savo kaltu beveik visas Škotijos lygumas. Nedaug yra 

kapinių Ero, Galovejaus ir Damtrio grafystėse, kur netgi šian- 
meistrų darbo iš mirties simbolių primityvaus naivumo ir ne- 
grabių įrašų, iškaltų šiurkščiai nutašytuose akmenyse. Daugiau 
kaip keturiasdešimt metų šis nepaprastas žmogus nieko kito ne- 
darė, tik dailino senus paminklus ir statė naujus be jokio at- 
lyginimo ar atpildo. Kiekvieno kameroniečio namų durys būdavo 
jam atviros bet kurią valandą, ir visi sutikdavo jį kaip savą, 
tačiau jis ne visados naudodavosi tuo svetingumu, kaip galima 
spręsti iš šios kuklios saskaitos, aptiktos velionio užrašų kny- 
gutėje tarp kitų popierių (kai kuriuos turiu aš): 


Flyto sarginė, 1796 m. vasario 4 d. 
ROBERT AS PATERSONAS skolingas MARGERITAI KRISTEIL 


svarai šilingai pensai 


Už pastogę per septynias savaites 0 4 1 
Už keturis gorčius avižinių miltų 0 3 4 
Už šešis saikus bulvių 0 1 3 
Pasiskolinta pono Reido komunijos dieną 0 6 0 


Už tris kvortas alaus su Sendžiu, kreidos 


pirklių 13 0 0 9 | 
o 0 | 15 50 
"Apmokėta .... 0 10 0 
Likutis |... 0 5 5 


Ši sąskaita rodo, jog senatvėje mūsų maldingasis klajūnas 
labai skurdo, bet veikiau savo noru nei bėdos ištiktas, nes tuo- 
met visi jo vaikai gyveno ištekliuje ir mielai būtų priglaudę 
tėvą namie. Tačiau negelbėjo jokie prašymai ir maldavimai: jis 
nenorėjo išsižadėti savo klajūniško gyvenimo, keliavo iš vienų 
kapinių į kitas raitas ant balto senučiuko ponio iki paskutinės 
dienos ir pasimirė, kaip jūs rašote romane, Bankhile, netoli Lo- 
kerbio, 1801 metų vasario 14 dieną, sulaukęs aštuoniasdešimt 
šešerių metų. Pranešimas buvo išsiųstas jo sūnums į Balmekle- 
langą, vos aptikus kūną, tačiau tais metais pasitaikė labai gili 
žiema, laiškas su nuodugniu jo mirties aprašymu įstrigo kelyje, 
ir klajūno palaikai buvo palaidoti nė vienam iš artimųjų nespė- 
Jus atvykti į Bankhilą. 


17 


Štai tikslus jo laidotuvių sąskaitos nuorašas (originalą tu- 
riu aš): 
ROBERTO PATERSONO, mirusio Bankhile 1801 metų 
vasario 14 dieną, laidotuvių sąskaita 


svarai šilingai pensai 


KAIsIas: linas na ni 0 12 0 
PFIEdA!-  isė Lašas iai si S aa ii 0 2 8 
Marškiniai velioniui „............. 2 0 5 6 
Medvilninės kojinės .............. : 0 2 0 
Duona per šermenis .............. : 0 2 6 
SŪUris LEN :DAL Lisaiusk 0 3 0 
Pinta TOMO Lili kiviai e 0 4 6 
Pinta“ VISKIO (ai is ai k sa 0 4 0 
Pasiuntiniui į Eneną .............. 0 2 0 
Duobkasiui „...........4a4.) 0 1 0 
Drobė drobulei .................... 0 2 „8 - 
2 1 10 
Rasta pas velionį 1 7 
Likutis ........ . 0 14 


Ši sąskaita patvirtinta velionio sūnaus parašu. 

Mano bičiulis negalavo ir negalėjo važiuoti Bankhilan į tėvo 
laidotuves; labai dėl to apgailestauju, nes jis nežino, kuriose 
kapinėse tas palaidotas. 

Aš ketinau ant jo kapo pastatyti nedidelį paminklą ir ieško- 
jau kaip įmanydamas, kur jis galėtų būti palaidotas, tačiau visos 
mano pastangos buvo tuščios, nes Kapų Senio mirtis neįrašyta 
nė į vieną aplinkinių parapijų knygą. Man graudu daros pagal- 
vojus, jog tas nuostabus žmogus, per visą savo ilgą gyvenimą 
šitiek metų stengęsis kaltu ir plaktuku įamžinti mažiau vertes- 
nių žmonių atminimą, dabar guli be paprasčiausio antkapio, 
kuris ženklintų jo amžino atilsio vietą. 

Kapų Senis turėjo tris sūnus — Robertą, Volterį ir Džoną, 
pirmasis, kaip sakiau, gyvena išiekliuje Balmeklelano sodžiuje, 
didžiai gerbiamas visoje apylinkėje. Volteris, miręs prieš kele- 
rius metus, paliko visa kuo gražiai aprūpinią šeimą. Džonas 

1776 metais iškeliavo į Ameriką ir, patyręs nemaža likimo iš- 
daigų, įsikūrė Baltimorėje. 

Senasis Nolisl4, kaip sakoma, kartais mėgdavo pajuokauti 
(žiūrėk kapitono Hodžsono prisiminimus). Šiuo požiūriu Kapų 
Senis buvo lyg ir panašus į protektorių!5. Kaip ir ponas Tyla!s, 
per visą gyvenimą buvo linksmai nusiteikęs vos vieną kitą kar- 
tą; beje, jo sąmojai irgi būdavo gūdūs, dvelkią kapų šalčiu, ir, 
kaip matyti iš šios istorijos, kartais gana liūdnai jam baigdavosi. 

Kartą senis, kaip paprastai, triūsė Gertono kapinėse — taisė 
antkapius ant kankinių kapų, o netoliese parapijos duobkasys 
ėjo savo pareigas, tai yra kasė duobę. Šalia žaidė keletas pady- 
kusių berniūkščių, rėkavimu ir bėgiojimu trukdydami susikau- 
pusiems seniams rimtai darbuotis. Tame būryje baisiausią triukš- 
mą kėlė du ar trys padaužos, bendoriaus Klaimento vardu vi- 
soje apylinkėje žinomo žmogaus vaikaičiai. Tuomet tasai meist- 
ras Gertone ir aplinkinėse parapijose turėjo savišką monopolį 
gaminti ir pardavinėti medinius kaušus, dubenis, samčius, šaukš- 
tus, druskines, lentas duonai raikyti bei kitokius virtuvės rykus. 
Reikia pasakyti, jog Klaimento rykai, nors ir gražiausiai išdrož- 
ti, turėjo keistą savybę — įpiltas į juos skystis iš pradžių įgau- 
davo rausvą atspalvį. Beje, taip dažnai atsitinka, kai mediniai 
indai nauji. 

To bendoriaus vaikaičiams dingtelėjo į galvą paklausti duob- 
kasį, kur jis deda senų karstų nuolaužas, kurias išmeta lauk 
rausdamas duobes. „Argi jūs nežinote, — atsiliepė Kapų Senis,— 
kad jis parduoda jas jūsų seneliui, o šis skobia iš jų šaukštus, 
dubenis, kaušus, lentas duonai raikyti ir kitokius rykus?“ Sulig 
šiais žodžiais berniūkščiai pasibaisėję išsilakstė, su pasidygėji- 
mu prisimindami, kiek putros jie išsrėbė iš dubenų, kurie, pasak 
Kapų Senio, tiko nebent raganų ar vampyrų puotai, Jie parne- 
šė naujieną namo ir sukėlė tokį pasibjaurėjimą, jog tą dieną 
teko išversti nemaža pietų,— juk dabar paaiškėjo, iš kur tas 
rausvas atspalvis, netgi didžiausios bendoriaus Klaimento šlo- 
vės dienomis atrodęs truputį įtartinas. Visi su pasibaisėjimu kra- 
tėsi bendoriaus Klaimento dirbinių, bet užtat pakilo jo varžovų 
Puodžių autoritetas. Skobtinio šaukšto ir dubens meistras pa- 
matė, kad jo prekyba visai nusmuko, Ir tik tada suprato, kas 
ūlsitiko, kai seni klientai pradėjo įtūžę reikalauti, kad jis atsi- 
imtų savo prekes, pagamintas iš tokio šlykštaus medžio, ir grą- 
žintų pinigus. Atsidūręs keblioje padėtyje, subankrutavęs meist- 
Tūs padavė Kapų Senį į teismą, kur lengvai įrodė, jog savo dir- 

biniams naudojo vyno statinių šulus, perkamus iš kontrabandi- 
ninkų — jų krašte tuomet knibždėte knibždėjo. Taip paaiškėjo, 
kodėl jo induose skystimas įgauna rausvą atspalvį. Kapų Senis 
savo ruožtu pareiškė, jog, sakydamas apie rykų medieną, netu- 
rėjęs galvoje nieko bloga, tik norėjęs nuvyti įsitriukšmavusius 
vaikus. Tačiau veiku nuplėšti žmogui šlovę, tik neveiku sugrą- 
žinti. Bendoriaus Klaimento reikalai ėjo vis blogyn, ir jis mirė 
skurde. 


PIRMAS SKYRIUS 
ĮVADINIS 


Ko vaikšto jis takais mirties 
Be atilsio dienas naktis? 
Nebeprikels iš užmiršties 
To, ką pasigrobė mirtis!! 


Lenghornas 


Diduma skaitytojų, sakoma pono Patisono? rankraštyje, be abe- 
jo, yra mielai stebėję smagų šurmulį, kurį gražų vasaros pava- 
karį kelia vaikai, ištrūkę iš kaimo mokyklos. Vaikystei būdin- 
gas siautingas gyvumas, vargais negalais tramdomas per nuo- 
bodžias mokslo valandas, staiga prasiveržia, sakytum sprogęs, 
riksmais, dainomis ir išdaigomis, mažiesiems padaužoms besi- 
būriuojant žaidimų aikštelėje prieš vakaro varžybas. Bet yra dar 
vienas žmogus, kuris po pamokų irgi lengviau atsidūsta, nors 
jo jausmai ne tokie pastebimi iš šalies ir toli gražu nežadina 
tokios pat simpatijos. Turiu galvoje mokytoją, kuris, apdujęs 
nuo nepaliaujamo balsų gaudesio, dusdamas tvankioje klasėje, 
ištisą dieną grūmėsi vienas su visa armija: tramdė padykėlius, 
ragino imtis darbo tinginius, stengėsi apšviesti protą bukagal- 
viams ir perveikti užsispyrėlius. Jo mintys susimaišė ir išblėso 
šimtą kartų pagret besiklausant nuobodžios pamokos, kurios 
monotoniškumą drumstė nebent žioplų mokinių riktai. Antikos 
genijaus perlai, žavėję jo vaizduotę vienatvės valandomis, ir 
tie, rodos, geso, ašarų, klaidų ir bausmių temdomi, tad nebuvo 
tokios Vergilijaus eklogės ar Horacijaus odės, kuri nebūtų at- 
minty susijusi su kokio apsižliumbusio mokinio niūriu veidu ir 
vienodu bamibbėjimu. Jeigu prie to protinio išsekimo pridėsime 
silpną kūno sudėjimą ir dvasią, siekiančią aukštesnio pašaukimo 
nei vaikų kankinimas, skaitytojas šiek tiek suvoks, kaip sveika 
Pasivaikščioti vienam gražų ir gaivų vasaros pavakarį tiek sky- 
lančiai iš skausmo galvai, tiek nervams, ištampytiems per va- 
landų valandas grasaus darbo liaudies švietimo srityje. 

Tie pasivaikščiojimai vakare buvo mano nelaimingo gyve- 
nimo laimingiausios akimirkos, ir jei koks maloningas skaity- 
tojas mėgausis skleisdamas šiuos puslapius, mano nemigos nak- 
tų vaisių, tegu jis žino, jog šios knygos apmatus paprastai svars- 

tydavau tomis valandėlėmis, kai atvanga po sunkaus dienos dar- 
bo ir aplinkos rimtis nuteikdavo mano dvasią kūrybai. 

Tomis auksinėmis atilsio valandomis labiausiai mėgdavau 
klajoti palei upeliūkštį, kuris, ,,„vingiuodamas per žaliųjų papar- 
čių klonį“, teka pro Ganderklofo kaimo mokyklą. Pirmąjį ket- 
virtį mylios man tenka tolydžio atitrūkti nuo savo minčių ir 
sveikintis su savo auklėtiniais — kas brūkštelėja koja per žemę, 
kas nusiplėšia kepuraitę,-- atklydusiais čionai meškerioti upė- 
takių ir šiaip visokios smulkmės arba pakrantėse skinti meldų 
ir laukinių gėlių. Tačiau po saulėlydžio mažieji žvejotojai ne- 
drįsta kojos kelti toliau minėtos ribos. Ir štai kodėl: pačiame 
gale to siauro klonio, lomoje, lyg išraustame giliame, viržių 
prižėlusiame šlaite, niūkso apleistos kapinės, ir, sutemoms nu- 
sileidus, bailiukai iš tolo jų lenkiasi. Man, priešingai, ta vietovė 
atrodo sklidina nenusakomo žavesio. Gana ilgai mėgdavau tenai 
nukakti, ir jeigu mano brangusis globėjas nepamirš duoto žo- 
džio, ta loma (ir, galimas daiktas, labai greitai) taps mano pas- 
kutine atilsio vieta, kai pagaliau užbaigsiu savo klajones šioje 
žemėješ, 

Viskas čia dvelkia savita didybe, kaip ir pritiklu būti kapi- 
nėse, tačiau jos netemdo slogūs, nemalonūs jausmai. Jau keleri 
metai, kai čia nelaidojama, ir kapų gūbrius plyname lauke, 
kaip ir visa ką aplink, dengia plonytis vejos kilimas. Pamink- 
lai — jų viso labo kokie šeši ar septyni — pusiau įsmigę žemėn 
ir apžėlę samanomis. Nė vienas šviežiai supiltas kapas netrikdo 
mūsų apmąstymų blaivaus aiškumo, primindamas kokią neseną 
negandą, neauga nė vešli žolė, nejučia peršanti mintį, kad ji 
taip kraupiai tarpsta tik todėl, jog traukia syvus iš sutrešusių 
palaikų, dūlėjančių po žeme. Saulutės, šen bei ten šviečiančios 
vejoje, prie jų palinkę katilėliai gauna savo tyrą peną iš pa- 
dangių rasos, ir jų žiedai nežadina bjaurių, atstumiančių min- 
čių. Kas be ko, čia lankėsi mirtis ir paliko savo pėdsakus, tačiau 
jie įspausti taip seniai, jog ilgainiui pasidarė beveik neženklūs 
ir nekelia siaubo. Tuos, kurie ilsisi kapuose, kaip sako mums 
širdis, sieja su mumis nebent mintis, jog kadaise ir jie buvo 
tokie, kokie esame dabar, ir jeigu jų palaikai amžiams susijun- 
gė su Motina žeme, kada nors ir mus ištiks toks pat likimas. 

Ir nors jau keturios kartos nugyveno savo amžių, kai pra- 
dėjo samanoti pats paskutinis iš tų kuklių antkapių, ir nūnai 
tebegerbiamas atminimas tų, kurie miega po jais amžinu mie- 
gu. Tiesa, didžiausią ir senovės gerbėjui įdomiausią antkapį, 
vaizduojantį šaunų riterį su grandijomis ir skydu ant krūtinės, 
jau palietė laikas — herbo nebematyti, o keletą pusiau nusitry- 

nusių raidžių galima perskaityti kaip kam patinka: arba Dns. 
Johan... de Hamel, arba Johan... de Lamel. Tiesa ir tai, jog ki- 
tame kape, gausiai išdabintame skulptūrinėmis puošmenomis — 
ornamentiniu kryžium, mitra bei pastoralu— anot padavimo, 
palaidotas kažin koks vyskupas. Bet užtat šalimais dviejose ak- 
meninėse plokštėse galima įskaityti nesklandžia proza ir dar 
nesklandesnėmis eilėmis išguldytą čia pat besiilsinčių isto- 
riją. Pasak epitalijos, jie buvo iš persekiojamųjų presbiterionų, 
kurių likimas — vienas iš gūdžiausių Karolio II ir jo įpėdinio? 
valdymo istorijos puslapių. Saujelę sukilėlių, grįžtančių iš kau- 
tynių prie Pentlendo kalvų, užpuolė nedidelis būrys karaliaus 
kariuomenės, ir trys ar keturi jų žuvo arba pakliuvo į nelaisvę 
ir buvo sušaudyti kaip maištininkai, sučiupti su ginklu rankoje. 
Valstiečiai iki šiol gerbia tuos prelatininkų aukų kapus labiau 
nei prašmatniausius paminklus ir, rodydami juos vaikams, pa- 
prastai užbaigia savo pasakojimą apie kankinių likimą tokiu 
priesaku: būkite pasirengę kaip ir jūsų narsieji protėviai iki 
paskutinio kraujo lašo ginti pilietinę ir tikėjimo laisvę. 

Nors man toli gražu ne prie širdies tos savotiškos pažiūros, 
remiamos žmonių, besiskelbiančių pasekėjais tų, kurių nepa- 
kantumas ir siauraprotiškas fanatizmas prilygsta jų karštam 
dievobaimingumui, vis dėlto aš anaiptol neketinu menkinti at- 
minimo tų nelaimingųjų, kurių diduma gebėjo derinti Hemp- 
deno minties laisvę su Huperio ar Letimerio? pasiaukojimo 
aistra. Kita vertus, teisybės dėlei nedera pamiršti, jog daugelis 
vadinamųjų persekiotojų, siekę žūt būt užgniaužti, jų akimis 
žiūrint, nedorą ir maištingą nelaimingųjų klajūnų dvasią, pri- 
Ieikus pasirodė esą ne ką menkiau atsidavę ir pasiaukoję kaip 
tikri riteriai, nors jų priešininkai grumdavosi tik respublikonų 
entuziazmo skatinami. Kalbant apie škotų būdą, ne kartą paste- 
bėta, kad jie labai atkaklūs, ir juo aplinkybės sunkesnės, tuo 
jie atkaklesni; tada jie primena gimtųjų kalvų jovarą, kuris 
lieka ištikimas savo prigimčiai ir nesvyra amžino vėjo lenkia- 
Mas, net priešingai — vienodai skleidžia šakas į visas šalis, ne- 
Sitaikydamas kuria nors puse prie užgriūvančių vėtrų, veikiau 
lūžta, bet niekada nelinksta. Skaitytojai turi atsižvelgti, jog aš 
Piešiu savo tėvynainius tokius, kokius mačiau savo akimis. Tie, 
kurie išvyksta svetur, kaip girdėjau, ten darosi nuolankesni. 
Bet mums metas grįžti prie nutraukto pasakojimo. 

Vieną vasaros pavakarį, vaikščiodamas po minėtas vietas, 
Priartėjau prie tos apleistos mirties buveinės ir su nuostaba iš- 
girdau visai ne tuos garsus, glostančius širdį toje ramybėje — 
ne švelnų upelio čiurlenimą ir vėjo siaudimą trijų milžiniškų 

uosių šakose virš kapinių. Šįsyk aiškiai išgirdau kaukšint plak- 
tuką ir pradėjau nuogąstauti, ar tik abu žemvaldžiai, kurių val- 
das skyrė mano pamėgtas upelis, nesiėmė vykdyti seniai suma- 
nyto plano pertverti slėnį damba ir bjauria tiese pakeisti grakš- 
čius gamtinės ribos vingiusė. Artyn priėjęs, nudžiugau pamatęs, 
kad mano spėjimai klaidingi. Ant nukankintųjų presbiterionų 
antkapio sėdėjo senis ir kruopščiai gilino kaltu apdilusį įrašą, 
iškilnia šventraščio kalba žadantį amžiną palaimą kankiniams 
ir su priderama rūstybe prakeikiantį jų žudikus. Žilus dievo- 
baimingojo darbininko plaukus dengė mėlyna neregėto didu- 
mo skrybėlė. Vilkėjo jis duksliu senamadišku šiurkščios gelum- 
bės palaidiniu, vadinamu rudine, paprastai dėvima pagyvenusių 
valstiečių, taipjau milo kelnėmis ir liemene, ir nors šis apdaras 
atrodė dar gana padoriai, vis dėlto buvo ženklu, jog jis tarnau- 
ja nebe pirmą dešimtį metų. Perdėm sulopytos, bet vis dar stip- 
rios kurpės, pakaltos vinimis plačiomis galvutėmis, ir juodo 
milo blauzdinės. Netoliese tarp kapų rupšnojo žolę ponis, jo 
kelionių bendras, kurio neregėtai baltas plaukas, barkšantys 
kaulai ir giliai įdubusios akys bylote bylojo apie karšinčiaus 
amžių. Jo pakinktai buvo labai paprasti: kamanas ir balną at- 
stojo ašutinė virvė ir šiaudų prikimšta pagalvėlė. Pakaklėj ka- 
baliavo drobinis maišas, į kurį šeimininkas, matyt, susikrauda- 
vo savo įnagius ir visą mantą. Nors tą senį mačiau pirmą kartą 
vis dėlto iš neįprasto jo amato ir apdaro veikiai supratau, kad 
tai tas pats dievobaimingas klajūnas, įvairiuose Škotijos kam- 
puose vadinamas Kapų Seniu, apie kurį buvau girdėjęs tiek 
ir tiek. 

Iš kur kilęs tas žmogus ir koks jo tikras vardas, taip ir ne- 
sugebėjau išsiaiškinti; o kas jį paskatino palikti namus ir pasi- 
rinkti klajūno gyvenimą, sužinojau tik bendrais bruožais. Dau- 
gumos nuomone, buvo jis gimęs lyg Damirio, lyg Galovejaus 
grafystėje, o kilęs iš tų pačių Sandoros šalininkų, apie kurių 
žygius ir kančias žmonės labiausiai mėgdavo pasakoti. Anot kal- 
bų, kitados tyruose Kapų Senis turėjęs ūkelį, bet jau seniai pa- 
likęs jį ar vargo prispirtas, ar dėl šeimyninių nesutarimų, kaip, 
beje, metęs ir uždarbiauti. Šventojo rašto žodžiais tariant, jis pa- 
liko namus, savo kraštą ir savo artimus ir klajojo po pasaulį iki 
pat mirties, tai yra apie trisdešimt metų. 

Visus tuos metus dievobaimingasis entuziastas piligrimas 
klajojo po kraštą, kasmet reguliariai lankydamas tas vietas, kur 
ilsisi ramybėje nelaimingieji presbiterionai, kritę kovoje su 
priešais arba žuvę nuo budelio rankos viešpataujant dviem 
paskutiniesiems Stiuartams. Jų kapų ypač gausu vakarinėse grą- 

fystėse — Ere, Galovejuje, Damiryje, bet pasitaiko ir kitose Ško- 
tijos srityse, kuriose persekiojami puritonai krito mūšio lauke 
arba karinės ar civilinės valdžios buvo nubausti mirtimi. Jų ka- 
pai dažniausiai kūpso atstu nuo žmonių gyvenamų vietų, atkam- 
piuose raistuose bei tyruose, kuriuose, gelbėdamiesi nuo perse- 
kiojimo, ieškodavo prieglobsčio tie nelaimingieji. Tačiau, nors 
įr kaip toli jie būtų buvę, Kapų Senis, traukdamas savo įprastu 
keliu, kasmet būtinai juos aplankydavo. Gūdžiausiuose kalnų 
tarpekliuose, nustebę tetervinų medžiotojai aptikdavo jį palin- 
kusį prie pilkšvų antkapių, kruopščiai bevalantį samanas, kaltu 
bedailinantį apdilusius įrašus bei mirties simbolius — įprastas 
tų kuklių paminklų puošmenas. Be galo nuoširdus, kad ir ne- 
įtikimas dievobaimingumas skatino tą seną žmogų be jokio 
išskaičiavimo aukoti šitiek metų kritusių bažnyčios gynėjų atmi- 
nimui. Jis buvo įsitikinęs, jog vykdo šventą pareigą, palikuonių 
akims atnaujindamas apleistus antkapius, tuos protėvių atsida- 
vimo ir kančių paminklus, ir tarsi gaivindamas švyturio ugnį, 
turinčią priminti ateinančioms kartoms, kad ir joms privalu iki 
paskutinio kraujo lašo ginti savo tikėjimą. 

Tas senas klajūnas, matyt, savo kelionėse niekada nestokojo 
pinigų ir, kiek žinoma, iš tolo jų kratydavosi, jei kas norėdavo 
jį sušelpti. Kas be ko, jo poreikiai buvo labai kuklūs, be to, kad 
ir kur užklysdavo, jį svetingai priimdavo koks nors kameronie- 
tis, jo sektos narys, arba šiaip koks dievobaimingas Žmogus. 
Už pagarbiai teikiamą pastogę jis būtinai atsiteisdavo sutvar- 
kydamas šeimininko šeimos narių arba protėvių antkapius (jeigu 
jų būdavo). O kadangi žmonės amžinai matydavo klajūną prie 
dievui mielo darbo čia kaimo kapinėse, čia šalia viržių apgožto 
vienišo kapo plaktuku kaukšintį per kaltą ir baidantį tetervinus 
bei sėjikus, netoliese besiganantį jo žilą ponį, dėl to nuolatinio 
bendravimo su mirtimi pradėjo vadinti Kapų Seniu. 

Tokio būdo žmogui, rodos, turėjo būti svetimas net pats pa- 
prasčiausias humoro jausmas. Vis dėlto jo vienminčiai laikė jį 
linksmų plaučių žmogum. Savo tikėjimo persekiotojų palikuo- 
nis ir tuos, kuriuos įtardavo remiant jų pažiūras, taipjau bedie- 
Vius, kartais patraukiančius jį per dantį, vadindavo velnio iš- 
peromis. Su visais kitais kalbėdavo oriai, įpindamas į kalbą 
gana griežtų pamokymų. Pykčiui, kaip sakoma, niekados nepa- 
siduodavo, nebent vieną vienintelį kartą nebesusitvardė, kai 
nenaudėlis berniūkštis akmeniu numušė nosį cherubinui, kurį 
senis tuomet dailino. Apskritai aš retai griebiuosi rykštės ir ne- 
Silaikau karaliaus Saliamono taisyklės', už kurią mokiniai vargu 
ar gali gerbti jo atminimą, tačiau šiuo atveju, reikia manyti, 

parodyčiau, jog vaikams nejaučiu neapykantos. Bet metas 
grįžti atgal ir papasakoti, kokiomis aplinkybėmis pirmą kartą 
susitikau su tuo be galo įdomiu entuziastu. 

Priėjęs artyn prie senio ir pagarbiai atsiprašęs, jog trukdau 
jam darbuotis, deramai pašlovinau jo amžių ir įsitikinimus. Jis 
pasidėjo kaltą, išsiėmė akinius, nušluostė juos ir, pabalnojęs 
nosį, atitinkamu tonu atsiliepė į mano mandagius žodžius. Jo 
palankumo padrąsintas, pradėjau klausinėti apie kankinius, ku- 
rių kapus jis tvarkė. Kalbėti apie Sandoros šalininkų žygdarbius 
jam buvo vienas malonumas, taisyti jų paminklus — viso gyve- 
nimo tikslas. Jis įniko kuo nuodugniausiai dėstyti viską, ką buvo 
per ilgą laiką sužinojęs apie juos pačius, jų karus bei klajones. 
Galėjai pamanyti, kad senis — jų amžininkas ir pats savo aki- 
mis matė tuos įvykius, kuriuos dabar dėsto,— taip jis buvo įsi- 
gyvenęs į jų jausmus ir mintis ir toks nuoseklus, nelyginant 
kokio liudytojo, tų dienų žmogaus, buvo jo pasakojimas. 

— Mes,— tarė jis, įkvėpimo apimtas,— mes vieninteliai tik- 
rieji vigai. Sekdami paskui tą, kuriam priklauso šios žemės ka- 
ralystė, žmonės, susirūpinę vien savo kūnu, pasisavino šį per- 
galingą vardą. O kuris iš jų būtų šešias valandas pagret sėdėjęs 
ant drėgno šlaito ir klausęsis dievo žodžio? Ir valandos nebūtų 
ištvėręs, galvą guldau! Jie ne ką geresni už tuos, kurie nesigėdi 
to pasišlykštėtino kraugerių torių vardo. Visi jie tik savęs žiūri, 
vaikosi turtų, valdžios, šio pasaulio tuštybės, pamiršę visa, ką 
padarė ir pasiekė galiūnai, didžios rūstybės dieną stoję drąsiai 
į kovą. Tad nėra ko stebėtis, jog dabar jie dreba iš baimės, kad 
štai ims ir išsipildys didžiai gerbiamo pono Pideno (o tai nuo- 
stabus dievo tarnas, kiekvienas jo žodis tampa kūnu) lūpomis 
pagarsinta pranašystė, jog prancūzai veikiai užtvindys Ero klo- 
nius ir Galovejaus lygumas, kaip 1677-aisiais užtvindė kalnė- 
nai. O šiandien jie griebiasi lanko ir ieties, nors nieko kito jiems 
nebelieka, kaip apraudoti savo nuodėmingą žemę ir sutremptą 
Sandorą. 

Neginčijau saviškų jo pažiūrų ir palaukiau, kol apsiramins, 
paskui, degdamas noru pratęsti pokalbį su tuo nepaprastu žmo- 
gum, prišnekinau jį pasinaudoti svetinga pono Klišbotemo pa- 
stoge, kurią namų šeimininkas mielai suteikia kiekvienam, kam 
jos prireikia. Eidami į mokytojo namus, užsukome į Voleso 
smuklę, kur pavakariu beveik visada gali užtikti mano globėją. 
Kai juodu mandagiai pasisveikino, Kapų Senis, savo būsimo 
šeimininko kalbinamas, norom nenorom sutiko išgerti su juo po 
stikliuką, ir tik su ta sąlyga, jeigu jam bus leista pasiūlyti ati- 
tinkamą tostą; nusivožęs skrybėlę ir žvelgdamas į dangų, kokias 

penkias minutes jis pasimeldė ir išgėrė už bažnyčios didvyrius, 
kurie pirmieji iškėlė jos vėliavą kalnuose. Nieku gyvu nepri- 
šnekinęs pratęsti vaišes ir išmesti dar po stikliuką, mano glo- 
bėjas parsivedė jį namo ir įkurdino: „Pranašo celėje“; ten sto- 
vėjo lova, todėl retkarčiais joje prisiglausdavo koks varganas 
pakeleivis8, 

Rytojaus dieną aš atsisveikinau su Kapų Seniu, kaip niekad 
sujaudintu to neįprasto dėmesio, kuriuo stengiausi pelnyti jo 
palankumą ir su kuriuo klausiausi jo pasakojimo. Vargais ne- 
galais užsiropštęs ant savo senojo žilo ponio, paėmė man už 
rankos ir tarė: „Telaimina jus viešpats, jaunuoli! Mano valan- 
dos panašios į brandžias varpas prieš pjūtį, o jūsų dienos dar 
dvelkia pavasariu, ir vis dėlto galbūt jūs pirmas pateksite į gil- 
tinės aruodą, nes jos dalgis vienodai šmaikščiai kerta ir žalius 
javus, ir pageltusius, be to, jūsų skruostų raudonis kaip ir rožės 
pumpuras, ko gero, slepia viduje kirminą, graužiantį gyvybės 
giją. Tad darbuokitės kaip tasai, kuris nežino, kada pašauks jį 
viešpats. Ir jeigu likimo man bus skirta sugrįžti į šį kaimą po 
to, kai iškeliausite į jums parengtą vietą, šios senos suvytusios 
rankos pastatys jums paminklą, idant jūsų vardas neišdiltų iš 
žmonių atminties“. 

Padėkojau Kapų Seniui už jo gerus norus bei ketinimus ir, 
nejučia sunkiai atsidusęs — veikiau iš nuolankumo dievo valiai 
nekaip iš užuojautos sau, — pamaniau, kad, galimas daiktas, iš 
tikrųjų labai greit man prireiks jo draugiškos paslaugos. Jis, 
aišku, neklydo spėdamas, jog mano gyvenimas gali nutrūkti 
jaunystėje, tačiau pernelyg pasitikėjo savimi, vildamasis dar 
ilgai klajoti šioje žemėje. Jau keleri metai, kai jis nebesirodo 
keliuose, kuriais paprastai traukdavo, ir antkapiai, kurių prie- 
žiūra sudarė jo gyvenimo esmę, pamažu apeina samanomis, 
kerpėmis ir pintimis. Savo žemiškąją kelionę jis užbaigė šio 
amžiaus pradžioje. Žmonės rado jį ant vieškelio netoli Lokerbio 
Damfrio grafystėje leisgyvį, vos begaudantį kvapą. Senasis žilas 
ponis, amžinas klajonių bendras, stovėjo šalia merdėjančio šei- 
mininko. Velionio kišenėse buvo truputis pinigų, beje, pakan- 
kamai padorioms laidotuvėms surengti, vadinasi, mirė jis ne nuo 
smurto ir ne nuo nepriteklių. Paprasti žmonės didžiai gerbia 
jo atminimą, ir daugelis neabejoja, kad jo atnaujintiems antka- 
piams niekada nebeprireiks kalto. Jie netgi tikina, jog įrašai 
antkapiuose, kur minima, kokiomis aplinkybėmis kankiniai žuvo 
už tikėjimą, taipogi jų vardai po Kapų Senio mirties įskaitomi 
lygiai taip pat aiškiai, kaip ir jam gyvam esant, o jų persekio- 
tojų vardai, iškirsti tuose pačiuose paminkluose, visai išdilo. 

Vargu ar verta įrodinėti, jog visos tos kalbos — lakios vaizduo- 
tės padarinys ir jog po dievobaimingojo piligrimo mirties jo 
puoselėti paminklai, kaip ir visi šios žemės dalykai, veikiai dū- 
lėja ir nyksta. 

Skaitytojai, be abejo, supranta, jog, į šį glaustą pasakojimą 
įpynęs vieną kitą nutikimą, išgirstą iš paties Kapų Senio lūpų, 
toli gražu nesistengiau perteikti nei jo stiliaus, nei minčių, nei 
juo labiau kai kurių aiškiai iškreiptų ir šališkai vertinamų faktų. 
Aš kruopščiai juos tikrinau ir lyginau su duomenimis, tam tyčia 
gautais iš patikimų šaltinių ir iš abiejų šalių atstovų. 

Apie presbiterionus aš klausinėjau tuos vakarinių sričių ūki- 
ninkus, kurie, nuomodami sklypus tyruose, gal dėl žemvaldžių 
gerumo, o gal dėl kokių kitų aplinkybių per paskutinį žemių 
padalijimą išsaugojo tas pačias ganyklas, kuriose jų protėviai 
ganė avis ir jaučius. Prisipažinsiu, jog tik visai neseniai supra- 
tau, koks menkas tai šaltinis. Ieškodamas papildomų duomenų, 
kreipiausi pagalbos į tuos kuklius amžinus keliauninkus, kuriuos 
mūsų skrupulingai mandagūs protėviai vadino klajojančiais 
prekijais, o mes, ir šiuo, ir kitais daug svarbesniais klausimais 
derindamiesi prie mūsų turtingų kaimynų skonio ir nuomonės, 
pradėjome šaukti prekeiviais arba paupariais. Už daugelį pa- 
pildymų bei paaiškinimų, atitinkančių Kapų Senio pasakojimų 
dvasią ir skonį, taipjau esu dėkingas kaimo audėjams, kurie ke- 
liauja po kraštą, vildamiesi parduoti žiemos darbo vaisius, o 
ypač klajojantiems siuvėjams, kurie dėl sėdimo amato norom 
nenorom priversti laikinai gyventi mūsų krašte, apsiūdami čia 
vieną, čia kitą šeimyną, ir ilgainiui tampa kaip ir kaimo kro- 
nikų saugotojais. 

Nepalyginamai sunkiau buvo prasimanyti medžiagos, kuri 
pagelbėtų apvalyti liaudies padavimų klodus nuo kiaurai smel- 
kusio šališkumo, idant būtų įmanoma nupiešti tikrą tos nelemtos 
epochos papročių paveikslą ir drauge deramai įvertinti abiejų 
šalių nuopelnus. Be kita ko, aš patikslinau Kapų Senio ir jo 
draugų kameroniečių pasakojimus, remdamasis kai kurių senų 
ir garbingų giminių palikuonių pateiktomis žiniomis; susiklos- 
čiusių aplinkybių nuguiti į šią ašarų pakalnę, jie vis dar išdi- 
džiai žvalgosi atgal į tuos laikus, kai jų protėviai kovojo ir žu- 
vo gindami tremtinius Stiuartus. Galiu netgi pasigirti, jog man 
talkino ir didžiai gerbiami dvasinio luomo žmonės; keli prie- 
saikos nedavę vyskupai, kuriems didžiausias vyskupystės nie- 
kintojas galėtų pavydėti įtakos ir pajamų, prie kuklaus vaišių 
stalo Voleso smuklėje malonėjo suteikti man kai kurių duo- 
menų, papildžiusių ir patikslinusių tai, ką buvau gavęs iš kitų 

šaltinių. Beje, šen bei ten teko sutikti ir vieną kitą bajorą, kuris, 
nors ir gūžčiodamas pečiais, vis dėlto nesidrovėjo prisipažinti, 
kad jo tėvas tarnavo Eršelo ir Kleiverhauso baudžiamuosiuose 
pūriuose. Pagaliau gavau nemaža vertingų žinių iš minėtų džen- 
telmenų eigulių — mat kilmingųjų dvaruose ši tarnyba dažniau- 
giai būna paveldima. 

Apskritai man nėra ko būgštauti, kad nūnai, aprašydamas, 
kokią įtaką turėjo priešiškos pažiūros geriems ir blogiems to 
meto žmonėms, galiu būti apkaltintas sąmoningai apjuodinęs ar 
apšmeižęs vieną katrą iš šalių. Praeities skriaudų prisiminimas, 
priešininkų klastingumas, panieka ir neapykanta sukėlė vienos 
šalies žiaurumą ir smurtą. Kita vertus, vargu ar galima neigti, 
jog, jei fanatiškas atsidavimas dievo namams galutinai ir nepra- 
žudė Sandoros šalininkų, vis dėlto jis bent jau, perfrazuojant 
Draideno? žodžius, prarijo ganėtiną dalį pilietinių jausmų, blai- 
vaus proto ir gerų manierų. Galime drąsiai sakyti, jog ir vie- 
nos, ir kitos šalies atviraširdžių narsuolių dvasios jau seniai su 
nuostaba ir gailesčiu žiūri iš aukštybių, nesuvokdamos, kas su- 
kurstė tarpusavio neapykantą ir priešiškumą toje tamsos, krau- 
jo ir ašarų pakalnėje. Ilsėkitės ramybėje! O mes minėkime juos, 
kaip mūsų vienintelės škotų tragedijos herojė meldžia savo 
vyrą minėti jos mirusį tėvą: 


Meldžiu, nekelkite tėvų iš kapo! 
Jie savo nuodėmę — rūstybę nežabotą — 
Seniai išpirko brangia kaina!“, 


ANTRAS SKYRIUS 
APŽIŪRA 


Kad šimtas raitelių šaunių iš ryto 
Stovėtų pasirengę prie pilies!! 


pz Duglas 


Paskutiniųjų Stiuartų valdymo metais vyriausybė stengėsi kaip 
įmanydama užgniaužti asketišką, arba, kitaip sakant, puritoniš- 
ką, dvasią ir atgaivinti tas feodalines institucijas, kurios siejo 
Vasalą su senjoru, o juodu — su karalium. Valdžia dažnai reng- 
davo kariuomenės apžiūras ir liaudies šventes, derindama ka- 
Iines pratybas su įvairiausiomis varžybomis ir pramogomis. Toji 
Politika pąstaruoju atveju anaiptol nebuvo tolregiška, netgi 

priešingai — kaip visada atsitinka tokiomis aplinkybėmis, tie, 
kurie iš pradžių tik klausė sąžinės balso, užuot nusileide val- 
džios spaudimui, ėmė dar griežčiau laikytis savo principų, o 
abiejų lyčių jaunimas, kuriam fleita ir būgnas Anglijoje arba 
dūdmaišis Škotijoje galėjo savaime susukti galvą, sugebėjo at- 
sispirti pagundai ir nepaisyti valdžios potvarkių, išdidžiai su- 
vokdamas, jog tokiu elgesiu jisai stoja prieš tarybos valią. 
Priversti žmones šokti ir linksmintis retai pavykdavo net verg- 
pirklių laivuose, kur kitados nelaimingi belaisviai būdavo rim- 
bais raginami pramankštinti sustingusius sąnarius, idant gyslose 
neužsistovėtų kraujas, tomis trumpomis akimirkomis, kai jiems 
leisdavo denyje pakvėpuoti grynu oru. Kuo įnirtingiau vyriau- 
sybė kovojo su griežtu kalvinistų asketizmu, tuo labiau jis šak- 
nijo ir plito. Visi tie, kurie tarp jų garsėjo šventu gyvenimu, 
judėjiškai šventė „sekmą dieną“, niekino ir smerkė vyrų pra- 
tybas ir nekalčiausias pramogas, kaip ir nešvankų vyrų ir mo- 
terų paprotį drauge suktis rateliu (kiek žinau, vyrų ir moterų 
ratelis skyrium nebuvo laikomas nuodėme). Jie stengėsi iš pas- 
kutiniųjų atgrėsti žmones netgi nuo vadinamųjų tradicinių 
„kariuomenės apžiūrų“, į kurias būdavo šaukiami visi grafystės 
feodalai ir kiekvienas karūnos vasalas turėdavo atsivesti jo 
valdoms nustatytą būrį ginkluotų karių, idant jo neištiktų įsta- 
tymo numatyta griežta bausmė. Sandoros šalininkams itin ne- 
patiko tie sambūriai, nes jų rengėjai lordai vietininkai ir šeri- 
fai2, vykdydami vyriausybės nurodymus, iš kailio nerdavosi 
stengdamiesi patraukti jaunimą, kuris, savaime suprantama, ga- 
lėjo susižavėti tiek rytą vykstančiomis karinėmis pratybomis, 
tiek vakare prasidedančiomis varžybomis. 

Štai kodėl patys karščiausi presbiterionų pamokslininkai bei 
šalininkai perspėdami, graudendami ir grasindami, iš paskuti- 
niųjų stengdavosi, kad tuose sambūriuose dalyvautų kuo ma- 
žiau žmonių. Jie puikiai suvokė, jog savo veikla ne tik griauna 
vyriausybės autoritetą, bet ir iš esmės pakerta jos galią, ne- 
leisdami plėtotis tai esprit de corps*, kuri veikiai sutelkia jau- 
nuolius, kai jie ipranta dažniau bendrauti vyriško miklumo 
varžybose ir karinėse pratybose. Tic pamokslininkai negailė- 
davo jėgų, kad tik atitrauktų nuo apžiūrų kiekvieną, kas gali 
bent menkiausia dingstimi jose nedalyvauti, ir ypač negailes- 
tingi būdavo tiems parapijiečiams, kurie iš dyko buvimo eida- 
vo pažiopsoti į gražų reginį arba, iš prigimties būdami linkę į 
kūno mankštą, stodavo rikiuotėn ir įsijungdavo į varžybas. Ir 


* Sandraugai (pranc,). 

vis dėlto diduma smulkiųjų bajorų dažniausiai neturėdavo gali- 
mybės nuosekliai laikytis kalvinistų pažiūrų. Įstatymas buvo 
griežtas ir nepalenkiamas, ir Slaptoji taryba, Škotijos aukščiau- 
sias Vykdomosios valdžios organas, negailestingai bausdavo 
karūnos vasalus, laiku neatvykusius į eilinę apžiūrą. Tad žemval- 
džiai būdavo priversti į būrimosi vietą siųsti savo sūnus, nuo- 
mininkus, vasalus — tiek vyrų, arklių ir iečių, kiek būdavo nu- 
rodyta; ir dažnai, nepaisydami griežto tėvų įsakymo po apžiūros 
nedelsiant grįžti namo, prie ginklo pašaukti jaunuoliai neatsi- 
spirdavo pagundai išmėginti jėgas varžybose arba vengdavo 
eiti į pamaldas, ta proga laikomas bažnyčioje, ir šitaip, pasipik- 
tinusių ir užsirūstinusių tėvų nuomone, nusidėdavo, nes tai, 
viešpaties akimis žiūrint, prakeikimo verta nuodėmė. 

1679 metų gegužės 5 dienos rytą — nuo šios dienos ir prasi- 
deda mūsų pasakojimas — plačioje lygumoje netoli karališkojo 
miestelio“, kurio pavadinimas čia neturi jokios reikšmės, Lenar- 
ko grafystės šerifas surengė atkampios srities, vadinamos Klais- 
deilo Aukštutiniu Vordu, feodalų kariaunos apžiūrą. Po apžiūros 
ir karinių pratybų aptarimo turėjo kaip paprastai prasidėti įvai- 
rios jaunuolių varžybos, kurių svarbiausios buvo šaudymas į 
papūgą, senovinė rungtis kitados taikliausiam lankininkui, o 
aprašomuoju metu — taikliausiam šauliui išaiškinti. Taikinys — 
paukščio iškamša, apkaišyta ryškiomis plunksnomis, — buvo labai 
panašus į papūgą. Į tą ant karties kabaliojančią ,„papūgą“, atsi- 
stoję už šešiasdešimties ar septyniasdešimties žingsnių, iš šau- 
tuvų bei karabinų ir pliekdavo šauliai. Kas numušdavo taikinį 
žemėn, tą dieną turėdavo garbingą Papūgos kapitono vardą, ir 
paprastai minia iškilmingai nulydėdavo jį į geriausią apylinkės 
smuklę, kur vakaras užsibaigdavo smagia puota, jo vadovau- 
jama ir apmokama, jeigu, aišku, kišenė leisdavo. 

Savaime suprantama, vietinės damos atskubėjo pasigrožėti 
tuo tauriu reginiu, tik, žinoma, nebuvo griežtųjų puritonių, ku- 
Iios laikė baisia nuodėme rodytis toje šventvagiškoje nešvan- 
kėlių sueigoje. Tais pirmykščio paprastumo laikais dar nebuvo 
nei Jandė, nei kabrioletų, nei tilbury. Tik grafystės lordas vieti- 
ninkas (kunigaikštis pagal pareigas) leido sau prabangą atva- 
žiuoti karieta, lyg ir vežimu, išdabintu apiblukusiais auksuotais 
medžio pjaustiniais, daugiau panašiu į chromolitografijų Nojaus 
laivą, traukiamą aštuonių flandrų veislės kumelių, su aštuoniais 
keleiviais viduje ir šešiais lauke. Viduje sėdėjo jo šviesybės 
dvi freilinos, du vaikai, kapelionas, įkištas į šoninę nišą prie 
durelių, vadinamą „aulu“, ir jo šviesybės štalmeisteris, įgrūstas 
į tokį pat „aulą“ kitoje pusėje. Važnyčiojo vežėjas ir trys forei- 

toriai — su trumputėmis špagomis ir perukais trimis kasytėmis, 
su muškietomis už pečių ir pistoletais prie balno gugos. To rū- 
mo su ratais gale ant palipos stovėjo ar veikiau susispaudę trimis 
eilėmis kabaliavo šeši iki dantų apsiginklavę liokajai su prašmat- 
niomis livrėjomis. Kiti bajorai — Vyrai ir moterys, senimas ir 
jaunimas — jojo raiti, tarnų lydimi, bet vis dėlto draugija dėl 
jau minėtų priežasčių buvo greičiau rinktinė negu gausi. 

Netoliese to dideliausio oda traukto vežimo, kurį jau ban- 
dėme aprašyti, lyg gindamas savo tituluotos šeimininkės prana- 
šumą prieš visą netituluotą krašto bajoriją, risnojo romus ledės 
Margeritos Belenden arklys, nešdamas tiesų, prakaulų jos kūną, 
apdarytą juodais našlės rūbais,— doroji ledė taip vilkėjo nuo 
tos dienos, kai jos vyras buvo nubaustas mirtimi už ryšius su 
Montrouzu*. 

Jos vaikaitė ir vienintelis žemiškas rūpestis, šviesiaplaukė 
Edita, vienbalsiai pripažinta gražiausia mergina visame Aukštu- 
tiniame Vorde, jojo paskui senelę, sakytumei, pavasaris, sekan- 
tis žiemos pėdomis. Ispanų veislės juodbėris, kurį ji valdė di- 
džiai gracingai, prašmatnus amazonės kostiumas ir dailiai ap- 
kraštuotas balnas buvo taip suderinti, kad išryškintų gamtos 
dovanas, teikiančias jai nepakartojamo žavesio. Žaliu kaspinu 
perrišti plaukai, vešliais vyturais nudrykę iš po skrybėlaitės, 
dailus moteriškas veidas su šelmiška šypsenėle, gelbstinčia jos 
taisyklingus bruožus nuo banalumo, dažnai prikišamo šviesia- 
plaukėms ir mėlynakėms gražuolėms,— visa tai žavėjo jaunuo- 
lius kur kas labiau negu jos prabangūs pašvitai ar žirgo stotas. 

Tų prakilnių damų palyda neatliepė nei jų kilmės, nei to 
meto papročių, nes ją sudarė tik du raiti tarnai. Tiesą pasakius, 
doroji sena dama buvo priversta pašaukti prie ginklo visą šei- 
myną, idant galėtų išsiųsti apžiūron tiek karių, kiek priklauso 
jos baronijai, — ji nieku gyvu nebūtų sutikusi išleisti nepilną 
būrį. Senis ūkvedys plieno šalmu ir dideliausiais batais, vado- 
vavęs būriui, pribraukė kaušą kruvino prakaito, jo žodžiais ta- 
riant, stengdamasis prigriebti suktus tyrų valstiečius, kurie to- 
kiais atvejais privalo duoti vyrų, arklių ir pakinktų. Pagaliau 
jų ginčai vos neperaugo į atvirą karą, nes įtūžęs vyskupininkas 
pradėjo bauginti neklusnius užsispyrėlius dangaus bausmėmis, 
o šie savo ruožtu ėmė grasinti kalvinistų prakeikimu. Ką beliko 
daryti? Nubausti kietasprandžius buvo niekų darbas. Slaptoji 
taryba būtų beregint uždėjusi baudą ir atsiuntusi raitininkų būrį 
jos išieškoti. Tačiau tai būtų tolygu įsileisti daržan medžiotoją 
su šunimis zuikiui nušauti. 

„Tie juodnugariai— tarė sau Harisonas, —ir šiaipjau nė 
kažin ką turi, o jei pašeuksiu raudonšvarkius? ir tie išplėš iš jų 
askutinį labą, kaip mano prakilnioji ponia prieš kalėdas surinks 
nuomą, juk ir gerais metais ne taip lengva ją išpešti?“ 

Taip taręs, apginklavo medžiotoją, sakalininką, liokajų, dva- 
„) berną ir amžinai girtą rūmininką, kadaise drauge su velioniu 
„eru Ričardu tarnavusį Montrouzo kariaunoje ir dabar kas va- 
Karą stulbinantį Tilitadlemo tarnus savo žygdarbiais prie Kil- 
saito ir Tipermūro“,— vienintelį baltarankį būryje, neturintį nė 
menkiausio potraukio fiziniam darbui. Užverbavęs dar vieną 
kitą laisvamanį brakonierių — medžiotoją ir žvejį — ponas Ha- 
risonas pagaliau sutelkė tiek vyrų, kiek jų suburti priklausė 
Įedei Margeritai Belenden, Tilitadlemo baronijos ir kitų valdų 
savininkei iki gyvos galvos. Tačiau, kai tos nelemtos dienos 
rytą ūkvedys išrikiavo savo troupe dorėe* prieš geležinius pi- 
lies vartus, pasirodė dvaro berno Kadžio Hedriko motina, nešina 
d:deliausiais batais, buivolo odos striuke ir kitokia manta, iš 
anksto išduota visiems pašauktiniams, ir, sudėjusi viską prie 
ūkvedžio kojų, romiai paaiškino, jog nežinanti, kas atsitikę, gal 
jam vidurius susukę, gal sąžinė prabilusi, tik Kadis blaškęsis 
kiaurą naktį, ir ji negalinti sakyti, ked rytą jam pasidarę geriau. 
Tai dievo pirštas, kalbėjo ji, ir jos vaikas neisiąs į tokį darbą. 
Negelbėjo jokie grasinimai nubausti pinigine bauda, duoti vel- 
n'ų, netgi išvaryti lauk, — Kadžio motina neatlyžo, o ir jis pats, 
ūkvedžiui nuėjus į namus patikrinti jo sveikatos būklės, ar ne- 
norėjo, ar negalėjo kalbėti, bet klausiamas tik sunkiai dūsavo. 
Moza, sena dvaro tarnaitė, buvo lyg ir ledės Margeritos numy- 
lėtinė, todėl ir atitinkamai laikėsi. Ledė Margerita pati nuėjo 
pas Hedrikus, bet ir ji nieko nelaimėjo. Ir štai tą sunkią valan- 
dą nuovoki senojo girtuoklio rūmininko galva rado išeitį. Jis 
buvo matęs ne tokių nugeibėlių kaip Žąsiukas Džibis, šauniai 
kovojusių Montrouzo kariaunoje. Tad kodėl nepaėmus į būrį 
Ząsiuko? 

Tai buvo nedidukas, menko proto vaikis, atiduotas senai 
Paukštininkei žiūrėti žąsų ir vištų, — tuomet škotų ūkiuose dar- 
bai buvo gana keistai paskirstyti. Vos vaikis parsirado iš ra- 
žienų, kur ganė žąsis, beregint pasijuto suvystytas į buivolo 
Odos striukę ir prisegtas prie augaus kario kalavijo, nes jam 
Prisegti kalaviją buvo neįmanoma. Mažytės jo kojos įsmuko į 
dideliausius batus, o milžiniškas plieninis šalmas, užvožtas ant 

* Auksinę kariauną (pranc.). 

tas, jo paties prašymu buvo užsodintas ant paties romiausio 
arklio ir, priešaky jojančio senojo rūmininko Gudjilo globoja. 
mas bei palaikomas, laimingai prasmuko pro apžiūrą — mat 
šerifas per daug kruopščiai netikrino pašauktinių, kuriuos at- 
siuntė tokia karūnai ištikima bajorė kaip ledė Margerita 
Belenden. 

Štai kodėl tą atmintiną dieną ledės Margeritos asmeninę 
apsaugą sudarė tik du tarnai, — kitokiomis aplinkybėmis jai, 
aišku, būtų buvę gėda pasirodyti žmonėse su tokia palyda. Ta- 
čiau karaliaus labui ji buvo visada pasirengusi bet kokioms 
aukoms. Tuo skausmingu laikotarpiu per pilietinius karus ji ne- 
teko vyro ir dviejų sūnų, į kuriuos dėjo dideles viltis, bet užtat 
buvo dosniai atlyginta: žygiuodamas per Vakarų Škotiją susi- 
tikti su Kromveliu nelemtame Vusterio lauke?, Karolis II teikėsi 
papusryčiauti Tilitadlemo pilyje, ir šis įvykis padarė pradžią 
naujai ir svarbiai erai ledės Margeritos gyvenime; nuo tos die- 
nos ji retai kada praleisdavo progą — tiek namie, tiek svečiuo- 
se — prie vaišių stalo kuo smulkiausiai papasakoti apie kara- 
liaus vizitą, niekada nepamiršdama paminėti, kaip jo didenybė 
su ja pasisveikino, pagerbdamas bučiniu abi jos veido puses, 
tačiau dažniausiai neprisimindavo, jog tokią pat malonę jis su- 
teikė ir dviem putlutėms tarnaitėms, nė per žingsnį nesitrauku- 
sioms nuo šeimininkės ir tą dieną pakeltoms į rūmų damas. 

Tie karaliaus malonės ženklai buvo lemiami, ir jei ledė Mar- 
gerita savo aukšta kilme, auklėjimu ir neapykanta priešininkų 
partijai, užtraukusiai jos namams tiek nelaimių, nebūtų buvusi 
įsitikinusi rojalistė, jau vien laimė pavaišinti jo didenybę pus- 
ryčiais ir patirti jo dėkingumą buvo tokia didelė garbė, jog 
būtų amžiams susiejusi jos gyvenimą su Stiuartų likimu. Stiuar- 
tai, atrodo, vėl triumfavo, tačiau ledė Margerita, ištikimai tar- 
navusi jiems negandų metais, ir dabar buvo pasiryžusi kęsti 
tuos pačius likimo smūgius; jei vėl bent kiek nusileistų dinas- 
tijos svarstyklių lėkštė. Aprašomuoju metu ji džiūgavo maty- 
dama žygiuojant ginkluotąsias pajėgas, pasirengusias mūru stoti 
už karūną, ir kaip įmanydama tramdė pasipiktinimą savo va- 
salais, negarbingai dezertyravusiais iš jos kariaunos. 

Jos malonybė ir didžiai ją gerbią įvairių dinastijai ištikimų 
senų kilmingų giminių atstovai išreiškė vieni kitiems savo nuo- 
širdžiausius jausmus, ir ne vienas prakilnus jaunuolis, jodamas 
pro šalį pašauktinių gretose, stengėsi kuo tiesiau sėdėti balne 
ir pašankinti žirgą, prieš panelę Editą Belenden puikuodamasis 
jodinėjimo menu ir atsakančiai išmankštintu ristūnu. Tačiau Edi- 
ta domėjosi jaunaisiais kavalieriais, garsėjančiais aukšta kilme 

įr neginčijamu atsidavimu karūnai, ne ką daugiau, nei to rei- 
kėjo pagal etiketą; ji abejingai leido pro ausis srautą kompli- 
mentų, ganėtinai nuvalkiotų, nors ir prisigraibstytų iš be galo 
nuobodžių ir dirbtinių Kalprenedo ir ponios Skiuderiš romanų, 
is kurių to meto jaunimas mokėsi gražių manierų, kol įgeidis 
įšmetė už borto balastą ir vietoj tokių gremėzdiškų laivų kaip 
romanai „Kiras“, „Kleopatra“ ir daugelis kitų nuleido lengvus 
luotus, kuriems nereikėjo gilių vandenų arba, kad būtų aiškiau, 
atimančius tiek pat mažai laiko kaip ir ta valtelė, į kurią tei- 
kėsi įsėsti mano atlaidusis skaitytojas. Tačiau likimo valia pa- 
nelei Belenden nebuvo lemta iki pat vakaro išsaugoti tokią ne- 
drumsčiamą ramvbę. 


TREČIAS SKYRIUS 
ŠAUDYMAS Į TAIKINĮ 


Suriko, skausmo perverlas, karys, 
Šarvais žvangėdamas, nuo žirgo krito jis!. 


„Vilties išdaigos“ 


Po karinių pratybų, kurios praėjo gana pakenčiamai, turint 
omenyje, kad ir vyrams, ir arkliams trūko patirties, aidus balsas 
paskelbė mūsų jau aprašyto šaudymo į „papūgą“ pradžią. Skam- 
bant susirinkusiųjų šauksmams, iškilo stiebas ar, tiesą pasakius, 
kartis su skersiniu, ant kurio kabojo taikinys, ir dabar praside- 
dančiomis varžybomis nejučia susidomėjo netgi tie, kurie, at- 
Virai nusiteikę prieš karalių, su niekinama ir piktdžiugiška pa- 
šaipa stebėjo feodalų pašauktinių manevrus. Susirinkę prie var- 
žybų aikštelės, jie pasitikdavo šaulius replikomis ir — nelygu 
m'klumas — palydėdavo sutartiniu juoku arba plojimais, o tie 
Vienas po kito ėjo išmėginti laimės — šaudyti į taikinį. Tačiau, 
Pasirodžius grakščiam jaunuoliui su šautuvu rankoje, gana 
kukliu, bet užtat dailiu, kone dabitišku apdaru — ant pečių at- 
Sainiai užmestas apsiaustas, nėriniuota apykaklė ir plunksnomis 
apkaišyta skrybėlė sakyte sakė, jog tai ne koks nors prasčio- 
aS,— žiūrovai suūžė, tik nežinia, ar tas murmesys reiškė prie- 
lankumą. 

— Ak, mielieji ponai! Kur tai matyta, kad tokio tėvo sūnus 
teptųsi sau rankas! — šaukė senesnieji griežti puritonai, kurių 
Smalsumas perveikė fanatizmą ir atvedė juos į varžybų aikštę. 

8Člau diduma ne taip smerkiamai stebėjo rungtį ir tik linkėjo 

sėkmės velionio presbiterionų karvedžio sūnui, per daug ne. 
svarstydami, ar jam tinka kovoti dėl prizo. 

Jų linkėjimai išsipildė. Žaliais rūbais apsitaisęs šaulys pirmų 
šūviu numušė papūgą,— tai buvo pirmas taiklus šūvis tą dieną, 
nors keletas kulkų ir prašvilpė pro pat taikinį. Pasigirdo karštį 
plojimai. Tačiau ši sėkmė nieko nelėmė, nes ir kiti dar nešaudę 
dalyviai turėjo teisę išbandyti laimę, o paskui visi, kliudę tai- 
kinį, privalėjo varžytis iš naujo, kol vienas jų įrodys savo pra- 
našumą. Iš visų kitų tik dviem pavyko pataikyti į papūgą. Vie- 
nas buvo žemesniojo luomo jaunuolis, nedailiai, bet užtat tvir- 
tai sudėtas, prisidengęs veidą pilku apsiaustu; kitas — jaunas 
gražios išvaizdos bajoraitis, tokios dienos proga prašmatniai 
apsitaisęs. Per visą apžiūrą jis laikėsi šalia ledės Margeritos ir 
panelės Belenden ir pasitraukė nuo jų su atsainia veido išraiš- 
ka tik tada, kai ledė Margerita paklausė jį, kodėl nė vienas kil- 
mingos giminės ir rojalistinių pažiūrų jaunuolis nemėgina nu- 
rungti tų dviejų laimės kūdikių. Lordas Evendeilas beregint 
nušoko nuo žirgo, paėmė iš tarno šautuvą ir, kaip jau minėjo- 
me, kliudė taikinį. Prasidėjus kovai tarp trijų dalingų varžovų, 
susidomėjimas rungtimi dar labiau padidėjo. Arčiau aikštės 
pasistūmėjo ir kunigaikščio iškilmių vežimas, vargais negalais 
pajudėjęs iš vietos. Iš paskos pajojėjo raiteliai bei raitelės, ir 
visų žvilgsniai nukrypo ten, kur buvo sprendžiama taiklumo 
rungties baigtis. 

Pagal taisykles prieš antrąjį varžybų ratą varžovai turėjo 
mesti burtus. Laimė lėmė taip, kad pirmas šūvis teko jaunajam 
prasčiokui, kuris, žengęs priekin ir truputį atidengęs savo ne- 
išraiškingą valstiečio veidą, tarė: „Žinot, pone Henri, šiaip 
kokią kitą dieną, jus gerbdamas, mielai prapilčiau pro šalį, bet 
į mus žiūri Dženė Denison, ir aš stengsiuos iš paskutiniųjų ne- 
apsijuokti". 

Jis prisitaikė ir šovė: kulka prašvilpė taip arti paukščio, jog 
tas susiūbavo ant skersinio. Vis dėlto jis pralaimėjo ir turėjo 
pasišalinti iš varžybų aikštės; nuleidęs akis, paskubėjo kuo 
greičiau įsimaišyti į minią, lyg būgštaudamas, kad kas nors 
jo nepažintų. Tada priekin žengė žaliais rūbais apsitaisęs šaulys 
ir antrąsyk kliudė papūgą. Visi pradėjo šūkauti iš džiaugsmo, 
o kažkur pakrašty nuaidėjo riksmas: „Tegyvuoja senoji tiesa!“ 

Kol pareigūnai raukėsi, skambant presbiterionų šauksmams, 
jaunasis lordas Evendeilas dar sykį išmėgino laimę ir nenusi- 
vylė. Jo pergalę prapliupo sveikinti kilmingieji ir karūnai išti- 
kimi žiūrovai, tačiau taiklumo varžybos tuo nepasibaigė. 

Žaliais rūbais apsitaisęs šaulys, matyt, ūusprendęs greičiau 
paigti rungtį, paėmė žirgą iš to, kuriam buvo jį palikęs, kruopš- 
čiai patikrino, ar suveržta paspręstė, ar tvirtai laikosi balnas, 
ir atsisėdo raitas. Pamojęs ranka, kad žiūrovai duotų kelią, pa- 
ragino pentinais žirgą, šuoliais leidosi į tą vietą, iš kur turėjo 
šauti, o ten metė pavadį, pasisuko šonu ir nusitaikęs numušė 
papūgą. Lordas Evendeilas pasekė jo pavyzdžiu, nors daugelis 
aplink jį tvirtino, jog tokių naujovių, prieštaraujančių senoms 
tradicijoms, jam nedera vaikytis. Tačiau gal jo akis nebuvo 
tokia taikli, o gal žirgas prasčiau išmankštintas. Kai šeimininkas 
šovė, jo arklys šoko į šalį, ir kulka nekliudė papūgos. Tie, ku- 
riuos Maloniai nustebino žaliais rūbais apsitaisiusio šaulio taik- 
Jumas, dabar turėjo progą žavėtis jo mandagumu. Jis pareiškė, 
jog paskutinis šūvis nesiskaito, ir paprašė savo varžovą laikyti 
jį negaliojančiu ir iš naujo pradėti dvikovą, tik šįsyk stačiomis. 

— Aš mielai tęsčiau kovą raitas,— tarė jaunasis lordas savo 
varžovui, — jeigu mano žirgas būtų taip gerai išmankštintas ir 
galbūt taip pripratintas prie šaudymo kaip jūsų. 

— Gal malonėsite suteikti man garbę ir pasinaudoti juo šį 
sykį su ta sąlyga, jog paskolinsite man savo žirgą? — atsiliepė 
jaunasis džentelmenas. 

Lordas Evendeilas nesiryžo priimti šio mandagaus pasiūly- 
mo, puikiai suvokdamas, jog tuo atveju jo pergalė neatrodytų 
tokia įspūdinga, bet vis dėlto įveikė noras atstatyti taiklaus 
šaulio vardą, ir pridūrė nesiekiąs dienos didvyrio šlovės (tai 
buvo pasakyta truputį niekinamu tonu) ir, jei nugalėtojas ne- 
prieštaraująs, mielai priimąs jo malonų pasiūlymą pasikeisti 
žirgais, kad galėtų paleisti šūvį savo širdies damos garbei. Sulig 
tais žodžiais jis drąsiai pažvelgė panelės Belenden pusėn, ir, 
anot kalbų, ten pat, tik ne taip atvirai, buvusios nukreiptos jau- 
nojo lirailleur* akys. Paskutinis jaunojo lordo šūvis buvo toks 
Pat nesėkmingas kaip ir ankstesnis, ir jis tik vargais negalais 
išlaikė tą patį niekinamai atsainų toną, kuriuo iki tol kalbėjo. 
Vis dėlto, suvokdamas, koks juokingas, iš šalies žiūrint, atrodo 
nugalėtojo apmaudas, jaunuolis, atiduodamas žirgą, nuo kurio 
Paskutinįsyk nesėkmingai bandė laimę, ir atsiimdamas savąjį, 
Padėkojo varžovui, jo žodžiais tariant, grąžinusiam garbę jo 
mylimam žirgui; juk jam grėsęs pavojus ant vargšo arklio su- 
Vėrsti bėdą dėl patirtos nesėkmės, kurios kaltininku kiekvie- 
Nas, bet pirmiausia jis pats, turįs laikyti raitelį. Atsainiai slėp- 
damas apmaudą, jis sėdo ant žirgo ir nujojo į šalį. 

— 


* Šaulio (pranc.). 


37 


Kaip paprastai atsitinka šioje žemėje, netgi tie, kurie plojo 
lordui Evendeilui ir linkėjo sėkmės, jam pralaimėjus, sužiuro 
į jo pergalingąjį varžovą. „Kas jis? Kuo vardu?“ — klausinėjo 
bajorai, bet maža kas jį pažinojo. Netrukus jo vardas ir rangas 
skambėjo visų lūpose, o kadangi buvo jis to luomo, kurį ir di- 
dis Žmogus gali pagerbti nežemindamas savo orumo, keturi 
kunigaikščio draugai taip paslaugiai, kaip vargeta Malvolijas? 
būna paslaugus savo įsivaizduojamai palydai, paskubėjo atvesti 
nugalėtoją prieš jo šviesybės akis. Sveikindami jaunuolį su 
pergale, jie iškilmingai lydėjo jį per žiūrovų minią, ir, šitaip 
jodamas ar veikiau vedamas, nejučia jis atsidūrė priešais ledą 
Margeritą ir jos vaikaitę. Ir Papūgos kapitonas, ir panelė Be- 
lenden, droviai pasisveikinusi su nugalėtoju, kuris žemai nusi- 
lenkė jai, kakta kone siekdamas arklio karčius, paraudo iki 
ausų. 

— Tu pažįstama su tuo jaunuoliu? — paklausė ledė Mar- 
gerita. 

— Aš... aš, ponia, kartą esu jį mačiusi pas dėdę ir... rodos, 
dar kažkur...— sulemeno panelė Edita Belenden. 

— Čia visi aplink šneka,— toliau kalbėjo ledė Margerita— 
jog šis jaunas dabita — senojo Milnvūdo sūnėnas. 

— Velionis jo tėvas pulkininkas Mortonas iš Milnvūdo did- 
vyriškai vadovavo raitininkų pulkui ties Danbaru ir Inverkei- 
tingu?,— įsiterpė raitas džentelmenas, stovintis šalia ledės Mar- 
geritos. 

— Taip, o anksčiau kariavo Sandoros šalininkų pusėje prie 
Filipho ir Marsteno tyrų*,— pridūrė ledė Margerita ir atsiduso, 
tardama šiuos nelemtus pavadinimus, visados skaudžiai jai pri- 
menančius vyro mirtį. 

— Jūsų šviesybės atmintis nuostabi,— šypsodamas tarė 
džentelmenas, — bet geriausia būtų visa tai pamiršti. 

— Užtat jam derėtų to nepamiršti, Gilbertsklofai,— atsiliepė 
ledė Margerita,— ir nesimaišyti draugijoje, kuriai jo vardas su- 
kelia nemalonius prisiminimus. 

— Jūs turbūt užmiršote, mano brangioji lede, — tarė jos pa- 
šnekovas,— kad šis jaunuolis čia eina savo dėdės tarnybą ir 
pareigas. Būtų visai neblogai, jeigu kiekvienas šios srities dva- 
ras siųstų apžiūron tokius šaunuolius. 
 — Jo dėdė, ko gero, toks pat apskritagalvis? kaip ir jo 
amžinatilsį tėvas, — tarė ledė Margerita. 

— Senas šykštuolis, ir tiek,— atsakė Gilbertsklofas,— ir auk- 
sinas bet kada persvers jo politines pažiūras, o šį jaunąjį džen- 
telmeną atsiuntė čionai veikiausiai atkala širdimi, būgštaudamas 

dėl baudų ir kitokių bausmių. Na, o vaikinas, manding, kaip 
niekad laimingas, jog bent vieną dieną išspruko iš niūraus seno 
Milnvūdo dvaro, kur nieko kito nemato, tik tulžingą dėdę ir jo 
numylėtinę ekonomę. 

— Ar negalėtumėte pasakyti, kiek vyrų ir arklių privalo 
pristatyti Milnvūdo dvaras? — toliau kvotė senoji ledė. 

— Du ginkluotus raitelius su visa ranga, — atsakė Gil- 
bertskloias. 

— O iš mano valdų, — oriai atsitiesdama balne, pareiškė 
ledė Margerita,— apžiūron nuo amžių siunčiami aštuoni vyrai, 
pusbroli Gilbertsklofai — o kartais ir trigubai didesnis savano- 
rių būrys. Pamenu, jo švenčiausioji didenybė karalius Karolis, 
teikęsis papusryčiauti pas mane Tilitadlemo pilyje, itin smulkiai 
klausinėjo... 

— Kunigaikščio karieta, kaip matau, jau pajudėjo, — staigiai 
pertraukė Gilbertsklofas, pajutęs ledės Margeritos draugams 
gerai žinomą nerimą, kuris apimdavo visus, kai tik senoji dama 
predėdavo amžiną giesmę apie karaliaus apsilankymą jos pro- 
tėvių dvare.— Kunigaikščio karieta, kaip matau, jau pajudėjo, 
ir, tikiuosi, jūsų malonybė pasinaudos savo teise palikti šią 
lanką paskui Kunigaikštį. Ar leisite man parlydėti namo jūsų 
malonybę ir panelę Belenden? Tų sulaukėjusių vigų gaujos 
bastosi po kraštą ir, kaip girdėjau, puldinėja ir nuginkluoja ka- 
rūnai ištikimus pavaldinius, keliaujančius be deramos apsaugos. 

— Dėkojame jums, pusbroli (Gilbertsklofai,— atsakė ledė 
Margerita,— mes turime savo vasalų palydą ir norime sudaryti 
kuo mažiausiai rūpesčių savo draugams. Būkite malonus įsakyti 
Harisonui, kad jis vestų čionai būrį, ir kuo greičiau; jis vos 
vos juda, atrodo, lyg jotų laidotuvių procesijos priešaky. 

Gilbertsklofas nusiuntė žmogų, ir šis perdavė jos malonybės 
įsakymą ištikimajam ūkvedžiui. 

Dorasis Harisonas turėjo pagrindą suabejoti, ar toks jau 
Protingas šis nurodymas, bet, kadangi jis buvo duotas ir per- 
duotas, nieko kito nebeliko kaip jį vykdyti. Jis pavarė arklį 
ristele, iš paskos leidosi senasis rūmininkas, kuris, atsilošęs 
balne, kaip ir dera buvusiam Montrouzo kariui, svaidė aplink 
Paniekos sklidinus žvilgsnius, vis išdidesnius ir rūstesnius nuo 
Pusbuteliuko brendžio, tolydžio kilnojamo per trumpas karinės 
tarnybos pertraukėles, vis linkint karaliui sveikatos, o puritonų 
Sandorai pragaišties. Deja, be saiko stiprinantis, jam iš galvos 
ISRaravo, jog reikia globoti ir prižiūrėti vargšą bejėgį Žąsiuką 

Žlbį, jojantį iš paskos. Vos tik arkliai pradėjo risnoti ristele, 
dideliausį Džibio batai, kurių bėdinas vaikis nevaliojo suval- 

dyti savo silpnomis kojytėmis, ėmė daužyti arkliui į pašones, 
o kadangi prie jų buvo prisegti aštrūs ilgutėliai pentinai, gy- 
vulio kantrybė pagaliau trūko, ir jis įniko šokinėti į šalis ir 
stotis piestu, ir baisiausia, jog nelaimingojo Džibio šauksmai ir 
prašymai padėti nepasiekė užuomaršos rūmininko klausos; juos 
iš dalies slopino bėdžiui ant galvos užmaukšlintas šalmas su 
antveidžiu, iš dalies stelbė karinga dainelė apie šaunuolį Greim- 
są, kurią ponas Gudjilas švilpavo iš visų plaučių. 

Žirgas pagaliau apsisprendė ir, žiūrovams smagiai kvato- 
jant, šoktelėjo į vieną pusę, į kitą, paskui leidosi šuoliais jau 
mūsų aprašytos karietos kalno link. Džibio ietis, išsprūdusi iš 
lizdo, palinko į priekį ir atsidūrė prie pat jo rankų, kurios, nors 
ir gėda sakyti, negarbingai ieškojo išsigelbėjimo, iš visų jėgų 
kabindamosi į arklio karčius. Be kita ko, ir šalmas galutinai 
užsmuko ant veido, tad iš priekio Džibis matė ne ką daugiau 
nei iš užpakalio. Beje, kad ir būtų ką matęs, susiklosčiusiomis 
aplinkybėmis vargu ar tai būtų jam padėję, nes arklys, lyg su- 
simokęs su karaliaus priešais, šuoliais dūmė didingos kuni- 
gaikščio karietos link, o atkišta ietis grūmojo perverti kiaurai, 
vienu metu persmeigdama ne mažiau Žmonių negu italų epinio 
poeto apdainuotas Rolandas?, garsiuoju smūgiu užstriegęs tiek 
maurų, kiek prancūzas užmauna ant iešmo varlių. 

Supratę, kurlink neša kojos nevaldomą arklį, karietos kelei- 
viai — tiek viduje, tiek iš lauko — pratrūko siaubo ir pykčio 
riksmu, kuris turėjo išganingą poveikį ir nukreipė į šalį gre- 
siantį pavojų. Įnoringas Žąsiuko Džibio arklys, pasibaidęs triukš- 
mo, sustojo kaip įbestas, staigiai puolęs į šalį, atsipeikėjo ir 
pasiuto spardytis ir stotis piestu. Batai, tikroji visos negandos 
priežastis, sergėdami gerą vardą, įgytą dar tais senais laikais, 
kai tarnavo kur kas labiau įgudusiems raiteliams, sulig kiek- 
vienu šuoliu badė pentinais arkliui šonus; būdami nepaprastai 
sunkūs, jie vis dar laikėsi balnakilpėse. Visai kas kita nutiko 
Žąsiukui Džibiui, kuris be niekur nieko išlėkė iš sunkių ir pla- 
čių batų ir, žiūrovams džiūgaujant, persivertė kūliais arkliui 
per galvą. Krisdamas jis pametė šalmą ir ietį, ir baisiausia, jog 
ledė Margerita, vis dar nesuvokdama, kad žioplius smagina 
vienas jos pašauktinių, prijojo kaip tik tuo metu, kai nuo jos 
mažylio kario buvo nuplėštas liūto kailis, kitaip sakant, buivolo 
odos liemenė, į kurią jis buvo suvystytas. 

Ji ne tik nežinojo, kad vietoj Kadžio Hedriko pakištas Ž4- 
siukas Džibis, bet jai negalėjo ateiti nė tokia mintis, tad jos nuo- 
stabai ir rūstybei nebuvo ribų, ir ūkvedys su rūmininku veltui 
stengėsi atsiprašinėti bei aiškintis. Be galo pasipiktinusi žiūrovų 

kvatojimu ir petyčiomis ir pasiryžusi išlieti pagiežą ant neklau- 
ž:dos vasalo dvaro berno, kurį taip nevykusiai pavadavo Žą- 
siukas Džibis, ji įsakė savo pašauktinių būriui nedelsiant pa- 
likti pozicijas ir trauktis į pilį. Diduma bajorų irgi pradėjo skirs- 
tytis namo ir dar ilgai kvatojo iš paikos nelaimės, ištikusios 
Tilitadlemo vasalų kariauną. Būreliais nujojo ir tie pašauktiniai, 
kuriems buvo pakeliui į namus. Pasiliko tik šaudymo į taikinį 
dalyviai ir tie, kuriems pagal seną tradiciją derėjo, prieš atsi- 
sveikinant, pakelti taurę į Papūgos kapitono sveikatą. 


KETVIRTAS SKYRIUS 
NYLO SMUKLĖ 


Kur mugė, ten ir Hebis groja, 

O iš paskos kariai žygiuoja, 

Šalmai ir ginklai jų švytuoja. 
Kas jiems pagros, 

Kai trauks vėl žengdami į koją? 
Juk jis kapuos!' 


„Elegija Hebiui Simpsonui“ 


Priešaky raitelių būrelio, traukiančio į gretimą miestelį, ant savo 
širmoko jojo Nylas Bleinas, miesto muzikantas, prisijuosęs stul- 
gį ir kardą ir pasispaudęs po pažastimi dūdmaišį su tokia gau- 
sybe kaspinų, kad jų būtų ganėję išpuošti pustuziniui kaimo 
gražuolių, išsirengusių į mugę ar bažnyčią. Nylas, vyras iš 
stuomens ir iš liemens, valyvas, stiprių plaučių, dėl daugelio 
dorybių buvo pelnęs miesto muzikanto vietą sykiu su visu iš- 
teklium, būtent: muzikanto sklypu (akras žemės taip vadinamas 
ir nūnai), penkių merkų metine alga ir miesto spalvų paradinė 
apranga, išduodama kasmet, be to, turėjo viltį per savivaldybės 
rinkimus gauti kokią kroną — nelygu mero galia ir valia, ir tei- 
sę kartą per metus apvažiuoti visas apylinkių turtingas šeimas, 
idant galėtų praskaidrinti klausytojų nuotaiką muzika, o savą- 
ją — alum bei brendžiu ir išprašyti kiekviename ūkyje bent po 
saikelį sėklos. 

Tos neįkainojamos teisės bei privilegijos, o gal ir asmeninės 
bei tarnybinės dorybės Nylui padėjo užkariauti gražutės smuk- 
lininkės širdį. Jos amžinatilsį vyras, geriausios miestelio smuk- 
lės laikytojas, buvo griežtas presbiterionas, toks jau atsidavęs 
tikėjimui, jog šios sektos šalininkai vadino jį no kitaip kaip 

Gajum smuklininku!, užtat diduma jų, pačių nepakančiausių, 
be galo piktinosi, kai jo vietą užėmė tokio amato jaukintinis. 
Vis dėlto „,„Užuovėjos“ smuklė išsaugojo savo neblėstančią šlo- 
vę, ir didumą senų lankytojų liko jai ištikimi iki galo. Be to, ir 
naujasis šeimininkas buvo lankstaus būdo: nenuleisdamas akies 
nuo vairo, apdairiai vedė savo menkutį luotą per audringas 
politinių neramumų bangas. Tas verstas linksmų plaučių vyras 
žiūrėjo tik savęs, neimdamas į galvą bažnyčios ir valstybės ne- 
sutarimų, ir stengėsi visa kuo įtikti klientams, kad ir kokių prin- 
cipų jie laikytųsi. Beje, skaitytojas pats perpras ir jo būdą, ir 
šalies vidaus padėtį, jei persakysime, kokius nurodymus davė 
jisai savo vienturtei dukrai, kokių aštuoniolikos metų mergelei, 
jo paties išmokytai visų tų darbų, kurių naštą ištikimai vilko 
žmona, koks pusmetis prieš aprašomus įvykius iškeliavusi į 
amžinatvę. 

— Džene,— kalbėjo Nylas Bleinas dukrai, padedančiai jam 
nusiimti dūdmaišį, — šiandien tau pirmąsyk teks aptarnauti lan; 
kytojus, pavaduoti tavo brangiąją motiną; puiki moteris ji buvo, 
paslaugi, ir visi ją mėgo, ir vigai, ir toriai, ir tie, kur gyvena 
aukštutinėje gatvėje, ir tie, kur iš apačios. Sunku tau bus ją 
užvaduoti, ypač tokią sumaišties dieną, bet ką beveiksi. Tokia 
viešpaties valia! Įsidėmėk, Džene, kad ir ko prašytų Milnvūdas, 
nieko jam nevalia atsakyti — juk jis Papūgos kapitonas, o se- 
nas tradicijas reikia gerbti, ir jeigu jis nesugebės apmokėti 
sąskaitos — kas jau kas, o aš žinau, kaip kietai jį laiko dėdė. — 
tiek tos bėdos, aš mokėsiu sugėdinti jo dėdę ir išplėšti skolą. 
Pastorius lošia kauliukais su kornetu Grejemu. Būk mandagi ir 
paslaugi ir vienam, ir kitam: mūsų laikais ir dvasininkai, ir ka- 
riškiai gali pridaryti tiek nemalonumų, tik juos užkabink. Dra- 
gūnai plėšys gerklę, reikalaudami alaus; drausti jiems gerti 
niekas negali, o ir neturi teisės. Aišku, jie pasiutę vyrukai, bet 
visada užsimoka. Anądien nusipirkau iš juodojo Frenko Inglio 
ir seržanto Bosvelo karvę, tą baužąją, dabar ji pati geriausia 
ūkyje, už dešimt škotų svarų, o jie ėmė ir pragėrė visus pini- 
gus per vieną vakarą. 

— Klausyk, tėti — pertraukė jį Dženė,— girdėjau, tiedu 
galvažudžiai atėmė karvę iš vargšės moteriškės, kur gyvena 
Belo tyruose, prikibę, kad ji esą aną sekmadienį po pietų ėjusi 
ant kalno klausytis pamokslo. 

— Tylėk tu, kvaiša! — sudraudė ją tėvas.— Kas mums rūpi, 
iš kur jie gavo gyvulį, kurį parduoda. Tai jų sąžinės reikalas. 
Džene, gerai įsižiūrėk į aną niūrų vyrą, sėdintį prie židinio nu- 
gara į mus. Man regis, jis iš tų, kurie pabėgo į kalnus; paste- 

bėjau, kaip jis krūptelėjo pamatęs čionai raudonšvarkius, ir; 
manding, mielai kraustytųsi lauk, tik visa bėda, kad jo arklys 
(o kumelys atsakantis!) visai nuvarytas, todėl norom nenorom 
turi čia tupėti. Aptarnauk ir jį, Džene, tik žiūrėk, būk atsargi, 
per daug aplink jį nešokinėk ir nekalbink, kad kareiviai nesu- 
sįdomėtų, ir nesiūlyk jam atskiro kambario, o pasakys, jog mes 
jį slapstom. Na, o tu, Džene, visiems būk mandagi ir nieko neimk 
į galvą, jei jauni vyrukai pradės kibti prie tavęs ir paistys vi- 
sokius niekus. Kai laikai smuklę, su viskuo turi taikstytis, viską 
nukęsti. Tavo motina — amžiną jai atilsį — turėjo dangišką 
kantrybę, ne kiekviena moteris jai prilygtų, bet nepakęsdavo, 
kad kas imtų grabinėtis. Jeigu jau kas pradės per daug lįsti, 
pašauk mane. O kai gėrimas perveiks valgymą, jie įsileis pais- 
tyti apie bažnyčios ir valstybės valdymą, tuomet, Džene, įsi- 
liepsnos ginčai. Bet tu nesikišk: kai žmonės įsikarščiuoja, labai 
nori gerti, ir kuo pikčiau ginčijasi, tuo daugiau geria. Tada ne 
pro šalį duoti jiems lengvesnio alaus — jis ne taip muša į gal- 
vą, o kokio jis stiprumo, niekas nepastebės. 

— Klausyk, tėti, — tarė Dženė,— o jeigu jie pradės peštis 
kaip aną kartą, šaukti tave ar ne? 

— Nieku gyvu, Džene: kur du mušasi, trečias nelįsk. Jei 
kareiviai išsitrauks kardus, šauk kapralą ir patrulį. Jei valstie- 
čiai griebsis žarsteklių ir lopetų, šauk teisėją ir miesto sargybą, 
tik ne mane, aš nusikaliau per dieną bedūduodamas ir noriu 
ramiai sau pavalgyti galiniame kambariuke. Beje, štai dar kas: 
lerdas Likitapas (na, tasai, kur anksčiau buvo lerdas) užsisakė 
kaušą alaus ir sūdytos silkės,— timptelėk jam už rankovės ir 
pakuštėk į ausį, kad man būtų malonu su juo papietauti: ka- 
daise geras buvo klientas, nūnai jam tik pinigų trūksta, šiaip 
ar taip, jis šaunus vyras, ir dabar nepėsčias išgerti kaip anks- 
čiau. O jei pastebėsi kurį iš mūsų senų lankytojų, susigūžusį 
kertėj, nes pinigų neturi, o namo eiti toli, duok kaušą alaus ir 
kriaukšlę avižinio ragaišio — dėl to mes nenusigyvensime, bet 
Užtat mūsų namams bus garbė. O dabar, katyte, bėk aptarnauti 
žmonių, tik iš pradžių atnešk man pietus, porą kaušų alaus ir 
ropinukę brendžio. 

Užkrovęs ant Dženės, savo dešiniosios rankos, rūpesčių naš- 
tą, Nylas Bleinas ir ci-devant* lerdas, kitados jo globėjas, o da- 
bar prieplaka, patenkintas savo padėtimi, susėdo galiniame 
kambariuke, toli nuo smuklės triukšmo, pasistiprinti ir maloniai 
praleisti vakaro. 

Dženės žinyboje darbas virte virė. „Papūgos riteriai“, dosniai 
kapitono vaišinami, stengėsi jam atsilyginti tuo pačiu, bet jis 
beveik negėrė, tik sekė, kad taurė kuo greičiau eitų ratu ir kad 
paskui tie ponai nesiskųstų menkomis vaišėmis. Beje, jų vis 
mažėjo ir pagaliau beliko keturi ar penki, bet ir tie jau sukal- 
bo, jog metas grįžti namo. Netoliese prie kito stalo sėdėjo du 
Nylo Bleino minėti dragūnai: Džono Grejemo Kleiverhauso va- 
dovaujamo garsiojo leibgvardijos pulko seržantas ir eilinis. Į 
šios kariuomenės rūšies puskarininkius ir eilinius tuomet žiū- 
rėta ne kaip į paprastus samdinius, o veikiau kaip į muškieti- 
ninkus Prancūzijoje: visų nuomone, tai buvo kariūnai, einą karo 
tarnybą turėdami viltį pasižymėti ir iškilti į karininkus. 

Jų gretose tarnavo nemaža jaunuolių iš kilmingų šeimų, ir 
tai buvo dar viena dingstis tiems pulkams keltis į puikybę ir 
didžiuotis savo pranašumu. Toks jaunuolis buvo ir minėtas ser- 
žantas. Tikras jo vardas — Frensis Stiuartas, bet visi jį vadino 
Bosvelu, nes jisai buvo tiesioginis paskutiniojo grafo Bosvelo 
įpėdinis; ne nelaimingosios karalienės Marijos nevidono mei- 
lužio? įpėdinis, bet Frensio Stiuarto, savo ūmiu būdu ir amžinais 
sąmokslais drumstusio ramybę Jokūbui VI pirmaisiais valdymo 
metais ir mirusio tremtyje ir skurde, įpėdinis. Šio grafo sūnus 
kreipėsi į Karolį I, prašydamas grąžinti bent kai kuriuos kon- 
fiskuotus tėvo dvarus, bet nieko nepavyko išplėšti iš gobšių 
didikų, kuriems jie buvo išdalyti. Pilietiniai karai galutinai jį 
nualino atėmę ir tą menkutę pensiją, kurią jam buvo paskyręs 
Karolis I, ir jis mirė vargų bei nepriteklių nugaluotas. Jo sūnus, 
kurį laiką tarnavęs paprastu kareiviu svetur ir Anglijoje ir pa- 
tyręs nemaža likimo negandų, turėjo tenkintis leibgvardijos 
seržanto laipsniu, nors jo gyslomis tekėjo karalių giminės krau- 
jas — Mat tremtinio grafo Bosvelo tėvas buvo nesantuokinis 
Jokūbo VI sūnus. Nepaprasta fizine jėga, tobulu ginklų valdy- 
mu, taipjau savo aukšta kilme seržantas Bosvelas imponavo pul- 
ko karininkams. Tačiau Bosvelas, be kita ko, garsėjo besaikiu 
palaidumu ir grobuoniškais polinkiais, būdingais didumai jo 
ginklo draugų. įpratusių eiti vyriausybės įgaliotinių pareigas — 
dėti ir imti baudas, rinkti mokesčius, reikalauti postovio ir vi- 
saip engti valdžiai nepaklusnius presbiterionus. Jie taip pripra- 
to prie tokių pavedimų, jog, įsitikinę savo teise nebaudžiainai 
savavaliauti, nepripažino jokių įstatymų nei jokios valdžios ir 
klausė tik savo karininkų. Tokiais atvejais Bosvelas visada 
eidavo priešaky. 

Galimas daiktas, Bosvelas ir jo bendrai nedrįso drumsti ra- 
mybės tik iš pagarbos kornetui, kuris vadovavo nedideliam bū- 

riui, išdėstytam miestelyje, ir dabar lošė kauliukais su vietos 
pastorium. Bet vos tik juodu išėjo skubiai iškviesti į rotušę, 
Bosvelas nedelsdamas parodė savo panieką smuklės lankytojams. 

— Ar tau nekeista, Halidejau,— kreipėsi jis į savo bendrą, — 
kad tie prasčiokai, kiaurą vakarą pampdami alų, nė karto ne- 
pakėlė kaušo į karaliaus sveikatą? 

— Gėrė į karaliaus sveikatą, kur negers,— atsiliepė Halide- 
jus.— Pats girdėjau, kaip ana tas žalias kopūstinis vikšras pa- 
siūlė tostą į karaliaus sveikatą. 

— Nejaugi? — suabejojo Bosvelas.— Tuomet, Tomai, tegu 
išgeria į Sent Endriu arkivyskupo sveikatą, ir būtinai atsiklaupę. 

— Šauniai sumanyta, dievaži! — sušuko Halidejus.— O kas 
atsisakys, tą nuvilksim į sargybos būstinę ir išmokysim jodi- 
nėti ant kumelės, išsirakusios iš gilės, o kad laikytųsi tiesiai, 
pririšim prie kojų po porelę karabinų. 

— Puiku, Tomai,— toliau kalbėjo Bosvelas,— o kad viskas 
būtų pagal teisybę, aš pradėsiu nuo ano surūgusio mėlynke- 
purio, Murksančio palei židinį. 

Sulig tais žodžiais jis atsistojo, pasikišo po pažastimi kardą, 
kad prireikus turėtų kuo paremti savo įžūlų kėslą, ir žengė prie 
svečio, kuris, kaip spėjo Nylas Bleinas, duodamas nurodymus 
savo dukrai, veikiausiai buvo maištingas presbiterionas, besi- 
slapstantis kalnuose. 

— Maldžiu, mielasis tikėjimo broli, — prabilo seržantas dirb- 
tinai iškilm ngu tonu, tyčia sniaukrodamas kaip kaimo pamoks- 
lininkas, — malonėti jus pasikelti nuo savo pasėsto ir tol lenkti 
kelius, kol jie palies aslą, o paskui susipilti į gurklį štai šį kau- 
šelį (nemckšų vadinamą ketvirčiu pintos) gaivinamojo gėrimo, 
mirtingųjų vadinamo brendžiu, į visos Škotijos primo, jo malo- 
nybės Sent Endriu arkivyskupo sveikatą ir šlovę. 

Visi laukė nepažįstamojo atsakymo. Jo griežti, beveik nuo- 
žmūs bruožai, skersas žvilgsnis, nors iš tikrųjų jis nežvairavo, 
teikęs jo veidui kraupią išraišką, taipjau kresnas, tvirtas, rau- 
meningas kūnas sakyte sakė, jog tas Žmogus, nors palyginti ne- 
didelio ūgio, anaiptol nelinkęs kęs:i įžūlių pokštų ir leistis kaip 
niekur nieko užgauliojamas. 

— O kas atsitiks,— paklausė jis,— jeigu atsisakysiu pildyti 
jūsų ne per mandagiausią prašymą? 

— O štai kas, mielasis tikėjimo broli — dėstė Bosvelas tuo 
Pačiu pašaipiu tonu,— iš predžių nugnybsiu tamstai knyslę, ki- 
taip sakant, nosį, paskui pridėsiu kumštį prie tavo veizolų, o 
galiausiai, mielasis tikėjimo broli, praktiškai pritaikysiu kardo 
plokštumą, išlygindamas ja maištininko nugarą. 

— Šit kaip? —tarė nepažįstamasis.— Tuomet duokite šen 
kaušą.— Ir, paėmęs jį į rankas, mįslingu balsu prabilo: — Už 
Sent Endriu arkivyskupą ir už tą vietą,. kurią nūnai jis pelnytai 
užima! Linkiu visiems Škotijos prelatams sulaukti teisiausiojo ir 
švenčiausiojo Džeimso Šarpo likimo! 

— Jis išlaikė išbandymą! — džiūgaudamas suriko Halidejus. 

— Su tam tikra išlyga, — atsiliepė Bosvelas,— niekaip neper- 
prantu, ką turėjo galvoje tas nelabas nulėpausis vigas. 

— Gana, džentelmenai,— įsiterpė Mortonas, kareivių įžūlu- 
mo išvestas iš kantrybės, — visi mes susirinkome šičia kaip išti- 
kimi karaliaus valdiniai, ir ne šiaip sau, o šventės proga, ir tu- 
rime teisę tikėtis, jog niekas nedrums mums ramybės ir nekels 
triukšmo. 

Bosvelas buvo jau beatsikertąs, tačiau Halidejus pašnibždom 
priminė jam griežtą įsakymą nė už ką neužgaulioti žmonių, 
Slaptosios tarybos potvarkiu siųstų į apžiūrą. Tad Bosvelas, pa- 
gerbęs Mortoną įdėmiu ir nuožmiu žvilgsniu, tarė: 

— Ką gi, pone Papūga, nedrumsiu tamstai ramybės, prašom 
sau viešpatauti iki vidurnakčio, kol pasibaigs tamstos valdžia. 
Ar tau nekeista, Halidejau,— kreipėsi jis į savo bendrą,— kad 
tie ponai labai jau keliasi į aukštybę, iš savo šaudyklių, tinka- 
mų nebent paukščiams medžioti, kartą kitą pliaukštelėję į tai- 
kinį, kurį kliudytų bet kuri moteriškė ar vaikas, pasimankštinę 
kokią dieną? Jeigu tas Papūgos kapitonas ar kuris iš jo kariau- 
nos sutiktų iki pirmojo lašo kraujo kautis iš auksino kardais, 
kalavijais, stulgiais arba rapyromis ir durklais, sakyčiau, jog 
turi kruopelę drąsos... Ar bent jau tas kelmas sutiktų grumtis, 
mėtyti geležinius strypus ar akmenis arba svaidyti kartį, jei 
nešioja ginklą (ir su panieka bakstelėjo bato galu Mortono špa- 
gą), kurį bijo išsitraukti iš makšties. 

Mortono kantrybė trūko, ir jis, pametęs blaivų protą, buvo 
piktai beatsikertąs į įžūlius Bosvelo žodžius, bet tuo metu nepa- 
žįstamasis pasikėlęs žengė į priekį. 

— Ginčas kilo dėl manęs, — tarė jis, — ir pagal teisybę man 
privalu jį užbaigti. Klausyk, bičiuli,— sušuko jis seržantui,— 
ar nesutiktum susiimti su manim? 

— Su didžiausiu malonumu, mielasis tikėjimo broli,— atsa- 
kė Bosvelas.— Žinoma, noriu grumtis su tavim, kol vienas iš mu- 
dviejų ar abu išsitiesime asloje. 

— Tuomet, pasikliaudamas tuo, kuris vienintelis gali man 
padėti, — tarė nepažįstamasis, — pasistengsiu taip tave pamokyti, 
kad būtum pavyzdžiu tokiems kaip tu įžūliems Rabsakams“, 

Šulig tais žodžiais jis nusivilko pilko milo kelioninį palaidi- 
nį ir, Iyžtingai atkišęs tvirtas raumeningas rankas, pasiruošė 
grumtynėms. Seržantas nėmaž nepabūgo pamatęs priešininko 
galingą kūną, iškilą krūtinę, plačius pečius ir narsų žvilgsnį; 
šaltakraujiškai švilpaudamas, atsisegė diržą ir nusivilkęs padėjo 
į šalį mundurą. Visi susispietė aplink juodu, laukdami, kuo 
baigsis susirėmimas. 

Juodviem susiėmus pirmą sykį, atrodė, jog persvarą turi ser- 
žantas; tas pats atsitiko ir antrą kartą suėjus, bet vis dėlto dar 
sunkų buvo spręsti, kieno bus viršus. Tačiau visiems pasidarė 
aišku, jog Bosvelas išsikvepia per staigiai iš visų jėgų puldamas 
priešininką, be galo ištvermingą, miklų, puikių plaučių galiūną. 
Trečiąkart susikibus, valstietis atplėšė seržantą nuo aslos ir taip 
bloškė žemėn, jog šis akimirką tysojo paslikas, netekęs sąmonės, 
Jo draugas Halidejus beregint išsitraukė kardą iš makšties. 

— Tu užmušei mano seržantą,— suriko jis, puldamas nuga- 
lėtoją,— ir, prisiekiu visais šventaisiais, atsakysi už tail 

— Sustokite! — sušuko Mortonas ir visi aplinkiniai. — Viskas 
vyko sąžiningai. Ko jūsų draugas norėjo, tą ir gavo. 

— Teisybė, Tomai,— tarė Bosvelas, vargais negalais kelda- 
masis nuo aslos.— Kiškis į makštį savo kardą. Nesitikėjau, kad 
tarp šitų nulėpausių atsiras toks, kuris šioje susmirdusioje alu- 
dėje parmestų ant aslos šauniausią karaliaus leibgvardijos vyrą. 
Ei, drauguži, duokš ranką. 

Nepažįstamasis padavė ranką. 

— (Garbės žodis,— tarė Bosvelas, tvirtai spausdamas jam de- 
šinę— ateis laikas, kai mudu vėl susitiksim ir susiimsim dar 
kartą, bet jau ne juokais. 

— Ir aš duodu žodį, — atsiliepė nepažįstamasis, taip pat stip- 
riai spūstelėdamas ranką seržantui,— jog ateinantį kartą jūsų 
galva gulės taip pat žemai kaip ir dabar, tik jums pristigs jėgų 
ją pakelti. 

— Puiku, mielasis tikėjimo broli. — atsakė Bosvelas,— jei tu 
iš tikrųjų esi vigas, galima tau tik pavydėti jėgos ir drąsumo, 
ir, žinai, aš tau nelinkiu nieko blogo, todėl verčiau sėsk ant 
Savo kuino ir keliauk sveikas, kol nepasirodė kornetas su saI- 
gyba, o jis yra suėmęs ir ne tokių įtartinų tipų kaip tamsta. 

Nepažįstamasis, matyt, sumetė, jog to patarimo verta pa- 
klausyti; jis atsiskaitė, nuėjo į arklidę, pasibalnojo ir išsivedė 
galingą juodbėrį, pašertą ir pailsėjusį, ir, kreipdamasis į Mor- 
toną, tarė: 

— Aš joju Milnvūdo link, kur, kaip esu girdėjęs, jūs gyvė- 
nate. Ar nesutiktumėte suteikti man tokią garbę ir malonumą ir 
drauge leistis į kelionę? 

— Mielu noru, — atsakė Mortonas, nors niaurios ir negailes- 
tingai atšiaurios to žmogaus manieros jam iš pirmo žvilgsnio 
padarė slogų įspūdį. Mortono draugai ir bendrai, Si A 
linkėję labos nakties, pradėjo skirstytis į visas puses, nors kai 
kurie lydėjo juodu dar kokią mylią, vienas po kito sukdami į 
šalį. Pagaliau keliauninkai liko vieni du. 

Ištuštėjus ,„„Užuovėjai“, svetingajai Bleino smuklei, netrukus 
nakties tyloje suskambo litaurai ir trimitai. Išgirdę nolauktą sig- 
nalą, leibgvardiečiai stvėrė ginklus ir nuskubėjo į turgaus aikš- 
te, tuo tarpu į Nylo smuklę įžengė kornetas Grejemas, Kleiver- 
hauso giminaitis, ir meras, abu sunerimusiais ir persimainiusiais 
veidais, lydimi kareivių ir alebardomis ginkluotos miesto 
sargybos. 

— Stot prie durų! — Tokie buvo korneto žodžiai vos įėjus 
į vidų.— Nieko neišleisti! O ką jūs čia veikiate, Bosvelai? Gal 
negirdėjote signalo rinktis kuopon? 

— Jis jau bėgo į kareivines, sere,-- atsiliepė jo bendras,— 
bet parvirto ir susimušė. 

— Aišku, peštynėse,— pertraukė jį Grejemas.— Jeigu jūs ir 
toliau aplaidžiai eisite pareigas, nė jūsų karališkasis kraujas 
jums nepadės. 

— Aš aplaidžiai einu savo pareigas? — paniuręs perklausė 
Bosvelas. 

— Šiuo metu privalėjote būti kareivinėse, seržante Bosve- 
lai, — atsakė kornetas,— ir jūs praleidote puikiausią progą pasi- 
žymėti. Ką tik gauta žinia, jog niekšingai ir žvėriškai nužudy- 
tas Sent Endriu arkivyskupas. Gauja maištininkų vigų vijosi jo 
karietą, užkirto jai kelią Meigeso tyruose, netoli Sent Endriu 
miesto, išvilko arkivyskupą lauk ir sukapojo kardais ir stul- 
giais?, 

Visi apstulbo išgirdę tą naujieną. 

— Štai čia nurodytos nusikaltėlių žymės, — toliau kalbėjo kor- 
netas, išskleisdamas skelbimą, — už kiekvieno žudiko galvą ski- 
riamas tūkstančio merkų atlyginimas. 

— Išbandymas, išbandymas su tam tikra išlyga, — tarė Bos- 
velas, kreipdamasis į savo bendrą.— Dabar aišku, ką jis turėjo 
galvoje. Po šimts, kodėl mudu jo nesulaikėme! Bėk, Halidejau, 
balnok arklius. Sakykite, kornete, ar nebuvo tarp jų stuome- 
ningo kresno žaliūko plačia krūtine ir vanago nosimi? 

— Pala, pala, — atsiliepė kornetas Grejemas,— tuoj pažiūrė- 
sime į popierių. Hakstonas iš Retileto: aukštas, laibas, juoda- 
plaukis... 

— Čia ne tas, — tarė Bosvelas. 

— Džonas Balfuras, kilęs iš Berlio: ereliška nosimi, ruda- 
plaukis, penkių pėdų aštuonių colių ūgio... 

— Tai jis! — sušuko Bosvelas.— Tas pats!.. Žvairuoja viena 
akimi, ar ne? 

— Taip,— patvirtino Grejemas ir skaitė toliau: — Joja tvir- 
tu juodbėriu, kurį iškinkė iš karietos, nužudęs arkivyskupą. 

— Tai jis! — sušuko Bosvelas.— Ir arklys tas pats! Tas niek- 
šas buvo smuklėje ne daugiau kaip prieš penkiolika minučių. 

Paskubomis apsiklausinėjęs, kas atsitiko, jis galutinai įsiti- 
kino, jog tylus paniuręs nepažįstamasis iš tikrųjų buvo Balfu- 
ras, vadovavęs gaujai žudikų, aklų fanatikų, kurie žvėriškai 
susidorojo su primu, netyčia užklupę jį kelyje, nes tuo metu 
ieškojo kito Žmogaus, užsitraukusio jų neapykantą“. Netikėtai 
kelyje išniręs arkivyskupas sujaudintai jų vaizduotei pasirodė 
kaip apvaizdos siųstas, ir jie nužudė jį žiauriai, šaltakraujiškai, 
tikėdami, jog, kaip vėliau sakė, pats dievas atidavė primą jiems 
į rankas. 

— Ant arklių, ant arklių, vyručiai, ir vykimės jį! — sušuko 
kornetas Grejemas.— To šunsnukio galva tikrai verta žadėtojo 
aukso, 


PENKTAS SKYRIUS 
BALFURAS IŠ BERLIO 


Jaunime, stok prie ginklų!.. Ne žmogaus, 
Bužnyčios balsas skamba iš dangaus. 
Iškelki vėliavą su kryžiumi kalnuos — 
Mirties garbingos, pergalės šaunios!! 


Džeimsas Dafas 


Mortonas ir jo pakeleivis buvo jau gerokai nutolę nuo mieste- 
lio, bet nė vienas nepratarė nė žodžio. Nepažįstamasis, kaip jau 
minėjome, darė nemalonų įspūdį, ir Mortonas nedrįso pirmas į 
Jį kreiptis, o šis, atrodo, irgi nėmaž negeidavo užmegzti pokal- 
bio. Staiga jis šiurkščiai paklausė: 

— Kas paskatino tokio tėvo kaip jūsų sūnų prasidėti sų 
tokiais nuodėmingais žaidimais, kuriuose jūs, girdėjau, daly. 
vavote? 

— Aš vykdžiau ištikimo vasalo priedermę ir pramogos dėlei 
leidau sau truputį pasismaginti — mažuma užsigavęs, atsakė 
Mortonas. 

— Manote, jog jūsų ar kurio kito krikščionio jaunuolio prie- 
dermė ginklu tarnauti tiems nevidonams, kurie upėmis lieja 
viešpaties šventųjų kraują tyruose, lyg tai būtų vanduo? Argi 
leistina veltui gaišti laiką šaudant į kuokštą plunksnų ir ištisą 
vakarą lakant smuklėse bei mugėse, kai į mūsų kraštą atėjo 
visagalis su vėtykle rankoje skirti kviečius nuo pelų? 

— Iš jūsų žodžių sprendžiu, — tarė Mortonas,— kad jūs vie- 
nas iš tų, kurie ryžosi atvirai stoti prieš vyriausybę. Laikau savo 
pareiga jums priminti, jog vargu ar verta su atsitiktiniu pake- 
leiviu pradėti tokias pavojingas kaltas, kurių ir man mūsų 
laikais neatsargu klausytis. 

— Niekur nuo to nepasislėpsi, Henri Mortonai,— toliau kal- 
bėjo keliabendris,— viešpats turi numatęs tau uždavinį, ir jeigu 
jis tave pašauks, privalėsi klausyti. Esu įsitikinęs, jog dar negir- 
dėjai tikro pamokslininko, priešingai, būtum buvęs toks, koks, 
be abejo, kada nors tapsi. 

— Mes, kaip ir jūs, išpažįstame presbiterionų tikėjimą, — 
atsiliepė Mortonas. 

Iš tikrųjų Mortono dėdė su visa šeimyna priklausė vienai iš 
daugelio presbiterionų bendruomenių, kurioms su tam tikromis 
išlygomis vyriausybė leido laikyti pamaldas ir klausytis pa- 
mokslų. Ši vadinamoji indulgencija? gerokai suskaldė presbite- 
rionus, ir tie, kurie ją priėmė, buvo rūsčiai smerkiami griežtų 
sektos šalininkų, atmetusių siūlomas sąlygas. Todėl nepažįsta- 
masis su didžia panieka atsiliepė į Mortono žodžius dėl tikėjimo. 

— Veidmainystė, niekinga veidmainystė,— tarė jis.— Sek- 
madieniais jūs klausotės pamokslų, šaltų, pasaulietiškų, aplin- 
kybes atitinkančių kalbų, kurias sako pašventintieji per dvaro 
palaižūnų bei tariamų prelatų malonę, ir jūs vadinate tų žmo- 
nių pamokslus dievo žodžiu! Iš visų pagundų, kurias pasitelkęs 
šiomis tamsos ir kraujo dienomis šėtonas žvejoja žmonių sielas, 
jūsų juodoji indulgencija pati pragaištingiausia. Ir atsitiko 
baisi neganda: piemuo nužudytas, o avys išsisklaidžiusios kal- 
nuose, viena krikščionių vėliava iškelta prieš kitą, ir tamsos 
kariauna griūva ant šviesos vaikų kalavijų! 

— Dėdės nuomone,— tarė Mortonas,— indulgenciją priėmu- 
sių pastorių globojami, mes turime tam tikrą sąžinės laisvę, O 

kadangi pasirinkti bažnyčią sau ir savo šeimynai — jo negin- 
čijama teisė, privalau sekti jo pavyzdžiu. | 

— Jūsų dėdė tokio būdo,— pareiškė nepažįstamasis,— jog 
dėl nusususio Milnvūdo bandos ėriuko įmanytų nedvejodamas 
paaukoti visą krikščionių bendruomenę. Jis pultų ant kelių 
prieš aukso veršį Betelyje? ir gaudytų vandenyje aukso trupi- 
nėlius, kai tas veršis, sumaltas į dulkes, būtų išmestas į jūrą. 
Jūsų tėvas buvo visiškai kitokios prigimties žmogus. 

— Mano tėvas,— atsakė Mortonas,— iš tikrųjų buvo narsus 
ir doras vyras. Bet jūs, sere, tikriausiai žinote, kad jis kovojo 
už tą dinastiją, kurios labui šiandien aš ėmiausi ginklo. 

— Kas be ko, bet jeigu jis būtų gyvenęs šiomis dienomis, 
būtų prakeikęs tą valandą, kai pakėlė savo kardą jiems ginti. 
Kada nors mudu pasikalbėsime apie tai, o dabar, Mortonai, 
prisiekiu tau, jog ateis valanda, kai tie žodžiai, kuriuos ką 
tik girdėjai, įstrigs tau į širdį kaip strėlė su akuotuotu antgaliu. 
Mano kelias veda tenai. 

Sulig tais žodžiais jis parodė į tarpeklį, vingiais einantį aukš- 
tyn į nykius negyvenamus kalnus; bet vos tik jis pasuko tuo ak- 
menuotu takų nurodyta kryptimi, staiga pasirodė moteriškė rau- 
donu apsiaustu. Pasikėlusi nuo kryžkelės akmens, ji žengė ar- 
tyn ir paslaptingu balsu sukuždėjo: 

— Jeigu jūs mūsiškis ir branginate savo gyvybę, šiąnakt nė 
už ką nejokite šiuo taku. Tarpeklyje jūsų tyko liūtas. Ten įsi- 
rengė pasalą Brasersteino kunigas su dešimčia kareivių, pasi- 
ryžę atimti gyvybę kiekvienam jūsų broliui klajūnui, keliaujan- 
čiam šiuo tarpekliu pas Hemilteną ir Dingvelą. 

— Ar mūsiškiai susitelkė į būrį ir turi vadą?— paklausė 
nepažįstamasis. 

— Jų apie septyniasdešimt raitų ir pėsčių, — atsakė senoji mo- 
teriškė,— bet, deja, jiems trūksta ginklų, 0 su maistu visai 
striuka. 

— Viešpats pagelbės savo vaikams,— tarė raitelis — Kuriuo 
keliu man joti, kad galėčiau juos susitikti? 

— Šiąnakt nieko neišeis,— tarė senutė, — kareiviai saugo 
tarpeklį kaip savo akį; girdėjau, jie kaip niekad įtūžę, nes gavę 
labai keistų žinių iš rytų. Todėl šiąnakt pasistenkite susirasti 
kokią pastogę, o rytoj pasiduokite durpynų link; susiraskite ko- 

lą saugią vietą iki apyaušrio, o paskui traukite tiesiai per 

Teiko raistus. Vos tik išgirdau siaubingus tų nevidonų grasini- 
Mus, užsimečiau apsiaustą ir atbėgau čionai prie kryžkelės per- 
SPėti mūsų klajūnų brolių, kad jie nieku gyvu nenuklystų šiuo 
taku ir neįkliūtų į tų galvažudžių spąstus. 


— Jūs gyvenate kur nors netoliese? — paklausė nepažįsta- 
masis.— Gal priglausite mane šią naktį? 

— Mano lūšnelė anapus kelio, per kokią mylią nuo čia,— at- 
sakė senutė.— Bet pas mane apgyvendinti keturi Belialo* tarnai, 
vadinami drakonais, kad plėštų ir gaišintų mano labą už tai, jog 
neinu klausyti, ką pliauškia pilstydamas iš tuščio į kiaurą jų 
kunigas Džonas Halftekstas?, visa galva pasinėręs į pasaulietišką 
gyvenimą. 

— Labos nakties, geroji moterie, ir ačiū tau už patarimą, — 
padėkojo nepažįstamasis ir paragino arklį. 

— Tesaugo jus viešpats, — atsakė senoji moteriškė, — jis vie- 
nintelis gali jums padėti. 

— Amen! — užbaigė Mortono keliabendris.— Nes mano pro- 
tas neneša, kur šiąnakt galėčiau priglausti galvą. 

— Man labai skaudu jus matyti tokioje keblioje padėtyje,— 
tarė Mortonas,—ir jei turėčiau savo namus ar bent kokią pa- 
stogę, manding, nepaisyčiau griežčiausių įstatymo numatytų 
bausmių ir nė už ką nepalikčiau jūsų bėdoje. Bet mano dėdė taip 
bijo baudų ir bausmių, įstatymo skiriamų tiems, kurie remia, 
svetina vyriausybei priešiškus asmenis, jog griežtų griežčiausiai 
uždraudė mums visiems turėti su jais bet kokių reikalų. 

— Nieko kito iš jo ir nesitikėjau, — atsiliepė nepažįstama- 
sis,— ir vis dėlto jūs galėtute mane priglausti be jo žinios: klė- 
tis, daržinė, ratinė, bet kuri vieta, kur galėčiau padėti galvą, 
man, nepratusiam prie patogumų, būtų sidabru traukta šventoji 
buveinė kedro sienomis. 

— Patikėkite,— be galo sumišęs atsakė Mortonas,— aš ne- 
galiu kviesti jūsų į Milnvūdą be dėdės žinios ir sutikimo, o jei 
ir pakviesčiau, ar galėčiau ramia sąžine užtraukti ant jo galvos 
tokį pavojų, kurio jis baisiausiai bijo ir stengiasi išvengti bet 
kokia kaina? 

— Ką gi, —tarė pakeleivis,— tuomet leiskite man pasakyti 
dar vieną žodį. Ar tėvas yra jums kada nors minėjęs Džono Bal- 
furo Berlio vardą? 

— Kas be ko! Dažnai, labai dažnai! Tai jo senas draugas ir 
bendražygis, vos nepadėjęs galvos, gelbėdamas jo gyvybę mū- 
šyje prie Longmarsteno tyrų, ar ne? 

— Aš ir esu tasai Balfuras,— tarė Mortono pakeleivis.— An- 
tai tavo dėdės namai; pro medžius aš matau spingsint žiburį. 
Tasai, kuris geidžia atkeršyti man už pralietą kraują, seka pė- 
domis, ir aš neišvengsiu mirties, jei manęs nepriglobsi. Dabar 
pasirink, jaunuoli: arba bėk nuo savo tėvo draugo kaip vagis 
nakties priedangoje ir palik ji siaUBingai mirčiai, nuo kurios 

kadaise jis išgelbėjo tavo tėvą, arba nepaisyk laikiniems tavo 
dėdės turtams gresiančio pavojaus, kuris mūsų ydingais laikais 
tyko kiekvieno, kas duoda kriaukšlę duonos ir gurkšnelį van- 
dens krikščioniui, mirštančiam iš bado ir troškulio. 

Tūkstančiai prisiminimų umaru užplūdo Mortoną. Tėvas, ku- 
rio atminimą jis šventai gerbė, ne kartą buvo jam kalbėjęs, kiek 
jis skolingas tam vyrui, ir visada grauždavosi, jog, tiek laiko 
grūmęsi petys į petį, juodu išsiskyrė beveik kaip priešai; tai 
atsitiko tuomet, kai Škotijos karalystė suskilo į rezoliucionistus 
įr protestantus“: vieni stojo Karolio II pusėn po to, kai jo 
tėvas padėjo galvą ant ešafoto, o kiti buvo linkę sudaryti są- 
jungą su nugalėtojais respublikonais. Nežabotas Baliuro fana- 
tizmas paskatino jį susieti savo likimą su protestantais, bendra- 
žygiai išsiskyrė gana nedraugiškai nusiteikę. Velionis pulkinin- 
kas dažnai pasakodavo tai sūnui ir kiekvieną kartą sielvartauda- 
vo, jog niekada nesugebėjo atsidėkoti Berliui už pagalbą, kurią 
šis ne sykį buvo jam suteikęs. 

Mortono abejonėms padarė galą lengvas nakties vėjelis, iš 
tolo atnešęs grasius litaurų garsus, kurie, rodos, nejučia artėjo 
skelbdami, jog keliauninkų pusėn joja raitininkų būrys. 

— Tai, matyt, Kleiverhausas su savo pulko dalimi. Ką galėtų 
reikšti šis nakties žygis? Jei keliausite toliau, neišvengiamai pa- 
kliūsite jiems į nagus, o jei grįšite į miestelį, jums gresia ne ką 
mažesnis pavojus, nes ten susidursite su kornetu Grejemu ir jo 
vyrais. Taką į kalnus užkirto dragūnai. Turiu arba jus priglausti 
Milnvūde, arba palikti tikrai mirčiai; beje, pagal teisybę įstaty- 
mas gali bausti tik mane, o ne dėdę. Jojam! 

Berlis, nepaprastai ramiai laukęs, kol Mortonas apsispręs, be 
žodžių nujojo iš paskos. 

Milnvūdo trobesiai, statyti dabartinio šeimininko tėvo, kuk- 
lumu atitiko patį dvarą, tačiau, perėję naujo savininko žinion, 
Namojo namo stūksojo arklidės. Ten Mortonas sustojo. 

— Paliksiu jus čia vieną kuriam laikui, — sukuždėjo jis.— 
Reikia pataisyti jums patalą. 

— Apsieinu be jokių patogumų,— atsiliepė Berlis,— pasku- 
tiniuosius trisdešimt metų ši galva dažniau gulėjo ant durpių 
krūvos ar pilko akmens negu ant vilnonės ar pūkinės pagalvės. 
Naušas alaus, kampas duonos, poteriai prieš miegą ir gabana 
šieno man puikiausiai atstoja prašmatnų miegamąjį ir karališkas 
Vaišes, 

Tuo metu Mortonui dingtelėjo galvon, jog, įvedus bėglį į 
namus, jam grės dar didesnis pavojus būti pastebėtam. Taip ta- 

ręs, jis žengė arklidėn, sugraibė tam tyčia padėtą titnagą ir pin- 
tį, išskėlė ugnį ir, pririšęs arklius, nuvedė Berlį į klojimą, pu- 
siau prikrautą šieno; ten stovėjo medinė lova, kurioje anksčiau 
miegodavo bernas, ne per seniausiai dėdės išvytas ištikus toly- 
džio stiprėjančio šykštumo priepuoliui. Palikdamas savo kelia- 
bendrį toje negyvenamoje patalpoje, Mortonas patarė jam taip 
pridengti šviesą, kad jos nebūtų matyti pro langą, ir pažadėjo 
kaip galima greičiau atnešti pavalgos, kokios tik pavyks rasti 
tokią vėlyvą valandą. Vis dėlto jis nelabai tikėjo sugebėsiąs te- 
sėti pažadą, nes galimybė prasimanyti kad ir paties paprasčiau- 
sio valgymo visiškai priklausė nuo to, kaip nusiteikusi vienin- 
telė dėdės patikėtinė senoji ekonomė. Jeigu ji atsigulusi, o tai 
visai įmanoma, arba blogos nuotaikos, o tai juo labiau įmano- 
ma, Mortonui grėsė rimtas pavojus pakliūti į keblią padėtį. 

Keiksnodamas širdies gilumoje bjaurų šykštumą, kiaurai 
persmelkusį visą dėdės ūkį, jis kaip paprastai tylutėliai pabeldė 
į užsklęstas duris, pro kurias visada patekdavo į vidų, jei pasi- 
taikydavo sugrįžti truputį vėliau tos ankstyvos valandos, kai 
Milnvūdo dvare visi eidavo gulti. Jis beldė nedrąsiai, tarsi pri- 
sipažindamas kaltas, rodos, veikiau meldė dėmesio nei reikala- 
vo įleisti. Mortonui teko ilgokai baladotis, kol pagaliau ekono- 
mė, prikelta nuo šilto priekrosnio, rišdamasi galvą languota ske- 
peta, kad nepertrauktų šaltas skersvėjis, ir bambėdama, atšlep- 
sėjo akmeninėmis plokštėmis ir, keliskart apdairiai paklaususi: 
„Kas čia brazdinasi tokiu vėlyvu metu?“, atšovė skląsčius, nuė- 
mė buomus ir baugščiai virstelėjo duris. 

— Pačiu laiku pareinate namo, ponaiti Henri,— įžūliai tarė 
senė tuo valdingu balsu, kokiu paprastai kalba šeimininkų mėgs- 
tami ir paikinami tarnai.— Sėdėk čia ir lauk akių nesumerkda- 
ma, kol ponaitis teiksis parsibelsti pačiu naktovidžiu su didžiau- 
siu triukšmu ir sukelti visus ant kojų. Jūsų dėdė jau kokios 
trys valandos, kai pučia sau į ūsą, Robiną įveikė reumatas, ir 
jis tyso lovoje kaip pagalys, o man vienai čia kiurksoti jūsų 
belaukiant, kad ir kaip dusintų kosulys. 

Ji kvenkštelėjo kartą kitą, lyg norėdama parodyti, kokias 
baisias kančias turėjusi kęsti. 

— Ačiū jums, Alisna, nežinau nė kaip jums atsidėkoti. 

— Čia dabar kas, sere? Juk jūs taip gražiai išauklėtas! Visi 
vadina mane ponia Vilson: ir tik Milnvūdas vienintelis visame 
dvare šaukia mane Alisna, bet ir jis dažniausiai, kaip ir kiti, 
kreipiasi į mane, sakydamas „ponia Alisna“, 

— Atsiprašau, ponia Alisna, tebūnie taip, kaip jūs pagei- 
daujate,— tarė Mortonas,— man iš tikrųjų labai nemalonu, jog 
;urėjote taip ilgai manęs laukti. | 

— Jeigu jau grįžote, pone Henri,— tarė niurzglioji moteriš- 
kė — tai ko neimate žvakės ir neinate gulti? Žiūrėkite man, kad 
neprivarvintumėte lajaus ir neapsmilkytumėte sienų, besėlinda- 
mas pasieniais per paneliais apmuštą menę, o paskui man rei- 
kės valyti visus namus nuo sucdžių ir grandyti grindis. 

— Bet, Alisna, prieš eidamas gulti, dar noriu perkąsti ir iš- 
gerti kaušą alaus. 

— Perkąsti? Ir alaus, pone Henri? Vadinasi, jūs dar nepri- 
sivaišinot? Manote, kad mes negirdėjome apie jūsų žygius, kad 
išpleškinote šitiek parako, bešaudydamas į papūgą, jog iki pat 
šventos įvedybų dienos jo būtų ganėję paukščiams medžioti, 
kad paskiau su visa gauja dykaduonių nugriuvote į Nylo smuk- 
lę, sėdėjote tenai ir lakėte iki pat saulės laidos su visokiais 
sukčiais ir nevidonais už savo bėdino dėdės pinigus, o štai 
dabar parsibraižote namo ir kaip ponas ir viešpats reikalau- 
jate alaus! 

Be galo pasipiktinęs jos žodžiais, Mortonas vis dėlto neuž- 
miršo, kad jam žūtbūtinai reikia parūpinti vakarienę savo sve- 
čiui, todėl užgniaužė apmaudą ir, nutaisęs linksmą veidą, ėmė 
tikinti ponią Vilson, jog iš tikrųjų nori valgyti ir gerti. 

— Na, o dėl šaudymo į „papūgą“, ponia Vilson,— užbaigė 
jis— iš jūsų lūpų esu girdėjęs, kad ir jūs pati ne kartą buvo- 
jote tose varžybose. Gaila, jog dabar neatvažiavote pasižiū- 
reti į mus. 

— Ak ponaiti, Henri, — atsakė senutė — o man gaila, kad 
jūs pratinatės kuždėti damoms į ausį saldžius žodelius. Beje, 
kalbėkite sveikas tokioms senėms kaip aš, tiek jau tos bėdos. 
Tik žiūrėkite man, širduk, saugokitės jaunučių mergelių. Ak 
jūs, papūgiuk, tariatės esąs šaunus vaikinas, ir iš tiesų (ir ap- 
švietė jį žvake) nieko blogo, jei atrodai gražus iš šalies, svarbu, 
kad ir iš vidaus būtum toksai pat. Menu, kai buvau dar daili 
Pasiutmergė, kartą mačiau kunigaikštį, tą patį, kuriam vėliau 
Londone nukirto galvą“ — sako žmonės, ne kažin kokia ji ten 
Ir buvusi, bet vis dėlto gaila buvo vargšeliui su ja skirtis. Taigi 
Numušė jisai tada „papūgą“, nes tik vienas kitas išdrįso varžy- 
tis Su jo šviesybe. Gražuoliukas buvo tas kunigaikštis, ir, kai 
Visi bajorai pradėjo mūdrauti užsėdę ant žirgų, jo šviesybė 
atsidūrė visai prie pat manęs, štai kaip, sakysim, jūs, ir tarė 
Man; „Saugokitės, meilute (taip jis ir pasakė), nes mano žirgas 
"artus". Na, o dabar, jeigu jau sakote nei prigėrę, nei prival- 

gę, įrodysiu jums, kad visados jumis rūpinuos. Mano galva, 
„jaunam vaikinui nevalia eiti gulti tuščiu pilvu. 

Teisybės dėlei reikia pasakyti, jog ponia Vilson savo nak- 
tinius pamokymus, dosniai dalijamus tokia proga, dažniausiai 
užbaigdavo kokia be galo protinga mintimi, kuriai nuskambėjus 
ant stalo visados atsirasdavo kokių nors vaišių, beje, gardes- 
nių nei šiokią dieną. Taip atsitiko ir šį kartą. Tiesą pasakius, 
niurgzdavo ji tik trokšdama parodyti savo galią ir valią, nes 
iš prigimties buvo nebloga moteriškė ir, žinoma, nieko kito 
taip nemylėjo kaip senąjį ir jaunąjį šeimininką, nors be gailes- 
čio graužė ir vieną, ir kitą. Be galo meiliai žiūrėdama į po- 
naitį Henrį, kaip mėgdavo jį vadinti, ji dėjo ant stalo jam pa- 
liktus valgymus. 

— Skalsu, šaunuoli jūs mano! Netikiu, kad pas Nylą Bleiną 
jus privaišino tokiais skanėstais. Jo amžinatilsį žmona buvo 
gera šeimininkė, bet jau padoriuose namuose, dievaži, nebūtų 
tesėjusi. O jos dukrelė, man regis, visiška kvailiukė: aną sek- 
medienį mačiau ją bažnyčioje — ko tik ji nebuvo priraizgiusi 
sau ant galvos. Sako man širdis, kad gražių dalykų dar išgir- 
sime apie tą smuklę. Bet man jau akys limpa. Na, šaunuoli jūs 
mano, per daug nesiskubinkite ir žiūrėkite, būkite atsargus, kai 
pūsite žvakę; savo kambaryje rasite pilną ragą alaus ir stiklą 
gvazdikėlių trauktinės. Aš niekam jos neduodu, tausoju sau 
vaistams ir išgeriu lašelį, kai ima smelkti vidurius, o jūsų jau- 
nam kraujui jinai vis bus sveikiau negu brendis. Labos nakties, 
ponaiti Henri, tik neužmirškite, kad su žvake reikia būti at- 
sargiam. 

Mortonas pažadėjo kuo stropiausiai laikytis jos nurodymų 
ir paprašė nesirūpinti, jei išgirs varstant lauko duris: juk, ži- 
noma, jam reikėsią nueiti pažiūrėti arklio ir įkrėsti pašaro 
nekčiai. Ponia Vilson žengė pro duris, ir Mortonas, susiėmęs 
vakarienę, buvo beeinąs pas savo svečią, bet tuo metu senoji 
ekonomė apsnūdusi kyštelėjo galvą ir priminė jam, kad prieš 
guldamas neužmirštų padaryti sąžinės sąskaitos ir pasimelsti 
į dievą, idant sergėtų jį nakties tamsos valandomis. 

Tokie buvo kai kurių tarnų papročiai to meto Škotijoje, ir, 
ko gero, jie dar tebegyvuoja kur nors užkampių dvaruose. Tie 
tarnai buvo susiję nenutraukiamais ryšiais su tomis šeimomis, 
kuriose tarnavo, o kadangi nė neįsivaizdavo, kad, gyvi būda- 
Tai, gali išsiskirti su savo šeimininkais, būdavo nuoširdžiai at- 
sidavę kiekvienam šeimos nariuiš. Kita vertus, savo ponų at- 
laidumo bei pakantumo išpaikinti, dažnokai tapdavo aikštingais 

ir valdingais tironais, tad šeimininkė ar šeimininkas mielai būtų 
įšmainę jų nepakenčiamą ištikimybę į šiuolaikinio tarno patai- 
kūnišką ir prisitaikėlišką veidmainystę. 


ŠEŠTAS SKYRIUS 
VIEŠNAGĖ 


Ir žvilgsnis jo rūstus it antraštė šiurpi 
Mums šiurpią pranašauja dramą!. 


Šekspyras 


Galų gale nusikratęs ekonomės, Mortonas susikrovė visus po- 
nios Vilson paliktus valgymus ir išsirengė pas savo slaptą sve- 
čią. Žibinto jis nusprendė neimti, nes puikiausiai žinojo kiek- 
vieną atšlaimo takelį, ir laimė, kad tokia mintis atėjo į galvą: 
vos peržengus slenkstį, gūdžiai sudundėjo daugelio arklių ka- 
nopos ir sugriaudėjo jau anksčiau girdėti litaurai2, skelbdami, 
jog vieškeliu, sukančiu palei kalvą, ant kurios stovėjo Miln- 
vūdo dvaras, joja raitininkų būrys. Jis aiškiai girdėjo vyres- 
niojo karininko komandą: „Stok!“ Paskui įsivyravo tyla, kar- 
tas nuo karto drumsčiama nebent kokio nekantraus ristūno 
žvengtelėjimo arba trypimo. 

— Kieno šie namai? — nuskambėjo  įsakmus valdingas 
balsas. 

— Milnvūdo, jūsų kilnybei leidus,— pasigirdo atsakymas. 

— Ar savininkas — gerų norų Žmogus? — paklausė pirmasis. 

— Jis klusniai vykdo valdžios nurodymus ir klausosi indul- 
genciią priėmusio pastoriaus pamokslų,— atsakė jam tas pats 
balsas. 

— Hm, šit kaip! Indulgencija? O juk tai ne kas kita kaip 
išdaviko kaukė, neprotingai leista nešioti visiems tiems, kurie 
per daug bailūs, kad atvirai išpažintų savo tikėjimą. Reikia 
Nusiųsti keletą vyrų, kad iš pagrindų iškrėstų visą dvarą. O gal 
ten slapstosi koks galvažudys, prikišęs kruvinus nagus prie tos 
kraupios Žmogžudystės? 

Mortonas nespėjo nė atsipeikėti iš siaubo, kurį įvarė kari- 
ninko pasiūlymas, bet staiga į pokalbį įsiterpė trečias pašne- 
kovas: 

— Nemanau, kad tai būtų tikslinga: Milnvūdas — bjaurus, 
ligotas senis, niekados nesikiša į politiką, dreba dėl savo kapšo 
ir popierių, kurie jam brangiausi už viską pasaulyje. Jo sūnė- 

nas, kaip girdėjau, šiandien buvo apžiūroje ir numušė „papū- 
gą“, tad jisai nepanašus į fanatiką. Man rodos, jie jau seniai 
micga, ir, sukėlę triukšmą tokią vėlyvą valandą, ko gero, nu- 
varysime vargetą senį į kapus. 

— Puiku,— pritarė būrio vadas, — jeigu jau taip, vadinasi, 
krėsdami namus, tik sugaišime brangų laiką, o mums ir šiaip 
reikia skubėti. Ponai leibgvardiečiai, pirmyn! Marš! 

Trimito garsai ir kartas nuo karto ritmą mušančių litaurų 
griaudėjimas drauge su kanopų bildesiu ir ginklų žlegėjimu 
skelbė, jog būrys nužygiavo toliau. Mėnulis, praspindęs pro 
debesis tuo metu, kai priešakinės gretos pakilo į kalvą, kurios 
šlaitu raitėsi vieškelis, nušvietė tviskančius plieninius šalmus, 
ir migloje sudūlavo tamsios raitelių bei arklių figūros. Gana 
ilgai šmėkščiojo jų siluetai, dingdami už kalvos keteros, ir jau 
iš to buvo galima spręsti, kad joja nemažas raitininkų būrys. 

Kai tik paskutinis raitelis dingo iš akių, jaunasis Mortonas 
nuskubėjo pas savo svečią. Įžengęs į slėptuvę, jis pamatė Berlį 
besėdintį ant vargano gulto su atskleista kišenine biblija ran- 
koje ir, rodos, visa galva įsigilinusį į šventąjį raštą. Kalavijas, 
kurį jis išsitraukė iš makšties, vos tik dragūnai priartėjo prie 
dvaro, gulėjo ant kelių; žvakigalis, primygtas šalimais prie 
stalą atstojančios senos skrynios antvožo, svaidė blausius mir- 
guliuojančius atšvaitus ant jo griežtų, atšiaurių bruožų veido, 
kurio žiaurumas, nežaboto, tragiškos galios entuziazmo sutau- 
rintas, atrodė nepalyginamai didingesnis. Jo kaktą ženklino 
atspaudas gilios visagalės minties, slopinančios visus kitus jaus- 
mus bei aistras — taip jaunaties ir pilnaties metu nuo mūsų 
akių pakrantės uolas ir akmenis slepia potvynio banga, ir tik 
iš -putojančios mūšos numanu, kas glūdi po dūžtančiomis vil- 
nimis. Mortonas kokią minutę žiūrėjo į jį, kol svečias pagaliau 
kilstelėjo galvą. 

— Matau,— tarė Mortonas, mesdamas žvilgsnį į kalaviją, — 
kad jūs girdėjote pro šalį jojant dragūnus; todėl aš truputį ir 
užtrukau. 

— Man jie kuo mažiausiai rūpi, — atsakė Balfuras,— dar 
neišmušė mano valanda. Bet aš tvirtai įsitikinęs, jog ateis die- 
na, kai pakliūsiu jiems į nagus ir turėsiu garbę pritapti prie 
šventųjų kankinių, kuriuos jie nugalavo. Ak, jaunuoli, kaip aš 
trokštu, kad išmuštų toji valanda! Laukiu jos kaip jaunikis 
jungtuvių valandos. Bet jei viešpaties lemta dar kurį laiką 
darbuotis žemėje, privalau nesiskųsdamas triūsti jo labui. 

— Valgykite ir ilsėkitės— tarė Mortonas.— Rytoj turite 
pasirūpinti savo saugumu ir, vos prašvitus, kai tik bus įmano- 

ma įžiūrėti taką per raistus, palikti mūsų namus ir keliauk. 

— Jaunuoli, — atsiliepė Baliuras, — jūs jau boditės ma- 
nimi ir, ko gero, dar labiau bodėtumėtės, jei žinotumėte, kokią 
naštą užsikroviau sau ant pečių. Bet aš nesistebiu, nes kartais 
įmu bodėtis pats savimi. Argi ne sunkus išbandymas kūnui ir 
dvasiai būti pašauktam vykdyti teisingus dangaus nuospren- 
džius, kol tebesi šioje žemėje ir kol širdyje tebėra gyvas užuo- 
jautos jausmas kito žmogaus kančioms, kurios sukrečia tavo 
nuodėmingą kūną, kai persmeigi kalaviju svetimą? Argi tie, 
kurie, atėmę gyvybę kokiam kraugeriui tironui ir šitaip tapę 
teisėto atpildo įrankiais, gali ramia sąžine ir tvirtais nervais 
žvelgti į praeitį, tolydžio prisimindami savo įnašą į tą kruviną 
darbą? Gal jiems būtų pravartu kartais paklausti save, ar tei- 
sėta buvo toji rūstybė, kurios įkvėpti jie vykdė pavestą užda- 
vinį? Gal jiems būtų pravartu retkarčiais susimąstyti, kas įteigė 
tą tvirtą įsitikinimą, kuris radosi ir įsišaknijo širdyse, karštai 
bemeldžiant viešpatį vesti juos tuo sunkiu keliu, ir ar nesuklai- 
dino jų sukilę jausmai, vietoj amžinosios Tiesos primetę žmo- 
nijos priešo užmačią? 

— Aš per menkai išmanau šį klausimą, pone Balfurai,— at- 
siliepė Mortonas,— kad galėčiau su jumis ginčytis, bet aš di- 
džiai abejoju, jog apvaizda įkvepia paskatą nusižengti įgim- 
tam artimo meilės jausmui, kuris dangaus mums duotas kaip 
pagrindinis gyvenimo įstatymas. 

Balfurą, rodos, sujaudino tie žodžiai, jis krūptelėjo, bet 
tučtuojau susitvardė ir šaltai tarė: 

— Savaime suprantama, kodėl jūsų tokios pažiūros; iįūs 
tūnote įstatymo kalėjime, duobėje, tamsesnėje už tą, į kurią bu- 
vo įmestas Jeremijas3, niauresnėje už Amaleko sūnaus Melkijo 
duobę, kurioje nebuvo vandens, tik dumblų*. Jūsų kakta pa- 
ženklinta Sandoros antspaudu, ir jeigu teisuolis negailėdamas 
liejo savo kraują kalnuose suplevėsavus laisvės vėliavai, jo 
sūnus nepradings be pėdsako kaip koks tamsos vaisius. Nejau- 
gi jūs manote, jog šiomis sielvarto ir negandų dienomis iš mūsų 
reikalaujama tik gerbti dorovės įstatymą, kiek leidžia mūsų 
silpnas kūnas? Nejaugi jūs manote, jog mums privalu nebent 
tramdyti savo nedorybes bei žemas aistras? Ne, nuo tos die- 
nos, kai persijuosėme savo strėnas, mes privalome drąsiai stoti 
į kovą ir, išsitraukę kalaviją, negailestingai žudyti kiekvieną 
dievo priešą, nors jis būtų ir mūsų kaimynas, ir kietaširdį val- 
džios vyrą, nors jis būtų ir mūsų giminė ar mielas bičiulis. 

— Tuo jus ir kaltina jūsų priešai —tarė Mortonas,— ir 
todėl, jei neįmanoma pateisinti žiaurių priemonių, kurių imasi 

prieš jus Slaptoji taryba, bent jau galima ją suprasti. Jūsų 
priešininkai teigia, kad jūs dangstotės vadinamuoju vidiniu ap- 
reiškimu, stengdamiesi pateisinti savo smurtą, kad nepaisote 
teisėtos valdžios reikalavimų, valstybės ir paprasčiausio žmo- 
giškumo įstatymų, jeigu jie nesiderina su jūsų įsitikinimais. 

— Jie šmeižia mus,— atrėmė Sandoros šalininkas,— jie 
patys sulaužė priesaiką ir trypia visus įstatymus, ir dievo, ir 
žmonių įstatymus, o dabar persekioja mus už tai, kad esame 
ištikimi Iškilmingajai dievo ir Škotijos karalystės lygai ir San- 
dorai, Sandorai, kuriai visi jie, išskyrus vieną kitą užkietėjusį 
popiežininką, prisiekė ištikimybę ir kurią nūnai degina turgaus 
aikštėse ir tyčiodamiesi trypia kojomis. Karolis Stiuartas grįžo 
į mūsų karalystes, bet argi jie, tie nevidonai, padėjo jam grįž- 
ti? Jie stengėsi padėti jam ginklu, bet nesugebėjo. Ar ne tiesa? 
Ar Džeimsas Grejemas Montrouzas su savo kalnų galvažudžiais 
būtų sugebėjęs pasodinti jį į tėvo sostą? Jų galvos ant vaka- 
rinių Edinburgo vartų, man regis, daugel dienų bylojo visai 
ką kita. Darbininkai, triūsę šlovingos tiesos labui, tie, kurie 
geidė, idant tabernaklis sušvistų ankstesniu grožiu,— štai kas 
grąžino Karoliui sostą, nuo kurio jis buvo nuverstas. Ir kokį 
atpildą mes gavome? Kaip sako pranašas: „Mes laukėme ramy- 
bės, ir nebuvo gerumo, mes laukėme gydymo meto, ir štai bai- 
sumas. Nuo Dano girdėti jo arklių prunkštimas; visa žemė dre- 
ba nuo jo karo arklių žvengimo; jie ateina ir ryja žemę ir tai, 
ko ji pilna, miestą ir jo gyventojus'“. 

— Pone Balfurai,— atsiliepė Mortonas,— aš neketinu nej 
pritarti jūsų kaltinimams, kuriuos metate vyriausybei, nei jų 
ginčyti. Aš laikau savo pareiga atsiteisti senam tėvo bendra- 
žygiui, suteikdamas jam prieglobstį nelaimės valandą, ir atsi- 
prašau, kad nestoju nei už, nei prieš jūsų įsitikinimus. Palieku 
jus ilsėtis, nuoširdžiai apgailestaudamas, jog negaliu suteikti 
jums patogesnės nakvynės. 

— Vis dėlto tikiuosi pasimatyti su jumis prieš išvykdamas. 
Aš ne iš tų, kurie iš paskutiniųjų kabinasi giminių ar draugų 
šioje žemėje. Pridėjęs ranką prie arklo, aš sudariau sandorą 
su savo žemiškais jausmais, jog niekados nesižvalgysiu atgal 
ir nesikrimsiu dėl tų, kuriuos palieku. Tačiau seno bendražygio 
sūnus man kaip ir savas, ir, žiūrėdamas į jį, puoselėju tvirtą 
viltį, jog kada nors jis prisijuos kalaviją už šventą ir brangią 
tiesą, dėl kurios kadaise kovėsi ir liejo kraują jo tėvas. 

Mortonas pažadėjo bėgliui prikelti jį, kai tik prašvis Ir kai 
svečias gales keliauti toliau, ir juodu išsiskyrė, 

Mortonas atsigulė numigti bent kelias valandas, tačiau die- 
nos įvykių sujaudrinta vaizduotė neleido mėgautis ramiu po- 
įlsiu. Jį kamavo slogūs migloti sapnai, kurių pagrindinis hero- 
jus buvo naujasis draugas. Sapnavo jis ir Editą Belenden: žaviu, 
ašaromis paplūdusiu veidu, išsidraikiusiais plaukais ji, rodos, 
šaukėsi jo pagalbos ir paramos, bet jis niekuo negalėjo jai pa- 
dėti. Mortonas pakirdo iš to slogučio it sudaužytas, širdimi 
nujausdamas kažką negera. Tolimų kalnų viršūnes jau auksavo 
tekančios saulės spinduliai, šviesus vasaros rytmetis dvelkė 
šviežia gaiva. 

„Pramigau!— sušuko pats sau Mortonas.— Reikia pasku- 
binti tą nelaimingąjį bėglį, kad greičiau keliautų iš čia.“ 

Paskubomis apsirengęs, jis tylutėliai pravėrė duris ir puste- 
kiniais nubėgo į Sandoros šalininko slėptuvę. Žengė į vidų 
galais pirštų, nes to keisto žmogaus kategoriškas tonas ir griež- 
tos manieros, kaip ir neįprastos kalbos bei pažiūros, žadino į 
baimę panašų jausmą. Balfuras dar miegojo. Saulės spindulys 
apšvietė jo varganą atvirą guolį, ir Mortonas aiškiai matė jo 
atšiaurų veidą kažkokios baisingos vidinės kovos iškreiptais 
bruožais. Jis nebuvo nusirengęs. Rankos gulėjo ant apkloto: 
dešinė, tvirtai sugniaužta į kumštį, tolydžio trūkčiojo, lyg tai- 
kydamasi smogti, kaip tai būna slogiuose sapnuose; kairė, bejė- 
giškai nusvirusi, kartkartėmis kilojosi, tarsi kažką atstumdama. 
Kakta sroveno stambūs prakaito lašai, „it burbuliukai, iškilę 
į ką tik sudrumsto srauto paviršių“, ir tie jaudinimosi požymiai 
dar labiau krito į akis, iš lūpų tolydžio sprūstant padrikiems 
žodžiams: „Turiu tave, Judaič... turiu tave... nešliaužiok prie 
mano kojų... nešliaužiok... Nudėkite jį!.. Dievo tarnas?.. Deja, 
Baalo tarnas, kurį reikia surišti ir užmušti čia pat Kišono pa- 
krantėje?... Kulka jo neima... Persmeikite... Perverkite šaltu 
plienu... Pribaikite jį... Išvaduokite iš kančių bent jau iš pagar- 
bos jo žilam plaukui". 

Sukrėstas tų baisių žodžių, kurie veržėsi iš miegančiojo 
lūpų su kraupia aistra, bylote bylojančia apie kažin kokį 
smurtą, Mortonas ėmė žadinti svečią, purtydamas jį už peties. 
Atsibusdamas jis sumurmėjo: „Veskite mane kur norite, aš 
atsakysiu už piktadarybę!“ 

Atsipeikėjęs jis apsižvalgė, tučtuojau vėl pasidarė toks pat 
Iūstus ir atšiaurus kaip paprastai ir, netaręs Mortonui nė žo- 
džio, puolė ant kelių ir pradėjo karštai melstis už persekiojamą 

Kotijos bažnyčią, prašydamas visagalį teiktis priimti nužudytų 
šventųjų kankinių kraują ir savo skydu pridengti išsklaidytus 
būrius savo ištikimų sūnų, dėl jo šlovės gyvenančių tyruose. 

Atpildo, veikaus ir galutinio atpildo prispaudėjams — štai ko 
jis meldė baigdamas poterius, kuriuos kalbėjo skambiu ir iš- 
kilmingu tonu, gausiai įpindamas į juos vaizdingų rytietiškų 
šventojo rašto posakių. 

Pasimeldęs jis atsistojo ir, paėmęs Mortoną už parankės, 
drauge su juo nulipo nuo šieno į arklidę, kur Klajūnas (tuo 
vardu pažinojo Berlį jo sektos šalininkai) pradėjo ruoštis ke- 
lionėn. Pabalnojęs ir pažabojęs arklį, Berlis paprašė Mortoną 
palydėti jį mišku bent jau per šautuvo šūvio nuotolį ir nuro- 
dyti tiesiausią kelią per tyrus. Mortonas mielai sutiko, ir juodu 
kurį laiką tylėdami žingsniavo taku, vingiuojančiu tarp senų 
ūksmingų medžių, link grynų negyvenamų tyrų, nusidriekusių 
iki pat kalnų papėdės. 

Kalba nesimezgė, bet staiga Berlis paklausė Mortoną, ar pra- 
eitą naktį pasakyti žodžiai paveikę jo dvasią. 

Mortonas atsakė, jog tebesilaikąs savo nuomonės ir esąs 
pasiryžęs — kiek įmanoma — derinti doro krikščionio prieder- 
mes su valdinio ištikimybe. 

— Kitaip sakant,— pridūrė Berlis,— jūs norite tarnauti die- 
vui ir mamonaiš, vieną dieną savo lūpomis skelbti tiesą, o 
kitą — imti į rankas ginklą ir žemiškos bei tironiškos valdžios 
įsakymu lieti kraują tų nelaimingųjų, kurie dėl tos tiesos atsi- 
sakė šios žemės gėrybių. Nejaugi jūs manote,— toliau kalbėjo 
jis, — jog įmanoma paliesti degutą ir nesusitepti, gretintis prie 
netikėlių, popiežininkų, prelatistų, latitudinierių? ir piktžo- 
džiautojų, mėgautis jų pramogomis, kurios reiškia ne ką kita 
kaip stabmeldystę, su jų dukromis, progai pasitaikius, turėti 
santykių, kokių prieš tvaną turėdavo dievo sūnūs su žmonių 
dukromis? Nejaugi jūs manote, sakau jums, jog galite daryti 
tas šlykštybes ir išlikti švarus? Sakau jums, kad bet koks bend- 
ravimas su bažnyčios priešais užtraukia dievo neapykantą ir 
prakeikimą. Nieko nelieskite, nečiupinėkite, neimkite į rankas! 
Ir nesikrimskite taip, jaunuoli, lyg būtumėte vienintelis, kuris 
privalo tramdyti kūniškas aistras ir atsisakyti malonumų, it 
žabangai paskleistų po jūsų kojomis. Sakau jums, jog Dovydo 
sūnus!? ne ką geresnę dalią pažadėjo visai žmonių giminei. 

Jis užšoko ant arklio ir, atsigręžęs į Mortoną, pasakė šven- 
tojo rašto žodžius: 

— „Sunkų jungą privalu vilkti Adomo vaikams nuo tos 
dienos, kai jie išeina iš motinos įsčių, ir iki tos dienos, kai 
grįžta į visa ko Motinos prieglobstį; ir to, kurs apsitaisęs mė- 
lynais šilkais ir nešioja vainiką, ir to, kurs dėvi paprastą lino 
rūbą, — ta pati dalia: pyktis, pavydas, rūpesčiai ir nerimas, ne- 

pritekliai ir grumtynės ir mirties baimė ramybės ir atilsio va- 
landą". 

Sulig tais žodžiais jis paleido arklį šuoliais ir veikiai pra- 
dingo tarp plačiašakių miško medžių.. 

„Lik sveikas, rūstusis fanatike,— tarė sau Mortonas, lydė- 
damas jį žvilgsniu.— Kaip neatsargų būtų buvę man bendrauti 
su tokiu žmogum kitokios nuotaikos valandėlę! Jeigu jis nesu- 
gebėjo manęs užkrėsti savo aistra abstrakčioms tikėjimo dog- 
moms ar, tiesą pasakius, tam tikroms bažnytinių apeigų for- 
moms (nes ta linkme krypo jo mintys), ar galiu būti žmogus 
tikrąja to žodžio prasme, tikras škotas ir abejingai stebėti, kaip 
persekiojami žmonės eina iš proto? Argi ne už pilietinę ir tikė- 
jimo laisvę kovojo mano tėvas? Ar man laikytis nuošaly su- 
dėjus rankas, ar stoti smurtaujančios vyriausybės pusėn, jei 
nebus jokios vilties išvaduoti mano nelaimingus tėvynainius 
nuo neištveriamų kančių? O kas man garantuos, jog Žmonės, 
sužvėrėję nuo persekiojimų, nebus tokie pat žiaurūs ir nepa- 
kantūs kaip tie, kurių dabar jie ujami? Kokio nuosaikumo ar 
gailestingumo galima tikėtis, tarkim, iš Berlio, vieno iš svar- 
biausių jų vadų, regis, dar krauju garuojančiomis rankomis, 
to Berlio, kurį taip kamuoja sąžinė, kad jos priekaištų neįsten- 
gia nuslopinti nė jo liepsningas fanatizmas? Man nusibodo ma- 
tyti aplink vien smurtą ir įniršį, dangstomą čia teisėta valdžia, 
čia atsidavimu tikėjimui. Man įsipyko mano kraštas, mano gy- 
venimas, mano priklausomybė, būtinybė tramdyti savo jaus- 
mus, šis miškas, ši upė, šie namai — viskas, išskyrus Editą, bet 
ji niekados nebus mano! Kam tykoti jos, kai ji išeina pasivaikš- 
čioti? Kam puoselėti savo, o gal ir jos tuščias viltis? Ji niekados 
nebus mano. Jos senelės išpuikimas, priešiški mūsų šeimų įsi- 
tikinimai, mano prakeikta priklausomybė —o vargšas nelai- 
mingas verge, nevertas nė tarno algos, viskas verčia perniek 
mudviejų viltis kada nors stoti prieš altorių! Kam dar kamuo- 
tis, kam guosti širdį neįgyvendinama viltimi?“ 

— Bet aš ne vergas! — tarė jis balsu ir atsitiesė visu ūgiu.— 
Ne, ne vergas bent jau vienu požiūriu. Aš galiu išvykti svetur: 
mano tėvo kardas — tai mano kardas, Europa atvira man, kaip 
kitados buvo atvira jam ir šimtams mano tėvynainių, pagar- 
sėjusių tenai savo nenykstančia žygdarbių šlove. Gal ir mane 
laimė iškels į vieną gretą su mūsų Ruvenais, Lezliais, Manro!!, 
garsaus protestantizmo gynėjo Gustavo Adolio garsiausiais 
Karvedžiais; šiaip ar taip, ten manęs laukia arba kario gyve- 
nimas, arba kario kapas. 

Taip apsisprendęs, nejučia priėjo dėdės namus ir ryžosi 
nedelsdamas, tučtuojau išdėstyti jam savo planus. 

„Tačiau pakanka vieno Editos žvilgsnio, vieno pasivaikš- 
čiojimo su ja— ir mano ryžto kaip nebūta. Aš privalau už- 
kirsti sau kelią atgalios, ir pasimatysiu su ja tik tada, kai vVis- 
kas bus baigta.“ | 

Tokių minčių speičiamas, Mortonas įžengė į paneliais muštą 
menę, kurioje dėdė jau sėdėjo prie savo pusryčių: dideliausio 
dubens avižinės košės ir atitinkamos puodynės pasukų. Ten 
pat už krėslo lyg intymiai draugiška, lyg pagarbia poza sto- 
vėjo dėdės numylėtoji ekonomė, čia pasiremdama į atkaltę, čia 
vėl atsitiesdama. Senasis džentelmenas jaunystės dienomis buvo 
įstabiai aukšto ūgio, tačiau per ilgą amželį prarado savo šau- 
nią laikyseną ir taip sukumpo, jog viename posėdyje, kur buvo 
svarstoma permesti skliautinį tiltą per platoką upelį, aštrialie- 
žuvis kaimynas pasiūlė nepašykštėti pinigų Milnvūdui už jo 
išlinkusį stuburą, girdi, jis veikus parduoti visa, ką tik turi. 
Kreivos, neregėto didumo kojos, ištįsusios rankos ilgėliausiais 
pirštais, padabintais beveik niekados plieno nepažinusiais na- 
gais, apdribęs, raukšlių išvagotas veidas ilgumo sulig ūgiu, ma- 
žytės grobuoniškos pilkos akutės, visada ir visur žiūrinčios 
tiktai naudos, nėmaž negražino nieko gero nežadančios pono 
Mortono iš Milnvūdo figūros. Būtų buvę labai neprotinga į 
tokią buveinę talpinti taurumą ir nuoširdumą, ir gamta apdo- 
vanojo jį dvasia, atitinkančia jo išvaizdą, tai yra niekinga, 
savanaudiška ir gobšia. 

Vos šis mielas žmogus pastebėjo sūnėną, prieš kreipdamasis 
į jį, paskubėjo iš pradžių nuryti pilną šaukštą avižinės košės, 
o kadangi košė pasirodė besanti pasiutiškai karšta, rykle slys- 
tantis ugninis kąsnis dar baisiau įsiutino Milnvūdą, ir šiaipjau 
pykstantį ant savo giminaičio. 

— Velniai griebtų tą, kurs virė koše! — tokiais žodžiais su- 
tiko jis sūnėną, kreipdamasis į dubenį su koše. 

— O juk košytė šiandie gardi,—tarė ponia Vilson,— iš 
pradžių tik reikia papūsti. Pati viriau, bet kai žmogui trūksta 
kantrybės, reikia turėti vilko gerklę. 

— Patylėkite, Alisna! Aš kalbu su savo sūnėnu. Kas čia 
dabar dedasi, pone? Vakar jūs grįžote namo apie vidurnaktį. 

— Beveik, pone,— abejingų balsu atsakė Mortonas. 

— Beveik, pone? Kas per atsakymas, pone? Kodėl jūs ne- 
malonėjote grįžti namo drauge su visais, apžiūrai pasibaigus? 

— Manau, jūs kuo puikiausiai žinote kodėl, pone,— atsilie- 
pė Mortonas.— Vakar man pavyko taiklumu pranokti visus 


64 


saulius ir, kaip įprasta, turėjau pavaišinti kitus jaunuolius, savo 
varžovus, todėl ir užsibuvau. 

— Šimts velnių, pone! Ir jūs drįstate man tai sakyti tiesiai 

akis? Jūs leidžiate sau prabangą vaišinti kitus, jūs, kuris ne- 
turėtumėte kur papietauti, jeigu jūsų nemaitintų toks rūpes- 
(ingas žmogus kaip aš? Ir jeigu jau esate mano išlaikomas, 
privalėtumėte už tai atidirbti. Kodėl jums nestojus prie plūgo, 
juoba kad dabar išėjo mūsų bernasė Tai jums labiau pritiktų, 
užuot dėvėjus tuos žalius skudurus ir švaisčius pinigus para- 
kui ir švinui; turėtumėte bent dorą amatą ir galėtumėte pats 
užsidirbti duonos kąsnį, užuot sėdėjęs dėdei ant sprando. 

— Man būtų labai malonu verstis šiuo amatu, pone, bet aš 
nemoku arti. 

— O kas gi čia sudėtingo? Tai kur kas lengviau nekaip 
šaudyti iš lanko ar šautuvo, su kuriuo gulate ir keliate. Senasis 
Deivis dar nebaigė arti, ir galėtumėte trejetą dienų pabūti jam 
už varovą,— tik žiūrėkite man jaučių nenuvarykite,— o paskui 
ir pats stotumėte prie plūgo. Jūs jaunas, veikiai išmoksite, duo- 
du žodį. Hegio slėnyje žemė sunki, o Deivis per senas ir jau 
nebenuvaldo plūgo. 

— Atsiprašau, pone, kad jus pertraukiu, bet man subrendo 
viena mintis, kuri išvaduos jus nuo tos sunkios, jums užkrautos 
atsakomybės ir rūpesčių naštos. 

— Šit kaip? Iš tiesų? Jums subrendo mintis? Matyt, labai 
jau išmintinga,— kandžiai šypsodamas, tarė dėdė.— Dėstykite, 
drauguži, o mes pasiklausysime. 

— Pasakysiu ją keliais žodžiais, pone. Aš ketinu palikti šį 
kraštą ir tarnauti svetur kaip ir mano tėvas, iškeliavęs iš čia 
prieš tuos nelemtus neramumus. Jo vardas ir nūnai žinomas 
tose šalyse, kur jis tarnavo, ir, man regis, pravers jo sūnui, 
pPanūdusiam išbandyti kario dalią. 

— Tesaugo mus viešpats nuo tokio žingsnio! — sušuko eko- 
nomė.— Kad mūsų ponaitis Henris iškeliautų svetur? Ne, ne, 
nė už ką! 

Milnvūdas, niekados nė nemanęs išsiskirti su sūnėnu, be 
kita ko, labai jam pravarčiu daugeliu atžvilgių, pasijuto it per- 
kūno trenktas, išgirdęs tą netikėtą nepriklausomybės deklara- 
ciją, ir juo labiau iš jaunuolio, kuriam iki šiol turėjo neaprėžtą 
Valdžią. Vis dėlto jis tučtuojau atsipeikėjo iš nuostabos. 

— O kas, jaunuoli, parūpins jums lėšų tai paikai minčiai 
igyvendinti? Tik jau ne aš, galite neabejoti. Man ir šiaipjau 
nelengva išlaikyti jus šičia, namie. Ir jūs tenai vesite, galvą 
Ruldau, kaip ir jūsų amžinatilsį tėvas, ir atsiųsite savo dėdei 

krūvą mažų vaikučių, kurie pešis ir kels baisiausią triukšmą 
namuose, kai susensiu, o paskiau jie pakels sparnus ir išlėks 
kaip ir jūs, jeigu tik juos paprašysiu truputį pasidarbuoti ūkyje, 
Ar ne tiesa? 

— Aš ir neketinu kada nors vesti. — atrėmė Henris. 

— Jūs tik paklausykite, ką jis šneka! — įsiterpė ekonomė.— 
Ausys kaista beklausant, ką paisto tas dailus jaunikaitis. Kas 
jau kas, o tokie tikrai privalo vesti, kitaip nueis šunkeliais, 
tai visi žino. 

— Patylėkite, Alisna,— pertraukė ją dvaro šeimininkas, — 
ir jūs, Henri, patylėkite,— švelniau pridūrė jis,— ir išmeskite 
iš galvos tą paikystę, kuri jums dingtelėjo tik todėl, kad vakar 
jūs vaidinote kareivį. Beje, užsirašykite sau ant kaktos, jog 
tokioms paikoms mintims įgyvendinti, jaunuoli, pirmiausia 
reikia pinigų, o jūsų kišenėse vėjai švilpauja. 

— Atsiprašau, pone, man reikia labai nedaug, tik meldžiu 
atiduoti man tą auksinę grandinę, kurią markgrafas malonėjo 
padovanoti tėvui po Luceno mūšio!2, 

— Ačiū! Auksinę grandinę?! — sušuko dėdė. 

— Auksinę grandinę?! — aidu pakartojo ekonomė. Juodu 
abu pritrenkė toks įžūlus prašymas. 

— Aš išsaugosiu tik keletą grandžių,— toliau kalbėjo jau- 
nuolis,— idant jos visada man primintų tą, kuris ją nešiojo, ir 
vietą, kur ji buvo pelnyta. Kitos dalies man pakaks pradėti tą 
kelią, kurį nuėjo tėvas, laimėdamas šį aukštą apdovanojimą. 

— Viešpatie apsaugok! — sušuko ekonomė. — Juk šei- 
mininkas ją užsideda kiekvieną sekmadienį! 

— Ir sekmadienį, ir šeštadienį, — pridūrė Milnvūdas,— kiek- 
vieną sykį, kai apsivelku juodo aksomo kostiumą. Beje, Vailo 
Mektrikito nuomone, ši grandinė — paveldimas turtas ir pri- 
klauso veikiau šeimos galvai nekaip tiesioginiam jos savininko 
įpėdiniui. Ši grandinė turi tris tūkstančius grandžių, aš esu 
skaičiavęs ir perskaičiavęs jas tūkstančius kartų. Jos vertė — 
trys šimtai svarų sterlingų. 

— Tiek man nereikia, pone; jeigu jūs malonėsite man 
duoti trečdalį tų pinigų ir penkias grandis, man visiškai pakaks 
užsibrėžtam tikslui pasiekti, o visa kita tegu lieka jums kaip 
atlygis už visus tuos vargus ir rūpesčius, kurių jums suteikiau. 

— Tas vaikinas suvis išprotėjo! — sušuko dėdė.— O kas bus 
su Milnvūdu ir visu labu, kai aš pasimirsiu ir iškeliausiu amži- 
natvėn? Jis mestų net Škotijos karūną, jeigu tik ją turėtų. 

— Klausykite, pone,— įsiterpė senoji ekonomė,— noriu jums 
pasakyti, kad ir jūs čia truputį kaltas. Nėra ko taip kietai lai- 

kyti Ji prie brizgilo, ir jeigu jau jis pabuvojo „Užuovėjoje“, 
sjaip ar taip, jums vis dėlto teks apmokėti sąskaitą. 

— Jeigu tik ji neviršys dviejų dolerių, Alisna,— atkala 
sirdimi sutiko senasis džentelmenas. 

— Aš pati atsiskaitysiu su Nylu Bleinu, kai tik nuvažiuosiu 
į miestelį — tarė Alisna,— ir pasikliaukite manimi, aš greičiau 
su juo susiderėsiu negu jūsų malonybė ar ponaitis Henris— 
Ir ji sukuždėjo Mortonui į ausį: — Liaukitės jį erzinę, prireikus 
aš atsiskaitysiu su Nylu iš tų pinigų, kuriuos gausiu už sviestą, 
ir apskritai gana apie tai kalbėti — Ir balsu kreipėsi į Milnvū- 
dą: — Tik nesiųskite jaunuolio sekioti paskui plūgą; mūsų kraš- 
te į valias alkanų vargšų vigų, ir kiekvienas iš jų džiaugda- 
masis ars žemę už duonos kriaukšlę ir dubenį putros, o tai la- 
biau pritinka jiems nei tokiam jaunikaičiui kaip jis. 

— Ir susilauksime dragūnų,— tarė Milnvūdas,—ir tie ap- 
kaltins mus, jog remiame ir šelpiame maištininkus. Atsakančią 
kilpą neriate mums ant sprando, žodžio nėra! O jūs, Henri, sės- 
kitės pusryčiauti, paskui malonėkite nusirengti tą naują žalią 
kostiumą ir apsidaryti milais, tais, kur namie austi; tai pado- 
rus rūbas, labiau tinkamas vyrams nei visokie pirktiniai pašvi> 
tai, nukabinėti kutais ir kaspinais. 

Išeidamas iš menės, Mortonas aiškiai suvokė, jog nebėra 
jokių vilčių įgyvendinti savo mintį, tačiau, kita vertus, jis per 
daug nesikrimto, kad šitiek kliūčių trukdo jam palikti dvarą, 
išsidėsčiusį Tilitadlemo pašonėje. Ekonomė išsekė įdurmu į gre- 
timą kambarį ir, paplojusi jam per nugarą, paprašė, kad „būtų 
geras ir išmestų iš galvos visas tas kvailystes". 

— Aš padabinsiu jūsų skrybėlę apsiuvais ir nuardysiu vi- 
Sus tuos kaspinus ir pynes,— pasisiūlė paslaugioji dama,— o 
jūs niekada, gink dieve, nekalbėkite, kad norite palikti mūsų 
kraštą ar parduoti auksinę grandinę; jūsų dėdei didžiausias ma- 
lonumas matyti jus namie ir skaičiuoti grandis, juk nevalia 
apleisti senų žmonių. Ir grandinė, ir žemės, ir viskas kada nors 
Priklausys jums, jūs vesite mergelę, kokia tiks jūsų širdžiai 
Mūsų krašte, ir gyvensite Milnvūde kaip ponas — juk čia visko 
Per akis. Argi dėl viso to neverta dar trupučiuką palaukti, mei- 
luti mano? 

Ponios Vilson pranašystės pabaiga taip švelniai paglostė 

Ortonui širdi, kad jis nuoširdžiai paspaudė ranką senajai da- 
Mai ir karštai padėkojo už gerą patarimą, pasižadėjęs viską iš 
Pagrindų apsvarstyti, o kol kas nė žodžiu neprisiminti savo 
ankstesniojo sumanymo, 

Septintas skyrius 


APMAUDAS 


Aš seplyniolikos pro šias duris žengiau, 

Dabar septynios dešimtys — išeinu aš jau. 

Kai septyniolika — ko laimės neragau'*? 

O kai septynios dešimtys — vėloka pramogaut!, 


„Kaip jums tai patinka?“ 


Dabar sykiu su skaitytojais nusikelsime į Tilitadlemą, kur ledė 
Margerita Belenden sugrįžo, kalbant romantišku stilium, kartė- 
lio sklidina širdimi ir be galo prislėgta tos netikėtos ir, jos ma- 
nymu, nenuplaunamos gėdos, kurią visų akyse jai padarė ne- 
lemta Žąsiuko Džibio nesėkmė. Nelaimėlis karys nedelsiant gavo 
įsakymą su visu savo plunksnuočių pulku trauktis į tolimiausią 
tyrų kampelį ir nelįsti poniai į akis, kad nesukiltų jos pagieža 
ir apmaudas, kol širdyje tebėra gyvas toks skaudus gėdos pri- 
siminimas. 

Vos grįžusi, ledė Margerita iš karto surengė iškilmingą teis- 
mą, į kurį — kaip liudytojai ir podraug tarėjai — buvo pakvies- 
ti Harisonas ir rūmininkas, pasiryžusi nustatyti dvaro berno 
Kadžio Hedriko kaltę, taipjau jo motinos kurstytojišką veiklą, 
nes juodu, visų nuomone, nulėmė Tilitadlemo riterių kariaunos 
gėdingą pralaimėjimą apžiūros lauke. Iš pagrindų išnagrinėjus 
bylą ir nepaneigiamai įrodžius nusižengimo dydį, ledė Marge- 
rita nutarė pati viena nubausti kaltininkus ir, jeigu jie neat- 
gailaus, paskelbti nuosprendį — ištrėmimą už baronijos ribų. 
Panelė Belenden vienintelė mėgino užtarti teisiamuosius, tačiau 
jos žodis neturėjo tokios galios, kokią būtų galėjęs turėti kitu 
atveju. Sužinojusi, jog nelaimėlis raitininkas nėmaž nesusiža- 
lojo, Edita, prisimindama jo nesėkmę, niekaip negalėjo susival- 
dyti nesijuokusi. Nors ir kaip ledė Margerita piktinosi ir ap- 
maudavo, nors ir kaip Edita tramdė juoką, bet, kaip paprastai 
tokiais atvejais būna, negalėjo susitvardyti. Šie protrūkiai kar- 
tojosi grįžtant namo, kol senelė, puikiai permaniusi, ko verti 
visi jaunosios ledės pasiteisinimai dėl neprideramo linksmumo, 
karčiai prikišo jai abejingumą šeimos garbei. Štai kodėl panelės 
Belenden užtarimas nėmaž nepadėjo. 

Norėdama parodyti, kokia ji griežta ir nepalenkiama, ledė 
Margerita pasidėjo savo lazdą su dramblio kaulo rankena, kurta 
ramstydamasi paprastai eidavo pasivaikščioti, ir pasiėmė ilg“ 
liausią lazdą auksiniu bumbulu, atitekusią jai po tėvo, amži- 


68 


„atilsį grafo Torvūdo mirties, — ja it kokia krivūle nešina, ledė 
pasirodydavo tik itin iškilminga proga. Remdamasi tuo grės- 
mingu valdžios simboliu, ledė Margerita įžengė į nusikaltėlių 
Jūšnelė. | 

Senoji Moza sumišusi pasikėlė nuo pintos kėdės ir, palikusi 
savo vietą prie židinio, žengė į priekį, tačiau be to nuoširdaus 
džiaugsmo, su kuriuo anksčiau pasitikdavo šeimininkę, didžiuo- 
damasi jai teikiama garbe, o su tam tikru iškilmingumu ir dro- 
vumu, kaip kaltinamasis, pirmąsyk stojantis prieš teisėją, pasi- 
ryžęs gintis iš paskutiniųjų. Rankos buvo sunertos ant krūtinės, 
Jūpos kietai sučiauptos su pagarbos ir podraug nepalenkiamo 
užsispyrimo išraiška, ir visa jos išvaizda sakyte sakė, kad ji 
pasirengusi tam iškilmingam pokalbiui. Tūptelėjusi ir be žo- 
džių nusilenkusi šeimininkei, Moza nurodė viešniai kėdę, ku- 
rioje ledė Margerita (doroji ledė mėgo paliežuvauti) ne kartą 
teikdavosi pasėdėti gerą pusvalandį, klausydamasi paskalų apie 
miestelį ir kaimynus. Bet šįsyk jos ponia buvo pernelyg pasi- 
piktinusi, kad apdovanotų ją tokia malone. Didingu mostu ji 
atmetė nebylų Mozos pasiūlymą sėsti ir, atsitiesusi visu ūgiu, 
pradėjo kvotą iš anksto numatytu tonu, idant kaltininkė pasi- 
justų pritrėkšta prie žemės: 

— Ar iš tiesų, Moza, kaip man pranešė Harisonas, Gudjilas 
ir kiti šeimynykščiai, jūs, pamynusi savo priedermę dievui, 
karaliui ir man, savo poniai ir šeimininkei, išdrįsote neleisti sū- 
naus į šerifo įsakymu šaukiamą apžiūrą ir grąžinote šarvus, 
ginklus bei aprangą tuo metu, kai jau buvo nebeįmanoma vie- 
toj Kadžio surasti tinkamo vyro, ir tokiu savo poelgiu užtrau- 
kėte mano, Tilitadlemo pilies valdovės, ir kitų pilėnų atsto- 
Vaujamai Tilitadlemo baronijai tokią gėdą ir nešlovę, kokios 
Mano giminė nebuvo patyrusi nuo pat Malkemo Kenmorož 
laikų? 

į Moza visados be galo gerbė savo šeimininkę ir dabar sumi- 
So nebežinodama, kaip teisintis; pagaliau, kostelėjusi keletą 
kartų, atsakė: 

— Be abejo, ponia... hm... hm... Be abejo, apgailestauju, di- 
B apgailestauju, jog ištiko toks nemalonumas... Bet sūnaus 
1ga... 

. — Nekalbėkite man apie savo sūnaus ligą, Moza! Jeigu jis 
būtų iš tikrųjų sirgęs, jums būtų derėję iš pat ankstaus ryto 
ateitį į pilį paprašyti pagalbos; turbūt nėra tokių ligų, nuo kurių 
aš neturėčiau vaistų, ir tai jums puikiausiai žinoma. 
ki — O taip, ponia! Kam jau kam, o man gerai žinoma, ko- 

'Us stebuklus jūs darote. Tie vaistai, kurių atsiuntėte Kadžiui 

paskutinįsyk, kai jam dieglys įsimetė į pilvą, lyg ranka nuėma 
skausmą. 

— Kodėl jūs, mieloji, ir šį kartą nesikreipėte į mane, jeigų 
jau ištiko bėda? Ogi todėl, kad nebuvo jokios bėdos, niekin. 
giausioji iš niekingiausiųjų,. pamynusi po kojomis ištikimybę 
savo poniai ir šeimininkei! 

— Jūsų malonybė niekados dar nesate apšaukusi manęs to- 
kiais piktais žodžiais. Ak, vargeli tu mano! Ir kam aš sulaukiau 
šios dienos, kad išgirsčiau šitaip save vadinant! — toliau kalbėjo 
Moza, puldama į ašaras.— O juk aš gimiau Tilitadleme ir visą 
amželį tarnavau jo šeimininkams! Dievaži, turbūt jie laiko mudu 
su Kadžiu vylingais išdavikais, jeigu sako, kad jis nebūtų liejęs 
kraujo, įsibridęs į jį ligi kelių, už jūsų malonybę ir panelę Edi- 
tą, ir senąją pilį... Netiesa, jei būtų mano valia, veikiau jis būtų 
žuvęs po jos griuvėsiais nei apleidęs jus, gelbėdamas savo gyvy- 
bę... Tačiau tos jotynės, tos apžiūros, jūsų malonybe, tegu jas kur 
dievai. Niekaip neneša galva, kam jų reikia! 

— Kam jų reikia? — sušuko aukštakilmė dama.— Argi jums 
nežinoma, nedėkingoji, kad pagal vasalo priesaiką jūs priva- 
lote tarnauti man medžioklėje ir kariaunoje, ginti ir saugoti 
mane dieną ir naktį, jei įstatymas mano vardu pašauks jus prie 
ginklų? Juk ne už dyka einate tarnybą. Kiek žinau, turite skly- 
pą, kuo geriausias gyvenimo sąlygas ir trobą, ir daržą, ir ga- 
nyklą savo karvei mano žemėse. Ar daug rasis tokių, kurie 
gyventų geriau už jus? O jūs pavydite man savo sūnaus tą 
vieną vienintelę dieną prireikus jam stoti mano kariaunon! 

— Ne, jūsų malonybe.. Ne, jūsų malonybe, čia visai kas 
kita! — sušuko Moza, didžiai sutrikusi. — Juk nevalia tarnauti 
dviem ponams, o jeigu jau kalbėsime nuo širdies, pasakysiu 
jums gryną teisybę, jog dar yra tas, kurio įsakymų turiu klausyti 
labiau nei jūsų malonybės. Ir aš, be abejo, nepaisysiu nei ka- 
ralių, nei ciesorių, nei kitų šios žemės viešpačių prieš jo valią. 

— Ką jūs čia paistote? Ar jau suvis iš proto išsikraustėte 
į senatvę? Argi aš įsakau jums daryti ką nors tokio, kas nesu- 
tiktų su jūsų sąžine? 

— Aš to nesakau, jūsų malonybe, nes čia nėra nieko tokio, 
kas nesutiktų su jūsų sąžine— juk jūs išauklėta popiežiškų 
principų dvasia. Tačiau kiekvienam dera eiti savo tikėjimo nu- 
šviestu keliu,— toliau kalbėjo Moza, vis labiau įsidrąsindama, 
gyvėjant jųdviejų pokalbiui, —o man tikėjimas liepia verčiau 
prarasti trobą, daržą ir ganyklą karvei ir patirti baisias kančias, 
nekaip apsivilkti šarvus ar leisti savo sūnui stoti už neteisyb6- 

— Už neteisybę! — sušuko ledė Margerita.— Vadinasi, ka- 
raliaus įsaku, Slaptosios tarybos nurodymu, lordo vietininko 
įsakymu ir šerilo potvarkiu jūsų teisėta ponia ir šeimininkė 
liepia jums stoti už neteisybę? 

— Ak, jūsų malonybe, žinoma. Prašom nerūstauti, jūsų 
malonybe, ir prisiminti, kas sakoma šventajame rašte apie ka- 
ralių Nabuchodonosorą3, kuris pastatė auksinį stabą Duro lau- 
ke, upės slėnyje, tokioje pat vietoje, kur vakar vyko apžiūra, 
ir sušaukė tenai kunigaikščius ir vietininkus, ir karvedžius, ir 
netgi teisėjus, ir iždo saugotojus, ir patarėjus, ir šerifjus gar- 
binti stabo, ir įsakė jiems pulti ant kelių prieš jį ir šlovinti 
skambant dūdoms, fleitoms, arfoms, psalterionams, litaurams ir 
kitokiems instrumentams. 

— Na ir kas, kvaiša jūs moterie? Ką bendra turi Nabucho- 
donosoras ir Klaisdeilo Aukštutinio Vordo kariuomenės apžiūra? 

— Luktelėkite, tučtuojau viską paaiškinsiu jūsų malony- 
bei,— toliau kalbėjo Moza tvirtu balsu.— Popiežiaus bažny- 
čia — tai lyg anas auksinis stabas Duro lygumoje, ir kaip Sidra- 
chas, Misachas ir Abdenegas* atsisakė pulti prieš jį ant kelių ir jį 
šlovinti, ir Kadis, menkas jūsų malonybės dvaro bernas, bent jau 
savo senos motinos valia kol gyvas neklūpčios ar, kaip jie ten 
sako, neklūpos prelatų ir kunigų namuose ir, prisijuosęs kalavi- 
ją, neis kovoti už jų teisybę nei litaurams, nei vargonams, nei 
dūdmaišiams, nei kitokioms muzikoms grojant. 

Ledė Margerita Belenden, neapsakomai pasipiktinusi ir nu- 
stebusi, klausėsi šventojo rašto šitokio aiškinimo. 

— Tai šit kokie vėjai pučia! — sušuko ji, vargais negalais 
atgavusi žadą.— Atgijo nelaboji 1642-4jų metų dvasia?, ir 
kiekviena puskvaišė senė prie židinio šoka ginčytis dėl tikėjimo 
tiesų su teologijos daktarais ir šventaisiais bažnyčios tėvais. 

— Jeigu jūsų malonybė turite galvoje vyskupus ir kunigus, 
Patikėkite manimi, kad jie mums ne tėvai, jie — Škotijos baž- 
Nyčios patėviai. Ir jeigu jūsų malonybė geidaujate, kad mudu 
Su Kadžiu kraustytumės iš jūsų dvaro, ką gi, pasakysiu jums 
tiesiai į akis dar vieną dalyką. Jūsų malonybė ir jūsų ūkvedys 
Norėjote pristatyti mano sūnų Kadį prie tos naujos mašinos, 
kuri skiria grūdus nuo pelų*. O mano galva, bedieviška nepai- 
syti dangaus apvaizdos ir, pasitelkus žmogaus išmonę, kelti vėją 
Jūsų malonybės labui, užuot jo meldus ir kantriai laukus, kol 
aPvaizda teiksis nukreipti jį į tą kalvą, kurios viršūnėje suplūk- 
tas grendymas. Be to, jūsų malonybe... 

— Toji moteriškė išvarys mane iš proto! — sušuko ledė 
Margerita, paskui jau atsainiu ir valdingu balsu tarė: — Ką gi, 
Moza, užbaigsiu tuo, kuo man derėjo pradėti: jūs per daug iš- 
mani ir dievota, kad galėčiau su jumis ginčytis. Tiek jums pa- 
sakysiu: arba Kadis vyksta į apžiūrą kiekvieną sykį, kai mano 
ūkvedys, remdamasis įstatymu, pašaukia jį stoti prie ginklo, 
arba judu kraustotės iš čia ir kaip galima greičiau paliekate 
mano valdas; senių ir bernų netrūksta; o jeigu jų ir nebūtų, 
verčiau sutikčiau, kad laukus apeitų piktžolės ir jose suktų 
lizdus vieversiai, nei juos artų maištininkai, sukilę prieš karalių. 

— Ką gi, jūsų malonybe,— atsakė Moza,— aš čia gimusi ir 
tikėjausi numirti ten pat, kur pasimirė mano tėvas, o jūsų ma- 
lonybė visados buvote man gera ponia, ir aš niekados nepa- 
keisiu savo žodžio ir niekados nenustosiu melstis už jus ir pa- 
nelę Editą, ir už tai, idant kada nors jums atsivertų akys ir 
susiprastumėte beklaidžiojanti tamsoje. O dabar... 

— Aš klaidžioju tamsoje? — užsiplieskė ledė Margerita.— 
Kaip jūs drįstate man sakyti, kad aš klaidžioju tamsoje, jūs, 
akiplėša? 

— O taip, jūsų malonybe, visi mes akli šioje tamsybių ir 
ašarų pakalnėje, ir niekas iš mūsų nėra apsaugotas nuo sukly- 
dimų — nei šios žemės viešpačiai, nei menki žmoneliai; bet, 
kaip jums sakiau, nors ir kokia aš vargšė, visados laiminsiu 
jus ir jūsų artimuosius, kad ir kur būdama. Užjausiu jus nelai- 
mėje ir džiaugsiuos jūsų laime — tiek žemiškąja, tiek dvasine. 
Bet aš negaliu klausyti savo žemiškosios šeimininkės įsakymų, 
nepaisydama dievo, kuris yra danguje, ir esu pasiryžusi nuken- 
tėti už teisybę. 

— Puiku, — tarė ledė Margerita, nusisukdama nuo jos di- 
džiai suirzusi, — jūs žinote mano nuomonę šiuo klausimu, Moza. 
Aš nepageidauju, kad Tilitadlemo baronijoje gyventų užkie- 
tėję vigai. Dar kiek, ir jūs surengsite savo sueigą mano sve- 
tainėje. 

Sulig tais žodžiais ji išėjo be galo oriai, o Moza, davusi 
valią jausmams, kuriuos stengėsi nuslopinti pokalbio metu, — 
juk ir ji turėjo išdidumo, — prapliupo balsu rypuoti. 

Kadis, tariamos ar tikros ligos prikaustytas prie lovos, vyks- 
tant tiems debatams, gulėjo kaip nesavas už lentinės pertvaros, 
bijodamas krustelėti, kad ledė Margerita, kuriai jautė savitą 
paveldimą pagarbą, jo neaptiktų ir neapibertų tokiais pat kar- 
čiais priekaištais, kokių nepašykštėjo jo motinai. Bet, kai tik 
suprato, jog ledė Belenden išėjo ir nebegali išgirsti jo balso, 
vienu šuoliu išpuolė iš savo lindynės. 

— Jums visai protas pasimaišė, štai ką jums pasakysiu! — 
suriko jis, prišokęs prie motinos.— Jūsų liežuvis kalei žadėtas, 
o jums įdėtas, kaip sakydavo amžinatilsį tėvas, tas lemtas vy- 
ras. Būtinai reikėjo išūžti ledei galvą 5u tais vigų paistalais? O 
aš, augęs, bet nebrendęs, paklausiau jūsų ir įsigūžiau kaip ežys 
į guolį, užuot jojęs su visais į apžiūrą. Ir vis dėlto, garbė die- 
vui, gražiai jus apmulkinau: vos tik išvilkote iš trobos savo 
senus kaulus, išlindau pro langą ir nukūriau pašaudyti į „pa- 
pūgą“ ir kliudžiau du kartus. Dėl jūsų užgaido aš apvyliau ledę, 
bet apvilti savo uogelės negalėjau nė už ką. O dabar ji gali 
tekėti už ko tik nori, juk vis tiek mane iš čia išgrūdo. Išeina, 
jog šįsyk mums kliuvo geriau negu nuo pono Gudjilo, kai aną 
kartą per kūčias liepėte man nevalgyti košės su razinomis, lyg 
dievui ar dar kažkam būtų ne tas pats, ko bernas prisikirto per 
vakarienę: pašteto ar avižinio kisieliaus. 

— Ak, nutilk, vaikeli, nieko tu neišmanai— atsakė Moza.— 
Tai buvo užgintas valgis, leidžiamas tik per šventes ir tam 
tikromis dienomis, o šiaip protestantams draudžiama jį liesti. 

— O štai dabar,— toliau kalbėjo sūnus,— ant mūsų užtrau- 
kėte pačios ledės pyktį. Jei būčiau turėjęs padoresnį ir švaresnį 
drabužį, būčiau šokęs iš lovos ir pažadėjęs jai joti, kur tik ji 
nori, dieną ar naktį, ir ji būtų palikusi mums ir trobą, ir daržą, 
kur auga geriausi kopūstai apylinkėje, ir ganyklą karvei. 

— Varge tu mano! Vaikeli mielas, Kadi,— kalbėjo senutė, — 
nesiskųsk mums siųstais išbandymais, nedejuok, jei kenti už 
teisybę. 

— O iš kur aš galiu žinoti, mamute, ar čia teisybė, ar ne,— 
sukluso Kadis.— Gal čia teisybė tik todėl, kad jūs amžinai 
liaupsinate savo tikėjimą? To mano galva neneša. Mano supra- 
timu, abu tikėjimai maža kuo skiriasi, kad ir ką sakytų žmonės. 
Juk ne paslaptis — kunigai skaito tuos pačius žodžius, kuriuos 
ir mes skaitome, o jeigu tai geri žodžiai, manding, gražios pa- 
sakos ir dusyk ne pro šalį pasiklausyti, tuomet kiekvienam 
lengviau ją permanyti. Juk ne visų tokia galva kaip jūsų, ma- 
mute, kad imtų ir iš pirmo karto viską suprastų. 

— Ak, mielas Kadi, čia ir yra didžiausia bėda,— tarė mo- 
tina susijaudinusi.— Kiek kartų aš tau aiškinau, kuo skiriasi 
grynas evangelikų tikėjimas nuo tikėjimo, sugadinto žmonių 
išmonės. Ak, vaikeli mano, jei nesirūpini savo sielos išganymu, 
tai bent gerbdamas mano žilą galvelę... 

— Gerai, mamute,— pertraukė ją Kadis,— kuriems galams 
Pilstyti iš tuščio į kiaurą? Juk aš dariau viską, ką tik man lie- 
Pėte: sekmadieniais ėjau į pamaldas, kaip norėjote, o šiokiomis 

dienomis rūpinausi jumis. O dabar suku sau galvą ir svarstau, 
kaipgi jumis pasirūpinsiu šiais sunkiais laikais. Nežinau, ar su- 
gebėsiu arti kur kitur, tiek vagojęs mūsų ponios ir Meklheimo 
laukus: juk niekad nesu dirbęs kitos žemės, ir ji man nebus 
gimta ir sava. Ir nė vienas ponas šiame krašte nesiryš mūsų 
priimti po to, kai mus išvarė iš dvaro kaip neformistus. 

— Nonkonformistus', vaikeli, — atsidususi pataisė Moza,— 
taip mus vadina žmonės. 

— Ką beveiksi! Gausime pasiduoti kur nors toliau, gal už 
kokių dvylikos ar penkiolikos mylių nuo čia. Aišku, galiu eiti 
į dragūnus, nes neblogai jodinėju ir moku pusėtinai švaistytis 
komis apie žilą galvą. (Čia Moza prapliupo dar graudžiau ry- 
puoti.) Gana, gana, aš tik šiaip sau kalbu; be to, jūs ir per sena 
kratytis gurguolės vežime kartu su Epe Damblein, kapralo žmo- 
na. Galva nebeneša, ką mums iš tikrųjų daryti! Teks braukti 
į kalnus pas laukinius vigus, kaip juos žmonės vadina, ir tuo- 
met nupils mane kur nors pagriovy it zuikį arba nusiųs į dangų 
su kanapine apykakle. 

— Ak, mielasis Kadi,— tarė dievobaimingoji Moza,— mesk 
iš galvos tas nuodėmingas, savanaudiškas mintis, nes šitaip 
kalbėti ne ką geriau nekaip netikėti dievo apvaizda. „Nesu 
matęs, kad teisiojo sūnus prašytų kasdienės duonos“,— sakoma 
šventajame rašte; tavo tėvas buvo geras ir doras žmogus, tik, 
galimas daiktas, per daug linkęs į žemiškus malonumus, kaip 
ir tu, aukseli mano, rūpinosi tuščiais šio pasaulio darbais. 

— Ką gi, — valandėlę pasvarstęs, tarė Kadis,— matau tik 
vieną išeitį, mamute, bet tai ne ką geriau nei pūsti išblėsusias 
žarijas. Jūs, mamute, turbūt esate girdėjusi, kad panelė Edita 
draugauja su ponu Henriu Mortonu, vadinamu jaunuoju Miln- 
vūdu; aš ne kartą nešiojau čia jam, čia jai knygutes, o gal ir 
laiškučius, bet dėjausi, kad nieko nenumanau, nors puikiausiai 
supratau viską. Kartais pravartu apsimesti kvailiuku. Dažnai 
matydavau juodu vaikščiojant takeliu palei Dinglvūdo upeliu- 
ką, bet Kadis niekam nėra prasitaręs. Žinau, kad turiu ne kažin 
kokią galvą, bet, šiaip ar taip, aš doras kaip ir mūsų senas jun- 
go jautis — vargšelis, niekados su juo nebearsiu, tikiuosi, jog 
tasai, kuris ateis vietoj manęs, kaip ir aš juo rūpinsis. Tai va, 
sakau, eikime į Milnvūdą ir papasakokime ponui Henriui savo 
bėdą. Jiems reikia artojo, ir jų žemė panaši į mūsiškę. Esu tik- 
ras, jog ponas Henris mane parems, nes turi gerą širdį. Aišku, 
iš senojo Nipio Milnvūdo, jo dėdės, nėra ko laukti didelės algos: 
jo nagai tokie pat riesti kaip velnio. Bet vis dėlto bus kriaukšlė 

duonos ir kopūstų, ir stogas virš galvos, ir šilta vietelė priė 
sidinio, Oo šiuo tarpu nieko daugiau mums nereikia. Taigi kilk, 
mamute, krauk mantą ir keliaujam; jeigu jau reikia mudviem 
kraustytis iš čia, neverta laukti, kol ateis čionai ponas Hariso- 
nas ir senasis Gudjilas ir išmes mus pro duris. 


AŠTUNTAS SKYRIUS 
BELAISVIS 


Koks jis po perkūnais puritonas! 
Nei velnias, nei gegutė! Pataikūnas, 
pamaiva...! 


„Dvyliktoji naktis“ 


Vakarop Henris Mortonas pastebėjo Milnvūdo dvaro link pė- 
dinant senę, įsisiautusią į languotą skepetą, ir augalotą buko 
veido berną pilko milo drabužiu, vedantį ją už parankės. Se- 
noji Moza tūptelėjo prieš Mortoną, tačiau pirmas į jį kreipėsi 
Kadis. Be kita ko, eidami juodu susitarė, jog Kadis darys viską 
savo išmanymu: jis nė neginčijo jos proto pranašumo, kaip ir 
dera pagarbiam sūnui, visada jos nuolankiai klausė, bet šį kartą 
pareiškė, jog susirasti vietą ar išeiti į žmones sugebėsiąs ir 
savo menku proteliu, ir, savaime aiškų, kur kas greičiau už ją, 
nors jinai ir mokanti laidyti liežuvį ne blogiau už bet kurį 
ilgaskvernį. 

Taigi, kaip buvo sutarta, jis užkalbino Mortoną: 

— Geras vakaras rugiams, jūsų malonybe; vakarinis skly- 
pas gražiai sužaliuos per naktį. 

— Kas be ko, Kadil Kokie vėjai atpūtė čionai jūsų moti- 
nėlę — juk čia jūsų motina, ar ne? (Kadis linktelėjo.) Kokie 
Vėjai atpūtė čionai jūsų motinėlę ir jus per tokį lietų ir dar 
tokiu vėlyvu metu? 

— Tiesą pasakius, pone, kas gi spiria senes eiti keliais, jei 
ne vargas, pone. Aš ieškau vietos, pone. 

— Vietos, Kadi? Tokiu metų laiku? Kas atsitiko? 

Moza jau nebetvėrė nekalbėjusi. Didžiuodamasi, jog kenčia 
už teisybę, ji prabilo pabrėžtinai nuolankiu tonu: 

— Tokia buvo dangaus valia jūsų malonybei leidus, jog 
Mus teikėsi aplankyti... 

— Ar velnias jus apsėdo? Neturite nė kruopelės sveiko 
Proto,— sušnypštė Kadis motinai į ausį. — Jei vėl pradėsite rin- 

tauti apie savo vigus, visame krašte niekas mūsų nė iš tolo ne- 
įsileis į namus.— Paskiau balsu kreipėsi į Mortoną: — Mano 
motina jau sena, pone, ir ji užsimiršo, kalbėdama su mūsų lede, 
kuri nepakenčia prieštaravimų (kiek žinau, jeigu jau žmogus 
pats sau ponas, jam nėmaž nepatinka klausytis visokių išve- 
džiojimų), o ypač, pone, kai jai prieštarauja savi, ir, be to, 
ponui Harisonui, ūkvedžiui, ir ponui Gudjilui, rūmininkui, 
mudu ne prie širdies, o juk nekaip gyventi Romoje ir nesu- 
tarti su popiežium. Tai va, mudu ir sakom, geriau kraustytis 
iš ten, kol prie vienos bėdos neprisidūrė kita, be to, turiu čia 
jūsų malonybei laiškutį, gal iš jo aiškiau suprasite, ko mudų 
atėjome. 

Mortonas paėmė laiškelį ir, paraudęs iki ausų iš laimės ir 
netikėtumo, perskaitė šiuos žodžius: „Jei pagelbėsite tiems 
vargšams benamiams, jums bus didžiai dėkinga E. B.“ 

Jis taip susijaudino, jog atsipeikėjo tik po valandėlės ir 
paklausė: 

— Ko jums reikia, Kadi, ir kuo galiu jums padėti? 

— Darbo, pone, man reikia darbo, o mudviem su motinė- 
le — pastogės (turime šiokių tokių rakandų trobai apsistatyti, 
kad tik gautume iš jūsų kokį vežimaitį jiems atsigabenti), ir 
pienelio, ir miltų, ir daržovių — aš linkęs pavalgyti, o ir mano 
motinėlė, dieve duok jai sveikatos, taipogi. Na, o dėl algos ir 
viso kito žiūrėkite su šeimininku, kaip jums išeina. Žinau, jūs 
neleisite skriausti vargšo vaikino, jei tik galėsite kuo pagelbėti. 

Mortonas palingavo galvą. 

— Dėl valgymo ir pastogės, Kadi, regis, galiu šį bei tą pa- 
žadėti, o su alga bus sunkiau. 

— Kas bus, tas, pone,— atsiliepė naujasis bernas,— vis ge- 
riau nei klumpinti į Hemilteną ar kur nors dar toliau. 

— Gerai, Kadi, eikite į virtuvę, o aš padarysiu, ką sugebėsiu. 

Derybos buvo nelengvos. Iš pradžių jam teko palenkti savo 
pusėn ekonomę, kuri iškėlė šimtus prieštaravimų tik todėl, kad 
jai kaip paprastai buvo malonu klausyti prašymų ir maldavimų, 
bet užtat, paėmęs viršų, palyginti veikiai įkalbėjo senąjį Miln- 
vūdą priglobti berną, juo labiau kad ir algą mokėti jis galėjo 
savo nuožiūra. 

Gyventi juodu gavo priestate, sutarę iš anksto, jog tuo 
tarpu, kol užsives ūkį, galės maitintis su šeimyną prie kuklaus 
bendro stalo. Na, o Mortonas ištuštino ir šiaipjau subliuškusią 
piniginę, norėdamas padėti Kadžiui „gyvenimo pradžiai“, kaip 
jis pasakė parodydamas, kaip didžiai jis gerbė tą, kuri pavedė 
jam rūpintis vargšais benamiais, 

— Štai mes ir įsikūrėme,— tarė Kadis motinai, — ir jeigu čia 
ne taip gera ir jauku kaip tenai, šiaip ar taip, gyventi galima, 
o svarbiausia — su mumis dori, dievobaimingi žmonės, to paties 
tikėjimo kaip ir jūs, mamute, ir ginčų dėl jo, manding, nebus. 

— Mano tikėjimo, vaikeli! — sušuko visažinė Moza.— Var- 
ge tu Mano, kokie visi jūs akli! Ak, Kadi, juk jie pagonių sto- 
vykloje ir vargu ar kada iš ten išsigaus; jie ne ką geresni už 
prelatistus. Jie eina pas tą paklydėlį ir atskalūną Piterį Paund- 
tekstą, kuris kitados buvo nepalyginamas dievo žodžio skel- 
bėjas, paskui nusigręžė nuo tikro tikėjimo, parsidavė už pini- 
gus, kad išmaitintų save ir šeimą, nukrypo nuo tiesos kelio ir 
aklai leidosi paskui tą juodąją indulgenciją. Ak, sūnau mano, 
jeigu būtum ėmęs į širdį aną evangelišką pamokslą, kurio klau- 
seisi Bengonaro slėnyje, kai ten kalbėjo šviesaus atminimo Ri- 
čardas Ramblberis, tas mielas jaunikaitis, prieš pat šventą įve- 
dybų dieną Edinburgo didžiojoje aikštėje patyręs kankinio 
mirtį! Argi tu negirdėjai, jog erastizmas? toks pat šlykštus kaip 
ir prelatizmas, o indulgencija tokia pat šlykšti kaip ir erastizmas? 

— Kur tai girdėta? — pertraukė ją Kadis.— Gausime kraus- 
tytis ir iš šių namų ir galų gale nebeturėsime kur galvos pri+ 
glausti. Tai va, mamute, paskutinis mano žodis: jei dar bent 
kartą išgirsiu jus laidant gerklę (aišku, man jūsų pliurpalai 
buvę nebuvę, nuo jų tik miegas ima), taigi, jei dar bent kartą 
išgirsiu jus laidant gerklę žmonėse apie visus tuos Paundtekstus 
bei Ramblberius, tikėjimus bei paklydėlius, jei nenustosite man 
kulti galvos, eisiu į kareivius, gal iškilsiu į seržantus ar net į 
kapitonus, ir tegu tasai Ramblheris drauge su jumis nešdinasi 
velniop. Nieko gero nedavė man tie jo pamokslai, nebent dieg- 
lys įsimetė į pilvą — kur neįsimes, juk ištisas keturias valandas, 
kol vyko ta jūsų sueiga, sėdėjau ant šlapių kiminų, o paskui 
ledė gydė mane savo nuovirais, ir jei būtų ji žinojusi, kur aš 
gavau tą negalią, dievaži nebūtų skubėjusi jos vyti su savo 
Vaistais. 

Dūsaudama širdies gilumoje, kad jos Kadis toks užkietėjęs 
ir neatgailaujantis nusidėjėlis, Moza vis dėlto nedrįso liesti 
uždraustos temos ir nepaisyti duoto perspėjimo. Ji puikiai pri- 
Siminė, kokio būdo buvo jos amžinatilsį vyras, kurio visus 
trupinius buvo surinkęs šis sveikas ir gyvas jųdviejų santuo- 
Os Vaisius; prisiminė ir tai, jog vyras, dažniausiai besąlygiškai 
Pripažindavęs jos proto pranašumą, kartais vis dėlto išeidavo 
Iš kantrybės ir taip užsispirdavo, kad negelbėdavo nei įkalbi- 
Nėjimai, nei glamonės, nei grasinimai. Todėl, nuogąstaudama, 
kad Kadis iš tikrųjų netesėtų savo žodžio ir neišeitų į dragūnus, 

ji prikando liežuvį ir, net girdėdama liaupsinant Paundtekstą 
kaip iškalbų ir talentingą pamokslininką, turėdavo tiek sveiko 
proto, jog užgniauždavo sprūstantį nuo liežuvio atkirtį, išreikš. 
dama savo jausmus vien giliais atodūsiais, gailios širdies pa- 
šnekovų nuomone, sužadintais negęstančių prisiminimų apie 
pakiliausias jo pamokymų vietas. Sunku pasakyti, ar ilgai būtų 
jai sekęsi slopinti savo jausmus. Netikėtas įvykis išvadavo ją 
nuo tos prievolės. 

Milnvūdo šeimininkas laikėsi visų senų papročių, atliepian- 
čių taupumo poreikius. Todėl jo namuose vis dar gyvavo įpro- 
tis, prieš penkias dešimtis metų paplitęs Škotijoje, visai šeimy- 
nai pietauti prie vieno stalo — šeimininkai galustalėje, tarnai 
su savo valgymais prie durų. Taigi, Kadžiui atvykus į naują 
vietą, kitą dieną (ir trečią nuo mūsų pasakojimo pradžios) se- 
nasis Robinas, ėjęs rūmininko, kamerdinerio, liokajaus, sodi- 
ninko ir bet kokias kitas pareigas, padėjo ant stalo dideliausią 
dubenį putros, pagardintos avižiniais miltais ir kopūstais; beje, 
tame skystimo okeane patys akyliausi vargais negalais būtų 
įžiūrėję trejetą apgremžtų avies šonkaulių, retkarčiais išne- 
riančių į paviršių. Abipus šio nepamainomo kasdienio patiekalo 
stovėjo dvi pintinės, viena — su pusiau miežinių, pusiau žirni- 
nių miltų duona, kita — su avižiniais papločiais Mūsų dieno- 
mis pamatęs ant stalo stambią virtą lašišą, būtum sakęs, jog 
tuose namuose gyvenama pasiturimai, tačiau anuo metu lašišų 
buvo tokia gausybė visose kiek didesnėse Škotijos upėse, tad 
lašišiena anaiptol nebuvo laikoma delikatesu — ja paprasčiau- 
siai būdavo maitinami tarnai, kurie, kaip sakoma, dažnai netgi 
iškeldavo sąlygą, kad toks šleikštus ir pakyrėjęs valgymas 
būtų tiekiamas daugių daugiausia penkiskart per savaitę. Pil- 
votas ąsotis silpnos vietinės gamybos giros buvo skirtas visai 
šeimynai, kaip ir avižiniai papločiai, duona bei putra, o avie- 
na priklausė išimtinai šeimininkams, taipjau poniai Vilson, 
kaip, beje, ir skyrium stovintis sidabrinis ąsotėlis alaus ar kokio 
kito gėrimo, vadinamo alumi. Karvės ir avių pieno sūris, tai- 
pogi dubenėlis sūdyto sviesto buvo prieinamas visiems. 

Pagerbdamas šį prašmatnų stalą, pačiame gale sėdėjo pats 
Milnvūdo šeimininkas su sūnėnu ir numylėtine ekonome iš 
šalių. Per tam tikrą atstumą, kaip ir įprasta, kiek toliau drus- 
kinės, linksojo senasis Robinas, liesas, badų nugaluotas tarnas, 
galutinai suriestas ir priveiktas reumato, o šalia jo — amžinai 
suskretusi nevala kambarinė, suvis atbukusi nuo šeimininko ir 
ponios Vilson kasdienio ujimo, tolydžio niūkiama dėl savo ap- 
laidaus būdo. Buvo čia ir kūlikas, ir žilagalvis piemuo, turįs 

savo žinioje karvių bandą, ir naujasis artojas Kadis su motina. 
Kiti dvaro darbininkai turėjo savo ūkį ir džiaugėsi bent jau tuo, 
jog tokį pat paprastą maistą gali ramiai, lig soties valgyti na- 
mie, nhesekami skvarbių, pavydžių pilkų Milnvūdo akučių, ku- 
rios, Todos, skaičiavo kiekvieną kąsnį, kiaurai matydamos, kaip 
jis slysta rykle iš burnos į skrandį. Šis įdėmus stebėjimas nelė- 
mė nieko gero Kadžiui, kuris, be galo mikliai šluodamas nuo 
stalo valgius, kėlė baisų apmaudą naujajam šeimininkui. Miln- 
vūdas tolydžio kreipė akis į šalį nuo nepasotinamo ėdrūno, 
pasipiktinęs žvelgė į sūnėną, kurio bodėjimasis žemės ūkio 
darbais prispyrė žūtbūtinai samdytis artoją ir kuris buvo tie- 
siogiai atsakingas už to nepenos priėmimą į Milnvūdo šeimyną. 

„Ir tau dar mokėti algą? Nė velnio! — kalbėjo sau vienas 
Milnvūdas.— Per savaitę tu man suėsi daugiau, nekaip uždirbsi 
per visą mėnesį.“ 

Tuos nemalonius apmąstymus nutraukė garsus beldimas į 
vartus. Škotijoje visur buvo įprasta per pietus laikyti užrakin- 
tus vartus, o jeigu jų nebūdavo,— namų duris, ir tik svarbūs 
asmenys arba neatidėliotinų reikalų genami žmonės galėjo pra- 
šytis įleidžiami į vidų. Štai kodėl ir šeimininkus, ir visą šei- 
myną nustebino tas beldimas, o kadangi laikai buvo neramūs, 
netgi suneramino, juoba kad smūgiai į vartus pylėsi be palio- 
vos ir gana įnirtingai. Ponia Vilson pati nubėgo prie durų ir 
pro plyšį, tam tyčia išpjaunamą beveik visuose škotų namuo- 
se, pastebėjusi, kas ten laužiasi į dvarą, parlėkė siaubo pagau- 
ta ir, grąžydama rankas, sušuko: 

— Raudonšvarkiai| Raudonšvarkiai! 

— Robinai! Artojau, ei, kuo tu vardu? Kūlike! Sūnėne Henri! 
Greičiau! Atkelkite vartus! — suriko senasis Milnvūdas, pasku- 
bomis kišdamasis į kišenes trejetą sidabrinių šaukštų, kurie 
buvo išdėstyti galustalėje, kai tuo tarpu toliau už druskinės 
gulėjo šaukštai iš gero rago.— Būkite mandagūs, ponai! Dėl 
dievo meilės, būkite mandagūs! Jiems vienas niekis sužaloti 
žmogų. Apiplėš! Kaip dievą myliu, apiplėš! 

Kai tarnai, atkėlę vartus, leido vidun kareivius, prakeiks- 
Mais ir grasinimais išliejančius pagiežą ant tų, kurie privertė 
Juos taip ilgai laukti, Kadis, naudodamasis proga, sušnypštė 
Motinai į ausį: 

— O dabar, sena pusgalve, būkite kurčia kaip kelmas — 
jūs jau seniai apkurtinote mus savo tauškalais, ir leiskite man 

albėti už jus. Anaiptol nenoriu kišti galvos į kilpą dėl kaž- 
kokių senės pliurpalų, nors ji man ir motina. 

— Gerai, vaikeli, aš patylėsiu, kad nepridaryčiau tau bė- 
dos,— sukuždėjo jam motina,— bet prisimink, meiluti, kas iš- 
sižada žodžio, to ir žodis išsižada... 

Jos pamokslas nutrūko pasirodžius keturiems leibgvardie- 
čiams su Bosvelu priešaky. 

Jie žengė vidun, griausmingai dundėdami dideliausiais kaus- 
tytais batais, akmeninėmis plokštėmis išklota asla vilkdami 
ilgus žlegančius kalavijus. Milnvūdas ir jo ekonomė drebėjo 
iš baimės, ir ne be reikalo: jie puikiausiai žinojo, kad šitokie 
įsibrovimai paprastai baigiasi prievarta ir plėšikavimu. Henris 
Mortonas irgi turėjo pagrindą nerimauti prisiminęs, jog savo 
galva atsako įstatymui už tai, kad suteikė prieglobstį Berliui. 
Našlę Mozą Hedrik draskė prieštaringi jausmai: ji būgštavo 
dėl sūnaus gyvybės ir, podraug degdama niekados neblėstan- 
čia tikėjimo aistra, priekaištavo sau, kad sutiko tyliai kęsti ty- 
čiojimąsi iš jos švenčiausių jausmų ir įsitikinimų. Kiti tarnai 
tirtėjo patys nežinodami kodėl. Tiktai Kadis, nutaisęs visiškai 
abejingą ir kvailą veido išraišką, kuria škotų valstiečiai pa- 
prastai dangsto savo buklumą ir gudrybę, sriaubė putrą it pa- 
samdytas — jis prisitraukė dubenį ir, tapęs vienvaldžiu jo šei- 
mininku, per tą sąmyšį pasivaišino septynguba porcija. 

— Ko pageidaujate, džentelmenai? — paklausė Milnvūdas, 
nužemintai kreipdamasis į valdžios atstovus. 

— Mes atvykome čionai karaliaus vardu, — atsakė Bosve- 
las.— Kurių velnių laikėte mus už vartų ištisą valandą? 

— Mes pietavome,— atsiliepė Milnvūdas,—ir vartai buvo 
užrakinti, kaip įprasta mūsų krašte. Patikėkite, džentelmenai, 
jei būčiau žinojęs, jog už vartų — mūsų gerojo karaliaus tar- 
nai... O. gal malonėtumėte paragauti alaus arba brendžio, arba 
taurelę kanarietiškojo, arba klareto? — paklausė jis, po kiek- 
vieno pasiūlymo patylėdamas ne ką ilgiau nei šykštus pirkė- 
jas per varžytines, būgštaujantis permokėti už norimą daiktą. 

— Man klareto,— tarė vienas dragūnas. 

— O man geriau alaus,— atsiliepė kitas,— aišku, jeigu jis 
turi ką nors bendra su Džonu Miežio Grūduš. 

— Geresnio niekur nerasite,— tarė Milnvūdas,— o štai apie 
klaretą to negalėčiau pasakyti. Jisai silpnokas ir, be to, šaltas, 
džentelmenai. 

— Nieko baisaus,— įsiterpė trečias dragūnas,— jei sumaišai 
stiklinę brendžio su trimis stiklinėmis vyno, nėra ko bijoti, kad 
paleis vidurius. 

— Brendžio, alaus, kanarietiškojo arba klaretot — tarė Bos- 
velas.— O mes paragausime visko po truputį ir pampsime tą, 

kuris gerlausias. Čia yra racijos, nors ir pasakyta prakeikto 
škotų vigo. 

Paskubomis, nors ir drebančiomis rankomis, Milnvūdas išsi- 
traukė du sunkius raktus ir padavė ekonomei. 

— Ekonomė,— pareiškė Bosvelas ir, pastūmėjęs kėdę, atsi- 
sėdo, — ne tokia jaunutė ir apveidi, kad vyrui kiltų pagunda 
lydėti ją į rūsį, o čia, velniai rautų, nematau tokios, kuri galėtų 
ją užvaduoti. Kas čia? Mėsa? (Ir, pamaišęs šakute dubenį, su- 
meškeriojo avienos šonkaulį.) Ko gero, suvalgysiu gabaliuką. 
Na, ir kietumas, lyg ją būtų atsivedusi velnio močia! 

— Jei namuose rastųsi ko nors geresnio, pone...— sunerimo 
Milnvūdas, pastebėjęs tuos nepasitenkinimo požymius. 

— Ne, ne, — atrėmė Bosvelas,— neverta, einame prie reika- 
lo. Jūs, pone Mortonai, kiek žinau, lankotės pas Paundtekstą, 
presbiterionų pastorių? 

Ponas Mortonas paskubomis linktelėjo ir tučtuojau pradėjo 
teisintis: 

— Tai leidžiama pagal indulgenciją, suteiktą jo maloningo- 
sios didenybės karaliaus ir vyriausybės, ir aš niekuo nenusi- 
žengiu įstatymui. Aš neturiu nieko prieš nuosaikiąją vysku- 
pystę, mat esu kaimo žmogus, o mūsų pastoriai paprastesni ir 
jų pamokslai suprantamesni; ir, jums leidus, pone, ši vyriau- 
sybės priemonė sutaupė šaliai nemaža pinigų. 

— Et, tai man nerūpi, — tarė Bosvelas,— jie padarė nuolai- 
dą, ir baigtas kriukis; jeigu aš leisčiau įstatymus, nė vienas 
kirptaausis iš visos tos ilgaskvernių rujos mūsų Škotijoje nelotų 
iš sakyklos. Šiaip ar taip, aš vykdau įsakymus. O štai ir svai- 
galai: duokite juos čionai, mano mieloji senučiuke. 

Susipylęs į medinį kaušą puskvortę klareto, ištuštino jį vie- 
nu mauku. 

— Be reikalo jūs peikėte savo vyną, bičiuli; jis kur kas 
geresnis už jūsų brendį, tačiau ir brendis neblogas. Gal mudu 
susidaužtume į karaliaus sveikatą? 

— Mielai —tarė Milnvūdas,— bet, matote, aš geriu tiktai 
alų, o klareto užlaikau pačią mažumą patiems garbingiausiems 
svečiams pavaišinti. 

— Tokiems kaip aš, ar ne? — šyptelėjo Bosvelas ir, atkiš- 
damas butelį Henriui, pridūrė: — Na, jaunuoli, dabar mudu 
Susidaužiame į karaliaus sveikatą. 

Henris be žodžių kliūstelėjo vyno į nedidelę stiklinę, ne- 
Paisydamas dėdės ženklų bei kumščiojimų, kuriais šis, matyt, 
Stengėsi perspėti sūnėną, kad jis pasektų jo pavyzdžiu ir gertų 
ne vyną, o alų. 

— Puiku,— tarė Bosvelas.— O kiti nenori pasiūlyti tosto? 
Ką pasakys ana senė? Duokite jai stiklą brendžio, tegu išgeria 
į karaliaus sveikatą. 

— Jūsų malonybei leidus,— įsiterpė Kadis, nukreipdamas į 
seržantą bukų bukiausią žvilgsnį — čia mano mamutė, pone; 
ji kurčia kaip Koros krioklys* ir, rėk jai nerėkęs, negirdi nė 
žodžio. Tačiau, jūsų malonybei leidus, aš mielai ją pavaduosiu 
ir išgersiu į karaliaus sveikatą tiek stiklų brendžio, kiek tik 
jūs pageidausite. 

— Garbės žodis, tavo teisybė, vaikine! — tarė Bosvelas.— 
Iš pažiūros tu tikrai nepėsčias maukti brendį. Įsipilk, vyre! 
Su manim iš troškulio nenusprogsi. Tomai, kliūstelėk brendžio 
tai gražuolei, nors ji, manding, nevala ir apsimetėlė. Na, dabar 
išgeriam dar po vieną — už mūsų šaunųjį vadą pulkininką 
Grejemą Kleiverhausą! Kokio velnio niurzgia toji senė? Atrodo, 
ji iš tų labiausiai užkietėjusių vigų, kurie bastosi po kalnus. 
Na, močiute, ar jūs išsižadate sandoros? 

— Katrą sandorą jūsų malonybė turite galvoje? Juk yra ir 
senoji sandora, ir naujoji? — paskubom įsiterpė Kadis. 

— Bet kurią sandorą, visas sandoras, kurios tik čia buvo 
ištupėtos,— atsakė dragūnas. 

— Mamute! — suriko Kadis motinai į ausį, dėdamasis, jog 
kalba su kurčiu žmogum.— Džentelmenas pageidauja sužinoti, 
ar jūs išsižadate senosios sandoros? - 

— Visa širdimi, Kadi,— atsakė Moza,—ir meldžiu viešpatį 
apsaugoti mane nuo jos pinklių. 

— Še tau,— tarė Bosvelas,— nesitikėjau, kad senė taip gra- 
žiai išsisuks. Išgeriame dar po vieną ir einame prie reikalo. 
Manding, jūs visi jau esate girdėję, kaip siaubingai ir Žvėriškai 
buvo nužudytas Sent Endriu arkivyskupas? Jį nužudė dešimt ar 
vienuolika ginkluotų fanatikų. 

Visi krūptelėjo ir susižvalgė; pagaliau atsiliepė Milnvūdas: 

— Mes jau esame girdėję kalbant apie tą žmogžudystę, bet 
vylėmės, jog tai tik tušti gandai. 

— Štai oficialus vyriausybės pranešimas, seni. Ką jūs pa- 
sakysite? 

— Ką pasakysiu, pone? Tą patį, ką teikiasi sakyti Slaptoji 
taryba,— išstenėjo Milnvūdas. 

— Aš pageidauju, bičiuli, kad jūs labiau išplėtotumėte savo 
mintį, — valdingai tarė dragūnas. 

Milnvūdo akutės paskubomis perbėgo popierių, ieškodamos 
stipresnių pasakymų, kurių pranešime netrūko, ir tuo leng- 

viau buvo juos įskaityti, kad tekstas buvo surinktas stambiu 
šriftu. 

— Aš manau, jog tai... kruvina ir.niekšinga... žmogžudystė 
ir piktadarybė... šėtoniško ir negailestingo žiaurumo užmačia... 
pasibaisėtina... mūsų šalies gėda! 

— Gerai pasakyta, seni! — tarė kvotėjas.— Džiaugiuosi, kad 
jūsų tokios sveikos pažiūros, ir linkiu jums kuo didžiausios lai- 
mės. Atsidėkodamas už tai, ko jus išmokiau, turite išgerti į 
mano sveikatą. Ne, bičiuli, tu išgersi su manim savo kanariš- 
kojo — rūgščiam alui ne vieta tokiame valdžiai atsidavusiame 
skrandyje. O dabar jūsų eilė, jaunuoli. Ką jūs manote apie kal- 
bamą dalyką? 

— Aš mielai sutikčiau atsakyti į jūsų klausimą, — tarė Hen- 
ris — jei žinočiau, kokią teisę turite mane kamantinėti. 

— Apsaugok mus, viešpatie! — sušuko senoji ekonomė.— 
Kaip galima šitaip kalbėti su kareiviu, jei visiems žinoma, jog 
visame krašte jie daro ką nori ir vyrams, ir moterims, ir gy- 
vuliams, ir žmonėms! 

"Senasis džentelmenas, ne ką mažiau pasibaisėjęs sūnėno 
įžūlumu, irgi sušuko: 

— Liaukitės, pone, ir teikitės atsakinėti džentelmenui kaip 
dera. O gal jūs ketinate stoti prieš karaliaus valdžią, atstovau- 
jamą leibgvardijos seržanto? 

— Tylėt! — subliovė Bosvelas, kumščiu trenkdamas į sta- 
lą.— Tylėt visiems ir klausyt, ką aš sakau! Klausiate, kokią 
teise turiu jus kamantinėti, pone,— jis kreipėsi į Henrį.— Ko- 
karda ir kalavijas — štai mano įgaliojimai, ir kur kas svaresni 
už tuos, kuriais kitados senasis Nolis aprūpindavo savo apskri- 
tagalvius, o jeigu jūs norite sužinoti šį tą daugiau, žvilgtelėkite 
į Slaptosios tarybos įsaką, įgaliojantį jo didenybės karininkus 
ir kareivius ieškoti įtartinų asmenų, tardyti juos ir suiminėti. 
Štai kuo remdamasis, aš dar sykį jus klausiu, ką jūs manote 
apie arkivyskupo Šarpo žmogžudystę. Tai naujausias prabavi- 
mo akmuo, kuriuo mes išbandome, iš kokio metalo nulieti mūsų 
žmonės. 

Henris, apsvarstęs padėtį, nusprendė, jog neverta rizikuoti 
namų ramybe ir priešintis tironiškai valdžiai, patikėtai tokioms 
šiurkščioms smurto rankoms, todėl atidžiai perskaitė pranešimą 
apie arkivyskupo mirtį ir santūriai atsakė: 

— Galiu tvirtai jums pareikšti, jog žmogžudystė, mano 
nuomone, neapgalvotas ir baisus žingsnis, juo labiau apgailė- 
tinas, kad, esu tikras, dėl to bus persekiojami niekuo dėti žmo- 
nės, kaip ir aš, toli gražu nepritariantys tokiam smurtui. 

Henriui kalbant, Bosvelas, neatitraukiantis nuo jo įdėmaus 
žvilgsnio, staiga prisiminė, kur jis buvo matęs šį veidą. 

— Aha! Senas pažįstamas! Papūgos kapitonas! Regis, jau 
esu kartą jus matęs, ir gana įtartinoje draugijoje. 

— Taip, ir aš esu jus matęs miestelio smuklėje, — atsakė 
Henris. 

— Ir su kuo gi jūs palikote tada smuklę, jaunikaiti? Ar tik 
ne su Džonu Baliuru Berliu, vienu iš arkivyskupo žudikų? 

— Taip, aš išėjau iš smuklės su minėtu žmogum,— atsakė 
Henris,— ir, manau, būtų negarbinga tai neigti, bet tada neži- 
nojau, jog Balfuras — primo žudikas, kaip nežinojau ir to, jog 
atsitiko tas siaubingas nusikaltimas. 

— Pasigailėk manęs, viešpatie! Aš žlugęs! Galutinai žlugęs 
ir žuvęs! — sušuko Milnvūdas.— Tas vaikinas mals liežuviu, 
kol jam nuo pečių nusiris galva, o aš liksiu kaip stoviu, netgi 
be savojo pilko milo palaidinio! 

— Bet jūs žinojote,— toliau kalbėjo Bosvelas, kreipdamasis 
į Henrį ir nepaisydamas jo dėdės šauksmų,— jog Berlis — maiš- 
tininkas ir išdavikas, paskelbtas už įstatymo ribų, žinojote, jog 
įstatymo draudžiama bendrauti su tokiais asmenimis. Jūs žino- 
jote, kad jums, kaip lojaliam valdiniui, draudžiama slėpti, remti 
arba šelpti tą išaiškintą valstybinį nusikaltėlį, palaikyti su juo 
ryšius žodžiu, raštu ar per trečiuosius asmenis, taipjau teikti 
maistą, gėrimą, pastogę, prieglobstį ir visa kita, kas reikalinga 
gyvybei išsaugoti, — jūs žinojote, kad jums gresia griežčiausia 
bausmė ir vis dėlto peržengėte įstatymą. 

Henris tylėjo. 

— Kur judu išsiskyrėtet — toliau kamantinėjo Bosvelas.— 
Vieškelyje, o gal priglaudėte jį namuose? 

— Šiuose namuose? — sušuko Milnvūdas.— Aš jam spran- 
dą nusukčiau, jeigu jis išdrįstų atsivesti į mano namus valsty- 
binį nusikaltėlį. 

— O ar jis išdrįs tvirtinti, jog taip nepasielgė? — paklausė 
Bosvelas. 

— Kadangi esu tuo kaltinamas,— atsakė Henris — jūs man 
turėsite atleisti, jei aš neišpažinsiu savo kaltės. 

— O manosios Milnvūdo žemės! Mano gerosios žemės! Jau 
du šimtai metų, kai jūs priklausote Mortonams! — sušuko jo 
dėdė.— Jos buvo ir pražuvo, dingo mano arimai ir pūdymai, 
laukai ir užlajos! 

— Ne, pone,— tarė Henris,— jūs nenukentėsite dėl manęs. 
Aš vienas, — kalbėjo jis toliau, kreipdamasis į Bosvelą,— aš vie- 
nas. niekieno nepadedamas, savo nuožiūra apnakvinau tą Žmo- 

pų, Savo tėvo bendražygį. Ir ne tik neatsiklausiau dėdės, bet, 
priešingai, nusižengiau jo tiesioginiam įsakymui. Jeigu šio pri- 
sipažinimo pakanka mane įkaltinti, tikiuosi, jo pakaks įrodyti, 
jog mano dėdė čia niekuo dėtas. 

— Puiku, jaunuoli, — tarė dragūnas truputį švelnesniu to- 
nu,— jūs man darote gerą įspūdį, ir aš jus užjaučiu, o ir jūsų 
dėdė — šaunus senas trojėnas, kuris, kaip matau, labiau myli 
svečius negu pats save, nes vaišina mus vynu, tenkindamasis 
prastu alum. Išklokite man viską, ką žinote apie tą Berlį, ką jis 
pasakė atsisveikindamas su jumis, kurlink nujojo ir kur jo 
dabar ieškoti, ir, trauk jus velniai, kiek leis mano pareiga, ne- 
žiūrėsiu, kad jūs įsipynęs į tą bylą. To žudiko vigo galva įver- 
tinta tūkstančiu merkų?, ir man reikia žūt būt užeiti jo pėdsakus. 
Na, greičiau! Kur judu išsiskyrėte? 

— Atsiprašau, bet aš negaliu atsakyti į jūsų klausimą, po- 
ne,— tarė Mortonas,— dėl tų pačių priežasčių, kurių skatina- 
mas suteikiau jam prieglobstį, nepaisydamas, jog savo poelgiu 
statau į didelį pavojų tiek save, tiek savo draugus, turėčiau 
saugoti jo paslaptį tuo atveju, jeigu jis iš tikrųjų man būtų ją 
patikėjęs. 

— Vadinasi, jūs nelinkęs man atsakinėti? — paklausė Bos- 
velas. 

— Aš neturiu ko jums sakyti — atsiliepė Henris. 

— Gal aš padėsiu jums surasti atsakymą, jei prikišiu de- 
gantį dagtį prie jūsų pirštų, — pasiūlė Bosvelas. 

— Dėl dievo meilės, pone,— sukuždėjo Alisna savo šeimi- 
ninkui,— duokite jiems pinigų, nes jiems nieko daugiau nerei- 
kia, priešingai, jie nukankins poną Henrį, o paskui ateis ir 
jūsų eilė! 

Nerimo ir širdgėlos draskomas Milnvūdas sunkiai atsiduso 
lr merdėjančio žmogaus balsu sušuko: 

— Jei dvidešimt s... s... svarų išgelbėtų iš tos bėdos... 

— Mano šeimininkas,— kreipėsi Alisna į seržantą įtaigiu 
balsu, — siūlo jums dvidešimt svarų sterlingų... 

— Škotijos svarų“, sena kale! — pertraukė Milnvūdas, 
šykštumo priepuolyje užmiršęs puritonišką kalbos tikslumą ir 
iprastą pagarbą savo ekonomei. 

— Svarų sterlingų, — neatlyžo ekonomė,— jeigu jūs malo- 
Nėsite pažiūrėti pro pirštus į netikusį mūsų berniuko elgesį; juk 
jis toks užsispyręs, kad galite jį sukapoti į gabaliukus ir nė 
žodžio iš jo neištrauksite: dievaži jūs nieko nelaimėsite, jeigu 
Imsite svilinti jam pirštukus. 

> Iš tikrųjų — neryžtingai pritarė Bosvelas,— nebežinau, 
ką daryti; diduma mano bendrų paimtų pinigus, o sykiu ir tą 
jaunuolį, bet aš turiu sąžinę, ir jeigu jūsų šeimininkas sutinka 
su jūsų pasiūlymu ir laiduoja už savo sūnėną, be to, jeigu visa 
šeimyna duos priesaiką, aš nebežinau... 

— O taip, taip, pone! — sušuko ponia Vilson.— Bet kokią 
priesaiką, kokios tik pageidausite! — Ir, kreipdamasi į šeimi- 
ninką, sušnypštė: — Greičiau, pone, neškite čionai pinigus, ki- 
taip jie supleškins namus iki pamatų. 

Senasis Milnvūdas gailiai nužvelgė savo patarėją ir, žiaurios 
būtinybės verčiamas, nuėjo it olandiško laikrodžio figūrėlė 
išleisti laisvėn savo įkalintų angelų“. Tuo tarpu seržantas Bos- 
velas pradėjo saikinti Milnvūdo dvaro šeimyną taip pat iškil- 
mingai, kaip ir iki šiol tai daroma jo didenybės muitinėse. 

— Kuo jūs vardu, moteriške? 

— Alisna Vilson, pone. 

— Jūs, Alisna Vilson, iškilmingai prisiekiate, patvirtinate 
17 pareiškiate, jog laikote neteisėta visiems jo didenybės valdi- 
niams bažnyčios reformos ar kokia kita dingstimi stoti į bet 
kokias lygas ir sandoras... 

Tuo metu priesaikos ceremoniją sutrikdė Kadžio ir jo mo- 
tinos ginčas: iš pradžių juodu ilgai kuždėjosi, o paskui pradėjo 
aiškintis balsu. 

— Ak, nutilkite, mamute, nutilkitel Jie užbaigs viską ge- 
ruoju. Ak, nutilkite pagaliau, jie tuojau susitars. 

— Aš netylėsiuų, Kadi,— nenustipo motina.— Aš pakelsiu 
balsą ir jo nebeslopinsiu. Aš nepabūgsiu žmogaus, aptekusio 
nuodėmėmis, net jeigu jis vilki purpuriniu drabužiu, ir savo 
žodžiu išvaduosiu poną Henrį iš paukštgaudžio tinklų. 

— Na, dabar jos nebesustabdysi,— tarė Kadis,— tegu sulai- 
ko ją, kas įmano. Aš jau matau ją kretant už dragūno nugaros 
kelyje į Tolbūto kalėjimą. Jaučiu, kad mano kojos jau surištos 
arklio papilvėje. Su ja man gyvas vargas! Jau turi galvoj su- 
rikiavusi visą pamokslą ir kai tik pradės — mes žuvę. Galas 
visiems, ir pėstijai, ir raitijai! 

— Jūs manote, jog čionai galima eiti...— prabilo Moza,— 
priesaikos ceremonija jai vėl atrišo liežuvį, ji užmiršo, ką sakė 
blaivus protas ir Kadis; sudžiūvusi jos ranka tirtėjo sulig vir- 
pančiu smakru; raukšlėtas veidas liepsnojo šventa tikėjimo 
rūstybe.— Jūs manote, jog čionai galima eiti klaidinti sielų, 
tvirkinti sąžinės su savo šventvagiškomis priesaikomis ir šėto- 
no išmonėmis, su savo žabangomis ir pinklėmis, ir spąstais? Iš 
tiesų sakau jums, veltui jūs spendžiate raizgus paukščiui matant. 

— Šit kaip, mieloji! — tarė Bosvelas.— Garbės žodis, štai 
kur visų vigų vigė! Senė atgavo klausą ir žadą, ir dabar mes 
savo ruožtu apkursime nuo jos klyksmo. Ei, sene, užsičiaupk! 
Neužmiršk, su kuo šneki, sena kvaile! 

— Su kuo šneku! Deja, ponai, visas mūsų sielvarto kraštas 
pernelyg gerai jus pažįsta. Bjaurūs prelatų pakalikai, supuvę 
pasmerktos bjaurasties ramsčiai, kraujo ištroškę plėšrūnai, kaip 
jus žemė Nnešioja!.. 

— Prisiekiu sielos išganymu! — sušuko Bosvelas, apdujęs 
nelyginant buldogas, užpultas kurapkos, ginančios savo jau- 
niklius.— Dievaži, kol gyvas nesu girdėjęs tokių šmaikščių 
žodelių! Ar negalėtumėte pridurti dar ką nors panašaus? 

— Pridurti dar ką nors panašaus? — sušuko Moza ir atsi- 
krenkštusi varė toliau: — Aš liudysiu prieš jus ir kelsiu balsą 
be perstogės. Jūs — filistiečiai, jūs — edomiečiai?, leopardai jūs 
ir lapės, ir naktiniai vilkai, ligi ryto negraužiantys kaulų, pasa- 
lūnai šunes, kurie tyko aprieti išrinktuosius, pasiutusios karvės 
ir pašėlę jaučiai iš šalies, vadinamos Basanu!?, jūs — klastingos 
gyvatės ir vardu, ir prigimtimi giminingi ugniaspalviui slibinui 
ir raudonajam drakonui, kaip sakoma Apreiškime Jonui, dvy- 
liktame skyriuje (trečia ir ketvirta eilutė). 

Čia senoji ponia nutilo — aišku, pristigusi ne kalbos, o 
kvapo. 

— Tegu ją skradžiai, tą seną raganą! — suriko vienas dra- 
gūnas.— Reikia užkišti jai snukį ir nugabenti į pulko būstinę. 

— Gėdykis, Endriu, — atsiliepė Bosvelas,— neužmiršk, jog 
mūsų dama priklauso dailiajai lyčiai ir daugių daugiausia pa- 
sinaudojo savo privilegija nevaldyti liežuvio. Bet paklausykite, 
mieloji, nė vienas Basano jautis ir nė vienas raudonasis drako- 
Nas nebus toks kantrus kaip aš ir nedovanos neatidavęs jūsų 
į rankas konstebliui, o šis pasodins jus į atitinkamą kėdę!!. O 
dabar pareigos jausmas man liepia žūt būt nugabenti šį jaunuo- 
lį į pulko būstinę. Aš negaliu atraportuoti savo vadui, kad pa- 
likau jį namuose, kur man teko susidurti vien su išdavyste ir 
fanatizmu. 

— Dabar matote, mamute, ką jūs padarėte,— sukuždėjo Ka- 
dis.— Filistiečiai, kaip jūs malonėjote juos pavadinti, ketina iš- 
Sivežti poną Henrį, ir vis per jūsų kvailus paistalus, kad jums 
liežuvis nudžiūtų! 

— Užsičiaupk, baily,— atkirto motina,— nesikišk su savo 
Priekaištais! Jeigu tu ir visi tie vangūs apsirijėliai, kurie sėdi 
Čia išsproginę akis nelyginant karvės, pripampusios dobilų, bū- 
tumėte taip pasidarbavę rankomis, kaip aš pasidarbavau liežu- 

viu, jie nieku gyvu nebūtų mielojo jaunuolio nuvilkę į kalėjimą, 

Juodviem besikalbant, kareiviai spėjo apstoti ir surišti savo 
belaisvį. Kaip tik tuo metu įėjo Milnvūdas ir, pamatęs, kas da- 
Iosi, paskubomis, nors ir sunkiai dūsaudamas, atkišo Bosveluį 
kapšelį su auksu, kurį norom nenorom turėjo ištraukti iš slėp- 
tuvės kaip užstatą už sūnėną. Dragūnas paėmė kapšelį abejinga 
veido išraiška, pasvėrė delne, išmetė aukštyn ir pagavo ore, 
paskui palingavo galvą ir tarė: 

— Šiame lizdelyje su geltonais paukštyčiais nemaža smagių 
naktų, bet tegu mane nujoja šimtas velnių, jei išdrįsiu dėl jų 
kišti galvą į kilpą — per daug garsiai kalbėjo čia ta senė, ir 
per daug žmonių ją girdėjo. Klausykite, seni, — tarė jis Miln- 
vūdui,— aš privalau pristatyti jūsų sūnėną į pulko būstinę, todėl 
sąžinė man neleidžia imti daugiau, nei priklauso už gerą elgesį 
su suimtuoju. 

Jis atrišo kapšelį, davė kiekvienam dragūnui po auksinį, o 
sau pasiėmė tris. 

— O dabar, —tarė jis— jūs galite guostis mintimi, kad 
jūsų sūnėnui, jaunajam Papūgos kapitonui, neteks skųstis ka- 
reivių šiurkštumu ar pagarbos stoka. Visus kitus pinigus jums 
grąžinu. 

Milnvūdas godžiai atkišo ranką. 

— Tik jums veikiausiai žinoma,— toliau kalbėjo Bosvelas, 
tebemėtydamas delne kapšelį — jog kiekvienas žemvaldys at- 
sakingas už savo šeimynos tikėjimą ir ištikimybę karūnai ir jog 
mano vaikinams neprivalu saugoti paslaptyje, kokį puikų pa- 
mokslą turėjome progą išklausyti iš štai šitos užkietėjusios 
puritonės languota skepeta, ir manau, kad jums nėra ko sakyti, 
kokią piniginę baudą uždės jums Slaptoji taryba, jei kas nors 
praneš, kas čia dėjosi. 

— Mielasis seržante, garbusis karo vade! — sušuko siaubo 
persmelktas šykštuolis.— Prisiekiu jums, jog šiuose namuose, 
kiek žinau, nėra tokių, kurie norėtų jus įžeisti. 

— Deja, — atsiliepė Bosvelas,— jūs pats tuojau išgirsite, kaip 
ji kelia balsą, jos žodžiais tariant. Ei, bičiuli — kreipėsi jis | 
Kadį,— pasitrauk į šalį, ir tegu tavo motina išlieja širdį. Matau, 
kad ji jau užtaisė savo pabūklą ir pasiruošė šauti kaip ir prieš 
pirmąją papliūpą. 

— Jūsų malonybe, prakilnusis pone,—tarė Kadis— juk 
senės liežuvis — toks menkas niekas, jog dėl jo tikrai neverta 
kelti triukšmo. Nei mano velionis tėvas, nei aš niekados NE“ 
klausėme, ką tauškia mano motina. 

— Patylėki, vaikine, tu irgi nepėsčias,— pertraukė Kadį 
Bosvelas,— garbės žodis, tu ne toks jau paikas, koks dediesi. 
Na, mieloji, girdite, jūsų šeimininkas netiki, kad jūs sugebate 
taip atsakančiai kelti balsą. 

Mozai, kaip žirgui, trūko tik to dūrio pentinu, ir ji, kiek 
įkerta, leidosi pramintu taku. 

— Vargas jums, atskalūnai ir gobšūs gašlūnai,— tarė ji,— 
jūs susitepate ir pasmerkiate pražūčiai sąžinę, taikstydamiesi 
su šėtono reikalavimais ir aukodami neteisybės mamoną Belialo 
"sūnums, kad tik gyventumėte su jais ramybėje! Tai nuodėmin- 
gas taikstymasis, niekšinga sąjunga su priešu. Tai blogis, kurį 
padarė Menahemas, dievo akyse įteikdamas tūkstantį sidabro 
talentų Puliui, Asirijos karaliui, idant gintų jį savo ranka (Ant- 
roji Karalių knyga, penkioliktas perskyrimas, devyniolikta eilu- 
tė). Tai ir blogis, padarytas Ahabo, kuris nusiuntė pinigų Tigrat- 
palasarui (žiūrėk ten pat, Antroji Karalių knyga, šešioliktas 
perskyrimas, aštunta eilutė). Ir jeigu buvo pasmerktas kaip 
atskalūnas netgi dievobaimingasis Ezekijas, kuris susiderėjo 
su Senacheribu, duodamas jam pinigų ir pasižadėdamas įmokėti 
tai, kas jam bus uždėta (žiūrėk ten pat, Antroji Karalių knyga, 
aštuonioliktas perskyrimas, keturiolikta ir penkiolikta eilutė), 
ne kitaip bus ir tiems mūsų kartos atsimetėliams ir paklydėliams, 
mokantiems duokles ir mokesčius, ir baudas gobšiems ir netei- 
siems mokesčių rinkėjams, taipjau algas bei atlyginimus sam- 
domiems dvasininkams (tiems bežadžiams šunims, kurie netgi 
neloja, o miega tysodami purve, nes labiausiai mėgsta ramy- 
bę), ir apipilantiems juos dovanomis, idant jie būtų mūsų pri- 
spaudėjų ir kankintojų tarnai ir parankiniai. Jie ne ką geresni 
už tuos, kurie drauge su priešais meta burtus, ir už tuos, kurie 
IUOšia vaišes kariuomenei ir siūlo aukojamųjų gėrimų pulkams. 

— Štai jums puikus jų tikėjimo pavyzdys, pone Mortonai! 
Kaip jums patinka? — tarė Bosvelas.— O gal, jūsų manymu, jis 
Patiks Slaptajai tarybai? Man rodos, pačią esmę galime išsinešti 
įsidėję į galvą, puikiausiai apsieidami be jūsų grifelių bei len- 
telių, kurias tampotės į savo pamaldas. Ji siūlo nemokėti mo- 
kesčių, ar ne, Endriu? 

— Žinoma, velniai rautų! — tarė Endriu.— Ir ji skelbė, jog 
Pavaišinti kareivį alumi ar pakviesti prie stalo — didžiausia 
Nuodėmė. 

— Girdite? — toliau kalbėjo Bosvelas, kreipdamasis į Miln- 
Vūdą — Beje, žinokitės, tai man nerūpi.— Ir jis abejingai atkišo 
kapšelį, pastebimai subliuškusį per tą laiką. 

Milnvūdas, apdujęs nuo visų tų užgriuvusių bėdų, nejučia 
siektelėjo kapšelio. 

— Ar iš proto išsikraustėte? — sušnypštė ekonomė.— Pasa- 
kykite, kad atiduodate tuos pinigus, vis tiek jie susiglemš viską 
geruoju arba bloguoju, kitaip jie nenusiramins. 

— Aš negaliu, Ale, negaliu, — tarė Milnvūdas kartėlio skli- 
dina širdimi, — negaliu savo ranka atiduoti tiems niekšams pi- 
nigus, kuriuos tiek kartų esu perskaičiavęs. 

— Tuomet aš pati juos atiduosiu, Milnvūdai,— tarė ekono- 
mMė,— priešingu atveju viskas nueis šuniui ant uodegos... Mano 
šeimininkas, pone,— kreipėsi jinai į Bosvelą,— negali nė įsi- 
vaizduoti, jog jam teks atsiimti bent varioką iš tokio garbaus 
džentelmeno kaip jūs rankų; jis meldžia jus neatsisakyti šių pi- 
nigų ir kaip galima geriau elgtis su sūnėnu, taipjau kuo palan- 
kiau atsiliepti vyresnybei apie mūsų namų ištikimybę karūnai 
ir nieko blogo mums nedaryti dėl kvailų tos senos išjodos pais- 
talų (ir iš aukšto nužvelgė Mozą, kad bent tuo atsilygintų sau 
už tas pastangas kuo švelniau kalbėti su kareiviais). Ta sena 
beprotė, ta užkietėjusi vigė (kad ji kur prasmegtų!) tik vakar 
peržengė mūsų slenkstį ir kol gyva nekels kojos į mūsų namus, 
kai tik parodysiu jai duris. 

— Ak, varge tu mano, varge! — sukuždėjo Kadis motinai į 
ausį. — Visada tas pats. Taip ir žinojau, kad mudu gausime iš 
žodžius pagret. Buvau įsitikinęs, jog kitaip ir būti negali, 
mamute. 

— Tylėk, vaikeli. — tarė Moza,— ir nesiskųsdamas nešk sa- 
vo kryžių. Parodys man duris! Nė pažiūrėti į jas nenoriu. Ant 
jų nėra nubrėžta ženklo keršto angelui, kad jis praeitų pro 
šalį. Jie nukentės nuo jo rankos, nes per daug galvoja apie 
tvarinius ir nėmaž negalvoja apie sutvėrėją, nešioja širdyje šios 
žemės turtus, o ne sutremptą Sandorą, geltonojo mėšlo skritu- 
lėlius, o ne grynąjį šventraščio auksą, savo draugus ir gimines, 
o ne išrinktuosius, persekiojamus, genamus, ujamus, vaikomus, 
sekamus, medžiojamus, kalinamus, kankinamus, tremiamus, žu- 
domus, kariamus, ketvirčiuojamus, draskomus į gabalus, jau 
nekalbant apie šimtus žmonių, kurie, priversti palikti namus, 
klaidžioja po tyrus, kalnus, raistus, klampynus, samanynus, 
apleistus durpynus, idant galėtų klausytis dievo žodžio kaip 
tie, kur slapčia valgo duoną mūsų kasdieninę. 

— O juk ji taip įsivarė, lyg būtų savųjų sueigoje, seržan- 
te. Gal imame ir ją drauge? — pasiūlė vienas dragūnas. 

— Ėik po velnių! — pusbalsiu atsakė Bosvelas.— Ar hėst- 
pranti, kad geriau palikti ją šičia, kol šeimininkauja toks ger- 
biamas, sutariamas ir pinigą prilaikantis džentelmenas kaip po- 
nas Mortonas Milnvūdas, kuriam pakanka lėšų jos beprotybėms 
apmokėti? Tegu ta sena musė prisiperi dar daugiau vikšrų: ji 
per daug užsispyrusi, kad atvestum ją į protą. Na,— sušuko 
jis — dar po vieną į Milnvūdo sveikatą, už jo dvarą, už jo vai- 
šingą širdį ir kitą tokį pat malonų susitikimą, kurio, manding, 
ilgai laukti neteks, jeigu jis ir toliau laikys tokią fanatišką 
šeimyną! 

Paskui įsakė dragūnams balnoti arklius ir Milnvūdo arkli- 
dėse pasirinko belaisviui gabenti patį geriausią ristūną „jo di- 
denybės tarnybai“, jo žodžiais tariant. Ponia Vilson, šluosty- 
damasi ašaras, surišo į mazgelį daiktus, kurių, jos nuomone, 
galėjo prireikti Henriui priverstinėje kelionėje; šmaižiodama 
po kambarį, ji ištaikė progą nepastebimai įsprausti jam į saują 
truputį pinigų. Bosvelas ir jo bendrai tesėjo duotą žodį ir gerai 
elgėsi su suimtuoju. Jie nesurišo Mortono, tik pristatė du rai- 
telius iš šalių. Pagaliau užšokę ant arklių, kvatodami ir pokš- 
taudami, jie išjojo iš sumaišties apimto Milnvūdo dvaro. Senasis 
šeimininkas, didžiai sielvartaudamas, jog neteko sūnėno ir pa- 
leido vėjais dvidešimt svarų sterlingų, visą vakarą lingavo 
aukštoje odinėje supamojoje kėdėje ir be perstogės aimanavo: 
„Sužlugdytas, galutinai sužlugdytas... Nuskurdintas ir nualin- 
tas... Nuskurdintas ir nualintas... Kur mano sveikata? Kur mano 
turtai?.. Kur mano sveikataį Kur mano turtai?..“ 

Ponia Alisna Vilson palengvino sau širdį ir išliejo apmau- 
dą prakeiksmais ir paskutiniais žodžiais, kuriais išlydėjo Kadį 
ir jo motiną, vydama juodu iš dvaro. 

— Kad tu nuspuogtum visa, iškaršusi sene! Pats gražiausias 
Klaisdeilo vaikinas šiandien išėjo į kančių kelią, ir vis per tave, 
per tavo kvailą maištavimą! 

— Eik tul..— atšovė Moza.— Iš tiesų sakau jums, kad jūs 
įkliuvote į šėtono pinkles ir skendite nuodėmėse, jei su atkala 
širdimi aukojate tai, kas geriausia ir gražiausia tam, kuris ati- 
davė jums viską, ir dievaži aš padariau pono Henrio labui ne 
ką mažiau, nei būčiau padariusi dėl savo sūnaus; ir jeigu Kadis 
sugebėtų pakelti balsą už teisybę Edinburgo Didžiojoje aikštėje... 

— Atrodo, kad taip ir bus,— įsiterpė Alisna,— jeigu judu ir 
toliau eisite tuo keliu. 

— Ir jeigu,— toliau kalbėjo Moza, nesiklausydama Alisnos 
žodžių, — ir jeigu kraujo ištroškę doegai ir įteiklūs zifiečiai !2 
stengtųsi įvilioti mane į savo tinklus, žadėdami jį paleisti, jei 

šventvagiškai atsisakyčiau savo tikėjimo, vis tiek aš būčiau ne- 
palenkiama ir toliau kelčiau balsą prieš popiežystę, vyskupystę, 
antinomizmą, erastizmą, lapsarizmą, sublapsarizmą!š ir visas ki- 
tas mūsų laikų nuodėmes bei pagundas, aš rėkčiau kaip gimdy- 
vė, keikdama juodąją indulgenciją, tą mokytų teologų pažaidos 
akmenį, aš kelčiau savo balsą kaip iškalbus pamokslininkas. 

— Gana, jau gana, mamute! — sušuko Kadis, įsikišdamas į 
tas rietenas ir jcga traukdamas motiną.— Gana kelti balsą prieš 
garbiąją ekonomę, o ir ji apkurs! Jau prisakėte pamokslų už vi- 
są savaitę. Tiek prisipamokslavote, jog praradome ir savo jaukią 
trobelę, ir gražų daržą, ir šį naująjį prieglobstį, kur nespėjome 
nė kojų sušilti; tiek prisipamokslavote, jog ponas Henris pakliu- 
vo į kalėjimą, o mūsų šeimininkui išslydo iš kišenės dvidešimt 
svarų sterlingų, kurių jis nieku gyvu nebūtų paleidęs iš nagų; 
gal dabar kurį laiką paliausite pamokslavusi, kitaip man teks 
laiptukais užkopti į viršų ir nusileisti žemyn virve. Eime, eime 
iš čia, mamute, jie tiek prisiklausė jūsų pamokslų, jog ilgai juos 
minės. 

Taip taręs, jis nusivedė Mozą ruoštis naujoms klajonėms be- 
ieškant prieglobsčio, o jos liežuvis dar ilgai negalėjo nurimti, 
ir iš jos lūpų lėkė žodžiai: balsas, Sandora, atskalūnai, indul- 
gencija. 

— Šlykšti suskretėlė, kvailė, susipykusi su protu,— štai kas 
ji tokia! — sušuko ekonomė, žvilgsniu lydėdama tolstančią Mozą 
ir jos sūnų.— Tariasi esanti pranašesnė už visus, sena ragana! 
O kiek skausmo ir sielvarto įnešė į ramius, tykius namus! Jei 
būčiau kitokios padėties, kitokio luomo moteris, suleisčiau štai 
šituos dešimt nagų į susiraukšlėjusį jos snukį! 


DEVINTAS SKYRIUS 
ATVYKIMAS 


Aš — kareivis šaunus, karo žygius menu. 

Rodau, kur tik einu, kiek gavau aš žaizdų 
Dėl gražuolės širdies Ir laukuos pražūties, 
Kur kirtau iš peties aš prancūzus kardu *. 


Bernsas 


— Nenuleiskite galvos,— kalbėjo seržantas Bosvelas savo be- 
laisviui jojant į pulko būstinę, — jūs šaunus vaikinas, turite nau- 
dingų pažinčių ir blogiausiu atveju galite būti pakartas, tačiau 
tokios dalios sulaukia daug dorų žmonių. Atvirai jums pasak y- 

siu: įstatymas spręs, gyventi jums ar negyventi; jei nebūsite už- 
sispyręs, išsipinkliosite iš bėdos, užsimokėjęs padorią baudą iš 
savo dėdės kišenės, o jis dėl to dievaži nenuskurs. 

— Tai mane labiausiai ir jaudina,— atsakė Henris.— Išleisti 
pinigą jam tikra kančia, be to, juk ne jis priėmė nakvynėn 
Berlį, ir aš meldžiu dievą, kad bausmė, kuri bus man skirta, jei 
įišvengsiu mirties nuosprendžio, kliudytų tik mane vieną. 

— Bala juos žino, — tarė Bosvelas,— gal jie pasiūlys jums tar- 
nauti svetur kokiame škotų pulke. Tai būtų visai neblogai: jeigu 
jūsų draugai nesėdės sudėję rankų ir paspaus kur reikia, veikiai 
iškilsite į karininkus. 

— Iš tiesų,— atsiliepė Mortonas,— tokia išeitis man atrodo 
pati puikiausia. 

— Ką? Vadinasi, jūs ne toks jau užkietėjęs vigas? — sušuko 
seržantas. 

— Iki šiol aš niekados nesikišau į mūsų partijų kovą,— tarė 
Henris, — sėdėjau sau namie kuo ramiausiai ir kartais rimtai su- 
simąstydavau, ar nevertėtų man pasiduoti svetur į kokį mūsų 
pulką. 

— Tikrai? — tarė Bosvelas.— Ką gi, gerbiu tokius žmones, Aš 
irgi esu tarnavęs Prancūzijoje škotų pulke 2, ir gana ilgai; štai 
kur išmoksti drausmės, po šimts velnių! Jiems nusispjaut, kur 
jūs pradingstate laisvu nuo tarnybos laiku, bet pamėginkite pa- 
vėluoti į patikrinimą, po šimts velnių, parodys jums, kur pipirai 
auga. Mūsų senis, kapitonas Montgemeris, kartą pastatė mane sar- 
gybon prie arsenalo. Ištisas šešias valandas išstypsojęs su šalmu, 
kirasa ir šarvais pačioje saulėkaitoje, iškepiau nelyginant vėžlys 
Port Rojalyješ. Nuo tol daviau sau žodį pašauktas vardu „Frensis 
Stiuartas!“ visados atsiliepti, o prireikus netgi mesti kortas ant 
būgno. Taigi svarbiausia — drausmė! 

— O kaip jums patiko tarnyba kitu požiūriu? — paklausė 
Mortonas. 

— Par excellence *— atsakė Bosvelas.— Moterys, vynas, puo- 
tos, visko į valias, tik panorėk — ir gausi visko, o jei leidžia 
Sąžinė kokiam nutukusiam kunigui pakišti mintį, jog tu linkęs 
Pereiti į katalikybę, jis iš kailio nersis stengdamasis suteikti jums 
tokį malonumą ir šitaip pelnyti bent trupinėlį jūsų palankumo. Ar 
jūs esate kada nors susitikęs tokį pat paslaugų kirptaausį vigų 
Pastorių? 

— Tokio niekur nerasi, sutinku su jumis, — tarė Henris.— Bet 
kokios buvo jūsų pagrindinės pareigos? 

* Nepaprastai (pranc.). 

— Saugoti jo didenybę karalių, — atsakė Bosvelas,— rūpintis 
Liudviko Didžiojo saugumu, vyreli, ir kartkartėmis medžioti hu- 
genotus, kitaip sakant, protestantus +. Ten prasitrynėme akis kaip 
reikiant, ir tos pamokos man labai pravertė tarnaujant tėvynei. 
Bet klausykite, jūs, kaip sako ispanai, bon camerado*, ir man 
dera pasidalyti jūsų senojo dėdės tviskančiomis monetomis. Toks 
jau mūsų, sėkmės džentelmenų, įstatymas: mes negalime abejin- 
gai žiūrėti į bėdos tiktą vaikiną, kai patys esame aptekę pi- 
nigais. 

Sulig tais žodžiais jisai išsitraukė iš kapšelio keletą auksinių 
ir neskaičiuodamas atkišo Henriui. Jaunasis Mortonas atsisakė 
dovanos, tačiau, taręs sau, jog vis dėlto būtų neatsargu prisipa- 
žinti seržantui, iš pažiūros dosnios širdies vyrui, kad turi truputį 
šelps. 

— Ką gi,—tarė Bosvelas,— tuomet tegu tie geltonieji vel- 
niūkščiai dar patupi mano kapšelyje. Aš laikausi taisyklės nie- 
kados nepalikti smuklės (jei nespiria tarnyba), kol mano kapšas 
toks svarus, kad galiu jį permesti per kelrodinį stulpą. Kai jis 
pasidaro toks lengvas, jog vėjas atbloškia jį man atgalios, tuo- 
met — ant žirgų! — imu laužyti galvą, kaip prasimanyti papildy- 
mo... Kas per bokštas ten priešaky ant stataus skardžio, iš visų 
pusių apsuptas miško? 

— Tai Tilitadlemo pilis,— atsakė vienas dragūnas.— Ten gy- 
vena senoji ledė Margerita Belenden, viena iš karūnai ištikimiau- 
sių moterų šiame krašte ir, be to, atsidavusi kareivių globėja. 
Kai mane peršovė tasai prakeiktas vigas, nutykojęs iš už avidės 
aptvaro, ištisą mėnesį pratysojau pilyje ir mielai sutikčiau būti 
dar sykį sužeistas, kad tik galėčiau pagyventi tokiose prašmat- 
niose Menėse. 

— Jeigu jau taip, — tarė Bosvelas,— reikia užsukti į svečius 
ir pareikšti jai kuo nuoširdžiausią pagarbą, o drauge leisti pail- 
sėti vyrams ir arkliams, be to, taip pasiutiškai džiūva gerklė, 
lyg būčiau nė lašo negėręs Milnvūde. Vis dėlto šaunus daly- 
kas, — toliau kalbėjo jis, kreipdamasis į Henrį, — jog šiais laikais 
jo didenybės kareivis gali užeiti į bet kuriuos namus, ir visur 
jo laukia vaišės. O tokiuose namuose kaip Tili...— kaip ten sa- 
kei? — jūs svetinami iš visos širdies; pas užkietėjusius fanatikus 
tenka vaišintis pačiam, panaudojant jėgą; na, o nuosaikieji pres- 
biterionai ir kiti įtartini tipai įtaikauja iš baimės; taip ir išeina, 
jog vienaip ar kitaip visada numalšini troškulį. 

* Geras draugas (sudarkytas isp. bueęno camarada.) 

— Ir jūs ketinate, — sunerimęs paklausė Henris, —šia ding- 
stimi užsukti į pilį? 

— Savaime suprantama, taip ir padarysime, — atsakė Bosve- 
Jas.— Priešingai, kaipgi aš pranešiu vadovybei apie garbiosios 
Jedės sveikatą ir jos pagirtinas pažiūras, jei nebūsiu ragavęs jos 
chereso, o ji, galvą guldau, pavaišins mus cheresu, nes tai vie- 
nintelė pagyvenusių kilmingų damų paguoda, kai; skystas kla- 
retas — Mėgstamiausias jūsų dvarininkėlių gėrimas. 

— Tuomet, jeigu jau nusprendėte užsukti į pilį — tarė Hen- 
ris, — dėl dievo meilės, neminėkite mano vardo ir nerodykite 
manęs šeimai, su kuria aš pažįstamas. Duokite man kokį dragūno 
apsiaustą ir, jei išeis kalba apie mane, sakykite, jog aš — tiesiog 
suimtasis, kurį lydite į pulko būstinę. 

— Mielai, — atsakė Bosvelas,— aš pažadėjau gražiai su ju- 
mis elgtis, ir man būtų gėda laužyti duotą žodį. Ei, Endriu, 
susupk suimtąjį į apsiaustą ir šiukštu neminėk jo vardo, nei 
sakyk, kur jį sučiupome, o prisijodinėsi ant medinio žirgelio ?. 

Tuo tarpu raiteliai prijojo skliaustinius vartus su dantytais 
bokšteliais iš šalių; vienas iš jų, beveik visai sugriuvęs, išskyrus 
žemutinį aukštą, kuriame laikė karvę valstietis, su savo šeimyna 
gyvenantis kitame, sveikajame bokšte. Vartai, Manko“ kareivių 
nuplėšti nuo kilpų pilietinio karo metais, tebežiojėjo atviri, todėl 
Bosvelui ir jo vyrams nepastojo kelio į vidų. Takas į pilį, labai 
siauras ir status, grįstas dideliais apskritais akmenimis, vingiavo 
skriaudaus kalno atšlaite, pro medžius šmėkščiojo pilies pasta- 
tas su išoriniais bastionais, sakytum, pakibusiais tiesiai viršum 
raitelių. Prieš akis iškilę viduramžių pilies mūrai atrodė tokie 
tvirti, jog Bosvelas nejučia sušuko: 

— Laimė, kad ši tvirtovė dorose ir patikimose rankose. Jeigu 
ji priklausytų priešams, koks tuzinas maištingų senių, kad ir 
perpus Mažiau pasiutusių nei toji ragana, kurią palikome Miln- 
vūde, kuo gražiausiai apgintų ją nuo pulko dragūnų, apsigink- 
lavusios verpstėmis. Tegu mane skradžiai, — toliau kalbėjo jis, 
kai jie prijojo prie pat masyvaus dviaukščio bokšto su bastionais 
ir įtvirtinimais iš šalių, — tai atsakanti tvirtovė, sprendžiant iš 
įrašo, jei dar visiškai neužmiršau lotynų kalbos, pastatyta sero 
Ralfo Belendeno vienas tūkstantis trys šimtai penkiasdešimtai- 
Siais metais. Garbingas amžius. Man dera pasveikinti senąją le- 
dę su atitinkama pagarba, nors ir nelengva bus prisiminti visus 
tuos galantiškus posakius, kuriuos berdavau tais laikais, kai bu- 
Vodavau tokioje draugijoje. 

Taip jam samprotaujant, rūmininkas, pro šaudymo angą pa- 
stebėjęs kareivius, pranešė šeimininkei, jog prie pilies vartų stovį 
būrys dragūnų, veikiausiai leibgvardiečių, vedinų belaisviu. 

— Esu tikras, — tarė Gudjilas,— ir galiu prisiekti, jog šeštasis 
raitelis — jų belaisvis: jis pats nelaiko pavadžio, o du dragūnai 
būrio priešaky turi karabinus išsitraukę iš dėklų ir įrėmę sau į 
šlaunį. Taip ir mes varydavomės belaisvius didžiojo markizo 
laikais. 

— Jo didenybės kariai? — paklausė ledė.— Gal jie nori pasi- 
stiprinti. Eikite, Gudjilai, pakvieskite juos ir parikiuokite, kad 
nei jiems, nei jų arkliams pilyje nieko netrūktų. Palaukite, pa- 
sakykite mano kameristei, kad atneštų juodąją skepetą ir ap- 
siaustą. Aš noriu nusileisti apačion ir pati pasveikinti karaliaus 
karius — jo didenybės leibgvardiečiai verti d'džios pagarbos, juk 
jie taip stengiasi dėl mūsų karaliaus. Ir klausykite, Gudjilai, tegu 
Dženė Denison apsivelka savo nėriniuotą apsiaustą — ji eis prie- 
šaky manęs ir mano vaikaitės, o kitos trys merginos iš paskos. 
Ir pasakykite mano vaikaitei, kad aš jos laukiu. 

Apsitaisiusi iškilmių drabužiu, lydima pagal jos įsakymą iš- 
rikiuotos svitos, ledė Margerita oriai ir didingai pasirodė savo 
pilies vidiniame kieme, Bosvelas pasveikino prakilniąją ir garbią- 
ją prosenių pilies šeimininkę šmaikščiai ir gana oriai, o tai buvo 
būdinga Karolio II laikų aukštuomenės plevėsoms, bet neturėjo 
nieko bendra su šiurkščiomis netašyto dragūnų seržanto manie- 
romis. Jo kalba ir mostai, rodos, derėjo prie aplinkybių ir įgavo 
rafinuotumo bei elegantiškumo; tiesą pasakius, palaidas ir nuo- 
tykių kupinas gyvenimas Bosvelui suteikė ne vieną progą buvoti 
draugijoje, kur kas labiau atitinkančioje jo aukštą kilmę nei da- 
bartinė padėtis. Ledės Margeritos paklaustas, kuo ji galėtų pasi- 
tarnauti dragūnams, Bosvelas žemai nusilenkė ir atsakė, jog jų 
laukiąs kelių mylių nakties žygis, todėl jie būtų be galo dėkingi 
garbiajai damai, jeigu ji leistų kokią valandą apsistoti pilyje, kad 
prieš kelionę pailsėtų ir arkliai. 

— Mielu noru,— atsakė ledė Margerita,— mano tarnams liep- 
ta pasirūpinti, kad nei jūsų vyrams, nei arkliams nieko netrūktų. 

— Mes to ir tikėjomės, ponia,— toliau kalbėjo Bosvelas,— 
nes tie, kurie tarnauja karaliui, visados svetingai priimami Tili- 
tadlemo pilyje. 

— Mes visada stengiamės dorai ir sąžiningai atlikti savo pa- 
reigą, pone, — atsakė ledė Margerita, pamaloninta seržanto komp- 
limento,— tiek savo monarchams, tiek jų šalininkams, o ypač — 
jų ištikimiems kariams. Ne taip jau seniai — galbūt šis prisimini- 
mas tebėra gyvas jo švenčiausiajai didenybei, nūnai sėdinčiam 

soste, pats karalius teikėsi pagerbti mano varganą buveinę savo 
apsilankymu ir pusryčiavo vienoje šios pilies menėje, pone ser- 
zante. Budinti kameristė jums parodys -tą menę, kurią iki šios 
dienos Mes vadiname karaliaus mene. 

Tuo tarpu Bosvelas įsakė savo vyrams nulipti nuo žirgų ir, 
pavedęs vieniems pasirūpinti arkliais, o kitiems prižiūrėti be- 
laisvį, galėjo toliau, niekieno netrukdomas, tęsti pokalbį, taip 
maloningai pradėtą ledės Margeritos. 

— Jei karalius, mano valdovas, turėjo garbę naudotis jūsų 
svetingumu, aš nėmaž nesistebiu, kad jis rodomas ir tiems, kurie 
jam tarnauja ir kurių didžiausias nuopelnas — atsidavimas ir iš- 
tikimybė einant pareigas. Be kita ko, su jo didenybe mane sieja 
šis tas daugiau nei būtų galima pamanyti pažvelgus į šį šiurkštų 
raudoną mundurą. 

— Iš tikrųjų, pone? — sukluso ledė Margerita.— Turbūt jūs 
tiesiogiai priklausėte jo didenybės dvarui? 

— Ne visai taip, — atsakė Bosvelas,— aš tiesiogiai susijęs su 
juo kraujo ryšiais, ponia, ir tai man duoda teisę giminiuotis su 
prakilniausiomis Škotijos šeimomis ir, be kita ko, netgi su Tili- 
tadlemo pilies šeimininkais. 

— Pone! — tarė senoji dama, oriai atsitiesdama sulig Bosvelo 
žodžiais, kuriuos palaikė įžūliu sąmoju.— Aš jūsų nesuprantu, 

— Ponia, mano padėties žmogui, savaime aišku, kvaila šitaip 
kalbėti, — atsiliepė seržantas, — bet jūs veikiausiai esate girdėju- 
si, kokių likimo išdaigų bei negandų teko patirti mano seneliui 
Frensiui Stiuartui, kuriam Jokūbas I, jo pusbrolis, suteikė Bos- 
velo titulą — taip mane vadina ir tarnybos draugai. Deja, šis 
Vardas man atnešė ne ką daugiau laimės negu mano seneliui. 

— Iš tikrųjų? — su didžia nuostaba ir užuojauta tarė ledė 
Margerita.— Iš tiesų esu girdėjusi, jog paskutiniojo grafo vaikai- 
tis pakliuvęs į keblią padėtį, bet vis dėlto nesitikėjau jį pama- 
tyti taip netoli pažengusį tarnyboje. Kaipgi jūs, turėdamas tokias 
puikias pažintis, nesugebėjote... 

— Nieko ypatingo, ponia, toks jau gyvenimas, — pertraukė le- 
dę Margeritą Bosvelas, iš anksto įminęs jos klausimą.— Kaip ir 
kitiems, man teko patirti ir laimės akimirkų: esu išgėręs ne vieną 
butelį su Ročesteriu, lošęs kauliukais su Bakingemu, Tanžere ko- 
Vojęs petys į petį su Šefildu Š. Tačiau mano laimė neilgai truk- 
davo, aš nesugebėdavau pramogų bendrus paversti naudingais 
draugais. Galbūt neįstengiau įteigti sau minties, — su kartėliu kal- 
bėjo jis,— jog Škotijos Stiuartų palikuonis turi laikyti didele gar- 
be kvietimą vakarienės pas kokį nors Vilmontą ar Viljė. 

— O jūsų draugai Škotijoje, pone Stiuartai, jūsų giminė, to- 
kia gausi ir galinga šiame krašte? 

— Ak, jūsų malonybe,— atsakė seržantas,— vieni iš jų, ma- 
nau, pasiūlytų man vyriausiojo jėgerio vietą, nes aš pusėtinai 
šaudau, kiti galbūt paimtų mane asmens sargybiniu, nes aš ne- 
blogai valdau špagą; rastųsi ir tokių, kurie, neturėdami nieko 
geresnio, pageidautų, kad būčiau jų sugėrovas, jeigu jau išmau- 
kiu kaip niekur nieko tris butelius vyno. Tik va, nežinau kodė), 
bet jeigu reikia tarnauti, ir tarnauti savo giminėms, renkuosi ver- 
čiau pusbrolį Karolį, patikimiausią iš visų, nors alga ir menkutė, 
o drabužis anaiptol neprašmatnus. 

— Kokia gėda! Ir kur tai girdėta! — sušuko ledė Margerita.— 
Kodėl jūs nesikreipiate į jo švenčiausiąją didenybę? Jis, be abe- 
jo, didžiai nustebtų sužinojęs, kad jo prakilniausios giminės at- 
žala... 

— Atsiprašau, ponia,— pertraukė ją seržantas — aš esu pa- 
prastas kareivis, ir, tikiuosi, jūs man atleisite, jei pasakysiu, kad 
jo švenčiausioji didenybė labiau rūpinasi savo atžalomis, o pro- 
prosenelio atžalos jam nė motais. 

— Ką gi, pone Stiuartai,— tarė ledė Margerita,— jūs turite 
man pažadėti, jog praleisite šią naktį Tilitadleme; rytojaus rytą 
čionai atvyks jūsų vadas, šaunusis Kleiverhausas, kuriam ir ka- 
ralius, ir visa šalis be galo dėkingi už negailestingą kovą su tais, 
kurie norėtų apversti pasaulį aukštyn kojomis. Aš pasikalbėsiu 
su juo ir patarsiu kuo greičiau pakelti jus į karininkus; esu tik- 
ra, kad jis, atsižvelgdamas į kraują, tekantį jūsų gyslomis, ir jo 
švenčiausiosios didenybės maloningai pagerbtos damos žodžius, 
nedovanos sau nepadėjęs išbristi jums iš tos varganos padėties, 
kurią ligi šiolei buvote priverstas kęsti. 

— Esu jums didžiai dėkingas, jūsų malonybe; žinoma, aš pa- 
būsiu šičia, jeigu jūs to reikalaujate, juo labiau kad šitaip galė- 
siu greičiau pristatyti suimtąjį pulkininkui Grejemui ir gauti įsa- 
kymą, ką toliau daryti su tuo jaunuoliu. 

— Kas gi tas jūsų suimtasis? — paklausė ledė Margerita. 

— Gana kilmingas jaunuolis iš kaimynystės, jis buvo toks ne- 
atsargus, jog suteikė prieglobstį vienam primo žudikui ir padėjo 
tam šunsnukiui pasprukti. 

— Kokia gėda! — sušuko ledė Margerita.— Aš esu pasirengu- 
si pamiršti visas tų nevidonų skriaudas, nors esama skriaudų, 
pone Stiuartai, kurių neįmanoma pamiršti; tačiau nevalia atleisti 
tiems, kurie globoja piktadarius, taip žiauriai, taip apgalvotai 
nužudžiusius vienišą, seną žmogų ir juo labiau arkivyskupą, to- 
kio aukšto rango dvasininką. Kokia gėdal Jeigu jūs geidaujate 

užsitikrinti, kad jis nepabėgtų ir kad jūsų vyrams būtų lengviau 
jį saugoti, paliepsiu Harisonui arba Gudjilui suieškoti mūsų po- 
zemio, arba pagrindinio kalėjimo, raktą. Jis uždarytas nuo to 
Jaiko, Kai vargšas seras Artūras Belendenas, savaitei praėjus po 
Kilsaito pergalės ?, ten pasodino dvidešimtį maištininkų; jis yra 
po žeme ne giliau kaip per du aukštus, tad vargu ar kenksmingas 
belaisvio sveikatai, juoba kad, man regis, ten turėtų būti atkva- 
pas orui įeiti. 

— Atsiprašau, ponia, — atsakė seržantas, — aš neabejoju, kad 
jūsų požemis nuostabus; bet aš daviau žodį neskriausti to vaikino 
ir pasirūpinsiu, kad mano vyrai nenuleistų nuo jo akies ir kad 
jam nė mintis nekiltų pabėgti. Aš pastatysiu tokią sargybą, jog 
išsivaduoti jam bus taip pat neįmanoma kaip ir tuo atveju, jei 
ant kojų būtų ispaniški batai, o ant pirštų — kankinimo gnybtai. 

— Ką gi, pone Stiuartai,— tarė ledė Belenden,— jūs geriau ži- 
note, kaip privalote atlikti savo pareigą. Iš visos širdies linkiu 
jums kuo gražiau praleisti vakarą ir pavedu savo ūkvedžiui Ha- 
risonui jumis pasirūpinti. Aš mielai pakviesčiau jus sudaryti 
kompaniją, bet žinote... 

— O ponia, jums nėra ko aiškintis; aš puikiai suprantu, kad 
šiurkštus karaliaus Karolio II kariuomenės raudonas munduras 
panaikina — ir pagrįstai — visas teises ir privilegijas, kurias tei- 
kia karaliaus Jokūbo V raudonas kraujas. 

— Tik ne mano akimis žiūrint, pone Stiuartai, patikėkite; 
jūs mane užgaunate šitaip apie mane galvodamas. Rytoj pat aš 
pasikalbėsiu su jūsų vadu, ir, tikiuosi, netrukus užimsite tokią 
padėtį, jog niekada nekils panašių nesusipratimų. 

— Manau, ponia,— tarė Bosvelas,— kad jūsų taurumo puose- 
lėjamos viltys neišsipildys, bet vis dėlto esu jums be galo dė- 
kingas už gerą širdį; šiaip ar taip, maloniai praleisiu šį vakarą su 
ponu Harisonu. 

Ledė Margerita ceremoningai atsisveikino su Bosvelu, reikš- 
dama didžią pagarbą karališkajam kraujui, nors ir tekančiam 
leibgvardijos seržanto gyslomis, ir dar sykį patikino poną Stiu- 
artą, jog iš visos širdies siūlo jam ir jo vyrams naudotis tuo, kuo 
turtinga Tilitadlemo pilis. 

Seržantas Bosvelas nepraleido progos pasinaudoti ledės Mar- 
geritos pasiūlymu ir veikiai pamiršo savo aukštą kilmę, įsisma- 
ginęs prie gėrimais apkrauto stalo, ant kurio ponas Harisonas 
nešė kuo geriausius vynus iš pilies rūsio, savo elgesiu stengda- 
Masis rodyti svečiui pavyzdį, o tai pokylio metu kur kas svar- 
Liau už prašymus bei raginimus vaišintis. Senasis Gudjilas pri- 
tapo prie širdžiai mielos draugijos, panašiai kaip 1r Deivis „Hen- 

riko IV“ antrojoje dalyje !? įsijungė į savo pono, teisėjo Šelo 
puotą. Rizikuodamas nusisukti sprandą, jis nusirito į rūsį iš- 
naršyti užunarvio, žinomo, kaip jis gyrėsi, tik jam vienam. Iš 
ten, jam tarnaujant rūmininkų, nebuvęs, o ir negalėjęs būti iš- 
neštas nė vienas butelis, nebent ištikimiems karaliaus draugams, 

— Kai šičia kartą pietavo kunigaikštis !!— tarė rūmininkas, 
kuris iš pagarbos Bosvelo genealogijai atsisėdo per tam tikrą at- 
stumą ir po kiekvieno savo kalbos periodo sykiu su kėde slin- 
kosi artyn per pusę uolekties,— mano šeimininkė pareikalavo 
butelio burgundiškojo (čia jis truputį pasislinko artyn), tik ne- 
žinau, kaip tai atsitiko, pone Stiuartai, bet mane apniko abejo- 
nės. Man kilo įtarimas, pone, jog kunigaikštis ne toks jau didis 
vyriausybės draugas, koks dedasi. Aukšta kilmė —tai dar ne 
viskas. Senasis kunigaikštis Džeimsas prarado garbę kur kas ank- 
sčiau nei galvą, ir tas vusterietis pasirodė esąs prėska avižinė 
košė, netinkama nei virti, nei kepti, nei valgyti šalta. (Sulig ta 
sąmojinga pastaba Gudjilas pradėjo artintis Bosvelo link vingiais 
kaip įgudęs apgulos meistras, pasiryžęs nutiesti aprošus iki pat 
stalo.) Taigi, pone, kuo dažniau mano šeimininkė šaukė: „„Bur- 
gundiškojo jo šviesybei!.. Seno burgundiškojo!.. Rinktinio bur- 
gundiškojo!.. Tūkstantis šeši šimtai trisdešimt devintųjų metų 
burgundiškojo!..", tuo dažniau pats vienas kartojau: „Nė velnio 
jis negaus, nė lašelio, kol neįsitikinsiu, kuo jis atsiduoda; jam 
bus gerai kanariškasis ir klaretas“. Ne jau, džentelmenai, būkite 
ramūs: kol šičia, Tilitadlemo pilyje, man patikėtos rūmininko pa- 
reigos, aš žiūrėsiu akis išplėtęs, kad nei vienas išdavikas ar šiaip 
koks įtartinas tipas negautų nė lašo gerojo vyno iš mūsų rūsio. 
Tačiau kai susitinku tikrą karaliaus draugą, jo didenybės ar nuo- 
saikiosios vyskupystės šalininką, kai susitinku žmogų, kuris, kaip 
jau sakiau, mūru stos už bažnyčią ir karūną, kaip aš stojau prie 
savo šeimininko gyvos galvos, o tai buvo Montrouzo laikais, 
mūsų rūsyje nėra tokio vyno, kurio jam gailėčiau. 

Taip kalbėdamas, jisai spėjo nutiesti ložementus iki pat tvir- 
tovės sienų, kitaip sakant, sykiu su kėde visiškai prisislinko prie 
stalo. 

— O dabar, pone Frensi Stiuartai Bosvelai, suteikite man 
garbę išgerti į jūsų sveikatą ir palinkėti karininko laipsnio bei 
sėkmės valant kraštą nuo vigų ir apskritagalvių, fanatikų ir San- 
doros išperų. 

Bosvelas, kuris, kaip nesunku įsivaizduoti, jau seniai nebesi- 
rūpino, su kokia draugija jį suvedė likimas, ir rinkosi stalo bend- 
rus bei sugėrovus vadovaudamasįs veikiau užimama padėtimi if 

nuotaika negu savo prosenių kilme, mielai atsakė į rūmininko 
tostą, kartu pagirdamas ir jo vyną. Ir ponas Gudjilas, priimtas 
į draugiją kaip lygiateisis jos narys, iki pat ryto negailėjo links- 
mybės ir smagumo iš savo neišsenkančios versmės. 


DEŠIMTAS SKYRIUS 
PAGUODOS IEŠKANT 


Nejau, išplaukęs jūron be krantų 
Saulėtą dieną su tavim kartu, 

Tave paliksiu vieną sūkury 

Audros baisingos, kai pakils šiaurys? |! 


Prajeris 


Kol ledė Margerita kalbėjosi su kilminguoju dragūnų seržantu 
(kalbą išsamiai mes perpasakojome ankstesniuose puslapiuose), 
jos vaikaitė, anaiptol nelinkusi keliaklupsčiauti karališkojo krau- 
jo atžaloms, teikėsi vos užmesti akį į seržantą Bosvelą ir pamatė 
stuomeningą, tvirtai suręstą vyrą šiurkščiu, darganų nugairintu 
veidu, puikybės ir palaido gyvenimo paženklintu nepasitenkini- 
mo ir nutrūktgalviško, nevilties kurstomo linksmumo išraiška. 
Kiti kareiviai atrodė juo mažiau verti jos dėmesio, bet užtat ji, 
kad ir kaip smerkė save už tuščią smalsumą, akivaizdžiai nema- 
lonų nepažįstamajam, negalėjo atplėšti žvilgsnio nuo belaisvio, 
įsisupusio į apsiaustą ir aklinai užsidengusio juo veidą. 

— Aš norėčiau, — tarė ji Dženei Denison, savo kambarinei ir 
pPatikėtinei,— aš norėčiau sužinoti, kas yra tas nelaimingas jau- 
nuolis. 

— Ir aš apie tai galvojau, panele Edita,— atsiliepė Dženė.— 
Čia vis dėlto ne Kadis Hedrikas, šis atrodo aukštesnio stoto ir 
ne toks kresnas. 

— Šiaip ar taip, čia kuris iš mūsų kaimynų, — toliau kalbėjo 
Panelė Belenden,— ir mums derėtų juo pasirūpinti. 

— Ko gero, aš veikiai susižinosiu, kas jis toks, — tarė nuovo- 
kioji Dženė,— kai tik dragūnai baigs ruoštis ir nueis ilsėtis, nes 
Vieną iš jų aš puikiai pažįstu — tai pats dailiausias ir jauniausias 
iš visų. 

— Man regis, tu pažįsti visus apylinkės plevėsas,— atsakė jos 
šeimininkė. 

„ — Ką jūs, panele Edita, aš ne taip jau greitai užmezgu pa- 
čintis,— atsakė kambarinė.— Kas be ko, kurgi nepažinosi iš vei- 

do tų, kurie ryte ryja tave akimis turguje ir bažnyčioje; tačiau 
tokių, su kuriais gali pasišnekėti iš širdies, pažįstu tik keletą, ir 
visi jie iš Tilitadlemo, išskyrus tris Stainsonus ir Tomą Rendą, ir 
jaunąjį malūnininką, ir penkis Havisonus iš Neseršeilso, ir Tomą 
Džilrį, ir... 

— Liaukis skaičiavusi išimtis, nes tam sąrašui, regis, nebus 
galo, verčiau pasakyk man, iš kur tu pažįsti tą jauną kareivį — 
pertraukė ją panelė Belenden. 

— Dievulėli, panele Edita, juk tai Tomas Halidejus, kareivis 
Tomas, kaip visi jį vadina; jis buvo maištininkų sužeistas per 
jų sueigą Autersaido tyruose ir gulėjo pas mus pilyje, kol pa- 
sitaisė. Galiu jį klausti, ko tik noriu, ir Tomas man visada atsa- 
kys, galvą guldau. 

— Tuomet,— tarė panelė Edita,— ištaikyk progą ir paklausk, 
kuo vardu jų belaisvis, o paskui ateisi pas mane į kambarį ir pa- 
sakysi, ką sužinojai. 

Dženė Denison išėjo su pavedimu ir netrukus grįžo nuosta- 
bos ir liūdesio sklidinu veidu, aiškiai bylojančiu, kaip didžiai ją 
sujaudino belaisvio likimas. 

— Kas atsitiko? — sunerimusi paklausė Edita.— Nejaugi vis 
dėlto tai Kadis? Vargšelis! 

— Kadis, panele Edita? Ne, ne, ne Kadis,— pravirko ištikimo- 
ji kambarinė, susigraudinusi, kad jos žinia pervers širdį jaunajai 
šeimininkei.— Ak, mieloji panele Edita, ten jaunasis Milnvūdas! 

— Jaunasis Milnvūdas! — sušuko siaubo pagauta Edita.— Ne- 
gali būti! Tikrai negali būti! Jo dėdė klauso indulgenciją priė- 
musio pastoriaus pamokslų ir nepalaiko jokių ryšių su maištinin- 
kais, juk ir Henris niekados nesikišo į tuos nelemtus ginčus; jis 
niekuo dėtas, nebent stojo ginti kieno nors sutryptų teisių. 

— Ak, mieloji panele Edita,— toliau kalbėjo jos patikėtinė,-- 
dabar nebe tie laikai, kad kas imtų žiūrėti, kur teisybė, o kur 
ne; jeigu jis būtų toks pat nekaltas kaip naujagimis, jie patys 
prasimanytų jam kaltę, kai tik to panorėtų; tačiau Tomas Halide- 
jus sako, jog pavojus gresia pono Henrio gyvybei — esą jis pri- 
glaudęs vieną iš tų penkių džentelmenų, nudėjusių tą seną nu- 
kvakusį arkivyskupą. 

— Jo gyvybei! —ūmai pašokusi, sušuko Edita ir užsikirsdama, 
iš nevilties virpančiu balsu pridūrė: — Jie negali... Jie nieko jam 
nepadarys... Aš jį užtarsiu... Jie nepalies jol.. 

— Ak, mieloji panele, prisiminkite savo senelę, neužmirškite, 
kaip pavojinga, kaip sunku bus ką nors padaryti, — tarė Dženė.— 
Juk jis griežtai saugomas, ko] atvyks Kleiverhausas, o tasai bus 
šičia rytoj rytą, ir, jeigu Milnvūdas neims atgailauti ir visko 

nepapasakos, su juo, kaip sako Tomas Halidejus, bus mikliai su- 
sidorota: klaupk... taikyk... dėmesio... ugnis... Lygiai taip pat, 
kaip jie pasielgė su tuo kurčiu seniu Džonu Mekbrajeru: varg- 
šelis nesuprato nė vieno jų klausimo ir neteko gyvybės tik to- 
dėl, jog neprigirdėjo. 

— Džene,— tarė panelė Edita,— jeigu mirs jisai, ir aš mirsiu 
drauge; dabar ne laikas kalbėti apie pavojus ir sunkumus. Aš 
apsigaubsiu skepeta, ir mudvi įsmuksime ten, kur jis saugomas. 
Aš pulsiu sargybiniui į kojas ir melsiu jį — juk ir jis turi sielą, 
ir jam dera neužmiršti jos išganymo... 

— Neduok dieve,— pertraukė ją Dženė,— neduok dieve, kad 
mūsų panelė pultų į kojas kareiviui Tomui ir imtų kalbėti apie 
sielos išganymą — juk vargšas bernelis nė pats nežino, ar ją 
turi, nors kartais ja ir prisiekia. Ne, to niekada nebus! Bet, šiaip 
ar taip, aš niekada nepaliksiu nelaimėje tikrų įsimylėjėlių. Tai 
va, jeigu jums būtinai reikia pasimatyti su jaunuoju Milnvūdu, 
nors tai, mano galva, ir neduos nieko gero, tik dar labiau ap- 
kartins jūsų širdis, aš surizikuosiu ir pasistengsiu palenkti Tomą 
Halidejų, bet jūs turite man netrukdyti ir nepratarti nė žodžio; 
jis saugo jaunąjį Milnvūdą rytiniame rūmų sparne. 

— Eik, atnešk man skepetą,— tarė Edita,— tik suvesk mane 
su juo, ir aš sugalvosiu, kaip išgelbėti jį iš pavojaus. Paskubėk, 
Džene, jei nenori prarasti mano palankumo. 

Dženė išbėgo ir netrukus sugrįžo nešina skepeta, ir Edita įsi- 
supo į ją, užsidengdama veidą ir liekną stuomenį. Septynioliktojo 
amžiaus pabaigoje ir aštuonioliktojo pradžioje škotės turėjo įpro- 
tį šitaip siaustis skepetomis, ir garbieji bažnyčios tėvai, būgštau- 
dami, jog tas paprotys gali palengvinti palaidūnams regzti meilės 
intrigas, išreikalavo, kad asamblėja paskelbtų keletą aktų, drau- 
džiančių gobtis skepeta. Tačiau mada kaip paprastai nepaisė val- 
džios potvarkių, ir, kol skepetos nenuėjo į užmarštį, visų luomų 
moterys dangstydavosi jomis nelyginant mantilija ar šydu 2. Tai- 
gi, įsisiautusi į skepetą ir apsigobusi ja veidą, Edita paėmė už 
parankės kambarinę ir virpančiomis kojomis nuskubėjo ten, kur 
buvo saugomas Mortonas. 

Tai buvo ankštas kambarėlis viename pilies bokšte, jo durys 
Vėrėsi į galeriją, kuria vaikščiojo sargybinis; seržantas Bosvelas, 
skrupulingai laikydamasis duoto žodžio, o galbūt užjausdamas 
belaisvį, palankiai jį nuteikusį savo jaunumu ir tauriu elgesiu, 
neįkurdino Mortono drauge su kareiviu, kad neužgautų jo oru- 
mo. Tad Halidejus žingsniavo galerija su karabinų ant peties, 

kartkartėmis patraukdamas gurkšnį alaus iš ąsočio, stovinčio ant 
stalo galerijos gale, ir niūniuodamas škotų meilės dainelę: 


Iš Džonstono traukiam į Dandį linksmai, 
Mergele mana, ten bus mūsų namai, 


Dženė Denison dar sykį perspėjo savo šeimininkę, kad toji 
nesikištų ir leistų jai veikti savo nuožiūra. 

— Manęs nereikia mokyti, kaip palenkti kareivio širdį, — tarė 
ji, — jis šiurkštus vaikinas, bet aš jį kiaurai permanau, o jūs ty- 
lėkite, kad man nė žodelio. 

Vadovaudamasi savo nuojauta, ji virstelėjo duris į galeriją 
kaip tik tuo metu, kai Halidejus nusisukęs nužingsniavo į kitą 
galą, ir žaismingu, kiek šiurkštoku tonu pašaipiai užtraukė kitą 
tos pačios dainelės kupletą: 


Aš niekad nebūsiu kareivio žmona,— 
Draugai užsigautų, supyktų mama! 

Į vyrus man tinka tik lordas kilnus; 
Aš kojos nekelsiu į tavo namus! 


— Neblogai atsikirsta, kaip kažin ką! — sušuko sargybinis, 
staigiai atsisukdamas.— Iš peties! Bet ne taip jau paprasta už- 
kirsti kareiviui jo paties diržu.— Ir jis uždainavo toliau: 


Tekėki, mergele, tekėk už manęs, 
Ir leisim drauge mes naktis ir dienas, 
Ir būgnai tratės, kai žygiuosim abu... 
Tekėki, tekėk už manęs be kalbų! 


Eikš čionai, gražuolėle, ir pabučiuok mane už dainelę. 

— Ir nemanau, pone Halidejau,— atsakė Dženė, žvilgsniu ir 
balso tonu reikšdama deramą pasipiktinimą tokiu pasiūlymu,— 
ir patikėkite, akyse manęs daugiau nematysite, kol neišmoksite 
mandagiai elgtis. Aš atėjau čionai su savo drauge anaiptol ne 
tokių nesąmonių klausytis, ir jums turėtų būti gėda, taip, gėda. 

— Hml Tai kas šovė jums į galvą, kad atėjote čionai, panele 
Denison? 

— Mano giminaitė atėjo su reikalu pas jūsų kalinį, jaunąjį 
poną Henrį Mortoną, o aš pabūsiu su ja, kol ji kalbėsis su po- 
naičiu. 

— Nė velnio! — pareiškė sargybinis.— Leiskite jus paklausti, 
panele Denison, kaip judvi su giminaite ketinate įsigauti pas 

mano belaisvį? Jūs pernelyg putli, kad įlįstumėte pro rakto sky- 
lutę, o Kad aš atidarysiu duris, negali būti nė kalbos. 

— Kam tų kalbų, kai reikia darbų, — atrėmė atkaklioji mer- 
elė. 
Ė — Pažiūrėsim, kai dugną dėsim, mieloji Džene,— atsakė ka- 
reivis ir leidosi vėl vaikščioti po galeriją, niūniuodamas pa- 
nosėje: 


Pažvelki, šulinio dugne, 
Ak, Džene, Džene, 

Gal įžiūrėsi tu save, 
Ak, šelme Džene, 


— Vadinasi, jūs nenorite mūsų įleisti, pone Halidejau? Ką 
gi, puiku. Labos nakties. Matysite jūs mane ir štai šitą gražią 
monetą kaip savo ausis, — tarė Dženė, rodydama kareiviui spin- 
dintį sidabrinį dolerį. 

— Duoki jam auksinį, auksinį duoki,— jaudindamasi sukuž- 
dėjo panelė Edita. 

— Tokiems kaip jis gerai ir sidabrinis, — atsakė Dženė,— jei- 
gu jam nė motais dailios mergelės akutės, be to, jei duosim jam 
auksinį, bus dar blogiau: įtars ką nors negera ir pamanys, kad 
jūs man jokia giminaitė. Dievaži ne tiek jau daug turime sidabro, 
kad imtume švaistytis auksu! — Pašnibždėjusi šiuos žodžius šei- 
mininkei į ausį, ji garsiai tarė: — Mano pusseserė nebenori ilgiau 
laukti, pone Halidejau. Taigi jūsų valia, o jei nesutinkate — vi- 
so labo. 

— Luktelėkit, Džene, neskubėkit,— tarė kareivis, — pristabdy- 
kite savo žirgelį, ir ramiai viską aptarkime. Jeigu aš įleisiu jūsų 
giminaitę pas savo belaisvį, jūs pabūsite šičia drauge su manim, 
kol ji išeis, ir tuomet niekam nebus skriaudos. 

— Ir tuomet įduosiu savo sielą šėtonui, — atrėmė Dženė.— 
Jūs manote, mudvi su pussesere imsime ir susitepsime gerą var- 
dą, susidėjusios su tokiais paleistliežuviais kaip judu su belais- 
Viu, kad paskui apleistumėte mus kalbomis? Mes norime, kad 
Viskas būtų garbinga. Ne jau, ponai, jūs tik pažiūrėkite, kaip 
skiriasi jūsų žodžiai nuo darbų! Jūs kalnus vertėte ant vargšo 
Kadžio, girdi, jis šioks, jis anoks, bet jeigu ko nors jį paprašy- 
Čiau, man nereiktų jo melsti —viską dėl manęs padarytų, nors ir 
kartuvės už tai jam grėstų. 

— Tegu jį skradžiai, tą jūsų Kadį! — užsiplieskė dragūnas.— 
Kartuvių jis tikrai neišvengs, galvą guldau. Mačiau jį šiandien 
Milnvūde drauge su ta sena puritonų kale, jo motuše, ir, jei bū- 

čiau žinojęs, kad jisai stos man skersai tako, būčiau atvilkęs 
čionai pririštą prie arklio uodegos — turėjome tam teisę, ir niekas 
už tai nebūtų mums prikišęs. 

— Puiku, puiku, tik žiūrėkite, kad kurią dieną Kadis jums 
neįvarytų kulkos, jei išguisite jį į raistus, kaip jau išgujote ne- 
maža dorų žmonių. Jis turi taiklią ranką ir buvo vienas iš tų 
trijų, kurie per apžiūrą kliudė papūgą, be to, jo žodžiu galima 
pasikliauti lygiai taip pat kaip ranka ar akimi, nors jisai tuo ir 
nesigiria kaip kurie ne kurie jūsų pažįstami. Bet čia jau mano 
reikalas... Eime, sesut, eime iš čia. 

— Palaukite, Džene, tegu mane skradžiai, jei, davęs žodį, ne- 
tesėsiu jo veikiau už kitus, — jau kiek susvyravęs, tarė karei- 
vis.— Kur seržantas? 

— Geria ir į taurelės dugną žvilgčioja,— atsakė Dženė, — 
Drauge su ūkvedžiu ir Džonu Gudjilu. 

— Vadinasi, jo nėra ko saugotis. O kur mano draugai? — 
paklausė Halidejus. 

— Kilnoja kaušus su medžiotoju, jėgeriu ir kitais šeimynykš- 
čiais. 

— Ar daug turi alaus? 

— Šešis galonus paties geriausio,— atsakė mergelė. 

— Tuomet viskas gerai, gražuolėle, — nusiramino sargybi- 
nis.— Vadinasi, nėra ko rūpintis, kol ateis pamaina, o ji, ko gero, 
dar pavėluos. Tai va, jeigu pažadate ateiti čionai dar kartą, ir 
viena... 

— Gal ateisiu, o gal ir ne, - pertraukė Dženė.— Kuriems ga- 
lams jums visa kita, jei gausite dolerį į saują? 

— Tegu mane skradžiai, jeigu jį paimsiu, — pareiškė Halide- 
jus ir vis dėlto paėmė pinigą.— Šiaip sakysi ar taip, o juk aš 
rizikuoju savo kailiu; jei Kleiverhausas sužinos, ką aš čia pada- 
riau, jis parūpins man žirgelį, ne ką žemesnį už Tilitadlemo pilį. 
Tik va, mūsų pulke visi ima, kai tik gali, ir Bosvelas, nors ir 
karališko kraujo, rodo puikiausią pavyzdį. Pasikliauti jumis, tokiu 
kipšiuku,— tuščias reikalas, 0 štai šis bičiulis,— ir jis pamėtėjo 
saujoje pinigą, — kur eisi, visada pravers. Na, eikite, durys jums 
atviros, tik žiūrėkite man, kad nežliumbtumėt ir nesimelstumėt 
su tuo jaunu vigu, o kai šūktelsiu nuo durų, šokite lauk, lyg 
trimitininkui davus signalą: „Ant žirgų! Marš!" 

Sulig tais žodžiais Halidejus atrakino duris, įleido Dženę ir 
jos tariamą pusseserę į belaisvio kambarį, palydėjo jas žvilgsniu 
ir vėl pradėjo matuoti galeriją vienodais žingsniais, švilpiniuo- 
damas sau panosėje, kad neprailgtų laikas, kaip ir dera pareigin- 
gam kareiviui sargyboje. 

iš lėto veriantis durims, panelė Ėdita pastebėjo Mortoną užs 
sikniaubusį ant stalo didžios nevilties poza. Girgžtelėjus vyriams, 
jis pakėlė galvą ir, pamatęs tarpdury moterų figūras, be galo nu- 
stebęs pašoko ant kojų. Edita, kurios drovumas grūmėsi su ne- 
vilties įkvėpta drąsa, sustojo prie slenksčio, neįstengdama nei 
prašnekti, nei žengti į priekį. Visi jos planai, kuriais nešina šir- 
dy ėjo pas mylimąjį, beregint išgaravo iš galvos, ir apniko spie- 
čiai skausmingų minčių sykiu su baime, jog ji bus praradusi Mor- 
tono pagarbą, pasiryžusi tokiam, jo akimis žiūrint, neapgalvotam 
ir Moterį žeminančiam žingsniui. Bejėgė, pasirėmusi į kambarinės 
ranką, ji stovėjo nė nekrustelėdama, o ši veltui stengėsi įkvėpti 
jai drąsos ir pasitikėjimo savimi, kuždėdama į ausį: 

— Jeigu jau įėjome čionai, panele, negaiškime veltui laiko; 
nėmaž neabejoju, jog kapralas arba seržantas vis dėlto užsimanys 
patikrinti sargybą, ir bus labai apmaudu, jei vargšelis Halidejus 
nukentės už tą mielą paslaugą. 

Tuo tarpu Mortonas ueryžtingai žengė į priekį, įtardamas, kas 
iš tikrųjų atsitiko, nes kuri kita moteris, jei ne Edita, būtų ga- 
lėjusi imti į širdį jo nelaimę. Vis dėlto, prieblandoje neįstengda- 
mas įžiūrėti skepeta apsigobusios moters, jis būgštavo apsirikti 
ir netyčia įžeisti mylimąją. Nuovoka ir apsukrumas padėjo Dže- 
nei atlikti savo vaidmenį, ir ji paskubėjo pirmoji pralaužti ledus. 

— Pone Mortonai, panelė Edita didžiai apgailestauja, kad šiuo 
metu jūs esate atsidūręs tokioje padėtyje, ir... 

Daugiau nieko nebereikėjo sakyti; akimoju jis radosi šalia 
Editos, beveik prie pat jos kojų, spaudė bevališkai nuleistas jos 
rankas, berte bėrė dėkingumo žodžius, kurie skaitytojui pasiro- 
dytų padriki, sunkiai suprantami, nes vargu ar įmanoma aprašyti, 
kokiu tonu, kokia begaline, nežabota aistra jie buvo tariami, ko- 
kių mostų lydimi. 

Keletą minučių Edita stovėjo nejudėdama it dievobaimingo 
maldininko šlovinamos švenčiausiosios panelės statula, bet, pa- 
galiau atsipeikėjusi, atitraukė rankas ir veik negirdimu balsu tarė: 

— Aš ryžausi keistam žingsniui, pone Mortonai, žingsniui — 
vis rišliau kalbėjo ji, valios pastangomis perveikdama save ir 
rikiuodama sūkuriuojančias mintis — jūsų akimis žiūrint, galbūt 
Vertą pasmerkimo. Bet aš jau seniai leidau jums kalbėti su ma- 
nim draugystės kalba, gal netgi daugiau nei draugystės... taip 
seniai, jog negaliu jūsų apleisti šiuo metu, kai, regis, jus apleido 
Visas pasaulis. Kaip ir kodėl jūs suimtas? Ką galima padaryti? 
Ar negali jums padėti mano dėdė, kuris taip jus gerbia ir verti- 
na? Arba jūsų dėdė Milnvūdas? Kokių priemonių imtis? Kas jums 
gresia? 

— Kas bus, tas, — atsakė Henris, siekdamas jos rankos, kurią 
1i ištraukė ir dabar vėl leido paimti, — kas bus, tas; ši akimirka — 
pati laimingiausia mano grasiame gyvenime, ir Man nesvarbu, 
kas nutiko. Jums, brangioji Edita,— atleiskite, turėčiau sakyti: 
panele Belenden, tačiau nelaimė suteikia ypatingų privilegijų,— 
jums aš dėkingas už kelias laimės valandėles, nušvietusias mano 
nykią būtį, ir jei dabar ją nutrauks mirtis, jausiuos be galo lai- 
mingas, paskutinę valandą minėdamas tą garbę, kurios man ne- 
pašykštėjote. 

— Nejaugi nebėra jokios vilties, pone Mortonai? — paklausė 
panelė Belenden.— Nejaugi jūs, iki šiol laikęsis nuošaly nuo tų 
nelemtų vaidų, taip netikėtai ir pragaištingai įkliuvote į raizgus, 
jog nebeturite vilčių išsaugoti savo... 

Ji nutilo neįstengdama ištarti žodžio, vos neišsprūdusio iš 
lūpų. 

— Gyvybės, norėjote pasakyti? — atsiliepė Mortonas ramiu, 
bet liūdnu balsu.— Man rodos, tai priklauso tik nuo mano tei- 
sėjų. Mano sargybinių nuomone, galimas daiktas, mirties nuo- 
sprendis būsiąs atšauktas, jei priimsiu jų pasiūlymą tarnauti sve- 
tur mūsų pulke. Ši išeitis man atrodė pakenčiama, bet dabar, 
panele Belenden, dar sykį susitikęs su jumis, aš supratau, jog 
tremtis man būtų baisesnė už mirtį. 

— Nejaugi iš tikrųjų, — sušuko Edita, —taip neapgalvotai su- 
ėjote draugėn su vienu iš tų žiaurių piktadarių, nužudžiusių 
primą? 

— Aš netgi nežinojau, kad nužudytas arkivyskupas, — atsa- 
kė Mortonas,— kai pasiūliau nakvynę ir priglaudžiau vieną iš 
tų žiaurių, protą praradusių žmonių — seną savo tėvo draugą ir 
bendražygį. Bet ši aplinkybė vargu ar palengvins mano dalią, 
nes kas, panele Belenden, be jūsų manim patikės. Ir baisiausia, 
kad aš nesu tikras ar būčiau sugebėjęs perveikti save ir bet ko- 
kiomis aplinkybėmis atsakyti laikiną pastogę bėgliui, jei būčiau 
girdėjęs apie tą nusikaltimą. 

— O kas tirs jūsų bylą? — sunerimusi paklausė Edita. 

— Kiek supratau,— atsakė Mortonas,— aš turėsiu stoti prieš 
pulkininką Grejemą Kleiverhausą. Jis įeina į karinę komisiją, 
kuriai karalius, Slaptoji taryba ir parlamentas — o jam visų la- 
biausiai pritiktų ginti mūsų laisves — malonėjo suteikti teisę sa- 
vo nuožiūra spręsti mūsų turto ir gyvybės klausimą. 

— Prieš Kleiverhausą? — tarė Edita užgesusiu balsu.— Dieve 
mano, mirties nuosprendis bus jums paskelbtas dar prieš teismą! 
Jis rašė senelei, jog rytoj rytą užsuks pas mus, su savo pulku 
žygiuodamas pro šalį į grafystės sostinę, kur du ar trys primo 

žudikai subūrė saujelę nutrūktgalvių vigų, ketindami sukelti 
maištą prieš vyriausybę. Mane šiurpas nukrėtė išgirdus, kokiais 
žodžiais jis švaistosi savo laiške, nors tada ir nežinojau, kad... 
kad mano bičiulis... 

— Jūs per daug nesibaiminkite dėl mano likimo, mieloji 
Edita, — apkabindamas ją, tarė Henris, — nors Kleiverhausas griež- 
tas ir negailestingas, bet, kaip visi sako, jis taurus, doras ir at- 
viras žmogus. Aš — kario sūnus ir ginsiuos kaip dera kariui. Ko 
gero, jis daug palankiau išklausys tiesius ir nuoširdžius pasitei- 
sinimo žodžius negu koks nors bailus ir šališkas teisėjas. Ir iš 
tikrųjų mūsų laikais, kai visų instancijų teismai perdėm supuvę, 
man bus kur kas maloniau tapti nedangstomos karinės savivalės 
auka negu išgirsti mirties nuosprendį iš parsidavėlio teisėjo, ku- 
ris prasimanys kokią niekšybę, remdamasis įstatymais ir kodek- 
sais, leidžiamais mus ginti, kad tik galėtų pripažinti mus esant 
kaltus. 

— Jūs žuvęs, žuvęs, jei turėsite stoti prieš Kleiverhausą! — 
sušuko Edita.— „Išrauti iš šaknų“ — tai pats švelniausias jo pasa- 
kymas. Nelaimingasis primas buvo jo artimas draugas, o jau- 
nystės dienomis — globėjas. „Jokie pasiteisinimai, jokie išsisuki- 
nėjimai,— sakoma jo laiške,— neišgelbės nuo griežtos, įstatymo 
numatytos bausmės nei tų, kurie tiesiogiai susiję su žŽmogžudys- 
te, nei tų, kurie dangstė piktadarius ar suteikė jiems prieglobstį, 
ir aš tol nenurimsiu, kol, keršydamas už tą kraupų nusikaltimą, 
nenuimsiu tiek galvų, kiek garbusis senis turėjo žilų plaukų.“ 
Naivu tikėtis jo užuojautos ar malonės. 

Dženė Denison, iki šiol tylėjusi, matydama, jog įsimylėjėliai 
supranta, koks gresia pavojus, bet vis dėlto neranda jokios išei- 
ties, ryžosi duoti patarimą: 

— Jūsų malonybėms leidus, panele Edita ir ponaiti Mortonai, 
nevalia veltui gaišti laiko. Tegu Milnvūdas pasiima mano skepe- 
tą ir apsiaustą; aš numesiu juos tamsiame kampe, jei pažadėsite 
nusisukti, ir jis kaip niekur nieko praeis pro Tomą Halidejų, 
pusiau apžlibusį nuo alaus, o aš papasakosiu jam, kaip slapčia 
išsigauti iš pilies; jūsų malonybė panelė Edita kuo ramiausiai nu- 
eis į savo kambarį, o aš įsisupsiu į tą pilką apsiaustą, užsimaukš- 
linsiu skrybėlę ir kaip galima ilgiau dėsiuos belaisviu, o paskui 
pasišauksiu Tomą Halidejų ir liepsiu mane išleisti. 

— Jus išleisti? — tarė Mortonas.— Jūs už tai atsakysite savo 
galva! 

— Nieko panašaus, — atsakė Dženė,— Tomas pats bijos prisi- 
pažinti, jog ką nors įleido į šį kambarį, o aš paprašysiu jį ką 
nors sugalvoti, kad galėtų pasiaiškinti, kaip dingo belaisvis. 

— Šit kaip, velniai rautų! — staiga atverdamas duris, sušuko 
sargybinis.— Jeigu aš pusiau apžlibau, vis dėlto dar neapkurtau, 
ir jums nederėjo taip garsiai taukšti apie pabėgimą, jeigu iš 
tikrųjų ketinote įgyvendinti savo sumanymą. Na, panele Džene, 
marš! Būrys, risčia! Šuoliais! Velniai rautų! O jūs, ponia gimi- 
naite,— aš neklausiu, kuo jūs vardu iš tikrųjų, nors ir baudėtės 
iškrėsti man šunybę,— prašom dingti iš mano posto. Taigi dieve 
duok kojas, kol neiškirtote man kokios likšties. 

— Tikiuosi, — labai sunerimo Mortonas,— jūs niekam nepra- 
nešite, kas čia atsitiko, mielasis drauge, ir pasikliaukite mano 
garbės žodžiu: aš atsimokėsiu už jūsų paslaugą ir išlaikysiu vis- 
ką paslaptyje. Jeigu jūs girdėjote mūsų pokalbį, tikriausiai pa- 
stebėjote, jog mes nepriėmėme ir net neaptarėme tos minties, 
kurią taip skubotai pakišo mums ši gera ir nuoširdi mergelė. 

— Gera ir nuoširdi mergelė? Nė velnio! — tarė Halidejus.— O 
visa kita man aišku. Aš ne iš tų, kurie turi piktų kėslų ir nešioja 
liežuvius; tik man nėra už ką dėkoti tai viliūgei Dženei Denison: 
jai vertėtų gerai išvelėti kailį, kad norėjo dorą vaikiną įpainioti 
į bėdą vien todėl, jog tasai kaip paskutinis kvailys įsižiūrėjo į 
jos dailų šlakuotą snukutį. 

Dženė turėjo tik tas savigynos priemones, kurių kraštutiniu 
atveju griebiasi dailiosios lyties atstovės ir paprastai pasiekia 
savo tikslą; ji prispaudė prie veido nosinaitę ir pratrūko grau- 
džiai raudoti. Gal ji verkė iš tiesų, o gal tik darė apgaulingą 
manevrą, kaip būtų pasakęs Halidejus, bet, šiaip ar taip, jos aša- 
ros atrodė nuostabiai tikros. 

— O dabar,— toliau kalbėjo kareivis, jau šiek tiek atlyžęs,— 
jeigu jums reikia dar šį bei tą aptarti, kalbėkitės, duodu jums 
lygiai dvi minutes, ir apskritai kuo greičiau raitykite kulnus; 
jei Bosvelui šaus į girtą galvą keisti sargybą pusvalandžiu anks- 
čiau, bus riesta ir man, ir jums kartu. 

— Sudieu, Edita, — sukuždėjo Mortonas, sukaupdamas visas 
savo jėgas, kurių tą akimirką buvo ne tiek jau daug,— eikite iš 
čia ir palikite mane likimo valiai; kad ir kas manęs lauktų, aš 
viską iškentėsiu, jeigu manęs neužmirštate. Labos nakties, labos 
nakties! Eikite, kad jūsų šičia neužkluptų. 

Sulig šiais žodžiais jis atidavė Editą kambarinės priežiūrai, ir 
ši pamažiukais išvedė ją ar veikiau nešte išnešė iš kambario. 

— Kas be ko, kiekvienas turi savo galvą, — tarė Halidejus,— 
bet tegu mane velniai rauna, jeigu užduočiau širdį tokiai mielai 
mergužėlei dėl visų tų vigų, prisiekusių ištikimybę Sandorai, 

Grįžusi į savo kambarį, Ėdita apsipylė gailiomis ašaromis, 
didžiai išgąsdindama Dženę Denison, kuri puolė ją guosti kaip 
įmanydama. 

— Nereikia taip sielvartauti, panelė Edita, — kalbėjo ištikimo- 
ji kambarinė, — dar nežinia, kas gali pagelbėti jaunajam Milnvū- 
dui. Jis narsus, geras ir doras vaikinas, kilmingas džentelmenas, 
ir jie nepakars jo kaip pakorė tuos vargetas vigus, kuriuos me- 
džioja pelkėse ir kekėmis kabina ant šakų it svogūnų pynes; gal 
jį išvaduos jo dėdė, o gal jūsų dedė užtars žodį, — juk jis gerai 
pažįsta visus tuos ponus raudonšvarkius. 

— Tavo teisybė, Džene, tavo teisybė! — tarė Edita, pamažu 
peikėdamasi iš sunkaus slogučio.— Dabar reikia ne sielvartauti, 
o veikti. Surask man kokį žmogų, kuris šiąnakt nulakintų laišką 
mano dėdei. 

— Į Čarnvūdą, panele? Betgi jau vėlus metas, o iki ten še- 
šios mylios kelio ir dar geras gabalas paupiu. Abejoju, ar šią- 
nakt gausime žmogų ir arklį, juoba kad prie vartų stovi jų sar- 
gybinis. Vargšas Kadis! Nebėra jo, vargšelio, o būtų viską pa- 
daręs, ką tik jam įsakyčiau, ir net nepaklausęs, kam to reikia. 
O su naujuoju artoju dar nespėjau kaip reikiant susipažinti, be 
to, kaip girdėjau, jis žada imti Megę Merdison, tą pasigailėtiną 
sustumtinę. 

— Tu privalai man ką nors surasti, Džene; nuo to priklauso, 
ar Henriui būti, ar žūti. 

— Aš ir pati nuneščiau, panele; išlipčiau pro podėlio langą 
ir senuoju kukmedžiu nusliuogčiau apačion — tai man ne pirmie- 
na. Bet Čarnvūdo kelias baisiai nykus, aplink gausybė raudon- 
švarkių, o ir vigai ne ką geresni (jauni vyrukai, savaime su- 
prantamna), kai dykynėje sutinka silpną mergelę, juo labiau vie- 
ną. Aš mielai nueičiau į Čarnvūdą, juk aš galiu, ir dar kaip galiu 
nueiti dešimt mylių mėnesienoje. 

— Nejaugi nepažįsti nė vieno žmogaus, kuris už pinigus ar 
iš atsidavimo sutiktų padaryti man tą paslaugąt — jaudindamasi 
paklausė Edita. 

— Ko gero, nepažįstu,— valandėlę pagalvojusi, atsakė Dže- 
nė.— Nebent Žąsiukas Džibis, tik jis, galimas daiktas, nežino 
kelio, nors nuklysti jis niekur nenuklys, jei laikysis arklių iš- 
minto tako ir nepamirš pasukti ties Keperklu, ir neprigers Huml- 
kerno raiste, ir nenusiris nuo uolos prie Velnio lankos, ir nenu- 
dardės aptrupėjusiais laiptukais Volkvorgo perėjoje, ir nesusi- 
durs su vigais, kurie nusives jį į kalnus, arba su raudonšvarkiais 
ir nepaklius į kalėjimą. 

— Vis dėlto reikia pamėginti, — tarė Edita, staigiai nutrauk- 
dama Dženę, išskaičiuojančią, kokie pavojai tyko Žąsiuko Džibio 
nelengvame kelyje į Čarnvūdą,— reikia rizikuoti, jeigu jau ne- 
gali surasti geresnio žygūno. Eik, paliepk bernėkui ruoštis, o 
paskui pati išvesi jį iš pilies, tik taip, kad niekas nepastebėtų. 
Jei kas nors jį sulaikys kelyje, tegu sako, jog neša laišką majo- 
rui Belendenui Čarnvūdui, ir nemini jokių kitų vardų. 


Džibiui, kad jūsų malonybė užtars jį prieš ledę Margeritą ir kad 
mes duosime jam dolerį. 

— Du, jei tik gerai atliks pavedimą,— tarė Edita, 

Dženė nuskubėjo kelti Žąsiuko Džibio, nes jis paprastai eida- 
vo gulti saulėlydžių ar truputį vėliau kartu su žąsimis, patikėto- 
mis jam prižiūrėti. Likusi viena, Edita paėmė plunksną, popie- 
riaus ir spėjo parašyti laišką, adresuotą „„majorui Belendenui 
Čarnvūdui, didžiai gerbiamam dėdei", 


Mielasis dėde! Rašau jums, norėdama pasiteirauti dėl 
jūsų podagros, mat nesusitikome jūsų per kariuomenės ap- 
žiūrą ir labai susirūpinome, ir senelė, ir aš. Jeigu jums ne- 
pakenktų kelionė, būtų labai malonu jus matyti mūsų kuk- 
lioje buveinėje per pusryčius, nes žadėjo apsilankyti ir 
pulkininkas Grejemas Kleiverhausas, žygiuodamas pro šalį 
su savo pulku, ir mes norėtume, kad jūs padėtumėte sutikti 
ir pasvetinti tokį nusipelniusį karį, kuriam, ko gero, bus 
nuobodu moterų draugijoje. Be to, mielasis dėde, prašom 
perduoti poniai Keretort, savo ekonomei, kad atsiųstų mano 
suknelę, tą, kuri pasiūta iš Padujos šilko, su tos pačios 
medžiagos pamušalu ir nukarusiomis rankovėmis,— ras ją 
riešutmedžio komodos trečiajame stalčiuje, žaliajame kam- 
baryje, kurį iš geros širdies vadinate manuoju. Be to, mie- 
lasis dėde, prašom atsiųsti „Kiro Didžiojo“ antrą tomą, nes 
priėjau tą vielą, kur septyni šimtai trisdešimt trečiajame 
puslapyje Filidaspas pakliūva į kalėjimą. O svarbiausia — 
būkite toks geras, atvažiuokite iš pat ryto, prieš aštuonias, — 
jūsų eidininkas toks eiklus, jog jums nereikės keltis anks- 
čiau nei paprastai. Tad, melsdama dievą saugoti jūsų svei- 
katą, su pagarba ir meile linki jums visa ko geriausia jūsų 
dukterėčia 


EDITA BELENDEN 

P. S. Šiandien pavakare keli kareiviai atgabeno čionai 
belaisvį — jūsų jaunąjį bičiulį Henrį Mortoną Milnvūdą. 
Man atrodo, kad jus sujaudins tą jaunojo džentelmeno ne- 
laimė, todėl duodu žinią, numanydama, kad jūs pageidau- 
site tarti už jį žodį pulkininkui Grejemui. Aš nesakiau se- 
nelei, kuo vardu belaisvis, nes žinau, kaip ji nusistačiusi 
prieš Milnvūdus. 


Deramai užantspauduotą laišką Edita įteikė Dženei, o ištiki- 
moji tarnaitė nuskubėjo su juo pas Džibį, jau susirengusį kelio- 
nėn. Išaiškino Žąsiukui kuo smulkiausiai, kaip jam reikės eiti, 
nuogąstaudama, kad jis tikrai pasiklys, nesukoręs to kelio bent 
jau šešetą kartų, nes gamta ji apdovanojo tokia pat menka at- 
mintimi kaip ir protu. Galiausiai slapčia išleido jį pro podėlio 
langą, iš kur jisai įšoko į šakotą kukmedį, ir lengviau atsiduso, 
pamačiusi, jog Džibis laimingai nusliuogė ant žemės ir, pasukęs 
reikiama kryptimi, leidosi į kelionę. Grįžusi pas jaunąją šeimi- 
ninkę, Dženė pradėjo kalbinti ją prigulti ir bent valandėlę nu- 
migti, tikindama, jog Džibis puikiausiai atliksiąs pavedimą, ir 
lyg tarp kita ko apgailestavo, kad nėra jos ištikimojo Kadžio, ku- 
ris nepalyginamai geriau būtų išpildęs visa, kas liepta. 

Džibis pasirodė laimingesnis žygūnas nei raitelis. Ne tick dėl 
buklumo, kiek dėl laimingo atsitiktinumo, mažų mažiausia de- 
vynis kartus išklydęs iš kelio ir išsimurkdęs po visas valkas, 
upokšnius bei pelkes tarp Tilitadlemo ir Čarnvūdo, paryčiais jis 
atsidūrė prie majoro Belendeno dvaro vartų, per dešimtį su tru- 
pučiu valandų nuėjęs dešimt mylių, nors iš tikrųjų tas kelias 
siekė Keturias mylias. 


VIENUOLIKTAS SKYRIUS 
KLEIVERHAUSAS PILYJE 


Štai raitelių pulkas aijoja pas mus, 
Sušunka jiems: „Stok!“ kapitonas šaunus |, 


Sviftas 


Senas majoro Belendeno tarnas Gideonas Paikas, atnešęs prie šei- 
mininko lovos drabužius, paruoštus garbiojo veterano rytmeti- 
niam tualetui, ir pažadinęs jį valanda anksčiau nei paprastai, at- 
siprašė teisindamasis, jog iš Tilitadlemo atvykęs žygūnas. 

— Iš Tilitadlemo?— perklausė senasis džentelmenas ir pašokęs 
atsisėdo lovoje.— Atidaryk langines, Paikai... Tikiuosi, kad mano 
brolienė sveika... Pakelk užlaidinę... Kas atsitiko? — toliau kalbė- 
jo jis, perbėgdamas akimis Editos laišką.— Podagra? Kokia po- 
dagra? Juk ji puikiausiai žino, jog nuo pat šventos įvedybų die- 
nos man nebuvo nė vieno priepuolio. Kariuomenės apžiūra? Argi 
jau prieš mėnesį jai nesakiau, kad ir neketinu joje dalyvauti? 
Padujos šilko suknelė su nukarusiomis rankovėmis? Ją pačią būtų 
ne pro šalį pakarti! Kiras Didysis ir Pilypas Dastas? Velniai rau- 
tų tą Pilypą! 2 Iš proto išsikraustė dukterėčia, ar ką? Ir dėl to- 
kių niekų reikėjo siųsti Žygūną ir kelti mane penktą valandą 
ryto! O kas rašoma postskriptume? Viešpatie, pasigailėk mūsų! — 
sušuko jis, akimis permetęs prierašą.— Paikai, kaipmat balnok 
senąjį Kilsaitą ir kitą arklį sau! 

— Tikiuosi, pilyje nieko blogo neatsitiko, pone? — paklausė 
Paikas, pritrenktas ūmaus šeimininko susijaudinimo. 

— Nieko... Taip... Nieko, tik man reikia kuo skubiau pasikal- 
bėti su Kleiverhausu. Šok į batus, Paikai, ir balnok kaip galima 
greičiau. O viešpatie! Na ir laikai! Vargšas vaikinas! Mano bend- 
ražygio ir seno draugo sūnus! Ir kvaiša mergiotė įkišo tokią žinią 
į postskriptumą, jos žodžiais tariant, pripaisčiusi tiek niekų apie 
senas sukneles ir naujus romanus! 

Po kelių minučių šaunusis senas karininkas buvo pasiruo- 
šęs joti; atsisėdęs ant žirgo lygiai taip pat didingai kaip Markas 
Antonijus, jis leidosi Tilitadlemo pilies link. 

Pakeliui jis protingai nusprendė nesakyti senajai damai 
(mat žinojo, kaip ji nekenčia visų be išimties presbiterionų), 
kuo vardu ir kokio luomo tas belaisvis, saugomas jos pilyje, 
bet pačiam panaudoti visą savo įtaką Kleiverhausui ir pasi- 
stengti išvaduoti Mortoną. 

„Būdamas be galo doras ir taurus žmogus, jis negali nepa- 
daryti tos paslaugos tokiam senam rojalistui kaip aš,— svarstė 
pilietinių karų veteranas.— Visi kalba, kad jis šaunus karys, 
vadinasi, jis mielai padės seno kario sūnui. Nesu dar susitikęs 
tikro kario, kuris nebūtų atviras, tiesus ir nuoširdus vyras. Man 
rodos, būtų šimtąsyk geriau, jei saugoti įstatymus (nors, deja, 
gaila, kad, jų nuomone, būtina leisti tokius griežtus) būtų pa- 
vesta kariškiams, o ne smulkmeniškiems teisėjukams ir buka- 
galviams provincijos bajorėliams." 

Šiuos majoro Mailzo Belendeno samprotavimus pertraukė 
gerokai užkaušęs Džonas Gudjilas, kuris paėmė arklį už pava- 
džio ir padėjo senajam džentelmenui nulipti apskritais akme- 
nimis prįstame Tilitadlemo kieme, 

— Na, Džonai,— tarė veteranas,— gražiai laikaisi draus- 
mės, velniai tave rautų! Dar ankstus rytas, o tu jau iš tolo at- 
siduodi Ženeva!' | 

— Aš skaičiau litanijas,— atsakė Džonas, linguodamas gal- 
vą ir žiūrėdamas į majorą su girto žmogaus orumu, nes iš visos 
svečio kalbos nugirdo tik vieną žodį — Gyvenimas trumpas, 
pone, ir mes — laukų žiedai, pone... žagt... ir klonių lelijos. 

— Žiedai ir lelijos? Ne, drauguži, tokių netikšų kaip mudu 
nepavadinsi kitaip kaip sena nuokana, suvytusia dilgėle ar su- 
džiūvusia piktžole, bet, man regis, tu manai, kad mus reikia 
laistyti? 

— Aš ——senas karys, pone, ir ačiū dievui... žagt... 

— Kitaip sakant, senas girtuoklis, Džonai. Tiek jau to, seni, 
vesk mane pas savo ponią. 

Džonas Gudjilas nulydėjo majorą į erdvią, akmeninėmis 
plokštėmis išklotą menę, kurioje blaškėsi ledė Margerita, viską 
rikiuodama ir perrikiuodama iš naujo, idant būtų deramai pri- 
imtas laukiamas svečias, garsusis pulkininkas Kleiverhausas, 
vienų šlovinamas ir keliamas į padanges, o kitų keikiamas ir 
vadinamas kraugeriu ir prispaudėju. 

— Argi aš jums nesakiau, — kalbėjo ledė Margerita, kreip- 
damasi į savo vyriausiąją kambarinę— argi jums nesakiau, 
Mise, jog pageidaučiau, kad viskas būtų sutvarkyta lygiai taip 
kaip aną atmintiną rytmetį, kai jo švenčiausioji didenybė val- 
gė pusryčius Tilitadlemo pilyje? 

— Be abejo, jūsų malonybė taip ir liepėte, ir, kiek prisi- 
menu...— buvo bepradedanti Misė, tačiau ledė Margerita ją 
pertraukė: 

— Tai kodėl tada elnienos paštetas atsidūrė iš kairės nuo 
sosto, o ropinė su klaretu — iš dešinės, nors, jeigu jūs taip jau 
gerai viską prisimenate, Mise, jo švenčiausioji didenybė savo 
ranka padėjo paštetą šalia ropinės, taręs, jog juodu geri drau- 
gai ir jų skirti nedera? 

— Labai gerai pamenu, ponia,— tarė Misė,— kaipgi aš ga- 
lėčiau pamiršti, tiek kartų girdėjusi jūsų malonybę pasakojant 
apie tą didį rytmetį; tik aš maniau, jog reikia viską išdėstyti 
taip, kaip buvo įžengiant į šią menę jo didenybei, telaimina jį 
viešpats; jei nebūtų buvęs tokio nugairinto veido, būčiau pa- 
maniusi, kad angelas atžengia, o ne žmogus. 

— Vadinasi, Mise, jūs sugalvojote nesąmonę; jo švenčiau- 
siosios didenybės karaliaus valia kilnoti ropines kiek tik nori, 
ir jo Valia turį būti įstatymas jo valdiniams, kaip ir visuose 

kur kas svarbesniuose reikaluose, ir visada bus tokia visiems, 
kurie gyvena Tilitadlemo pilyje. 

— Gerai, ponia, — tarė Misė, perkeldama indus, kaip šeimi- 
ninkė nurodė,— klaidą nesunku ištaisyti; bet jei viskas turi 
būti taip, kaip buvo palikta karaliaus, paštetas turėtų būti su 
skyle. 

Tuo metu atsivėrė durys. 

„ — Kas atsitiko, Džonai Gudjilai? — sušuko senoji ledė.— 
Aš užsiėmusi ir negaliu su niekuo kalbėti. Ak, tai jūs, mielasis 
broli? — toliau kalbėjo ji, su tam tikra nuostaba žiūrėdama į 
pasirodžiusį majorą.— Labai jau anksti teikėtės mus aplankyti. 

— Nors ir ankstyvas svečias, bet, tikiuosi, laukiamas, — at- 
sakė majoras, sveikindamasis su savo velionio brolio našle.— 
Iš Editos laiškučio, atsiųsto į Čarnvūdą dėl kai kurių jos dra- 
bužių bei knygų, sužinojau, jog šįryt laukiate į svečius Klei- 
verso, ir pamaniau, kad tokiam senam dagtinio šautuvo titna- 
gui kaip aš būtų malonu paplepėti su kariu, drąsiai kopiančiu 
karjeros laiptais. Įsakiau Paikui balnoti Kilsaitą, ir štai mudu 
jau čia. 

— Ir labai gerai, kad atvykote, — tarė senoji ledė.— Aš pati 
norėjau jus pakviesti, bet pamaniau, kad nespėsite. Kaip ma- 
tote, rengiuosi sutikti svečią. Viskas turi būti taip pat, kaip 
buvo tada... 

— Kai karalius pusryčiavo Tilitadleme,— tarė majoras, kaip 
ir visi ledės Margeritos draugai bijojęs pasakojimo apie tą 
įvykį ir paskubėjęs užbėgti jai už akių.— Puikiai prisimenu, juk 
aš, kaip žinote, patarnavau karaliui prie stalo. 

— Jūsų teisybė, brolau,— tarė ledė Margerita,— ir jūs vei- 
kiausiai galite man šį bei tą priminti, 

— Ne, sese,— atsakė majoras.— Prakeikti pietūs, kuriais 
Nolis pavaišino mus prie Vusterio? po kelių dienų, išmušė man 
iš galvos visus jūsų gardžiausius patiekalus. O kas čia? Aš ma- 
tau netgi tą didįjį turkišką krėslą, o jame tas pačias pagalvėles. 

— Tai sostas jums leidus, brolau,— rimtai paaiškino ledė 
Margerita. 

— Ką pi, jeigu sostas, vadinasi, sostas,— toliau kalbėjo 
majoras.— Ir iš šio išeities taško Kleiversas pradės puolimą 
prieš paštetą, ar ne? 

— Ne, brolau, — atsakė ledė,— šias pagalvėles savo dėme- 
siu pagerbė mūsų švenčiausioji didenybė valdovas, teikdamasis 
ant jų atsisėsti, ir, kol aš gyva, neduok dievę, kad jas paliestų 
ne toks prakilnus asmuo, 

— Vadinasi, — tarė senas karys — jums nederėjo statyti jo 
šičia, kad jį Matytų šaunus senas raitininkas, prieš pusryčius 
nušuoliavęs dešimtį mylių; prisipažįstu, sunku atsispirti pagun- 
dai ir neatsisėsti ant tų pagalvių. O kur Edita? 

— Stebėjimo bokštelyje prie dantytos sienos, — atsakė se- 
noji dama.— Laukia pasirodant mūsų svečių. 

— Ką gi, aš irgi užkopsiu į viršų, lede Margerita, o kadangi 
menė jau visiškoj karinėj parengty, siūlau ir jums eiti drauge. 
Žinote, gražu pasižiūrėti į raitininkų pulką žygyje. 

Taip taręs, majoras senovine maniera galantiškai pasiūlė 
ledei Margeritai ranką, ir toji atsirėmė į ją su tokiu dėkingumu, 
kaip buvo damų įprasta Holirūdo rūmuose iki 1642 metų“; vė- 
liau gana ilgam laikui išėjo iš mados ir rūmų ceremonijos, ir 
patys rūmai. 

Užlipę siaurais įvijais, nepatogiai sumūrytomis pakopomis 
laiptais, bokšto aikštelėje juodu pamatė Editą, anaiptol nepa- 
našią į jauną panelę, kuri, degdama smalsumu, laukia pasiro- 
dant šaunaus dragūnų pulko, priešingai, blyškus, sopulingas 
veidas sakyte sakė, jog praeitą naktį jos toli gražu nelepino 
miegas. Doras senasis karys didžiai susigraudino ją išvydęs, 
tačiau Editos senelė per skubą nieko nepastebėjo. 

— Kas tau, kvailiuke? — paklausė majoras.— Kodėl atrodai 
it karininko žmona, kuri po kautynių ima į rankas „Paskutines 
žinias“7, būgštaudama, jog žuvusiųjų ir sužeistųjų sąraše bus 
ir jos vyras? Beje, man viskas aiškų: dieną naktį ryji tuos pai- 
kus romanus ir lieji ašaras dėl kančių, kurių niekas niekada 
nepatyrė. Po šimts velnių, kaipgi tu gali patikėti, jog Artame- 
nas, ar kuo jis ten vardu, vienui vienas grūmėsi su visu bata- 
lionu? Stoti vienam prieš tris ir nugalėti — tai didis žygdarbis, 
ir iš mano pažįstamų turbūt tik senasis kapralas Redlbeinzas 
būtų ryžęsis kautis tokiomis nelygiomis sąlygomis. O tose pra- 
keiktose knygose aprašomi negirdėti žygiai, ir, man regis, Redl- 
beinzas, palyginti su tavuoju Artamenu, tau pasirodytų visiš- 
kas menkystė. Visus tuos šaunuolius, kurie kurpia tokias nesą- 
mMones, mielai užtupdyčiau ant mieto, kad šiukštu nebeskleistų 
šmeižtųš, 

Ledė Margerita, be galo mėgusi skaityti romanus, šokosi 
jų ginti. 

— Monsieur Skiuderi,— tarė ji, — pats karys, brolau, ir, kaip 
girdėjau, labai šaunus; tą patį galima pasakyti ir apie poną 
d'Jurfė?, 

— Juo didesnė gėda ir vienam, ir kitam; kam jau kam, o 
Jiems derėtų žinoti, ką jie rašo. Aš per paskutiniuosius dvide- 

šimt metų esu skaitęs nebent bibliją, „Žmogaus priedermę“, o 
visai neseniai — Ternerio „Pallas Armata, arba Ietininkų išdės- 
tymo vadovą“, nors ir nelabai pritariu jo pramanytai taktikai. 
Jisai siūlo išdėstyti raitininkus priešais ietininkus, užuot susta- 
čius juos sparnuose. Esu tikras, jog jeigu taip būtume padarę 
prie Kilsaito ir saujelės mūsų raitininkų neišdėstę sparnuose, 
priešas pirmuoju smūgiu būtų juos sutriuškinęs ir nustūmęs 
ant mūsų kalnėnų... Bet aš jau girdžiu gaudžiant litaurus. 

Visi vėl priėjo prie dantytos bokštelio sienos, iš kur vėrėsi 
reginys į toliuos plytintį upės slėnį. Tilitadlemo pilis stovėjo!?, 
o gal ir tebestovi ant labai skardaus Klaido kranto, ten, kur į jį 
įteka gana platus upokšnis. Prie pat santakos per tą upokšnį buvo 
permestas siauras išriestas vienskliautis tiltas, o palei aukštą 
uolėtą krantą raitėsi vieškelis; tvirtovė, kyšanti viršum tilto ir 
kelio, karo metais turėjo nepaprastai didelę svarbą, nes buvo 
žūtbūtinai reikalinga tiems, kurie norėjo kontroliuoti kelius 
tarp gūdžių negyvenamų kalnuotų vietovių ir žemumų, žem- 
dirbystei tinkamų slėnių. Apačioje, kiek matė akys, driekėsi 
miškai, nors lygumėlėse ir nuolaidžiuose paupio šlaituose šen 
bei ten plytėjo netaisyklingos formos dirbami laukai, atskirti 
vienas nuo kito gyvatvorėmis ir giraitėmis; numanu, jog tie 
sklypai žmogaus atkariauti iš miško, kuris supo juos iš visų 
pusių ir ištisai dengė skardžius bei tolimus upės krantus. Vais- 
kus rusvas it Kerngorno krištolas srautas staigiais vingiais rai- 
tosi per tą romantišką kraštą, čia slėpdamasis už pakrantės 
medžių, čia vėl sutviksdamas prieš akis. Su atžvalga, nežino- 
ma kituose Škotijos kampeliuose, savo sodybas valstiečiai apsi- 
sodino sodais, ir žiedais aptekusios obelynės tuo pavasario Metu 
atrodė nelyginant dideliausias gėlynas. 

Aukštupio link kraštovaizdis pastebimai keitėsi ir ėjo at- 
šiauryn. Kalnuoti nedirbami tyrai iš abiejų pusių rėmė upę; 
medžių čia buvo mažiau, ir tie patys daugiausia augo pačioje 
pakrantėje; tolėliau nykios dykynės kilo į slogias kuprotas kal- 
vas, kurios savo ruožtu virto grandine didingų kalnų, dūluo- 
jančių horizonte. Tad nuo bokšto vėrėsi dvi panoramos: iš vie- 
di ir niūrūs viržiais apaugę tyrai. 

Prie dantytos sienos stovinčios trijulės akys nejučia krypo 
į žemumą, ir ne vien dėl toje pusėje buvusio gražesnio vaizdo, 
bet ir todėl, kad iš ten, kur slėniu vingiavo įkalnėn kelias, pa- 
sigirdo tolimi karo muzikos garsai, skelbiantys, jog artėja lau- 
kiamas raitininkų pulkas. Netrukus tolumoje sumirguliavo dra- 
gūnų gretos, čia pasirodydamos vieškelio vingyje, čia vėl pra- 

dingdamos už medžių guotų, nors, tiesą pasakius, juos galėjai 
įžiūrėti nebent iš saulėje blyksinčių ginklų. Vora buvo ilga ir 
įspūdinga — Mažų mažiausia du šimtai penkiasdešimt raitelių; 
kalavijų atšvaitai ir plevėsuojančios. vėliavos drauge su tri- 
mitų skardenimu ir litaurų dundesiu žadino didingus ir ryškius 
vaizdus. Pulkui artėjant, vis aiškiau buvo matyti gretos rink- 
tinių karių, apsiginklavusių iki dantų ir jojančių ant eiklių 
žirgų ilga vora vienas paskui kitą. 

— Žiūrėdamas į juos, jaučiuosi atjaunėjęs trisdešimčia 
metų,— tarė senasis raitininkas,— ir vis dėlto man ne prie šir- 
dies toji tarnyba, primesta vargšams vaikinams. Kas be ko, ir 
man teko atlikti šią pareigą pilietiniame kare, bet, garbės žo- 
dis, d:džiausias malonumas tarnauti kontinente, kai kapojamasi 
su vyrais, kurių ir veidai neregėti, ir kalba svetima. Negera, 
kai girdi ką nors gimtąja škotų šnekta meldžiant malonės, o 
tu privalai jį kirsti nelyginant kokį prancūzą, šaukiantį: ,„Mi- 
sėricorde!"* Taigi jie jau žygiuoja per Neservūdo lankas. Die- 
važi šaunūs vaikinai, o ir žirgai atsakantys! Anas, kuris lekia 
šuoliais nuo voros galo, Matyt, bus patsai Kleiversas; antai jis 
jau priešaky pulko ir joja per tiltą: dar penkios minutės, ir 
jie bus čia. 

Prie tilto, bokšto papėdėje, pulkas persiskyrė, ir diduma, 
pajojėjusi kairiuoju krantu, brasta perkirto upokšnį ir pasuko 
Sodybos link — taip buvo vadinamas didokas ūkis su trobesiais 
ir priestatais; ten ledės Margeritos įsakymu viskas buvo gata- 
va dragūnams priimti ir deramai pavaišinti. Vien karininkai su 
Vėliava ir apsauga skriaudžiu taku nujojo didžiųjų pilies vartų 
link, protarpiais dingdami už skardžio iškyšulių ir šimtamečių 
medžių, plačiai išsišakojusių atšlaitėje. Pagaliau jie išnėrė iš 
siauro tako priešais senąją pilį, kurios vartai buvo svetingai 
atidaryti. Ledė Margerita drauge su Edita ir svainiu paskubo- 
mis nusileido nuo savo sekyklos ir žengė pasitikti ir pasveikinti 
svečių, lydima darnaus būrio tarnų, jau atsigavusių po vaka- 
rykštės orgijos. Gaudžiant fanfaroms, galantiškas jaunas korne- 
tas (Kleiverhauso giminaitis ir bendrapavardis, jau pažįstamas 
mūsų skaitytojams) palenkė pulko vėliavą, pagerbdamas ledės 
Margeritos kilnų vardą ir jos vaikaitės žavesį, ir seni mūrai 
aidu atsiliepė į trimitų treles ir žirgų tapsėjimą bei žvengimą. 

Kleiverhausas!!, niekieno nepadedamas, nušoko nuo juod- 
bėrio, ko gero, paties gražiausio ristūno visoje Škotijoje. Jis 
neturėjo nė vieno balto plauko, todėl, taipjau dėl ūmumo, eik- 


—————— 


* Pasigailėjimo! (pranc.) 

lumo ir dėl to, jog dažniausiai nešiodavo šeimininką, persekio- 
jantį mMaištinguosius presbiterionus, tarp puritonų sklido gandas, 
kad žirgą pulkininkui dovanojęs pats šėtonas benamiams kla- 
jūnams medžioti. Kai Kleiverhausas mandagiai, kaip dera ka- 
rininkui, pareiškė damoms pagarbą ir atsiprašė už rūpesčius, 
suteiktus ledei Margeritai ir jos artimiesiems, ir išklausė atitin- 
kamus patikinimus, jog jokių rūpesčių nebuvę ir negalėję būti, 
kai toks šlovingas karys ir ištikimas jo švenčiausios didenybės 
tarnas savo apsilankymu pagerbęs Tilitadlemo sienas, žodžiu, 
atlikus visas svetingumo bei mandagumo ceremonijas, pulki- 
ninkas atsiklausė ledės Margeritos leidimo priimti raportą iš 
čia pat stovinčio seržanto Bosvelo ir, paėjėjęs su juo į šalį, 
trumpai pasišnekėjo. Majoras Belendenas pasinaudojo proga ir, 
kreipdamasis pusbalsiu į dukterėčią, kad nenugirstų ledė Mar- 
gerita, tarė: 

— Kokia tu kvaiša ir lengvabūdė, Edita! Per žygūną atsiun- 
tei man laišką, kimšte prikimštą visokių niekų apie knygas bei 
pašvitus, o tai, kas svarbiausia, nukišai kažin kur į pabaigą, į 
postskriptumą! 

— Aš nežinojau,— didžiai sutrikusi, tarė Edita,— ar dera... 
ar Man dera... 

— Aišku, ką nori pasakyti: tu nežinojai, ar turi teisę užtarti 
presbiterioną. Betgi aš puikiai pažinojau jo tėvą. Jis buvo nar- 
sus karys, ir jei vienu tarpu buvo išklydęs iš kelio, vis dėlto 
ėjo ir teisingu keliu. Turiu pagirti tavo apdairumą, Edita: se- 
nelei iš tikrųjų neverta kalbėti apie to jaunuolio bylą. Gali 
pasikliauti manimi, aš irgi nieko jai nesakysiu, o ištaikęs pro- 
gą, pasikalbėsiu su Kleiversu. Traukiam, vaikeli, jie jau nuėjo 
pusryčiauti. Mums irgi metas. 


DVYLIKTAS SKYRIUS 
PUSRYČIAI 


Pavalgyti sočiai ir skalsiai kasryt — 
Taip jau keliauninkai papraltę daryt. 


Prajeris 
Ledės Margeritos Belenden pusryčiai tiek pat priminė šių dienų 


dėjeuner*, kiek erdvi, akmeninėmis plokštėmis išklota Tilitad- 
lemo menė — mūsiškį valgomąjį. Jokios arbatos, jokios kavos, 


* Pusryčiai (pranc.). 

jokių bandelių nei pyragaičių, bet užtat kiek gana sočių ir 
maistingų valgių: ganytojiško kumpio, riteriškos nugarinės, 
prakilnaus filė, karališkojo elnienos pašteto; stalai nustatyti si- 
dabriniais ąsočiais, vargais negalais išgelbėtais iš Sandoros 
šalininkų nagų ir vėl sklidinais alaus, midaus, įvairiausių rūšių 
rinktinių vynų. Svečių apetitas atitiko patiekalų prašmatnumą 
įr gausą — tai buvo ne vangus lasiojimas, ne vaikų žaidimas, o 
rimtos ir atkaklios žandikaulių pratybos, kurių išmokstama 
anksti keliant ir tik retkarčiais nugriebiant vieną kitą kąsnį. 

Ledė Margerita džiaugėsi, kaip sparčiai keliauja jos patiek- 
tas Maistas į garbiųjų svečių pilvus, ir veik neturėjo progos 
ką nors paraginti, nebent tiktai Kleiverhausą, nors to meto da- 
moms buvo įprasta griebtis tokios prievartos, nes šeimininkės 
vaišingumas virstavo peine forte et durež2, 

Beje, garbiausias svečias, labiau rūpindamasis berti kompli- 
mentus panelei Belenden, šalia kurios buvo pasodintas, nei ten- 
kinti savo apetitą, rodos, nė nematė priešais išdėstytų puikių 
vaišių. Edita tylėdama klausėsi galantiškų žodelių, kuriuos jisai 
kalbėjo laimingu balsu, įdomiame pašnekesyje moduliuojančiu 
švelniomis gaidomis, bet užtat kautynių gaudesyje skambančiu 
„sidabriniu trimito aidu“. Jausmas, jog šalia sėdi nuožmus va- 
das, nuo kurio valios priklauso Henrio Mortono likimas, siaubą 
bei virpulį keliantis vien to karvedžio vardas iš pradžių neleido 
jai ne tik atsiliepti į jo žodžius, bet ir pažvelgti jo pusėn. Ta- 
čiau, kai ji galų gale, padrąsinta jo tono, kilstelėjo akis ir kažką 
jam suvapėjo, pasirodė, kad greta sėdintis žmogus nėmaž ne- 
turi tų kraupių bruožų, kuriuos iš baimės įsivaizdavo. 

Grejemas Kleiverhausas buvo vyras pačiame smagume, ne- 
aukšto ūgio, prakaulus, dailaus stoto; laikysena, kalba ir ma- 
nieromis jis niekuo nesiskyrė nuo žmonių, įpratusių lankytis 
aukštuomenėje. Veido bruožai buvo taisyklingi nelyginant 
Moters. Pailgas veidas, graži tiesutėlė nosis, tamsiai rudos akys, 
rusva oda, pakankamai tamsi, kad neatrodytų itin moteriška, 
Siaurutė viršutinė lūpa su kiek pakeltais it graikų statulų kam- 
pučiais ir nedideliais šviesiai kaštoniniais ūsiukais, vešlūs tos 
Pat spalvos plaukai, sruogomis nudribę abipus veido — tokios 
išvaizdos vyrus labai mėgsta piešti dailininkai ir akimis ryti 
moterys. 

Būdo griežtumas, kaip ir tauriausioji dorybė — drąsa ir su- 
Manumas, ką buvo priversti pripažinti net priešai, slypėjo po 
ta išore, labiau tinkama, rodos, karaliaus dvare ir salone ne- 
kaip mūšio lauke. Geraširdiškumas ir linksmumas, kuriuo dvel- 
kė jo veidas, taipjau lydėjo kiekvieną jo poelgį bei mostą; ir 

apskritai iš pirmo žvilgsnio Kleiverhausas atrodė veikiau lin- 
kęs į malonumus negu į garbėtrošką. Tačiau po šia malonia 
išore slypėjo dvasia, sklidina nežabotų siekių bei užmojų ir 
podraug apdairi ir nuovoki kaip paties Makiavelio. Didis poli- 
tikas, kupinas, savaime suprantama, intrigantams įgimtos pa- 
niekos asmenybės teisėms, šis karvedys buvo šaltas ir abejin- 
gas pavojaus akivaizdoje, žūt būt stengėsi laimėti, drąsiai žvel- 
gė į akis mirčiai ir negailestingai reikalavo to paties iš kitų. 
Tokio būdo žmonės gimsta pilietinių neramumų laikais, kai tau- 
Iiausios savybės, pagadintos politinių nesutarimų ir siekimo 
užgniaužti tokiais atvejais įprastą priešinimąsi, susimaišo su 
ydomis bei aistromis ir perniek verčia jų dorybes ir talentą. 

Stengdamasi atsakyti į Kleiverhauso galantiškas kalbas, 
Edita taip triko ir varžėsi, jog jos senelė susiprato kuo greičiau 
ateiti vaikaitei į pagalbą. 

— Edita Belenden,— tarė senoji dama,— gyvendama su 
manimi vieniša, atsiskyrusi nuo visų, taip retai bendrauja su 
savo rato žmonėmis, kad jai iš tikrųjų labai sunku palaikyti 
pokalbį ir deramai atsakinėti į klausimus. Kariai — tokie ne- 
dažni svečiai mūsų padangėje, pulkininke Grejemai, jog, be 
jaunojo lordo Evendeilo, tik kartkartėmis mums tenka priimti 
kokį džentelmeną su kariška apranga. Beje, jeigu jau išėjo 
kalba apie šį nuostabų jauną bajorą, gal aš galėčiau jūsų pa- 
klausti, ar turėsime garbę matyti jį šiandien tarp gvardiečių? 

— Lordas Evendeilas, ponia, išvyko į žygį drauge su mu- 
mis,— atsakė pulkininkas, — bet aš laikiau reikalinga nusiųsti jį 
su ned:deliu būriu išsklaidyti tų bjaurių niekšų, kurie taip su- 
įžūlėjo, kad susirinko krūvon per kokias penkias mylias nuo 
mano pulko būstinės. 

— Nejaugi? — sušuko senoji dama.— Nemaniau, jog tie 
maištingi fanatikai visai pametė protą ir taip užrietė nosį. Keisti 
laikai atėjo! Pikto sėkla dygsta mūsų krašte, pulkininke Greje- 
mai, tai ji kursto kilmingųjų vasalus kelti galvą prieš tuos, ku- 
rie juos išlaiko ir maitina. Vienas mano šeimynykštis, stiprus 
ir tvirtas bernas, šiomis dienomis griežtai atsisakė mano potvar- 
kiu vykti į kariuomenės apžiūrą. Ar nėra įstatymo, pulkininke 
Grejemai, tokiam neklaužadai prigriebti? 

— Man regis, ilgai ieškoti nereikės,— nepaprastai ramiai 
atsiliepė Kleiverhausas,— tik tegu jūsų malonybė pasako man 
kaltininko vardą ir gyvenamąją vietą. 

— Vardu jis,— atsakė ledė Margerita,— Kasbertas Hedrikas. 
Aš nežinau, kur šiuo metu jis gyvena, nes, galite manimi pa- 
tikėti, pulkininke Grejemai, Tilitadleme ilgai neužsilaikė I! 

buvo nedelsiant išvytas už nepaklusnumą. Aš nenoriu, kad tas 
vaikinas būtų Žiauriai nubaustas, bet kalėjimas ar netgi keletas 
rykščių būtų gera pamoka visai mūsų apylinkei. Jo motina, 
veikiausiai įkalbėjusi jį taip pasielgti, sena mūsų tarnaitė, todėl 
aš linkusi jiems atleisti, nors, pulkininke Grejemai,— toliau 
kalbėjo senoji dama, žiūrėdama į vyro ir sūnų portretus ant 
sienos ir sunkiai dūsaudama,— aš neturiu nė mažiausios teisės 
reikšti užuojautą tai užsispyrėlių ir maištininkų kartai. Jie pa- 
darė mane bevaike našle, ir, jei manęs nesaugotų jo švenčiau- 
sioji didenybė ir jo šaunieji kariai, jie beregint atimtų iš ma- 
nęs ir žemes, ir turtus, ir pastogę, ir altorių. Mano septyni fer- 
meriai, kurių bendra nuoma siekia šimtą merkų per metus, 
griežtai atsisakė mokėti tiek ją, tiek kitus mokesčius ir netgi 
išdrįso pareikšti mano ūkvedžiui, jog nepripažįsta nei kara 
liaus, nei ponų, o tik tuos, kas prisiekė jų Sandorai. 

— Aš su jais pasikalbėsiu, jūsų malonybei leidus,— atsakė 
Kleiverhausas,— nusižengčiau teisybei, jei neparemčiau teisė- 
tos valdžios, patikėtos tokioms didžiai gerbiamoms rankoms, 
kaip ledės Margeritos Belenden rankos. Vis dėlto turiu pasa- 
kyti, jog šiame krašte kasdien kyla vis didesni neramumai, ir 
ši aplinkybė verčia mane imtis prieš maištininkus priemonių, 
atliepiančių veikiau mano pareigas nekaip polinkius. Ir jeigu 
jau išėjo apie tai kalba, laikau savo priederme padėkoti jūsų 
malonybei už svetingumą, kurį teikėtės parodyti mano dragū- 
nų būriui, pristačiusiam suimtąjį, kaltinamą tuo, kad jis priglo- 
bė kraugerį žudiką Balfurą Berlį. 

— Tilitadlemo pilies durys,— atsakė ledė Margerita,— visa- 
dos atviros jo didenybės tarnams, ir tikiuosi, kad jos sienos 
stovės tol, kol ji priklausys tiek karaliui ir jo tarnams, tiek 
mums, priešingų atveju iš jos nebeliks akmens ant akmens. 
Beje, šia proga, pulkininke Grejemai, prisiminiau, jog džentel- 
menas, vadovaująs būriui, mūsų kariuomenėje užima anaiptol 
ne tą vietą, kurią jam derėtų užimti pagal kilmę, turint omeny 
jo gyslomis tekantį kraują, ir jeigu galėčiau puoselėti viltį, kad 
į mano prašymą bus atsižvelgta, drįsčiau kreiptis į jus, melsda- 
Ma pirma patogia proga pakelti jį į karininkus. 

— Jūsų malonybė turite galvoje seržantą Frensį Stiuartą, 
mūsų vadinamą Bosvelu? — šypsodamas tarė Kleiverhausas.— 
Tiesą pasakius, kaime jis būna gana šiurkštus ir nelabai paisa 
drausmės, kurios reikalauja mūsų tarnybos statutas. Tačiau le- 
dės Margeritos prašymas man tolygus įsakymui. Bosvelai,— to- 
liau kalbėjo jis, kreipdamasis į seržantą, kaip tyčia pasirodžiusį 
tarpduryje,— bučiuokite ranką ledei Margeritai Belenden: ji 

Jums tarpininkauja, ir, atsiradus pirmai vakansijai, jūs būsite 
pakeltas į karininkus. 

Bosvelas žengė vykdyti įsakymo, nutaisęs tokią miną, kuri 
sakyte sakė, jog tai jam visai ne prie širdies, o atlikęs kas pri- 
dera, visu balsu pareiškė: | 

— Bučiuoti ranką damai — džentelmenui ne pažeminimas, 
tačiau aš niekados nebučiuočiau rankos vyrui, nebent tik ka- 
raliui, nors man būtų žadamas ir generolo laipsnis. 

— Jūs girdite? — šypsodamas tarė Kleiverhausas.— Tai jo 
skaudžiausia vieta — jis niekaip negali užmiršti savo kilmės. 

— Manau, prakilnusis pulkininke,— tuo pačiu tonu toliau 
kalbėjo Bosvelas,— kad jūs neužmiršite savo pažado ir galbūt 
tada leisite kornetui Stiuartui minėti savo protėvius, nors ser+ 
žantui privalu juos užmiršti. 

— Gana, pone, — tarė Kleiverhausas įprastu jam valdingu 
tonu,— sakykite, ko čionai atėjote ir ką turite man pranešti. 

— Lordas Evendeilas su savo būriu ir keliais suimtaisiais 
vieškelyje laukia jūsų įsakymų,— atsakė Bosvelas. 

— Lordas Evendeilas? — didžiai nustebo ledė Margerita.— 
Jūs, žinoma, leisite jam, pulkininke Grejemai, pagerbti mane sa- 
vo atsilankymu ir kukliai papusryčiauti drauge su mumis, juo 
labiau jums nevalia pamiršti, kad ir jo švenčiausioji didenybė 
karalius, žygiuodamas pro šalį, teikėsi apsistoti Tilitadlemo pi- 
lyje ir truputį pasistiprinti. 

Kadangi ledė Margerita jau trečią kartą prisiminė tą įsidė- 
mėtiną įvykį, pulkininkas Grejemas paskubomis, bet labai man- 
dagiai pasinaudojo pirmąja pauze ir pertraukė pradėtą pasa- 
kojimą tardamas: 

— Mūsų ir šiaipjau nemaža prie stalo, bet aš žinau, kokia 
kančia būtų lordui Evendeilui (ir jis metė žvilgsnį į Editą) atsi- 
sakyti to malonumo, kuris teko mano ir štai šių džentelmenų 
daliai, todėl surizikuosiu apsunkinti jūsų malonybę ir jo vardų 
priimti jūsų svetingą kvietimą. Bosvelai, pasakykite lordui 
Evendeilui, kad ledė Margerita Belenden prašo pagerbti ją savo 
atsilankymu. 

— Ir tegu Harisonas,— pridūrė ledė Margerita,— pasirūpina 
vyrais ir žirgais. 

Šio pokalbio metu Editos širdis suspurdėjo iš džiaugsmo: jai 
dingtelėjo mintis, kad, pasinaudodama lordo Evendeilo simpa- 
tija, galbūt išgelbės Mortoną iš gresiančios bėdos tuo atvejų, 
jeigu kartais dėdei nepavyktų susitarti su Kleiverhausų. Kito- 
mis aplinkybėmis nė už ką ji nebūtų leidusi sau taip elgtis: iš 
įgimto jautrumo ji puikiai suprato, jog graži mergina, prašyda- 

ma jaunuolio paslaugos, prisiima tam tikrus įsipareigojimus. Ir 
juo labiau ji nebūtų kreipusis į lordą Evendeilą su kokiu nors 
prašymu, nes plepios Klaisdeilo kūmytės — dėl tam tikrų prie- 
zasčių apie jas bus kalbama toliau — jau seniai laikė lordą jos 
gerbėju, be to, jai buvo aišku, jog bereikia tik menkos dingsties, 
kad pasitvirtintų visi tie gandai, iki šiol neturėję jokio pagrin- 
do. To kaip tik ir reikėjo labiausiai bijoti: juk jei lordas Even- 
deilas būtų jai pasipiršęs pagal visas taisykles, jis būtų turėjęs 
visus šansus tikėtis ledės Margeritos ir jos artimųjų paramos, 
o giminės galiai bei spaudimui Edita būtų galėjusi priešintis 
nebent savo meile Mortonui, nors tai buvo ir pavojinga, ir be- 
prasmiška. Todėl ji nusprendė palaukti, kuo baigsis dėdės žygis, 
ir jeigu jis nepasiseks, o tai ji suprasianti iš senojo kario žvilgs- 
nių arba replikų, griebtis paskutinės priemonės — pasinaudoti 
lordu Evendeilu. Beje, jos širdį neilgai draskė nežinia. 

Majoras Belendenas, drauge su karininkais juokavęs ir gy- 
vai šnekučiavęs gale stalo, deramai pagerbė dėmesiu ledės Mar- 
geritos vaišes ir dabar, kai pusryčiai pasibaigė ir buvo galima 
kilti iš vietos, ištaikęs progą prieiti prie Kleiverhauso, paprašė 
dukterėčios pristatyti jį pulkininkui. Majoro vardas nuo seno 
buvo garsus kariuomenėje, tad abu vyrai susipažino reikšdami 
vienas kitam gilią pagarbą. Edita apmirusi matė, kaip jos įme- 
tėjęs dėdė kartu su nauju pažįstamu, palikę draugiją, sustojo 
vieni du menės skliautinio lango nišoje. Veik neveizdžiomis, iš 
įtampos aptemusiomis akimis ji stebėjo jųdviejų pokalbį, vidi- 
nio nerimo draskoma širdimi iš pašnekovų nebylių mostų bei 
mimikų spėdama, kaip dėdei sekasi gelbėti Henrį Mortoną. 

Iš pradžių Kleiverhauso veidas švietė tuo atviru ir manda- 
giu paslaugumu, kuris, prašytojui dar nepareiškus savo noro, 
rodos, sakyte sako, koks malonumas būtų pasitarnauti pašneko- 
vui. Tačiau tolydžio vis labiau niaukėsi ir griežtėjo pulkininko 
Veidas. Nors iš pažiūros jis buvo toks pat malonus, vis dėlto 
įbaugintai Editos vaizduotei galų gale pasirodė rūstus ir neper- 
maldaujamas. Lūpos kietai susičiaupė, lyg pulkininkas būtų 
ėjęs iš kantrybės, tolydžio išsikreipdamos, tarsi mandagia šyp- 
sena atsakydamos į dėmesio nevertus majoro Belendeno įrodi- 
nėjimus. Dėdė, kiek ji galėjo spręsti iš mostų, su jam būdingu 
nuoširdumu ir drauge su tam tikru orumu, atitinkančiu amžių 
ir vardą, karštai stengėsi įtikinti Kleiverhausą. Tačiau jo žo- 
džiai, matyt, nėmaž neveikė pulkininko Grejemo, kuris netru- 
kus pasitraukė nuo lango, aiškiai apsisprendęs nusikratyti įky- 
rėjusio majoro ir užbaigti pokalbį kokia mandagia fraze, apgai- 
lestaudamas, kad niekaip negali patenkinti prašymo. Juodu pri- 


ėjo taip arti prie Editos, jog jinai puikiai išgirdo Kleiverhausą 
tariant: 

— Tai neįmanoma, majore Belendenai, šiuo atveju atlaidu- 
mas nesuderinamas su man pavestu uždaviniu, nors apskritai 
aš mielu noru padaryčiau jums bet kokią paslaugą. O štai ir 
Evendeilas, ir, man regis, ne tuščiomis. Kas gero, Evendeilai? — 
kreipėsi jis į jaunąjį lordą, pasirodžiusį su visa apranga, tik ne- 
tvarkinga, purvu apdrabstytais batais — aiškus ženklas, kad 
jam teko įveikti nelengvą kelią. 

— Nieko gero, sere,— atsakė lordas Evendeilas.— Kalvose 
susitelkęs didelis būrys ginkluotų vigų, ir mums teks veltis į 
tikrą sukilimą. Jie viešai sudegino Aukščiausiosios valdžios 
aktą, kuriuo įsteigta vyskupystė, taip pat Karolio I kankinio 
vainiko aktą ir daugelį kitų dokumentų ir pareiškė pasiryžę ne- 
siskirstyti ir nesudėti ginklų, o tęsti toliau reformacijos pradėtą 
darbą. 

Ši netikėta žinia sukrėtė visus, tik ne Kleiverhausą. 

— Ir jūs sakote, jog nieko gero neatsitiko? — atsiliepė pul- 
kininkas Grejemas, ir jo tamsios akys sužaibavo— O aš jau 
pusė metų nesu girdėjęs nieko geresnio. Dabar, kai tie nevido- 
nai susirinko į krūvą, mes vienu matu susidorosime su visais. 
Kai angis iššliaužia į šviesą, — pridūrė jis, kulnu trenkdamas 
į aslą, tarsi iš tiesų būtų traiškęs nuodingą gyvatę, — aš galiu 
ją mirtinai sutrypti; ji saugi tik tada, kai slapstosi savo urve 
arba pelkėse. Kur tie niekšai? — toliau kalbėjo jis, kreipdamasis 
į lordą Evendeilą. 

— Kalnuose, maždaug per dešimtį mylių nuo čia, vietovėje, 
vadinamoje Laudno aukštuma,— atsakė jaunasis lordas.— Aš 
išvaikiau tą sambūrį, kurio išgainioti mane siuntėte, ir sučiu- 
pau vieną iš užkietėjusių maišto šauklių, kitaip sakant, puri- 
tonų pastorių, kurį užklupome bekurstantį savo bendruomenę 
sukilti, kovoti už teisybę, jo žodžiais tariant, ir dar du jo klausy- 
tojus, itin įžūlius, kaip mums pasirodė; visa kita sužinojau iš 
vietinių žmonių ir žvalgų. 

— Kokios gali būti maištininkų pajėgos? — paklausė Klei- 
verhausas. 

— Daugių daugiausia tūkstantis vyrų, bet žinios apie tai 
labai prieštaringos. 

— Vadinasi,— tarė Kleiverhausas,— mums irgi metas kilti. 
Bosvelai, įsakykite trimituoti „„balnok!"“. 

Bosve'as, panašiai kaip šventojo rašto kovos žirgas“, iš tolo 
jautęs mūšio kvapą, nuskubėjo duoti įsakymo šešiems negrams, 
kurie dėvėjo baltus, galionais papuoštus mundurus, masyvius 


126 


sidabro antkaklius ir to paties metalo antrankius. Tie juoda- 
odžiai tarnavo pulke trimitininkais, ir netrukus pilies mūrai ir 
aplinkiniai miškai atsiliepė aidu į jų trimitų garsus. 

— Tai paliekate mus? — paklausė ledė Margerita, ir širdį 
jau suspaudė seni negandos metų prisiminimai — Ar nebūtų 
geriau iš pradžių nusiųsti žvalgus ir sužinoti, kiek tų maišti- 
ninkų esama iš tikrųjų? Ak, kiek kartų girdėjau aš tuos krau- 
pius garsus šaukiant jaunus, žydinčius vyrus žygiuoti iš Tili- 
tadlemo pilies, bet mano senos akys niekados nebematė jų 
grįžtant! 

— Man nevalia ilgiau čia būti — tarė Kleiverhausas,— šia- 
me krašte šitiek priviso tų niekšų, jog maištininkų gretos 
išaugs penkeriopai, jei beregint jų nesutriuškinsime. 

— Ir šiaipjau nemaža būriais bėga pas juos, — įsiterpė Even- 
deilas,— ir jie skleidžia gandus, jog laukiama ištiso pulko in- 
dulgenciją priėmusių presbiterionų, kuriuos vedąs jaunasis 
Milnvūdas, kaip jie vadina kadaise pagarsėjusio apskritagalvio, 
pulkininko Sailo Mortono sūnų. 

Ši žinia skirtingai paveikė susirinkusiuosius. Siaubo sukrės- 
ta Edita kone nualpo krėsle, bet užtat Kleiverhausas pervėrė 
majorą Belendeną pergalingų, sarkazmo sklidinu žvilgsniu, tarsi 
sakydamas: „Na, matote, kaip nusiteikęs tasai jūsų užtariamas 
jaunikaitis!" 

— Tai melas, šlykštus niekšingų fanatikų melas! — ūmai su- 
šuko majoras.— Aš atsakau už Henrį Mortoną kaip už savo 
sūnų. Jo relig'niai įsitikinimai tokie pat nepriekaištingi kaip ir 
bet kurio leibgvardijos karininko. Ir aš neketinu nieko įžeisti. 
Mažų mažiausiai penkiasdešimt kartų buvau su juo bažnyčioje 
Ir niekad negirdėjau, kad jis nebūtų atsiliepęs drauge su vi- 
sais, kaip ir dera per pamaldas. Mano žodžius gali patvirtinti 
Edita Belenden — juodu skaito iš vienos maldaknygės, ir jis 
išmano šventąjį raštą ne ką blogiau už bet kurį pastorių. Pa- 
šaukite jį, tegu jis pats pasako. 

— Tiek tos bėdos, galima ir paklausinėti,— tarė Kleiver- 
hausas,— nesvarbu, kaltas jis ar nekaltas. Majore Alanai,— 
kreipėsi jis į vyresnįjį karininką,— imkite vedlį ir pačiu patos 
giausiu ir trumpiausiu keliu žygiuokite su pulku į Laudno aukš- 
tumą. Per daug neskubėkite ir žiūrėkite, kad vyrai saugotų 
arklius. Mudu su lordu Evendeilu pasivysime jus ne vėliau kaip 
Po penkiolikos minučių. Bosvelą su nedideliu būriu palikite 
Šičia — jie eskortuos suimtuosius. 

Alenas nusilenkė ir. karininkų lydimas, žengė pro duris. 

enėje liko tik Kleiverhausas ir jaunasis lordas. Po kelių mi- 

nučių karo muzikos garsai ir kanopų kaukšėjimas paskelbė, jog 
raitininkai išjoja iš pilies. Paskui muzika pradėjo girdėtis tik 
tarpais ir galiausiai suvis nuščiuvo tolumoje. 

Kol Kleiverhausas stengėsi nuraminti įsibauginusią ledą 
Margeritą ir įtikinti senąjį karį turint klaidingą nuomonę apie 
Henrį Mortoną, lordas Evendeilas, įveikęs drovumą, įprastą nai- 
viam jaunuoliui, atsidūrusiam šalia savo meilės objekto, priėjo 
prie panelės Belenden ir kreipėsi į ją gilios pagarbos ir stipraus 
jausmo sklidinu balsu: 

— Mes turime jus palikti,— tarė jis, imdamas jos ranką ir 
spausdamas ją didžiai susijaudinęs,— palikti jus ir vykti į žygį, 
kurį vargu ar galima vadinti nepavojingu. Sudieu, mieloji pa- 
nele Belenden; leiskite man taip kreiptis į jus pirmą ir galbūt 
paskutinį kartą — mieloji Edita! Mes išžygiuojame tokiomis ne- 
įprastomis aplinkybėmis, kad jos, mano nuomone, pateisina 
tam tikrą iškilmingumą atsisveikinant su ta, kurią aš taip se- 
niai pažįstu ir taip be galo gerbiu. 

Lordo Evendeilo tonas nesiderino su žodžiais ir bylojo apie 
daug gilesnį ir stipresnį jausmą nei pagarba, kurią jisai sten- 
gėsi išreikšti panelei Belenden. Turbūt neatsirastų tokios moters, 
kuri liktų abejinga tam kukliam švelnumui, einančiam iš šir- 
dies gilumos. Ir nors Editai nedavė ramybės sielvartas ir neiš- 
vengiamas pavojus, pakibęs virš mylimo žmogaus galvos, vis 
dėlto ją sujaudino pagarbi ir beviltiška meilė, kurią stengėsi 
nuslėpti taurus jaunuolis, palikdamas ją nežinomų ir grėsmingų 
pavojų akivaizdoje. 

— Aš tikiuosi... aš nuoširdžiai tikiu, — tarė ji, — jums negre- 
sia joks pavojus. Tikiuosi, jog nėra pagrindo taip iškilmingai 
atsisveikinti, jog tuos bepročius maištininkus išsklaidys veikiau 
baimė nekaip jėga, ir lordas Evendeilas netrukus grįš čionai ir 
visados bus mielas ir gerbiamas visų mūsų draugas. 

— Visų,— pakartojo Evendeilas, su neslepiamu liūdesiu pa- 
brėždamas tą žodį — Tebūnie taip: visa, kas miela ir brangu 
jums, lygiai taip pat artima ir brangu man, todėl aš branginu 
visų meilę ir dėmesį. O mūsų žygio sėkme aš anaiptol nesu 
tikras. Mūsų taip mažai, jog aš netgi nedrįstu tikėtis, kad šis 
nelemtas maištas bus nuslopintas greitai, sėkmingai ir be dide- 
lio kraujo praliejimo. Tie žmonės sklidini fanatizmo, ryžtingi 
ir nebijo mirties, o jų vadai gana gerai išmano karo meną. Ne- 
galiu nusikratyti minties, jog mūsų pulkininko ūmus būdas 
truputį per anksti mus meta prieš juos. Beje, dėl savo gyvybės 
aš nesuku galvos ir mažiau nei kas kitas turėčiau saugotis 

Dabar Editai pasitaikė ilgai laukta proga paprašyti jaunojo 
jordo uUžtarti ir apginti Henrį Mortoną, jos nuomone, tai buvo 
vienintelė priemonė išgelbėti jį nuo neišvengiamos mirties. Ta 
čiau kartu ji jautė, jog, kreipdamasi į Evendeilą, piktnaudžiaus 
įsimylėjusio jaunuolio atsidavimu ir pasitikėjimu, nes puikiai 
sinojo, kas darosi jo širdyje; jis lyg ir prisipažino ją mylįs. Ar 
garbinga siūlyti lordui Evendeilui padaryti paslaugą savo var- 
zovui? Ar protinga kreiptis į jį su prašymu ir podraug prisi- 
įmti tam tikrą įsipareigojimą suteikiant jam vilčių, kurioms 
niekados nebus lemta išsipildyti? Tačiau nebuvo laiko ilgai 
svarstyti ar leistis į aiškinimus, kuriais pateisintų tikrąją prašy- 
mo priežastį. 

— Štai tik užbaigsiu reikalus su tuo jaunikaičiu,— tarė 
Kleiverhausas iš kito menės galo,—ir tada jau, lorde Even- 
deilai, kad ir kaip gaila nutraukti jųdviejų pašnekesį, mums 
vis dėlto teks sėsti ant žirgų. Bosvelai, kodėl nevedate suim- 
tojo? Tegu du kareiviai užsitaiso karabinus. 

Šie žodžiai nuskambėjo Editai kaip mirties nuosprendis jos 
mylimajam. Akimoju ji įveikė drovumą, taip ilgai neleidusį jai 
ištarti lemiamų žodžių. 

— Lorde Evendeilai, — suvapėjo ji, — tasai jaunuolis — arti- 
mas mano dėdės draugas... Jūs, matyt, turite didelę įtaką pul- 
kininkui... Meldžiu jus užtarti Mortoną... Dėdė bus jums dėkin- 
gas iki grabo lentos. 

— Jūs peivertinate mano galią, panele Belenden,— atsakė 
lordas Evendeilas.— Jau ne kartą, paprasčiausio Žmogiškumo 
skatinamas, kreipiausi į pulkininką su tokiais prašymais, bet, 
deja, nieko nepešiau. 

— Pamėginkite dar kartą dėl mano dėdės. 

— O kodėl ne dėl jūsų? — paklausė lordas Evendeilas.— 
Leiskite manyti, jog šiuo atveju darau paslaugą tiktai jums, 
ir daugiau niekam. Argi jūs taip nepasikliaujate savo senu 
draugu, argi nenorite suteikti jam malonumo tartis, kad jis iš- 
pildo jūsų norą? | 

— Žinoma... Žinoma,— atsiliepė Edita.— Būsiu jums be galo 
dėkinga... Man taip rūpi to jaunojo džentelmeno likimas, nes 
Jisai neina mano dėdei iš galvos... Negaiškite laiko, dėl dievo 
Meilės] 

Ji vis drąsiau, vis atkakliau meldė Evendeilą, nes išgirdo 
koridorium artėjant kareivius, jau žengiančius pro duris drau- 
ge su suimtuoju. 

— Tuomet prisiekiu dangumi, — tarė Evendeilas,— jis Aenu- 
mirs, jeigu net man pačiam tektų už jį padėti galvą. Tačiau, 
atsidėkodama už mano atsidavimą, — toliau kalbėjo jis, vėl im- 
damas jai už rankos, kurios ji sutrikusi nedrįso atitraukti, — 
gal ir jūs pažadėsite išpildyti vieną mano prašymą? 

— Padarysiu viską, lorde Evendeilai, viską, ką tik gali pa- 
daryti sesuo dėl mylimo brolio. 

— Tik tiek,— toliau kalbėjo jaunuolis, — tik tiek jūs galite 
pasiūlyti mano širdžiai, kol aš gyvas, ir mano atminimui, jeigu 
žūsiu? 

— Nevalia taip kalbėti, milorde,— tarė Edita,— jūs man 
užduodate širdį, o ir savo atžvilgiu esate neteisus. Aš neturiu 
nė vieno draugo, kurį taip didžiai branginčiau kaip jus ir ku- 
riam galėčiau nedelsdama įrodyti savo pagarbą, jeigu tik.., 
Bet... 

Sunkus atodūsis privertė ją staiga atsigręžti neužbaigus sa- 
kinio; ir, kol ji sutrikusi ieškojo tinkamų žodžių savo minčiai 
tiksliau išsakyti, ji suprato, jog Mortonas viską girdėjo — tuo 
metu jis kaip tik ėjo pro šalį, sukaustytas grandinėmis, sargy- 
bos vedamas pas pulkininką Kleiverhausą. Jųdviejų akys su- 
sitiko: liūdnas, priekaištingas Mortono žvilgsnis, kaip jai pasi- 
rodė, patvirtino, kad jis girdėjo pokalbio pabaigą ir klaidingai 
ją suprato. To ir tetrūko, kad skausmas ir neviltis galutinai už- 
plūstų Editą. Kraujas, ką tiktai raudoniu užliejęs skruostus, 
ūmai nuslūgo į širdį, ir ji išblyško kaip mirtis. Šią staigią per- 
mainą pastebėjo ir lordas Evendeilas, beregint suvokęs, jog su- 
imtąjį ir jo išrinktąją sieja saviti, neįprasti ryšiai. Jis paleido 
panelės Belenden ranką, dar sykį įdėmiai nužiūrėjo suimtąjį, 
vėl pažvelgė į Editą ir aiškiai pastebėjo jos sumišimą, kurio 
ji nebepajėgė ilgiau slėpti. 

— Jei neklystu, — tarė jis po slogios tylos,— tai tas pats 
jaunasis džentelmenas, Kuris šaudymo varžybose laimėjo pir- 
mą vietą. 

— Galbūt,— suvapėjo Edita,— ne... manau, jog tai ne jis,— 
pratarė ji, pati nežinodama, ką sako. 

— Ne, tai jis, — ryžtingai pareiškė lordas Evendeilas,— aš 
jį atpažįstu. Nugalėtojas, — pridūrė jis kiek iš aukšto,— turėtų 
padaryti gražuolei didesnį įspūdį. 

Sulig tais žodžiais jis nusisuko nuo Editos ir, žengęs link 
stalo, prie kurio vėl sėdėjo Kleiverhausas, sustojo netoliese, 
pasirėmęs ant kalavijo rankenos, kaip stebėtojas, nebylus, bet 
anaiptol ne abejingas tam, kas darosi aplinkui. 

TRYLIKTAS SKYRIUS 
MIRTIES NUOSPRENDIS 


Milorde, sauaokitės pavydo!! 
„Otelas“ 


Kad skaitytojas suprastų. kodėl tokį didelį įspūdį padarė ne- 
laimingajam belaisviui netyčia nugirsto pokalbio nuotrupos, 
pravartu tarti keletą žodžių apie jo dvasios būseną paskutinė- 
mis dienomis ir apie tai, kaip jis susipažino su Edita Belenden. 

Henris Mortonas buvo vienas iš tų talentingų žmonių, kurie 
nė neįtaria turį begalę įvairiausių dorybių. Iš tėvo jis paveldėjo 
beribę drąsą ir tvirtą, nesutaikomą neapykantą bet kokiai prie- 
vartai tiek politikoje, tiek tikėjimo reikaluose. Tačiau jo įsiti- 
kinimai, išugdyti toli gražu ne puritonų dvasia, neturėjo nieko 
bendra su fanatizmu. Jo varžtai negrėsė jaunuoliui, ir už tai jis 
turėjo būti dėkingas iš dalies savo skvarbiam ir veikliam pro- 
tui, iš dalies majorui Belendenui, kurio namuose dažnai ir ilgo- 
kai viešėdamas ir bendraudamas su gausybe svečių galų gale 
perprato, jog dorybė ir gera širdis — anaiptol ne kokio nors 
vieno tikėjimo žmonių privilegija. 

Niekingas dėdės šykštumas sudarė nemaža kliūčių jaunuo- 
liui mokytis ir šviestis, bet jis taip puikiai išnaudojo visas sa- 
vaime pasitaikančias progas, kad ir jo auklėtojai, ir artimieji 
stebėjosi laimėjimais, kurių jis pasiekė nepaisydamas nepalan- 
kių sąlygų. Vis dėlto jo širdį amžinai gniaužė jausmas, kad jis 
priklausomas, neturtingas ir, be kita ko, menko ir riboto aki- 
račio. Todėl ilgainiui jis pasidarė drovus ir santūrus, niekas, 
išskyrus artimiausius draugus, nežinojo, koks, kaip jau minė- 
jome, išlavintas jo protas ir tvirtas būdas. To meto sąlygomis 
šis santūrus jaunuolis atrodė neryžtingas ir viskam abejingas, 
nes, laikydamasis nuošaly nuo įvairių partijų, suskaidžiusių ka- 
ralystę į keletą priešiškų stovyklų, panėšėjo į šaltą, bejausmį 
žmogų, kuriam svetima ir tikėjimo tiesa, ir tėvynės meilė. Vis 
dėlto tokia išvada būtų buvusi klaidinga, nes neutraliteto jis 
Siekė ir atkakliai jo laikėsi visiškai dėl kitų, veikiau pagirtinų 
Paskatų. Jis artimai susidraugavo su vienu kitu iš tų, kurie 
buvo persekiojami už savo įsitikinimus, ir pasidygėjo jų nepa- 
anhtumu bei juos užvaldžiusios sektantiškos dvasios šališkumu, 
jų atšiauriu fanatizmu, atgrasia neapykanta visoms meno rū- 
Šims ir nekaltiems žaidimams bei pramogoms, savitarpio pagie- 

ža apnuodyta politine nesantaika. Tačiau visų labiausiai jo 
dvasia maištavo prieš valdžios tironiją ir priespaudą, kareivių 
savivalę, palaidumą ir žiaurumą, mirties bausmes ant ešafoto, 
susidorojimą atvirame lauke, kariuomenės apgyvendinimą kai- 
muose ir mokesčius, išveržiamus dangstantis karo meto įstaty- 
mais, pagal kuriuos niekas nepaisė nei laisvų žmonių gyvybės, 
nei turto, statė juos į vieną gretą su beteisiais azijiečiais ver- 
gais. Smerkdamas ir vienus, ir kitus už nežabotą smurtą, dy- 
gėdamasis viešai daromu blogiu ir grauždamasis, jog negali 
užkirsti tam kelio, girdėdamas aplink čia aimanas, čia džiaugs- 
mo riksmus, kuriems negalėjo pritarti, jis jau seniai būtų pa- 
likęs Škotiją, jeigu jo nebūtų laikiusi meilė Editai Belenden. 

Iš pradžių juodu susitikinėjo Čarnvūde, pas majorą Belen- 
deną, kuris meilės reikalus išmanė ne ką geriau už dėdulę 
TobįŽ ir skatino abipusę jųdviejų simpatiją, nieko blogo nejįtar- 
damas ir nesusimąstydamas, kas iš to gali išeiti. Jų meilė, kaip 
paprastai būna tokiais atvejais, pasisavino draugystės vardą, 
vartojo jos kalbą ir kėsinosi į jos privilegijas. Sugrįžusi į se- 
nelės pilį, Edita, kad ir kaip būtų keista turint galvoje atstumą 
tarp Tilitadlemo ir Milnvūdo, neįprastai susiklosčius aplinky- 
bėms, išėjusi viena pasivaikščioti, pradėjo vis dažniau susitikti 
jaunąjį Mortoną. Šiaip ar taip. ji nėmaž tuo nesistebėjo, nors 
tai savaime turėjo kelti nuostabą, ir pamažėl jų santykiai darėsi 
vis artimesni ir nuoširdesni, o susitikimai — vis labiau panašūs 
į sutartus pasimatymus. Juodu keisdavosi knygomis, piešiniais, 
susirašinėdavo, ir menkiausia paslauga iš vienos ar kitos pusės 
duodavo progą siųsti naują laišką. Tiesa, jie dar nebuvo ištarę 
žodžio „meilė“, bet abu puikiai žinojo, kas darosi jų širdyje, ir, 
aišku, numanė, ką jaučia vienas ir kitas. Nepajėgdami atsisakyti 
tokio žavesio sklidinų susitikimų, virpėdami iš baimės, kokių 
padarinių gali susilaukti, jie draugavo nesiryždami aiškintis san- 
tykių, kol pagaliau likimas nusprendė tarti savo žodį. 

Taip susidėjus aplinkybėms, ir šiaipjau nepatiklus Mortonas 
tolydžio jautė blėstant viltį, jog Editos širdis atsilieps į jo mei- 
le. Pagal savo padėtį ji buvo kur kas pranašesnė: tokia turtinga, 
išauklėta, dailaus veido, tokių gražių manierų, jog jisai amži- 
nai būgštavo, kad štai vieną dieną tarp jo ir jo numylėtosios 
atsiras koks naujas gerbėjas, kuriam likimas bus palankesnis 
negu jam ir kuris bus labiau priimtinas Belendenų giminei negu 
jis. Iš gandų darėsi numanu, jog tas varžovas — tai lordas Even- 
deilas. Jo kilmė, turtai, pažintys ir politinės pažiūros, taipjau 
„dažnas svečiavimasis Tilitadlemo pilyje ir jam teikiama garbė 
viseda lydėti ledę Belenden ir jos vaikaitę į visuomenės sam- 

pūrius leido manyti, jog tai pretendentas, vertas Ėditos rankos. 
Dažnai nutikdavo ir taip, jog įvairios pramogos, kuriose daly- 
vaudavo ir lordas Evendeilas, sutrukdydavo įsimylėjėliams su- 
sitikti, ir Henris negalėjo nepastebėti, kad Edita arba stengiasi 
suvis nekalbėti apie jaunąjį bajorą, arba kalba apie jį labai ne- 
noriai ir per daug santūriai. 

Įgimto įtarumo klaidinamas, Mortonas neteisingai suprato 
tą Editos atžvalgą, iš tikrųjų žadinamą širdies jautrumo ir noro 
neįskaudinti mylimojo; įsidegusį pavydą tolydžio kurstė lyg 
netyčia mestos Dženės Denison pastabos. Ši mergina, tikra vo- 
deviliuose aprašoma tarnaitė, buvo apsigimusi kaimo koketė 
ir, negaudama progos paerzinti savo dūsautojus, visada steng- 
davosi atsiimti savo, kamuodama jaunosios šeimininkės gerbė- 
jus. Ji neturėjo nieko prieš Henrį Mortoną, priešingai, tas iš- 
vaizdus dailaus stoto vyras ne tik jos šeimininkę, bet ir ją pačią 
žavėte žavėjo. Tačiau ir lordas Evendeilas išvaizda nenusileido 
Mortonui, kita vertus, jis buvo dosnesnis už Henrį, kuris ne- 
galėjo jam prilygti savo išteklium, ir, be to, dar lordas. Jei pa- 
nelė Edita Belenden būtų priėmusi jo ranką, būtų tapusi barono 
žmona, o svarbiausia — ji, mažoji Dženė Denison, Tilitadlemo 
ekonomės stumdoma kaip tinkama, būtų pasidariusi ponia De- 
nison, ledės Belenden kambarinė, o gal netgi jos malonybės 
kompanionė. Todėl Dženė Denison nebuvo tokios plačios širdies 
kaip ponia Kvikliš ir anaiptol negeidavo, kad jos jaunąją šei- 
mininkę vestų iškart abu gerbėjai, nes, reikia pripažinti, jos 
pagarbos svarstyklių lėkštė linko lordo Evendeilo pusėn, ir ji 
Visaip rodė palankumą jaunajam bajorui, be galo žeisdama 
Mortoną: čia draugiškai jį perspėdavo, čia slapta duodavo jam 
kokią žinią, čia paleisdavo sąmojį, bet visados siekdavo vienin- 
telio tikslo — priminti Mortonui, jog anksčiau ar vėliau jo ro- 
Mantiškiems susitikimams su jos jaunąja šeimininke ateis pa- 
baiga, ir Edita Belenden, nepaisant vasaros pasivaikščiojimų 
žalių medžių paunksnėje, keitimosi eilėmis, piešiniais bei kny- 
gomis, galų gale taps lede Evendeil. 

Tos užuominos žeidė Mortoną į pat širdį, keldamos dar bai- 
Sesnius įtarimus ir nuogąstavimus, ir jis buvo jau bepajuntąs 
tas pavydo kančias, kurias kenčia kiekvienas tikras įsimylė- 
Jėlis, ypač tie, kuriems kelią į laimę pastoja išrinktosios tėvų 
Valia arba kokios kitos apmaudžios likimo kliūtys. Pati Edita 
Netyčia, vien dėl savo atviros širdies taurumo, ne kartą suklai- 
dino mylimąjį. Sykį išėjo kalba apie piktadarystes, ne per se- 
Niausiai pridarytas kareivių, kuriems, kaip buvo tvirtinama 
(beje, nepagrįstai), vadovavęs lordas Evendeilas. Editą, tokią 

pat ištikimą draugui kaip ir mylimajam, užgavo rūstūs žodžiai, 
kurie išsprūdo iš Mortono lūpų; jis galbūt per daug griežtai 
smerkė tariamą varžovą, gieždamas ant jo apmaudą. Ji užstojo 
lordą Evendeilą taip karštai, jog Mortonas įsižeidė iki širdies 
gilumos, gana smagiai nuteikdamas Dženę Denison, amžiną jų- 
dviejų palydovę per pasivaikščiojimus. Susizgribusi Edita mė- 
gino atitaisyti klaidą, tačiau nuoskauda buvo ne iš tų, kurios 
taip lengvai užglostomos, ir tik paskatino Mortoną ryžtis pa- 
galiau keliauti svetur, bet, kaip jau minėjome, tos minties jam 
nebuvo lemta įgyvendinti. 

Tas jų pasimatymas, kai Edita atėjo pas jį į bokštą, jos gili 
ir nuoširdi užuojauta, didis susirūpinimas jo dalia — visa tai 
turėjo išsklaidyti jo įtarimus, tačiau jis, prasimanydamas vis 
naujų kančių, pamanė, kad ji atsilankė tik vedama draugystės 
arba daugių daugiausia akimirkos jausmo, kurį tikriausiai už- 
gniauš susiklosčiusios aplinkybės, artimųjų įkalbinėjimai, ledės 
Margeritos valia ir lordo Evendeilo asistavimas. 

„O kas kaltas,— kalbėjo jis sau vienas,— kas kaltas, kad aš 
negaliu stoti kaip tikras vyras ir atvirai prašyti jos rankos, kol 
manęs neapmulkino? Kas kaltas, jei ne prakeikta visagalė tiro- 
nija, primetusi savo valią mums patiems, mūsų sieloms, tur- 
tams, jausmams? Ir vienam tos despotiškos vyriausybės samdo- 
mam žudikui aš turiu perleisti savo teises į Editą Belenden?.. 
Ne, prisiekiu dangum, to niekada nebusl.. Aš buvau abejingas 
visuomenės nelaimėms, ir štai dabar kaip pelnytas atpildas jos 
užgriuvo mane drauge su įžeidimais, kurių šiuo atveju nevalia 
nukęsti.“ 

Krūtinėje beverdant tiems audringiems jausmams ir menant 
visas užgaules bei nuoskaudas, patirtas kovojant už save ir tė- 
vynę, į bokštą įžengė Bosvelas, lydimas dviejų dragūnų, kurių 
„vienas nešė antrankius. 

— Jums teks eiti su manim, jaunuoli,— tarė jis,— bet iš 
pradžių turėsime užmauti jums štai šiuos papuošalus. 

— Papuošalus? — nustebo Mortonas.— Ką jūs turite gal- 
voje? 

— Nieko, stačiai imsime Ir užmausime jums šias negrabias 
apyrankes. Aš nedrįsčiau — ne, velniai mane rautų, drįsčiau 
bet ką padaryti, — tačiau netgi tuo atveju, jei man leistų tris 
valandas plėšikauti ką tik užimtame mieste, nesiryžčiau pas 
savo pulkininką vesti vigą be pančių. Et, jaunuoli, nėra ko rau- 
kytis dėl tokio mažmožio 

Jis žengė prie Mortono užmauti antrankių. bet šis, griebęs 
a:uolinį suolą, ant kurio ką tik sėdėjo, pagrasino perskelsiąs 
galvą pirmam, kas išdrįs prieiti artyn. 

— Aš jus suraityčiau akies mirksniu, berneli.— tarė Bosve- 
Jas — bet būtų geriau, jeigu jūs pats tylutėliai nuleistumėt 
bures. 

Ir iš tikrųjų jis sakė gryną teisybę: jis norėjo susitarti su 
Mortonu geruoju ne todėl, kad jo bijojo ar negeidavo veikti 
jėga, — tiesiog nuogąstavo, jog, kilus grumtynėms, gali paaiš- 
kėti, kad, nepaisydamas griežtų griežčiausio įsakymo, visą nak- 
tį laikė belaisvį nesukaustytą. 

— Jums pačiam bus geriau, jei protingai elgsitės,— toliau 
kalbėjo seržantas, jo nuomone, kuo taikesniu tonu,—ir nesu- 
sigadinsite sau reikalo. Čia, pilyje, visi kalba, jog ledės Mar- 
geritos vaikaitė netrukus ištekėsianti už mūsų jaunojo kapitono, 
lordo Evendeilo. Ką tik mačiau juodu menėje ir girdėjau, kaip 
jinai prašė jį jus užtarti. Ji pasiutiškai graži ir buvo jam tokia 
meili, jog dievaži... Bet kas jums, velniai rautų? Jūs baltas kaip 
drobė. Gal gurkšnelį brendžio? 

— Panelė Belenden prašė lordą Evendeilą mane gelbėti? — 
silpnu balsu paklausė Mortonas. 

— Taip, žinoma. Nėra geresnių draugų už moteris. Kas jau 
kas, o jos visur ima viršų — ir karaliaus dvare, ir karo lauke. 
Na, regis, jau atėjote į protą. Taip ir žinojau, kad galų gale 
atsipeikėsite. 

Sulig tais žodžiais jis užmovė suimtajam antrankius, Mor- 
tonas, ką tik išgirstos žinios priblokštas, nė neketino priešintis. 

— Jį meldžia mane gelbėti, ir meldžia jinail.. O siaube!.. 
Maukite antrankius... Kai toks skausmas surakino man širdį, 
surakinkite ir rankas, dabar man vis tiek... Edita meldžia mane 
gelbėti, ir meldžia ne ką kitą, o Evendeilą! 

— Taigi, ir jis sugebės jus išgelbėti — tarė Bosvelas.— Juk 
pulke niekas kitas neturi tokios įtakos pulkininkui kaip lordas 
Evendeilas. 

Taip kalbėdamas, kartu su dragūnais jis nuvedė Mortoną 
į menę. Eidamas pro Editos krėslą, nelaimingas belaisvis išgir- 
do jos pokalbio su lordu Evendeilu nuotrupas, ir iš tų kelių 
žodžių, kaip jam pasirodė, suprato, jog seržantas sakė teisybę. 
Tą akimirką jo širdyje įvyko staigus ir netikėtas lūžis. Žlugęs 
tikėjimas meile ir laime, nugramzdinęs jį į juodžiausią neviltį, 
Pavojus, gresiąs jo gyvybei, Editos nepastovumas, jos užtari- 
Mas, dabar pasirodęs kaip pasityčiojimas iš jo meilės, sakytum 
Užgniaužė visus jausmus tai, dėl kurios iki šiol jis gyveno, ir 

drauge pažadino kitus, iki šiol slopinamus švelnesnių, bet Ir 
savanaudiškesnių aistrų. Sklidinas beatodairiškos drąsos, jis 
nusprendė kovoti už savo tėvynės teises, kurias trypė tie pik- 
tadariai, ketindami su juo susidoroti. Tą akimirką jo būdas pa- 
sikeitė taip staigiai ir neatpažįstamai, kaip pasikeičia užmies- 
čio sodyba, kuri, patekusi į šturmu ją paėmusio kariuomenės 
būrio rankas, iš namų ramybės ir laimės prieglobsčio bematant 
virsta grėsmingu atsparos punktu. 

Mes jau minėjome, kad jis metė į Editą skausmo kupiną 
priekaištingą žvilgsnį, lyg amžinai atsisveikindamas, ir ryžtin- 
gai žengė link stalo, prie kurio sėdėjo pulkininkas Grejemas. 

— Kokią teisę, pone,— tarė jis tvirtu balsu, nelaukdamas 
klausimo, — kokią teisę turėjo jūsų kareiviai atplėšti mane nuo 
artimųjų ir sukaustyti rankas laisvam žmogui? 

— Mano įsakymu,— atsiliepė Kleiverhausas,— o dabar įsa- 
kau jums nutilti ir atsakinėti į mano klausimus. 

— Ir nemanau,— ryžtingai atrėmė Mortonas, savo narsa ta- 
rytum įelektrindamas visus susirinkusius.— Aš geidauju suži- 
noti, ar esu teisėtai suimtas, ar stoju prieš civilinį teismą, kol, 
smurtu susidorojant su manim, nenusižengta mano šalies kon- 
stitucijai. 

— Šaunus vaikinas, dievaži! — tarė Kleiverhausas. 

— Ar jūs iš proto išsikraustėte?— kreipėsi majoras Belen- 
denas į savo jaunąjį draugą.— Dėl dievo meilės,— toliau kal- 
bėjo jis maldaujamu ir podraug priekaištingu balsu,— neužmirš- 
kite, jog šnekate su jo didenybės karininku, užimančiu aukštą 
padėtį. 

— Kaip tik todėl, pone,— tvirtai pareiškė Henris, — aš gei- 
dauju sužinoti, kokią jis turi teisę laikyti mane suimtą be tei- 
sėto pagrindo. Jeigu čia būtų teisingumo atstovas, aš žinočiau, 
jog mano priedermė jam paklusti. 

— Jūsų draugas,— šaltai tarė Kleiverhausas senajam ka- 
riui,— vienas iš tų pernelyg skrupulingų džentelmenų, kurie 
nelyginant tasai komedijos beprotis negali pasirišti kaklaraiščio 
be teisėjo Persūdono* sprendimo, bet, prieš išvykdamas, aš jam 
įrodysiu, jog mano akselbantai turi tokią pat įstatymo galią 
kaip ir teisėjo lazda. Taigi šalin kalbas, ir malonėkite, jaunuoli, 
man tiesiai atsakyti, kada jūs matėte Baliurą Berlį. 

— Kiek žinau, jūs neturite teisės mane to klausti, — atrėmė 
Mortonas,— ir aš nepageidauju atsakyti į jūsų klausimą. 

— Jūs prisipažinote mano seržantui,— tarė Kleiverhausas,— 
jog matėte Berlį ir suteikėte jam prieglobstį, nors puikiai žino- 

jote, jog tai nusikaltėlis, paskelbtas už įstatymo ribų. Tad kodėl 
jūs nenorite būti toks pat atviras ir man? 

— Todėl,— atsiliepė belaisvis— kad pagal savo išsilavini- 
mą, Man rodos, jūs privalote gerbti teises, kurias stengiatės 
trypti, o aš noriu jums įrodyti, jog dar esama škotų, pasiryžu- 
sių ginti Škotijos laisvę. 

— Ir tas įsivaizduojamas teises esate pasirengęs ginti kala- 
viju, ar ne? — paklausė pulkininkas Grejemas. 

— Jei būčiau apsiginklavęs kaip ir jūs ir sutikęs jus kal- 
nuose, antrąsyk jums nebūtų reikėję to klausti. 

— Man jau viskas aišku, — ramiai tarė Kleiverhausas,— jūsų 
kalbos atitinka visa tai, ką esu apie jus girdėjęs. Bet jūs — 
kario, nors ir maištininko, sūnus, ir nemirsite kaip šuo; aš iš- 
gelbėsiu jus nuo tos gėdos. 

— Kad ir kaip aš mirsiu — atsakė Mortonas,— bet mirsiu 
kaip tinka narsuolio sūnui, ir tegul jūsų minėta gėda tenka 
tiems, kurie lieja nekaltą kraują. 

— Duodu jums penkias minutes laiko susitaikyti su dievu. 
Bosvelai, veskite jį į kiemą ir išrikiuokite savo vyrus. 

Tas šiurpus pokalbis ir jo pabaiga taip sukrėtė susirinku- 
sius, jog, be abiejų pašnekovų, visi tylėjo siaubo sukaustyti. Bet 
pagaliau pasigirdo šauksmai ir prieštaravimai. Senoji ledė Mar- 
gerita, kad ir nusiteikusi prieš maištininkus, kaip ir dera jos 
luomo ir politinių pažiūrų damai, vis dėlto nesugebėjo nuslo- 
pinti jos lyčiai savitų jausmų ir visu balsu stojo ginti Mortoną. 

— O pulkininke Grejemai!l — sušuko ji.— Pasigailėkite to 
jaunuolio! Perduokite jį į teisingumo rankas, neatsimokėkite 
už svetingumą, praliedamas žmogaus kraują prie mano namų 
durų! 

— Pulkininke Grejemai,— tarė majoras Belendenas,— jūs at- 
sSakysite už šitą piktadarystę. Nemanykite, kad aš, būdamas 
toks senas ir bejėgis, leisiu jums nebaudžiamai nužudyti draugo 
sūnų man matant. Aš susirasiu draugų, kurie patrauks jus atsa- 
komybėn. 

— Būkite ramus, majore Belendenai, aš atsakysiu už savo 
Veiksmus,— nėmaž nesijaudindamas, atsiliepė Kleiverhausas,— 
O jūs, ponia, taip karštai nemelskite pasigailėti valstybinio nusi- 
kaltėlio, kad man nereiktų su širdgėla nepatenkinti jūsų prašy- 
Mo. Neužmirškite, jog tokie kaip jis praliejo taurų jūsų arti- 
Mųjų kraują. 

— Pulkininke Grejemai,— atsakė senoji ledė, virpėdama 
Visų kūnu — už tai atkeršyti aš pavedu dievui, paskelbusiam, 
log tik jam vienam priklauso duoti atpildą. Jeigu jūs praliesite 

šio Jaunuolio kraują, nebeprikelsite iš numirusiųjų tų, kurie 
mieli mano širdžiai, be to, argi mane paguos mintis, jog dar 
viena našlė galbūt liks tokia pat bevaikė kaip aš prie mano 
slenksčio įvykus žmogžudystei? 

— Betgi tai kvaila,— pyktelėjo Kleiverhausas.— Aš priva- 
lau atlikti savo pareigą bažnyčiai ir karalystei. Čia pat būriuo- 
jasi tūkstančiai niekšų, atvirai pakėlusių maištą, o jūs prašote 
pasigailėti jauno fanatiko, kuris pats vienas sugebėtų įplieksti 
gaisrą visoje karalystėje! Ne, tai neįmanoma. Išveskite jį, Bos- 
velai! 

Toji, kurią labiausiai jaudino lemtingas sprendimas, dusyk 
mėgino prabilti, bet suvis neteko žado; reikiami žodžiai nėjo 
į galvą, o liežuvis nepajėgė nieko ištarti. Ji pašoko iš vietos, 
ketindama pulti į priekį, bet jai pakirto kojas, ir būtų susmu- 
kusi ant aslos, jei kambarinė nebūtų laiku pagavusi į glėbį. 

— Gelbėkit! — sušuko Dženė.— Gelbėkit, dėl dievo meilės! 
Mano jaunoji ponia miršta! 

Išgirdęs jos šauksmą, Evendeilas, kuris visą laiką stovėjo 
nejudėdamas, atsirėmęs ant kalavijo rankenos, žengė į priekį ir 
tarė savo vadui: 

— Pulkininke Grejemai, malonėkite truputį palaukti, aš no- 
riu pasikalbėti su jumis akis į akį. 

Kleiverhausas žvilgtelėjo nustebęs į Evendeilą, bet tučtuo- 
jau pasikėlė nuo stalo ir drauge su jaunuoju džentelmenu nuėjo 
į lango nišą, kur tarp jųdviejų įvyko šis trumpas pokalbis. 

— Tikiuosi, pulkininke, jums neverta priminti, kad pernai, 
kai mūsų šeima jums padarė kurių ne kurių paslaugų, kai jūsų 
byla buvo svarstoma Slaptojoje taryboje, jūs pareiškėte, jog 
laikote save mums skolingu? 

— Savaime suprantama, mielasis Evendeilai,— atsakė Klei- 
verhausas,— juk aš ne iš tų, kurie užmiršta mokėti skolas, ir 
man bus labai malonu, jei pasakysite, kuo galėčiau jums atsi- 
teisti. 

— Jūs atsiteisite,-- toliau kalbėjo lordas Evendeilas,— jeigu 
išgelbėsite gyvybę tam jaunuoliui. 

— Evendeilai, — Kleiverhausas didžiai nustebo, — jūs iš pro- 
to išsikraustėte, suvis išsikraustėte iš proto! Kas jus skatina 
užstoti to seno apskritagalvio išperą? Jo tėvas dievaži buvo 
pavojingiausias žmogus Škotijoje, šaltas, ryžtingas, kietas ka- 
Iys, nepalenkiamas, kai išeidavo kalba apie jo prakeiktus prin- 
cipus. O sūnus atsigimęs į tėvą, jūs nė neįsivaizduojate, kokios 
velniavos jis gali prikrėsti. Aš kiaurai permatau žmones, Even- 
deilai; jeigu tai būtų paprastas kaimo bernas, niekingas fana- 

tikas, jūs manote, kad aš nedovanočiau ledei Margeritai ir jos 
namiškiams tokio mažmožio kaip jo gyvybė? Betgi tas vaiki- 
nas turi įsitikinimus karštos širdies, be kita ko, išsilavinęs, o 
tiems niekšams kaip tik ir reikia tokio vado, kuris nukreiptų 
tam tikra linkme jų aklą, beatodairišką drąsą. Ir kalbu tai anaip- 
tol ne todėl, kad nesu nusiteikęs patenkinti jūsų prašymą,— 
stačiai noriu, kad jūs aiškiai suprastumėte, kokių padarinių gali 
sukelti jūsų taurus mostas. Aš niekada neatsižadu savo žodžio 
ir visada moku skolas; jeigu jūs prašote palikti jį gyvą — te- 
gyvena. 

— Pristatykite prie jo sargybą — atsakė Evendeilas,— ir 
nesistebėkite, kad aš taip atkakliai prašau jo nesušaudyti. Tam 
aš turiu gana rimtų priežasčių. 

— Tebūnie taip,— tarė Kleiverhausas,— bet, jaunuoli, jeigu 
jūs siekiate iškilti tarnaudamas savo karaliui ir tėvynei, pir- 
miausia žiūrėkite ne savo aistrų, simpatijų ir jausmų, 0 visuo- 
menės labo ir stropiai vykdykite savo pareigas. Dabar ne laikas 
dėl suvaikėjusių senių įgeidžių ar paikų moterų ašarų atsisa- 
kyti griežtų išganingų priemonių, kurių griebtis mus verčia 
iš visų pusių gresiantys pavojai. Ir įsidėmėkite: jeigu dabar 
nusileidau jūsų spiriamas, ši paslauga jums užkerta kelią atei- 
tyje kreiptis į mane su tokiais prašymais. 

Sulig tais žodžiais jis žengė stalo link ir persmelkė Mortoną 
tiriamu žvilgsniu, matyt, norėdamas pažiūrėti, kokį įspūdį pa- 
darė suimtajam ši kraupi pauzė tarp mirties ir gyvenimo, siau- 
bu sukausčiusi susirinkusius menėje. Mortonas buvo tokios pat 
tvirtos dvasios, kokios būna tik tie, kurie, palikdami šį pasaulį, 
nebepuoselėja nei meilės, nei vilčių. 

— Matotet —sukuždėjo Kleiverhausas lordui Evendeilui— 
Jisai stovi prie pat bedugnės, skiriančios žemiškąjį laiką nua 
amžinybės, ten, kur nežinia šimtąsyk baisesnė už pačią šiur- 
piausią žinią, ir vis dėlto jo veidas neišblyškęs, žvilgsnis ramus 
ramutėlis, širdis plaka įprastu ritmu, nervai nepakrikę. Gerai 
įsižiūrėkite į jį, Evendeilai. Jei kada nors šis žmogus stos maiš- 
tininkų kariaunos priešaky, jums teks skaudžiai nukentėti už 
tai, ką padarėte šį rytą.— Paskui balsu tarė: — Jaunuoli, šį kartą 
jūs išsaugojote gyvybę savo draugų dėka. Išveskite jį, Bosve- 
lai, saugokite jį kaip savo akį ir vežiokite drauge su kitais su- 
Imtaisiais. 

— Jeigu aš išsaugojau gyvybę, — prabilo Mortonas, it nu- 
diegtas minties, jog ši malonė jam suteikta laimingajam var- 
Žovuį tarpininkaujant,— jeigu aš išsaugojau gyvybę lordo 
Evendeilo dėka... 

— Išveskite suimtąjį, Bosvelai,— įsakė pulkininkas Greje- 
mas, nutraukdamas Mortoną,— aš neturiu laiko gražbyliauti ir 
juo labiau klausytis pompastiškų kalbų. 

Bosvelas pastūmėjo Mortoną ir, vesdamas jį iš menės į pi- 
lies kiemą, tarė: 

— Gal jūs turite dar tris gyvybes kišenėje, berneli, be tos, 
kuri tvylo kūne? Ko jūs taip malate liežuviu? Gerai jau, gerai, 
aš pasistengsiu laikyti jus kuo toliau nuo pulkininko akių, kitaip 
nė penkių minučių nepraeis, kai nutilsite amžiams po pirmų 
pasitaikiusiu medžiu ar prie pirmo griovio. Na, žygiuokite pas 
savo nelaimės draugus. 

Taip kalbėdamas, seržantas, kad ir būdamas šiurkštokas, vis 
dėlto jautė simpatiją narsiam jaunuoliui, skubino Mortoną į 
kiemą, kuriame dragūnai saugojo dar tris belaisvius (du vyrus 
ir vieną moterį), sučiuptus lordo Evendeilo būrio. 

Tuo tarpu Kleiverhausas atsisveikindamas dėkojo ledei 
Margeritai už svetingą priėmimą. Gerajai damai vis dėlto ne- 
lengva buvo pamiršti, jog pulkininkas nesiteikė atsižvelgti į 
jos prašymą. 

— Iki šiol aš maniau,— kalbėjo ji,— jog Tilitadlemo pilyje 
gali rasti prieglobstį kiekvienas, kam gresia pavojus, net jeigu 
jis būtų ne toks jau nepriekaištingas, kaip derėtų, bet matau, 
jog senų vaisių niekas nebevertina: mūsų kančios ir mūsų nuo- 
pelnai dingo praeityje. 

— Patikėkite, ponia, aš niekados jų nepamiršiu,— atsakė 
Kleiverhausas.— Mielai būčiau patenkinęs jūsų malonybės ir 
majoro prašymą, bet kario pareiga man šventa. Taigi, geroji 
mano lede, geidžiu išgirsti iš jūsų lūpų, jog man bus atleista, 
ir, kai šį vakarą grįšiu į pilį, varinas dviejų šimtų vigų gauja, 
jus pagerbdamas penkiasdešimčiai dovanosiu gyvybę. 

— Man bus labai malonu, jeigu jus lydės laimė, pulkinin- 
ke,— tarė majoras Belendenas,— bet išklausykite seno kario 
patarimą: neliekite veltui kraujo mūšiui pasibaigus. Ir leiskite 
dar kartą laiduoti už jaunąjį Mortoną. 

— Pakalbėsime apie tai, kai grįšiu — tarė Kleiverhausas.— 
O tuo tarpu būkite ramus: jo gyvybei negresia pavojus. 

Pokalbio metu lordas Evendeilas nerimestingai žvalgėsi, 
akimis ieškodamas Editos; bet Dženė Denison jau spėjo pasirū- 
pinti, kad jos šeimininkė būtų nunešta į savo kambarį. 

Nekantraujančio vado raginamas, jaunasis lordas nenorom, 
iš lėto nusekė paskui Kleiverhausą, kuris, pagal visas etiketo 
taisykles atsisveikinęs su lede Margerita ir majoru, sp: -čiais 
žingsniais leidosi į pilies kiemą. Sargybos lydimi suimtieji jau 

buvo kelyje, ir abu karininkai su visu eskortu nušuoliavo iš 
paskos. Jie skubėjo pasivyti pagrindines pajėgas, numanydami, 
jog po dviejų valandų žygio susidurs su priešu. 


KETURIOLIKTAS SKYRIUS 
ŽYGYJE 


Vai bėkit, šunys, ] laukus, 
Vai lėkit, sakalai margi, 
Imk, lorde, žemę ir namus,— 
Sveika lik, tėviške brangi!! 


Senovinė baladė 


Mes palikome Mortoną tuo metu, kai jis kartu su trimis nelai- 
mės bendrais išvyko iš pilies. Jį saugojo seržanto Bosvelo va- 
dovaujamas nedidelis dragūnų būrys, sudarantis Kleiverhauso 
pulko žygio voros užpakalinę saugą. Kelias vedė į kalnus, kur 
gautomis žiniomis telkėsi ginkluoti maištingieji presbiterionai. 
Kai jie nujojo apie ketvirtadalį mylios, pro šalį, ordonansų 
lydimi, prašuoliavo Kleiverhausas ir Evendeilas, skubėję užim- 
ti savo vietą gerokai nutolusios voros priešaky. Vos tik jie 
dingo iš akių, Bosvelas sustabdė savo būrį ir nuėmė Mortonui 
antrankius. 

— Karališkasis kraujas privalo laikytis duoto žodžio,— tarė 
dragūnas,— aš pažadėjau, kad su jumis bus elgiamasi kuo man- 
dagiau, kiek tai leidžia mano galia. Kaprale Ingli, čionai! Tegu 
šis džentelmenas joja šalia ano jauno belaisvio ir kalbasi su 
juo kiek širdis geidžia, tik pusbalsiu, bet žiūrėk, kad du vyrai 
su užtaisytais karabinais nenuleistų nuo jų akies. Jei spruktų, 
įsakau nudėti vietoje. Nesakykite, kad esu nemandagus,— to- 
liau kalbėjo jis, kreipdamasis į Mortoną,— juk žinote, toks jau 
karo įstatymas. Taigi, Ingli, tą pamokslininką suporuok su sene, 
juodu kaip reta tinka viens kitam, o juos pasaugos ir vienas 
dragūnas, po šimts velnių! Jei tik pradės paistyti savo šventei- 
Viškus niekus ar fanatiškas nesąmones, perliek iš peties diržu. 
Reikia manyti, kai užčiaupsim pamokslininkui snukį, jis sprogs 
iš apmaudo: jei neleisim jam aušinti burnos, jis tarsis išdavęs 
šavo tikėjimą ir išleis paskutinį kvapą. 

Viską patvarkęs, Bosvelas paragino arklį ir nujojo būrio 
priešaky, o Inglis su šešiais dragūnais — iš paskos. Jie leidosi 
Sparčią risčia, skųbėdami pasivyti pulką. 

Mortonas, draskomas prieštaringų jausmų, liko visiškai 
abejingas ne tik Bosvelo įsakymui sustiprinti jo apsaugą, bet 
ir išvadavimui nuo antrankių. Širdyje buvo tuščia ir nyku, kaip 
paprastai būna prasiautus aistrų uraganui, ir jau nebejausda- 
mas nei išdidumo, nei savo teisybės, paskatinusių deramai at- 
sakyti pulkininkui Kleiverhausui, be galo liūdnas stebėjo lau- 
kymes, kuriomis jojo būrys, sulig kiekvienu vingiu prisimin- 
damas būtą laimę ir apviltą meilę. Jie kilo į kalvą, iš kur 
visados, jam einant į Tilitadlemą ar grįžtant namo, atsiverdavo 
vaizdas į senovinę pilį; argi reikia sakyti, jog čia jis paprastai 
sustodavo su įsimylėjėlio palaima pasižiūrėti į tolumoje viršum 
aukštų miškų kyšančius dantytus mūrus — buveinę tos, kurią 
tikėdavosi veikiai išvysti ar būdavo ką tik palikęs. Instinkty- 
viai atsigręžė paskutinį kartą žvilgtelėti į reginį, neseniai tokį 
mielą širdžiai, ir lygiai taip pat instinktyviai atsiduso. Lyg aidas 
slogia dejone jam atsakė nelaimės bendras, kurio akys, turbūt 
panašių jausmų sklidinos, krypo į tą pačią pusę. Ta skausmo 
aimana nuskambėjo greičiau šiurkščiai nekaip švelniai, ir vis 
dėlto tai buvo balsas, ištrūkęs iš sopulių suremtos širdies ir tuo 
artimas Mortono atodūsiui. Juodu atsigręžė vienas į kitą, jų 
žvilgsniai susitiko, ir Mortonas pamatė buką Kadžio Hedriko 
veidą, gailų ir nykų, apniauktą liūdesio dėl savo dalios ir po- 
draug kupiną užuojautos bėdon pakliuvusiam keliabendriui. 

— Ek, pone! — sušuko buvęs Tilitadlemo sodybos arto- 
jas.— Kur tai girdėta, kad imtų kas nei iš šio, nei iš to vežioti 
dorus žmones po kraštą lyg kokį devintą pasaulio stebuklą! 

— Man labai skaudu, Kadi, kad ir jūs čia,— tarė Mortonas, 
kuris, nors ir būdamas toks nelaimingas, neprarado artimo 
meilės. 

— Ir man, pone Henri,— atsakė Kadis,— tiek dėl jūsų, tiek 
dėl savęs, bet, kaip matau, aimanos čia nieko negelbės. O dėl 
manęs galite būti ramus,— toliau kalbėjo suimtasis valstietis, 
šnekomis guosdamas sau širdį, nors ir žinojo, kad tai nieko 
nepadės, — o dėl manęs galite būti ramus, visai be reikalo jie 
mane laiko: niekad žodžio nesu pasakęs nei prieš karalių, nei 
prieš kunigus, bet užtat mano vargšė mamutė nesuvaldo savo 
seno liežuvio, ir už tai, man regis, atsakyti teks mums abiem. 

— Ar jūsų motina irgi suimta? — paklausė Mortonas, be- 
veik negalvodamas, ką sako. 

— Kas be ko! Aure joja paskui jus lyg nuotaka šalia to 
seno krieno pamokslininko, kurį jie vadina Gabrielium Litauru. 
Kad jį kipšas užsmeigtų taurui ant ragų! Nieko daugiau nega- 
lėčiau jam palinkėti. Mat vos tik išlėkėme iš Milnvūdo dvaro, 

jūsų dėdė ir ekonomė beregint užtrenkė vartus ir užšovė skląs- 
čius, lyg būtume kokie raupsuotieji. Tada ir sakau motinai: 
„Kurgi dabar mudu dėsimės? Visame krašte nerasime kur pri- 
siglausti — juk jūs įžeidėte mano senąją ponią ir grūste įgrū- 
dote dragūnams į nagus jaunąjį Milnvūdą“. O ji man sako: 
„Nenuleisk galvos, sūneli, o prisijuosk kalaviją, idant įvykdy- 
tumei šios dienos didį darbą, ir liudyk, kaip pritinka vyrui ant 
Sandoros kalno“. 

— Ir jūs turbūt nuėjote į sueigą? — paklausė Mortonas. 

— Kantrybės, — toliau kalbėjo Kadis.— Tai va, nieko geres- 
nio nesugalvoję, patraukėme pas tokią senę, ne ką gudresnę už 
mano motiną, ir ten gavome lašelį viralo ir avižinių papločių, 
bet iš pradžių jie prikalbėjo krūvą poterių ir prigiedojo devy- 
nias galybes psalmių, regis, ir man norėjo susukti galvą, tik aš 
dar labiau peralkau iš apmaudo. Tai va, prikėlė jie mane su 
pirmaisiais gaidžiais, ir turėjau norom nenorom vilktis su jais 
į didžiąją jų sueigą prie Drumzlinųjų šaltinių, o ten tasai vy- 
rukas Gabrielius Litauras pratrūko plyšoti jiems nuo kalno, kad 
visi nesvyruodami eitų liudyti ir šturmu pultų kažin kokį Ra- 
motą, kurs galą ado2, ar bala žino ką. Ak, pone Henri, ir pri- 
paistė visko tas krienas, o kad jau rėkė — per mylią pavėjui 
galėjai girdėti. Baubė lyg karvė svetimame aptvare. Ką gi, ma- 
nau, mūsų apylinkėse nėra tokio Ramoto, turbūt laikosi kur 
nors vakaruose, viržių priaugusiose dykynėse, o kol iki ten 
nusikraustysime, kaip nors paspruksiu su savo mamute, nes 
man visai nesinorėjo kišti galvos į kilpą dėl kažkokio Litauro. 
Tai va,— toliau kalbėjo Kadis, išliedamas širdį ir nėmaž nesi- 
rūpindamas, ar Mortonui labai įdomu klausytis jo pasakojimo, — 
į pamokslo pabaigą, kai man viskas įkyrėjo iki gyvo kaulo, 
aplink pasigirdo balsai, jog atjoja dragūnai. Vieni puolė bėgti, 
kiti šaukti: „Palaukit!“, o kai kurie prapliupo rėkauti: „Šalin 
filistiečius!“ Šokau melsti mamutę patyliukais nešti kojas, ko) 
neužgriuvo raudonšvarkiai, bet man būtų buvę lengviau be 
brūklio pavaryti mūsų senąjį jautį, kuris eina jungo priešaky,— 
nė iš vietos, kad ją kur griausmas! Buvome susigrūdę siauroje 
raguvoje, be to, kilo tirštas rūkas, ir dragūnai, ko gero, nebūtų 
mūsų pastebėję, jei būtume prikandę liežuvius. Bet kur tau! 
Lyg tas senas krienas Litauras nebūtų bliovęs tokiu balsu, kad 
ir mirusius būtų prikėlęs iš kapų, jie kad užplėš psalmę, ir taip 
garsiai, jog ir Lenrike būtute išgirdę! Tai va, kad jums nepra- 
ilgtų manęs klausytis, matau, lekia šuoliais jaunasis lordas 
Evendeilas, kiek tik arklio kojos įkerta, o iš paskos — dvi de- 
šimtys raudonšvarkių. Vienas kitas mūsiškių užsispyrė grumtis 

8u pistoletu dešinėje ir su biblija kairėje, tačiau kaipmat buvo 
išguldyti ir gavo kankinių vainiką, o šiaip aukų daugiau nebu- 
vo, nes Evendeilas vis šaukė dragūnams, kad tie mus vaikytų 
į šalis, tik nežudytų. 

— Ir jūs nesipriešinote? — paklausė Mortonas, ko gero, pa- 
manęs, jog pats visiškai kitaip būtų pasitikęs lordą Evendeilą. 

— Ne, tiesą pasakius, — atsiliepė Kadis,— užstojau krūtinę 
savo senąją mamutę ir visu balsu pradėjau melsti pasigailėji- 
mo, bet čia užlėkė du raudonšvarkiai, ir vienas jau buvo be- 
plojąs mamutei skliausčiu kalaviju per nugarą. Tada užsimojau 
vėzdu ir pagrasinau, jog atsakančiai išvelėsiu jiems šonus. Na, 
jie puolė mane ir pradėjo švaistytis kalavijais, o aš ėmiau gin- 
tis kaip įmanydamas, kad man galvos neperskeltų, kol pagaliau 
prijojo lordas Evendeilas, ir tada surikau jam, kad tarnauju 
Tilitadlemo pilyje,— juk ir jūs puikiai žinote, eina tokios kal- 
bos, kad jisai įsižiūrėjęs į jaunąją šeimininkę, — ir jisai įsakė 
Man mesti šalin vėzdą, ir taip mudu su mamute pasidavėme į 
nelaisvę. Manau, mus būtų paleidę, tik visa bėda, jog prie pat 
mūsų nutvėrė tą Gabrielių Litaurą — jis jojo raitas ant Endriaus 
Vilsono žirgo, kuris anksčiau priklausė dragūnams, ir kuo pa- 
siučiau tas krienas badė jį pentinais, tuo greičiau užsispyręs 
arklys lėkė pas dragūnus. Tai va, kai mamutė suėjo su juo į 
krūvą, juodu kad ims plūsti kareivius, tiems ir ausys nulinko 
beklausant. Ištvirkėlės Babelės išperos,— ko gero, buvo švel- 
niausi jųdviejų žodžiai. Dragūnai pasiuto iš naujo ir nusivarė 
mus visus tris, kad kitiems būtų pamoka, kaip jie sakė. 

— Tai šlykšti, nepakenčiama savivalė! — sušuko Mortonas, 
veikiau kreipdamasis į save negu į keliabendrį.— Štai vargšas 
vaikinas, kuris niekam nelinki bloga, tik iš meilės motinai nu- 
eina į presbiterionų susirinkimą, ir jį sukausto grandinėmis lyg 
kokį vagį ar žŽmogžudį, ir, galimas daiktas, jis žus nuo budelio 
rankos be jokio teismo, o juk mūsų įstatymai užtikrina teisin- 
gumą net labiausiai užkietėjusiam piktadariui! Pačiam nuolan- 
kiausiam vergui užvirs kraujas, tapus tokios savivalės liudinin- 
ku, o juo labiau jos auka, 

— Be abejo, — atsiliepė Kadis, įdėmiai išklausęs ir tik iš da- 
lies supratęs pasipiktinimo kupinus žodžius, ištrūkusius iš giliai 
įžeistos Mortono širdies,— nevalia blogai kalbėti apie valdžią. 
Taip sakydavo ir mano senoji šeimininkė, ir, žinoma, ne be rei- 
kalo, nes ji pati kaip ir valdžia; ir, tiesą pasakius, labai jau 
kantriai jos klausydavau, nes, pamokiusi, ką mums dera daryti, 
visados liepdavo pavaišinti stikliuku degtinės arba kopūstiene, 
arba dar kuo nors. Bet tie velniai lordai, kurie sėdi Edinburge, 

įma tą degtinę, kopūstienę ir visa kita, kaušo šalto vandens, ir 
to Mums gaili, bet užtat mielai kapoja mums galvas, karia mus 
ir persekioja siundydami savo šunsnukius kareivius, ir plėšia, 
grobia ką nutverdami, lyg mes būtume kokie nusikaltėliai. Ne- 
pasakyčiau, kad tai man labai jau prie širdies. 

— Būtų per daug keista, jeigu tai jums patiktų, — atsakė 
Mortonas, užgniauždamas susijaudinimą. 

— Ir baisiausia,— toliau kalbėjo vargšas Kadis,— tie rau-. 
donšvarkiai taip suįžūlėjo, kad lenda prie mūsų merginų ir 
kaip niekur nieko jas vilioja iš mūsų. Man širdis ko neplyšo, 
kai šiandie per pusryčius, mums jojant pro Tilitadlemą, pama- 
čiau iš mūsų trobelės kamino verčiantis dūmus — žinojau, sve- 
timi Žmonės, o ne mamutė dabar ten sėdi priekrosny. Ir suvis 
širdis man plyšo, kai pamačiau, kaip tas galvijas Tomas Hali- 
dejus viešai bučiuoja Dženę Denison. Galva neneša, kaip tos 
moterys neturi gėdos, kad išdarinėja tokias kiaulystes; betgi 
jos visos lipte limpa prie raudonšvarkių. Aš ir pats rengiausi į 
kareivius, kad tik gaučiau Dženę; o gal negražu šitaip ją kone- 
veikti, gal dėl manęs leido ji Tomui maigyti kaspinus, įrištus 
į plaukus. 

— Dėl jūsų? — paklausė Mortonas, nejučia susidomėjęs 
Kadžio istorija, kuri staiga jam pasirodė nepaprastai panaši į 
jo paties likimą. 

— Taigi, pone Milnvūdai,— atsakė Kadis,— juk vargšiukė 
todėl ir meilinosi tam šunsnukiui (kad jis prasmegtų, jei gali- 
ma to linkėti), kad tik gautų prie manęs prieiti; ji pasakė, jog 
meldžia dievą manęs neapleisti, ir mėgino įsprausti saujon pi- 
nigų; galvą guldau, jog ten buvo daugiau kaip pusė jos algos 
ir dovaninių, nes visus kitus ji išleido nėriniams ir pažibams, 
kai anądien ėjo žiūrėti, kaip mes šaudome į „,papūgą“. 

— Ir jūs paėmėte tuos pinigus, Kadi? — paklausė Mortonas. 

— Ne, pone Milnvūdai, neėmiau; buvau toks kvailas, kad 
bloškiau juos atgal. Širdis neleido pamačius, kaip tas niekšas 
ją mergina ir bučiuoja. Ir kvailai padariau — juk pinigai pra- 
verstų ir mamutei, ir man pačiam, o ji vis tiek išmėtys juos 
visokiems niekniekiams ir skudurams. 

Stojo ilga tyla. Kadis tikriausiai graužėsi atsisakęs mylimo- 
sios dosnios dovanos, o Henris Mortonas tuo tarpu svarstė, kaip 
panelei Belenden pavyko įkalbėti lordą Evendeilą, kad šis už- 
btotų savo varžovą. 

Galbūt, kuždėjo jam pabudusios viltys, jis per daug skubo- 
tai ir klaidingai įvertino lordo Evendeilo jausmus. Ar turėjo jis 
teisę taip rūsčiai ją smerkti, jeigu ji, trokšdama išgelbėti jo gy- 

vybę, griebėsi apgaulės ir jaunajam bajorui suteikė viltį, kuriai 
nebuvo lemta išsipildyti? O gal ji kreipėsi į lordo Evendeilo 
taurumą, kuriuo šis garsėjo, ir, pažadinusi jo garbės jausmą, 
paskatino gelbėti laimingąjį varžovą? 

Vis dėlto nugirsti žodžiai nedavė jam ramybės ir tolydžio 
sukosi galvoje, it gyvatės geluonis skaudžiai kirsdami į pat 
širdį. 

„Ji viską dėl jo padarysl.. Argi įmanoma dar aiškiau išreikš- 
ti savo jausmą? Prabilęs meilės kalba, skaisčios mergaitės dro- 
vumas nemoka kategoriškiau išsakyti savo minties. Aš ją pra- 
radau, praradau amžinai ir negrįžtamai, ir dabar man nebelieka 
nieko kito, kaip keršyti už savo skriaudas, už visas tas nuo- 
skaudas, kurias kas valandą kenčia mano tėvynė.“ 

Kadį, matyt, irgi buvo apnikusios panašios mintys, tik ne 
tokios pakilios. Šiaip ar taip, netikėtai pusbalsiu jis paklausė 
Mortoną: 

— Kaip jūs manote, ar būtų negražu pasprukti nuo šitų 
vaikinų, jei tik pavyktų? 

— Ką jūs! — atsakė Mortonas.— Jei tik pasitaikys gera 
proga, aš tikrai jos nepraleisiu. 

— Labai malonu girdėti tokius žodžius, — tarė Kadis,— kas 
be ko, aš tik vargšas tamsus vaikinas, bet, man regis, ne tokio 
jau baisi nuodėmė ištrūkti iš jų nagų nors ir bloguoju, svarbu, 
kad būtų galima ką nors sugalvoti. Prireikus aš nepabijočiau ir 
kumščius paleisti į darbą, nors mano senoji šeimininkė tai pa- 
vadintų pasipriešinimu karaliaus valdžiai, 

— Aš priešinsiuos bet kuriai valdžiai žemėje,— pareiškė 
Mortonas,— tironiškai trypiančiai chartijos patvirtintas laisvo 
žmogaus teises; ir aš nutariau nesileisti, kad mane neteisėtai 
pasodintų į kalėjimą arba pakartų, ir dabar stengsiuos iš pasku- 
tiniųjų jėga ar gudrumu išsigelbėti iš tų Žmonių. 

— Šaunu, aš irgi taip manau, kad tik ištaikytume progą. Bet 
tos jūsų kalbos apie chartiją tinka tiktai tokiems kaip jūs, kurie 
iš ponų, o aš viso labo tik paprastas dvaro bernas, ir tiek. 

— Chartija, apie kurią aš kalbu, — tarė Mortonas,— gina 
visus škotus, netgi pačius menkiausius. Tai laisvė nuo botago 
ir vergijos pančių, paskelbta, kaip jūs pats galite perskaityti 
šventajame rašte, paties apaštalo Pauliaus?, ir ją privalo ginti 
kiekvienas, kuris gimė laisvas, tiek dėl savęs, tiek dėl savo 
tėvynainių. 

— Šit kaip, ponel — tarė Kadis.— Daug laiko praeitų, kol 
ledė Margerita ar mano mamutė surastų biblijoje tokius pro- 
tingus žodžius. Mano šeimininkė amžinai man kaldavo, jog cie- 

soriui privalu atiduoti tai, kas ciesoriaus+, o mamutė suvis iš- 
sikraustė iš galvos su savo presbiterionizmu. Aš apskritai nieko 
nenutuokiu prisiklausęs abiejų senių tauškalų; bet jeigu man 
pavyktų surasti džentelmeną, kuris paimtų mane tarnybon, die- 
važi, pasidaryčiau visai kitas žmogus; tikiuosi, jūsų malonybė 
prisiminsite šiuos mano žodžius, išėjęs iš kalėjimo, ir paimsite 
mane kamerdineriu. 

— Kamerdineriu, Kadi? — atsiliepė Mortonas.— Deja! Jums 
tai būtų netikusi vieta, net jeigu mudu būtume laisvi. 

— Suprantu, ką jūs turite galvoje: manote, jeigu jau aš toks 
kaimo bernas, tai žmonėse dėl manęs tik apsijuoksite. Tai va, 
įsidėmėkite: aš turiu gerą galvą ir suprantu viską iš vieno žo- 
džio, o to, kas daroma rankomis, mikliai išmokau, tik štai skai- 
tyti, rašyti ir skaičiuoti jau visai kas kita; bet užtat niekas taip 
nesugeba žaisti kamuoliu kaip aš, o kalaviju švaistausi ne ką 
blogiau už kapralą Inglį. Kaip niekur nieko praskelčiau jam 
kiaušą, nors ir joja toks orus iš paskos. O jeigu jūs iškeliausi- 
te svetur? — staiga paklausė jis, netikėtai pertraukdamas savo 
mintį. 

— Galimas daiktas,— atsakė Mortonas. 

— Tai va, aš neprašysiu jūsų nė skatiko. Matote, savo ma- 
mutę galėčiau įtaisyti pas jos vyresniąją seserį, tą niurzglią 
tetulę Megą, Galougeite, netoli Glazgo, ir, man regis, tenai 
niekas jos nesudegintų kaip raganos ir neleistų numirti iš bado, 
ir nepakartų kaip užkietėjusios vigės. girdėjau, miesto galva 
ten labai rūpinasi tokiais vienišais, apleistais vargšais. O mudu 
galėtume keliauti drauge ieškoti laimės kaip tose senose pasa- 
kose apie Džoką, milžinų nugalėtoją?. ir Valentiną ir Orsoną“; 
o paskui mudu grįžtume atgal į linksmąją Škotiją, kaip sakoma 
dainoje, ir aš vėl imčiausi arklo ir taip gražiai suarčiau našius 
Milnvūdo pūdymus, kur slėsnumoj, kad vien už pasižiūrėjimą 
nebūtų gaila pastatyti pintą gero vyno. 

— Bijau,— tarė Mortonas,— kad mudviem, mielasis Kadi, 
maža beliko vilties vėl imtis senų darbų. 

— Ką jūs, pone, ką jūs! — paprieštaravo Kadis.— Nevalia 
nuleisti galvos — juk kartais ir sudužęs laivas pasiekia krantą. 
Ką aš girdžiu? Kad aš nusprogčiau vietoje, jei mano senoji ma- 
mutė vėl nepradėjo pamokslauti! Iš balso suprantu, kada jinai 
ima berti šventojo rašto žodžius — sakytum, vėjas ūžauja pa- 
lėpėje; o štai ir Litauras prisidėjo. Viešpatie aukščiausias! Jeigu 
tik kareiviams pašoks pyktis, nudės ir vieną, ir kitą. ir mus 
draugę! 

Iš tikrųjų jųdviejų pašnekesį pertraukė už nugaros pasigir- 
dęs baisus klegesys unisonu suskambus pamokslininko ir senės 
balsams: vienas gaudė it fagotas, kitas čirpė lyg įtrūkęs smui- 
kas. Iš pradžių įmetėjusių kankinių porelė tik guodėsi gana 
santūriai skųsdamiesi ir piktindamiesi savo negandomis, bet 
įsikalbėję abu pradėjo vis karščiau reikšti jausmus ir pagaliau 
nebepajėgė tramdyti apmaudo. 

— Vargas, vargas, vargas jums, kraugeriai ir persekioto- 
jai!-— šaukė garbusis Gabrielius Litauras.— Vargas, vargas, 
vargas jums, ir dar prieš tai, kai bus nuplėšti antspaudai, su- 
griaudės trimitai ir bus išpilti rūstybės dubenys!? 

— Taip... taip... Tepajuosta jų prakeikti veidai, tenutrenkia 
juos dievo ranka paskutiniojo teismo dieną! — lyg aidas atsi- 
liepė šaižus Mozos altas, toje fugoje atliekąs antrojo balso 
partiją. 

— Iš tiesų sakau jums,— toliau šaukė pamokslininkas,— 
jūsų žygiai ir jūsų antpuoliai, jūsų arklių prunkštimas ir jų iš- 
didūs šuoliai, jūsų kruvinos, žvėriškos ir nežmoniškos piktada- 
rybės, jūsų pastangos užgniaužti, numarinti ir ištvirkinti nelai- 
mingųjų dievo tvarinių sąžinę piktžodžiavimais, netikromis 
priesaikomis bei pasibjaurėtinomis pagundomis — visa tai kyla 
iš žemės į dangų nelyginant šlykštus ir niekšingas šventenybės 
išniekintojo kauksmas ir artina rūstybės ir atpildo valandą. 
Krun... krun... krun...— Ir kosulio priepuolis nutraukė jo žodžių 
srautą. 

— O aš sakau,— šaukė Moza tuo pačiu tonu ir beveik kartu 
su pamokslininku, — nors į senatvę ir kvapo pritrūksta, ir du- 
sulys smaugia, ir arklys krato risnodamas... 

— Velniai rautų! Kad jie bent leistųsi šuoliais,— tarė Ka- 
dis.— Tada norom nenorom ji gautų prikąsti liežuvį. 

— Nors ir esu sena, ir kvapo trūksta,— toliau klykavo Mo- 
za,— vis dėlto nenustosiu liudyti ir kelti balso prieš atskalūnus, 
išdavikus, eretikus ir nukrypėlius nuo tikrojo tikėjimo... Prieš 
skriaudikus ir visus tuos, kurie nusipelnė dievo rūstybės! 

— Patylėki, meldžiu tave, geroji moterie, patylėki,— kal- 
bėjo pamokslininkas, galų gale atsigavęs po baisaus kosulio 
priepuolio ir pamatęs, jog Moza užbėga jam už akių su savo 
prakeikimais,— patylėki ir neatimki žodžio iš altoriaus tarno 
lūpų... Aš kalbėsiu... Aš keliu savo balsą ir sakau jums, jog 
nespės pasibaigti šis spektaklis, taigi, nespės nusileisti saulė, 
ir jūs patirsite, kad nei niekšingas Judas, jūsų vyskupas Šar- 
pas, jau nukeliavęs ten, kur jam dera būti, nei šventvagis Ho- 
lofernas, kraugerys Kleiverhausas, nei išpuikėlis Diotrefis, 

tasai jaunuolis Evendeilas, nei gobšusis palaidūnas Demasė, 
jūsų vadinamas seržantu Bosvelu, kuris pasigrobia iš vargšės 
našlės paskutinį varioką ir visa, ką tiktai suranda jos podėlyje, 
nei jūsų karabinai, nei pistoletai, nei kalavijai, nei arkliai, nei 
balnai, kamanos, nei paspręstės, nei žąslai, nei maišai su avį- 
zomis, kuriomis šeriate arklius, neapgins jūsų nuo strėlių, nu- 
drožtų jums, ir nuo kilpinio, kurio timpa jau įtempta į jus. 

— Žinoma, neapgins—lyg aidas kartojo Moza,— jie at- 
stumtieji, visi kaip vienas... šluotos, tinkamos nebent įmesti į 
ugnį, iššlavus šiukšles iš dievo namų... botagai, nuvyti iš vir- 
velių, plakti tiems, kurie alksta ir trokšta šios žemės gėrybių 
ir dailių apdarų labiau nekaip kryžiaus ir sandoros, tačiau, darbą 
padarius, jie pravers tik kaip raišteliai šėtono kurpėms su- 
varstyti. 

— Tegu mane skradžiai, — tarė Kadis, kreipdamasis į Mor- 
toną, — o vis dėlto, man regis, mamutė pamokslauja ne ką blo- 
giau už dievo tarną!.. Tik gaila, kad jis persišaldęs: tik įsivaro, 
kad net gražu klausytis, ir užpuola kosulys; kas be ko, ilgas 
pasijodinėjimas šįryt neišėjo jam į sveikatą. Antraip, velniai 
jį rautų, savo riksmu užgožtų mamutės balsą ir pats vienas 
"gautų atsakyti už viską... Laimė, kad kelias akmenuotas ir ka- 
reiviai, kanopoms dundant, nelabai girdi, ką juodu ten paisto; 
o štai išjosime į taką, kur žemė minkšta, tada jie mums paro- 
dys, kur pipirai auga. 

Kadžio prielaidos netrukus pasitvirtino. Kol kanopų dunk- 
sėjimas kieta akmenuota žeme slopino belaisvių balsus, karei- 
viai beveik jų nepaisė, bet pagaliau kelias išėjo į kemsynus, 
kur abiejų ištikimųjų presbiterionų prakeikimams nebepritarė 
išganingas akompanimentas. Ir iš tikrųjų, vos tik arkliai pra- 
dėjo bėgti viržiais ir žalia žole apaugusia dirva, Gabrielius Li- 
tauras vėl garsiai sududeno: „Taigi, esu kaip dykumų pelika- 
nas..."—,,O aš,— atsiliepė Moza,— nelyginant vienišas paukštis 
ant stogo"?, kai kapralas, jojąs iš paskos, suriaumojo: 

— Ei jūs! Prikąskite liežuvius, po šimts velnių, kitai> 
įsprausiu jums žąslus į nasrus. 

— Aš neklausau bedievio įsakymų,— nenusileido Gabrie- 
lius. 

— ir aš neklausau,— atsiliepė Moza,—ką man įsakinėja 
molinio žemės indo šukė!?, nors ji ir nudažyta tokia pat rau- 
dona spalva kaip Babelio bokšto plyta ir vadina save kapralu. 

— Halidejau! — sušuko kapralas.— Gal turi kartais, bičiuli, 
gerą brūzgulį?.. Reikia jiems užkimšti snukį, kol nenuvarė mūsų 
į kapus su savo kalbomis, 

Tačiau Halidejus nespėjo atsakyti ir imtis priemonių kap- 
ralo pageidavimui išpildyti, nes kelyje pasirodė dragūnas, ku- 
ris šuoliais prilėkė prie seržanto Bosvelo, jojančio toli — savo 
būrio priešaky. Išklausęs įsakymą, Bosvelas beregint pasuko 
atgal, paliepė suglausti gretas, paraginti arklius ir joti toliau 
tyliai ir atsargiai, nes netrukus susidursią su priešu. 


PENKIOLIKTAS SKYRIUS 
SUSIDŪRIMAS 


Kaip būtų gera Ir kilnu 
Krauju nelaistyti kalnų 

Ir šią nesantarvę lemtingą 
Išspręsti tauriai ir taikingai, 
Derybom ir sutartimi, 

O ne kardu ir ugnimi!. 


Baileris 


Arkliams pradėjus kabinti šuoliais, ištikimiems tikėjimo gynė- 
jams netrukus užėmė kvapą, ir norom nenorom jie turėjo nu- 
tilti. Jau daugiau kaip mylią šuoliavo būrys atvira vietove, 
palikęs užpakalyje giraites, lydėjusias jį visą kelią po to, kai 
pasibaigė Tilitadlemo miškai. Šen bei ten siaurų raguvų šlai- 
tuose matei vienišus beržus ir ąžuolus, o kur ne kur kūpsojo 
tų medžių guotai. Bet ir jie pamažėl dingo, ir prieš raitelius 
nusidriekė tuščia neapžvelgiama lyguma, tolumoje pereinanti 
į nykias, tamsiais viržiais apaugusias kalvas, išraižytas gilių 
griovų, kur žiemą kunkuliuodavo audringi srautai, o vasarą ne- 
paprastai plačia vaga srovendavo menki upeliukai, vingiuoda- 
mi tarp krūsnių žvirgždo ir akmenų -- žiemos gaivalų pėdsa- 
kų —ir primindami švaistūnus,  nuskurdusius ir išsigimusius 
po nežaboto ūžavimo ir pinigų blaškymo. Tas negyvenamas 
kraštas, rodos, tiesėsi į akimi neapmetamus tolius, netekęs di- 
dybės, netekęs netgi rūstumo, savito atšiauriems kalnams, ir 
vis dėlto stulbino savo platybe, nepalyginama su palaimintos 
žemės sklypeliais, įdirbtais per didelį vargą ir pritaikytais 
žmogaus poreikiams tenkinti, darydamas nepakartojamą įspū- 
dį stebėtojo vaizduotei ir piršdamas mintį apie gamtos visaga- 
lybę ir nepelnytai išliaupsintą žmogaus galią savaip tvarkyti 
pasaulį, įveikti orų užgaidas bei dirvos nederlingumą. 

Tokie bekraščiai tyrai nepaprastai veikia protą, keldami 
vienatvės pojūtį netgi tiems, kurie keliauja būriais, — toks 
menkas atrodo žmogus, atsidūręs neapžvelgiamoje dykynėje. 
Juk ir tūkstantinis karavanas Afrikos -ar Arabijos smėlynuose 
gali pasijusti atskirtas nuo viso pasaulio, nors tokio jausmo 
nepatiria vienišas keliauninkas, žygiuojantis gražiai įdirbta ir 
žydinčia vietove. 

Štai kodėl Mortonui lyg ir atlėgo širdis, per pusę mylios 
pastebėjus raitininkų pulką, kuriam priklausė ir jų apsaugos 
būrys, stačiu vingiuotu taku kylantį iš lygumos į kalvas. Kai 
dragūnai traukė siaurais keliais, jų atrodė gana daug, dar įspū- 
dingesnis vaizdas buvo, kai jie šmėkščiojo šen bei ten tarp 
medžių, bet dabar jų tarytum sumažėjo, nes buvo kaip ant 
delno ir bekraštėje laukų platybėje visa ši raitelių vora, iš lėto 
šliaužianti į kalną, panėšėjo veikiau į jaučių kaimenę negu į 
kariuomenę. Ji atrodė niekingai menka ir visai nekovinga. 

„Dievaži, — mąstė  Mortonas,— tokioms  menkoms  pajė- 
goms saujelė narsuolių šiuose kalnuose gali užtverti bet kokią 
perėją, aišku, jeigu drąsa prilygtų entuziazmui." 

Taip jam svarstant, jų apsaugos būrys pasivijo ginklo drau- 
gus, ir, Kleiverhauso vorai dar nepasiekus kalvos viršūnės, 
Bosvelas su savo užpakaline sauga ir belaisviais susijungė, 
tiksliau pasakius, beveik susijungė su pulkininko Grejemo va- 
dovaujamomis pagrindinėmis jėgomis. Žygiuodama be galo keb- 
liu, vienur nepaprastai stačiu, kitur klampiu keliu, vora vos 
stūmėsi į priekį, o ypač sunku buvo paskutinėms gretoms, nes, 
praėjus pagrindinėms jėgoms, ten, kur takas driekėsi per pel- 
kėtą vietovę, žemė virto bedugne liūgyne, ir galiniai dragūnai 
turėjo sukti į šalį ir ieškoti patikimesnio kelio. 

Tokiais atvejais garbiojo Gabrieliaus Litauro ir Mozos He- 
drik kančios dar padidėdavo, nes šiurkštūs apsaugos kareiviai, 
nepaisydami pavojų, gresiančių tokiems nepatyrusiems raite- 
liams, versdavo juos šuoliuoti per griovius bei duobes arba 
varydavo arklius tiesiai per liūnus ir klampynes. 

— Su dievo pagalba peršokau mūrą aukščiausią!? — suriko 
vargšė Moza, kai jos arklys, dragūnų paragintas, vienu šuoliu 
perlėkė per apleisto avių aptvaro tvorą; atliekant tą žygdarbį, 
kykas nukrito jai nuo galvos, ir žili plaukai išsidraikė ant 
pečių. 

— Įklimpau į gilią dumblynę, nėra man kur kojos atremti. 
Vandens gelmėse atsidūriau, virsta per mane vilnys!3— sušu- 
ko Litauras tuo metu, kai jo arklys iki pat papilvės įsmuko į 

vieną iš tų versmių, kurių vandenys tvindo pelkes; dumblai 
žliaugė bėdos ištikto pamokslininko veidu ir drabužiais. 

Tie šauksmai sukėlė griausmingą dragūnų juoką, bet netru- 
kus prasidėjo tokie įvykiai, jog visi turėjo surimtėti. 

Pirmosioms pulko gretoms jau beveik pasiekus mūsų minė- 
tos skardžios kalvos viršūnę, staiga ant keteros pasirodė du ar 
trys raiteliai, žvalgybon pasiųsti vyrai iš priešakinės saugos 
būrio, ir šuoliais leidosi savųjų link; sprendžiant iš apsiputoju- 
sių arklių, jie kaip įmanydami spruko nuo priešo. Iš paskos iš- 
nėrė penki ar šeši raiteliai, ginkluoti pistoletais ir kalavijais; 
pastebėjęs artėjantį leibgvardiečių pulką, jie sustojo kalvos 
viršūnėje. Du iš jų, turėję karabinus, nulipo nuo arklių, ramiai 
ir neskubėdami nusitaikė į pirmąją gretą ir iššovė sužeisdami 
du kareivius, vieną iš jų sunkiai. Paskui jie įšoko į balną ir 
dingo už keteros, pasitraukė taip šaltakraujiškai, nėmaž nepa- 
būgę, išvydę artėjant stiprias pajėgas, nes, ko gero, jautė čia 
pat esant stiprią paramą. Šis įvykis sustabdė visą raitininkų 
pulką, ir, kol Kleiverhausas klausėsi žvalgo, kaip priešakinė 
sauga traukėsi pagrindinių jėgų link, lordas Evendeilas pakilo 
į priešo raitelių ką tik paliktą kalvos viršūnę, o majoras Ala- 
nas, kornetas Grejemas ir kiti karininkai išvedė pulką iš ne- 
patogios pozicijos ir išskleidė kalvos šlaite dviem gretomis to- 
kia tvarka, kad antroji remtų pirmąją. 

Buvo įsakyta pulti; po kelių minučių pirmoji greta atsidūrė 
ant keteros, nuo kurios atsivėrė vaizdas į priešais esantį šlai- 
tą. Antroji greta pajudėjo paskui pirmąją, o joms iš paskos — 
užpakalinė sauga su belaisviais; dabar Mortonas ir jo nelaimės 
draugai aiškiai išvydo, kokias kliūtis teks įveikti puolančiam 
Kleiverhauso pulkui, 

Priešinis kalvos šlaitas, kuriame išsidėstė karaliaus leib- 
gvardija, kokį ketvirtadalį mylios ėjo žemyn nuolaidžiu lauku, 
vietomis gana nelygiu, bet vis dėlto tinkamu kautynėms raiti- 
ninkų rikiuote, o apačioje prasidėjo pelkėta plynė, per visą 
ilgį perkirsta lyg natūralios raguvos, lyg gilaus versmėto nulei- 
džiamojo kanalo su vandens sklidinais griovials iš kraštų; abi- 
pus kanalo telkšojo durpyno iškasos ir šen bei ten vešėjo že- 
maūgiai alksniai, taip pamėgę drėgmę, jog ten, kur liesa žemė 
ir stovintis vanduo, Kerojo krūmais, neišgalėdami išaugti į tik- 
rus medžius. Kitapus raguvos, arba kanalo, plynė vėl kilo 
aukštyn į viržiais apaugusią kalvą, o pačioje atšlaitėje stovėjo 
žūtbūtinei kovai pasirengę maištininkai, užtverdami priešui 
kelią per tą kliūčių išraižytą vietovę ir per kanalą, dengiantį 
juos iš priekio. 

Jų pėstija buvo išsidėsčiusi trimis gretomis. Pirmoji, paken- 
čiamai apsiginklavusi šaunamaisiais ginklais, stovėjo priešaky, 
prie pat raisto krašto, tad jos ugnis galėjo pridaryti didelių 
nuostolių karaliaus raitininkams, jeigu -jie leistųsi nuo atviro, 
priešais esančio šlaito; beje, ugnis būtų dar pražūtingesnė, jei 
kareiviai mėgintų pulti pelkėta plyne. Už pirmosios gretos sto- 
vėjo būrys ietininkų priešakiniams paremti, jei dragūnams vis 
dėlto pavyktų forsuoti raistą. Toliausiai buvo išsidėsčiusi tre- 
čioji greta — valstiečiai su dalgiais, statmenai įtvertais į mie- 
tus, su šakėmis, iešmais, vėzdais, brūkliais, žeberklais ir kito- 
kiais žemės ūkio padargais, rūstybės protrūkyje paverstais ka- 
ro ginklais. Abiejuose pėstijos sparnuose, tik truputį atokiau 
nuo raisto, kad po kojomis būtų sausa ir tvirta žemė, prireikus 
grumtis su priešų, jeigu jam pavyktų prasiveržti, stovėjo po 
nedidelį būrį raitininkų, kurie apskritai buvo prastai apsigink- 
lavę, o arklius turėjo visai netikusius, bet užtat visi degte degė 
ryžtu kovoti už teisybę, nes buvo smulkūs dvarininkai arba 
pasiturintys ūkininkai, galėję sau leisti prabangą išvykti į žygį 
raiti. Tie, kurie ką tiktai vijosi karaliaus pajėgų priešakinę 
saugą, dabar iš lėto jojo saviškių link. Tik tie keli žmonės ir 
atrodė gyvi visoje sukilėlių kariaunoje. Kiti stovėjo nejudėda- 
mi, tvirti, nelyginant pilki akmenys, išmėtyti po viržynus. 

Sukilėlių iš viso buvo apie tūkstantį vyrų, bet užtat raite- 
lių — ne daugiau kaip šimtas, ir tik pusė jų pakenčiamai apsi- 
ginklavusių. Tačiau sukilimo vadai visas viltis dėjo į patogią 
poziciją, apsisprendimą žūti ar būti, jėgų persvarą, o svarbiau- 
sia —į karštą entuziazmą, tikėdamiesi, jog visa tai su kaupu 
išlygins ginkluotės, aprūpinimo ir karinio patyrimo stoką. 

Maištininkų kariaunos užnugaryje, kalvos šlaite, buvo ma- 
tyti moterų ir netgi vaikų, kurie atėjo į šiuos tyrus, tikėdami 
saviškiais ir neapkęsdami persekiotojų. Jie, rodos, susibūrė 
čionai stebėti mūšio, kuris turėjo nulemti tiek jų pačių, tiek jų 
tėvų, vyrų ir sūnų likimą. Nelyginant senovės germanų genčių 
Moterys skardžiais klyksmais jos pasitiko priešų gretas, sutvis- 
kusias ant priešinės kalvos keteros, tarsi ragindamos saviškius 
kovoti iki paskutiniosios už tuos, kurie jiems brangesni už gy- 
vybę. Šie šauksmai, matyt, įkvėpė maištininkus, ir griausmin- 
gas valio, nusiritęs gretomis, kai tik pasirodė kareiviai, paskel- 
bė, kad sukilėliai pasiryžę grumtis iki paskutinio kraujo lašo. 

Kleiverhauso raitininkams sustojus ant kalvos, įžūliai ir ka- 
ringai sugaudė jų trimitai ir litaurai, grūmodami ir mesdami 
iššūkį priešui, ir tas garsas nuskardėjo tyruose it galingas 
Iūstybės angelo balsas. Atsiliepdami į jį, persekiojamieji sutar- 

tinai ir iškilmingai sugiedojo du pirmuosius septyniasdešimt 
šeštosios psalmės posmus pagal škotų bažnyčios priimtą redak- 
ciją, nuskambėjusius kaip didingas himnas: 


Garsus Judo žemėje dievas, 
Jo pastogė yra Salemė, 

Jo vardas didus Izraely, 

Jo būstas Siono kalne. 


Sulaužė strėles jis šveitriąsias, 
Kalavijus, kardus ir skydus, 

Atėjai tu čionai kaip galiūnas, 
Didingesnis už kalnus aukštus. 


Po šių posmų nuskambėjo griausmingas ar veikiau iškilmin- 
gas šauksmas; paskui, po valandėlę trukusios tylos, maištininkai 
užgiedojo kitus posmus, lyg pranašaudami, jog būsimose grum- 
tynėse priešų laukia tokia pat neišvengiama žūtis, kokia ištiko 
asirus: 


Tu Įveikei širdį narsuolių, 
Amžinu jie užmigo miegu, 
Tu parbloškei žemėn galiūnus, 
Ir paliko visi be jėgų. 


O dieve Jokūbo, tik kartą 
Pagrūmojai jiems savo ranka, 
Žirgai jų ir karo vežimai 
Tuoj sustingo kautynių lauke. 


Paskui vėl nuskambėjo toks pat šauksmas, ir stojo kapų tyla. 

Kol ta iškilminga giesmė, ištrūkusi iš tūkstančių lūpų, skar- 
dėjo nykiose kalvose, Kleiverhausas įdėmiai žvalgė vietovę ir 
maištininkų rikiuotę, pritaikytą priešo puolimui atremti. 

— Tarp tų prasčiokų,— tarė jis,— tikriausiai yra senų karei- 
vių — netašyti kaimiečiai vargu ar gebėtų pasirinkti tokią po- 
ziciją. 

— Kiek teko girdėti, su jais yra Berlis,— atsiliepė lordas 
Evendeilas,— taipjau Hakstonas iš Ratileto, Patonas iš Medou- 
hedo, Klelandas ir dar vienas kitas, išmanąs karo reikalus. 

— Taip ir maniau, — toliau kalbėjo Kleiverhausas,— pamatęs, 
kaip švankiai jų raiteliai peršoko per kanalą, grįždami į savo 
poziciją. Nesunku buvo suprasti, jog tarp jų yra patyrusių ap- 
skritagalvių raitininkų, tų tikrų senosios Sandoros išperų. Mums 

teks veikti ne tik drąsiai, bet ir labai apdairiai. Evendeilai, su- 
šaukite karininkus prie ano gūbrio. 

Jis nujojo prie samanomis apžėlusio. akmens, tikriausiai ko- 
kio nors gilios senovės keltų vado antkapio, ir, nuaidėjus ko- 
mandai: „Karininkai, į priekį!“, visi susibūrė aplink pulkininką. 

— Aš sukviečiau jus, džentelmenai, anaiptol ne į oficialią 
karo tarybą, — tarė Kleiverhausas,— nes niekada neužkrausiu ki- 
tiems atsakomybės, kuri pagal padėtį tenka man vienam. Aš tik 
norėjau sužinoti jūsų nuomonę, pasilikdamas sau teisę vadovau- 
tis savąja, kaip tai daro diduma žmonių, prašančių patarimo. 
Taigi, ką pasakysite jūs, kornete Grejemai? Ar mums verta pulti 
tą kaukiančią gaują? Jūs visų jauniausias ir karščiausias, tad 
jums ir priklauso pirmas žodis. 

— Man patikėta garbė saugoti leibgvardijos kovinę vėlia- 
vą,— atsakė kornetas Grejemas,— o ji niekada, kol plaka mano 
širdis, nebėgs nuo maištininkų. Todėl aš sakau: pulti dėl dievo 
ir karaliaus! 

— O ką pasakysite jūs, Alanai? — toliau klausinėjo Kleiver- 
hausas.— Evendeilas toks kuklus, kad jo nieku gyvu nepriversi 
kalbėti, kol jūs netarsite savo žodžio. 

— Tų šaunuolių,— atsakė majoras Alanas, senas prityręs rai- 
tininkas,— kiekvienam iš mūsų tenka po tris, o gal net po ketu- 
ris. Nemanau, jog atvirame lauke jų būtų per daug, bet jie už- 
ėmė be galo patogią poziciją ir, man regis, nelinkę jos apleisti. 
Todėl esu kitos nuomonės negu kornetas Grejemas ir siūlau pa- 
sukti atgal į Tilitadlemą, užimti kelią tarp kalvų ir prašyti pa- 
stiprinimo — Glazge stovi lordo Roso pėstininkų pulkas. Taip 
mes atkirsime juos nuo Klaido slėnio, ir tuomet arba jie ryšis 
palikti savo įtvirtinimus ir stoti į kovą mums palankiomis są- 
lygomis, arba, jeigu jie nesitrauks iš ten, mes pulsime juos, kai 
tik ateis pėstija; jos remiami, mes galėsime energingai imtis 
karo veiksmų tarp visų tų raistų, liūnų ir griovių. 

— Tai bent pasakė! — sušuko jaunasis kornetas.— Argi taip 
jau svarbu patogi pozicija, jeigu ją užima gauja psalmes giedan- 
čių, nukaršusių davatkų? 

— Jeigu vyras gerbia savo bibliją ir psalmyną,— nesutriko 
majoras Alanas, — dėl to jis grumiasi anaiptol ne blogiau. Tie 
šaunuoliai įrodys, kad jie kieti kaip plienas. Jau nuo seno juos 
pažįstu. 

— Jų sniaukrojantis giedojimas,— tarė kornetas,— primena 
mūsų majorui lenktynes prie Danbaro *. 

— Jaunuoli, jeigu jums būtų tekę dalyvauti tose lenktynė- 
se,— atšovė Alanas, — jūs prisimintumėte jas iki grabo lentos. 

— Gana, džentelmenai, gana, — pertraukė juos Kleiverhau- 
sas,— radote vietą ginčytis. Aš paklausyčiau jūsų patarimo, ma- 
jore Alanai, jeizu nenaudėliai žvalgai (jie dar bus deramai nu- 
bausti) būtų laiku davę žinią apie priešo pajėgas ir pozicijas. 
Bet mes išsiskleidėme prieš juos kautynių rikiuote, ir leibgvar- 
dijos atsitraukimas būtų palaikytas nepasitikėjimu savo jėgo- 
mis, o tai sukeltų maištą visame vakarų krašte. Tuo atveju mes 
ne tik negalėtume tikėtis lordo Roso paramos, bet esu tikras, 
kad mes apskritai būtume atkirsti vieni nuo kitų, netgi nespėję 
sutelkti savo pajėgų. Atsitraukimas turėtų tokių pat pražūtingų 
padarinių karaliaus valdžiai kaip ir pralaimėjimas. Na, o apie 
mūsų gyvybei gresiantį pavojų, tvirtai tikiu, džentelmenai, jūs 
nė vienas negalvojate. Per raistus turėtų būti takai, ir jais mes 
prasiveršime, o kai po kojomis bus tvirta žemė, manau, nė vie- 
nas leibgvardietis nesuabejos, kad mūsų ne tokie jau gausūs 
eskadronai sutrins į dulkes tuos parako neuosčiusius prasčiokus, 
nors jų būtų ir antra tiek. O ką jūs pasakysite, lorde Evendeilai? 

— Mano kuklia nuomone,— atsiliepė lordas Evendeilas,— 
nors ir kuo baigtųsi mūšis, svarbu, kad nebūtų didelio kraujo 
praliejimo; mes neteksime nemaža šaunių bendražygių ir, gali- 
mas daiktas, būsime priversti nukauti daug tų paklydėlių, o juk, 
šiaip ar taip, jie škotai ir jo didenybės karaliaus Karolio valdiniai 
kaip ir mes. 

— Maištininkai! Maištininkai, neverti škotų ir valdinių var- 
dol — sušuko Kleiverhausas.— Bet sakykite, milorde, kokia jūsų 
nuomonė šiuo klausimu? 

— Pradėti derybas su tais tamsiais ir vadų suklaidintais žmo- 
nėmis,— atsakė jaunasis lordas. 

— Derybas! Su maištininkais, pakėlusiais ginklą! Kol aš gy- 
vas, to niekada nebus! — pareiškė pulkininkas. 

— Šiaip ar taip, galima nusiųsti pas juos trimitininką ir par- 
lamentarą, pasiūlyti jiems sudėti ginklus ir išsiskirstyti, — tarė 
lordas Evendeilas,— ir pažadėti, kad jiems bus atleista. Ne kartą 
esu girdėjęs, jei būtume taip padarę prieš mūšį prie Pentlendo 
kalvų ?, būtų pralieta kur kas mažiau kraujo. 

— Gerai,—tarė Kleiverhausas,— o kas, po velnių, išdrįs 
kreiptis su tokiais pasiūlymais į tuos užsispyrusius ir įtūžusius 
fanatikus? Jie nepripažįsta karo įstatymų. Jų vadai, prikišę na- 
gus prie Sent Endriu arkivyskupo nužudymo, kariauja su virve 
ant kaklo ir tyčia nukaus mūsų parlamentarą, kad ištikimo val- 
dinio krauju suteptų savo šalininkus ir atimtų iš jų viltį pelnyti 
malonę, kurią jie patys amžinai yra praradę. 

— Jums leidus aš kreipsiuos,— tarė Evendeilas.— Aš dažnai 
esu rizikavęs savo gyvybe, liedamas kitų kraują, tad leiskite 
surizikuoti dar kartą, idant būtų išgelbėta kitų žmonių gyvybė. 

— Ne, aš jūsų nesiųsiu su tokiu pavedimu,— nesutiko Klei- 
verhausas.— Dėl titulo ir visuomeninės padėties jūsų gyvybė 
pernelyg brangi, ir jūsų mirtis turėtų sunkių padarinių visai 
šaliai, ypač mūsų laikais, kai dori įsitikinimai — itin retas da- 
lykas. Štai mano brolėnas Dikas Grejemas: jis nebijo nei švino, 
nei plieno, lyg pats šėtonas būtų jį apdovanojęs apsauginiais 
šarvais, kaip ir jo dėdę, tų fanatikų žodžiais tariant. Trimitinin- 
ko lydimas, su balta vėliava rankoje jis nujos prie pelkės krašto 
ir pamėgins įtikinti tuos maištininkus sudėti ginklus ir išsiskirs- 
tyti. 

— Mielu noru, pulkininke,— atsiliepė kornetas.— Aš pririšiu 
prie ieties galo savo kaklajuostę, kuri man atstos baltą vėlia- 
vą,—tie nevidonai kol gyvi nėra matę vėliavos iš tokių plo- 
nyčių Flandrijos nėrinių. 

— Pulkininke Grejemai,— tarė Evendeilas jaunajam karinin- 
kui rengiantis vykdyti pavedimą, — šis jaunuolis — jūsų brolėnas 
ir, ko gero, drauge jūsų įpėdinis. Dėl dievo meilės, leiskite vykti 
man. Aš pasiūliau, aš ir privalau rizikuoti savo galva. 

— Jeigu jis būtų netgi mano vienintelis sūnus, — atsakė Klei- 
verhausas,— vis tiek laikyčiau neleistina tokiomis aplinkybėmis 
tausoti jo gyvybę. Manau, mano jausmai ir simpatijos niekada 
netrukdė ir netrukdys vykdyti savo tarnybinės pareigos. Jei 
Dikas Grejemas žus, jo mirtis man vienam užduos širdį; jei 
krisite jūs, nukentės karalius, o drauge su juo ir visa Škotija. 
Tad, džentelmenai, prašom skirstytis į savo vietas. Jei pasiū- 
lymas nebus priimtas, mes nedelsdami puolame. Ir, kaip įrašytą 
senajame Škotijos herbe, tegu dievas saugo teisųjį) 


ŠEŠIOLIKTAS SKYRIUS 
MUŠIS 


Čia griaudėja kovos aidai, 
Kryžiuojas vėzdai ir kardai!. 


Hudibrasas 
Kornetas Ričardas Grejemas leidosi nuo kalvos su improvizuota 
vėliava rankoje, švilpaudamas dainelę ir į jos taktą šankindamas 


puikiai išmankštintą žirgą. Iš paskos jojo trimitininkas. Penki 
ar šeši raiteliai, iš pažiūros karininkai, atsiskyrė nuo pręsbite- 

rionų kariaunos sparnų ir, susirinkę centre, per klampynę pri- 
jojo kiek galėdami arčiau kanalo, kertančio žemumą. Laikyda- 
masis priešinio pelkės krašto, to būrelio link savo žirgą varė 
kornetas Grejemas, į kurį dabar krypo abiejų stovyklų žvilgs- 
niai; nemenkinant nei vienų, nei kitų drąsos, galima daryti prie- 
laidą, jog abi pusės vienodai troško, kad šiuo žygiu būtų iš- 
vengta kraujo praliejimo nepermaldaujamai artėjančio mūšio 
lauke. 

Sustabdęs žirgą priešais tuos, kurie, išjoję pasitikti parla- 
mentaro, tarsi prisiėmė priešo kariaunos vadų vaidmenį, korne- 
tas Grejemas įsakė trimitininkui trimituoti signalą pradėti de- 
rybas. Sukilėliai neturėjo trimitininkų, kad galėtų deramai at- 
sakyti, tad vienas iš jų suriko aiškiu ir skardžiu balsu, klausda- 
mas, ko jis atjojęs prie jų pozicijos. 

— Pasiūlyti jums karaliaus ir pulkininko Džono Grejemo 
Kleiverhauso, Škotijos garbingosios Slaptosios tarybos ypatin- 
gojo įgaliotinio, vardu sudėti ginklus ir paleisti savo šalininkus, 
kuriuos sukurstėte maištauti prieš dievo, karaliaus ir mūsų ša- 
lies įstatymus, — atsakė kornetas. 

— Grįžk pas tuos, kurie tave siuntė, — tarė vienas sukilėlių 
vadas, — ir pasakyk, jog mes ėmėmės ginklo gindami sutryptą 
Sandorą ir persekiojamą bažnyčią; pasakyk, jog mes atsižadame 
pasileidusio ir klastingo Karolio Stiuarto, jūsų vadinamo kara- 
lium, kaip jis atsižadėjo Sandoros, nors ne kartą buvo davęs 
priesaiką visa savo galia siekti, kad būtų vykdomi visi jos straip- 
sniai, siekti visomis jėgomis, nuosekliai ir nuoširdžiai, diena 
dienon visą savo gyvenimą, ir neturėti kitų priešų kaip San- 
doros priešus ir kitų draugų kaip jos draugus. Tačiau, užuot 
laikęsis priesaikos, kurios liudytojais šaukėsi dievą ir angelus, 
pirmučiausia, vos tik grįžęs į Anglijos ir Škotijos karalystę, 
niekšingu aukščiausiosios valdžios aktu begėdiškai užgrobė ne- 
aprėžto valdovo sostą ir be teismo, tardymo ir bylų nagrinėjimo 
ištrėmė šimtus garsių ir dorų dievo žodžio skelbėjų, išplėšdamas 
gyvybės duonos kąsnį iš alkstančiųjų burnos, iš tų nelaimingų 
būtybių, ir prievarta užkimšdamas jiems gerklę šleikščiu, prės- 
ku, beskoniu, drungnu mutiniu, kurį sutaisė keturiolika netikrų 
prelatų ir jų statytiniai, beširdžiai parsidavėliai, palaižūnai ir iš- 
tvirkėliai, darantys gėdą žmonių giminei. 

— Aš atvykau čionai ne jūsų pamokslų klausyti,— atsiliepė 
karininkas,— o be jokių kalbų sužinoti, ar išsiskirstysite, jeigu 
jums visiems, išskyrus Sent Endriu arkivyskupo žudikus, bus 
dovanota malonė, ar lauksite, kol jus nušluos nuo žemės jo di- 
denybės kariuomenė, pasirengusi nedelsdama stoti į kovą. 

— Jeigu jau be jokių kalbų,— atsakė tas pats žmogus, — 
tad žinoki, jog mes čia esame su kalaviju prie šalies, kaip ir 
tinka vyrams, einantiems nakties sargybą. Visi mes priimsime 
tą pačią dalią kaip lygūs broliai. Tegu kraujas to, kas stoja prieš 
mūsų teisybę, krinta ant jo paties galvos. Tad grįžki pas tuos, 
kurie tave siuntė, ir tegu dievas atveria akis ir jiems, ir tau, 
idant išvystumėte, kokiais klaidžiais keliais jūs einate. 

— Kuo jūs vardu? — paklausė kornetas, lyg prisiminęs, jog 
kažin kur jau buvo susitikęs ir netgi kalbėjęs su tuo žmogum.— 
— Ar jūs ne Džonas Balfuras Berlis? 

— O kad ir taip, — atsiliepė tas, — ką tu jam gali pasakyti? 

— Tik tai, — tarė kornetas,— jog malonė, mano žadėta kara- 
liaus ir mano vado vardu, jums nebus suteikta, ir siūlau ją ne 
jums, o štai tiems paprastiems kaimo žmonėms; be to, esu siųs- 
tas vesti derybų ne su jumis ir ne su tokiais kaip jūs. 

— Tu, vaikine, turbūt dar naujokas kariuomenėje, — atsilie- 
pė Berlis,— ir menkai išmanai savo amatą, nes tau derėtų ži- 
noti, jog parlamentaras, siūlantis paliaubas, gali vesti derybas su 
priešo kariuomene tik per jos karininkus; pažeidęs šią sąlygą, 
jis netenka neliečiamumo teisės. 

Taip taręs, Berlis nusimetė nuo peties karabiną ir paėmė jį 
į rankas. | 

— Žudiko grasinimai man nesutrukdys atlikti savo parei- 
gos,— tarė kornetas Grejemas.— Klausykite, gerieji žmonės: ka- 
raliaus ir savo pulko vado vardu skelbiu, jog bus dovanota vi- 
siems, išskyrus... 

— Perspėju tave dar kartą! — sušuko Berlis, kilstelėdamas 
karabiną. 

— „bus dovanota visiems, — toliau kalbėjo jaunasis karinin- 
kas, kreipdamasis į sukilėlius, — visiems, išskyrus... 

— Viešpatie, priimk jo sielą... Amen! — tarė Berlis. 

Sulig tais žodžiais jis šovė, ir kornetas Ričardas Grejemas 
nuvirto nuo arklio. Šūvis buvo mirtinas. Nelaimingas jaunuolis, 
įtempęs paskutines jėgas, pasivertė ant kito šono ir suvapėjo: 
„Vargšė mama!“ Ši pastanga tik pagreitino mirtį. Pasibaidęs ark- 
lys šuoliais leidosi atgal į pulką, o iš paskos nulėkė ne ką ma- 
žiau išsigandęs trimitininkas. 

— Ką jūs padarėte? — kreipdamasis į Balfurą, sušuko vienas 
jo bendražygis. 

— Aš atlikau savo pareigą, — tvirtai atsakė Balfuras.— Argi 
šventajame rašte nepasakyta: „Ir žudydamas tu nenusigręši nuo 
manęs". Tegu dabar kas nors išdrįsta prašnekti apie paliaubas 
ar atleidimą! 


159 


Kleiverhausas matė, kaip krito jo sūnėnas. Jis nukreipė akis 
į Evendeilą, ir nedrumsčiamai ramų jo veidą sekundės dalelę 
apniaukė neaprašomas sielvartas. Paskui trumpai tarė: 

— Matėte! 

— Aš atkeršysiu už jį arba žūsiu! — sušuko Evendeilas ir, 
pentinais paraginęs arklį, pasiutiškai nušuoliavo pašlaitėn, o iš 
paskos, negavęs jokio įsakymo, jo eskadronas ir kritusio kor- 
neto dragūnai; kiekvienas troško pirmas atkeršyti už jaunąjį 
karininką, tad veikiai jų gretos pakriko. Tiedu eskadronai su- 
darė pirmąją karališkųjų pajėgų gretą. Veltui Kleiverhausas 
šaukė: „Stokit! Stokit! Tas staigumas mus pražudys!“ Tačiau, 
šuoliais dumdamas išilgai antrosios gretos, įtikinėdamas, įsaki- 
nėdamas, netgi grūmodamas kareiviams kalaviju, tiek tesuge- 
bėjo laimėti, kad kiti nepasekė tokiu užkrečiančiu pavyzdžiu, 

— Alanai,— tarė jis, dragūnų gretose padaręs šiokią tokią 
tvarką, — veskite juos neskubėdamas pašlaitėn lordui Evendeilui 
paremti, nes jam labai greit prireiks pagalbos... Bosvelai, tu 
šaltakraujis ir ryžtingas vaikinas... 

— Ką gi,— subambėjo Bosvelas,— jūs tai prisimenate tik to- 
kiu momentu kaip šis. 

— Imk dešimtį vyrų ir vesk aukštyn raguva iš dešinės, — 
toliau kalbėjo vadas.— Stenkis žūt būt persikelti per kanalą ir 
pelkę, ten išsirikiuokit ir pulkit maištininkus iš sparno ir užnu- 
gario, o mes smogsime jiems iš priekio. 

Bosvelas nusilenkė parodydamas, jog suprato įsakymą ir yra 
pasirengęs jį vykdyti, ir tučtuojau nušuoliavo su savo būriu 
nurodyta kryptimi. 

Netrukus pasitvirtino Kleiverhauso būgštavimai. Kareiviai, 
paskui lordą Evendeilą puolę priešą, veikiai atsidūrė prie rais- 
to, užtvėrusio kelią jų pakrikai atakai. Vieni mėgino įveikti 
kliūtį ir įklimpo į dumblynę, kiti iš karto sustojo prie krašto, 
treti išsisklaidė į šalis, ieškodami patogesnės vietos persikelti 
per pelkę. Per tą sumaištį pirmasis priešo būrys — pirmoji greta 
klūpomis, antroji pasilenkusi, trečioji stačia — paleido pragaiš- 
tingą spiestinę ugnį, nuvertusią nuo arklių mažų mažiausia dvi- 
(dešimt raitininkų ir sukėlusią dar didesnę suirutę. Lordui Even- 
(deilui su būreliu dragūnų, raitų ant gerų žirgų, pavyko peršokti 
ikanalą, bet vos tik atsidūrusius kitoje pusėje, juos atakavo prie- 
šo kairiojo sparno raitininkai, kurie įsidrąsino pamatę, jog tik 
medaugeliui leibgvardiečių pasisekė išbristi iš pelkės, ir pašė- 
Nusiai puolė juos, šaukdami: „Vargas, vargas neapipjaustytiems 
filistiečiams! Šalin Dagoną Ž ir visus jo šlovintojusl" 

Jaunasis lordas grūmėsi kaip liūtas, tačiau diduma jo būrio 
kareivių žuvo, o ir jis būtų neišvengęs to paties likimo, jei 
Kleiverhausas nebūtų jo parėmęs tankia karabinų ugnimi: sų 
antrąja greta pasislinkęs arčiau kanalo, jis ėmė taip taikliai 
pliekti, kad priešo raitija ir pėstija pradėjo trauktis, ir lordas 
Evendeilas, išgelbėtas iš nelygios kovos ir likęs beveik vienas, 
pasinaudojo proga ir persikraustė atgal per pelkę pas saviškius. 
Nors ir kokių nuostolių padarė Kleiverhauso pirmosios papliū- 
pos, sukilėliai veikiai atsitokėjo suvokę, jog ir skaičiumi, ir už- 
imama pozicija turi tokį pranašumą, kad, ryžtingai ir atkakliai 
gindamiesi, neabejotinai nugalės leibgvardiečius. Jų vadai skra- 
jojo tarp gretų, skatindami tvirtai laikytis ir aiškindami, kokia 
pragaištinga jų ugnis, naikinanti raitininkus drauge su arkliais, 
nes dragūnai, kaip įprasta raitininkų pulkuose, šaudė iš balno. 
Matydamas, kad jo geriausi vyrai krinta nuo priešo papliūpų, 
kurioms jis negali atsakyti tokia pat ugnimi, Kleiverhausas ne 
kartą beviltiškai mėgino keliose vietose permesti pulką į kitą 
pelkės pusę ir perimti iniciatyvą, kai po kojomis bus kieta že- 
mė. Tačiau spiestinė sukilėlių ugnis, taipjau gamtinės kliūtys 
visur sustabdė jo puolimą. 

— Jeigu nepavyks Bosvelo diversija, teks trauktis, — tarė jis 
Evendeilui.— O tuo tarpu atitraukite vyrus toliau, kad jų ne- 
siektų priešo ugnis, tik alksnynuose palikite šaulius — tegu ne- 
duoda maištininkams ramybės. 

Nurodymai buvo įvykdyti, ir Kleiverhausas ėmė nekantriai 
laukti, kada pasirodys Bosvelas su savo vyrais. Bet ir tam teko 
susidurti su kliūtimis. Apdairusis Berlis pastebėjo dragūnų ap- 
einamąjį manevrą iš dešinės ir tučtuojau atsakė į jį, permes- 
damas prie raguvos kairiojo sparno raitiją, tad Bosvelas, gana 
ilgai šuoliavęs slėniu ir pagaliau suradęs persikėlimui tinkamą 
vietą, ūmai pamatė gerokai gausesnį priešą. Vis dėlto ši staig- 
mena neatvėsino jo ryžto. 

— Pirmyn, vyručiai! — sušuko jis savo būriui. — Tegu niekas 
nedrįsta sakyti, kad mes parodėme nugaras tiems apskritagal- 
viams šventeivoms| 

Paskui, lyg įkvėptas protėvių dvasios, suriko; „,„Bosvelas! Bos- 
velas!" ir, paleidęs žirgą tiesiai į pelkę, perlėkė ją būrio priešaky 
ir puolė Berlio raitininkus su tokiu įsiūčiu, jog nustūmė juos per 
pistoleto šūvį, pats savo ranka nukaudamas tris maištininkus. Nu- 
matydamas, kokių padarinių gali turėti pralaimėjimas tame bare, 
ir puikiai suvokdamas, kad jo raiteliai nė iš tolo neprilygsta 
reguliariosios kariuomenės dragūnams nei ginklo valdymu, nei 

jojimu, Berlis šuoliais perkirto Bosvelui kelią ir susidūrė akis į 
akį. Abu kovotojus jų vadovaujamų būrių vyrai laikė kaip ir 
savo atstovais, todėl atsitiko tai, kas labiau tinka romanui nei 
tikro įvykio aprašymui. Ir dragūnai, ir sukilėliai beregint nu- 
stojo kautis ir sužiuro į Bosvelą ir Berlį tokiomis akimis, lyg 
visos tos dienos likimą turėtų nuspręsti tų dviejų nuožmių ka- 
lavijo meistrų kirstynės. Regis, taip manė ir abu kovotojai, nes, 
porą kartų sukryžiavę kalavijus, lyg susitarę sustojo truputį at- 
sikvėpti ir pasirengti dvikovai, suvokdami, jog ir vienas, ir kitas 
susitiko savęs vertą priešininką. 

— Tų niekingas žudikas, Berli, — pro sukąstus dantis prako- 
šė Bosvelas, tvirtai gniauždamas kalaviją, — sykį tau pasisekė iš- 
sigelbėti iš mano nagų, bet (ir jis taip siaubingai nusikeikė, jog 
mums nedrąsu kartoti jo žodžių)... tavo galva verta tiek sidabro, 
kiek ji pati sveria, ir netrukus tabaluos prie mano balno gugos 
arba mano žirgas grįš atgal su tuščiu balnu. 

— Taip, — atsiliepė Berlis, sklidinas rūstaus ir niauraus ryž- 
to,— aš tas pats Džonas Balfuras, kuris žadėjo paguldyti tavo 
galvą ant žemės, kad nebepajėgtum jos pakelti; ir tegu dievas 
nulemia man tokią dalią ar dar baisesnę, jei netesėsiu savo 
žodžio. 

— Vadinasi, arba viržių guolis, arba tūkstantis merkų! — 
sušuko Bosvelas, iš visų jėgų kirsdamas Berliui. 

— Viešpaties kalavijas ir Gedeono kalavijas!3— atsakė Balfu- 
ras, atremdamas kirtį ir smogdamas savo ruožtu. 

Retai taip atsitinka, jog susiremia du vyrai, prilygstantys vie- 
nas kitam ir fizine jėga, ir ginklo bei arklio valdymu, ir beribe 
drąsa, ir nesutaikoma abipuse neapykanta. Siaubingai pasikapo- 
ję, vienas kitą keletą kartų palyginti lengvai sužeidę, juodu 
susikibo įsiutę, tarsi kruvina neapykanta būtų sviedusi juos vie- 
ną kitam į glėbį: Bosvelas griebė priešininką už perpetės, Bal- 
furas suleido nagus jam į apykaklę, ir abu nusirito žemėn. Berlio 
draugai šoko jam į pagalbą, bet jiems sutrukdė dragūnai, ir vėl 
užvirė visuotinės grumtynės. Niekas nebūtų pajėgęs atplėšti 
Berlio nuo Bosvelo, kitur nukreipti jų dėmesį; jiedu raičiojosi 
žeme grumdamiesi, plūsdamiesi, apsiputoję ir užsispyrę, nelygi- 
nant grynakraujai buldogai. 

Keli arkliai, dumdami kur kojos neša, peršoko per juos, bet 
jie neatgniaužė pirštų, kol kanopos smūgis Bosvelui nesulaužė 
dešinės rankos. Nesavu balsu dusliai suvaitojęs, jis paleido prie- 
šininką, ir abu pašoko ant kojų. Perlaužta Bosvelo ranka bejė- 
giškai nukaro, bet kairiąja jis ėmė graibytis durklo, kuris, deja, 

įšsmuko iš makšties per grumtynes. Įsmeigęs į Balfurą įsiūčio 
ir nevilties sklidiną žvilgsnį, dabar jisai stovėjo visiškai begink- 
lis, ir Berlis, žvėriškai kvatodamas, užsimojo kalaviju ir smeigė. 
Bosvelas nė nekrustelėjo iš vietos — ašmenys tik nuslydo šon- 
kanta ir, metęs žvilgsnį į Berlį, suriko: 

— Šlykštus prasčioke, tu praliejai karališkąjį kraują! 

— Mirk, niekše, mirk! — sušuko Balfuras, smeigdamas kala- 
viju dar sykį, bet kur kas taikliau, ir, primynęs susmukusio Bos- 
velo kūną, pervėrė jį trečią kartą — Dvėsk, kraujo ištroškęs šu- 
nie! Dvėsk taip, kaip ir gyvenai! Dvėsk, kaip dvesia gyvuliai, 
neturėdamas jokių vilčių, niekuo netikėdamas! 

— Ir nieko nebijodamas! — prašvokštė Bosvelas, sukaupęs 
visas jėgas tiems beviltiškos puikybės kupiniems žodžiams iš- 
tarti, ir išleido paskutinį atodūsį. 

Pagauti už pavadžio pro šalį bėgantį arklį, įšokti į balną ir 
pulti saviškiams į pagalbą Berliui pakako akimirkos. Bosvelo 
žūtis įkvėpė sukilėlius ne ką mažiau nei pribloškė dragūnus, ir 
tai galutinai nulėmė prasidėjusių grumtynių baigtį. Keli karei- 
viai buvo nukauti, kiti pasitraukė kitapus pelkės ir išsisklaidė, o 
nugalėtojas Berlis, persikėlęs iš paskos, ryžosi panaudoti prieš 
Kleiverhausą tą patį manevrą, kuris buvo pavestas Bosvelui. Jis 
išrikiavo savo vyrus, ketindamas pulti karaliaus kariuomenės 
dešinįjį sparną, ir, pagrindinėms jėgoms davęs žinią apie savo 
pergalę, meldė jas dėl dievo meilės pereiti pelkę ir bendra ataka 
užbaigti šlovingąjį dievo žygį prieš atskalūnus. 

Tuo tarpu Kleiverhausas, jau spėjęs ištaisyti padėtį, susida- 
riusią po pakrikos ir nesėkmingos atakos, toliau tęsė kautynes, 
įsakęs būriui dragūnų nulipti nuo arklių ir, pasislėpus tankiuose 
alksnių krūmuose prie pat raisto krašto, iš tolo šaudyti į maiš- 
tininkus, ir ši tanki, nepaliaujama ir taikli ugnis nedavė ramybės 
priešui ir drauge klaidino, nes atrodė, jog leibgvardiečių kur 
kas daugiau, negu buvo iš tikrųjų. Atsakydamas į priešo pa- 
pliūpas ir vis dar puoselėdamas viltį, jog po Bosvelo ir jo vyrų 
diversijos susidarys palankios sąlygos generalinei atakai visu 
frontu, Kleiverhausas ūmai pamatė priešais vieną iš siųstų dra- 
gūnų, kurio kruvinas veidas ir nuvarytas arklys sakyte sakė, 
kad jis atjojo tiesiai iš mūšio lauko. 

— Kas atsitiko, Halidejau? — paklausė Kleiverhausas, paži- 
nojęs kiekvieną pulko dragūną. 

— Bosvelas žuvo, — atsakė Halidejus,— o drauge su juo ne- 
Maža šaunių vaikinų. 

— Vadinasi, — kaip paprastai, nė kiek nesutrikęs tarė Klei- 
verhausas,— karalius neteko narsaus kario. Priešas turbūt per- 
ėjo pelkę? 

— Su dideliu raitininkų būriu, kuriam vadovauja šėtonas, nu- 
kovęs Bosvelą,— atsakė siaubo sukrėstas kareivis. 

— Tylos! Tylos! — tarė Kleiverhausas, prispausdamas pirštą 
prie lūpų.— Niekam nė žodžio! Lorde Evendeilai, mums reikia 
trauktis. Tokia apvaizdos valia. Sušaukite šaulius, išsisklaidžiu- 
sius alksnynuose. Tegu Alanas išrikiuoja pulką. Įsakau jums ir 
jam trauktis šlaitu aukštyn dviem voromis be perstojo dengiant 
vienam kitą. Aš stengsiuos sulaikyti tuos šunsnukius su užpa- 
kaline sauga, kartkartėmis sustodamas ir susikaudamas su jais. 
Jie tuojau bus šiapus kanalo — visa jų kariauna sujudo ir ren- 
giasi šuoliui. Negaiškite laiko. 

— Kur Bosvelas ir jo vyrai? — paklausė lordas Evendeilas, 
sukrėstas vado šaltakraujiškumo. 

— Ilsisi ramybėje,— sukuždėjo Kleiverhausas jam į ausį.— 
Karalius neteko tarno; dabar jis tarnauja velniui. Pirmyn, Even- 
deilai, šuoliuokite ir sutelkite vyrus. Judviem su Alanu teks 
juos prispausti. Trauktis mes nepratę, bet tiek jau to, mes dar 
jiems parodysim. 

Alanas su Evendeilu ėmėsi vykdyti Kleiverhauso patikėtą už- 
davinį, bet vos tik pulkas persirikiavo į dvi voras ir pasirengė 
trauktis, didelės priešo pajėgos pajudėjo per pelkę. Kleiverhau- 
sas, sutelkęs į savo būrį labiausiai patyrusius ir išmėgintus dra- 
gūnus, puolė sukilėlius, perėjusius raistą ir pakrikai išsisklai- 
džiusius atšlaitėje. Vienus nukovė, kitus nustūmė atgal į klam- 
pynę, o tuo tarpu leibgvardijos pagrindinės pajėgos, gerokai 
sumažėjusios ir pakrikusios, pradėjo trauktis kalvos šlaitu aukš- 
tyn. 

Tačiau sukilėlių priešakinė sauga, gavusi pastiprinimų ir re- 
miama visos presbiterionų kariaunos, privertė Kleiverhausą pa- 
judėti paskui pulką. Niekados nė vienas žmogus nėra rodęs tokio 
tikro kario pavyzdžio kaip jisai tą dieną. Iš tolo pastebimas su 
savo juodbėriu ir baltų plunksnų sultonu, jis pirmas veržėsi į 
atakas, kurias pradėdavo kiekvieną sykį, kai pasitaikydavo pa- 
togi proga sustabdyti priešą ir pridengti besitraukiantį savo pulką. 
Būdamas puikus taikinys kiekvienam, jis atrodė nesužeidžiamas. 
Prietaringi fanatikai, įsitikinę, kad jį saugo pati piktoji dvasia, 
tvirtino savo akimis matę, kaip, jam šuoliuojant kautynių įkarš- 
tyje, nuo jo botfortų ir buivolo odos striukės nelyginant kruša 
nuo granito uolos atšoka spiečiai kulkų. Tą dieną ne vienas vi- 
gas kapojo sidabrinius dolerius ir kimšo į muškietą, manydamas, 

jog tą šventosios bažnyčios persekiotoją, kurio neima švinas, 
įmanoma nukauti vien sidabrine kulka. 

— Mušk jį šaltu ginklu! — šaukdavo sukilėliai kiekvienąsyk, 
kai jis puldavo į ataką.— Nėra ko veltui parako švaistyti. Į jį 
šaudai ar į šėtoną — tas pats. 

Nors tie šauksmai skardžiai aidėjo iš visų pusių, sukilėlių 
širdys buvo perimtos tokio siaubo, kad jie bėgo nuo Kleiver- 
hauso lyg nuo kokio antgamtinio padaro, ir tik vienas kitas drįso 
sukryžiuoti su juo kalavijus. Ir vis dėlto jam teko be perstojo 
trauktis ir kęsti visas negandas, kurių nestinga manevruojant. 
Kareiviai, kuriuos jis dengė, pastebėję, kad vis daugiau sukilėlių 
eina per pelkę, pakriko, tad majorui Alanui ir lordui Evendeilui 
darėsi vis sunkiau priversti juos sustoti ir išsidėstyti kautynių 
rikiuote, kita vertus, dragūnai traukėsi kuo greičiau, todėl jų 
gretos dar labiau kriko. Kuo arčiau jojo leibgvardiečiai prie kal- 
vos viršūnės, nuo kurios nelemtą valandą nusileido į klonį, tuo 
didesnė kilo panika. Kiekvienas nekantravo kaip galima greičiau 
pasislėpti už kalvos nuo persekiotojų ugnies, ir niekas negeida- 
vo trauktis paskutinis ir aukotis dėl kitų. Tad ne vienas dra- 
gūnas spruko pentinais paraginęs žirgą, o kiti taip menkai pai- 
sė tvarkos manevruodami ir persirikiuodami, jog karininkai ėmė 
nuogąstauti, kad ir tie nepabėgtų. 

Toje maišatyje, liejantis kraujui, dundant arklių kanopoms, 
Vaitojant sužeistiesiems, be perstojo drioksint sukilėlių papliū- 
poms, kurios dabar griaudėjo netildamos, aidint riksmams kiek- 
vieną kartą, kai taiklus šūvis nuskindavo kurį nors dragūną, tą 
siaubo ir suirutės valandą, jau nebeabejodamas, jog iš baimės pa- 
klaikę kareiviai gali kas akimirką palikti savo karininkus, Even- 
deilas vis dėlto pastebėjo nepaprastą pulko vado savitvardą. 
Netgi rytą, per pusryčius pas ledę Belenden, jo žvilgsnis buvo 
ne ką aiškesnis, o laikysena ne ką ramesnė. Jis prijojo prie 
Evendeilo duoti nurodymų ir paprašyti kelių vyrų savo užpaka- 
„linei saugai. 

— Dar penkios minutės skerdynių, — pusbalsiu tarė jis,— ir 
mūsų niekšai suteiks garbę užbaigti šį mūšį jums, milorde, se- 
Najam Alanui ir man pačiam. Aš privalau žūt būt išsklaidyti 
Priešo šaulius, darančius mums tiek nuostolių, kitaip mes už- 
Sltrauksime baisią nešlovę. Neikite man į pagalbą, jei pastebė- 
Site, kad man riesta, bet stokite pulko priešaky, veskite jį iš čia 
kaip įmanydamas, dėl dievo meilės, ir pasakykite karaliui ir ta- 
TYbai, kad aš žuvau vykdydamas savo pareigą. 

Taip taręs, įsakė dvidešimčiai rinktinių vyrų joti iš paskos 
ir to nedidelio būrio priešaky puolė į tokią drąsią ir netikėtą 
ataką, jog nubloškė gana toli labiausiai išsiveržusius sukilėlius, 
Puolimo įkarštyje Kleiverhausas pastebėjo Berlį ir, trokšdamas 
sukelti paniką priešo gretose, taip stipriai kirto kalaviju jam per 
galvą, jog kiaurai perrėžė šalmą ir ištrenkė raitelį iš balno. Va- 
landėlę Berlis tysojo paslikas — apdujęs, bet nesužeistas. Vėliau 
nemažai stebėtasi, jog toks iš pažiūros gležno sudėjimo vyras 
kaip Kleiverhausas vienu smūgiu parbloškė tokį galiūną kaip 
Balfuras; paprasti žmonės, savaime aišku, čia įžvelgė antgamtinę 
jėgą, priskirdami jai tą ypatingą galią, kurią nepalaužiama dva- 
sia kartais suteikia ir palyginti silpnai rankai. Vis dėlto per pas- 
kutinę ataką Kleiverhausas pernelyg toli įsiveržė tarp sukilėlių, 
ir tie apsupo jį iš visų pusių. 

Lordas Evendeilas pastebėjo, koks pavojus gresia vadui. Tuo 
metu jo būrys stovėjo vietoje, gindamas besitraukiančius Alano 
vyrus. Nepaisydamas Kleiverhauso nurodymo neiti į pagalbą, 
jaunasis lordas įsakė kareiviams pulti pakalnėn vaduoti savo 
pulkininką. Vienas kitas nujojo iš paskos, diduma liko neryžtin- 
gai stovėti vietoje, daugelis nušuoliavo toliau. Drauge su tais, 
kurie paklausė jo įsakymo, Evendeilas išgelbėjo Kleiverhausą iš 
bėdos. Pagalba atėjo pačiu laiku: vienas valstietis dalgiu bjau- 
riai sužalojo pulkininko žirgą ir užsimojęs taikėsi kirsti dar 
kartą, bet lordas Evendeilas užkapojo jį kalaviju. Ištrūkęs iš 
spūsties, jis apsižvalgė. Alano dragūnai jau buvo dingę už kal- 
vos keteros: jų nesustabdė nė karininko žodis. Evendeilo būrys, 
visiškai pakrikęs, blaškėsi atšlaitėje, 

— Ką mums daryti, pulkininke? — paklausė lo:das Evendeilas. 

— Mes, regis, paskutiniai likome mūšio lauke,— tarė Klei- 
verhausas,— ir jeigu vyrai kovėsi kiek įmanydami, kokia čia 
gėda gelbėti savo kailį. Kai dvidešimčiai tenka grumtis su visu 
tūkstančiu, ir Hektoras pasakytų: „Trauk jus velniai!“ Gelbėki- 
tės, vyručiai, ir rinkitės į krūvą, kai tik sugebėsite. Jojame ir 
mes, milorde, reikia leistis į kojas ir mums. 

Taip taręs, pentinais paragino sužeistą žirgą, ir taurus arklys, 
lyg suprasdamas, jog raitelio gyvybė priklauso nuo to, kiek jisai 
stengsis, nulėkė it strėlė, tarsi nebūtų buves sužeistas ir netekęs 
šitiek kraujo. Keletas karininkų ir kareivių pakriku būreliu nu- 
šuoliavo iš paskos. Kleiverhauso bėgimas buvo ženklas visiems 
kitiems, vis dar besikaunantiems šen bei ten su puolančiu prie- 
šu; jie irgi išsilakstė kas sau, palikdami mūšio lauką nugalėto- 
jams sukilėliams. 

SEPTYNIOLIKTAS SKYRIUS 
BELAISVIŲ IŠVADAVIMAS 


Kieno tenai žirgas, paklaikęs, grasus, 
Iš mūšio šuoliuoja per ugnį, griausmus? |! 
Kembelas 


) 
M 


Per įnirtingas grumtynes, mūsų aprašytas ankstesniame skyriu- 
je, Mortonas, Kadis, jo motina ir garbusis Gabrielius Litauras 
stovėjo ant kalvos, netoli to akmeninio antkapio, prie kurio 
Kleiverhausas prieš mūšį buvo sušaukęs karo tarybą, ir nuo 
aukštumos galėjo stebėti, kas darosi apačioje. Jų sargyba — ka- 
pralas Inglis su keturiais kareiviais, — kaip nesunku įsivaizduoti, 
daugiau domėjosi laimės nepastovumu kautynių lauke negu su- 
imtųjų elgesiu. 

— Jeigu tie vaikinai stovės kaip mūrai,— tarė Kadis,— ko 
gero, Mums pavyks išvengti kanapinio kaklaraiščio. Tik nededu 
į juos per daug vilčių. Prasti iš jų kareiviai. 

— Čia didelio mokslo nereikia, Kadi,— atsakė Mortonas.— 
Jų pozicija patogi, ginklų jie turi ir skaičiumi trissyk pranoksta 
užpuolikus. Jeigu ir dabar jie nesugebės apginti savo laisvės, 
vadinasi, ir jie, ir jų šalininkai nusipelnę netekti jos amžiams. 

— O dangau! — sušuko Moza.— Iš tiesų koks gražus regi- 
nys! Mano dvcsia — nelyginant palaimintojo Elijo dvasia, ji deg- 
te dega manyje! Mano vidus kaip jaunas vynas, kuris fermen- 
tuodamasis perplėšia naujas statines Ž. O, jeigu teismo ir išvada- 
vimo dieną viešpats nukreiptų žvilgsnį į savo išrinktąją tautą! 
Kas tau, garbusis mūsų Gabrieliau Litaurai? Kas tau, klausiu, 
tau, kuris buvai nazariejus 3, skaistesnis už sniegą, baltesnis už 
pieną, raudonesnis už safyrą (Moza, matyt, menkai išmanė brang- 
akmenius). Kas tau, klausiu, kodėl pasidarei juodesnis už anglį, 
šukė?* Juk dabar pats laikas pakilti ir veikti, laikas šaukti visu 
balsu ir nieko nesigailėti, ir kovoti už tuos vargšus vaikinus, 
kurie štai liudija dievo žodį, liedami ir savo, ir priešų kraują. 

Šiais žodžiais Moza lyg ir priekaištavo ponui Litaurui, kuris 
toli nuo priešų, sakykloje, būdavo tarytum patsai Boanergė?, 
kitaip sakant, griaustinio vaikas, ir gana nesutramdomas, kaip 
Jau matėme, netgi pakliuvęs jiems į nagus, dabar neteko žado 
Nuo šūvių, šauksmų ir aimanų, sklindančių iš klonio, ir buvo 
toks persigandęs; beje, tai galėjo nutikti bet kuriam doram žmo- 

gui, atsidūrusiam tokioje padėtyje, kai nebėra jėgų nei pulti į 
mūšį, nei bėgti — jog neįstengė ne tik pasinaudoti proga ir triuš- 
kinti presbiterionų persekiotojus, kaip to tikėjosi narsioji Moza, 
bet ir melsti sėkmingos kautynių pabaigos. Ir vis dėlto jis dar 
turėjo pakankamai šalto kraujo ir ne ką mažiau rūpinosi išsau- 
goti aistringo ir ištikimo dievo žodžio skelbėjo vardą. 

— Patylėk, moteriške! — tarė jis.— Neblaškyk man minčių ir 
netrukdyk kovoti su priešais, įsibrovusiais į mano širdį. Ir iš 
tiesų tie netikėliai šaudo vis smarkiau! Ko gero, ir čia mus gali 
pasiekti kokia kulka. Aha! Pasislėpsiu už štai šito antkapio ne- 
lyginant už tvirtovės mūro. 

— Jis bailys, ir tiek,— tarė Kadis, be galo drąsus, nebijantis 
jokio pavojaus.— Pasigailėtinas bailys, ir tiek. Kol gyvas jis ne- 
prilygs Rarmblberiui. Tasai grūmėsi ir svaidė prakeiksmus lyg 
sparnuotas slibinas. Baisiai gaila, kad vargšeliui nepavyko iš- 
vengti kilpos. Sako, ėjęs į bausmės vietą šauniai ir netgi džiaug- 
smingai giedodamas psalmes, kaip aš, tarkim, eičiau prie putros 
dubens, išbadėjęs kaip štai dabar. O dangau, baisu pažiūrėti, kas 
ten darosi, bet negali atitraukti akių, ir gana! 

Iš tiesų begalinė Mortono ir Kadžio smalsa ir senosios Mozos 
karštas entuziazmas neleido jiems kojos kelti iš tos vietos, iš kur 
buvo patogiausia stebėti, kaip klostosi įvykiai, o Litauras vienas 
tupėjo saugioje slėptuvėje. Nuo kalvos viršūnės belaisviai matė 
visas mūsų aprašytų kautynių permainas, bet vis dėlto kaip rei- 
kiant neperprato tikrosios padėties. Buvo aišku, kad presbite- 
rionai ryžtingai ginasi, nes tiršti, dažnų šūvių tvyksnių nušvie- 
čiami dūmai užklojo visą klonį ir pilkšvu debesiu užstojo abi 
kariaujančias puses. Kita vertus, nepaliaujama ugnis artimajame 
raisto krašte sakyte sakė, jog ten vyksta įnirtingos grumtynės, 
jog priešas be perstojo puola, jog dar nežinia, kaip baigsis kau- 
tynės, kai neapmokytiems valstiečiams tenka atremti patyrusių 
karininkų vadovaujamos ir puikiai apginkluotos reguliariosios 
kariuomenės atakas. 

Pagaliau iš apniaukto klonio pradėjo bėgti arkliai, sprendžiant 
iš pakinktų, leibgvardiečių. Neilgai trukus pasirodė pėsti dragū- 
nai, kurie, palikę mūšio lauką, galvotrūkčiais dūmė į kalną, sku- 
bėdami kuo greičiau sprukti iš grumtynių. Bėglių vis gausėjo, ir 
buvo numanu, jog dėl kautynių baigties nėra ko abejoti. Paskui 
iš dūmų išnėrė didelis būrys leibgvardiečių ir, karininkų vargais 
negalais sudrausmintas, šiaip ne taip išsirikiavo šlaite, galiausiai 
pasirodė ir paskubomis besitraukiantis lordo Evendeilo būrys. 
Mūšio baigtis buvo aiški, ir belaisviai toliau labiau džiūgavo, 
nujausdami, jog artėja išvadavimo valanda. 

— Tie jau nukratė rankas, — tarė Kadis—ir jau nebegrįš 
prie darbo. | 

— Jie bėga! Bėga! — sušuko džiaugsmingai Moza.— O žiau- 
rūs tironai! Jie šuoliuoja, kaip niekados nebuvo šuoliavę. O 
vylingieji egiptiečiai... O išpuikėliai asirai, filistiečiai, moabie- 
čiai, edomiečiai, izmaeliečiai!.. Viešpats nukreipė į juos šveitrius 
kalavijus, idant jų kūnus lestų dangaus paukščiai ir draskytų 
žemės žvėrys. Matote, kokie debesys ir kokios ugnys ritasi jiems 
iš paskos ir rodo kelią išrinktiesiems Sandoros vaikams — nely- 
ginant debesies ir ugnies stulpai, vedę Izraelio tautą iš Egipto 
žemės! Iš tiesų šiandien teisiųjų išvadavimo diena, rūstybės die- 
na persekiotojams ir netikėliams! 

— Gelbėk mus, viešpatie! Mamute,— tarė Kadis,— verčiau 
prikąskite liežuvį ir gulkite už akmens kaip ponas Litauras, do- 
rasis žmogus! Vigų kulkoms vis tiek, ką nukirsti, ir jos gali 
kaip niekur nieko suknežinti kiaušą tiek psalmes giedančiai se- 
nei, tiek burnojančiam dragūnui. 

— Tu manim nesirūpink, Kadi,— atsiliepė senoji Moza, 
džiaugdamasi saviškių pergale, — nesirūpink! Aš atsistosiu ant šio 
antkapio kaip Debora ? ir giedosiu prakeiksmo giesmę tiems žmo- 
nėms iš pagonių žemės, kurių žirgai, išdidžiai bemūdraudami, 
nusidaužė kanopas. 

Ekstazės pagauta senė būtų iš tikrųjų įvykdžiusi savo keti- 
nimą ir, užsilipusi ant akmens, tapusi, jos žodžiais tariant, savo 
tautos simboliu ir vėliava, jei Kadis — veikiau iš meilės motinai 
nekaip iš pagarbos jai — nebūtų jos sulaikęs, kiek leido surištos 
rankos. 

— O dangau! — tarė jis, susidorojęs su tuo darbu.— Pažiū- 
rėkite čionai, Milnvūdai. Ar esate kada nors matęs, kad kuris 
mirtingasis būtų taip kovęsis kaip tas šėtonas Kleiversasį Tik 
pažiūrėkite, jis triskart buvo įsiveržęs į jų gretas ir triskart iš- 
trūko gyvas ir sveikas... Tikiuosi, kad ir mes veikiai būsime lais- 
vi, Milnvūdai. Inglis su savo kareiviais vis žvalgosi per petį, 
lyg kelias atgalios jiems būtų daug mielesnis negu tasai, kuris 
veda į priekį. 

Kadis neklydo. Kai pro šalį ūžtelėjo pagrindinė bėglių masė, 
kapralas ir jo vyrai nesitaikydami iššovė į artėjančius sukilė- 
lius ir, nebesirūpindami belaisvių apsauga, prisidėjo prie besi- 
traukiančių draugų. Mortonas ir senoji Moza, kurių rankos ne- 
buvo surištos, ilgai negaišdami, atmazgė virves ir išlaisvino Kadį 
lr pamokslininką užlaužtomis už nugaros rankomis. Vos tik jie 

spėjo tai padaryti, netoli gūbrio, kuriame, kaip jau ne kartą mi- 
nėjome, buvo antkapis, pasirodė dragūnų užpakalinė sauga, vis 
dar laikydamasi tam tikros tvarkos. Buvo ženklu, kad ji traukia- 
si paskubomis, pakrikusi, kaip paprastai būna, kai priešas lipa 
ant kulnų, bet vis dėlto jojo kautynių rikiuote, kaip ir tinka 
kariniam daliniui. Priešaky šuoliavo Kleiverhausas, jo nuogas 
kalavijas, kaip ir veidas bei apdaras, buvo aptekęs krauju. Žir- 
gas, apėjęs sukepusio kraujo pluta, klupčiojo nusilpęs. Lordas 
Evendeilas, ne ką geriau atrodęs už Kleiverhausą, vedė paskutinį 
dragūnų būrį, tolydžio ragindamas juos laikytis rikiuotės ir ne- 
prarasti savitvardos. Kai kurie kareiviai buvo sužeisti, ir vienas 
kitas nuvirto nuo arklio jau pačioje kalvos viršūnėje. 

Išvydus šį reginį, Mozą pagavo dar didesnis įkvėpimas. Sto- 
vėdama viržyne palaidais, vėjo plaikstomais plaukais, ji labai 
panėšėjo į nukaršusią bakchantę arba Tesalijos raganą, su įtū- 
žiu kalbančią užkeikimus. Ji tučtuojau pažino Kleiverhausą, šuo- 
liuojantį besitraukiančio būrio priešaky, ir su kandžia ironija 
sušuko: 

— Stok, stok! Juk tu visada troškai pabuvoti šventųjų kan- 
kinių sueigoje, juk tu, jei įmanytum, būtum išnaršęs visas Škotijos 
dykynes, kad tik aptiktum tokį sambūrį! Kodėl tu nesustoji, jei 
pagaliau jį aptikai? Ar nenorėtum išgirsti dar vieno žodžio? Ar 
nenorėtum išklausyti popietinio pamokslo? Vargas tau! — toliau 
šaukė ji, staiga pakeitusi toną.— Kad nutrūktų sausgyslės tam 
padarui, kurio greitumu tu kliaujiesi! Žiūrėk, žiūrėk! Tau ateina 
galas, tau, praliejusiam šitiek kraujo ir dabar gelbstinčiam savo 
kailį! Ateina galas tau, įžūlusis Rabsakai, piktžodžiautojau Ši- 
mėjau, kraujo ištroškęs Doegai!7. Kalavijas ištrauktas iš makš- 
ties ir veikiai tave nutrenks, kad ir kaip greitai tu šuoliuotum! 

Nesunku numanyti, jog Kleiverhausas buvo per daug susirū- 
pinęs, kad klausytųsi jos rūsčių žodžių. Tikėdamasis sutelkti bėg- 
lius apie savo kovinę vėliavą, jisai skubėjo kuo greičiau atsi- 
durti už kalvos, kur jo vyrų nebesiektų priešo kulkos. Tačiau 
tuo metu, kai paskutinis dragūnų būrys užjojo ant kalvos, kulka 
nukirto lordo Evendeilo žirgą, ir šis krito vietoje, prispausdamas 
raitelį. Du raiti vigai, kurie, persekiodami dragūnus, gerokai 
pralenkė savo bendražygius, tuojau pat šuoliais leidosi jo nudėti, 
nes tais laikais niekam nebuvo pasigailėjimo. Puolė ir Mortonas, 
tik gelbėti jo gyvybės, vedamas įgimto taurumo ir drauge noro 
atsiteisti lordui Evendeilui, tą patį rytą padariusiam didžią pa- 
slaugą, dėl skaitytojui žinomų priežasčių sunkiu akmeniu pri- 

slėgušią jam širdį. Kaip tik tuo metu, kai jis padėjo sunkiai 
sužeistam Evendeilui išsigauti iš po kritusio žirgo ir atsistoti ant 
kojų, prilėkė abu raiteliai, ir vienas jų, surikęs: „Mirtis raudon- 
švarkiui tironui!“, užsimojo kirsti jaunajam lordui kalaviju; var- 
gais negalais atrėmęs smūgį, Mortonas sušuko raiteliui, kuris, 
pasirodo, buvo ne kas kitas kaip Balfuras Berlis: 

— Pasigailėkite to džentelmeno dėl manęs, dėl Henrio Mor- 
tono, — pridūrė jis, pastebėjęs, jog Berlis jo nepažino, — visai ne- 
seniai suteikusio jums prieglobstį. 

— Henris Mortonas? — atsiliepė Berlis, šluostydamasis kru- 
viną kaktą dar kruvinesne ranka.— Argi aš nesakiau, jog Sailo 
Mortono sūnus pabėgs iš namų nelaisvės, jog neilgai viešės pa- 
stogėse Chamo?8 Tu — nuodėgulys, iš ugnies ištrauktas... Bet 
štai šis batuotas prelatų apaštalas mirs jam derama mirtimi! Mes 
privalome kirsti juos iš šaknų nuo ryto iki vakaro. Mūsų prie- 
dermė žudyti juos kaip amalekiečius ?, naikinti visa, kas jų yra, 
nesigailėti nei vyro, nei moteriškės, nei mažo vaiko, nei žindomo 
kūdikio !9; todėl netrukdyk man,— toliau kalbėjo jis, vėl užsi- 
modamas ant lordo Evendeilo,— nes to darbo nevalia dirbti ap- 
laidžiai. 

— Jūs negalite jo žudyti, jūs nenužudysite jo, ypač dabar, 
kai jis nesugeba gintis, — tarė Mortonas, kūnu užstodamas lordą 
Evendeilą, kad jam tektų smūgis, skirtas jaunajam karininkui— 
Šį rytą jis išgelbėjo man gyvybę, gyvybę, kuriai grėsė pavojus 
tik todėl, kad priglaudžiau jus Milnvūde; pralieti jo kraują da- 
bar, kai jis nepajėgia priešintis, būtų ne tik piktadarystė, grasi 
ir dievui, ir žmogui, bet ir baisus nedėkingumas tiek jam, tiek 
man. 

Berlis nuleido kalaviją. 

— Tu tebesi pagonių žemėje,— tarė jis,— ir man gaila, kad 
tu toks aklas ir silpnas. Kieta mėsa ne mažų vaikų dantims; didi 
ir sunki priedermė, paskatinusi mane pakelti kalaviją, netinka 
tiems, kurių širdys tebegyvena moliniuose būstuose, kurių kojos 
įsipainiojusios į žemiško prieraišumo raizgus, kurie dabinasi tei- 
suolio rūbu, nors tas jau virtęs skarmalais. Tačiau parodyti sie- 
lai tiesos kelią nepalyginamai geriau nekaip nevidoną nusiųsti 
į Tofetą!!, todėl aš pasigailėsiu tavo globojamo jaunuolio, vil- 
damasis, jog tą malonę patvirtins viešpaties kariuomenės karo 
taryba, kariuomenės, kurią mūsų dangiškasis tėvas šiandien pa- 
laimino duodamas greito išsivadavimo ženklą. Tu neturi ginklo. 
Palauk čia, kol sugrįšiu. Aš privalau persekioti tuos nusidėjėlius, 

tuos amalekiečius ir žudyti juos, kol jie bus galutinai nušluoti 
nuo žemės, nuo Havilos iki Suros !2. 

Sulig tais žodžiais paragino arklį pentinais ir nušuoliavo vy- 
tis dragūnų. 

— Kadi,— tarė Mortonas,— dėl dievo meilės, kaip galima 
greičiau pagauk kokį arklį. Aš negaliu patikėti lordo Evendeilo 
gyvybės tiems įtūžusiems žmonėms. Jūs sužeistas, milorde? Ar 
pajėgsite joti toliau? — pridūrė jis, kreipdamasis į savo belaisvį, 
kuris, prisitrenkęs krisdamas žemėn su arkliu, pamažėl peikėjosi. 

— Manau, kad pajėgsiu,— atsakė lordas Evendeilas.— Bet ar- 
gi tai įmanoma? Nejaugi aš būsiu dėkingas ponui Mortonui už 
savo gyvybę? 

— Aš nebūčiau leidęs nužudyti belaisvio vien dėl žmogišku- 
mo,— atsakė Mortonas,— o jūsų malonybei aš užmokėjau šven- 
tą dėkingumo skolą. 

Tuo metu grįžo Kadis, arkliu vedinas. 

— Dėl dievo meilės, sėskit, sėskit į balną ir lėkite kaip va- 
nagas, milorde,— tarė geraširdis vaikinas.— Dievaži jie išskers 
visus, ir sužeistuosius, ir belaisvius! 

Kadis paslaugiai palaikė balnakilpę, ir lordas Evendeilas už- 
lipo ant arklio. 

— Pasitrauk, drauguži; žiūrėk, kad nereiktų užsimokėti gy- 
vybe už savo mandagumą. Pone Mortonai,— toliau kalbėjo jis, 
kreipdamasi į Henrį, — dabar mudu amžinai susiję vienas su kitu. 
Iš tiesų aš niekados nepamiršiu jūsų taurumo. Sudieu! 

Jis pasuko arklį ir nurūko ta kryptimi, kur mažiausiai galėjo 
tikėtis persekiojimo. 

Vos tik lordas Evendeilas nujojo šalin, būrelis sukilėlių, per- 
sekiojančių dragūnus, apsupo Henrį Mortoną ir Kadį, grasinda- 
mi atkeršyti už tai, kad jie padėjo pasprukti filistiečiui, kaip jie 
vadino kilmingąjį jaunuolį. 

— O ką mums beliko daryti? — suriko Kadis.— Pamėginkite 
sulaikyti vyrą, apsiginklavusį dviem pistoletais ir kalaviju! Ko- 
dėl jūs patys nepaskubėjote, užuot mus užsipuolę? 

Tie pasiteisinimai vargu ar būtų padėję, jeigu už juodu ne- 
būtų užsistojęs ponas Litauras, pagaliau atsitokėjęs iš baimės, 
garsus tarp ujamųjų presbiterionų ir didžiai jų gerbiamas, kar- 
tu su Moza, gebančia kalbėti jų kalba ne ką blogiau už pamoks- 
lininką. 2 

— Nelieskite jų, nedarykite jiems nieko pikta! — sušuko Li- 
tauras labai gražiu bosu.— Jo tėvas — žymusis Sailas Mortonas, 

kurio rankomis viešpats nuveikė didžius darbus šiame krašte, kai 
prasidėjo kova prieš prelatus, kai griaudėte griaudėjo dievo žo- 
dis ir buvo gaivinama Sandora. Jis buvo didvyris ir karžygys 
tomis palaimintomis dienomis, kai mes turėjome galią ir valią, 
kai atgailaujantys nusidėjėliai gręžėsi į tikrąjį tikėjimą, kai šven- 
tieji kankiniai buvo broliai maldoje ir kovoje, kai viską gožė 
rojaus sodų aromatas. 

— O čia mano sūnus Kadis,— savo ruožtu sušuko Moza,— jo 
tėvas Džudenas Hedrikas buvo doras vyras; o motina Moza Midl- 
mes, Menka šios žemės moteriškė, išpažįsta ir skelbia tikrąjį 
tikėjimą ir visa širdimi priklauso jums. Argi neparašyta: „Neiš- 
raukite Kohatitų kelmo iš Levitų tarpo?“ („Skaičių knyga“, IV 
skyrius, 18 eilutė.) O dangau, ko jūs stovite čia ir ginčijatės su 
dorais žmonėmis, kai reikia naudotis pergale, kuria palaimino 
jus apvaizda? 

Vos tik nujojo tas būrys, tuoj pat juos apsupo kitas, ir vėl 
teko aiškintis iš naujo. Litauras, kurio baimė išsisklaidė kartu su 
paskutinio šūvio dūmais, vėl už juos užsistojo, o pastebėjęs, koks 
svarus jo žodis ginant buvusius nelaisvės draugus, taip įsidrą- 
sino, jog prisiėmė nemažą dalį nuopelnų, girdi, pergalė pasiekta 
ir jo dėka. Remdamasis Mortonu ir Kadžiu, tvirtino, jog tuo me- 
tu, kai mūšio baigtis dar buvusi neaiški, jisai stovėjęs nelyginant 
Mozė ant Horebo uolos ir meldęs dievą, idant Izraelis sumuštų 
Amaleką, be kita ko, suteikęs juodviem garbę, kokią pranašas 
suteikęs Aaronui ir Hurui, laikyti dangun iškeltas jo rankas, kai jos 
pradėjusios svirti iš nuovargio !Š. Galimas daiktas, Litauras taip 
dosniai dalijosi nuopelnais su nelaimės draugais, būgštaudamas, 
kad tiems nekiltų pagunda atskleisti jo prisirišimo prie šios že- 
mės gyvenimo ir niekingo bailumo, paskatinusio iš paskutiniųjų 
saugoti savo gyvybę. Tie liepsningi liudijimai ką tik išvaduotų 
Kleiverhauso belaisvių naudai, be galo išpūsti, veikiai pasklido 
tarp pergalingosios kariaunos. Atsiliepimų būta gana įvairių, bet 
Visi vieningai pripažino, jog jaunasis Mortonas Milnvūdas, nar- 
siojo Sandoros kario Sailo Mortono sūnus, kartu su garbiuoju 
Gabrielium Litauru ir paprasta, bet didžiai dievobaiminga mote- 
riške, didumos nuomone, ne ką blogiau už patį pamokslininką 
iš atminties skelbianti ir aiškinanti šventąjį raštą, tiek rūstybės, 
tiek paguodos žodžius, atėjęs paremti senos kovos dėl teisybės, 
iš Aukštutinio Vordo atsivesdamas pastiprinimą — šimtinę pui- 
kiai apginkluotų vyrų. 

AŠTUONIOLIKTAS SKYRIUS 
NESUTARIMAI 


Lyg būgnas sakykla dundėjo, 
Kai pamokslauti jis pradėjo !. 


Hudibrasas 


Tuo tarpu sukilėlių raitininkai, nuilsę nuo neįprastų pratybų, 
liovėsi persekioję priešą ir grįžo atgal; atkariautoje žemėje su- 
sirinko ir pėstija, nukamuota alkio ir nuovargio. Beje, pergalė 
pripildė širdis tokio didelio džiaugsmo, kad ji, rodos, atstojo ir 
maistą, ir poilsį. Ir iš tikrųjų ji pranoko pačius drąsiausius lū- 
kesčius: patyrę ne per didžiausius nuostolius, jie sutriuškino 
rinktinį dragūnų pulką, vadovaujamą pirmo Škotijos karininko, 
jau seniai vien savo vardu kėlusio siaubą. Ši netikėta pergalė 
juo labiau sujaudino ir sukrėtė jų širdis, kad ginklo jie ėmėsi vei- 
kiau iš nevilties nei puoselėdami kokią svajonę. Susitelkė irgi 
atsitiktinai ir paskubomis pasirengė mūšiui, iš savo tarpo išsi- 
rinkę vadus, pagarsėjusius atsidavimu tikėjimui ir drąsa, o ne 
kokiomis kitomis dorybėmis. Nebuvo nei deramos tvarkos, nei 
drausmės, tad sukilėlių kariauna virto saviška visuotine taryba, 
karštai svarstančia, kokių žygių būtina imtis savo pergalei įtvir- 
tinti, ir nebuvo tokios nuomonės, nors ir kokia paika ir nepro- 
tinga ji atrodytų, kad nesirastų jos šalininkų ir rėmėjų. Vieni 
siūlė žygiuoti į Glazgą, kiti —į Hemilteną, treti — į Edinburgą, 
ketvirti — į Londoną. Vieni norėjo siųsti deputaciją į karaliaus 
dvarą, kad ji atvertų akis Karoliui II ir parodytų jam tikrąjį ke- 
lią; kiti, griežtesnių priemonių šalininkai, reikalavo pasodinti į 
sostą naują karalių arba Škotiją paskelbti nepriklausoma res- 
publika. Nepriklausomas parlamentas ir nepriklausoma bažny- 
tinių bendruomenių sąjunga — tokius reikalavimus iškėlė nuo- 
saikiųjų ir blaivesniųjų partija. Tuo tarpu pradėjo bruzdėti ka- 
reiviai, visų balsu reikalaudami duonos ir būtiniausių dalykų, ir, 
nors visi skundėsi alkiu ir nuovargiu, niekas nesiėmė reikiamų 
priemonių pasirūpinti Maisto atsargomis. Trumpai tariant, San- 
doros šalininkų stovykla, nors ką tik ir buvo laimėta pergalė, 
atrodė, ims ir subyrės it smėlio pilis, ir vien todėl, jog nebuvo 
tvirtų principų, kurie telktų ir vienytų žmones. 

Berlis, persekiojęs bėgančius dragūnus, grįžęs rado sukilė- 
lių kariauną pakrikusią. Turėdamas įgimtą organizatoriaus ta- 
lentą ir gebėjimą įveikti visus sunkumus, jis pasiūlė parinkti 

šimtą mažiausiai išvargusių vyrų stovyklos tarnybai, sudaryti 
laikiną komitetą iš tų, kurie lig šiol ėjo vadovų pareigas, ir per- 
duoti jam aukščiausiąją valdžią, iki bus išrinkti vadai, o Gab- 
rieliui Litaurui pavesti pasakyti deramą pamokslą sukilėlių ka- 
riaunai ir padėkoti apvaizdai už pasiektą pergalę. Jis itin 
pabrėžė pamokslo svarbą, ir ne šiaip sau: tai buvo vienintelė 
priemonė atitraukti sukilėlių dėmesį ir slapčia sušaukti nedidelį 
karo tarybos posėdį, kuriame drauge su dviem ar trimis vadais 
jis galėtų apsvarstyti susidariusią padėtį, negirdėdamas priešta- 
ringų nuomonių ir beprasmiškų visos kariaunos riksmų. 

Litauras pranoko visus Berlio lūkesčius. Ištisas dvi valandas 
jis pamokslavo be atokvėpio; ir, žinoma, tiktai jo balsas ir pa- 
mokymai galėjo ilgai prikaustyti klausytojų dėmesį tokiomis kri- 
tiškomis aplinkybėmis. Jis tobulai valdė žodį, bet buvo šiurkšto- 
kos, ne per išmoningiausios iškalbos, būdingos to meto pamoks- 
lininkams; ji būtų paniekinta auditorijos, turinčios bent men- 
kiausią skonio pojūtį, tačiau Litauro klausytojams buvo kaip 
duona kasdieninė. Tekstą jis paėmė iš Izaijo pranašystės ketu- 
riasdešimt devintojo skyriaus: „Iš tikrųjų ir belaisviai bus at- 
imti iš stipriojo ir bus išgelbėta tai, kas pagrobta smurtininko. 
Tuos, kurie tave teisė, aš teisiu, ir tavo sūnus išgelbėsiu. 

Ir prispaudėjus tavo pamaitinsiu jų pačių kūnu, ir prigirdy- 
siu juos jų pačių krauju kaip jaunu vynu; ir kiekvienas kūnas 
žinos, kad aš esu viešpats, tavo išvaduotojas ir tavo išpirkėjas, 
Jokūbo galingasis“. 

Litauro kalba šia tema buvo suskirstyta į penkiolika dalių, 
kiekviena jų turėjo septynis praktinius pagrindinio teiginio pri- 
taikymus: du — paguodai suteikti, du — grėsmei įvaryti, du — 
atskalūnybės priežastims ir dievo rūstybei aiškinti, o paskutinis 
skelbė žadėtą ir lauktą išvadavimą. Pirmąją kalbos dalį jis pa- 
skyrė savo paties ir savo nelaimės draugų išvadavimui; ta proga 
pasakė keletą pagiriamųjų žodžių jaunajam Milnvūdui, kuriam, 
kaip Sandoros karžygiui, numatė didžių darbų. Antrojoje dalyje 
Jis išskaičiavo bausmes, neišvengiamai ištiksiančias tironiškąją 
vyriausybę artimiausiu metu. Čia jis kalbėjo įprastu tonu, lyg 
šnekučiuodamas su klausytojais, čia kėlė balsą, veržliais, ugnin- 
gais žodžiais uždegdamas širdis; tarpais jo pamokslas skambėda- 
Vo prakilniai, tarpais nusileisdavo žemiau lėkšto juokavimo ly- 
gio. Čia su didžiu įkvėpimu jis gynė kiekvieno laisvo žmogaus 
teisę garbinti dievą sulig savo sąžine, čia dėl žmonių vargų ir 
negandų kaltino nedovanotinai aplaidžius valdovus, kurie ne tik 
nepaskelbė presbiterionizmo tautos tikėjimu, bet ir pakentė įvai- 
raus plauko sektantus — popiežininkus, prelatininkus, erastiečius, 

pasisavinusius presbiterionų vardą, independentus, socianiečius 
ir kvakerius 2; visus juos Litauras siūlė ištremti iš šalies vienu 
ryžtingu parlamento aktu ir drauge atkurti buvusią dievo namų 
didybę. Paskui įsigilino į mokymą apie gynybos veiksmus ir 
priešinimąsi Karoliui II 3, pabrėždamas, jog tas monarchas, užuot 
rūpinęsis Škotijos bažnyčia kaip tikras tėvas, iš tikrųjų rūpinasi 
tik savo pavainikiais. Po to įsileido gana plačiai pasakoti apie 
to smagiojo valdovo gyvenimo būdą ir pramogas, ir, reikia pri- 
pažinti, jo elgesys iš tiesų buvo vertas tų gana storžieviškų po- 
sakių, kurių nešykštėjo nelabai mandagus oratorius, išvadinęs 
karalių tokiais bjauriais vardais kaip Jeroboamas, Omris, Ahabas, 
Šalumas, Pekahas ir priminęs klausytojams dar ne vieną minimą 
nedorą valdovą iš Kronikų. Pamokslą Litauras išmoningai už- 
baigė šiais šventojo rašto žodžiais: ,,„Nes nuo vakar Tofetas įreng- 
tas; jis prirengtas ir karaliui, gilus ir platus; ir maistas jo — 
ugnis ir daug malkų; viešpaties papūtimas uždegs jį kaip sieros 
upė“ *. 

Vos Litauras baigė pamokslą ir nusileido nuo aukštos uolos, 
atstojusios sakyklą, jo vietoj pasirodė kitas, visiškai skirtingos 
išvaizdos oratorius. Garbusis Gabrielius buvo įmetėjęs, veikiau 
apkūnus žmogus griausmingu balsu, ketvirtaine galva, bukų ir 
neišraiškingų veido bruožų, todėl ir atrodė, jog jo kūnas pra- 
noksta dvasią labiau, nei dera dievo žodžio skelbėjui. Jaunuolis, 
vietoj jo stojęs mokyti to neregėto susirinkimo, vardu Etraimas 
Mekbrajeras, buvo kokių dvidešimties metų, tačiau jo ištįsęs vei- 
das sakyte sakė, jog, iš prigimties būdamas džiovininko sudėji- 
mo, be kita ko, yra nualintas vigilijų, pasninkų, kalėjime patir- 
tų nepriteklių ir klajūno gyvenimo negandų. Kad ir jaunas, bu- 
vo jau dusyk kalėjęs po keletą mėnesių, daug iškentėjęs ir todėl 
didžiai gerbiamas ir godojamas savo sektoje. Blausiu žvilgsniu jis 
apmetė minią ir mūšio lauką, jo akys pergalingai sužibo, blyškus 
išraiškingas veidas liguistai nuraudo iš džiaugsmo ir tuojau pat vėl 
perbalo. Jis sunėrė rankas, atlošė galvą ir, prieš kreipdamasis į 
žmones, rodos, mintyse sukalbėjo padėkos maldą. Iš pradžių 
silpnu, netvirtu balsu lyg ir negebėjo išreikšti užplūdusių jį 
minčių. Tačiau gili tyla, klausytojų godžiai gaudomas kiekvie- 
nas žodis (panašiai išbadėję izraelitai rinko dangaus maną), ma- 
tyt, atitinkamai paveikė ir patį pamokslininką. Jis prašneko aiš- 
kiau, mostai pasidarė gyvesni, energingesni; buvo akivaizdu, joO£ 
tvirtas tikėjimas pergalėjo kūno silpnybę ir negalias. Mekbrajero 
iškalbai irgi nebuvo svetimas tam tikras stačiokiškumas, savi- 
tas jo sektai, tačiau dėl įgimto skonio pojūčio jis nedarė šiurkš- 
čių ir juokingų klaidų kaip jo amžininkai, ir šventojo rašto ei- 

lutės, kurios, netinkamai pavartotos, kartais jų lūpose netekdavo 
bet kokios prasmės, skambėjo prakilniai ir iškilmingai, daryda- 
mos tokį pat įspūdį, kokį senovinėse katedrose daro saulės spin- 
dulių pluoštai, srūdami pro gotiškus langus su šventųjų ir kan- 
kinių gyvenimo vaizdais. 

Ryškiomis spalvomis jisai nupiešė varganą bažnyčios padėtį 
paskutiniaisiais jos negandų metais. Palygino ją su Agara 9, be- 
vandenėje dykumoje stebinčia, kaip gęsta jos mylimo sūnaus 
gyvybė; su Judu“, palmės paunksnėje sielvartaujančiu dėl nu- 
siaubtos šventyklos; su Rachele“?, verkiančia savo vaikų ir at- 
sisakančia paguodos. Bet jis pasiekė iškalbos viršūnę, kai krei- 
pėsi tiesiai į vyrus, dar neatvėsusius po karštų grumtynių. Jis 
šaukė juos nepamiršti didžių darbų, viešpaties nuveiktų jų la- 
bui, ir atkakliai žengti keliu, kurį atvėrė jiems pergalė. 

— Jūsų drabužiai nusidažę, tik ne vynuogių sultimis; jūsų 
kalavijai aptekę krauju, — šaukė jis,— bet tai ne avinėlių ir ožių 
kraujas; tyrų smėlis po jūsų kojomis riebus nuo sukrešėjusio 
kraujo, bet tai ne jaučių kraujas, nes yra viešpaties auka Bos- 
roje ir didis užmušimas Edomo šalyje. Tai ne kaimenės pirma- 
gimiai, ne smulkūs gyvulėliai, kuriuos reikia sudeginti kaip auką, 
ne jų kūnų liekanos, it mėšlas dryksančios ant rūpestingo ūki- 
ninko arimų; ne miros, smilkalų ar kvapiųjų žolių aromatas mu- 
ša jums į nosį; bet štai tie kruvini palaikai — tai kūnai tų, kurie 
laikė ietį ir kilpinį, kurie buvo nuožmūs ir negailestingi, kurių 
balsas griaudėjo kaip jūra, kurie sėdo ant arklių, prisirengę 
kaip vyrai į kovą. Tai kūnai galiūnų karių, išjojusių susiremti 
su Jokūbu Š jo išvadavimo dieną, ir tie dūmai — tai dūmai ug- 
nių, juos surijusių. Ir tos nykios kalvos aplink jus — tai ne kedrų 
mušta ir sidabru dabinta šventovė, ir jūs ne šventikai, tarnau- 
jantys prie altoriaus su smilkyklėmis ir deglais; jūsų rankose 
kalavijas ir kilpinis, ir kiti mirties įnagiai. Iš tiesų sakau jums, 
netgi tada, kai senovės šventovę gaubė pirmykštė šlovė, netgi 
tada nebuvo atnašauta auka, labiau patinkama dievui kaip toji, 
kurią šiandien paaukojote užkeldami ant aukuro tironą ir pri- 
spaudėją, ir uolos buvo jūsų altorius, dangus — jūsų šventyklos 
skliautai, 0 jūsų šveitrūs ir aštrūs kalavijai — aukojimo padargai. 
Tad nepalikite arklo vagoje, nenueikite nuo tako, kuriuo žen- 
gėte kaip senųjų laikų karžygiai, dievo pašaukti šlovinti jo 
Vardo ir vaduoti jo engiamos tautos. Nesustokite pradėję lenk- 
tynes, idant pabaiga nebūtų blogesnė už pradžią. Tad iškelkite 
Vėliavą šiame krašte, pūskite trimitus nuo kalnų viršūnių, ne- 
palikite piemens prie bandos, o sėjėjo lauke; bet budėkite, ga- 
ląskite strėlių antgalius, šveiskite skydus, išsirinkite tūkstanti- 

nių vadus ir šimtinių, ir penkiasdešimtinių, ir dešimtinių vadus; 
tegu pėstija lekia kaip viesulas, o raitininkai plūsta kaip neiš- 
senkamų vandenų srautai, nes brastos užimtos, ir jūsų prispau- 
dėjai nepersikels į kitą krantą, ir jų rimbai sudeginti, ir jų ka- 
riai atsigręžę atgal ir pasirengę bėgti. Viešpats buvo su jumis 
ir sulaužė stipriojo kilpinį; tegu kiekvieno vyro širdis būna kaip 
narsiojo Makabiejaus ? širdis, tegu kiekvieno vyro ranka būna 
kaip galiūno Samsono ranka ir kiekvieno vyro kalavijas — kaip 
Gedeono kalavijas, niekada nelenkęs mūšio lauko, nes refor- 
macijos vėliava plevėsuoja kalnuose savo pirmykščiu grožiu, ir 
pragaro vartai jos nenugalės. 

Palaimintas šiandien tasai, kas išmainys savo namus į šalmą, 
kas parduos savo apdarus ir nusipirks kalaviją, kas susies savo 
likimą su Sandoros vaikų likimu, ir tebūnie taip, kol įvyks tai, 
kas žadėta; ir vargas, vargas tam, kas dėl žemiškų gėrybių arba 
dėl naudos šalinsis didžio darbo, nes prakeiktas bus baisiau negu 
Merozas !?, neatėjęs padėti viešpačiui įveikti galingo priešo. Tad 
kilkite ir veikite: kankinių kraujas garuoja ant ešafotų ir šaukia- 
si keršto; šventųjų kaulai boluoja keliuose ir reikalauja atpildo; 
nekaltųjų aimanos, plaukiančios iš negyvenamų salų jūrose, iš 
tironų tvirtovių požemių, meldžia išvadavimo; persekiojamieji 
krikščionys, nuo prispaudėjų kalavijo bėgantys į urvus ir tyrus 
ieškoti prieglobsčio, mirštantys badu, stingstantys nuo šalčio be 
ugnies, be maisto, be pastogės, be apdarų, nes jiems maloniau 
tarnauti dievui nekaip žmogui, — visi jie meldžiasi už jus, visi jie 
su jumis, tarpininkauja jums, budi prie rojaus vartų, beldžiasi, 
tranko juos, idant viešpats būtų jums maloningas. Dangus, ir tas 
stos už jus į kovą, kaip stojo į kovą prieš Sisarą !! keliaujančios 
žvaigždės. Kas geidžia pelnyti nemirštamą šlovę šioje žemėje 
ir amžiną palaimą būsimajame gyvenime, tegu stoja tarnauti vieš- 
pačiui ir gaus rankpinigių iš nuolankiausiojo jo tarno, tai yra 
palaiminimą sau ir savo namams, ir savo vaikams, ir palikuonims 
iki devintos kartos, ir netgi palaiminimą, dievo suteiktą Abrao- 
mui ir jo giminei, per amžių amžius! Amen. 

Pamokslininko iškalba buvo įvertinta dusliu pritarimo šurmu- 
liu, nusiritusiu per ginkluotų klausytojų eiles pasibaigus pamoks- 
lui, taip puikiai atliepusiam jų nuveiktus darbus ir tai, ką dar 
reikėjo nuveikti. Klausydami to pamokslo, pakylėjusio juos aukš- 
čiau šios žemės bėdų ir negandų ir sutapatinusio jų siekius su 
paties dievo siekiais, sužeistieji pamiršo sopulius, nusilpę ir al- 
kani — vargus ir nepriteklius. Kai pamokslininkas nusileido nuo 
uolos, aplink susispietė minia; apkabindami jį krauju apkepusio- 
mis rankomis, vyrai vienas per kitą davė įžadą ištikimai tarnauti 

dangaus kariuomenės gretose. Išsekintas savo entuziazmo ir įkvė- 
pimo, Su kuriuo sakė pamokslą, Mekbrajeras atsiliepė tik vienu 
kitu žodžiu, tardamas silpnu balsu: 

— Telaimina jus viešpats, broliai... Mes jo kariai... Būkite stip- 
rūs, elkitės vyriškai... Blogiausia, kas gali mums atsitikti — tai 
pačiu trumpiausiu ir krauju aplaistytu keliu patekti į dangų. 

Baliuras ir kiti vadai tuo tarpu negaišo veltui laiko, ir, kol 
kiti rūpinosi dvasiniais dalykais, stovykloje buvo užkurti laužai, 
įšstatytos sargybos ir iš maisto atsargų, gautų artimiausiose so- 
dybose ir gretimuose kaimuose, išvirti pietūs. Taip patenkinę 
būtiniausius poreikius, jie pagalvojo ir apie ateitį. Išsiuntinėjo 
nedidelius būrius skelbti žinios apie laimėtą pergalę ir tuo pačiu 
žygiu geruoju ar bloguoju prasimanyti to, ko labiausiai trūko 
sukilėlių kariaunai. Pastarasis uždavinys pasirodė lengviausiai 
įvykdomas, nes viename kaime jie aptiko karaliaus dragūnų 
maisto sandėlį, pašaro ir amunicijos. Ši sėkmė ne tik laikinai 
išvadavo juos nuo rūpesčių, bet ir suteikė tokių didžių vilčių, 
jog buvo vieningai nuspręsta — nors kai kurių entuziazmas jau 
buvo bepradedąs vėsti — nesiskirstyti ir su ginklu rankose toliau 
ginti savo gyvybę ir tikėjimą. 

Kad ir ką manytume apie didumos jų pažiūrų absurdiškumą 
ir aklą fanatizmą, vis dėlto nevalia menkinti pasiaukojamos drą- 
sos tų kelių šimtų valstiečių, kurie be patyrusių vadų, be pinigų, 
be atsargų, be kokio konkretaus veiksmų plano ir beveik be 
ginklų, įkvėpti vien karšto tikėjimo savo reikalu ir neapykantos 
engėjams, išdrįso atvirai paskelbti karą vyriausybei, besiremian- 
čiai reguliariąja kariuomene ir trijų karalysčių galia. 


DEVYNIOLIKTAS SKYRIUS 
ALIARMAS PILYJE 


O žinote, ir senis kartais šį tą gali !. 
„Henrikas IV“, II dalis 


O dabar grįžkime atgal į Tilitadlemo pilį, kur tą rytą po tiekos 
įvykių, dragūnams išvykus, įsitvyrojo tyla ir nerimas. Lordas 
Evendeilas savo patikinimais vis dėlto nesugebėjo išblaškyti Edi- 
tos nuogąstavimų. Ji žinojo, kad jaunasis lordas taurios širdies 
ir laikosi duoto žodžio, bet jai buvo aišku, jog jis įtaria Mortoną 
esant laimingąjį varžovą; tad nebuvo ko tikėtis, kad jis stengsis 
abiaų, negu gali žmogus, nebuvo ko laukti, kad jis be perstojo 

rūpinsis Mortonu ir saugos jį nuo pavojų, gresiančių jam, suim- 
tam tokiu rimtu pagrindu ir kaltinamam valstybės išdavyste. 
Begalinės baimės draskoma širdimi, ji negirdėjo ir net beveik ne- 
siklausė Dženės Denison argumentų, kuriuos ištikimoji kambari- 
nė, guosdama savo jaunąją šeimininkę, piršo vieną po kito, kaip 
apdairus karo vadas siunčia vieną po kito pulti priešo savo ar- 
mijos dalinius. 

Iš pradžių Dženė tvirtino, kad jaunajam Milnvūdui neatsitiks 
nieko bloga, o jeigu ir atsitiks, kalbėjo jinai, tegu panelė Edita 
guodžiasi mintimi, jog lordas Evendeilas jai pats geriausias ir 
tinkamiausias jaunikis; be kita ko, veikiausiai įvyksiąs mūšis, 
kuriame minėtas lordas Evendeilas galbūt žūsiąs, ir tuomet ne- 
būsią jokių rūpesčių; pagaliau, jei laimėsią vigai, Milnvūdas ir 
Kadis, be abejo, grįšią į pilį ir jėga pasiimsią savo širdies iš- 
rinktąsias. 

— Juk pamiršau jums pasakyti,— toliau kalbėjo Dženė, pri- 
sidėdama nosinaitę prie akių, — kad vargšelis Kadis, kaip ir jau- 
nasis Milnvūdas, taipogi filistiečių naguose; jie atvežė jį čionai 
suimtą šį rytą, ir aš turėjau meilintis Tomui Hlalidejui, kad tik 
leistų man prieiti arčiau prie to bėdžiaus, o Kadis buvo toks 
nedėkingas kaip niekad, — pridūrė ji, staiga keisdama toną ir nu- 
leisdama nosinaitę,— jog aš kol gyva negadinsiu sau akių ir dėl 
jo neverksiu. Vaikinų pas mus į valias, jei raudonšvarkiai ir iš- 
kartų jų bent pusę. 

Kiti pilies gyventojai irgi turėjo pagrindą liūdėti ir nerimas- 
tauti. Ledės Margeritos nuomone, pulkininkas Grejemas, įsaky- 
damas sušaudyti Mortoną prie jos durų ir atmesdamas jos pra- 
šymą atšaukti nuosprendį, neparodė pagarbos, deramos jos ran- 
gui, ir netgi pažeidė jos feodalines teises. 

„— Pulkininkui,— tarė ji, — būtų privalu žinoti, jog Tilitadle- 
mo baronijai suteikta kalinimo ir bausmės vykdymo privilegija, 
ir jeigu jau būtinai reikėjo sušaudyti tą jaunuolį mano dvare 
(nors, mano galva, tai stačiai nepadoru, nes šios valdos priklauso 
damai, kuriai tokios scenos užduoda širdį), sulig papročių teise 
derėjo perduoti nusikaltėlį mano teisėjui, ir šis išnagrinėtų bylą 
ir paskelbtų nuosprendį. 

— Karo įstatymas, sese, — atsiliepė majoras Belendenas,— ki- 
tų įstatymų nepaiso. Beje, reikia pripažinti, pulkininkas Greje- 
mas buvo jums gana neatidus, ir man nelabai malonu, kad jis 
patenkino jaunojo Evendeilo prašymą (rasi todėl, jog šis — lor- 
das ir turi pažinčių Slaptojoje taryboje), o tokio seno karaliaus 
tarno, kaip aš, neišklausė. Bet jeigu jaunuolio gyvybė išgelbėta, 
galiu pasiguosti tokios pat kaip ir aš senos dainelės posmų, 

Ir jis užniūniavo: 


Plaukai tespindi sidabru, 
Tespigina žiema žiauri, 
Kelk galvą, riteri šaunus, 
Juk taurę rankoje turil 


— Šiandien įsipiršiu jums į svečius, sese. Baisiai norėčiau 
sužinoti, kuo baigsis tas susirėmimas Laudno kalvose, nors ap- 
skritai ir šiaip viskas aišku: neįsivaizduoju, kaip maištininkai ga- 
lėtų atsilaikyti prieš tokį raitininkų pulką kaip mūsų šio ryto 
svečiai. Deja, buvo laikai, kai, nebent ligos suriestas, tūnodavau 
namie, laukdamas žinių apie mūšį, vykstantį per dešimtį mylių! 
Bet, kaip sakoma toje senoje dainelėje: 


Lėks metal, ir šveitri špaga 
Apeis ilgainiui rūdimis... 
Kas laiko bėgsmui niekada 
Nenusilenks, atsilaikys? * 


— Mums bus labai malonu, jei dar kiek paviešėsite, brolau, — 
tarė lede Margerita.— Nors ir labai nemandagu palikti jus vieną, 
vis dėlto pasinaudosiu savo senąja teise ir eisiu žiūrėti tvarkos, 
nes po tų ryto vaišių, man regis, viskas tebėra apversta aukštyn 
kojomis. 

— O, nepakenčiu ceremonijų ne ką mažiau nei klūpčiojančių 
arklių, — atsakė majoras.— Be to, jeigu jūs ir būtumėte su ma- 
nim, jūsų mintys vis tiek kryptų į šaltą mėsą ir paštetų liekanas. 
O kur Edita? 

— Kiek žinau, nesveikuoja ir nuėjo į savo kambarį prigul- 
ti, — paaiškino senoji dama.— Kai tik pabus, duosiu jai lašų. 

— Tai bent! Tie kareiviai bus įvarę jai ligą, — tarė majoras 
Belendenas.— Ji dar nepratusi prie to, kad vieną pažįstamą ves- 
tų jos akyse sušaudyti, o kitas išjotų į mūšį, iš kur, galimas 
daiktas, jam nelemta sugrįžti. Bet ji greit pripras, jeigu prasidės 
Naujas pilietinis karas. 

— Saugok dieve, brolau! — sušuko ledė Margerita. 

— Saugok dieve, kaip jūs sakote, o tuo tarpu, ko gero, pa- 
žaisiu triktraką su Harisonu. 

— Jis išjojęs, pone,— atsiliepė Gudjilas,— apsiklausinėti, ar 
Nėra kokių žinių apie mūšį. 

= Velniai jį rautų, tą mūšį! — tarė majoras.— Dėl jo nanuo- 
se kilo tokia suirutė, lyg mūsų šalyje nieko panašaus nebuvo 
atsitikę. O juk buvo tokia vietovė kaip Kilsaitas, ar ne, Džonai? 

— Kurgi ne, ir Tipermūras, jūsų malonybe,— atsakė Gudji- 
las, — ir Tipermūras, kur buvau jo malonybės, mano velionio po- 
no, vadovaujamo būrio paskutinėje gretoje. 

— Ir Elfordas, Džonai,— toliau kalbėjo majoras,— kur aš va- 
dovavau raitininkams; ir Inerlochis, kur buvau Didžiojo markizo 
adjutantas; ir Old Ernas, ir Brigas prie Dyš. 

— Ir Filipho, jūsų malonybe,— pridūrė Džonas. 

— Et,— tarė majoras, — kuo mažiau apie tai kalbėsime, Džo- 
nai, tuo geriau. 

Šiaip ar taip, įšnekę apie Montrouzo žygius, majoras ir Džo- 
nas Gudjilas įniko taip įnirtingai kariauti, kad gana ilgai laikė 
prirėmę nuožmų priešą, vadinamą Laiku, su kuriuo nuolat gru- 
miasi veteranai, užsidarę tarp keturių sienų toli nuo audringo 
gyvenimo. 

Ne kartą buvo pastebėta, jog svarbios naujienos sklinda ne- 
įtikėtinu greičiu, o gandai, daugiau ar mažiau teisingai atspin- 
dintys padėtį ir iškreipiantys nebent detales, paprastai pralenkia 
tikrąsias žinias. Tokie gandai užbėga tikrovei už akių, nelygi- 
nant „būsimų įvykių šešėliai“ * aplanko kalnų pranašo vaizduotę. 
Harisonas bejodamas išgirdo šį bei tą apie mūšio baigtį ir, di- 
džiai susijaudinęs, pasuko atgal į Tilitadlemą. Visų pirma jis 
šoko ieškoti majoro ir, aptikęs jį iš pagrindų bepasakojantį apie 
Dandžio 5 apsiaustį ir šturmą, sušuko: 

— Dieve duok, majore, kad mums netektų pamatyti Tilitad- 
lemo apsiausties anksčiau, nei pasensime keletu dienų! 

— Kas atsitiko, Harisonai? Kurį velnią jūs čia paistote? — 
apstulbo senasis karys. 

— Taigi, pone, sklinda kalbos, ir vis labiau, jog Kleiverhau- 
sas sutriuškintas, kai kas sako, netgi užmuštas, o visi jo karei- 
viai išblaškyti, ir maištininkai sparčiai žygiuoja čionai, grasin- 
dami išžudyti ir sunaikinti visus tuos, kurie atsisakė priimti jų 
Sandorą. 

— Niekada nepatikėsiu,— tarė majoras, pašokdamas ant ko- 
jų, — niekada nepatikėsiu, kad leibgvardiečiai bėgtų nuo maiš- 
tininkų; o apskritai, ką aš Čia šneku, — susizgribo jis,— juk pats 
savo akimis ne kartą esu matęs juos sprunkant. Išsiųskite Paiką 
ir vieną kitą tarną į žvalgybą, ir tegu pilies ir sodžiaus vyrai, 
aišku, tie, kuriais galima pasikliauti, — apsiginkluoja. Mūsų pilis 
laikysis kurį laiką, kad tik pakaktų maisto atsargų ir žmonių, ir 

be to, iš kalnų pro ją eina vienintelis kelias į lygumas. Laimė, 
kad aš čia. Eikite, Harisonai, telkite vyrus. O tu, Gudjilai, pa- 
ziūrėk, kiek turime maisto atsargų, ir pagalvok, ko dar galima 
prasimanyti, ir, jeigu žinios pasitvirtins, pasiruošk papjauti tiek 
jaučių, kiek skerdienos gali užsūdyti. Šulinyje vandens nepri- 
trūks. Ant sienų yra keletas pabūklų, kad ir senovinių, ir jeigu 
mums pavyktų gauti parako, puikiausiai išsisuktume iš bėdos. 

— Šįryt kareiviai paliko keletą statinaičių parako Sodyboje, 
sakė, grįždami pasiims, — tarė Harisonas. 

— Tai paskubėk,— paragino majoras,— ir paliepk atridenti į 
pilį; surink visus ginklus, kokius tik rasi: ietis, kalavijus, pisto- 
letus, šautuvus, nepalik mėtytis nė vieno durklo. Laimė, kad aš 
čia! Reikia nedelsiant pasikalbėti su seserim. 

Netikėta ir baisi naujiena sukrėtė ledę Margeritą. Jai atrodė, 
jog tokių įspūdingų pajėgų, tą rytą palikusių pilį, per akis pa- 
kaktų nušluoti visus maištininkus Škotijoje, net jeigu jie būtų 
susirinkę į krūvą, ir dabar jai dingtelėjo mintis, kaip menkai jie 
pasiruošę gintis nuo kariaunos, kurį pasirodė tokia stipri, jog 
sutriuškino patį Kleiverhausą su pulku rinktinių karių. 

— Vargas man! Vargas! — kartojo ji — Kaipgi mes juos at- 
remsime, broli? Priešindamiesi nieko doro nelaimėsime, tik pra- 
žudysime pilį ir mano varzšę našlaitę Editą! Dievaži apie save 
aš ir nebegalvoju, jau atgyvenau savo. 

— Ką jūs, sesel — tarė majoras.— Nenusiminkite. Jūsų pi- 
lis — tvirtovė, o maištininkai neuostę parako ir prastai ginkluoti; 
mano brolio namai nebus vagių ir maištininkų lindynė, kol čia 
yra senasis Mailzas Belendenas. Mano ranka silpnesnė, nei buvo 
kitados, bet užtat žila galva geriau išmano karo dalykus. O štai 
ir Paikas su žvalgybos duomenimis. Kas naujo, Paikait Dar vie- 
Nas Filipho, ar ne? 

— Taigi, taigi, — ramutėliai atsakė Paikas,— visiškas sutriuš- 
kinimas. Dar šį rytą pamaniau: nebus nieko doro, kai šitaip nau- 
Jamadiškai nešiojami karabinai. 

— Ką tu matei? Kas tau sakė? — paklausė majoras. 

— O, koks pustūzinis dragūnų, jei ne daugiau. Lėkė lyg lenk- 
tyniaudami, kas pirmas atjos į Hemilteną. Visi jie laimėjo pirmą 
Vietą, galvą guldau, o mūšį telaimi kas nori. 

— Ruoškitės toliau, Harisonai,— įsakė budrus senasis karys.— 
Rinkite ginklus, pjaukite gyvulius. Nusiųskite į miestelį keletą 
Zmonif supirkti visas maisto atsargas, kokių tik bus. Nevalia 
Raišti nė sekundės. Ar nebūtų geriau, sese, jodviem su Edita, kol 
nevėlu, važiuoti į Čarnvūdą? 

— Ne, broli, — atsakė ledė Margerita, be galo išblyškus, bet 
iš pažiūros labai rami, — kol senoji pilis laikysis, aš būsiu čia ir 
lauksiu, kas likimo man skirta. Esu jau dukart bėgusi per savo 
gyvenimą ir kiekvieną sykį sugrįžusi neradau pačių narsiausių, 
pačių geriausių žmonių; tad aš liksiu čia ir čia užbaigsiu savo 
žemiškąją kelionę. 

— Apskritai gal čia ir iš tiesų saugiausia ir jums, ir Editai — 
tarė majoras.— Vigai, aišku, sukils nuo čia iki pat Glazgo, ir 
keliauti tenai arba apsistoti Čarnvūde būtų labai pavojinga. 

— Tebūnie taip, — tarė ledė Margerita,— ir, mielas broli, ka- 
dangi jūs artimiausias mano velionio vyro giminaitis, įteikiu jums 
šį valdžios simbolį (ir padavė jam šventai gerbiamą velionio gra- 
fo Torvūdo lazdą auksiniu bumbulu) ir drauge patikiu Tilitadlemo 
pilies apsaugą, valdymą ir senešalo valdžią tiek pačioje pilyje, 
tiek visose baronijos valdose, įgaliodama jus žudyti, naikinti ir 
žaloti visus tuos, kurie kėsinsis į pilį, laisvai. nevaržomai ir ly- 
giai tomis pačiomis teisėmis, kokiomis naudojuosi aš. Tikiuosi, 
kad ginsite ją, kaip ir dera ginti namus, kuriuos jo švenčiausioji 
didenybė teikėsi... 

— (Gana, sese,— pertraukė senąją ledę majoras, — mums nėra 
laiko minėti karalių ir jo pusryčius. 

Ir, paskubomis palikęs kambarį, sparčiu žingsniu it dvidešimt 
penkerių metų jaunuolis nuėjo tikrinti įgulos ir imtis reikiamų 
priemonių senajai piliai ginti. 

Tilitadlemui buvo baisi nebent sunkioji artilerija: sienos be 
galo storos, langai siauručiai, vidinis kiemas iš vienintelės prie- 
šui prieinamos pusės saugomas stiprių įtvirtinimų su dviem bokš- 
tais, o iš kitų trijų pusių žiojėjo bedugnė praraja. Įgula turėjo 
pagrindo labiausiai baimintis bado arba šturmo, kai puolama su 
kopėčiomis. Pagrindinio pilies bokšto aikštelėje stovėjo kelios 
pasenusios tvirtovių patrankos ir nedideli pabūklai, jau seniai 
išėję iš apyvartos kaip ir jų pavadinimai: kulevrinos, sekerai, 
pusiau sekerai, falkonai ir falkonetai. Majoras įsakė Gudjilui iš- 
valyti ir užtaisyti tas patrankas, paskui sustatė jas taip, kad būtų 
galima apšaudyti priešinės kalvos pašlaite vingiuojantį kelią, ku- 
riuo turėjo žygiuoti sukilėliai. Taipogi paliepė nukirsti trejetą me- 
džių, kurie būtų trukdę artilerijai prireikus paleisti ugnį. Iš tų me- 
džių kamienų ir kitų parankinių medžiagų jis parikiavo suręsti ba- 
rikadas ant tako, vingiais kylančio nuo vieškelio į pilį, iš anksto 
numatęs išdėstyti jas pakopomis, kad viena būtų apšaudoma iš 
kitos. Didžiuosius vartus į vidinį kiemą užbarikadavo dar tvir- 
čiau, palikdamas išeiti vien siaurus vartelius. Didžiausią nerimą 

jam kėlė įgulos menkumas. Kad ir kaip stengėsi valdytojas, pa- 
vyko pašaukti prie ginklo vos devynis vyrus, įskaitant jį patį ir 
Gudjilą: vietiniai gyventojai sukilėliams labiau simpatizavo negu 
vyriausybei. Tad drauge su majoru Belendenu ir jo ištikimuoju 
tarnu Paiku įgulą sudarė vienuolika vyrų, kurių diduma buvo 
seniai. Tiesa, įgulą būtų buvę galima padidinti iki dvylikos, jei 
Jedė Margerita būtų leidusi Žąsiukui Džibiui grįžti į ginkluotą- 
sias pajėgas. Tačiau ji ryžtingai, didžiai pasipiktinusi atmetė šį 
pasiūlymą, kai Gudjilas išdrįso tai priminti; ji niekaip negalėjo 
pamiršti nesenų to nelemto riterio žygdarbių ir pareiškė, jog vei- 
kiau atiduosianti pilį priešui, negu leisianti Džibiui ją ginti. Tai- 
gi, turėdamas savo žinioje vienuolika vyrų, įskaitant ir jį patį, 
majoras Belendenas nusprendė grumtis iki paskutiniosios. 

Kaip paprastai būna tokiais atvejais, priešą atremti ruoštasi 
su didžiausiu triukšmu. Spygavo moterys, maurojo gyvuliai, ska- 
lijo šunys, bėgiojo vyrai, be perstojo laidydami prakeikimus, dun- 
dėjo patrankos, ritamos gynybine siena iš vienos vietos į kitą, 
kieme tolydžio kaukšėjo arklių kanopos — tai jodinėjo pasiunti- 
niai su svarbiais pranešimais, žodžiu, pasiruošimo karui griaus- 
mas miešėsi pervien su moterų rypavimais ir aimanomis. 

Tas triukšmas būtų prikėlęs ir mirusius, tad nenuostabu, kad 
jis netrukus išvaikė miegus slogučio kamuojamai Editai Belen- 
den. Ji nusiuntė Dženę sužinoti, iš kur tas ūžimas, iki pat pamatų 
sukrečiąs pilį, tačiau Dženė, pakliuvusi į tą maišalynę, turėjo tiek 
visko klausinėti ir tiek visko išklausyti, kad jai iš galvos išdul- 
kėjo, koks nerimas ir nežinia neduoda ramybės jaunajai šeimi- 
ninkei. Nesulaukdama išsiųsto varno ir neturėdama balandžio, 
kuris atneštų jai geidžiamų žinių ?, Edita paliko savo kambario 
laivą ir, išėjusi pati žvalgybon, tučtuojau pateko į baisiausią 
sumaištį, užtvindžiusią visą pilį. Į pirmą jos klausimą šešetas 
balsų vienas per kitą atsakė, jog Kleiversas ir visi jo vyrai esą 
išžudyti, jog dešimt tūkstančių vigų einą Tilitadlemo link ap- 
Slausti pilies ir jog jiems vadovauja Džonas Balfuras Berlis, jau- 
Nasis Milnvūdas ir Kadis Hedrikas. Išgirdusi keistą vardų jun- 
ginį, ji suabejojo ta žinia, nors visuotinis sujudimas bylojo, kad 
Virš pilies iš tikrųjų pakibęs grėsmingas pavojus. 

— Kur ledė Margerita? — toksai buvo antras Editos klau- 
Simas. 

— Maldykloje,— atsakė jai keli balsai. 

Tai buvo mažytė celė šalia koplyčios, kur dora senoji dama 
Paprastai praleisdavo ištisas dienas, laikydama anglikonų baž- 

nyčios nustatytas apeigas, taipjau savo vyro bei vaikų mirties 
metines ir pagaliau valandas, kai, namus ar tautą ištikus kokiai 
negandai, prireikdavo karšta malda įškilmingai kreiptis į aukš- 
čiausiąjį. 

— O kur majoras Belendenas? — dar labiau sunerimusi, pa- 
klausė Edita. 

— Ant pilies sienų, ponia, stato patrankas. 

Ten jinai ir nuėjo; nugalėjusi tūkstančius kliūčių, pagaliau 
rado senąjį džentelmeną jo gimtojoje karo stichijoje: jis ko- 
mandavo, graudeno, drąsino, mokė, žodžiu, ėjo begalę pavyz- 
dingo tvirtovės komendanto pareigų. 

— Kas atsitiko, dėl dievo meilės, dėde? — sušuko Edita. 

— Kas atsitiko, širdele? — šaltai atsiliepė majoras, su aki- 
niais ant nosies tikrindamas, kaip pastatyta patranka.— Kas at- 
sitikoį Kilstelėk pabūklo uoksą, Džonai Gudjilai! Kas atsitiko? 
Nagi Kleiversas sutriuškintas, širdele, ir prieš mus eina didelės 
vigų pajėgos, — štai kas atsitiko. 

— Viešpatie aukščiausias! — sušuko Edita, nejučia mesdama 
žvilgsnį į kelią, vingiuojantį paupiu.— Štai jie! 

— Kur? Kur? — paklausė senasis karys ir, pažvelgęs į tą 
pačią pusę, kur žiūrėjo Edita, pastebėjo artėjant keliu didžiulį 
raitininkų būrį. — Prie patrankų, vyručiai! — sukomandavo jis.— 
Tuojau jie mums užmokės, kiek priklauso, kai tik nusileis į 
slėnį. Bet palaukit, palaukit, juk tai, ko gero, leibgvardiečiai. 

— O ne, dėde, ne! — paprieštaravo Edita.— Žiūrėkite, kaip 
netvarkingai jie joja, kokios pakrikusios gretos. Tai ne tie patys 
šaunuoliai, kurie buvo pas mus šį rytą. 

— Ak, mielas vaikeli! — atsakė majoras.— Ką tu gali žinoti, 
kaip pasikeičia kareiviai, patyrę pralaimėjimą; o čia vis dėlto 
leibgvardiečiai, aš Matau raudoną ir mėlyną spalvą ir karaliaus 
vėliavą. Laimė, kad bent vėliavą jie išsaugojo. 

Majoro nuomonė galutinai pasitvirtino, kai kariuomenė pri- 
artėjo prie pilies ir sustojo kelyje; vadas, davęs komandą nu- 
sėsti nuo arklių ir pailsėti, šuoliais nurūko įkalniu keliu į pilį. 

— Tai Kleiverhausas, kas be ko,— tarė majoras.— Laimė, kad 
jis išsigelbėjo, bet užtat neteko savo garsiojo juodbėrio. Džonai 
Gudjilai, perspėk ledę Margeritą; paliepk pamaitinti dragūnus, 
duok avižų jų arkliams; o mudu, Edita, eikime į holą pasitikti 
pulkininko Grejemo. Man regis, mums teks išgirsti nemalonių 
žinių. 

DVIDĖŠIMTAS SKYRIUS 
RUOŠIMASIS GINTIS 


Ir giedras, ir ramus šiaurėn 
Jis jojo ristele, 

Lyg būtų priešus kruvinoj 
Įveikęs kovoje !. 


„Hardiknutas“ 


Pulkininkas Grejemas Kleiverhausas susitiko su lede Margerita 
ir jos artimaisiais, susirinkusiais vienoje pilies menėje, toks pat 
giedras ir mandagus, koks buvo tą rytą. Jis neužmiršo susitvar- 
kyti drabužių, nuo rankų ir veido nusiplauti kraujo bei dulkių 
ir atrodė taip, lyg būtų ką tik grįžęs iš rytinio pasijodinėjimo. 

— Man skaudu,— tarė garbioji dama, paplūdusi ašaromis, — 
man be galo skaudu... 

— Ir man skaudu, brangioji lede Margerita,— atsakė Klei- 
verhausas,— nes, įvykus šiai nelaimei, jums, ko gero, bus ne- 
saugu likti Tilitadleme, ypač turint galvoje, jog visai neseniai 
taip svetingai priėmėte karaliaus kariuomenę ir, kaip gerai Ži- 
noma, puoselėjate ištikimybę jo didenybei. Apskritai aš užsukau 
čionai tik norėdamas pasiūlyti jums ir panelei Belenden savo 
globą (jeigu nepaniekinsite nelaimingo bėglio paslaugumo) iki 
Glazgo, o iš ten galėsiu be jokių pavojų nulydėti jus į Edinbur- 
gą arba į Danbartoną, kur tik jūs geidausite. 

— Didžiai jums dėkoju, pulkininke Grejemai,— atsakė ledė 
Margerita,— tačiau mano svainis majoras Belendenas prisiėmė 
atsakomybę ginti mūsų namus nuo maištininkų; ir, jei tokia bus 
Viešpaties valia, jie niekados nesugebės išguiti Margeritos Be- 
lenden iš jos gimtosios gūžtos, kol čia yra narsus karys, garan- 
tuojąs, kad niekas jos nepaims. 

— Ar majoras Belendenas iš tikrųjų turi tokių ketinimų? — 
skubiai paklausė Kleiverhausas, ir jo akys džiaugsmingai sužibo, 
kai jis pasisuko į senąjį karį. — Bet kas per klausimas! Spren- 
džiant iš viso jo gyvenimo, kitaip nė būti negalėjo. Ir vis dėlto, 
Majore, ką jūs turite savo dispozicijoje? 
> Visko, trūksta tik vyrų ir maisto atsargų,— atsiliepė ma- 
Joras. 

— Jeigu jau kalbėsime apie vyrus,— tarė Kleiverhausas,— 
galėčiau jums palikti vieną kitą dešimtinę vaikinų, kurie pačiam 

velniui įmanytų sprandą nusukti. Būtų nepaprastai svarbu, jei 
pajėgtumėte išsilaikyti čia bent kokią savaitę, o per tą laiką, 
be abejo, ateis pastiprinimai. 

— Šitiek mes tikrai išsilaikysime,— atsakė majoras.— Turė- 
dami dvidešimt penkis narsius vyrus ir pakankamą atsargą pa- 
Irako, mes, aišku, laikysimės, jei netgi prisieis iš bado graužti 
puspadžius; beje, aš tikiuosi gauti maisto kaimuose. 

— Turiu į jus prašymą, pulkininke Grejemai,— tarė ledė Mar- 
gerita,— geidaučiau, kad tiems vyrams, kuriuos paliekate mūsų 
įgulai sustiprinti, vadovautų seržantas Frensis Stiuartas; tai pa- 
dėtų jam greičiau iškilti į karininkus, o aš labai vertinu jį už 
aukštą kilmę. 

„ — Seržantas jau atsikariavo, ponia, — atsakė Grejemas tuo 
pačiu ramiu tonu,— jam nebereikia malonių, kurių gali suteikti 
šios žemės viešpačiai. 

— Dovanokite,— tarė majoras Belendenas, imdamas Kleiver- 
hausą už parankės ir pasivedėdamas į šalį nuo damų, — bet man 
neramu dėl mano gerų draugų; man baugu, kad jūs būsite pa- 
tyręs ir kitų, nepalyginamai didesnių nuostolių. Aš matau, jog 
vėliavą neša nebe jūsų sūnėnas, o kitas karininkas. 

— Jūsų teisybė, majore Belendenai,— tvirtu balsu atsakė Klei- 
verhausas,— mano sūnėno nebėra. Jis žuvo atlikdamas savo pa- 
reigą, kaip ir dera kariui. 

— Viešpatie aukščiausias! — sušuko majoras.— Kokia nelai- 
mėl! Toks dailus, šaunus ir narsus jaunuolis! 

— Jis iš tikrųjų buvo toks, kaip jūs sakote, — pritarė Klei- 
verhausas,— vargšas Ričardas buvo man kaip vyriausias sūnus, 
mano akies vyzdys, mano įpėdinis; bet jis žuvo atlikdamas savo 
pareigą, ir aš... aš, majore Belendenai (jis stipriai suspaudė ma- 
jorui ranką)... aš likau gyvas tik todėl, kad atkeršyčiau už jį. 

— Pulkininke Grejemai,— jausmingai tarė senasis karys aša- 
rų pritvinkusiomis akimis,— man džiugu, kad jūs toks tvirtas 
nelaimės valandą. 

— Kad ir ką sakytų Žmonės, aš ne iš tų, kurie vien savęs 
težiūri, — atsiliepė Kleiverhausas,— ir vilties, ir baimės valandą, 
ir džiaugdamasis, ir liūdedamas aš mąstau ne tik apie save. Aš 
niekados nebuvau griežtas vien naudos sumetimais, godus vien 
naudos sumetimais, garbėtroška vien naudos sumetimais. Man 
pirmiausia rūpėjo atsidavusiai tarnauti savo valdovui ir savo 
šaliai. Gal kartais mano griežtumas peraugdavo į žiaurumą, bet 

aš visados būdavau skatinamas tik gerų norų. Ir dabar neketinu 
savo jausmams skirti daugiau dėmesio, nei skirdavau jo kitų 
jausmams. | 

— Stebiuosi jūsų tvirtumu tokiomis sunkiomis aplinkybė- 
mis,— toliau kalbėjo majoras. 

— Taip, — tarė Kleiverhausas,— mano priešai Slaptojoje ta- 
ryboje stengsis suversti visą kaltę ant mano pečių, bet aš nie- 
kinu jų kaltinimus. Jie apjuodins mane valdovui, bet aš gebėsiu 
paneigti jų šmeižtus. Viešosios tvarkos priešai džiūgaus matyda- 
mi mane bėgant, bet ateis laikas, ir aš įrodysiu, kad jie per anksti 
džiūgavo. Jaunuolis, ką tiktai žuvęs kovos lauke, stovėjo ant 
kelio vienam itin gobšiam giminaičiui — juk jums žinoma, jog 
mano santuoka buvo nevaisinga; tačiau tebūnie jam lengva že- 
melė! Šaliai lengviau netekti Ričardo Grejemo negu jūsų draugo 
lordo Evendeilo, kuris, matyt, irgi žuvo parodydamas nepapras- 
tą drąsą. 

— Kokia nelemta diena! — sušuko majoras.— Aš girdėjau to- 
kį gandą, bet paskiau jis buvo paneigtas. Be to, pasak žmonių, 
nelaimingojo jaunuolio karštas būdas nulėmė pralaimėjimą tose 
nesėkmingose kautynėse. 

— Ne, majore,— paprieštaravo Kleiverhausas,— tegu gyvie- 
siems tenka gėda, jei čia yra kas gėdinga, o ant žuvusiųjų kapų 
tenevysta laurai. Beje, aš negaliu tvirtinti, jog lordas Evendeilas 
tikrai nebegyvas, bet vis dėlto būgštauju, kad jis veikiausiai ar- 
ba nužudytas, arba paimtas į nelaisvę. Mudu kalbėjomės pasku- 
tinį sykį, kai jis išsiveržė iš nuožmių grumtynių. Mes kaip tik 
traukėmės iš mūšio lauko su užpakaline sauga, viso labo kokio- 
mis dviem dešimtimis vyrų — visi kiti jau buvo iškrikę kas sau. 

— Bet paskui vėl susitelkė, — tarė majoras, pro langą žiūrė- 
damas į dragūnus, šeriančius arklius ir besistiprinančius prie 
Upelio. 

— Taip, — atsakė Kleiverhausas— mano niekšeliai nebuvo 
linkę dezertyruoti arba bėgti toliau tų vietų, kur atsidūrė pirmos 
Panikos apimti. Jie nelabai draugauja su čionykščiais valstie- 
čiais, ir jų santykiai veikiau įtempti: kiekvienas kaimas, per ku- 
rį jiems tenka žygiuoti, įmanydamas suplėšytų juos į skutus, tad 
Nenaudėliai, bijodami iešmų, mietų, šakių ir pagalių, nusprendė 
Verčiau susiburti apie vėliavą. Bet aptarkime jūsų planus ir po- 
feikius ir kaip mes palaikysime ryšį. Tiesą pasakius, labai abe- 
loju, ar sugebėsiu ilgesnį laiką stovėti Glazge netgi tuo atveju, 
Jeigu man pavyktų susijungti su lordu Rosu: tos netvarios ir atsi- 

tiktinės pergalės įkvėpti, fanatikai, velniai žino, ką pridarys va- 
karinėse grafystėse. 

Juodu aptarė gynybos priemones, kurių ketino imtis majoras 
Belendenas, taip pat būdus ryšiui palaikyti, jei kraštą apims vi- 
suotinis sukilimas, o to labiausiai reikėjo tikėtis. Kleiverhausas 
iš naujo pasiūlė palydėti damas į saugią vietą, tačiau majoras 
Belendenas, viską apsvarstęs, nusprendė, jog ne ką didesnis pa- 
vojus joms grės ir Tilitadleme. 

Tuomet pulkininkas galantiškai atsisveikino su lede Marge- 
rita ir panele Belenden, patikindamas jas, jog, priverstas palikti 
Tilitadlemą tokiomis sunkiomis aplinkybėmis, vis dėlto stengsis 
kaip galima greičiau susigrąžinti doro ir ištikimo riterio vardą 
ir jog jos gali būti tikros artimiausiu laiku arba pamatyti jį patį, 
arba gauti iš jo žinių. 

Abejonių ir būgštavimų sklidina ledė Margerita nesugebėjo 
deramai atsakyti į tą kalbą, taip puikiai atliepiančią jos mintis 
bei jausmus, tik palinkėjo Kleiverhausui laimingo kelio ir padė- 
kojo už pažadėtą pagalbą. Edita degte degė noru pasiteirauti apie 
Henrio Mortono likimą, bet, neradusi preteksto, pasitenkino vil- 
timi, jog dėdė veikiausiai bus apie jį išklausinėjęs ilgai kalbė- 
damasis su pulkininku akis į akį. Vis dėlto ji klydo, nes senasis 
karys buvo taip susirūpinęs savo naujomis pareigomis ir prie- 
dermėmis, jog kalbėjosi su Kleiverhausu tik apie karo dalykus; 
ko gero, jis būtų buvęs lygiai toks pat užmaršus, jei būtų spren- 
džiamas jo paties sūnaus, o ne draugo sūnaus likimas. 

Kleiverhausas nusileido nuo kalvos, ant kurios dunksojo pilis, 
pasiryžęs nedelsdamas traukti toliau. Majoras jį nulydėjo, norė- 
damas pasiimti būrį, pulkininko paliekamą Tilitadleme. 

— Aš jums palieku Inglį,— tarė Kleiverhausas,— nes, susi- 
darius tokioms aplinkybėms, negaliu atleisti nė vieno karinin- 
ko: man pačiam jų reikia, kad sutelktomis jėgomis išlaikytume 
krūvoje kareivius. Bet jeigu pasirodys kuris nors mano karinin- 
kas, mat vienas kitas dingo be žinios, leidžiu jums pasilikti jį 
pilyje, nes mano vaikinai nelabai linkę klausyti įsakymų, kai 
juos duoda ne pulko karininkai. 

Išrikiavus pulką, Kleiverhausas vardu iškvietė šešiolika dra- 
gūnų ir perdavė juos kapralui Ingliui, kuriam čia pat suteikė 
seržanto laipsnį. 

— Žiūrėkite, džentelmenai, — tarė jis, baigdamas savo kal- 
bą,— aš palieku jus ginti ledės namų, ir vadovaus jums jos svai- 
nis majoras Belendenas, ištikimas karaliaus tarnas. Būkite drą- 

sūs, blaivaus proto, drausmingi, klusniai vykdykite įsakymus, ir 
kiekvienam bus dosniai atlyginta, kai grįšiu su pastiprinimais. 
Už Maištavimą, bailumą, aplaidumą einant tarnybą ar menkiau- 
sią nepagarbą pilies gyventojams — budelis ir virvė! Juk žinote, 
mano žodis šventas, ir kiekvienas gauna tai, ko nusipelnęs: už 
gerą tarnybą — apdovanojimą, už nusižengimą — bausmę. 

Atsisveikindamas jis kilstelėjo ranką prie skrybėlės ir tvirtai 
paspaudė dešinę majorui Belendenui. 

— Sudieu,— tarė jis,— mano šaunusis drauge! Linkiu jums 
sėkmės ir geresnių laikų mudviem! 

Majoro Alano pastangomis pulkas šiaip ne taip buvo išrikiuo- 
tas eskadronais, ir nors apranga atrodė gerokai apsitrynusi, o 
auksas pablukęs, vis dėlto dabar, išvykdami į žygį, dragūnai la- 
biau panėšėjo į reguliariosios kariuomenės dalį negu tada, kai po 
sutriuškinimo grįžo atgal į pilį. 

Majoras Belendenas, pasilikęs tvarkytis savo nuožiūra, visur 
išsiuntinėjo raitelius prasimanyti kaip galima daugiau maisto at- 
sargų, ypač miltų, ir išžvalgyti priešo kariaunos judėjimą. Visi 
antruoju klausimu surinkti duomenys bylojo, kad maištininkai 
ketina nakvoti mūšio lauke. Bet ir tie išsiuntinėjo lauko sargy- 
bos būrius parūpinti maisto atsargų, ir baisus nerimas bei abe- 
jonės apėmė tuos, kurie gavo prieštaringus potvarkius: karaliaus 
vardu — pristatyti atsargas į Tilitadlemo pilį, bažnyčios vardu — 
į tikrojo tikėjimo šalininkų kariauną, pakėlusią ginklą už San- 
dorą ir apsistojusią Laudno kalvose netoli Dramklogo. Ir vien!, 
ir kiti grasino ugnimi ir kalaviju bausti neklusniuosius, nes nei 
kliovėsi žmonių atsidavimu tikėjimui arba ištikimybe karaliui, 
nei tikėjosi, jog tie sutiks geruoju atiduoti savo labą. Tad ne- 
laimingi žmonės neišmanė, katram dievui melstis, ir, tiesą pasa- 
kius, radosi nemaža tokių, kurie patenkino abiejų reikalavimus. 

— Šiais sunkiais laikais ir didžiausias gudruolis gali pamesti 
protą,— kalbėjo dukrai Nylas Bleinas, apdairusis ,„(Užuovėjos“ 
šeimininkas.— Bet aš niekad nepametu galvos. Džene, kiek miltų 
mes turime sandėliuke? 

— Keturis pūrus avižinių, du miežinių ir du žirninių,— atsa- 
kė Dženė. 

— Tai va, aukseli tu mano,— giliai dūsaudamas, toliau kalbė- 
jo Nylas Bleinas,— tegu Boldis nuveža žirninius ir miežinius 
Miltus į Dramklogo stovyklą, jis vigas ir tarnavo artoju pas mūsų 
amžinatilsį šeimininkę; maišytų miltų papločiai labai tiks jų pil- 
Vams, pripratusiems prie tyrų maisto. Tegu sako, jog išgrandėm 

paskutinę dėžę, o jeigu jam sarmata meluoti (nors vargu, juk 
visa tai mūsų namų labui), tegu palaukia, kol Dunkanas Glenas, 
tas senas nusilakęs kareivis, nugabens avižinius miltus į Tilitad- 
lemą ir nuolankiausiai mano vardu persakys ledei Belenden ir 
majorui, jog nepasilikau namie nė dubeniui putros išsivirti. Ir 
jeigu Dunkanas mikliai apsisuks, pavaišinsiu jį stikliuku tokio 
viskio, kad jam melsva ugnis iššoks iš burnos. 

— O ką mudu valgysim, tėve,— paklausė Dženė,— jei atiduo- 
sime visus miltus ir iš dėžės, ir iš sandėliuko? 

— Teks pasikakinti kvietiniais,— atsakė Nylas nuolankumo 
likimui kupinu balsu— Valgyti galima, nors tikram škotui ne 
taip jau skanu ir sveika kaip avižiniai, juoba girnomis malti, 
o štai anglai tik kvietiniais ir minta — juk tie nepenos nieko kito 
nepripažįsta. 

Apdairieji ir taikieji stengėsi kaip Nylas Bleinas sugyventi ir 
su vienais, ir su kitais, o tie, kurie nebuvo abejingi visuomenės 
(arba savo partijos) reikalams, griebėsi ginklo. Tame krašte ka- 
raliaus šalininkų gyveno ne per daugiausia, bet užtat jie buvo 
turtingi, gerbiami ir įtakingi žmonės, beveik visi senos kilmės 
bajorai ir dvarininkai, kurie drauge su savo broliais, pusbroliais 
ir giminėmis iki devintos kartos, taipogi pasitelkę šeimynykščius, 
galėjo sudaryti savišką pašauktinių kariuomenę, pajėgią ginti jų 
įtvirtintas sodybas nuo nedidelių maištininkų būrių, netiekti jiems 
maisto atsargų ir užgrobti gurguoles, vykstančias į presbiterionų 
stovyklą. Žinia, jog Tilitadlemo pilis ruošiasi gintis nuo sukilė- 
lių, įkvėpė drąsos ir ryžto tiems savanoriams karaliaus valdžios 
rėmėjams, nes pilis, jų akimis žiūrint, buvo tvirtovė, kur galima 
prisiglausti tuo atveju, jei pristigs ištvermės pradėjus nepa- 
skelbto karo veiksmus. 

Tačiau miesteliai, kaimai, smulkūs ūkiai siuntė gausių pastip- 
rinimų į presbiterionų stovyklą. Tie žmonės daugiausia kentėjo 
nuo vyriausybės. Jie buvo įžeisti, įsiutinti, įstumti į neviltį ne- 
pakeliamų mokesčių naštos ir savivalės, ir, nors skirtingai žiū- 
rėjo į to įsiliepsnojančio sukilimo tikslus bei priemones jiems 
pasiekti, vis dėlto didumai tai buvo nelyginant apvaizdos nuro- 
dytas kelias, kuriuo jie turėjo žengti norėdami atkovoti seniai 
užgniaužtą tikėjimo laisvę ir nusikratyti tironijos, slegiančios 
išsyk ir kūną, ir dvasią. Štai kodėl daugelis ėmėsi ginklo ir, 
kalbant jų laikų ir jų partijos žodžiais, ryžosi susieti savo liki- 
mą su žmonėmis, laimėjusiais pergalę Laudno kalvose. 

DVIDEŠIMT PIRMAS ŠKYRIUS 
VYRIAUSIASIS V.ADAS 


Ananijas 
Netinka man tas vyras! Jis — pagonis, 
O kalba švento rašto žodžiais. 


"7 Sielvartas 
Lauk įkvėpimo valandos, kai apvaizda 
Apšvies jį. Grasinti jam neverta !. 


„Alchemikas“ 


Dabar grįžkime pas Henrį Mortoną, kurį palikome mūšio lauke. 
Kai jis, atsisėdęs prie stovyklos laužo, valgė Sandoros kariams 
išdalytą maisto davinį, mąstydamas, kokio kelio jam toliau lai- 
kytis, staiga priėjo Berlis, lydimas jaunojo pamokslininko, kurio 
žodis padarė tokį stiprų įspūdį. 

— Henri Mortonai,— šiurkščiai prašneko Balfuras,— Sandoros 
kariuomenės taryba, įsitikinusi, jog Sailo Mortono sūnus negali 
būti nei drungnas laodikėjietis, nei tikėjimo reikalams abejingas 
Galijonas 2, šią didžią dieną paskyrė jus būrio vadu, drauge su- 
teikdama balso teisę minėtoje taryboje ir kitus įgaliojimus, de- 
ramus karininkui, vadovaujančiam krikščionių kariams. 

— Pone Balfurai,— nė nesvarstydamas atsiliepė Mortonas,— 
man labai malonus šis pasitikėjimo ženklas, ir nenuostabu, jog 
pats paprasčiausias pasipiktinimas savivale, siautėjančia mano 
šalyje, jau nekalbant apie paties patirtas negandas, skatina mane 
pakelti kalaviją už sąžinės laisvę ir nepriklausomybę. Tačiau at- 
Virai sakau jums: prieš užimdamas tą postą, noriu sužinoti, ko- 
kiais principais jūs vadovaujatės siekdami savo tikslo. 

— Jūs abejojate mūsų principais? — sukluso Berlis.— Juk mes 
kovojame už bažnyčios ir valstybės reformą, už išniekintos šven- 
tyklos atstatymą, už tai, kad grįžtų namo šventieji tremtiniai ir 
gautų galą nuodėmingas žŽmoguš. 

— Pasakysiu jums iš širdies, pone Balfurai,— atsiliepė Mor- 
tonas, — jog tie žodžiai, kurie visiems, kaip pastebiu, atrodo be 
galo įspūdingi, man ničnieko nesako. Turiu perspėti jus iš anks- 
to, kol mes dar nepradėjome rimtos kalbos. (Jaunasis pamoksli- 
Ninkas sunkiai atsiduso.) Jums nepatinka mano šneka, pone, — 
tarė Mortonas,—ir galbūt tik todėl, kad neišklausėte manęs iki 
Salo. Aš gerbiu šventąjį raštą ne ką mažiau negu jūs ar kuris 
kitas krikščionis. Aš skaitau jį, nužemintai vildamasis rašti elgi- 

mosi taisyklę ir įstatymą, kuriuo remdamasis išganyčiau sielą. 
Bet aš noriu juos rasti perprasdamas bendrą šventojo rašto pras- 
mę ir dvasią, o ne išgriebdamas paskiras nuotrupas ar pritaiky- 
damas citatas prie tam tikrų aplinkybių ir įvykių, dažniausiai 
neturinčių su jomis nieko bendra. 

Jaunąjį pamokslininką, regis, papiktino ir sukrėtė lig širdies 
gelmių Mortono pareiškimas, ir jis buvo beatkertąs karštu pa- 
mokslu. 

— Patylėk, Efraimai! — nutraukė Berlis.— Neužmiršk, kad jis 
dar kūdikis, neišaugęs iš vystyklų. Klausyk manęs, Mortonai. 
Aš kalbėsiu su tavim pasauliečių kalba ir remsiuos žemiškuojų 
protu, tavo aklu ir netobulu vadovu, kurio vis dar nenori atsi- 
sakyti. Ko tu sieki keldamas kalaviją? Argi tu nenori, kad baž- 
nyčia ir valstybė būtų pertvarkyta sulig laisva nepriklausomo 
parlamento valia, kad būtų išleisti įstatymai, kurie visiems lai- 
kams užgintų vykdomajai valdžiai lieti kraują, kankinti ir kalinti 
kitoniškų pažiūrų žmones, grobti jų turtą, nešvankių užmačių 
sklidina širdimi tyčiotis iš žmonių sąžinės? 

— Savaime suprantama,— atsakė Mortonas,— man rodos, to 
pakanka mūsų karui pateisinti, ir aš pasiryžęs kovoti su jais, 
kol mano ranka nulaiko kalaviją. 

— Betgi jūs,— įsiterpė Mekbrajeras,— labai paviršutiniškai 
žiūrite į mūsų kovą, 0 man sąžinė neleidžia dangstyti ar užglos- 
tyti visų tų piktadarybių, kurios šaukiasi dangaus keršto... 

— Liaukis, Efraimai Mekbrajerai! — vėl nutraukė jį Berlis. 

— Nesiliausiu,— atrėmė jaunuolis.— Argi ne viešpaties pa- 
šauktas atėjau čionai? Argi tai ne šventvagystė, ne erastietiškas 
gviešimasis valdžios, ne jo galybės savinimasis, ne jo vardo že- 
minimas leisti karaliui arba parlamentui užimti jo vietą ir šei- 
mininkauti jo namuose, sakytum svetimauti su jo žmona? 

— Tu gražiai šneki, — tarė Berlis, pasivedėdamas jį į šalį — 
tik neprotingai. Juk pats savo ausimis šį vakarą mūsų tarybos 
posėdyje girdėjai, kokie prieštaravimai drasko mūsų negausią 
kaimenę, ir dar nori išskleisti šydą, kuris galutinai atskirtų v1e- 
nus nuo kitų? Ar įmanoma iš akmenų sumūryti sieną negesin- 
tomis kalkėmis? Jei per tokią sieną šoktų lapė, viskas išgriūtų. 

— Žinau,— atsakė jam jaunasis pamokslininkas,— tu ištiki- 
mas, doras ir toks atsidavęs tikėjimui, jog esi pasirengęs bet 
kada pralieti kraują, bet patikėk, tos pasaulietiškos gudrybės, tas 
atlaidumas nuodėmei ir silpnybei jau savaime reiškia nukrypi- 
mą nuo tiesos kelio, ir aš nuogąstauju, jog dangus nesuteiks MUMS 
malonės atlikti didžių darbų jo garbei, jeigu mes griebsimės 

semiškų vylių ir kliausimės netvaraus žmogaus ranka. Šventas 
tikslas pasiekiamas šventomis priemonėmis. 

— Aš tau sakau, — nesutiko Baliuras,— jog šiuo atveju tu per- 
nelyg griežtas ir nepalenkiamas; tuo tarpu mes negalime apsieiti 
be laodikėjiečių ir erastiečių pagalbos; kurį laiką mums teks 
bendradarbiauti su tais, kurie priėmė indulgenciją, pakęsti juos 
savo taryboje, nes dar esame per silpni prieš Sarvijos sūnus Š. 

— O aš sakau, kad man tai nepatinka, — tarė Mekbrajeras,— 
dievas gali išvaduoti mus tiek nedaugelio, tiek gausybės pastan- 
gomis. Tikinčiųjų kariuomenė, sutriuškinta prie Pentlendo kal- 
vų, gavo pelnytą atpildą, nes pripažino to tirono ir prispaudėjo 
Karolio Stiuarto žemiškuosius siekius. 

— Gana,—tarė Balfuras,—tu girdėjai išganingą tarybos 
sprendimą paskelbti manifestą, kuris patenkintų pačios jautriau- 
sios sąžinės žmones, dejuojančius po dabartinių mūsų engėjų 
jungu. Grįžk atgal į tarybą ir įtikink ją atšaukti tą manifestą, ir 
surašyk naują, kur kas griežtesnį ir kategoriškesnį. Bet palik 
mane, netrukdyk palenkti to jaunuolio, kuriuo rūpinasi mano 
siela; vien tik jo vardas suburs šimtus vyrų apie mūsų vėliavas. 

— Daryk kaip išmanai,— atsakė Mekbrajeras,-- aš nepadėsiu 
tau vilioti to jaunuolio į pavojų kupiną gyvenimą, kol neįtvirti- 
nau jame tų pagrindų, kurie užtikrintų jam amžiną palaimą. 

Nusikratęs įkyraus pamokslininko, Balfuras, kur kas apdai- 
resnis, grįžo atgal, tikėdamasis atversti Mortoną į savo tikėjimą. 

Kad nereiktų nuosekliai dėstyti visų tų argumentų, kuriais jis 
stengėti įtikinti Mortoną dėtis prie sukilėlių, pasinaudosime pa- 
togia proga ir, trumpai apibūdinę tą žmogų, drauge išsiaiškinsi- 
me priežastis, paskatinusias jį taip atkakliai siekti, kad Mortonas 
pereitų į jo pusę. 

Džonas Balfuras Kinlochas, arba Berlis (mat jis minimas ir 
Vienu, ir kitu vardu to niūraus meto kronikose bei atsišaukimuo- 
se), buvo turtingas, prakilnios giminės bajoras, gimęs Faifo gra- 
fystėje, ir iš jaunų dienų tarnavo kariuomenėje. Jaunas būdamas, 
Jis garsėjo palaidu ir nežabotu būdu, bet veikiai pasibodėjo pa- 
leistuvyste ir perėmė griežtas kalvinizmo dogmas. Nesaikingo ir 
nedoro gyvenimo įpročius išrauti iš savo niaurios, aistringos ir 
Veiklios širdies, deja, jam pavyko kur kas lengviau negu kerštin- 
gumą ir garbėtrošką, išlaikiusius nemažą galią jo dvasiai, kad ir 
kaip karštai jis išpažino naująjį tikėjimą. Drąsių užmojų, ūmus 
r negailestingas jų vykdytojas, kartais puolantis į nesutaikomo 
Nonkonformizmo kraštutinumus, jis geiste geidė stoti presbite- 
"Monų sąjūdžio priešaky, 

Trokšdamas užimti tarp vigų tam tikrą padėtį, jis nuolatos 
lankė jų sueigas ir ne kartą jiems vadovavo, kai šie imdavosi 
ginklo prieš karaliaus kariuomenę, siunčiamą jų vaikyti. Paga- 
liau, būdamas baisus fanatikas, taipogi, anot kalbų, geisdamas 
suvesti asmenines sąskaitas, stojo priešaky būrelio žmonių, nu- 
žudžiusių Škotijos primą, kaip didžiausią presbiterionų kančių 
kaltininką. Žiaurios represijos, kurių griebėsi vyriausybė, keršy- 
dama už tą piktadarybę, nukreiptos ne tik prieš pačius žudikus, 
bet ir prieš visus to tikėjimo išpažinėjus, taip pat nuo seno įsi- 
galėjęs kitaminčių persekiojimas ir beviltiška mintis, jog išsi- 
vaduoti iš tironijos įmanoma tik su ginklu rankoje, nulėmė tą 
sukilimą, prasidėjusį, kaip jau matėme, Kleiverhauso sutriuški- 
nimu kruvinose grumtynėse prie Laudno kalvų. 

Vis dėlto, nors ir nemažą indėlį įdėjęs į pergalę, presbiterio- 
nų kariaunoje Berlis užėmė toli gražu ne tokią padėtį, kokios 
geidė jo garbės trokštanti širdis. Iš dalies tai sąlygojo skirtingas 
sukilėlių požiūris į arkivyskupo Šarpo žmogžudystę. Kraštutinie- 
ji, žinoma, pritarė jai kaip teisingumo aktui, paties viešpaties 
valia įvykdytam dievo namų griovėjui, tačiau diduma presbite- 
rionų žmogžudystę laikė baisia piktadarybe, nors ir pripažino, 
jog arkivyskupas buvo nusipelnęs tos bausmės. Sukilėliai nesu- 
tarė dar vienu svarbiu klausimu, kurį jau minėjome. Labiausiai 
užkietėję fanatikai smerkė dvasininkus ir bendruomenes, suti- 
kusias vienokiomis ar kitokiomis sąlygomis išpažinti tikėjimą su 
vyriausybės žinia, kaltindami juos silpnadvasiškai išsižadėjus ne- 
atimamų bažnyčios teisių. Jų nuomone, tai buvo grynų gryniau- 
sias erastizmas, arba dievo bažnyčios pajungimas pasaulietinės 
valdžios galiai, todėl indulgenciją priėmusieji, jų akimis žiūrint, 
buvo ne ką geresni už prelatininkus ar popiežininkus. Nuosai- 
kieji sutiko pripažinti karaliaus teisę į sostą ir klausyti pasau- 
lietinės valdžios, kol ji gerbia valdinių laisvę ir laikosi karalys- 
tės įstatymų. O nesutaikomieji, savo sektos vadovo Ričardo 
Kamerono vardu vadinami kameroniečiais, ėjo dar toliau — ne- 
siskaitė nei su karaliaus, nei su jo paveldėtojų valdžia, nepripa- 
žįstančia Iškilmingosios lygos ir Sandoros. Tad nelemtoje pres- 
biterionų partijoje klestėjo nesantarvė ir nesutaikomi prieštara- 
vimai, ir Balfuras, nors ir kaip fanatiškai nusiteikęs ir visa širdimi 
persiėmęs kraštutiniųjų pažiūromis, puikiai žinojo, kad kelti savo 
reikalavimus tokiomis kritiškomis aplinkybėmis, kai ypač būtina 
vienybė, vadinasi, sužlugdyti pradėtą kovą. Todėl jis, kaip ma- 
tėme, nepritarė doram, tiesmukam ir liepsningam Mekbrajero 
religiniam įkarščiui ir troško žūt būt laimėti nuosaikiųjų presbi- 
terionų paramą, o paskui nedelsiant nuversti vyriausybę, vilda- 

masis, jog ateityje gebės primesti jiems savo valią ir užimti ati- 
tinkamą postą. 

Kaip tik dėl to Balfuras taip atkakliai siekė, kad Henris Mor- 
tonas pereitų į sukilėlių stovyklą. Presbiterionai vis dar minėjo 
ir gerbė jo tėvą, o kadangi sukilėlių gretose buvo tik vienas 
kitas Žymesnis žmogus, jaunuolio kilmė ir gebėjimai teikė vil- 
čių, kad jis bus iškeltas į sukilimo vadus. Padedamas Mortono, 
seno bendražygio sūnaus, Berlis tikėjosi pelnyti kariuomenės 
nuosaikiosios dalies pagarbą ir netgi pasitikėjimą ir, tapęs vy- 
riausiuoju vadu, šitaip pasiekti galutinį savo garbėtroškos tikslą. 
Todėl, nelaukdamas, ko] kam kitam ateis tokia mintis, karo ta- 
ryboje pradėjo liaupsinti Mortono būdą bei gabumus ir veikiai 
įtikino visus išrinkti jį į sunkų ir nedėkingą postą — į tos pa- 
krikusios ir nedrausmingos kariuomenės vadus. 

Argumentai, kuriais rėmėsi Balfuras, nusikratęs savo nuošir- 
daus ir tiesmuko bendro Mekbrajero, įkalbinėdamas Mortoną pri- 
imti tas pavojingas pareigas, buvo gerai apgalvoti ir nepanei- 
giami. Jis nemėgino ginčyti ar slėpti, kad jo požiūris į bažnyčios 
valdymą iš esmės nesiskiria nuo ką tik juos palikusio pamoksli- 
ninko požiūrio. Tačiau jis tvirtino, jog tokią sunkią valandą men- 
ki nuomonių skirtumai neturi trukdyti tiems, kas myli savo en- 
giamą šalį, pakelti kalaviją jos labui. Daugelis klausimų, kalbėjo 
jis, dėl kurių kyla nesutarimai, kaip antai indulgencijos klausi- 
mas, radosi aplinkybėms susiklosčius ir išnyks tuo atveju, jeigu 
jiems pasiseks išvaduoti šalį, nes presbiterionizmas, tapęs vals- 
tybine religija, nebeprivalės eiti į sandėrius su valdžia, o panai- 
kinus indulgenciją, savaime išsispręs ginčas dėl jos teisėtumo. 
Jis itin stengėsi pabrėžti, jog būtina pasinaudoti palankia kriti- 
ne situacija, jog, be abejo, prie jų prisidės vakarinių grafysčių 
presbiterionai, jog sunki atsakomybė prislėgs tuos, kurie, maty- 
dami šalies negandas ir tolydžio stiprėjančią vyriausybės saviva- 
lę, iš baimės ar abejingumo visomis jėgomis neparems kovos už 
teisybę. 

Mortonui nereikėjo tų argumentų: jis jau pats buvo apsispren- 
dęs dėtis prie bet kokio sukilimo, žadančio laisvę jo šaliai. Tiesa, 
jis abejojo, ar sukilėlius parems jėgos, reikalingos pergalei pa- 
siekti, ar pakaks jiems blaivaus proto ir taurumo pasinaudoti tos 
Pergalės vaisiais, jei tik pavyks ją laimėti. Apskritai, apmąsty- 
damas savo pastarųjų dienų negandas, kančias, kurias matė ken- 
Čiant savo tėvynainius, ir turėdamas galvoje, į kokią pavojingą 
Padėtį įkliuvo per paskutiniuosius įvykius, Mortonas priėjo prie 
išvados, jog, šiaip ar taip, aplinkybių verčiamas, jis norom neno- 
Tom turi prisidėti prie sukilusių presbiterionų kariaunos. 

Vis dėlto, sužinojęs, kad jis išrinktas į sukilėlių kariaunos 
vadus ir karo tarybos narius, siūlomą postą sutiko užimti ne be 
tam tikrų išlygų. 

— Aš pasirengęs, — tarė jis, — kiek leidžia mano menkos jė- 
gos, prisidėti prie mano šalies vadavimo. Bet jūs turite teisingai 
mane suprasti. Aš griežtai smerkiu tą akciją, kuri, atrodo, davė 
ženklą sukilimui, ir jokie argumentai negalėtų manęs paveikti, 
jeigu iš anksto žinočiau, kad ir vėliau bus imtasi tokių pat prie- 
monių kaip toji, nuo kurios viskas prasidėjo. 

Kraujas plūstelėjo Berliui į veidą, ir jo nugairinti skruostai 
grėsmingai paraudo. 

— Jūs turite omeny,— paklausė jis, stengdamasis kalbėti kuo 
ramiausiu tonu, — jūs turite omeny Džeimso Šarpo mirtį? 

— Tiesą pasakius, — atsiliepė Mortonas,— tai ir turiu omeny. 

— Vadinasi, jūs manote, — tarė Berlis,— jog didžių išmėgini- 
mų metais visagalis nesinaudoja visomis priemonėmis, idant iš- 
gelbėtų savo bažnyčią nuo prispaudėjų? Jūsų nuomone, bausmės 
teisingumą lemia ne nusikaltėlio nusižengimo sunkumas, ne pa- 
mokomas ir išganingas jo poveikis kitiems nevidonams, o teisėjo 
mantija ir kepuraitė, aukšta pakyla, nuo kurios jisai skelbia nuo- 
sprendį, arba teismo šauklio balsas? Argi bausmė ne vienodai 
teisinga, kad ir kur ji būtų įvykdyta: ant ešafoto ar viržių pri- 
augusioje dykynėje? Ir jei karaliaus teisėjai — iš bailumo arba 
dėl naudos susimokę su piktadariais — leidžia tyčiniams nusikal- 
tėliams ne tik laisvai važinėti po šalį, bet ir užimti aukštus pos- 
tus, idant jie galėtų nebaudžiami teptis rankas šventųjų kan- 
kinių krauju, argi smerktini tie keli narsuoliai, pakėlę kalavijus 
visuomenės labui? 

— Aš nesiimu svarstyti tos akcijos, — atsakė Mortonas,— tik 
manau turįs aiškiai jums išdėstyti savo principus. Kartoju: jūsų 
pateiktas pavyzdys manęs neįtikina. Jei visagalis, kurio keliai 
nežinomi, kraują praliejusį smurtininką baudžia pelnytai smurto 
mirtimi, tai nepateisina tų, kurie, niekieno neįgalioti, prisiima 
priedermę būti bausmės įrankiu ir drįsta skelbtis dievo keršto 
vykdytojais. 

— O kodėl gi ne? — žiauraus džiugesio sklidinu balsu sušuko 
Berlis.— Argi mes... argi kiekvienas, kas kovoja dėl tokios Ško- 
tijos bažnyčios, kokia ji turi būti pagal Sandorą, pačios Sando- 
ros vardu neprivalo sunaikinti Judo, pardavusio dievo tiesą Už 
penkiasdešimt tūkstančių merkų, gaunamų kas metai? Jei buū- 
tume sutikę jį kelyje begrįžtantį iš Londono ir jau tada pervėrę 
kalavijų ašmenimis, būtume tik atlikę savo pareigą kaip žmonės, 

ištikimi savo idealams ir savo priesaikai, įrašytai aukštybėse. 
Argi ta bausmė pati savaime neįrodo, kad mes buvome įgalioti 
ją įvykdyti? Argi viešpats neįdavė jo mums į rankas? Argi tai 
įvyko ne tuo metu, kai mes tykojome nepalyginamai menkesnio 
mūsų prispaudėjų įrankio? Argi mes nesimeldėme prašydami 
nurodyti, ką mums daryti, argi nepajutome širdyse, lyg deimantu 
kas būtų įrašęs: ,,Nutverkite jį ir užmuškite?“ Argi ta tragedija 
nesitęsė ištisą pusvalandį, kol buvo atnašaujama auka, atvirame 
lauke, jų įgulų išsiuntinėtų patrulių panosėje? Kas sutrukdė at- 
likti tą didį darbą? Ar sulojo bent vienas šuo, kai vijomės jį, kai 
nutvėrėme ir užmušėme ir kai paskui išsiskirstėme į visas puses? 
Kas po to pasakys, kas išdrįs sakyti, jog ten nebuvo rankos, kur 
kas galingesnės nekaip mūsų? 

— Jūs klystate, pone Balfurai,— tarė Mortonas,— nemaža bai- 
sių žmogžudysčių įvykdyta tokiomis pat palankiomis aplinkybė- 
mis, ir daugeliui žudikų pasisekė laimingai pasprukti. Bet aš 
jums ne teisėjas. Aš dar neužmiršau, jog Škotijos išvadavimas 
kadaise prasidėjo smurto aktu, kurio negali pateisinti nė vienas 
žmogus, — turiu galvoje Kominą, nužudytą Roberto Briuso ran- 
ka *; todėl, smerkdamas jūsų akciją, kaip liepia mano sąžinė, 
negaliu nedaryti prielaidos, kad jūs turėjote paskatų, pateisinan- 
čių jus jūsų akyse, nors nei man, nei kuriam kitam blaivaus 
proto žmogui jos neatrodo pateisinamos. Kalbu jums taip tik to- 
dėl, kad jūs teisingai mane suprastumėte: aš prisidedu prie žmo- 
nių, atvirai paskelbusių karą, kuriame privalu laikytis civilizuotų 
tautų priimtų taisyklių, ir nė už ką nepritariu smurtui, kuris bu- 
vo tiesioginė dingstis tą karą pradėti. 

Balfuras prikando lūpą ir vargais negalais susitvardė nesvie- 
dęs šiurkštaus atsakymo. Jis su apmaudu pastebėjo, jog jaunasis 
bendražygis, kalbėdamas pagrindiniais klausimais, pasirodė esąs 
aiškios minties ir tvirtos dvasios ir pavertė perniek beveik visas 
Viltis panaudoti jį savo tikslais, kaip to tikėjosi. Vis dėlto, va- 
landėlę patylėjęs, jis šaltai tarė: 

— Savo darbų neslepiu nei nuo žmonių, nei nuo angelų. Dar- 
bas padarytas ne slapta: aš stoviu štai čia su ginklu rankoje, 
Pasirengęs už jį atsakyti, ir man nesvarbu, kada ir kur būsiu pa- 
šauktas atsiskaityti — ar taryboje, ar mūšio lauke, ar ant ešafoto, 
ar paskutiniojo teismo dieną. Aš nepageidauju svarstyti jo su 
tuo, kurį dar dengia šydas. Bet jeigu jūs pasiryžęs broliškai su- 
Sieti sa mumis savo likimą, eikime į tarybą, kuri tebeposėdžiauja 
aptardama būsimą kariuomenės žygį ir priemones galutinei per- 
Ralei pasiekti, 

Mortonas pasikėlė ir žengė iš paskos be žodžio. Jis nedėjo 
vilčių į savo bendrą ir širdies gilumoje guodėsi mintimi, jog stojo 
kovoti už teisybę apskritai, nepripažindamas nei priemonių, pri- 
imtinų daugeliui tos kovos šalininkų, nei paskatų, kuriomis jie 
vadovavosi. 


DVIDEŠIMT ANTRAS SKYRIUS 
KARO TARYBA 


Pažvelk, kiek graikų palapinių 
Lygumoj. Tiek pat ir nuomonių !, 


„Troilas ir Kresida“ 


Kalvos pašlaitėje, negilioje dauboje, per ketvirtį mylios nuo mū- 
šio lauko, kūpsojo piemenų lūšnelė; tą menką pirkutę, vienin- 
telę pastogę netoli stovyklos, presbiterionų kariaunos vadai pa- 
sirinko karo tarybos būstine. Ten Berlis ir nuvedė Mortoną, ir 
šis, eidamas artyn, vis labiau stebėjosi iš vidaus sklindančiu įvai- 
riabalsiu šurmuliu. Ten, kur tokią sunkią kritišką valandą, tarybai 
besvarstant itin svarbius klausimus, rodos, turėjo viešpatauti 
įtempta, nerimo sklidina tyla, kraupiu klegesiu plyšojo nesan- 
taika, tarsi pranašaudama Mortonui, jog posėdis nieko gero ne- 
nuspręs. Priėję prie lūšnelės durų, Mortonas ir Berlis pamatė, kad 
jos plačiai atlapotos, o tarpdury kimštinai prisikimšę valstiečių, 
kurie, nors ir nebūdami tarybos nariai, vis dėlto nesivaržė kištis 
į svarbių ir didžiai jiems rūpimų klausimų svarstymą. Berlis ryž- 
tingai prasmuko pro tuos nedrausmingus kareivius, prašymais, 
grasinimais ir netgi jėga išvaikė žioplius ir, įvedęs vidun Mor- 
toną, užtrenkė iš paskos duris, atsitverdamas nuo įžūlaus minios 
smalsumo. Kitu metu, ne tokią kritišką valandą, jaunuolis, ko 
gero, būtų susidomėjęs ir neįprastu reginiu, atsivėrusiu prieš 
akis, ir išgirstomis kalbomis. 

Tamsią apgriuvusią pirkią silpnai apšvietė ugniakure smilks- 
tantys dygiakrūmiai, dūmai, nerasdami tam tyčia skirtos angos, 
sklaidėsi viduje, kaupėsi virš tarybos narių galvų į tokį pat 
blandų ir miglotą kaip jų metafiziniai išvedžiojimai debesį, ku-, 
riame it žvaigždės ūkanoje spingsėjo kelios žvakės ar, tiesą 
pasakius, lajuje išmirkyti meldai, lūšnelės savininko labas, drėg- 
no molio gniūžtėmis pritrėkštį prie sienos. Toje mirguliuojančioje 
prieblandoje Mortonas išvydo daugybę veidų, apšviestų dvasinės 
didybės arba apniauktų rūstaus fanatizmo. Iš neramių, klaidžio- 

jančių, neryžtingų žvilgsnių buvo numanu, jog vadai, stačia 
galva puolę į kovą, kurią laimėti neturėjo nei drąsos, nei prie- 
monių, dabar svarstė sau vieni, kaip viską mesti neužsitraukus 
sau gėdos. Iš tikrųjų taryboje nebuvo tvirtybės ir sutarimo. Ak- 
tyviausiai postringavo tie, kurie kartu su Berliu nužudė arkivys- 
kupą Šarpą; keturi ar penki jų atkako į Laudno kalvas kaip ir 
daugelis kitų, pasižymėjusių tokiu pat nežabotu ir nepalenkiamu 
fanatizmu ir vienaip ar kitaip nusižengusių vyriausybei, iš kurios 
nebegalėjo tikėtis jokios malonės. 

Taryboje buvo ir keletas pamokslininkų, paniekinusių vyriau- 
sybės pasiūlytą indulgenciją ir pasiryžusių veikiau burti savo 
kaimenę tyruose, negu šlovinti viešpatį žmogaus ranka statytose 
šventovėse, idant žemiškoji valdžia neturėtų dingsties su savo 
nurodymais kištis į bažnyčios vidaus reikalus. Likusieji tarybos 
nariai buvo nusigyvenę bajorai ir prakutę ūkininkai, kurie ėmėsi 
ginklo ir pritapo prie sukilėlių, nepakęsdami valdžios priespaudos 
ir persekiojimų. Drauge su jais posėdžiavo ir jų pamokslininkai; 
daugelis tų dvasininkijos atstovų, priėmę indulgenciją ir naudo- 
jęsi jos lengvatomis, ketino priešintis kraštutiniųjų pažiūrų bro- 
liams, kurie siūlė paskelbti deklaraciją ir viešai pasmerkti indul- 
genciją kaip neteisėtą ir nuodėmingą aktą. Pirmuosiuose mani- 
festuose, kuriuose jie norėjo išaiškinti priežastis, paskatinusias 
imtis ginklo, šis reikšmingas klausimas buvo apeitas tylomis, 
tačiau vėl iškeltas išėjus Berliui, kuris grįžęs su didžiu apmaudu 
pamatė, jog abi pusės įnirtingai ginčijasi, jog Mekbrajeras, Li- 
tauras ir kiti persekiojamųjų presbiterionų ganytojai apsiputoję 
puola Piterį Paundtekstą, Milnvūdo parapijos pastorių, priėmusį 
indulgenciją, o šis, nors ir prisijuosęs kalaviją, vis dėlto, prieš 
eidamas į mūšio lauką kovoti už teisybę, didvyriškai gina savo 
pažiūras taryboje. Tas ginčas, daugiausia įsiliepsnojęs tarp Paund- 
teksto ir Litauro, drauge su jųdviejų šalininkų klegesiu ir apkur- 
tino Mortoną, kai juodu su Berliu ėjo prie lūšnelės. Abu dievo 
tarnai, būdami geros iškalbos ir stiprių plaučių, gynė savo įsi- 
tikinimus su begaliniu įkarščiu ir nepakantumu, negailestingai 
triuškino vienas kitą, nepaprastai greitai pasitelkdami pagalbon 
šventojo rašto žodžius, trumpai tariant, abu vienodai laikė savo 
nuomonę neginčijama ir taip garsiai plyšojo, lyg ten iš tikrųjų 
būtų vykusios baisiausios muštynės. 

Pasipiktinęs iš naujo kilusia nesantarve, pasireiškusia įnirtin- 
gomis rietenomis, Berlis įsiterpė į ginčą. Vienu kitu žodžiu nu- 
rodęs, kokia pragaištinga nesantaika tokią sunkią valandą, pa- 
glostęs kiekvienos pusės savimeilę ir pasinaudojęs autoritetu, 
pelnytu mūšio lauke, pagaliau sutramdė ginčininkus. Beje, nors 

Litauras ir Paundtekstas tuo tarpu nutilo, vis dėlto juodu nenu- 
leido žvilgsnio vienas nuo kito nelyginant du šunys, kurie susi- 
rieję buvo šeimininkų nuramdyti ir, palindę kiekvienas po savo 
pono kėde, įdėmiai seka, ką daro priešininkas, urzgimu, pašiauš- 
ta ketera, budriai pastatytomis ausimis ir krauju pasruvusiomis 
akimis rodydami, kad jų įsiūtis dar nenumalšo ir kad jie, progai 
pasitaikius, vėl kibs vienas kitam į gerklę. 

Pasinaudojęs atvangos valandėle, Balfuras pristatė tarybai 
poną Henrį Mortoną, kilusį iš Milnvūdo dvaro, vieną iš tų, kurie 
nepanoro iš šalies stebėti valdžios piktadarybių ir ryžosi rizikuoti 
savo turtu ir gyvybe dėl šventos teisybės, kurios labui jo tėvas, 
garsusis Sailas Mortonas, kadaise atliko tiek šaunių žygdarbių. 
Tučtuojau Mortonui draugiškai paspaudė ranką Paundtekstas, jo 
senas ganytojas, ir kiti sukilėliai, laikęsi nuosaikių pažiūrų. Li- 
kusieji tuo tarpu pro dantis prakošė kažką apie erastizmą ir 
pašnibždomis priminė viens kitam, jog Sailas Mortonas, nors ki- 
tados ir buvo ryžtingas ir narsus Sandoros tarnas, vis dėlto tapo 
atskalūnu tą atmintiną dieną, kai gėdingų 1650 metų rezoliucijų 
šalininkai praskynė kelią į karaliaus sostą Karoliui Stiuartui, 
drauge suteikdami galimybę dabartiniam tironui grįžti į Škotiją 
ir iš naujo engti bažnyčią ir tėvynę. Tiesa, kalbėjo jie, šią didžią 
dieną, kai viešpats šaukia telktis visus savo vaikus, jie nelinkę 
išsižadėti tų, kurie, kaip ir jie patys, trokšta stoti prie arklo. 
Taip Mortonas buvo patvirtintas vienu iš sukilėlių vadų ir tary- 
bos nariu — nors ir ne visiems naujiesiems bendražygiams pri- 
tariant, bet, šiaip ar taip, kategoriškai ar bent jau atvirai jiems 
neprieštaraujant. Berlio pasiūlymu vadai pasiskirstė jau esamus 
būrius, kurių skaičius tolydžio didėjo. Savaime suprantama, su- 
nui, ir tas paskyrimas vienodai patiko ir kareiviams, ir vadui, 
nes jie pasitikėjo Mortonu tiek dėl jo būdo, tiek dėl to, kad 
jis buvo gimęs jų krašte. 

Užbaigus šį klausimą, reikėjo nuspręsti, kaip pasinaudoti ką 
tik laimėtos pergalės vaisiais. Mortonui virptelėjo širdis, kai 
pasigirdo pasiūlymas nedelsiant užimti Tilitadlemo pilį kaip vie- 
ną iš svarbiausių pozicijų. Pilis, kaip jau ne kartą minėjome, 
stovėjo vidury kelio iš negyvenamų kalnų į derlingą lygumą ir, 
kai kurių tarybos narių nuomone, galėjo tapti krašto bajorų bei 
kitų Sandoros priešų tvirtove ir sambūrio vieta, jei sukilėliai 
apeitų ją ir paliktų neliestą. Užgrobti Tilitadlemą itin reikalavo 
Paundtekstas ir tie jo šalininkai, kurių sodyboms ir šeimoms iš 
tikrųjų būtų grėsęs nemažas pavojus, jei tą tvirtovę valdytų 
Iojalistai. 

— Mano nuomonė,— pareiškė Paundtekstas, kaip ir diduma 
to meto dievo tarnų ryžtingai piršęs savo patarimus karo klausi- 
mais, kurių nėmaž neišmanė,— Mano nuomone, privalome pa- 
įmti ir nušluoti nuo žemės paviršiaus tą moteriškės, vardu Mar- 
gerita Belenden, tvirtovę, netgi jei prireiktų suremti prieš ją 
galingus bastionus ir supilti ištisus kalnus; pilies šeimininkai — 
pikta ir kruvina padermė, ir jų ranka buvo sunki Sandoros vai- 
kams tiek anksčiau, tiek paskutiniuoju metu. Jie buvo įvėrę 
grandį į mūsų nosį ir įdėję žąslus į mūsų burnas 2. 

— O kokia jų gynyba? Kiek jie turi žmonių? — paklausė Ber- 
lis.— Tvirtovė iš tiesų atsakanti, bet nemanau, kad dvi moteriš- 
kės sugebėtų atremti ištisą kariauną. 

— Be jų, — atsakė Paundtekstas,— ten yra dar Harisonas, val- 
dytojas, ir Džonas Gudjilas, rūmininkas, kuris giriasi iš jaunumės 
tarnavęs kariuomenėje ir kariavęs prieš Sandorą, vadovaujamas 
to Belialo išperos, Džeimso Grejemo Montrouzo. 

— Cha! — niekinamai nusijuokė Berlis.— Rūmininkas! 

— Ten yra ir tas senas nevidonas,— pridūrė Paundtekstas,— 
Mailzas Belendenas iš Čarnvūdo, kurio rankos garuoja šventųjų 
kankinių krauju. 

— Jeigu tai tas pats Mailzas Belendenas, sero Artūro brolis, — 
tarė Berlis,— jis ne iš tų, kurie, išsitraukę kalaviją, nepaleidžia 
jo į darbą, bet dabar jis, ko gero, susenęs. 

— Jodamas čionai, girdėjau žmones kalbant, — prabilo vienas 
tarybos narys, — kad, gavę žinią apie mūsų pergalę, jie parikiavo 
užremti vartus, sušaukė vyrus ir prisitiekė šaudmenų bei maisto 
atsargų. Tai visada buvo pikti ir nedori namai. 

— Mano nuomone,— tvirtai pareiškė Berlis— mums nevalia 
pradėti apgulos, kuri nežinia kiek gali tęstis. Reikia žygiuoti pir- 
myn ir, pasinaudojant savo pranašumu, užimti Glazgą; nemanau, 
kad mūsų sutriuškinta kariuomenė, netgi susijungusi su lordo 
Roso pulku, jaustųsi saugi tame mieste ir lauktų, kol mes at- 
eisime! 

— Šiaip ar taip,— pasiūlė Paundtekstas,— mes galime prieiti 
prie pilies su išskleista vėliava, trimitu duoti ženklą ir pareika- 
lauti, kad sudėtų ginklus. Gal jie ir sutiks pasiduoti, nors apskri- 
tai jie maištingos padermės. Mes pasiūlysime moteriškėms išeiti 
iš tvirtovės — turiu omeny ledę Margeritą Belenden ir jos vai- 
kaitę, ir Dženę Denison, mergelę gundančiomis akimis, ir kitas 
mergeles, — pažadėsime jų neliesti ir nusiųsime į miestą, kad ir 
į patį Edinburgą. Tačiau Džoną Gudjilą, Hju Harisoną ir Mailzą 
Belendeną sukaustysime grandinėmis, kaip kitados jie patys darė 
Paėmę nelaisvėn šventuosius kankinius. 

— Kas čia žada neliesti moteriškių? — pasigirdo minioje šai- 
žus blerbiantis balsas. 

— Patylėk, broli Habakukai,— tarė Mekbrajeras, ramindamas 
rėksnį. 

— Netylėsiu! — vėl pasigirdo tas pats keistas nežmoniškas 
balsas.— Ar galima kalbėti apie gailestingumą, kai dreba žemė 
ir griūva kalnai, ir upėmis teka kraujas, ir dviašmenis kalavijas 
ištrauktas iš makšties, idant gertų kraują kaip vandenį ir nai- 
kintų kūnus, kaip ugnis naikina sausas ražienas? 

Sulig tais žodžiais oratorius šoko į priekį ir atsidūrė vidury 
rato, ir prieš apstulbusį Mortoną radosi žmogysta, visiškai ati- 
tinkanti ir balsą, ir kalbą. Skarmalai, kitados buvę juodu palai- 
diniu ir tokios pat spalvos kelnėmis, drauge su piemens apsiau- 
talo draiskalais — štai ir visas jo apdaras, kuris padorumo dėlei 
dengė kūną, bet anaiptol nešildė. Ilga, lyg sniegas balta barzda 
dryksojo ant krūtinės, susivėlusi su žilais susitaršiusiais gaurais, 
aprietusiais žiaurų pasibaisėtiną veidą. Bado ir nepriteklių nua- 
linti bruožai vargu ar galėjo turėti ką žmogiška. Akys — pilkos, 
paklaikusios, žvėriškos — bylojo apie jaudrią, nežabotą vaizduo- 
tę. Laikė jis aprūdijusį kalaviją, kaip ir ilgos sudžiūvusios ran- 
kos bei pirštai, riestais it erelio nagais, apkepusį krauju. 

— Dėl dievo meilės, kas čia toks? — pašnibždomis paklausė 
Paundtekstą Mortonas, apstulbęs, sukrėstas ir net pasibaisėjęs tuo 
siaubingu vaiduokliu, kuris panėšėjo veikiau į prisikėlusį žmog- 
ėdrų žynį ar druidą, ką tiktai paaukojusį dievams žmogų ir dar 
aptekusį aukos krauju, negu į paprastą šios žemės mirtingąjį. 

— Tai Habakukas Didžiarūstis,— irgi pašnibždomis atsakė 
Paundtekstas.— Mūsų priešai taip ilgai kalino jį pilyse bei tvir- 
tovėse, jog protas jam pasimaišė, ir baisiausia, man rodos, kad 
jį bus apsėdęs velnias. Vis dėlto mūsų nesutaikomieji broliai 
tvirtina, kad jisai kalba šventosios dvasios apšviestas ir kad jo 
žodžiai didžiai pamokomi. 

Tuo metu Paundtekstą pertraukė pats Didžiarūstis, surikęs to- 
kiu veriamu balsu, jog krustelėjo net stogo gegnės: 

— Kas čia žada neliesti moteriškių? Kas čia kalba apie gai- 
lestingumą kruviniems nevidonų namams? Aš sakau: griebkite 
mažus vaikus ir daužykite jų galvas į akmenis; griebkite šių na- 
mų dukras ir motinas ir meskite jas nuo sienų, kuriomis jos 
kliovėsi, ir tegu tunka šunys nuo jų kraujo, kaip kitados tuko 
nuo Jezabelės, Ahabo pačios 3, kraujo, ir tegu jų lavonai tampa 
mėšlu jų tėvų žemei! 

— Teisybė! — užpakaly jo atsiliepė keletas tūžmingų balsų.— 
Mes prastai pasitarnausime savo didžiam žygiui, jeigu jau da- 
bar imsime terliotis su dangaus priešais! 

— Juk tai didžiausia niekšybė ir baisi šventvagystė! — sušuko 
Mortonas, netverdamas pasipiktinimu.— Nejaugi jūs tikitės dan- 
gaus palaiminimo, klausydami tokių beprotiškų ir siaubingų svai- 
čiojimų? 

— Tylos, jaunuoli! — sušuko Litauras.— Palykink savo išve- 
džiojimus tiems dalykams, kuriuos išmanai. Ne tavo galvai spręs- 
ti, kokiuose induose laikosi šventoji dvasia. 

— Mes pažįstame medžius iš vaisių, — tarė Paundtekstas,— 
ir negalime patikėti, jog apvaizda įkvepia mintis, priešingas die- 
vo įstatymams. 

— Jūs užmirštate, broli Paundtekstai,— atsiliepė Mekbraje- 
ras, — kad atėjo paskutinės dienos, kada gausėja ženklų ir ste- 
buklų. 

Paundtekstas žengė į priekį, pasirengęs atsikirsti, bet nespėjo 
ištarti nė vieno žodžio,— pamišęs pamokslininkas pratrūko tokiu 
šaižiu balsu, jog nebeliko vilties jį perrėkti: 

— Kas čia kalba apie ženklus ir stebuklus? Argi aš ne Ha- 
bakukas Didžiarūstis, nūn vardu Magoras Misabibas*, nes dabar 
esu baisumas sau pačiam ir visiems tiems, kurie supa mane iš 
visur. Tai aš jau esu girdėjęs. Kur aš tai esu girdėjęs? Gal Beso 
pilyje, kyšančioje viršum bekraštės jūros dykynės? Gal tai kaukė 
su vėjais ir gaudė su bangomis, ir klykė, ir švilpė, ir spiegė, ir 
aidėjo drauge su jūros paukščių klykavimu, švilpimu ir spyga- 
vimu, kai jie sklandė ir skraidė, ir blaškėsi, ir nardė į vandenų 
gelmes? Ir tai esu matęs. Kur esu tai matęs? Gal ant aukštuolių 
Danbartono uolų, kai žvelgiau į vakarus, į derlias žemes, ir į 
šiaurę, į nykius kalnus ir plikas kalvas; kai kaupėsi debesys ir 
artėjo audra, ir plaikstėsi dangaus žaibai, platūs it kariaunos 
vėliavos? Kur esu tai matęs? Lavonus ir sužeistus žirgus, ir kau- 
tynių maišatį, ir krauju užlietus drabužius. Ką aš girdėjau? Bal- 
są, šaukiantį: ,Žudykite, žudykite, naikinkite, žudykite tvirta ran- 
ka! Tegul jūsų akis nežino gailesčio! Žudykite tvirta ranka ir 
senį, ir jaunikaitį, ir mergaitę, ir kūdikį, ir žilagalvę moterį! 
Išniekinkite namus, ir tebūnie jų šventoriai pilni užmuštųjų!" ? 

— Mes klausome įsakymo! — sušuko daugelis tarybos na- 
rių.— Šešias dienas jis buvo be žado, šešias dienas jis buvo be 
duonos, ir štai šiandie jam duotas žodis. Mes klausome įsakymo. 
Kas jo pasakyta — bus padaryta! 

Sklidinas siaubo ir pasidygėjimo visu tuo, ką matė ir girdėjo, 
Mortonas prasibrovė prie durų ir žengė iš Jūšnelės. Berlis, visą 

tą laiką nenuleidęs nuo jo akių ir pastebėjęs jo susijaudinimą, 
išsekė įdurmu. 

— Kur jūs? — paklausė griebdamas Mortonui už rankos. 

— Bet kur, man vis tiek kur, tik čia jau nebeliksiu. 

— Ar ne per greitai nuilsai, į3unuoli? — tarė Berlis.— Tavo 
ranka dar nebuvo prisilietusi arklo, o tu jau žadi jį pamesti? 
Tai šit kaip tu tęsi tėvo pradėtą žygį? 

— Nė vienas žygis, — pasipiktinęs atrėmė Mortonas,— nė vie- 
nas žygis neapsivainikuos pergale, kai vadovauja tokie žmonės. 
Vieni pritaria kraujo ištroškusio pamišėlio svaičiojimams, kitų 
vadovas — nukaršęs scholastas, dar kitų...— Jis nutilo, ir jo bend- 
ras užbaigė nutrauktą mintį: 

— Bjaurus žmogžudys, norėjai pasakyti, toksai Džonas Bal- 
furas Berlis? Aš nejaučiu tau nei pykčio, nei pagiežos už tai, 
kad klaidingai aiškini mano veiksmus. Tu nesupranti, jog šiomis 
rūstybės dienomis ne blaivaus proto ir šalto kraujo žmonėms 
skirta vykdyti nuosprendžius ir siekti išsivadavimo. Jei būtum 
matęs 1640 metų parlamento armijas, kurių gretose žygiavo sek- 
tantai ir entuziastai, nepalyginamai karštesni negu Miunsterio 
anabaptistai 9, štai tada turėtum kuo stebėtis; ir vis dėlto tie 
žmonės buvo nenugalimi mūšio lauke ir savo rankomis darė 
stebuklus, atnešusius laisvę jų tėvynei. 

— Bet užtat jų veiksmams buvo vadovaujama išmaningai— 
atsakė Mortonas,— o jų nesutramdomas religinis įkarštis išsilie- 
davo maldomis ir pamokslais, nesužadindamas nesantaikos karo 
tarybose ir žvėriškų instinktų kovos lauke. Ne kartą esu tai 
girdėjęs iš tėvo ir turiu pasakyti: labiausiai jis stebėjosi, kad 
didžiai saviški religiniai įsitikinimai neatitiko to apdairumo ir 
nuosaikumo, kuriuo vadovaudamiesi jie kariavo ir valdė šalį. 
O jūsų taryboje, mano supratimu, tikras chaosas. 

— Turėk kantrybės, Henri Mortonai,— atsiliepė Balfuras,— 
tau nevalia nusigręžti nuo savo tikėjimo ir tėvynės dėl kokio 
paiko žodžio ar idiotiško poelgio. Klausyk. Aš ką tik užsiminiau 
mūsų blaivesniems draugams, jog taryboje per daug žmonių ir 
jog nesą ko tikėtis, kad madijaniečiai ', kurių tiek daug, pateks 
mums į rankas. Jie paklausė mano balso, ir netrukus mūsų po- 
sėdžiuose dalyvaus tik tiek žmonių, kiek jų įmano sutarti tar- 
pusavyje ir veikti išvien; tokioje taryboje galėsi laisvai kalbėti 
tiek apie mūsų karinius reikalus, tiek apie malonę tiems, kurie, 
tavo manymu, jos verti. Tu patenkintas? 

— Be abejo, man būtų labai malonu sušvelninti, kiek tai įma- 
noma, pilietinio karo baisumus, — atsakė Mortonas,— ir aš nepa- 

liksiu užimto posto bent jau iki tol, kol nematysiu, jog imamasi 
priemonių, nesiderinančių su mano sąžine. Tačiau aš niekados 
nepritarsiu kruvinam susidorojimui su priešu, meldžiančiu ma- 
lonės, nei žudynėms be teismo ir to nepakęsiu, ir būkite tikras, 
priešinsiuos tam visa širdimi ir visomis jėgomis, tvirtai ir ryž- 
tingai, nesvarbu, kas tai darys: mūsų šalininkai ar priešai, 

Balfuras nekantriai numojo ranka. 

— Veikiai tu pats įsitikinsi — tarė jis, — jog užsispyrusią ir 
kietaširdę kartą, su kuria mums skirta gyventi šioje žemėje, pri- 
valome bausti skorpionais, kol sušvelnės jų širdys ir jie sutiks 
priimti bausmę už savo piktadarybes. Štai kas apie ją sakoma 
šventajame rašte: „Aš pakelsiu prieš jus kalaviją, ir jis atkeršys 
už mano sandoros peržengimą“ Š. Kas darytina — darytina apdai- 
riai ir blaiviu protu, kaip tai darė garbusis Džeimsas Melvinas, 
įvykdęs nuosprendį tironui ir prispaudėjui kardinolui Bytonui ?, 

— Prisipažįstu,— atsakė jam Mortonas,— aš labiau bjauriuosi 
apgalvotu ir šaltakraujišku žiaurumu negu žmogžudyste, įvykdy- 
ta religinio fanatizmo įkarštyje ar iš keršto. 

— Tu dar visai jaunas, — tarė Balfuras,— ir kol kas neišma- 
nai, kokie lengvi svarstyklių lėkštėje keli lašai žmogaus kraujo 
palyginti su šio didžio tautos žygio svarba. Bet nesijaudink: tu 
pats turėsi balsą ir skelbsi nuosprendžius, ir galbūt šiuo klausi- 
mu mudviejų nuomonės per daug nesiskirs. 

Tuo tarpu Mortonas gavo pasitenkinti tais pažadais. Pasiūlęs 
jam atsigulti ir pailsėti, nes rytą kariuomenė tikriausiai žygiuo- 
sianti toliau, Berlis pasisuko eiti. 

— O jūs,-- perklausė Mortonas,— argi jūs neisite gulti? 

— Ne,— atsakė Berlis,— mano akims dar nevalia pažinti mie- 
go. Manęs laukia rimtas darbas: reikia kruopščiai atrinkti žmo- 
nes į vadų tarybą; apyryčiu pakviesiu jus į pasitarimą. 

Taip taręs, jis nuėjo palikęs Mortoną ilsėtis. 

Vieta, kur atsidūrė Mortonas, gana neblogai tiko nakvynei, — 
tai buvo jauki įduba po aukšta uola, užstota kaip tik iš tos pusės, 
iš kur paprastai pūsdavo vėjai tame krašte. Storas samanų sluok- 
snis buvo puikus guolis, ypač žmogui, patyrusiam tiek vargo 
ir kančių. Mortonas įsisupo į kareivišką apsiaustą, kurio neteko 
grąžinti Bosvelui, išsitiesė ant samanų ir įsileido į slogius ap- 
mąstymus apie tėvynės likimą ir savo bėdas. Ne per ilgiausiai 
jį kamavo tos liūdnos mintys, nes gana greitai jas perveikė kie- 
tas ir saldus miegas. 

Visa sukilėlių kariauna, išsiskirsčiusi būreliais, miegojo ant 
žemės — ten, kur jaukiau ir kur neužpučia šaltas vėjas. Nemie- 

gojo tik keli vyriausieji vadai, kiaurą naktį drauge su Berliu 
svarstę susidariusią padėtį, taip pat sargybiniai, kurie vaikė snau- 
dulį giedodami psalmės arba klausydami jas giedant geresniu 
balsu apdovanotus draugus. 


DVIDEŠIMT TREČIAS SKYRIUS 
LAIMĖS NEPASTOVUMAS 


Ko reikia gavę — greitai ant žirgų!! 
„Henrikas IV“, I dalis 


Vos prašvitus Henris pabudo ir pamatė šalia stovint ištikimąjį 
Kadį su kuprine rankoje. 

— Aš ką tik sukroviau jūsų malonybės mantą ir laukiau, ka- 
da pabusite,— tarė Kadis.— Tai mano priedermė: juk buvote 
toks geras, jog priėmėte mane tarnybon. 

— Priėmiau tave tarnybon, Kadi? — perklausė Mortonas.— 
Turbūt sapnuoji? 

— Ką jūs, pone, — atsiliepė Kadis.— Argi dar vakar, kai jo- 
jau surištomis rankomis, nesakiau, kad jums tarnausiu, jei kada 
nors atgausite laisvę? Ar jūs pasakėte bent žodį prieš? Jeigu čia 
ne sutartis, jau nebežinau, kas tai yra. Tiesa, į ranką man neda- 
vėte, bet užtat Milnvūde dovanojote ganėtinai pinigų. 

— Ką gi, jeigu jau tu, Kadi, esi pasirengęs kęsti su manim 
visus mano nelemto likimo vargus ir negandas... 

— Nelemto? O aš įsitikinęs, kad mums šypsosis laimė, — lin- 
ksmai atsakė Kadis,— juoba kad ir mano vargšelė mamutė pa- 
galiau įkurdinta kaip reikiant. Aš pradėjau mokytis kareivio 
amato, ir iš to galo, iš katro lengviausia jį permanyti. 

— Turbūt išmokai plėšikauti? — tarė Mortonas.— Iš kurgi ki- 
tur būtum gavęs štai šią kuprinę? 

— Nežinau, kaip tai vadinti, plėšikavimu ar ką,— atsakė Ka- 
dis,— bet viskas išeina savaime, ir tai naudingas amatas. 
Mūsų vyrai taip apšvarino dragūnus, kol dar buvome neišsivada- 
vę, jog dabar jie guli kaip naujagimiai. O kai aš pastebėjau, kad 
vigai ištempę ausis klausosi Litauro ir ano kito vaikino, kuo 
greičiau leidausi į žygį savo paties ir jūsų malonybės labui. Tai- 
gi pėdinu sau patyliukais išdžiūvusio upelio vaga, pasuku deši- 
nėn, o ten žiūriu — arklių pritrypta, ir tikrai išeinu į tą vietą, 
kur vaikinai, matyt, atsakančiai tvatino vienas kitą. Tyso vargše- 

liai SU visa apranga, kaip rytą buvo apsidarę— niekas dar 
nebuvo užėjęs tos lavonų sąvartos... Ir ką aš aptikau tarp anų 
šėtono išperų (kaip būtų pasakiusi mamutė), jei ne mūsų seną 
pažįstamą — patį seržantą Bosvelą! 

— Ką? Ir jis žuvo? — sušuko Mortonas. 

— Nudėtas vietoje,— atsakė Kadis.— Akys išverstos, antakiai 
guraukti, o dantys sukąsti tvirtai tvirtai — tarytum spąstai šeš- 
kams gaudyti, kai spyruoklė suveikia. Stačiai šiurpas nukrėtė jį 
pamačius; bet, sakau sau, dabar mano eilė, iškrausčiau kišenes, 
kaip jis darydavo doriems žmonėms, ir štai jūsų pinigai (ar jūsų 
dėdės, o tai vis tiek), kuriuos jis išplėšė Milnvūde aną nelemtą 
pavakarę, kai mudu abu norom nenorom išėjome į kareivius. 

— Nieko baisaus, Kadi,— tarė Mortonas,— jei mudu pasinau- 
dosime tais pinigais: juk pats žinai, kaip jisai juos gavo; bet ir 
tau priklauso dalis. 

— Palaukit, palaukit! — atsakė Kadis.— Čia dar yra žiedelis, 
kuris kabojo parištas juodu kaspinu jam ant krūtinės. Turbūt 
kokios meilės prisiminimas... Vargšelis! Nėra tokios širdies, kad 
ir kokia kieta ji būtų, kuri nepalinktų į mielą mergelę... O štai 
knyga su kažin kokiais popieriais ir vienas kitas mažmožis, ko 
gero, pasiimsiu juos sau. 

— Dievaži, Kadi, kaip naujokas neblogai pasidarbavai,— tarė 
Mortonas. 

— Iš tikrųjų? — baisiai nudžiugęs, sušuko Kadis.— Argi aš 
jums nesakiau, kad aš ne toks jau žioplas, kai reikia nugvelbti, 
kas blogai padėta. Beje, prasimaniau dar porą gerų arklių. Tok- 
sai nugeibėlis, audėjas iš Straveno, palikęs stakles ir namus ir 
atėjęs čionai tupėti vėjų pagairėje ant kalno ir kaukti, pasigavo 
du dragūnų arklius, o kur juos dėti — nežino, tai va, paėmė už 
juos auksiną. Aišku, galėjau nusiderėti iki pusės auksino, bet 
Čia ne tokia vieta, kur galėtum išsikeisti pinigus. Matote, kad 
Bosvelo piniginėje trūksta vienos monetos, 

— Pirkinys iš tikrųjų puikus ir labai pravartus, Kadi. O iš 
kur ištraukei tą kuprinę? 

— Kuprinę? — atsiliepė Kadis.— Vakar ji buvo lordo Even- 
deilo, o šiandien — jūsų. Radau ją ana ten, už karklyno,— ir šu- 
Niui kartais nusišypso laimė. Žinote, kaip sakoma toje senoje 
dainoje; 


Dabar, mamute, jums eilė,— 
Pasakė Tomas Linas, 

Beje, jeigu jau išėjo tokia šneka, drošiu aplankyti mamutės, savo 
sengalvėlės, jei jūsų malonybė neturite man kokių pavedimų. 

— Klausyk, Kadi,— tarė Mortonas,— aš negaliu imti tų daik- 
tų, tau neatsiteisęs. 

— Ką jūs, pone,— atsakė Kadis,— imkite ir naudokitės į svei- 
katą. O atsiteisite kada nors kitą kartą. Man ganės ir tų kelių 
mažmožių, kurie man labiau tinka. Ką aš darysiu su prašmatnia 
lordo Evendeilo apranga? Man gerai ir tas, ką turėjo seržantas 
Bosvelas. 

Nesugebėjęs įkalbėti tiek užsispyrusio, kiek nesavanaudiško 
Kadžio pasiimti dar šį bei tą iš savo laimikio, Mortonas nu- 
sprendė pirma pasitaikiusia proga grąžinti lordui Evendeilui, 
aišku, jeigu jis tebegyvas, visą jo mantą, o tuo tarpu, ilgai ne- 
svarstydamas, pasinaudojo šiokiu tokiu labu, būtent skalbiniais 
ir kitokiais niekniekiais, labai pravarčiais žygyje. 

Paskui jis peržiūrėjo visus popierius, sudėtus į Bosvelo už- 
rašų knygutę. Ko tik ten nebuvo: ir Bosvelo būrio dragūnų są- 
rašas su atžymomis, kas išvykęs atostogų, ir smuklių sąskaitos, 
ir sąrašai žmonių, apdėtų baudomis arba įtariamų kokiu nors nu- 
sižengimu vyriausybei, ir net Slaptosios tarybos potvarkio nuo- 
rIašas — nurodymas suimti tam tikrus žymius aukšto rango as- 
menis. Kitame užrašų knygutės skyrelyje gulėjo du liudijimai, 
pažymintys, jog Bosvelui vienu ir kitu metu suteiktas tam tikras 
karinis laipsnis, ir atsiliepimai apie tarnybą svetur, kuriuose bu- 
vo aukštai vertinamas jo narsumas ir kario talentas. Tačiau la- 
biausiai sudomino Mortoną detalus kilmės aprašas su nuorodomis 
į gausybę dokumentų, patvirtinančių jo tikrumą; prie aprašo bu- 
vo pridėtas kadaise konfiskuotų graių Bosvelų plačių valdų 54- 
Tašas ir dar vienas, kuriame buvo nurodyta, kokiems dvaro kur- 
tizanams ir didikams, dabartinių savininkų protėviams, karalius 
Jokūbas VI malonėjo jas padovanoti; apačioje velionio ranka 
raudonu rašalu buvo parašyta: „Haud Immemor* F. S. G. B.“ 
paskutinės keturios raidės tikriausiai reiškė: Frensis Stiuartas, 
grafas Bosvelas. Be tų popierių, ryškiai atspindinčių jų savi- 
ninko būdą bei jausmus, buvo ir kitokių, rodančių, jog labai jau 
vienpusiškai skaitytojai lig šiol vaizdavosi Bosvelą. 

Slaptame knygutės skyrelyje, kurį Mortonas ne iškart aptiko; 
gulėjo keli laiškai, pabrėžti dailia moteriška rašysena. Datos liU- 
dijo juos esant dvidešimties metų senumo; dama, pasirašius! 
juos inicialais, nenurodė, kam skirti jos žodžiai. Neturėdamas laiko 
atidžiai perskaityti laiškus, Mortonas vis dėlto pajuto, kiek švel- 


* Nepamirštantis (Iot.). 

nios ir taurios meilės įliejo į juos moteris, stengdamasi numaldyti 
mylimojo pavydą, lipšniai graudendama jį už ūmų, įtarų ir nepa- 
kantų būdą. Ilgainiui rašalas išbluko, o popierius, nors ir kaip 
rūpestingai saugojo laiškus Bosvelas, kur ne kur taip susitrynė, 
jog sunku buvo ką nors įskaityti. 

„Ne bėda,— ant vieno, labiausiai sudilusio laiško voko buvo 
parašyti tie žodžiai, — aš juos moku atmintinai." 

Drauge su laiškais tame pačiame slaptajame skyrelyje gu- 
lėjo, be to, plaukų garbana, įvyniota į lakštelį su eilėmis, matyt, 
įkvėptomis gilaus jausmo, atperkančio, Mortono nuomone, eilė- 
daros šiurkštumą ir įmantravimą, beje, savitą to meto skoniui: 


Agnesės garbana šviesi, 
Tokia kaip kitados esi, 

Kai pirmąsyk balsu saldžiu 
Kuždėjo meilės ji žodžius. 
Tavęs nepaveikė, o ne, 
Krūtinėj deganti liepsna, 
Kur verda pyktis nuolatos, 
Kur būsias nuodėmės gimtos. 
Lyg siautulingi vandenai 
Alsuoja ten aistrų kalnai. 
Bet jeigu, garbana šviesi, 
Liepsna širdies tau nebaisi, 
Agnesė būtų nuo visų 
Pagundų gynus iš tiesų 

Ir tarsi angelas dausų 
Nuvedusi keliu doros! 
Šlovės nebūčiau negeros 

Aš pelnęs žemėj, ir dangus 
Man būtų buvęs palankus, 
Jei būtų lenkusi mirties 

Ir ji, ir meilė jos širdies! 

Ir būių man dabar smagu 
Ne šuoliais lėkti ant žirgų, 
Ne mėgautis aistra grasia — 
Medžioklės kruvinos dvasia: 
Susekti grobį be dalios 

Ir vytis, kolei bėgt valios 
Nudėt ir grįžti atgalios. 
Ištraukias iš nagų rūstybės, 
Pagijęs nuo tuščios puikybės, 


B 


Stovėčiau sąžine ramia 

Prieš dievą ir žmonių minias, 
Jei būtų Ienkusi mirties 

Ir ji, ir meilė jos širdiesž. 


Perskaitęs tas eiles, Mortonas nejučia su užuojauta pagalvo- 
jo apie dalią to keisto, likimo nuskriausto žmogaus, kuris, galu- 
tinai smukęs ir kone visų niekinamas, nepaliovė godojęs apie 
aukštą, sulig kilme skirtą padėtį ir, skendėdamas baisiausioje 
paleistuvybėje, kartėlio sklidina širdimi minėjo jaunystės dienas, 
kai puoselėjo tyrą, nors ir nelaimingą meilę. 

„Deja! — tarė sau Mortonas.— Kas mes tokie, jei mūsų tau- 
riausi ir labiausiai pagirtini jausmai gali taip sumenkti ir išsi- 
gimti, jei pagarbos vertas išdidumas gali išvirsti niekinamu ir 
įžūliu abejingumu visuomenės opinijai, jei nelaimingos meilės 
kančios drasko širdį, kurioje įsišaknijo gašlumas, kerštingumas, 
gobšumas? Ir visur tas pat: plačių pažiūrų žmogų nugali šaltas 
bejausmis abejingumas, dievobaimingas tikintysis nuslysta į 
žiaurų nežabotą fanatizmą. Mūsų mintys, mūsų aistros — tai lyg 
jūros bangos, ir jeigu mus apleidžia tas, kuris įkvėpė mums gy- 
vybę, mes neįstengiame joms pasakyti: „Iki čia ateisi, o to- 
liau — nė žingsnio"š. 

Taip bemąstydamas, Mortonas kilstelėjo akis ir priešais išvy- 
do Berlį. 

— Jau pakirdai? — paklausė Sandoros kariaunos vadas.— 
Puiku, vadinasi, geidi žengti skirtu keliu... Kas čia per popie- 
riai? — staiga paklausė. 

Mortonas trumpai papasakojo apie sėkmingą Kadžio žygį ir 
padavė Berliui Bosvelo užrašų knygutę drauge su visais popie- 
riais. Kameroniečių vadas atidžiai peržvelgė popierius kariniais 
ir visuomeniniais klausimais, o pamatęs eiles, su panieka nume- 
tė jas į šalį. 

— Nė minties tokios neturėjau, — tarė jis, — kai su dievo pa- 
laiminimu trissyk pervėriau kalaviju tą žiaurumo ir persekioji- 
mo įrankį, jog toks nuožmus ir pavojingas žmogus gali domėtis 
tiek tuščiu, tiek dievui nepatinkamu dalyku. Bet matau, kad šė- 
tonas apdovanoja mylimiausius ir išrinktuosius savo valios vyk- 
dytojus įvairiausiomis savybėmis, ir ta pati ranka, kuri kelia 
kuoką ir mirties padargą prieš teisuolius šioje ašarų pakalnėje: 
brunzgina liutnią arba citrą ir smagina pražūties dukras, šokan- 
čias savo tuštybės šventėję, 


212 


— Jūsų supratimu, pareigos jausmas nesiderina sų meile me- 
nui,— tarė Mortonas,— o juk menas, kaip manoma, taurina ir 
kelia dvasią. Ar ne tiesa? 

— Man, jaunuoli, — atsakė Berlis,— ir tiems, kurie mano kaip 
aš, visi šio pasaulio malonumai, kad ir kokiais vardais dangsto- 
mi, tėra tuštybė, o valdžia ir didybė — žabangai, paspęsti žmo- 
gui. Žemėje mes turime tik vieną tikslą — pastatyti viešpaties 
šventyklą. 

— Ne kartą esu girdėjęs tėvą sakant,— atsiliepė Mortonas,— 
jog daugelis, dangaus vardu paėmę valdžią, taip uoliai ja nau- 
dojosi ir taip nenorėjo su ja skirtis, lyg būtų vedami vien žemiš- 
kos garbėtroškos... Bet apie tai kitą kartą. Ar jums pavyko įstei- 
gti tarybos komitetą? 

— Taip, — atsakė Berlis.— Apsiribota šešiais žmonėmis, tarp 
jų esate ir jūs. Aš atėjau kviesti jūsų į posėdį. 

Mortonas nužingsniavo paskui Berlį nuošalios vejos link, kur 
jųdviejų jau laukė kiti komiteto nariai. Abi pagrindinės partijos, 
savo nesutarimais krikdžiusios sukilėlių kariauną, pasistengė į šį 
aukščiausiąjį vykdomosios valdžios organą nusiųsti po tris at- 
stovus. Iš kameroniečių pusės buvo Berlis, Mekbrajeras ir Li- 
tauras, iš nuosaikiųjų — Paundtekstas, Henris Mortonas ir dar vie- 
nas smulkus dvarininkas, visų vadinamas lerdu Longkeilu. Tad 
abi partijos komitete atsvėrė viena kitą, nors kraštutiniųjų pa- 
žiūrų šalininkai, kaip paprastai tokiais atvejais, buvo daug veik- 
lesni ir turėjo svaresnį balsą. Vis dėlto, palyginti su vakarykščiu 
pasitarimu, šis posėdis vyko kur kas dalykiškiau, nei buvo gali- 
ma tikėtis. Blaiviai apsvarstę savo jėgas ir esamą padėtį, taipo- 
gi turėdami galvoje tikėtiną kariaunos gretų pasipildymą, jie 
nusprendė dar vieną dieną praleisti toje pačioje pozicijoje, kad 
pailsėtų žmonės ir spėtų ateiti pastiprinimai, o rytojaus rytą Žžy- 
giuoti į Tilitadlemą ir pareikalauti šios pagonybės tvirtovės, jų 
žodžiais tariant, kapituliacijos. Jei pilies šeimininkai atsisakys 
sudėti ginklus — ims ją staigiu šturmu, o nesėkmės atveju paliks 
dalį pajėgų, kad jos laikytų pilį apgultą ir badu priverstų gy- 
Nėjus pasiduoti. Tuo tarpu pagrindinės jėgos žygiuos toliau, siek- 
damos išmušti pulkininką Kleiverhausą ir Rosą iš Glazgo. Toks 
buvo vadovaujančiojo komiteto nutarimas, ir Mortonas, tik pra- 
dėjęs savo veiklą naujoje srityje, matyt, turėjo pirmuoju žygiu 
Pulti pilį, priklausančią artimiausiai savo širdies išrinktosios gi- 
Minaitei ir ginamą jos dėdės majoro Belendeno, padariusio jam 
tiek gero! Puikiai suvokdamas savo keblią padėtį, jis guodė save 
Mintimi, jog, naudodamasis sukilėlių kariaunoje įgyta valdžia, 
Eebės Tilitadlemo pilies gyventojams suteikti paramą, kurios 

priešingu atveju jie nebūtų galėję tikėtis. Šiaip ar taip, jis dar 
puoselėjo viltį tarpininkauti, kad būtų sudaryta dvišalė sutartis 
tarp jų ir presbiterionų kariaunos ir užtikrintas jiems saugus ne- 
utralitetas įsiliepsnojančiame kare. 


DVIDEŠIMT KETVIRTAS SKYRIUS 
BĖGLYS 


Štai riteris lekia iš mūšio rūstaus, 
Aptekęs krauju ir nuplautas lietaus!, 


Finlėjus 


Dabar mums reikia grįžti atgal į Tilitadlemą pas jo gyventojus, 
Rytojaus dieną po mūšio Laudno kalvose, kai pirmieji saulės 
spinduliai apšvietė pilies dantytas sienas ir gynėjai, ruošdamiesi 
atremti priešą, pradėjo darbus, sargybinis, budintis aukštame bo- 
kštelyje, vadinamame Sargybos bokštu, pranešė, jog mato artėjant 
raitelį. Sprendžiant iš aprangos, tai buvo leibgvardijos karinin- 
kas, iš pažiūros arba įveiktas kokios negalios, arba sunkiai su- 
žeistas, nes linksojo balne, neragindamas žingine einančio arklio. 
Tuojau buvo atkelti varteliai, ir lordas Evendeilas įjojo į vidinį 
kiemą, netekęs tiek daug kraujo ir taip nusilpęs, jog pats vienas 
neįstengė nulipti nuo žirgo. Kai, tarno prilaikomas, įžengė į me- 
nę, abi moterys aiktelėjo iš nuostabos ir siaubo: išblyškęs kaip 
mirtis, aptekęs krauju, purvais apdrabstytu ir sudriskusiu ap- 
daru, susivėlusiais ir sulipusiais plaukais jis panėšėjo veikiau į 
šmėklą negu į gyvą žmogų. Nuslūgus pirmajam išgąsčiui, damos 
triukšmingai išreiškė džiaugsmą, kad jaunasis lordas išsigelbėjo. 

— Garbė dievui! — sušuko Iedė Margerita.— Jūs čia ir jums 
pasisekė išsigelbėti iš tų kraugerių žudikų, nukovusių tiek išti- 
kimų karaliaus tarnų! 

— Garbė dievui! — pridūrė Edita.— Jūs čia ir jums negresia 
joks pavojus! Mes jau nebesitikėjome jūsų pamatyti. Bet jūs su- 
žeistas, ir aš nesu tikra, ar mes sugebėsime suteikti jums reikia- 
mą pagalbą. 

— Mane tik lengvai sužeidė kalaviju,— tarė jaunasis Jordas: 
sėsdamasis į krėslą,— skaudėti labai neskauda, ir aš nesijausčiaU 
toks silpnas, jei nebūčiau netekęs šitiek kraujo. Bet aš jojau čiO“ 
nai ne savo negaliomis suteikti jums papildomų rūpesčių, nes I! 
šiaipjau bėdų jums netrūksta, bet norėdamas padėti jums nuo 

ų išsivaduoti. Ką ąš galiu jums padaryti? Laikykite mane,— pri- 
dūrė jis, kreipdamasis į ledę Margeritą,— laikykite mane savo 
sūnumi, brangioji ponia, o jūs, Edita, savo broliu. 

Jis pabrėžė paskutinius žodžius, būgštaudamas, kad panelė 
Belenden, pamaniusi, jog jis siūlo savo paslaugas gerbėjo teisė- 
mis, gali jų atsisakyti. Edita suprato jo skrupulingumą, bet ne 
Jaikas buvo gilintis į jausmus. 

— Mes ruošiamės gintis, — nepaprastai oriai pareiškė senoji 
dama, — Mano svainis apsiėmė vadovauti įgulai, ir dievo padeda- 
mi kaip dera sutiksime maištininkus. 

— Su kokiu džiaugsmu,— tarė lordas Evendeilas— aš irgi 
stočiau ginti pilį! Tačiau toks, koks esu dabar, būsiu jums tik 
našta, ne, dar blogiau nei našta: jeigu tie niekšai sužinos, jog 
čia yra leibgvardijos karininkas, jie stengsis žūt būt užimti pilį. 
Jeigu pamatys, kad ją gina tik savi, galbūt nė nemėgins jos štur- 
muoti ir nužygiuos tiesiai į Glazgą. 

— Kaip jūs galite taip blogai apie mus manyti, milorde! — 
papriekaištavo Edita, pasidavusi vienam tų taurumo protrūkių, 
kurie tokie saviti moterims ir teikia joms tiek žavesio; jos balsas 
virpėjo iš susijaudinimo, veidą užliejo kilnaus įkarščio raudonis, 
iš lūpų veržėsi širdies pakuždėti žodžiai: —Nejaugi jūs tokios 
blogos nuomonės apie savo draugus ir manote, kad jie, vado- 
vaudamiesi tokiais sumetimais, nepanorės jūsų priglausti ir ap- 
ginti tokiu metu, kai jūs pats nepajėgiate apsiginti ir kai visas 
kraštas knibždėte knibžda priešų? Argi rastumėte Škotijoje to- 
kius namus, kurių šeimininkas leistų savo geram draugui juos 
palikti panašiomis aplinkybėmis? Nejaugi jūs manote, kad mes 
leisime jums išvykti iš pilies, kurios sienos, mūsų nuomone, pa- 
kankamai tvirtos ir saugo mus nuo pavojų? 

— Tegu lordas Evendeilas tokias mintis išmeta iš galvos, — 
įsiterpė ledė Margerita.— Aš pati aptvarstysiu jam žaizdas: juk 
tokia senė karo metu niekam daugiau ir netinka. Tačiau palikti 
Tilitadlemo pilį, kai virš mūsų pakibęs priešo kalavijas, milorde, 
neleisčiau nė paskutiniam kareiviui, kada nors vilkėjusiam ka- 
faliaus kariuomenės apranga, o juo labiau neleisiu lordui Even- 
deilui. Mūsų namai niekados nepakęs tokios gėdos. Tilitadlemo 
Pilis buvo itin pagerbta jo švenčiausiosios didenybės apsi... 

Sulig tais žodžiais vidun įžengė majoras Belendenas. 

„ — Mes paėmėme belaisvį, dėde, — tarė Edita,— belaisvis su- 
Žeistas ir nori nuo mūsų pabėgti. Jūs turite mums padėti jėga įį 
Sulaikyti. 

— Lordas Evendeilas! — sušuko senasis karys.— Džiaugiuosi 

Us matydamas nė kiek ne mažiau nei tada, kai pirmąsyk gavau 

jaunesniojo karininko laipsnį. Kleiverhausas man sakė, kad jūs 
žuvęs ar bent jau dingęs be žinios. 

— Būčiau žuvęs, jei nebūtų pagelbėjęs jūsų draugas, — susi- 
jaudinęs prabilo lordas Evendeilas ir nudelbė akis, lyg nenorė- 
damas matyti, kokį įspūdį padarys jo žodžiai panelei Belenden. 
— Žirgas krito, ir aš neturėjau jėgų gintis; vienas mMaištininkas 
jau užsimojo kalaviju, pasiryžęs mane nukauti, bet jaunasis po- 
nas Mortonas — tas belaisvis, kurio likimu jūs taip rūpinotės 
vakar rytą, išgelbėjo man gyvybę ir padėjo man išsiveržti iš ap- 
supimo. 

Kankinantis smalsumas nugalėjo pirmykštį jo apsisprendimą; 
jis kilstelėjo akis ir pažvelgė į Editą; raudonis užliejo jai skruos- 
tus, akys sužibo, ir jam pasirodė, jog ji džiaugiasi, kad jos my- 
limasis laisvas ir saugus ir tose taurumo varžybose nenusileido 
priešininkui. Ir iš tiesų tokie jausmai užplūdo Editą, bet drauge 
ji nuoširdžiai žavėjosi lordu Evendeilu, nenutylėjusiu laimingojo 
varžovo nuopelnų ir prisipažinusiu, jog dėkingas jam už gyvybę, 
nors, visai gąlimas daiktas, būtų pageidavęs, kad šią paslaugą 
būtų suteikęs kas kitas, tik ne Mortonas. 

Majoras Belendenas nepastebėjo tų jausmų protrūkio ir var- 
gu ar būtų pastebėjęs, jeigu jie būtų nors kiek ryškesni, ir tiek 
tepasakė: 

— Kadangi Henris Mortonas turi tokią įtaką tiems galvažu- 
džiams, man džiugu, kad jis panaudojo ją tokiu tauriu tikslu; 
bet aš tikiuosi, jog jis nusikratys jų kaip galėdamas greičiau. 
Tuo nėmaž neabejoju. Aš žinau, kokie jo įsitikinimai ir kaip 
jis nekenčia jų šventeiviškumo ir veidmainystės. Tūkstantįsyk gir- 
dėjau jį juokiantis iš to seno nenaudėlio Paundteksto pedantiz- 
mo, o juk tas, tiek metų naudojęsis vyriausybės indulgencija, 
dabar, vos prasidėjus neramumams, parodė savo tikrą veidą ir 
su trimis ketvirčiais savo kirptaausių parapijiečių nuėjo prisidėti 
prie tos fanatikų ordos. O kaipgi! jums, milorde, vis dėlto pasise- 
kė išsigelbėti nuo persekiotojų, ištrūkus iš mūšio lauko? 

— Gelbėjau kailį kaip bailus riteris, — šypsodamasis atsakė 
lordas Evendeilas.— Išjojau į kelią, kur, man rodės, buvo ma- 
žiausiai pavojaus susidurti su priešu, o paskui kelias valandas 
prisiglaudžiau — dievaži neįspėsite kur. 

— Ko gero, Brekleno pilyje, — tarė ledė Margerita,— arba ko“ 
kio karaliui ištikimo bajoro namuose. 

— Ne, ponia. Veltui beldžiausi į daugelį bajorų namų, bet 
niekur manęs nejsileido, visaip teisindamiesi, o iš tikrųjų bijo“ 
dami persekiotojų. Prieglobstį radau vienoje lūšnelėje pas tO“ 
kią vargšę našlę, kurios vyras prieš trejetą mėnesių krito susi- 

rėmime su vienu mūsų pulko būriu, o abu jos sūnūs šiuo metu 
maištininkų kariaunoje. 

— Iš tikrųjų? — sušuko ledė Margerita— Argi fanatikė gali 
būti tokios taurios širdies? Bet ji turbūt smerkia namiškių pa- 
žiūras? 

— Priešingai, ponia,— toliau kalbėjo jaunasis lordas,— savo 
pažiūromis ta našlė įsitikinusi presbiterionė, bet ji suprato, koks 
pavojus man gresia, atjautė mane kaip savo artimą, pasistengė 
užmiršti, jog aš karaliaus šalininkas ir kareivis. Ji aptvėrė man 
žaizdas, paguldė į savo patalą, paslėpė mane nuo būrio maišti- 
ninkų, persekiojusių mūsų kareivius, pamaitino, pagirdė ir išleido 
iš savo namų tik tada, kai įsitikino, kad galiu saugiai nusigauti 
iki pilies. 

— Didžiadvasiškas poelgis, — tarė panelė Belenden.— Esu įsi- 
tikinusi, jog artimiausiu laiku jūs atsidėkosite jai už taurumą. 

— Per vieną nesėkmių dieną, panele Belenden, aš likau tiek 
skolingas, — atsakė lordas Evendeilas,— tačiau, kai turėsiu gali- 
mybę išreikšti savo dėkingumą, geros valios man netrūks. 

Visi vėl pradėjo įkalbinėti lordą Evendeilą nepalikti pilies, 
bet svariausi pasirodė majoro Belendeno argumentai. 

— Jūs ne tik reikalingas pilyje, milorde, bet gal ir nepamai- 
nomas, — tarė jis, — nes jūs kompetentingas drausminti tuos Klei- 
verhauso paliktus kareivius, kurie, regis, nelabai linkę klausyti 
įsakymų; be to, pulkininko nurodymu mes turime teisę tam tyčia 
sulaikyti bet kurį jo pulko karininką, atsidūrusį šioje vietovėje. 

— Tai argumentas, — sutiko lordas Evendeilas,— kurio neva- 
lia atmesti, nes jisai įrodo, jog aš čia reikalingas, nors ir kokios 
menkos sveikatos būdamas. 

— O dėl žaizdų, milorde,— pareiškė majoras, — jei mano ge- 
Ioji svainė ledė Belenden apsiims grumtis su karštlige, aišku, jei- 
gu toji jus užpuls, aš laiduoju, kad mano senas bendražygis Gi- 
deonas Paikas aptvers jūsų kūno žaizdas ne ką blogiau už bet 
kurį barzdaskučių ir chirurgų korporacijos narį. Jis turi puikų 
Patyrimą dar nuo Montrouzo laikų, nes mūsų, kaip jūs supranta- 
te, niekas nelepino diplomuotais chirurgais. Vadinasi, jūs pa- 
siliekate? 

— Motyvai, kuriais vadovavausi norėdamas išvykti iš pilies, 
— tarė lordas Evendeilas, mesdamas žvilgsnį į Editą,— man atro- 
dė pakankamai svarūs, bet dabar, kai jūs įtikinote mane, kad 
Raliu jums čia praversti, atrodo nepagrįsti. Leiskite jus pa- 
klausti, majore, kokių priemonių jūs ėmėtės piliai ginti ir ko- 
kie jūsų planai? Ar galiu drauge su jumis apžiūrėti gynybinius 
ltengimus? 

Panelė Belenden vis dėlto negalėjo nepastebėti, jog lordas 
Evendeilas ir fiziškai, ir dvasiškai atrodo be galo išvargęs. 

— Aš manau, pone,— kreipėsi jinai į majorą,— jeigu jau 
lordas Evendeilas sutiko tapti mūsų įgulos karininku, pirmiausia 
jūs turite reikalauti visiško paklusnumo ir įsakyti jam nedelsiant 
eiti į savo kambarį truputį pailsėti, o tik paskiau pradėti karinius 
pasitarimus. 

— Editos teisybė,— pritarė vaikaitei senoji dama, — jums rei- 
kia nedelsiant gulti, milorde, ir išgerti vaistų nuo karštligės, aš 
sutaisysiu juos pati savo rankomis; tuo tarpu mano kompanionė 
ponia Marta Vedel pagamins jums viščiuką vienuoliškai ar ko- 
kį kitą lengvesnį patiekalą. Vyno jums nepatarčiau. Džonai Gud- 
jilai, pasakykite ekonomei, kad paruoštų kambarį su baldakimu. 
Lordas Evendeilas tuojau pat eina į lovą. Tegu Paikas nuriša 
tvarsčius ir apžiūri žaizdas. 

— Liūdna, ponia,— tarė lordas Evendeilas ir, padėkojęs l1e- 
dei Margeritai už rūpestį, pasikėlė eiti — bet aš privalau klau- 
syti jūsų malonybės nurodymų; tikiuosi, jūsų menas veikiai pa- 
dės man atgauti jėgas, ir aš būsiu pajėgesnis ginti jūsų pilį, nei 
galiu dabar. Meldžiu kuo greičiau išgydyti mano kūną, na, o 
mano galvos tuo tarpu jums neprireiks, kol su jumis majoras 
Belendenas. 

Po šių žodžių jis žengė iš menės. 

— Puikus jaunuolis, ir toks kuklus, — tarė majoras. 

— Ir nė trupučio pasipūtimo, — pridūrė ledė Margerita,— jo- 
kių paikų minčių, kurias dažnai įsiteigia jaunimas, dėdamasis, 
kad geriau už patyrusius žmones išmano, kaip gydyti jų nega- 
lias. 

— Ir toks taurus, toks gražutis,— įsiterpė Dženė Denison, 
kuri įėjo menėn į pokalbio pabaigą ir dabar liko viena su savo 
jaunąja šeimininke, nes majoras nuskubėjo rūpintis kariniais rei- 
kalais, o ledė Margerita — taisyti vaistų lordui Evendeilui. 

Edita tik atsiduso atsiliepdama į visas tas liaupses; ji tylėjo, 
bet niekas geriau už ją nejautė ir nežinojo, kokios jos pelnytos. 
Tuo tarpu Dženė vėl puolė į ataką: 

— Šiaip ar taip, teisybę sako senoji ponia: nėra nė vieno do- 
TO presbiteriono; visi jie tokie — be garbės ir sąžinės. Kam būtų 
galėję ateiti į galvą, jog jaunasis Milnvūdas ir Kadis Hedrikas 
susimokys su tais galvažudžiais maištininkais? 

— Kam tu man paistai tas nesąmones, Džene? — suirzusi pa- 
klausė Dženę jaunoji šeimininkė. 

— Žinau, ponia, kad jums nemalonu tai girdėti, — drąsiai at- 
sakė Dženė,— bet ir man nelabai malonu pasakoti, Bet vėliau 

ar anksčiau vis tiek sužinosite viską, nes pilyje tik apie tai if 
šnekama. 

— Apie ką šnekama, Džene? Tu nori išvesti mane iš proto? — 
nekantriai tarė Edita. 

— Ogi Henris Mortonas išvien su maištininkais, dabar jis 
ten vienas iš vyriausiųjų vadų. 

— Netiesa! — sušuko Edita.— Bjaurus šmeižtas! Ir tu man 
drįsti kartoti tas nesąmones! Henris Mortonas negali išduoti sa- 
vo karaliaus ir tėvynės, negali būti toks žiaurus man... tai yra 
visoms nekaltoms ir bejėgėms aukoms, tiems, kurie nukentės 
nuo pilietinio karo. Sakau tau, kad jis nė už ką negali taip pa- 
sielgti. 

— Ak brangioji, brangioji panele Edita! — neatlyžo Dženė.— 
Reikia pažinoti jaunuolius nepalyginamai geriau, nei pažįstu juos 
aš ar bent jau norėčiau pažinti, kad galėtum tvirtai pasakyti, ką 
jie gali padaryti, o ko — ne. Ten pabuvojo kareivis Tomas ir dar 
vienas vaikinas, persirengę valstiečiais, su kepuraitėmis ir ap- 
siautalais, ėjo ten žvalgyti jų diskola... dislokacijos, regis, taip 
sakė Džonas Gudjilas; jie vaikščiojo tarp maištininkų ir grįžę 
tvirtino matę jaunąjį Milnvūdą, raitą ant dragūnų arklio, vieno 
iš tų, kuriuos tie galvažudžiai pasigavo Laudno kalvose; buvo 
jis apsiginklavęs kalaviju ir pistoletais, su jų vyriausiais kalbėjo- 
si kaip lygus su lygiais, mokė ir mankštino vyrus; o iš paskos 
sekiojo Kadis su galionais apvedžiota Bosvelo striuke, trikampe 
skrybėle su mėlynų kaspinų kokarda — mat tai ženklas, kad jie 
kariauja už Sandorą (Kadžiui visada patikdavo mėlyni kaspinai), 
ir nėriniuotais marškiniais nelyginant koks lordas. Gražuolis, 
kurgi ne! 

— Džene,— pertraukė ją jaunoji šeimininkė, — negali būti, 
kad tie žmonės sako teisybę: juk dėdė apie tai nieko nežino. 

— Todėl ir nežino, — atsakė kambarinė, — jog Tomas Halide- 
jus parjojo po kokių penkių minučių įkandin lordo Evendeilo, 
o kai išgirdo, kad lordas pilyje, pasidievažijo (tai nepraustabur- 
nis!), jog tegu jį kipšas nujoja, jeigu jis ims raportuoti (rodos, 
taip pasakė) majorui Belendenui, kai įguloje yra jo pulko kari- 
ninkas. Taigi jis nusprendė laukti rytojaus ryto, kol pabus lordas 
Evendeilas, tik man vienai papasakojo (ir Dženė nudelbė žvilg- 
snį), kad pakankintų mane žiniomis apie Kadį. 

— Et, kokia tu paika,— tarė Edita, kiek atsigaudama.— Juk 
jis viską prasimanė norėdamas tave paerzinti, 

— Ne, ponia, anaiptol; Džonas Gudjilas nusivedė į rūsį kitą 
dragūną (tokį pagyvenusį vyrą bjauriu veidu, nežinau, kuo jis 
Vardu), įpylė jam kaušą viskio, kad liežuvis atsirištų, ir tas Žo- 

dis žodin pakartojo tai, ką buvo sakęs Tomas Halidejus; ponas 
Gudjilas kone pasiuto ir viską mums išklojo, ir pasakė, jog maiš- 
tas kilęs dėl ledės Margeritos, majoro ir lordo Evendeilo kaltės: 
girdi, vakar rytą visai be reikalo jie meldę malonės jaunajam 
Milnvūdui ir Kadžiui, jeigu tie būtų buvę nubausti, visame kraš- 
te būtų buvę ramu. Tiesą pasakius, ką jau čia slėpti, ir aš taip 
manau. 

Paskutinius žodžius Dženė pridūrė grynai iš keršto, supykusi 
ant šeimininkės, kad toji nieku gyvu nenori ja tikėti. Bet tuč- 
tuojau išsigando pamačiusi, kokį įspūdį padarė jos naujienos 
jaunajai damai, juoba kad panelė Belenden buvo išauklėta ang- 
likonų bažnyčios dvasia ir persiėmusi visais jos prietarais ir dog- 
momis. Veidas perbalo, ji pradėjo dusti, lyg prieš mirtį gaudyda- 
ma kvapą, kojas pakirto, ir ji, nepajėgdama nustovėti, veik ne- 
tekusi sąmonės, greičiau susmuko, negu atsisėdo į krėslą. Dženė 
šoko purkšti ją šaltu vandeniu, deginti plunksnas panosėje, atrai- 
šiojo korsažą, žodžiu, griebėsi visų priemonių, naudojamų ištikus 
nervų priepuoliui, bet nieko nepešė. 

— Viešpatie, ką aš pridariau! — atgailodama sušuko kamba- 
rinė.— Man reikia nupjauti liežuvį! Kas būtų pamanęs, kad ji 
taip susijaudins, ir dar dėl to jaunuolio! Ak, panele Edita, mie- 
loji panele Edita, nieko neimkite į galvą, gal iš tikrųjų tai, ką 
aš čia pripaisčiau, grynas prasimanymas. Kad man liežuvis nu- 
spuogtų! Visi sako, kad per jį prisigyvensiu sau bėdos. O jeigu 
įeis senoji ponia? Arba majoras? Juk jinai sėdi tame pačiame 
soste, į kurį niekas nesisėdo nuo to ryto, kai čia lankėsi karalius! 
Dieve mano, ką daryti? Kas dabar bus? 

Dženei Denison berypaujant ir beraudant dėl savo šeiminin- 
kės ir savo likimo, Edita pamažu atsipeikėjo — netikėtos žinios 
sukeltas priepuolis praėjo. 

— Jeigu jis būtų patekęs į bėdą,— tarė ji, — niekados nebū- 
čiau jo apleidusi. Juk ir neapleidau, gyniau iš paskutiniųjų, ne- 
paisydama nei pavojų, nei nemalonumų. Jei būtų žuvęs, būčiau 
jo gedėjusi, jei būtų buvęs neištikimas, būčiau jam atleidusi; bet 
jis — maištininkas, sukilo prieš savo karalių... išdavė tėvynę... 
susidėjo su tikrais galvažudžiais ir plėšikais... naikina visa, kas 
tauru... užkietėjęs, kruvinas priešas viso to, kas šventa... Aš iš- 
plėšiu jį iš širdies kad ir gyvybės kaina! 

Ji nusišluostė ašaras ir pašoko nuo didelio krėslo (arba sosto, 
ledės Margeritos žodžiais tariant), o siaubo perimta kambarinė 
puolė purenti priegalvį, kad nebūtų žymu, jog kažkas sėdėjo to- 
je šventoje vietoje, nors karalius Karolis, atsižvelgdamas į nelie- 
čianų jo teisių pažeidėjos jaunystę ir grožį, taipjau į jos siel- 

vartą, ir tas, ko gero, nebūtų čia įžiūrėjęs nė menkiausio nusižen- 
gimo savo prakilnumui. Paskui Dženė paskubomis pasiūlė savo 
ranką Editai, kuri, giliai susimąsčiusi, vaikščiojo po menę. 

— Pasiremkite į mano ranką, ponia, verčiau pasiremkite į 
mano ranką; visos kančios galų gale nurimsta ir, be abejo... 

— Ne, Džene,— tarė Edita tvirtu balsu — tu matei mane sil- 
pną, o dabar pamatysi, kokia aš stipri. 

— Bet jums reikėjo mano paramos aną rytmetį, panele Edi- 
ta, kai buvote tokia liūdna. 

— Paramos reikia, kai puoselėji jausmą, gimusį per klaidą, 
iš tuščių svajų, Džene, o pareigos jausmas nereikalauja jokios 
paramos. Beje, aš neskubėsiu. Aš gerai apsvarstysiu, kodėl jis 
taip elgiasi... o tada... tada visam laikui išplėšiu jį iš širdies,— 
toks buvo tvirtas ir ryžtingas jaunosios šeimininkės atsakymas. 

Apstulbinta Editos žodžių, nesugebėdama nei suprasti, kas ją 
paskatino žengti tą žingsnį, nei deramai įvertinti jos ryžto, Dže- 
nė suniurnėjo panosėje: 

— Et, tegu tik praeina pirmas protrūkis, ir panelė Edita pa- 
žiūrės į viską taip pat paprastai kaip ir aš, gal net paprasčiau, 
nors, galvą guldau, aš ir perpus taip nemylėjau savojo Kadžio, 
kaip ji mylėjo jaunąjį Milnvūdą. O apskritai nebloga turėti drau- 
gų ir vienoje, ir kitoje pusėje: jeigu vigams pavyks užimti pilį, 
o man rodos, taip ir bus, nes maisto turime ne per daugiausia, 
o dragūnai ryja ką pagauna, Milnvūdas ir Kadis bus nugalėtojai, 
ir jų draugystė bus brangesnė už auksą. Apie tai jau pagalvojau 
šį rytą, kai dar nežinojau, kad juodu išvien su maištininkais. 

Guosdamasi ta mintimi, kambarinė ėmėsi įprastų darbų, o 
jos šeimininkė, palikusi viena, svarstė, kaip išrauti iš širdies jau- 
smus, kuriuos ligšiol puoselėjo Henriui Mortonui. 


DVIDEŠIMT PENKTAS SKYRIUS 
ŠTURMAS 


Pirmyn, mieli draugai, į šturmą, 
Pirmyn, paskui mane dar kartą!! 


„Henrikas V“ 


Tos pačios dienos vakarą pilies gynėjai, remdamiesi gautais duo- 
Mmenimis, jau žinojo, kad maištininkai iš pat ankstaus ryto puls 
Tilitadlemą. Paikas, apžiūrėjęs lordo Evendeilo žaizdas, pranešė, 
kad jos palyginti lengvos. Jų buvo daug, bet nė viena nekėlė 

grėsmės jo sveikatai; karštligės simptomai irgi nepasireiškė — gal 
todėl, kad sužeistasis neteko daug kraujo, o gal padėjo ledės 
Margeritos išgirtieji vaistai; šiaip ar taip, jaunasis lordas, nepai- 
sydamas skausmo ir didelio silpnumo, tvirtino galįs vaikščioti 
ramstydamasis lazda. Tokiomis aplinkybėmis jis nenorėjo lin- 
dėti kambary, manydamas, jog vien savo pasirodymu įkvėps drą- 
sos kareiviams ir pateiks kokių naudingų pasiūlymų majorui Be- 
lendenui, sudariusiam pilies gynybos planą pagal kiek pasenu- 
sius karo meno reikalavimus. Lordas Evendeilas, iš jaunumės 
tarnavęs Prancūzijoje ir Nyderlanduose, iš tikrųjų puikiai išma- 
nė fortifikaciją ir galėjo duoti pravarčių patarimų. Vis dėlto kei- 
sti nieko ar beveik nieko neprireikė, ir, jei būtų buvę pakanka- 
mai maisto atsargų, nebūtų buvę jokio pagrindo būgštauti dėl 
tvirtovės likimo, juo labiau kad priešui, grūmojančiam apsiaus- 
timi, trūko karinio patyrimo. 

Vos prašvitus lordas Evendeilas ir majoras Belendenas jau 
buvo ant pilies sienų. Dar kartą kruopščiai patikrino, kaip pasi- 
rengta gynybai, nerimastingai laukdami pasirodant priešo. Turiu 
pasakyti, jog žvalgai be perstojo tiekė duomenis. Tačiau majo- 
ras nepatikliai ir su panieka išklausė raportą, jog Mortonas su 
ginklu rankoje stojo prieš vyriausybę. | 

— Aš jį geriausiai pažįstu, — tiek tesiteikė jis atsakyti.— Mū- 
sų vyrukai pabijojo prieiti arčiau ir apsipažino arba stačiai nu- 
siklausė kokią pasaką. 

— Aš esu kitos nuomonės, majore,— pareiškė lordas Even- 
deilas.— Manau, kad jūs netrukus pamatysite tą jaunuolį sukilė- 
lių kariaunos priešaky, ir, nors man bus be galo liūdna, nėmaž 
tuo nesistebėsiu. 

— Jūs ne ką geresnis už Kleiverhausą,— tarė majoras, — už- 
vakar rytą jisai stengėsi mane žūt būt įtikinti, jog tas jaunuolis, 
pats gabiausias, pats tauriausias, pats narsiausias iš visų, kokius 
man teko pažinoti, tik ir laukia progos stoti maištininkų prie- 
šaky. 

— Neužmirškite, kaip su juo buvo pasielgta ir kuo jis įtaria- 
mas,— priminė lordas Evendeilas.— Ką gi jam beliko daryti? Aš, 
pavyzdžiui, nežinau, ko jis labiau nusipelno — pasmerkimo ar 
užuojautos. 

— Pasmerkimo, pone? Užuojautos? — lyg aidas atsiliepė ma- 
joras, tų žodžių apstulbintas.— Jis nusipelno virvės, štai ko! Ir 
net jeigu jis būtų mano sūnus, mėgaudamasis žiūrėčiau, kaip 
jam neria kilpą ant kaklo. Pasmerkimo, tai bent pasakė! Nejaugi 
jūs manote taip, kaip sakotę? 


— Garbės žodis, majore Belendenai, jau kuris laikas aš lin- 
kęs manyti, jog mūsų politikai ir prelatai įkiršino šalį iki kraštu- 
(inumo, įvairiausiomis savivalėmis atstūmė nuo vyriausybės ne 
tik paprastus žmones, bet ir tuos aukštuomenės sluoksnių atsto- 
vus, kurių nei luominiai prietarai, nei ištikimybė karaliui per 
daug neskatina telktis apie jo vėliavą. 

— Aš ne politikas — atsakė majoras,— ir nesugebu taip sub- 
tiliai visko analizuoti. Mano kalavijas priklauso karaliui, ir jo di- 
denybės įsakymu keliu jį prieš karūnos priešus. 

— Tikiuosi, — tarė jaunasis lordas, — jūs suprantate, kad ir aš 
darau tą patį, nors iš visos širdies norėčiau, kad mūsų priešai 
būtų svetimšaliai. Beje, dabar ne metas apie tai kalbėti, nes štai 
pasirodė maištininkai, ir mes turime gintis nuo jų kaip įmany- 
dami. ' 

Vos lordas Evendeilas spėjo tai pasakyti, kelyje, kuris nuo 
kalvos viršūnės priešais pilį leidosi į lygumą, iš tikrųjų pasirodė 
sukilėlių priešakinė sauga. Jie sustojo per tam tikrą atstumą, 
veikiausiai būgštaudami, kad tvirtovės artilerija jų neapšaudytų. 
Jų pajėgos, iš pradžių atrodžiusios nedidelės, tolydžio augo, gre- 
tos glaudėsi, ir, sprendžiant iš priešakinės saugos, užtvindžiusios 
kelią kalvos viršūnėje, su priešo kariauna reikėjo skaitytis. Va- 
landėlę abi pusės nerimastingai lūkuriavo, ir, kol netvarkingos 
sukilėlių gretos siūbavo vietoje, lyg stumiamos iš užpakalio ar 
nežinodamos, kur eiti toliau, jų ginklai, vaizdingi savo įvairu- 
mu,— ištisas Miškas iečių, muškietų, alebardų ir kovos kirvių — 
tviskėjo rytmečio saulės spinduliuose. Taip truko keletą minučių, 
paskui ketvertas raitelių, tikriausiai vadų, išjojo į priekį ir susi- 
rinko ant aukšto gūbrio truputį arčiau pilies. Džonas Gudjilas, 
kadaise įgudęs artileristas, nutaikė pabūklą į tą būrelį, nutolusį 
nuo maištininkų kariaunos. 

— Aš pasirengęs beregint paleisti savo sakalą (mažasis pa- 
būklas, prie kurio jis stovėjo, vadinosi falkonu, kitaip sakant, 
„sakalu“), aš pasirengęs beregint paleisti savo sakalą, kai tik 
jūsų malonybė duos komandą; garbės žodis, jis gerokai pašiauš 
jiems plunksnas. 

Majoras klausiamai pažvelgė į lordą Evendeilą. 

— Luktelėkite,— tarė jaunasis lordas, — jie siunčia parlamen- 
tarą. 

Iš tikrųjų vienas raitelis nušoko nuo arklio ir, prie ieties 
pririšęs baltą skiautę, pasuko tiesiai į pilį. Majoras ir lordas 
Evendeilas, nulipę nuo sienos, nuėjo pasitikti jo prie pirmos 
barikados, nes laikė neprotinga įsileisti priešą už įtvirtinimų, 
kuriuos ruošiasi ginti. Vos tik parlamentaras žengė iš vietos, ki- 

ti raiteliai, lyg įspėję Džono Gudjilo užmačias, paliko gūbrį ir 
šuoliais leidosi atgal. 

Sandoros šalininkų parlamentaras, sprendžiant iš veido iš- 
raiškos ir laikysenos, buvo sklidinas dvasinės didybės, savitos 
jo sektos nariams. Nutaisęs niekinamai abejingą miną, pusiau 
primerktomis akimis, tarsi dygėdamasis žiūrėti į šios žemės bjau- 
rastį, jis ėjo iškilmingai, sulig kiekvienu žingsniu pakreipdamas 
kurpių galus į šalį, lyg ir tos būtų pasibodėjusios žeme, kurią 
mindo. Lordas Evendeilas neištvėrė nenusišypsojęs, stebeilyda- 
mas į tą neregėtą žmogystą. 

— Ar esate kada matęs tokią paiką marionetę? — kreipėsi jis 
į majorą Belendeną.— Eina lyg prisuktas žaislas. Kaip jūs mano- 
te, ar jis moka šnekėti? 

— Ir dar kaip, — atsakė majoras.— Man rodos, tai vienas se- 
nas pažįstamas, grynas fariziejų raugo puritonas. Palaukite, jis 
atsikrenkštė: dabar išdroš pamokslą mūsų piliai, užuot sutrimi- 
tavęs kaip įprasta. 

Senasis karys, kadaise turėjęs ne vieną progą susipažinti su 
tų sektantų įpročiais, beveik neklydo; tik vietoj prozinės įžangos 
lerdas Longkeilas — nes tai buvo ne kas kitas kaip jis — Sten- 
torož balsu užtraukė dvidešimt trečiosios psalmės eilutę: 


Atsikelkite, vartai platieji, 
atsidarykit, senovinės durys! 


— Argi jums nesakiau? — tarė majoras lordui Evendeilui ir, 
atsistojęs priešais barikadą, paklausė parlamentarą, ko šis lyg 
avis, šiaurės vėjui pučiant, taip nykiai bliauna prie pilies vartų. 

— Aš atėjau, — be įprastų pasisveikinimų ir ceremonijų pra- 
dėjo parlamentaras šaižiu, veriamu balsu, — aš atėjau Iškilmingo- 
sios lygos ir Sandoros dievobaimingosios kariuomenės vardu ve- 
sti derybų su dviem nedorėliais — Viljamu Maksvelu, vadinamu 
lordu Evendeilu, ir Mailzu Belendenu iš Čarnvūdo. 

— Oką jūs norite pasakyti Mailzui Belendenui ir lordui Even- 
deilui? — paklausė majoras. 

— Tai jūs ir būsite tie žmonės? — tuo pat šiurkščiu, įžūliu 
tonu iš aukšto tarė lerdas Longkeilas. 

— Tie patys, kai geresnių nėra, — atsakė majoras. 

— Tuomet štai jums oficialus reikalavimas kapituliuoti, — pa- 
reiškė maištininkų pasiuntinys, įteikdamas popierių lordui Even- 
deilui,— o štai laiškas Mailzui Belendenui, kurį siunčia vienas 
dievobaimingas jaunuolis, pelnęs garbę vadovauti vienai mūsų 
kariuomenės daliai. Kuo greičiau perskaitykite ir vieną, ir kitą, 

ir tegu padeda jums dievas protingai pasinaudoti siūloma ma- 
Jone, nors aš didžiai abejoju, ar sugebėsite. 
Reikalavimas kapituliuoti skelbė: 


Mes, žemvaldžių, dvasininkų ir kitų, nūnai su ginklu rankoje 
kovojančių už laisvę ir tikrą tikėjimą, išrinkti ir patvirtinti va- 
dai, siūlome ir patariame Viljamui, lordui Evendeilui, ir Mailzui 
Belendenui iš Čarnvūdo, ir visiems kitiems, nūnai paėmusiems 
ginklą ir sudarantiems Tilitadlemo pilies įgulą, atiduoti minimą 
pilį ir pažadame jiems malonę ir laisvą išėjimą su visu labu, prie- 
šingu atveju jie bus sunaikinti ugnimi ir kalaviju pagal karo 
įstaty mus, taikomus tiems, kurie nesutinka sudėti ginklų. Padėk, 
viešpalie, savo geriausiems! 


Reikalavimą pasirašė Džonas Balfuras Berlis, Sandoros kariuo- 
menės vyriausiasis vadas, savo ir kitų vadų vardu. 

Laiškas majorui Belendenui buvo nuo Henrio Mortono. Štai 
kas jame buvo rašoma: 


Bijau, mano gerbiamas drauge, jog negailestingai ir griežtai 
pasmerksite šį mano žingsnį, kaip ir daugelį kitų skaudžių jo 
padarinių. Bet aš apsisprendžiau atsiklausęs sąžinės, garbingai 
ir nuoširdžiai. Nebegaliu pakęsti, kad būtų begėdiškiausiai try- 
piamos mano ir mano artimųjų teisės, kad būtų smaugiama mū- 
sų laisvė, be jokio pagrindo ir be teismo liejamas mūsų kraujas. 
Pati apvaizda per engėjų savivalę parodė man kelią į išsivada- 
vimą nuo Nnepakeliamos tironijos, ir aš negaliu laikyti vertu 
laisvo žmogaus vardo ir teisių nė vieno, kuris, manydamas 
kaip aš, neapnuogina kalavijo už savo tėvynę. Tegu viešpats, ku- 
ris mato mano širdį, būna mano liudytojas: nors ir kovodamas 
engiamųjų ir skriaudžiamųjų kankinių pusėje, aš nepritariu jų 
žiaurioms ir tūžmingoms aistroms. Aš nuoširdžiai ir karšiai tro- 
kštu, kad šis karas, svetimas žmogaus prigimčiai, būtų kuo grei- 
čiau baigtas suvienytomis visų dorų, blaivaus proto ir nuosaikių 
žmonių pastangomis, nors ir kokiai partijai jie priklausytų, ir 
ateitų taika, kuri, neapribodama konstitucijos nustatytų kara- 
liaus teisių, padarytų galą nežabotai karinės valdžios savivalei ir 
užtikrintų teisingų įstatymų veikimo galią, kiekvienam suteiktų 
teisę išpažinti dievą sulig savo sąžine ir pagaliau nuslopintų 
lanatišką tų žmonių užsidegimą protingomis ir švelniomis prie- 
monėmis, užuot juos siutinus persekiojimais ir nepakanta. 

Jūs turite suprasti, kaip man, tokių pažiūrų žmogui, sunku 
stoti su ginklu prieš jūsų gerbiamos giminaitės namus, kuriuos, 
Savaime aišku, ketinate ginti nuo mūsų. Leiskite man pamėginti 


8. V. Skotas „Puritonai“ 225 


Jus įtikinti, kad jūsų pastangos ves tik į nereikalingą kraujo 
praliejimą: jei mūsų puolimas bus nesėkmingas, mums pakaks 
jėgų apgulti pilį ir badu priversti jus sudėti ginklus, nes mums 
žinoma, kad jūs pristigsite maisto atsargų, jei apsiaustis užsitęs, 
Man širdis plyšta nuo minties, kiek jums teks iškęsti, kuris iš 
jūsų nukentės dėl to labiausiai. 

Nemanykite, mano gerbiamas drauge, jog siūlau jums sąly- 
gas, galinčias sutepti jūsų nepriekaištingą reputaciją, kuria taip 
seniai ir taip pelnytai naudojatės. Jei reguliariosios kariuome- 
nės dragūnai, kuriems aš laiduoju laisvą išėjimą, pasišalins iš 
pilies, jums, patikėkite, tereikės duoti garbės žodį, jog šio pra- 
gaištingo karo metu laikysitės neutraliteto. Be to, aš imsiuos prie- 
monių, kad nenukentėtų nei ledės Margeritos, nei jūsų nuosavy- 
bė ir kad į pilį nebūtų įvesta mūsų įgula. Galėčiau paminėti dau- 
giau privalumų, kurių laimėsite priėmęs šį pasiūlymą, bet bi- 
jau, jog mano argumentai, pateikiami iš priešo stovyklos, jūsų 
neįjtikins, juo labiau kad, jūsų akimis žiūrint, esu nusikaltėlis, 
Tad baigsiu patikindamas jus, jog, nors ir ką jaustumėte man 
šiuo metu, vis dėlto būsiu jums amžinai dėkingas už visa tai, 
ką padarėte man gero, ir tai bus laimingiausia akimirka mano 
gyvenime, kai galėsiu jums tat įrodyti kur kas veiksmingesnė- 
mis priemonėmis nei tušti žodžiai. Pirmąją pasipiktinimo valan- 
dėlę gal ir atmesite mano pasiūlymą, bet jeigu, aplinkybėms su- 
siklosčius, jis pasirodys jums priimtinas, mes galėsime grįžti prie 
jo iš naujo, nes nesvarbu, kur ir kada man pasitaikytų proga 
jums pasitarnauti, ji visad suteiks didžiausią malonumą Henriui 
Mortonui, 


„Neslėpdamas pasipiktinimo, majoras Belendenas perskaitė 
laišką ir padavė jį lordui Evendeilui. 

— Niekada tuo nepatikėčiau,— tarė jis, — netgi jei pusė žmo- 
nijos prisiektų, jog žinia teisinga! Maištininkas! Nedėkingas iš- 
davikas! Šaltakraujis maištininkas be lašo fanatizmo, uždegan- 
čio kad ir tą mūsų bičiulį — pusprotį parlamentarą! Beje, neva- 
lia pamiršti, jog Mortonas — presbiterionas. Turėjau prisiminti, 
jog išauginau vilką, kurio velniška prigimtis kada nors vis dėlto 
pabus ir pirma pasitaikiusia proga paskatins jį įkąsti man ar su- 
draskyti į gabalus. Jei apaštalas Paulius sugrįžtų atgal į žemę i! 
išpažintų presbiterionizmą, po trijų mėnesių jis būtų maištinin- 
kas. Tai jiems persiduoda su krauju. 

— Ką gi,— tarė lordas Evendeilas,— aišku, aš nė už ką nesiū- 
lau jums kapituliuoti, bet jeigu, pasibaigus maisto atsargoms: 
nesulauksime pastiprinimų iš Edinburgo ar Glazgo, man rodos: 

mums teks pasinaudoti šia galimybe ir bent jau moteris nusiųsti 
į saugią vietą. 

— Jos greičiau kęs visus nepriteklius, negu sutiks pasikliauti 
to saldžiakalbio veidmainio globa,— pasipiktino majoras,— prie- 
šingai, aš jų išsižadėsiu kaip giminių. Bet atleiskime mūsų gar- 
bųjį parlamentarą. Bičiuli,— kreipėsi jis į Longkeilą, — pasakyki- 
te savo vadams ir visai tai gaujai, kurią jie atsivedė, kad jeigu 
jie nelabai tikri savo kiaušų stiprumu, aš patariu jiems nešokti 
prieš šias senas sienas. Ir tegu nesiunčia daugiau parlamentarų, 
nes beregint pakarsime tokį pasiuntinį, atsiteisdami už korneto 
Ričardo Grejemo nužudymą. 

Išklausęs atsakymą, parlamentaras grįžo atgal pas saviškius. 
Vos tik jis priėjo pagrindines savo kariaunos pajėgas, per gre- 
tas nusirito duslus šurmulys ir priešaky maištininkų iškilo dide- 
lė raudona vėliava mėlynu apvadu. Kai tik rytmečio vėjas pasi- 
gavo plaikstyti tą plačią maršką, karo ir rūstybės ženklą, viršum 
pilies sienų suplevėsavo senovinė ledės Margeritos giminės vė- 
liava, o šalia jos — karaliaus dvispalvė; tą pačią akimirką driok- 
stelėjo artilerijos papliūpa, padariusi šiokių tokių nuostolių prie- 
šakinėms sukilėlių gretoms. Jų vadai tučtuojau nuvedė žmones 
už kalvos keteros. 

— Man regis,— tarė Džonas Gudjilas, iš naujo užtaisydamas 
pabūklus, — jiems pasirodė truputį per skaudūs mano sakalo kir- 
čiai, vadinasi, jis švilpauja ne veltui. 

Sulig tais žodžiais kalvos ketera vėl sujuodavo nuo sukilėlių 
gretų. Jie paleido papliūpą į pilies gynėjus, stovinčius ant sienų. 
Sūvių dūmų dengiama rinktinių karių vora ryžtingai puolė nuo- 
kalniu keliu ir, narsiai atlaikiusi spiestinę įgulos ugnį, pasiekė 
pirmąją barikadą, stovinčią skersai tako į pilį. Juos vedė pats 
Balfuras, kurio drąsa prilygo jo fanatizmui. Palaužę priešinimąsi, 
Jie įsiveržė į barikadą ir, nukovę bei sužeidę kelis gynėjus, kitus 
privertė trauktis prie antros ribos. Tačiau majoro Belendeno nu- 
matytos priemonės neleido jiems pasinaudoti ta nedidele perga- 
le: vos tik Sandoros kariai užėmė šį atsparos tašką, nuo pilies 
Sienų ir iš įtvirtinimų pliūptelėjo tanki pražūtinga ugnis. Netu- 
Tėdami galimybių pasislėpti nuo kulkų krušos ar atsakomąja ug- 
Nimi nuslopinti priešą, dengiamą barikadų ir pilies sienų, suki- 
lėliai pasitraukė išardę užtvarą, kad priešas nebegalėtų pasinau- 
doti atsiimta barikada. 

Balfuras nuėjo paskutinis. Valandėlę jis buvo visiškai vienas, 
apipilamas krušos kulkų, kurių diduma buvo nutaikyta tiesiai į 

Jį, ir su kirviu rankoje darbavosi kaip paprastas pionierius. Ją 
vadovaujamas būrys traukdamasis patyrė sunkių nuostolių, ir taj 
buvo rūsti pamoka sukilėliams, akivaizdžiai įrodžiusi įgulos po. 
zicijos pranašumą. 

Antrą kartą Sandoros kariai pakilo į ataką kur kas atsargiau, 
Didelis būrys šaulių (daugelis jų dalyvavo šaudymo į „papūgą“ 
varžybose), Mortono vadovaujamas, pasuko į mišką. Slėpdamiesį 
nuo priešo, vengdami atvirų vietų, skverbdamiesi per krūmus įr 
tankumynus, ropšdamiesi uolomis, kyšančiomis abipus kelio, 
šauliai mėgino užimti patogią poziciją, iš kur, ne per smarkiau- 
siai įgulos apšaudomi, galėtų iš sparnų neduoti ramybės antros 
barikados gynėjams, jei juos vėl pultų Berlis. Apgultieji supra- 
to apeinamojo manevro grėsmę ir stengėsi neprisileisti šaulių, 
atidengdami ugnį kaskart, kai tie pasirodydavo tarp medžių. O 
užpuolikai sėlino prie įtvirtinimų šaltakraujiškai, apdairiai, 
Iš esmės tai buvo jų jaunojo viršininko nuopelnas — drąsiai ir 
sumaniai vadovaudamas, jis parodė nepaprastą karo vado talen- 
tą, budriai apsaugodamas savo karius nuo priešo ugnies, ir tokį 
pat narsumą, neduodamas nė valandėlės ramybės apsiaustiesiems. 

Mortonas tolydžio kartojo saviškiams, kad šaudytų tik į rau- 
donšvarkius ir stengtųsi, jei įmanoma, nekliudyti kitų pilies gy- 
nėjų, o ypač meldė nesikėsinti į senąjį majorą, kuris, vadovau- 
damas mūšiui, nepaisė pavojų ir tikriausiai būtų buvęs nukau- 
tas, jei priešas nebūtų rodęs tokio taurumo. Dabar šūvių žybsniai 
blykčiojo perdėm visame uolėtame šlaite, skardžiu kylančiame 
pilies link. Šauliai atkakliai slinko į priekį — nuo krūmo prie 
krūmo, nuo uolos prie uolos, nuo medžio prie medžio, įveikdami 
statų kriaušį, kabinosi už šakų ir nuogų šaknų, grūmėsi su gam- 
tos kliūtimis ir podraug su priešo ugnimi. Galiausiai jiems pavy- 
ko užlipti į patį viršų; atsidūrę aukščiau barikados, kuri dabar 
buvo prieš juos kaip ant delno, paleido į gynėjus ugnį, ir Berlis, 
pasinaudojęs akimirkos sąmyšiu, puolė iš priekio. Jo ataka buvo 
tokia pat įnirtinga ir veržli kaip pirmoji, bet sutiko ne ką ma- 
žesnį pasipriešinimą, nes gynėjams sukėlė nerimą šauliai, stipriai 
pažengę į priekį ir apėję juos iš sparno. Siekdamas žūt būt pasi- 
naudoti savo pranašumu, Berlis su kovos kirviu rankoje išmušė 
kareivius iš atsparos taško ir, persekiodamas besitraukiančius, 
drauge su jais įsiveržė į trečią ir paskutinę barikadą. 

— Žudyk juos, žudyk! Naikink dievo ir jo išrinktosios tau- 
tos priešus! Jokio pasigailėjimo! Pilis mūsų! — šaukė jis, drąsin- 

damas savo karius; niarsiausiėji puolė iš paskos, o kiti, apsigini- 
klavę kirviais, kastuvais ir kitokiais įrankiais, šoko kirsti medžių 
ir rausti apkasų, statydami įtvirtinimus už antros barikados, kad 
išlaikytų bent ją, nepavykus šturmu paimti pilies. 

Lordas Evendeilas nebesusitvardė. Paėmęs keletą kareivių iš 
rezervo, palikto vidiniame kieme, jis puolė pasitikti maištininkų 
įr, nors viena jo ranka aptverta kabojo ant krūtinės, drąsinda- 
mas vyrus riksmais ir sveikosios mostais, nuvedė juos padėti 
draugams, įsivėlusiems į grumtynes su Berliu. Užvirė įnirtingas 
mūšis. Siaurą taką tvindė sukilėliai, veržęsi paremti saviškių, 
kovojančių su Berliu priešaky. Įkvėpti lordo Evendeilo balso, se- 
kdami jo pavyzdžiu, kareiviai grūmėsi nenusakomai narsiai, 
Skaičiumi jie toli gražu neprilygo priešui, bet užtat pranoko jį 
patyrimu ir patogesne pozicija, kurią gynė iš paskutiniųjų ieti- 
mis ir alebardomis, karabinų buožėmis ir kalavijais. Jų draugai 
stengėsi jiems padėti, nuo pilies sienų paleisdami ugnį, kai bū- 
davo tikri, jog nekliudys savųjų. Itin taiklūs Mortono šauliai, 
išsisklaidę aplink, pliekė į gynėjus, kai tik jų kuris pasirodydavo 
tarp sienos dantų. Pilį gaubė tiršti dūmai, tarp uolų skardėjo ko- 
votojų riksmai. Tos didžios sumaišties valandą per atsitiktinu- 
mą tvirtovė vos nepakliuvo į priešo rankas. 

Kadis Hedrikas, puolęs drauge su Mortono šauliais, puikiai 
pažinojo kiekvieną uolą ir krūmą aplink pilį, nes ne sykį čia 
rinko riešutus su Džene Denison. Tad jis gerokai pralenkė dau- 
gelį savo draugų ir nepalyginamai saugiau ir anksčiau nei visi 
kiti su keliais šauliais atsidūrė prie pilies. Kadis buvo drąsus vai- 
kinas, bet anaiptol ne iš tų, kurie mėgsta rizikuoti puikuodamiesi 
savo drąsa arba siekdami garbės. Todėl, slinkdamas į priekį, jis, 
kaip sakoma, nelindo velniui ant ragų, tai yra saugojosi priešo 
ugnies. Priešingai, stengėsi kaip galima labiau nutolti nuo karo 
Veiksmų ruožo ir, pasukęs kairėn, tol korėsi skardžiu, kol galiau- 
siai atsidūrė kitoje pilies pusėje, kur buvo visiškai ramu, nes 
gynėjai, visą dėmesį sutelkę į grumtynes su puolančiu priešu, 
Čia neturėjo išstatę netgi sargybų, pasikliaudami bedugne, atsi- 
Veriančia prie pat sienų. Bet čia buvo tam tikro podėlio langutis, 
iškirstas sienoje kaip tyčia sulig kukmedžiu, išaugusiu giliame 
uolos plyšyje. Pro tą slaptą langutį Dženė Denison išleido Žą- 
Siuką Džibį, su Editos laišku siųsdama jį pas majorą Belendeną į 
Čarnvūdą. Kadaise juo, matyt, naudotasi ir šiaip kokiais kitais 
Slaptais reikalais. Pasirėmęs į karabiną, Kadis tarė vienam žygio 
bendrui, žiūrėdamas į tą langutį: 

— Štai šią vletą aš puikiai pažįstu; ne kartą esu padėjęs 
Dženei Denison išlipti, o pats dažnokai landžiodavau vakarais, 
kai užsimanydavau truputį pasiausti, palikęs arklą. 

— O kodėl dabar mums čionai neįlindus? — paklausė Kadį jo 
pašnekovas, sunianus ir guvus vaikinas. 

— Įlįsti galima, kad tik noro būtų,— atsiliepė Kadis.— Na, 
o paskui ką darysim? 

— Užgrobsim pilį, ir baigtal — sušuko anas.— Mes penkiese 
ar šešiese, 0 čia nė gyvos dvasios — visi kareiviai prie vartų. 

— Išą gi, pirmyn,— paragino Kadis,— tik šiukštu, kad man 
nė pirštu nepaliestumėt nei ledės Margeritos, nei panelės Edi- 
tos, nei senojo majoro, nei, gink dieve, Dženės Denison, nė vieno, 
išskyrus kareivius, o juos galite pakarti ar paleisti, kaip sau no- 
rite, man vis tiek, 

— Sutarta,— atsiliepė šaulys,— svarbu ten įsibrauti, o paskui 
jau žiūrėsime, 

Atsargiai, lyg bijodamas ką nors sutrypti, Kadis nenorom pa- 
suko gerai žinomu takeliu; jis nesmagiai įautėsi, nenumanyda- 
mas, kaip bus priimtas, be to, graužė sąžinė, piršdama mintį, kad 
jis ketiua bjauriu nedėkingumu atsimokėti ledei Margeritai už 
visas jos malonės ir ylobą. Vis dėlto jis įlipo į medį, o iš pas- 
kos — ir kiti žygio bendrai. Langutis kadaise buvo užtrauktas ge- 
ležiniais pinučiais, bet juos jau seniai sunaikino laikas arba nu- 
ėmė tarnai, norėdami turėti patogų tiesioginį susisiekimą su ap- 
linkiniu pasauliu. Tad įlįsti vidun buvo nesudėtinga, svarbu, kad 
tik nieko ten nebūlų. Tai ir rūpėjo sužinoti apdairiajam Kadžiui, 
prieš žengiant paskutinį ir pavojingiausią žingsnį. Tuo metu, kai 
draugai jį skubino ir plūdo, o jis, ištempęs kaklą, iš lėto lindo 
vidun pasižvalgyti, jo galvą pastebėjo Dženė Denison, įsirangiu- 
si į podėlį, kaip į saugiausią vietą, laukti, kol pasibaigs mūšis. 
Vos išvydusi tą siauvinyą galvą, ti suspigo nesavu balsu, puolė 
į gretimą virtuvę ir, pakleikusi iš baimės, griebė nuo ugnies puo- 
dą kopūstienės, kurią pati užkaitė prieš mūšį, pažadėjusi Tomui 
Halidejui išvirti pusryčius. Apsiginklavusi tuo puodu, įbėgo at- 
gal į podėlį ir, suklikusi: „Žudo! Žudo! Gelbėkit! Mes žuvę! Pilis 
paimta! Gelbėkitės! Še taul"— šliūkštelėjo verdančius kopūstus 
nelaimingajam Kadžiui tiesiai į veidą. Ir nors Dženės kopūstienė, 
patiekta į stalą, būtų labai patikusi Kadžiui, šį kartą ji būtų vi- 
siems laikams atėmusi norą tarnauti kariuo:ienėje, jeigu tuo me- 
tu jis būtų žiūrėjęs į viršų. Leimė, kad mūsų karys, vos išgirdęs 
Dženę suklinkant, sun::imo ir, nusprendęs paskubom trauktis; 

pažvelgė žemyn į draugus, melsdamas juos kuo greičiau lipti iš 
medžio ir neužstoti jam kelio; be to, plieninis šalmas ir buivolo 
odos striukė, anksčiau vilkėta seržanto Bosvelo, pasirodė besą 
atsakantys šarvai ir apsaugojo nuo didumos verdančio viralo. 
Vis dėlto jam pakako ir tos pamokos; skausmo ir baimės gena- 
mas, jis galvotrūkčiais nusirito žemėn, nutrenkdamas draugus ir 
keldamas grėsmę jų kojoms bei rankoms, ir pačiu saugiausiu ke- 
liu, nepaisydamas jokių įrodinėjimų, prašymų nei įsakymų, lei- 
dosi kiek įkerta maištininkų pagrindinių pajėgų link, ir nei gra- 
sinimais, nei įkalbinėjimais jau niekas jo nebūtų privertęs iš 
naujo eiti į ataką. 

Na, o Dženė, ištėškusi vienam gerbėjui į veidą vaišes, put- 
liomis rankomis sutaisytas kito pilvui, neužmigo ant laurų — ne- 
savu balsu toliau trimitavo pavojų, duodamasi po pilį ir vardin- 
dama visus tuos nusikaltimus, kuriuos teisininkai vadina krimi- 
naliniais, o būtent: žmogžudystę, padegimą, grobstymą ir vagys- 
te. Tie kraupūs riksmai sukėlė tokią paniką ir suirutę pilyje, jog 
majoras Belendenas ir lordas Evendeilas, būgštaudami dėl puoli- 
mo iš neginamo užnugario, nusprendė verčiau atitraukti savo 
kovotojus nuo vartų ir, atidavus priešui išorinius įtvirtinimus, 
sutelkti pajėgas pačioje tvirtovėje. Kareiviai pasitraukė tvarkin- 
gai, netrukdomi maištininkų, nes Kadis su draugais užpuolikų 
gretose sukėlė tokią pat paniką, kaip ir Dženė savo riksmais 
įguloje. 

Tą dieną nei vieni, nei kiti nebesiryžo pulti iš naujo. Sukilė- 
lių nuostoliai buvo dideli, ir jie, atsižvelgdami į tuos sunkumus, 
kuriuos patyrė puldami išorinius pilies įtvirtinimus, suprato, jog 
užgrobti ją šturmu beveik nėra vilties. Apgultųjų padėtis irgi 
buvo apverktina ir nežadėjo nieko gero. Grumtynėse jie neteko 
dviejų ar trijų vyrų, keli buvo sužeisti, ir, nors skaičiumi jų 
nuostoliai buvo palyginti menkesni negu priešo, palikusio lauke 
dvi dešimtis nukautų, vis dėlto, turint galvoje įgulos sudėtį, ji 
Skaudžiai nukentėjo; kita vertus, iš įnirtingų sukilėlių atakų pa- 
sidarė aišku, kad jų vadai pasiryžę žūt būt paimti tvirtovę ir kad 
jų ryžtui pritaria kovingai nusiteikę kariai. Tačiau įgulai ypač 
Teikėjo bijoti bado, kuris sukeltų didžiausią grėsmę, jei sukilė- 
liai nuspręstų apgulti pilį pagal visas taisykles. Majoro nurody- 
Mai pasirūpinti maisto buvo įvykdyti aplaidžiai, be to, dragūnai, 
Nepaisydami perspėjimų nei draudimo, naikino atsargas be gė- 
dos ir sąžinės. Todėl majoras Belendenas sunkia širdimi įsakė 
Saugoti langutį, vos nenulėmusį pilies likimo, taip pat kitas vie- 
tas, kur priešas galėjo nukreipti netikėtą smūgį. 

DVIDEŠIMT ŠEŠTAS SKYRIUS 
POKALBIS 


Karalius sušaukė 
Karius rinktinius, savo krašto žiedą!. 


„Henrikas IV“, II dalis 


Tą pačią dieną, po nesėkmingo Tilitadlemo pilies puolimo, pres- 
biterionų kariuomenės vadai suėjo į rimtą pasitarimą. Jie nega- 
lėjo nepastebėti, kad jų pasekėjus gerokai prislėgė dideli nuos- 
toliai, kaip paprastai tokiais atvejais išplėšę iš gretų pačius ryž- 
tingiausius ir narsiausius. Kilo grėsmė, kad, jeigu jie iššvaistys 
jėgas ir užsidegimą tokios palyginti menkos tvirtovės kaip Tili- 
tadlemo pilis užėmimui, kariuomenė pamažėl ištirps ir jie praleis 
progą pasinaudoti savo pranašumu prieš vyriausybę, visiškai ne- 
pasiruošusią susidoroti su sukilimu. Vadovaujantis šiais sampro- 
tavimais, buvo nutarta, jog pagrindinės pajėgos žygiuos Glazgo 
link ir išmuš iš miesto sutelktą karaliaus kariuomenę. Šį uždavi- 
nį taryba pavedė Henriui Mortonui ir dar keliems vadams, o 
Berlį paskyrė vadovauti penkių šimtų rinktinių kareivių būriui, 
kuris turėjo pasilikti prie pilies ir apgulti ją pagal visas taisyk- 
les. Mortonas buvo didžiai nepatenkintas tuo nutarimu. 

— Aš turiu rimtų asmeninio pobūdžio motyvų nesitraukti 
nuo Tilitadlemo,— pareiškė jis. 

Jeigu jam būsią patikėta vadovauti apgulai, pridūrė jis, be 
jokios abejonės, jis sugebėsiąs rasti protingą išeitį, ne per griež- 
tą apgultiesiems ir atitinkančią apgulėjų interesus. 

Berlis iškart sumetė, kodėl jo jaunasis ginklo draugas neno- 
ri žygiuoti su pagrindinėmis pajėgomis. Domėdamasis žmonėmis, 
su kuriais turėjo reikalų, Balfuras pasinaudojo Kadžio naivumu 
ir senosios Mozos fanatišku užsidegimu ir iš jų sužinojo apie Mor- 
tono santykius su Tilitadlemo šeimininkais. Todėl, kai atsistojo 
Paundtekstas, jo žodžiais tariant, trumpai pakalbėti apie vieną 
svarbų reikalą, Berlis, numatydamas, jog tai užtruks mažų ma- 
žiausiai valandą, pasivedėjo Mortoną į šalį, kad negirdėtų kiti 
tarybos nariai, ir štai ką jam tarė: 

— Negerai darai, Henri Mortonai, aukodamas mūsų šventą 
kovą dėl draugystės su neapipjaustytais filistiečiais ir dėl geismo 
Moabo dukteriai. 

— Aš nesuprantu, ką jūs turite galvoje, pone Balfurai, ir tos 
jūsų užuominos man visai nepatinka, — pasipiktino Mortonas.— 

Man neaišku, kokiu pagrindu jūs užgauliojate mane, ir dar to- 
kiais nešvankiais posakiais. 

— Vis dėlto prisipažink, jog tai teisybė, — toliau kalbėjo Bal- 
furas,— prisipažink, jog toje pagonių pilyje yra žmonių, kuriais 
rūpintis kaip motinai mažais vaikais, tavo nuomone, kur kas 
svarbiau, negu iškelti Škotijos bažnyčios vėliavą virš jos pikčiau- 
sių priešų lizdo. 

— Jeigu jūs manote, jog man būtų malonu užbaigti šį karą 
be kruvinos pergalės ir jog to siekiu labiau nei šlovės ir galy- 
bės, jūs, ko gero, neklystate,— atsakė Mortonas. 

— Ir visai neklystu, — tarė Berlis — manydamas, jog tu lygiai 
tokiu pat taikingu žvilgsniu žiūri į savo draugus Tilitadleme? 

— Be abejo, — atsakė Mortonas,— aš dėkingas majorui Belen- 
denui, padariusiam man tiek gero, jog mielai jam pasitarnau- 
čiau, aišku, nenusižengdamas tai kovai, kuriai paskyriau savo 
jėgas. Aš niekados neslėpiau savo pagarbos tam žmogui. 

— Aš žinau,— tarė Berlis— o jeigu ir slėptumei savo min- 
tis, vis tiek jas įminčiau. O dabar paklausyk, ką aš tau pasaky- 
siu. Tasai Mailzas Belendenas turi atsargų daugių daugiausia 
mėnesiui. 

— Negali būti, — atsakė Mortonas.— Mūsų žiniomis, vargu ar 
jų pakaks bent savaitei. 

— O aš turiu neginčijamų įrodymų,— paprieštaravo Berlis— 
jog tas klastingas žilagalvis pagonis tyčia skleidė įguloje tokius 
gandus, kad nebruzdėtų kareiviai sumažinus davinį ir kad mus 
suturėtų prie pilies sienų, iki bus išaštrintas kalavijas, kuriuo 
jie ketina mus sunaikinti. 

— Kodėl jūs to nepasakėte karo taryboje? — paklausė Mor- 
tonas. 

— O kam? — atsiliepė Balfuras.— Kuriems galams sakyti tei- 
sybę Litaurui, Mekbrajerui, Paundtekstui ir Longkeilui? Juk tu 
žinai, jog visa, ką jie išgirsta, per pirmąją sueigą pamokslininkų 
lūpomis pagarsinama visai kariuomenei. O mūsų vyrai ir šiaip- 
jau paniuro manydami, jog turės praleisti prie pilies ištisą sa-. 
vaitę. O ką jie pasakytų, jeigu jiems būtų liepta apsistoti visam 
mėnesiui? 

— Bet kodėl nuslėpėte tą dalyką nuo manęs? Ir kodėl dabar 
man sakote? Ir apskritai, kur tie įrodymai, kuriuos sakotės ga- 
Vvęs? — paklausė Mortonas. 

— Štai jie,— atsakė Berlis ir padavė jam pluoštą reikalavi- 
mų, Majoro Belendeno išsiuntinėtų įvairiems žmonėms, su para- 
šais kitoje pusėje, patvirtinančiais, kad gauta tiek ir tiek galvijų, 
grūdų, miltų ir t. t. Majoro buvo prisitiekta šitiek atsargų, jog 

atrodė, kad įgula puikiausiai apsirūpinusi ir artimiausiu metu 
nepristigs maisto. Tačiau Berlis nuslėpė nuo Mortono vieną labai 
esminę smulkmeną, jam puikiai žinomą, būtent — diduma nuro- 
dytų atsargų nepateko į pilį, nes dragūnai, įpareigoti jas suga- 
benti, pasigodėję svetimo gero, mielai pardavinėjo vieniems 
tai, ką pajėgė išplėšti iš kitų, begėdiškai piktnaudžiaudami ma- 
joro rekvizicijomis, panašiai kaip seras Džonas Falstafas?, pre- 
kiavęs karaliaus rekrūtais. 

— O dabar,— toliau kalbėjo Balfuras, pastebėjęs, jog pada- 
rė reikiamą įspūdį, — belieka tau prisipažinti, jog minėtą aplin- 
kybę slėpiau nuo tavęs ne ką ilgiau nei nuo savęs, nes šiuos po- 
pierius gavau tik šį rytą. Pranešu tau šią žinią, idant džiugia 
širdimi žygiuotum į Glazgą ir atsidėjęs darytum tą didį darbą, 
kuris tavęs laukia tame mieste, būdamas tikras, jog tavo drau- 
gams pagonių stovykloje nieko blogo nenutiks, jei tvirtovėje į 
valias maisto, o mano pajėgų ganės daugių daugiausia išpuoliams 
atremti. 

— O kodėl,— toliau kalbėjo Mortonas, nejučia suabejojęs 
Berlio įrodinėjimais,— kodėl nenorite palikti manęs šičia su ma- 
žąja dalimi, o pats žygiuoti į Glazgą su pagrindinėmis pajėgo- 
mis? Juk tai kur kas garbingesnis uždavinys. 

— Kaip tik todėl ir nenoriu, jaunuoli, — atsakė Berlis,— to- 
dėl ir rūpinausi, kad jį gautų Sailo Mortono sūnus. Aš senstu, 
mano žilai galvai gana ir tos garbės, kuri pelnoma pavojuose. 
Turiu omenyje ne šios žemės tuštybę, žmonių vadinamą šlovę, 
o garbę, deramą tiems, kurie stropiai dirba savo darbą. Tačiau 
tu tik pradedi žengti gyvenimo keliu. Tu privalai pateisinti aukš- 
tą pasitikėjimą, parodytą po to, kai aš laidavau, jog esi jo vertas. 
Laudno kalvose tu buvai Kleiverhauso belaisvis, per paskutinį 
puolimą tavo daliai teko kovoti iš priedangos, o aš tuo tarpu ve- 
džiau karius į mūšį grumtis vyras prieš vyrą, ir mano uždavinys 
buvo nepalyginamai pavojingesnis; ir jeigu tu pasiliksi prie tų 
sienų, kai kitur reikia veikti ryžtingai, patikėk, žmonės pradės 
kalbėti, jog Sailo Mortono sūnus nesugeba sekti tėvo pėdomis. 

Į paskutinius Berlio žodžius Mortonas, kaip bajoras ir karys, 
neturėjo ką atsakyti ir paskubomis sutiko imtis pavesto uždavi- 
nio. Ir vis dėlto jis negalėjo nusikratyti nepasitikėjimo, kurį ne- 
jučia kėlė tas žmogus, pateikęs visus tuos duomenis. 

— Pone Balfurai,— tarė jis,— mes turime gerai suprasti vie- 
nas kitą. Jūs laikėte reikalinga kaip galima kruopščiau ištirti 
mano asmeninius reikalus ir simpatijas; prašau manimi patikė- 
ti, jog šiuo klausimu aš lygiai toks pat pastovus kaip ir savo po- 
litinėmis pažiūromis. Galimas daiktas, man išvykus, jūs turėsite 

galią paremti arba, priešingai, įžeisti mano jausmus. Įsidėmėki- 
te, kad ir kaip baigtųsi šis mūsų žygis, į jūsų veiksmus aš atsa- 
kysiu arba amžinu dėkingumu, arba negailestinga neapykanta. 
Nors aš dar jaunas ir nepatyręs, vis dėlto rasiu draugų, kurie 
man padės išreikšti savo jausmus ir vienu, ir kitu atveju. 

— Jeigu šiais žodžiais jūs man grasinate,— šaltai ir išdidžiai 
atsakė Berlis,— verčiau pasilaikytumėte juos sau. Aš vertinu 
draugų pagarbą ir iš širdies gelmių niekinu priešų grasinimus. 
Bet aš nenoriu su jumis pyktis. Kad ir kas čia atsitiktų, jums 
išvykus, aš atsižvelgsiu į jūsų pageidavimus tiek, kiek leis pa- 
reiga, kurios pirmiausia turiu klausyti. 

Mortonas turėjo pasitenkinti šiuo miglotu pažadu. 

„Jeigu mes pralaimėsime,— mąstė jis,— pilies įgula išsiva- 
duos anksčiau, nei bus priversta kapituliuoti; jeigu laimėsime, 
esu tikras, jog, sprendžiant iš nuosaikiųjų partijos šalininkų skai- 
čiaus, su manim bus skaitomasi ne ką mažiau negu su Berliu, 
aptariant klausimą, kokių priemonių imtis prieš pilies gynėjus." 

Ir jis nuėjo paskui Balfurą į tarybos posėdį. Litauras trumpai 
aiškino, kaip įgyvendinti jo išdėstytą pasiūlymą. Oratoriui paga- 
liau atsisėdus, Mortonas pareiškė sutinkąs žygiuoti su pagrindi- 
nėmis pajėgomis į Glazgą ir išmušti reguliariąją kariuo- 
menę iš miesto. Buvo paskirti dar keli vadai, po to į juos krei- 
pėsi pamokslininkai su liepsningais pamokymais. Rytojaus dieną, 
vos prašvitus, sukilėlių kariauna paliko stovyklą ir išžygiavo 
Glazgo link, 

Mes neketiname iš pagrindų dėstyti visų įvykių, kurių apra- 
šymą galima rasti bet kurioje to meto istorijoje. Pasakysime ne- 
bent, jog Kleiverhausas ir lordas Rosas, sužinoję artėjant prana- 
šesnes priešo jėgas, apsikasė ar, teisingiau pasakius, užsibarika- 
davo miesto centre, rotušės ir senojo kalėjimo rajone, nusprendę 
verčiau atremti sukilėlių smūgį, negu palikti Vakarų Škotijos 
sostinę. Presbiterionai puolė miestą dviem voromis: viena įsi- 
veržė koledžo ir katedros kryptimi, kita įžengė per Galougeitą, 
tai yra tuo keliu, kuriuo paprastai atvykstama iš pietryčių. Abiem 
voroms vadovavo ryžtingi, didžios drąsos vyrai, bet patogi prie- 
šo pozicija ir karinis patyrimas pasirodė neįveikiami nedraus- 
mingai ir neapmokytai presbiterionų kariuomenei, 

Rosas ir Kleiverhausas pagal sumaniai sudarytą planą išdės- 
tė kareivių būrius namuose, gatvių sankryžose, arba kryžgatviuo- 
se, kaip jos čia vadinamos, be to, už aukštų barikadų, kuriomis 
buvo pertveita diduma gatvių. Sukilėlių gretos retėjo nuo ne- 
regimo priešo ugnies, į kurią jie negalėjo deramai atsakyti. Vel- 
tui Mortonas ir kiti vadai, rodydami nepaprasto narsumo pavyz- 

dį, stengėsi išvilioti priešą į atvirą kovą — užuot ėję iš paskos, : 
jų kareiviai išbėgiojo į visas puses. Mortonas traukėsi paskutinis, 
vadovaudamas užpakalinei saugai, palaikydamas tvarką gretose 
ir stengdamasis atremti priešą kiekvieną kartą, kai jis mėgino 
pasinaudoti savo pranašumu po nesėkmingos sukilėlių atakos, 
ir vis dėlto jaunasis vadas su skaudama širdimi girdėjo savo ka- 
reivius niurzgiant: „Ką čia laimėsi, kai be saiko pasitikima tais 
pienburniais atskalūnais; jeigu atakon būtų vedęs mūsų šaunusis, 
tikėjimui atsidavęs Berlis, kaip anąsyk Tilitadleme, viskas būtų 
buvę kitaip.“ 

Mortonas užsidegė baisiausiu pasipiktinimu, girdėdamas taip 
kalbant tuos, kurie pirmieji neteko drąsos. Vis dėlto neteisingi 
priekaištat tik dar labiau paskatino jį kovoti be atodairos ir ga- 
lutinai įteigė mintį, jog, stojęs į tą žūtbūtinį mūšį, jis privalo ar- 
ba laimėti, arba kristi šlovės lauke. 

„Trauktis man nevalia,— tarė jis sau, — tegu visi įsitikina — 
1r majoras Belendenas, ir Edita, jog drąsumu maištininkas Morto- 
nas nenusileido tėvui.“ 

Po nesėkmingo puolimo sukilėlių gretose prasidėjo toks pa- 
krikimas ir sąmyšis, jog vadai laikė reikalinga atitraukti kariuo- 
menę keletą mylių už miesto — laimėti laiko ir, kiek įmanoma, 
įvesti šiokią tokią drausmę. Tuo tarpu nesiliovė plaukę pastipri- 
nimai: mintis, jog burtai mesti ir kitos išeities nebėra, taipogi 
pergalė Laudno kalvose lėmė jų ryžtą labiau negu pirmoji nesėk- 
mė Glazge. Daugelis naujokų įsijungė į Mortono dalį. Tačiau 
kartėlio sklidina širdimi jis matė, kad nesutaikomiausių Sando- 
ros šalininkų priešiškumas tolydžio ir gana sparčiai didėja. Ne 
sulig amžiumi blaivų protą, kuriuo jis vadovavosi įvesdamas 
tvarką ir drausmę savo daliniuose, jie aiškino besaikiu pasitikė- 
jimu žemiškais ginklais, o dėl akivaizdaus pakantumo religinėms 
pažiūroms ir apeigoms, kurios nesutapo su jo įsitikinimais, 
visai nepagrįstai jis buvo pavadintas Galijono pravarde, nes 
anas, kaip žinoma, buvo abejingas tikėjimo reikalams. Bet visų 
baisiausia, kad sukilėlių masė, visada nusiteikusi liaupsinti tuos, 
kurie išpažįsta kraštutines politines ar religines pažiūras, ir ne- 
patenkinta tais, kurie stengiasi uždėti drausmės jungą, atvirai 
linko į tikėjimo įkarščiu degančius vadus, kurių būriuose šventos 
kovos entuziazmas atstojo tvarką ir karinę subordinaciją, ir iš 
paskutiniųjų kratėsi Mortono disciplinos varžtų. Žodžiu, užsi- 
krovęs pagrindinę vadovavimo naštą (nes kiti vadai mielai per- 
leisdavo jam visus reikalus, susijusius su rūpesčiais ir nemalo- 
numais), jis neturėjo reikiamo autoriteto, kuriuo remdamasis bū- 
tų galėjęs įgyvendinti savo reformas, 

Ir vis dėlto, nepaisant tų kliūčių, per keletą dienų didžiau- 
slomis pastangomis Mortonas įvedė šiokią tokią drausmę ir nu- 
sprendė, kad jau galima iš naujo pulti: Glazgą, turint tam tikrų 
vilčių laimėti pergalę. 

Žinoma, viena iš priežasčių, skatinusių Mortoną išplėtoti to- 
kią karštligišką veiklą, buvo didis noras išmėginti jėgas su pul- 
kininku Grejemu Kleiverhausu, dėl kurio jam teko patirti tiek 
vargų ir nepriteklių. Tačiau Kleiverhausas apvylė jo lūkesčius: 
atrėmęs pirmą puolimą, jis patenkino savo savimeilę ir su sau- 
jele kareivių nusprendė nebelaukti, kol maištininkai kur kas di- 
desnėmis ir drausmingesnėmis pajėgomis iš naujo puls Glazgą. 
Jis paliko miestą ir reguliariosios kariuomenės priešaky patraukė 
į Edinburgą. Įdurmu, nesutikdami pasipriešinimo, į Glazgą įžen- 
gė sukilėliai, ir Mortonui nepasisekė patenkinti savo karšto no- 
ro — susiremti su Kleiverhausu vyras prieš vyrą. Ir nors jam 
nepavyko nuplauti gėdos, tekusios jo vadovaujamai Sandoros 
kariuomenės daliai, vis dėlto Kleiverhauso pasitraukimas ir Glaz- 
go paėmimas įkvėpė maištininkus, ir jų gretos gerokai pagausė- 
jo. Reikėjo skirti naujus karininkus, sudaryti naujus pulkus bei 
eskadronus, supažindinti juos su karo meno pagrindais, ir tas 
uždavinys visuotiniu sutikimu buvo pavestas Henriui Morto- 
nui. Jis mielai prisiėmė tas pareigas, juo labiau kad tėvas buvo jį 
mokęs karo meno teorijos; be to, jis buvo giliai įsitikinęs, jog, 
jeigu nebūtų ėmęsis to nedėkingo, bet labai reikalingo darbo, 
tuščia būtų buvę tikėtis, kad kas nors kitas užsikrautų šią naštą. 

Tuo tarpu laimė lyg ir buvo palanki sukilėliams, ir jų lai- 
mėjimai pranoko pačius drąsiausius lūkesčius. Škotijos Slaptoji 
taryba, apstulbinta jos pačios savivalės sukeltų neramumų, visai 
nustėro iš baimės ir nepajėgė imtis griežtų priemonių maištui 
nuslopinti. Škotijoje tuo metu buvo nedaug kariuomenės, ir ta 
pati stovėjo prie Edinburgo, gavusi uždavinį ginti sostinę. Dau- 
gelyje grafysčių karaliaus vasalams buvo įsakyta stoti į kovą 
drauge su savo pašauktinių būriais ir karo tarnyba atsilyginti 
karaliui už suteiktas valdas. Tų įsakymų vykdyti neskubėta. Ap- 
skritai į šį karą smulkioji bajorija žiūrėjo skersa akimi, ir netgi 
tie, kurie buvo nusiteikę stoti prie ginklo, vangstėsi tarnybos, 
žmonų, motinų ir seserų įkalbinėjami laikytis nuošaly. 

Škotijos valdžios nepajėgumas apsiginti ir juo labiau numal- 
šinti sukilimą, iš pažiūros gana nereikšmingą, Anglijos karaliaus 
dvare sukėlė abejones Slaptosios tarybos galia ir, kita vertus, 
tomis pernelyg griežtomis priemonėmis, kurių buvo imtasi prieš 
persekiojamus presbiterionus. Tad buvo nutarta Škotijos armijos 
Vyriausiuoju vadu paskirtį nelaimingąjį kunigaikštį Monmetą, 

kuris, po vedybų prisijungęs prie savo valdų žmonos dalį — di- 
delius dvarus šios karalystės pietuose, turėjo ten pažinčių, taip 
sakant, ir savais sumetimais gyvai domėjosi Škotijos reikalais. 
Karvedžio talentas, kuriuo jis ne kartą pasižymėjo svetur, atro- 
dė labiau nei pakankamas ginklu numalšinti maištą; drauge buvo 
manoma, kad jo švelnus būdas ir palankumas presbiterionams 
raminamai paveiks protus ir palenks juos taikytis su vyriausybe. 
Tad kunigaikštis, gavęs visus įgaliojimus, išžygiavo iš Londono 
gausios kariuomenės priešaky perimti vadovavimo visoms Ško- 
tijos ginkluotosioms pajėgoms ir padaryti tvarką šalyje. 


DVIDEšŠIMT SEPTINTAS SKYRIUS 
PALIAUBOS 


Traukiu link Bosvelo kalvų, 
Ten lemta man ar būt, ar žūt. 


Senovinė baladė, 


Karo veiksmai laikinai nutrūko. Vyriausybė, rodos, tenkinosi 
tuo, jog užtvėrė maištininkams kelią sostinėn, o sukilėliai tuo 
tarpu telkė ir stiprino savo jėgas. Tam tyčia Hemiltene, kuni- 
gaikščio rezidencijos parke, jie įkūrė savišką stovyklą, pagrin- 
dinį naujokų subūrimo punktą, nuo netikėto antpuolio apsaugotą 
Klaido, gilios ir sraunios upės, per kurią galėjai persikelti vien 
siauru ilgu tiltu ties Bosvelo pilimi ir to paties pavadinimo so- 
džium. 

Po Glazgo paėmimo, visa galva pasinėręs į darbą, Mortonas 
čia praleido porą savaičių. Per tą laiką jis gavo iš Berlio keletą 
žinučių — trumpų pranešimų, jog Tilitadlemo pilis vis dar lai- 
kosi. Degdamas nekantrumu sužinoti šį tą daugiau rūpimu klau- 
simu, galų gale jis pareiškė žygio bendrams, tarybos paskirtiems 
vadams, norįs, ar po teisybei ketinąs (kodėl jis negalėjo leisti 
sau tokios prabangos, kuria naudojosi kiekvienas toje pakriku- 
sioje kariaunoje), kelioms dienoms nuvykti į Milnvūdą sutvar- 
kyti tam tikrų neatidėliotinų reikalų. Šis pareiškimas buvo pri- 
imtas nepalankiai, nes karo taryba, didžiai vertindama jo dar- 
bą ir žinodama, kad jo niekas nepavaduos, nenorėjo jo atleisti. 
Vis dėlto tarybos nariai negalėjo jam primesti taisyklių, griež- 
tesnių už tas, kurių patys laikėsi, todėl atkala širdimi, bet be 
jokių prieštaravimų suteikė kelių dienų atostogas. Patogia proga 

pabuvoti savo sodyboje netoliese Milnvūdo dvaro pasi- 
naudojo ir garbusis ponas Paundtekstas, pagerbęs Mortoną savo 
draugija kelionės metu. Kadangi visas kraštas nuoširdžiai pritarė 
sukilėliams ir, išskyrus vieną kitą pilaitę, senovinę karaliaus 
šalininkų baronų gūžtą, buvo jų būrių žinioje, juodu iškeliavo 
pasiėmę tik ištikimąjį Kadį. 

Saulėlydžiu jie pasiekė Milnvūdo dvarą, ir Paundtekstas, at- 
sisveikinęs su pakeleiviais, vienas nujojo į namus, esančius per 
pusę mylios nuo Tilitadlemo. Kokie jausmai užplūdo Mortoną, 
kai jis, palikęs vienas, iš naujo pamatė miškus, upelius, laukus, 
tokius mielus jo širdžiai! Jo būdas, įpročiai, mintys, užsiėmi- 
mai — viskas neatpažįstamai pasikeitė per porą savaičių, ir dvi- 
dešimt dienų permainė jį taip, kaip permaino nebent ilgi me- 
tai. Drovus, romantiškas, jautrus jaunuolis, išmokytas drausmės, 
kantriai kentęs šykštaus ir valdingo dėdės valdžią, ne- 
tikėtai, neištvėręs savivalės, paakintas įžeistų jausmų, stojo vado- 
vauti ginkluotiems žmonėms, atsidavęs tarnavo visuomenei, įsigijo 
draugų, kuriuos reikėjo įkvėpti, ir priešų, kuriuos reikėjo nuga- 
lėti, ir glaudžiai susiejo savo likimą su tautos sukilimu ir revoliu- 
cija. Per trumpą laiką jis peršoko nuo romantiškų jaunystės sva- 
jų prie veiklos vyro darbų ir rūpesčių. Viskas, kas kitados jį 
traukė, išdilo iš atminties, viskas, tik ne švelnus jausmas Editai. 
Tačiau ir meilė, puoselėjama širdyje, atrodė brandesnė, nebe to- 
kia savanaudiška, nes dabar ji turėjo derintis prie naujų parei- 
gų bei jausmų ir podraug grumtis su jais dėl savo teisių. Mąs- 
tydamas apie staigią permainą, įvykusią jame, apie jos priežas- 
tis ir galimus dabartinės veiklos padarinius, jis krūptelėjo iš 
savaime suprantamo nerimo, bet tučtuojau įveikė jį, pasitelkęs 
taurų ir vyrišką pasitikėjimą savo teisybe. 

„Jeigu man skirta mirti, — pamanė jis,— aš mirsiu jaunas, ir 
tie, kurių pritarimas brangiausias mano širdžiai, liks nesupratę 
mano siekių ir toliau smerks mano poelgius. Tačiau aš paėmiau 
kalaviją, mylėdamas laisvę ir tėvynę, bet aš niekada nemirsiu 
niekingai, kad už mano mirtį nebūtų atkeršyta. Tegu jie išnie- 
kina mano kūną, pasityčioja iš jo ant ešafoto, bet ateis diena, kai 
gėdingas nuosprendis atsigręš prieš tuos, kurie jį skelbė. Ir tegu 
dangus, kurio vardu taip dažnai piktnaudžiaujama šiame kare, 
svetimame žmogaus prigimčiai, paliudija, kokios tyros buvo tos 
paskatos, kuriomis vadovavausi." 

Atjojęs Milnvūdan, Mortonas dunkstelėjo į duris, ir šįkart 
beldė nebe drovus jaunuolis, per vėlai parėjęs namo, beldė sa- 
vimi pasitikintis vyras, puikiai išmanantis savo teises ir atsakan- 
tis už savo veiksmus; jis beldė drąsiai, ryžtingai, išdidžiai. Duris 

atsargiai virstelėjo sena pažįstama, ponia Alisna Vilson, iškišo 
galvą ir beregint atšoko, išvydusi karingojo svečio plieninį šal- 
mą ir svyruojantį plunksnų sultoną. 

— Kur dėdė, Alisnaį — paklausė Mortonas, šypsodamas iš 
Jos išgąsčio. 

— Dievulėliau, ponas Henris! Ar čia jūs? — sukruto senoji 
ekonomė.— Dievaži išsigandau, širdis kone iššoko iš krūtinės. 
Bet kas čia dabar, argi tai jūs, pone Henri? Ir labiau subrendęs, 
ir gerokai paaugęs, visai ne toks, koks buvote anksčiau. 

— O vis dėlto čia aš, — tarė Henris, atsidusdamas ir podraug 
šypsodamas.— Su ta apranga turbūt atrodau aukštesnis, be to, 
šiais laikais vaikai kaipmat tampa vyrais. 

— Sunkūs laikai! — pritarė senutė.— Ir kodėl mus užgriuvo 
ta aplaidžia? O ką padarysi? Negražiai su jumis pasielgė, ir aš 
ne kartą sakiau jūsų dėdei: užmink kirminą, ir tas ims raitytis. 

— Jūs visados mane gynėte, Alisna,— tarė jaunuolis, ir eko- 
nomė lyg niekur nieko nukentė, kad į ją taip familiariai kreipia- 
masi,— pamenu, niekam neleisdavote manęs barti, tiktai pati su- 
imdavote mane į nagą. Kurgi dėdė? 

— Edinburge,— atsakė Alisna.— Garbusis džentelmenas su- 
mojo, kad jam geriau išvažiuoti ir šildytis prie židinio, kol dar 
kūrenasi ugnelė. Toks nepasėda, vis bijo kažko... Juk pažįstate 
šeimininką geriau negu aš. 

— Tikiuosi, jis sveikas? — paklausė Henris. 

— Nėra ko skųstis,— atsakė ekonomė,— o ir dėl turto nesi- 
rūpinkite... Sukomės kaip išmanydami, ir nors kareiviai iš Tili- 
tadlemo atėmė karvę — tą žaląją, ir dar senąją, Baužąją (prisi- 
menate, aišku, ir vieną, ir kitą), bet užtat pusdykiai pardavė ke- 
turias — iš tų, kurias varėsi į pilį. 

— Pardavė? — perklausė Mortonas.— Kaip tai pardavė? 

— Ogi taip, — atsakė ekonomė.— Juos išsiuntė tiekti maisto 
įgulai, tai jie ėmėsi seno amato; davėsi po visą apylinkę, čia 
paima, ten parduoda, visai kaip gyvulių pirkliai iš vakarų kraš- 
to. Galvą guldau, kad majoras gavo pačią mažumą, nors jie ėmė 
viską jo vardu. 

— Vadinasi — išdrožė Mortonas,— pilyje trūksta maisto? 

— Kur netrūks,— atsakė Alisna,— nėra abejo. 

Mortonui dingtelėjo netikėta mintis. 

„Vadinasi, Berlis mane apgavo. Jo tikėjimas pateisina tiek 
vylių, tiek žiaurumą.“ 

Taip pamanęs, jis balsu tarė: 

— Nebegaliu ilgiau būti, ponia Vilson, man reikia nedel- 
siant joti toliau, 

— Kaip čia dabar! Bent perkąskite. Luktelėkite,— subruzdo 
gunerimusi ekonomė,— kaipmat jums ko nors sutaisysiu kaip ano- 
mis geresnėmis dienomis. 

— Negaliu,— atsakė Mortonas.— Kadi, balnok arklius. 

— Aš ką tik įbėriau jiems avižų, — atsakė ištikimasis tarnas. 

— Kadis? — sušuko Alisna.— Ko jūs nevarote šalin to ne- 
lemto vaikio, to nedorėlio? Juk jis su savo pusprote motina už- 
traukė bėdą mūsų namams! 

— Ša, šal — atsiliepė Kadis.— Jums derėtų viską pamiršti ir 
dovanoti, ponia. Mamutė dabar Glazge pas tetulę, savo vyres- 
niąją seserį, ir nieko blogo jums nebepridarys, o aš tarnauju 
vadui ir rūpinuosi juo ne ką blogiau, nekaip jūs pati kitados 
rūpinotės. Ar esate jį mačiusi kada nors taip gražiai apsidariusį? 

— Dievaži tavo teisybė, — tarė ekonomė, aiškiai patenkinta 
apžiūrinėdama savo jaunąjį šeimininką, kaip niekados dailų, 
nauju apdaru.— Čia, Milnvūde, jūs neturėjote tokio siuvinėto 
kaklaraiščio. Niekada nesu jo mačiusi. 

— To dar betrūko, ponia,— atsiliepė Kadis,— savo rankomis 
jį prasimaniau: čia iš lordo Evendeilo drabužių. 

— Lordo Evendeilo? — pakartojo senutė.— Regis, jį vigai ža- 
da rytoj pakarti, kaip girdėjau. 

— Vigai žada pakarti lordą Evendeilą? — nustėręs paklausė 
Mortonas. 

— Taigi, žada, — atsakė ekonomė.— Šiąnakt jis padarė išpuolį, 
arba salidą, kaip jie sako (mano mama buvo vardu Salė; galva 
neneša, kodėl jie krikščioniškais vardais vadina tokias nekrikš- 
čioniškas išmones), o kai jis išlindo prasimanyti maisto, maišti- 
ninkai jo vyrus nuginė atgal, o jį sučiupo, ir vigų vadas Balfuras 
pastatė jam kartuves ir prisiekė (ar iškilmingai pareiškė, nes jie 
nemėgsta priesaikų), kad, jeigu įgula nepasiduosianti iki ryto- 
jaus ryto, jis pakabinsiąs jaunąjį lordą tokiame pat aukštyje, 
kokiame kabaliavęs Amanas!. Taigi, sunkūs laikai! Ir nieko 
žmogus nepadarysi. O dabar sėskitės ir užvalgykite duonos su 
5ūriu, kol pataisysiu ką nors geresnio. Apskritai nė žodžiu nebū- 
čiau nieko užsiminusi, jei būčiau žinojusi, kad jums pradings 
apetitas, mielasis jūs mano! 

— Paėdė ar nepaėdė,— sušuko Mortonas,— kaipmat balnok 
arklius, Kadi! Mums nevalia ilsėtis, kol nenusigausime iki pilies. 

Ir, nepaisydami Alisnos įkalbinėjimų, beregint juodu leidosi 
į kelionę. 

Mortonas užsuko pas Paundtekstą ir prišnekino jį joti drau- 
ge į Berlio stovyklą. Dorasis ganytojas jau buvo nusiteikęs pra- 
leisti vakarą sulig savo taikiais polinkiais: sėdėjo įnikęs į seną 

teologijos traktatą su pypke dantyse ir kaušu alaus — kad ge- 
riau suvoktų knygos turinį. Baisingai nenoromis jis atitrūko nuo 
širdžiai mielos pramogos (kurią vadino darbu), rengdamasis iš 
naujo leistis į kelionę ant krataus arkliuko. Vis dėlto, sužinojęs, 
kas atsitiko, giliai atsiduso ir atsisveikino su viltimi ramiai pa- 
sėdėti tą vakarą savo jaukiame kabinetuke, nes visiškai pritarė 
Mortono nuomonei, kad, jeigu Berlis, pakardamas jaunąjį lordą, 
trokšta atitverti presbiterionus nuo vyriausybės neperžengiama 
siena ir užkirsti kelią bet kokioms deryboms, nuosaikiųjų partija 
niekaip negali taikstytis su ta piktadarybe. Beje, reikia pripa- 
žinti, jog ponas Paundtekstas, kaip ir diduma jo bendraminčių, 
buvo griežtai nusistatęs prieš bereikalingą kraujo praliejimą, to- 
dėl įdėmiai išklausė Mortono mintį, kad lordas Evendeilas ga- 
lėtų jiems tarpininkauti derybose dėl taikos garbingomis ir blai- 
viomis sąlygomis. Priėję prie bendros nuomonės, jie paskubėjo 
išjoti į stovyklą ir apie vienuoliktą vakaro atvyko į nedidelį so- 
džių netoli Tilitadlemo, kur Berlis buvo įkūręs savo būstinę. 

Prie sodžiaus juos sustabdė sargybinis, melancholiškai vaikš- 
čiojęs keliu, ir, išsiklausinėjęs, kuo jie vardu, kokias pareigas 
eina kariuomenėje, leido joti toliau. Prieš vieną trobą stovėjo 
dar vienas sargybinis — turbūt saugojo lordą Evendeilą, nuspren- 
dė jie, nes šalia dunksojo kartuvės, tokios aukštos, kad jas ga- 
lėjai matyti nuo Tilitadlemo sienų, — taip liūdnai pasitvirtino po- 
nios Vilson žodžiai. Mortonas pareiškė pageidaująs tučtuojau 
pasikalbėti su Berliu, ir juos nuvedė pas jį į namus. Rado jį be- 
skaitant Dibliją; šalia gulėjo kalavijas, kurį visada laikė pašo- 
nėje, nuoząstaudamas netikėto užpuolimo. Parnatęs juodu įeinant, 
jis krūptelėjo ir pašoko. 

— Kokie vėjai atpūtė? — iškart paklausė.— Gal blogos žinios? 

— Ne,—atsakė Mortonas,— tik išgirdome, kad čia imamasi 
tam tikrų priemonių, nelabai naudingų mūsų kariuomenės sau- 
gumui. Lordas Evendeilas jūsų belaisvis? 

— Viešpats įdavė jį į mūsų rankas, — tarė Berlis. 

— Ir jūs, pasinaudojęs dangaus malone, ketinate apjuodinti 
mūsų šventą kovą viso pasaulio akyse, niekšingai nugalabydamas 
belaisvį? 

— Jeigu švintant Tilitadlemas nepasiduos,— atsakė Berlis— 
tegu viešpats nubaudžia mane tokia pat ar dar baisesne bausme, 
jei lordas Evendeilas nemirs ta mirtimi, kuria jo viršininkas II 
globėjas Džonas Grejemas Kleiverhausas numarino tiek šventų“ 
jų kankinių. 

— Mes ėmėmės ginklo, — atsiliepė Mortonas,— pasiryžę pa“ 
daryti galą toms piktadarystėms, o ne mėgdžioti savo prispaudė“ 

jus ir bausti nekaltus žmones už kitų nusikaltimus. Kokiais įsta- 
tymais jūs galite pateisinti savo žvėrišką poelgį? 

— Jeigu tu šito neišmanai,— atsakė Berlis,— tavo draugas ir 
pakeleivis gerai žino įstatymą, atidavusį Jerichono gyventojus? 
Jozuės, Navino sūnaus, kalavijui. 

— Tačiau mes,— atsiliepė ganytojas,— gyvename vadovau- 
damiesi aukščiausiuoju įstatymu, ir jis liepia geru atsilyginti už 
bloga ir melstis už savo engėjus ir persekiotojus. 

— Vadinasi, su savo žile,— tarė Berlis— tu dediesi prie to 
žalio jaunuolio, geisdamas nuginčyti mano sprendimą? 

— Mudviem,— atrėmė Paundtekstas,— kaip ir tau, patikėta 
valdyti šią kariauną, ir mes neleisime, kad bent vienas plaukas 
nukristų nuo belaisvio galvos. Nežinia, gal viešpaties lemta jam 
nutraukti tuos pragaištingus vaidus mūsų Izraelyje. 

— Aš to ir tikėjausi — atsakė Berlis— dar tada, kai tokį 
kaip tu išrinko į seniūnų tarybą. 

— Tokį kaip aš? — perklausė Paundtekstas.— O kas aš toks, 
kad jūs drįstate atsiliepti apie mane su tokia panieka? Ar aš 
nesaugojau nuo vilkų man patikėtas aveles ištisus trisdešimt 
metų? Ir netgi tada, kai tu, Džonai Berli, kovojai neapipjausty- 
tųjų pusėje ir pats buvai filistietis išdidžia kakta ir kruvinomis 
rankomis! Sakyk, kas aš toks, tavo nuomone? 

— Ir pasakysiu, jeigu taip jau nori,— pareiškė Berlis.— Tu 
vienas iš tų, kurie norėtų pjauti ten, kur nesėjo, ir dalytis lai- 
mikį, nors kovėsi ir nugalėjo kiti... Tu vienas iš tų, kurie nuėjo 
paskui dievo žodį dėl žuvų ir duonos, vienas iš tų, kuriems savi 
namai artimesni nekaip dievo bažnyčia, kuriems maloniau imti 
užmokestį iš prelatininkų ir bedievių rankų nekaip susieti savo 
likimą su tais, kurie visko atsižadėjo dėl šventosios Sandoros. 

— Ir aš tau pasakysiu, Džonai Balfurai,— sušuko nepelny- 
tai įžeistas Paundtekstas,— ir aš tau pasakysiu, kas tu toks! Tu 
vienas iš tų, kurių kraugeriškumas ir negailestingumas daro gė- 
dą šios kenčiančios šalies bažnyčiai... vienas iš tų, kurių smur- 
tas ir piktadarybės gali atgrasyti nuo mūsų apvaizdą ir paversti 
niekais mūsų taurias pastangas susigrąžinti tokią geidžiamą ti- 
kėjimo ir pilietinę laisvę. 

— Ponai, — kreipėsi į juos Mortonas,— liaukitės taip piktai 
ir tuščiai vaidytis, o jūs, pone Balfurai, pasakykite, ar nepriešta- 
Yaujate lordo Evendeilo išlaisvinimui, nes paleisti jį, mūsų nuo- 
Mone, šiuo Metu mums labai pravartu ir naudinga. 

— Čia jūsų du balsai prieš vieną, — atsakė Berlis.— Bet jūs 
turbūt sutiksite palaukti, kol susirinks visa karo taryba ir išspręs 
Šį klausimą? 

— Mielai sutiktume,— tarė Mortonas,— jei  pasikliautume 
tais, kurių rankose paliekame belaisvį. Bet jūs puikiai žinote, — 
pridūrė jis, mesdamas rūstų žvilgsnį į Berlį, — jog kartą jūs mane 
jau apgavote. 

— Eik jau! —su panieka atsiliepė Berlis.— Tu esi tuščias 
lengvapėdis vaikėzas, dėl juodų paikos mergiščios antakių pasi- 
šovęs paaukoti ir savo tikėjimą, ir garbę, ir savo viešpatį, ir 
tėvynę. 

— Pone Balfurai,— tarė Mortonas, griebdamas už kalavijo 
rankenos, — už tokius žodžius priklauso atsakyti. 

— Ir atsakysiu, jaunuoli, tik nurodyk, kur ir kada turėsi drą- 
sos su manim susitikti, — tarė Berlis.— Duodu žodį. 

Dabar įsiterpė Paundtekstas, primindamas, jog vaidytis to- 
kiu metu — gryniausia beprotybė, ir vargais negalais juodu su- 
taikė. 

— O su belaisviu darykite ką išmanote,— tarė Berlis.— Aš 
nusiplaunu rankas ir neatsakau už nieką. Tai mano belaisvis, 
paėmiau jį savo kalaviju ir ietimi tuo metu, kai jūs, pone Mor- 
tonai, mėgavotės paradais ir rikiuotės pratimais, o jūs, pone Paun- 
dtekstai, darkėte šventąjį raštą erastizmo dvasia. Ir vis dėlto im- 
kite jį po savo sparneliu ir darykite ką norite. Dingvolai! — 
pašaukė jisai sukilėlį, lyg ir savo adjutantą, miegantį gretimame 
kambaryje.— Tegu sargyba, pastatyta saugoti to nevidono Even- 
deilo, perduoda postą žmonėms, kuriuos ponas Mortonas paskirs 
juos pakeisti. Belaisvis,— toliau kalbėjo jis, kreipdamasis į Paun- 
dtekstą ir Mortoną,— jūsų žinioje, džentelmenai. Bet įsidėmėkite, 
kad už savo darbus anksčiau ar vėliau turėsite atsakyti. 

Sulig tais žodžiais jis žengė į gretimą kambarį, nė nepalinkė- 
jęs svečiams labos nakties. Mortonas ir Paundtekstas pasitarę 
nusprendė belaisvio saugumo sumetimais pastatyti papildomą 
sargybą iš savo parapijos žmonių. Kaip tyčia sodžiuje pasitaikė 
sižymėję pilies puolimo metu, galėtų ilgiau pabūti prie savo na- 
mų. Tai buvo sumanūs ir smarkūs vaikinai, draugų paprastai 
vadinami Milnvūdo šauliais. Mortono nurodymu keturi jų mielai 
sutiko stoti sargybon; drauge su jais jis paliko ir Kadį, kuriuo 
galėjo drąsiai pasikliauti, įsakęs nedelsiant duoti jam žinią, jei 
atsitiks kas nors netikėta. 

Sutvarkę šiuos reikalus, Mortonas ir jo pakeleivis susirado 
pastogę, nors ir menką, bet vis dėlto įmanomą tame skurdžiame: 
kariuomenės perpildytame sodžiuje. Apie miegą jie negalvojo — 
iš pradžių reikėjo apmesti memorandumą nuosaikiųjų presbite- 
rionų vardu; išdėstę savo nuoskaudas, pabaigoje jie pareįkalavo 


244 


Jaisvės išpažinti savo tikėjimą ir leidimo nevaržomai lankyti apei- 
gas, jų pačių ganytojų laikomas. Be to, memorandume buvo pri- 
mygtinai siūloma sušaukti nepriklausomą visų luomų parlamentą, 
kuris aptartų valstybės ir bažnyčios reikalus ir patvirtintų lig 
šiol begėdiškai trypiamas piliečių teises, taipogi paskelbtų am- 
nestiją visiems tiems, kurie su ginklu rankoje kovojo ar tebe- 
kovoja už šias teises. Mortonas tvirtai tikėjo, kad šias sąlygas, 
reiškiančias vien nuosaikiųjų sukilėlių partijos norus bei pagei- 
davimus, palankiai priims netgi kai kurie rojalistai, nes jose 
nėra nė lašo fanatizmo ar nepakantumo, juo labiau kad reikalau- 
jama tik įprastų Škotijos laisvųjų piliečių teisių. 

Mortonas juo labiau tikėjo sėkme, nes kunigaikštis Monmetas, 
Karolio įpareigotas numalšinti maištą Škotijoje, buvo, anot kal- 
bų, atlaidus, ramaus būdo ir prieinamas žmogus, be kita ko, pa- 
lankiai nusiteikęs presbiterionams, ir turėjo visus įgaliojimus 
imtis bet kokių priemonių, kad Škotijoje pagaliau baigtųsi bruz- 
dėjimai. Mortonui atrodė, kad jo palankumą galima pelnyti vien 
per tarpininką, sumanų ir gerbiamą asmenį, kuris pradėtų dery- 
bas,. ir tas žmogus, Henrio nuomone, galėjo būti lordas Even- 
deilas. Todėl jis nusprendė aplankyti belaisvį iš pat ankstaus ryto 
ir išsiaiškinti, ar šis sutiktų jiems tarpininkauti. Tačiau netikėtas 
įvykis paskatino jį paskubėti. 


DVIDEŠIMT AŠTUNTAS SKYRIUS 
KAPITULIACIJA 


„Ponia,— tarė jis,— atiduokite pilį, 
Atiduokite man savo pilį“! 


„Edomas iš Gordono“ 


Mortonas dar kartą perskaitė ir švariai perrašė dokumentą, ku- 
riame juodu su Paundtekstu smulkiai išdėstė nuosaikiųjų pres- 
biterionų nuoskaudas ir sąlygas, kuriomis diduma sukilėlių su- 
tiktų sudėti ginklus. Jis jau buvo beeinąs gulti, bet tuo metu 
kažkas pasibeldė į duris. 

— Prašom,— tarė Mortonas, ir į kambarį įlindo apskrita Kad- 
žio Hedriko galva.— Prašom, — pakartojo Mortonas.— Gal kas 
nors atsitiko ar šiaip kokia bėda? 

— Ne, pone, bet čia kai kas nori su jumis pasikalbėti. 

— Kas toks, Kadi? — pasidomėjo Mortonas, 

— Jūsų sena pažįstama,— tarė Kadis ir, plačiai atidaręs du. 
ris, lyg įvedė, lyg įtempė vidun moterį, skepeta užsigaubusią 
veidą. 

— Prašom, prašom, nėra ko varžytis seno pažįstamo, Džene,— 
kalbėjo Kadis, nutraukdamas nuo jos galvos skepetą ir atideng- 
damas tokį įsimintiną Dženės Denison veiduką.— Klok jo ma- 
lonybei, Džene, klok, šaunuole, ką norėjai pasakyti lordui Even. 
deilui. 

— O ką aš norėjau pasakyti jo malonybei,— atsiliepė Dženė, 
— aną rytą, kai aplankiau jį kalėjime, mulki tu paskutinis? Ma- 
nai, žmonės nenori pamatyti savo draugų, pakliuvusių į bėdą? 
Tau nieko daugiau nerūpi, tik putrą srėbti. 

Dženė čiauškėjo kaip visada šmaikščiai, bet vis dėlto jos bal- 
sas virpčiojo, rankos drebėjo, skruostai buvo įkritę, išbalę, aky- 
se ašaros, judesiai karštligiški; — visa jos esybė sakyte sakė, kad 
ji patyrusi nemaža kančių bei nepriteklių ir be galo susijaudi- 
nusi, beveik nervų priepuolio ištikta. 

— Kas įvyko, Džene? — švelniai paklausė Mortonas.— Juk 
žinote, kaip aš jums dėkingas, ir padarysiu jums viską, ką tik 
galiu. 

— Labai jums ačiū, Milnvūdai,— pro ašaras sukuždėjo mer- 
gina, — jūs visados buvote tikras džentelmenas, nors daug kas 
sako, jog dabar pasikeitėte į bloga. 

— Ką gi apie mane šneka? — paklausė Mortonas. 

— Vieni sako, — atsiliepė Dženė,— kad jūs kartu su vigais 
norite nustumti karalių Karolį nuo sosto, idant nei jis, nei jo 
palikuonys amžindie iš naujo į jį neįsisėstų, o Džonas Gudjilas 
tauškia, girdi, jūs išdalysiąs bažnyčių vargonus dūdmaišių pūti- 
kams ir liepsiąs budeliui sudeginti maldyną, atsikeršydamas už 
tai, jog karalius sugrįžęs sudegino Sandoros popierius. 

— Mano draugai Tilitadleme sprendžia apie mane per daug 
neapgalvotai ir per daug priešiškai, — atsakė Mortonas.— O juk 
aš nieko daugiau nenoriu, tik laisvai išpažinti savo tikėjimą, 
neužgauliodamas kitų; aš laukiu patogios progos, kad galėčiau 
įrodyti, jog Belendenų šeimai esu lygiai taip pat draugiškai nu- 
siteikęs kaip ir anksčiau. 

— Telaimina jus dievas už gerą širdį ir už šiuos žodžius, — 
tarė Dženė, apsipildama ašaromis,— jiems dar niekad taip nerei- 
kėjo jūsų draugystės ir atsidavimo: jie neturi ko valgyti ir mirš- 
ta badu. 

— O viešpatiel — sušuko Mortonas.—- Esu girdėjęs, kad jums 
striuka, bet man nė į galvą neatėjo mintis, jog badaujate! Neg2“ 
limas daiktas! Ir abi damos, ir majoras.., 

— Visi jie badauja kaip ir mes, — atsakė Dženė,— juk dalija- 

gi paskutiniu kąsniu ir valgo kartu su visais pilyje. Dievaži ma- 

no akyse mirga susyk penkiasdešimt visokiausių spalvų, ir vis 
iš nusilpimo, ir galva svaigsta, net kojos nebenulaiko. 

Įkritę skruostai ir paaštrėję veido bruožai bylojo, kad varg- 
šelė sako teisybę. Mortonas buvo sukrėstas. 

— Sėskitės, dėl dievo meilės!-— tarė jis, jėga sodindamas į 
vienintelę kėdę, paskui, nežinodamas kur dėtis iš nevilties ir 
pasibaisėjimo, leidosi vaikščioti po kambarį. — Aš nieko nežino- 
jau! — sušuko virpančiu balsu.— Ir negalėjau žinoti! O šalta- 
krauji, kietaširdi fanatike! Klastingas niekše! Kadi, nešk čionai 
ko nors pavalgyti, vyno, ko tiktai rasi! 

— Jai bus gerai ir viskis, — suniurzgė Kadis.— Kam būtų at- 
ėję į galvą, kad jiems taip striuka su maistu, kai ta karalaitė 
išpylė ant manęs visą puodą gardžiausios kopūstienės. 

Nors ir kaip nusikamavusi ir nusialinusi buvo Dženė, vis dėl- 
to, prisiminusi savo didvyrišką žygdarbį, sukilėliams šturmuojant 
pilį, nesusitvardžiusi prapliupo juoktis, bet tuojau ėmė mėšlun- 
giškai kūkčioti. Sunerimęs dėl jos sveikatos, Mortonas su siaubu 
įsivaizdavo, kokius nepriteklius kenčia pilies įgula, dar griežčiau 
pakartojo Kadžiui savo nurodymus, o kai šis išėjo, pradėjo kaip 
įmanydamas guosti merginą. 

— Jūs atėjote čionai turbūt siunčiama panelės Editos pas lor- 
dą Evendeilą? Sakykite, ko ji pageidauja: jos noras — man įsta- 
tymas. 

Dženė valandėlę svarstė, paskui tarė: 

— Jūsų malonybė — senas mūsų namų draugas, ir, man re- 
gis, galiu jumis pasikliauti ir pasakyti teisybę. 

— Patikėkite, Džene,— tarė Mortonas, pastebėjęs, kad ji nesi- 
ryžta kalbėti, — kuo nuoširdesnė būsite, tuo geriau pasitarnausi- 
te mano jaunajai šeimininkei. 

— Tai va, jau žinote, kad mirštame badu, kaip sakiau, ir jau 
senokai galus grobstomės; majoras dievagojasi, jog kas dieną 
laukia ateinant pagalbos ir jog neatiduos pilies priešui, kol nesu- 
krimsime jo senų batų, o jų puspadžiai, kaip tikriausiai pamena- 
te, baisiai stori, be to, ir patys batai pasiūti iš atsakančios odos. 
Dragūnai, priešingai, mano, kad norom nenorom teks kapituliuo- 
ti: mat negali tverti neėdę — ilgainiui įprato šveisti kiek telpa, 
apgyvendinti sodžiuose pas žmones. Ir nuo tos dienos, kai lordas 
Evendeilas pakliuvo į nelaisvę, su jais neįmanoma susišnekėti, 
ir Inglis sako, jog atiduosiąs vigams pilį drauge su majoru ir 
2 damomis priedo, jei tik maištininkai pažadėsią kareiviams 
aisvę. 


247 


--— Niekšai! — sušuko Mortonas.— O kodėl jie nenori tartis 
dėl visos pilies kapituliacijos? 

— Bijo, kad tuomet jiems nebus pasigailėjimo, tiek eibių 
prikrėtus visoje apylinkėje. Berlis jau pakorė vieną kitą, užtat 
jie ir nori išsigelbėti iš kilpos dorų žmonių gyvybės kaina. 

— Ir jūs atsiųsta čionai, — toliau kalbėjo Mortonas,— praneš- 
ti lordui Evendeilui liūdną žinią, jog Tilitadleme rengiamas maiš- 
tas? 

— Taigi — tarė Dženė.— Tomui Halidejui manęs pagailo, jis 
papasakojo man viską ir išvedė iš pilies, kad praneščiau lordui 
Evendeilui, kas ten darosi, aišku, įeigų man pavyks su juo susi- 
siekti. 

— Argi jis gali jums padėti? — paklausė Mortonas.— Juk jis 
nelaisvėje. 

— Kas be ko, — liūdnai atsiduso Dženė,— bet gal jam pasisek- 
tų susitarti dėl geresnių kapituliacijos sąlygų, gal duotų mums 
kokį patarimą, gal persiųstų per mane įsakymą dragūnams gra- 
žiau elgtis, o gal... 

— O gal,— užbaigė Mortonas,— jūs turite padėti jam, jeigu 
įmanoma, ištrūkti į laisvę? 

— O jeigu ir taip, — karštai atsakė Dženė,— argi man pirmie- 
na padėti įkliuvusiems nelaisvėn? 

— Teisybė, Džene,— tarė Mortonas,— aš būčiau didžiai ne- 
dėkingas, jeigu tai užmirščiau. Bet štai ir Kadis su užkandžiais. 
Aš einu pas lordą Evendeilą ir papasakosiu jam viską, o jūs tuo 
tarpu pasistiprinkite ir išgerkite vyno. 

— Jums būtų ne pro šalį žinoti — tarė Kadis savo viršinin- 
kui,— kad šita Dženė... na, panelė Denison, mėgino palenkti į 
savo pusę Tomą Rendą, malūnininko parankinį, ir slapčiomis, 
niekam nematant, prasiskverbti pas lordą Evendeilą. Sukčiuvienė 
nė nenutuokė, kad aš seku jos pėdomis. 

— Taip išgąsdinai mane, kai prisėlinai iš paskos ir griebei 
mane į glėbį, — tarė Dženė, silpnai jam įgnybdama.— Jei nebū- 
tum buvęs senas pažįstamas, aš tau būčiau parodžiusi, galvijau 
neraliuotas... 

Kadis, jau kiek atsileidęs, šypsodamas žiūrėjo į savo klastin- 
gąją širdies damą, o Mortonas tuo tarpu, įsisupęs į apsiaustą 
ir pasikišęs po pažastimi kalaviją, nuėjo tiesiai prie trobos, kur 
buvo uždarytas jaunasis lordas. Ten paklausė sargybos, ar nie- 
ko ypatinga neatsitiko. 

— Nieko, — išgirdo jis atsakymą.— Nebent tai, jog Kadis su- 
laikė tokią mergelę, o Balfuras išsiuntė du pasiuntinius: vieną pas 
garbųjį Efraimą Mekbrajerą, kitą pas Litaurą. (Juodų abu griau- 

dėjo savo pamokslais įvairiuose miesteliuose nuo Berlio stovyk- 
los iki pat sukilėlių kariuomenės vyriausiosios būstinės Hemil- 
tene.) 

— Turbūt kviečia juos atvykti, — tarė Mortonas, nutaisęs kuo 
abejingiausią veidą. 

— Kas be ko,— atsakė sargybinis, spėjęs paplepėti su išjo- 
jančiais pasiuntiniais. 

„Jis kviečia juos, norėdamas užsitikrinti balsų daugumą karo 
taryboje, — sumojo Mortonas.— Siekia, jų padedamas, patvirtinti 
kiekvieną savo piktadarystę ir jėga nuslopinti bet kokį priešini- 
mąsi jo valdžiai. Reikia paskubėti, kitaip galiu praleisti progą." 

Įžengęs į skurdžią trobą ir pasikėlęs į ankštą palėpę — lordo 
Evendeilo kalėjimo vietą, Mortonas pamatė pančiais sukaustytą 
belaisvį sėdint ant seno sudriskusio čiužinio. Jis lyg snūduriavo, 
lyg kažką įnikęs mąstė. Išgirdęs žingsnius, pasisuko į Mortoną 
ir pasikėlė. Netekęs tiek kraujo, nukamuotas nemigo naktų ir 
ilgo badavimo, jis atrodė toks pasikeitęs, kad niekas nebūtų pa- 
sakęs, jog tai tas pats šaunus karys, narsiai kovojęs Laudno kal- 
vose. Jaunasis lordas didžiai nustebo netikėtai išvydęs Mortoną. 

— Man skaudu jus matyti šitokiomis aplinkybėmis, milor- 
de,— tarė sukilėlių vadas. 

— Esu girdėjęs, pone Mortonai, kad jūs žavitės poezija — 
atsiliepė belaisvis, — todėl jūs tikriausiai prisimenate šias eilu- 
tes: 


Ne žemas skliautas ir ne grotos 
Kalėjimo kančia,— 
Veiklus, aiškus ir blaivas protas 
Erdvės suras ir čia, 


Tačiau, jei mano nelaisvė būtų ir mažiau pakenčiama, vis tiek 
esu linkęs manyti, jog rytoj manęs laukia išsivadavimas. 

— Atseit, mirtis? — paklausė Mortonas. 

— Žinoma,— atsakė lordas Evendeilas,— kitos perspektyvos 
neturiu. Jūsų bendražygis Berlis susitepė rankas krauju netgi to- 
kių žmonių, kuriuos žema kilmė ir menka padėtis, rodos, turėjo 
išgelbėti iš mirties. Aš neturiu tokio skydo, kad prisidengčiau 
nuo jo keršto. ir nieko kito nesitikiu, tik begalinio žiaurumo. 

— Bet jeigu majoras Belendenas kapituliuotų,— tarė Morto- 
nas, — jūsų gyvybė būtų išgelbėta. 

— Niekados! To nebus, kol pilies sienas gina bent vienas 
žmogus ir kol tas žmogus turi bent kriaukšlę duonos. Aš žinau, 

kam jis apsisprendęs, ir man būtų labai nemalonu, jei dėl manęs 
jis pakeistų savo nuomonę, 

Mortonas tuojau pranešė belaisviui, jog kareiviai pilyje ren- 
gia Maištą, pasiryžę kapituliuoti ir išduoti priešui abi damas ir 
majorą Belendeną. Lordas Evendeilas iš pradžių labai nustebo ir, 
matyt, nepatikėjo ta žinia, bet po valandėlės be galo nusiminė. 

— Ką daryti? — klausė jis.— Kaip išvengti tos nelaimės? 

— Išklausykite mane, milorde,— tarė Mortonas.— Tikiuosi, 
jūs neatsisakysite vykti pas mūsų valdovą, jo didenybę karalių, 
ir perduoti jam alyvos šakelę nuo tų jo valdinių, kurie ėmėsi 
ginklo ne iš geros valios, o būtinybės spiriami? 

— Jūs teisingai suprantate mano jausmus,— atsakė lordas 
Evendeilas,— bet man neaišku, ką bendra turi šis pasiūlymas su 
pilies likimu. 

— Atleiskite, milorde,— toliau kalbėjo Mortonas.— Jūs duo- 
site man garbės žodį, ir aš jus paleisiu, paskui jūs grįšite į pilį 
ir gausite leidimą, aišku, jeigu įgula nedelsdama sudės ginklus, 
abiem damoms, majorui ir visiems tiems, kurie norės keliauti 
kartu su jumis. Taip elgtis jus verčia susidariusios aplinkybės, 
nes, įgulai pakėlus maištą, be to, trūkstant maisto atsargų, Tili- 
tadlemas neišsilaikys nė vienos dienos. Jeigu kas nors nepagei- 
daus palikti pilies ir keliauti su jumis, tegu kaltina save. Jūs 
su savo bendrakeleiviais turėsite teisę, niekieno netrukdomi, vyk- 
ti į Edinburgą arba ten, kur šiuo metu apsistojęs kunigaikštis 
Monmetas. Mes tikimės, jog, atsidėkodamas už grąžintą laisvę, 
jūs įteiksite jo malonybei, Škotijos vietininkui ir ginkluotųjų 
pajėgų vyriausiajam vadui, štai šią nuolankią peticiją ir mūsų 
skundą, kur išdėstytos sukilimo pagrindinės priežastys, kurias 
pašalinus, garantuoju savo galva, diduma sukilėlių sudės gink- 
lus. 

Lordas Evendeilas atidžiai perskaitė dokumentą. | 

— Pone Mortonai,— pagaliau tarė jis — mano kukliu supra- 
timu, jūsų keliamiems reikalavimams nieko negalima prikišti, 
dar daugiau — esu tikras, kad juos palankiai priims ir kunigaikš- 
tis Monmetas; tačiau, atvirai kalbant, aš netikiu, kad jie bus pa- 
tenkinti, kol sukilėliai nesudės ginklų. 

— Sudėti ginklus, — atsakė Mortonas,— vadinasi, faktiškai 
pripažinti, jog neturėjome teisės jų imtis, ir todėl aš niekada ne- 
sutiksiu su šia sąlyga. 

— Iš tikrųjų vargu ar galima iš jūsų tikėtis ko kito,— tarė 
lordas Evendeilas,— todėl esu įsitikinęs, jog derybos nieko gero 
neduos. Beje, išsakęs savo nuomonę šiuo klausimu, vis dėlto esu 
pasirengęs visomis išgalėmis jums padėti siekti taikos. 

— Nieko daugiau mes nenorime iš jūsų ir nelaukiame,— tarė 
Mortonas.— O kuo baigsis derybos, žino tik dievas, nes karalių 
širdis jo valioje. Tad jums priimtina ta sąlyga? 

— Žinoma,— atsakė lordas Evendeilaš,— ir jeigu balsu nedė- 
koju už tai, kad antrąsyk išgelbstite man gyvybę, patikėkite, reiš- 
kiu jums dėkingumą širdies gilumoje. 

— O Tilitadlemo įgula? — paklausė Mortonas. 

— Paliks pilį, kaip jūs ir reikalaujate,— atsakė jaunasis lor- 
das.— Esu tikras, kad majoras nesugebės nuslopinti dragūnų mai- 
što, ir mane šiurpas krečia, vaizduojantis, kas atsitiktų abiem da- 
moms ir narsiam senajam kariui, jeigu kareiviai išduotų juos 
tam kraugeriui Berliui. 

— Tuomet jūs laisvas,— tarė Mortonas.— Pasiruoškite kelio- 
nėn. Keletas mano patikimų vyrų palydės jus iki pat pilies, kur 
jums nebegrės pavojus iš sukilėlių pusės. 

Palikęs lordą Evendeilą, be galo nustebintą ir podraug nu- 
džiugintą to netikėto išvadavimo, Mortonas paskubomis atrinko 
keletą vyrų. Visi jie buvo apsiginklavę iki dantų ir vedėsi po 
vieną atsarginį arklį. Dženė, spėjusi susitaikinti su Kadžiu per 
vakarienę, jojo iš kairės šalia savo narsiojo riterio. Netrukus 
prie trobos, kur buvo kalinamas lordas Evendeilas, sudunksėjo 
arklių kanopos. Du jam nepažįstami žmonės įėjo į vidų, nuėmė 
pančius ir, nulydėję apačion, padėjo užsėsti ant arklio. Jis atsi- 
dūrė vidury nedidelio karių būrio, kuris smarkia risčia leidosi 
Tilitadlemo link. 

Kai jie pasiekė tą senovinę tvirtovę, mėnesiena jau kada bu- 
vo išblėsusi, ir gūdžios pilies bokštą apšvietė pirmieji saulės 
spinduliai. Būrys sustojo būgštaudamas, jog pilies gynėjai ati- 
dengs ugnį. Prie vartų nujojo vienas lordas Evendeilas, o iš 
paskos, kiek atsilikusi, Dženė Denison. Prie pat vartų jie išgirdo 
vidiniame kieme baisų triukšmą, nėmaž nesiderinantį su didinga 
vasaros rytmečio ramybe. Pasigirdo riksmai ir keiksmai, paskui 
Ariokstelėjo keli pistoletų šūviai— buvo aišku, jog maištas pa- 
čiame įkarštyje. Sargyboje prie vartų stovėjo Halidejus. Išgirdęs 
Iordo Evendeilo balsą, jis pasitiko savo karininką džiaugsmo šte 
ksniu ir beregint įleido jį į kiemą. Lyg perkūnas iš giedro dan- 
gaus jaunasis lordas užgriuvo sumaištavusius kareivius. Norėda- 
mi įvykdyti savo planą ir užgrobti tvirtovę, jie mėgino nugink- 
luoti majorą Belendeną, Harisoną ir kitus pilies gynėjus, o tie 
priešinosi iš paskutiniųjų. 

Lordui Evendeilui pasirodžius, viskas pasikeitė. Karininkas 
griebė Inglį už pakarpos ir, įsakęs dviem dragūnams suimti jį 
ir surišti kaip išdaviką, pareiškė kitiems, jog tiktai besąlygiškas 

paklusnumas gali jiems padėti išvengti griežtos bausmės. Paskui 
liepė jiems išsirikiuoti. Jie tučtuojau įvykdė įsakymą. Tada pa- 
liepė sudėti ginklus ant žemės. Valandėlę jie dvejojo, bet vei- 
kiai pakluso, skatinami drausmės jausmo ir minties, jog karinin- 
kas tikriausiai taip drąsiai ir ryžtingai elgiasi tik todėl, kad turi 
už vartų palikęs ganėtiną būrį karių. 

— Išneškite ginklus,— įsakė lordas Evendeilas subėgusiems 
tarnams,— jie negaus jų, kol neįsidės į galvą, į ką privalo juos 
nukreipti. O dabar,— tarė jis maištininkams,— marš! Ir pasku- 
bėkite, nes priešas sudarė trijų valandų paliaubas, kad spėtumėte 
išsinešdinti iš pilies. Žygiuokite Edinburgo keliu ir laukite manęs 
prie Tyrų smuklės. Tikiuosi, jums nereikia priminti, jog pakeliui 
nedrįstumėte savavaliauti, nors dabar, tokiomis aplinkybėmis, 
vargu ar norėsite užsitraukti vietos žmonių rūstybę. Įrodykite 
savo paklusnumu, kad atgailaujate ir norite išpirkti savo kaltę. 

Nuginkluoti kareiviai tylėdami dingo savo karininkui iš akių 
ir, palikę pilį, patraukė nurodytos susitikimo vietos link. Žygia- 
vo sparčiais žingsniais, bijodami susidurti su kokiu būriu sukilė- 
lių, kurie, užklupę juos beginklius, mielai būtų atsiteisę už senas 
skriaudas. Inglis, kurį Evendeilas nusprendė griežtai nubausti, 
pasiliko pilyje po raktu. Halidejus savo elgesiu pelnė vyresny- 
bės padėką, ir jam buvo pažadėti kapralo antsiuvai. Paskubomis 
viską sutvarkęs, lordas Evendeilas žengė prie majoro, kuriam 
atrodė, kad jis sapnuoja. 

— Mielasis majore, mums teks atiduoti tvirtovę. 

— Iš tikrųjų? — paklausė majoras Belendenas.— O aš ma- 
niau, kad jūs atsivedėte pastiprinimų ir atgabenote maisto. 

— Nė vieno žmogaus, nė svaro maisto, — atsakė lordas Even- 
deilas. 

— Ir vis dėlto man džiugu, kad matau jus gyvą ir sveiką, — 
tarė dorasis mMajoras.— Vakar mes gavome žinią, jog tie pasiutę 
psalmių giedotojai kėsinasi į jūsų gyvybę, ir prieš dešimtį minu- 
čių aš išrikiavau jūsų niekšus dragūnus, ketindamas pulti Berlio 
būstinę ir išvaduoti jus iš to pragaro, bet tasai šuo Inglis, užuot 
vykdęs įsakymą, sukėlė čia tikrą maištą. Ką mums dabar daryti? 

— Aš neturiu kitos išeities,— atsakė lordas Evendeilas,— 
aš — belaisvis, garbės žodžiu pažadėjęs vykti į Edinburgą. Jūs su 
damomis turite važiuoti drauge. Per draugo malonę aš gavau 
leidimą ir arklių jums ir visiems tiems, kurie keliaus su jumis, 
tik paskubėkite, dėl dievo meilės: vis tiek jūs neišlaikysite pi- 
lies su septyniais ar aštuoniais žmonėmis ir be maisto atsargų- 
Jūs apgynėte savo garbę ir puikiai pasitarnavote vyriausybei. 
Ilgiau čia būti ir beprasmiška, ir neįmanoma. Į Edinburgą atvyko 

anglai, ir artimiausiomis dienomis jie pajudės Hemilteno link. 
Maištininkai neilgai valdys Tilitadlemą. 

— Jeigu jūs taip manote,— giliai atsidusęs, tarė senasis ka- 
rys,— žinau, kad jūs niekada negalėtumėte patarti negarbingai 
pasielgti, taigi, jeigu jūs iš tikrųjų manote, jog belieka pasiduo- 
ti, aš turiu nusilenkti likimui; be to, iš tiesų nebeįmanoma ap- 
ginti šių sienų po tų niekšų maišto. Gudjilai, tegu kambarinės 
praneša ponioms, kas atsitiko, ir kad viskas būtų paruošta ke- 
lionei. Jeigu, pasilikęs tarp šitų senų sienų ir iš bado išdžiūvęs 
kaip mumija, senasis Mailzas Belendenas galėtų pasitarnauti ka- 
raliui, jis neišeitų iš čia, kol jo kūne dar tebetvyla kibirkštėlė 
gyvybės. 

Žinių apie maištą išgąsdintos damos mielai pritarė majoro 
sprendimui, nors ledė Margerita vis dėlto neištvėrė nepadūsa- 
vusi ir nepadejavusi, kaip paprastai, prisiminusi anuos pusryčius, 
kuriuos jo šventoji didenybė teikėsi valgyti šioje senoje pilyje, 
dabar paliekamoje maištininkų malonei. Kelionėn susirengta 
greitai, ir, dar tebedūluojant medžiams rytmečio prieblandoje, 
abi damos, majoras, Harisonas, Gudjilas ir kiti tarnai sėdo ant 
arklių — dalis ant Mortono būrio atvestų, dalis ant pasigautų 
kaimynystėje, ir, lydimi keturių sukilėlių, patraukė tiesiai į šiau- 
rę. Likusieji sukilėliai, atjoję kartu su lordu Evendeilu iš so- 
džiaus, užėmė ištuštėjusią pilį, turėdami griežtą įsakymą saugoti 
ją nuo niokotojų ir plėšikų. Saulei patekėjus, didžiajame Tilitad- 
lemo bokšte suplevėsavo Škotiios Sandoros vėliava — raudona, 
su mėlynu apvadu, 


DVIDEŠIMT DEVINTAS SKYRIUS 
DĖKINGUMAS 


Jos rankoje segtukas man baisiau 
Už tūkstantį kinžalų!. 


Marlo 


Palikę Tilitadlemą ir prajoję sukilėlių lauko sargybas, raiteliai 
Valandėlei sustojo Bosvelo miestelyje, kur jų laukė Mortono įsa- 
kymu paruošti pusryčiai, o pasistiprinti iš tikrųjų reikėjo ilgo 
badavimo nukamuotiems žmonėms. Visai prašvitus, kai saulės 
spinduliai užliejo horizontą, keliauninkai išvyko toliau Edinbur- 
go kryptimi. Būtų buvę savaime suprantama, jei per visą kelio- 

nę lordas Evendeilas būtų nesitraukęs nuo panelės Editos Be- 
lenden. Tačiau, pasisveikinęs su jaunąja dama ir pasirūpinęs, 
kad jai nieko netrūktų, jis atsiliko ir jojo šalia majoro priešaki- 
nės saugos būryje, pavedęs globoti jo gražutę dukterėčią vie- 
nam sukilėliui, aklinai apsigaubusiam juodu karišku apsiaustu 
ir užsismaukusiam ant kaktos plačiakraštę skrybėlę su žemai nu- 
svirusiu plunksnų sultonu. Tylėdami juodu jojo vienas šalia kito 
kokias dvi mylias, kol pagaliau nepažįstamasis kreipėsi į panelę 
Belenden dusliu, virpančiu balsu: 

— Panelė Belenden tikriausiai turi draugų visur, kur tiktai 
lankosi, netgi tarp tų, kurių elgesys nūnai griežtai smerkiamas. 
Ar gali jie kaip nors įrodyti, jog tebegerbia ją visa širdimi ir 
užjaučia jos kančias? 

— Tegu savo paties labui išmoksta gerbti įstatymus ir nelieti 
svetimo kraujo,— atsakė Edita.— Tegu susipranta ir iš naujo 
pradeda vykdyti savo pareigą karaliui, ir aš dovanosiu jiems 
viską, ką iškentėjau, ir net dešimtį kartų daugiau. 

— Vadinasi, jums svetima mintis, — paklausė pakeleivis,— jog 
mūsų gretose nemaža tokių, kurie visa širdimi atsidavę savo kra- 
štui ir įsitikinę, jog kaip tik ten vykdo savo pareigą tėvynei? 

— Šiuo metu, kai esu jūsų valioje,— atsiliepė panelė Belen- 
den,— būtų neatsargu atsakyti į jūsų klausimą. 

— Tik ne šiuo metu, duodu kareivio garbės žodį, — paprieš- 
taravo raitelis. 

— Aš nuo mažumės išmokyta atvirumo,— tarė Edita,— ir jei- 
gu jaureikia atsakyti į jūsų klausimą, neslėpsiu savo tikrųjų jaus- 
mų. Tik dievas mato, kas darosi širdyje, o žmonės sprendžia pa- 
gal poelgius. Išdavystė, žudymas kalaviju arba kariant, smur- 
tas prieš taikią šeimą, tokią kaip mūsų, kuri paėmė ginklą tik- 
tai gindama teisėtą vyriausybę ir savo turtą,— visi tie veiksmai 
nedaro garbės tiems, kurie vienaip ar kitaip su jais susiję, kad 
ir kokiais gražiais žodžiais dangstytų savo darbus. 

— Dėl vidaus karo,— atrėmė raitelis,— dėl vargų, neišven- 
giamai einančių su juo koja kojon, kalti tie, kurie sukėlė jį nu- 
sižengdami įstatymui ir be saiko skriausdami žmones, o ne tie, 
kurie buvo priversti imtis ginklo, gindami įgimtas laisvo žmo- 
gaus teises. 

— Jūs pateikiate argumentą, kurį dar reikia įrodyti, — suklu- 
so Edita.— Kiekviena pusė tvirtina kovojanti už teisybę, ir todėl 
kalta reikia laikyti tą, katra pirmoji griebiasi kalavijo, — juk II 
įstatymas dėl muštynių kaltina tą, katras pirmas ėmėsi smurto. 

— Deja! — tarė raitelis.— Jei mes galėtume pasiteisinti rem- 
damiesi šiuo principu, kaip lengva būtų įrodyti, jog mes kentė- 

jome sukaupę kantrybę, pranokstančią visas žmogaus jėgas, ir 
tik smurtas pastūmėjo mus į atvirą kovą. Bet aš matau, — toliau 
kalbėjo jis, giliai atsidusdamas,— jog prieš panelę Belenden tuš- 
čia ginti tą kovą, kurią ji pasmerkė, turbūt iš anksto nusistačiusi 
tiek prieš pačius kovotojus, tiek prieš jų įsitikinimus. 

— Dovanokite,— paprašė Edita,— aš nuoširdžiai pasakiau sa- 
vo Nuomonę apie sukilėlių įsitikinimus, o apie juos neturiu ko 
sakyti, nes jų nepažįstu... nebent vieną vienintelį. 

— Ir, spręsdama apie tą vienintelį, — paklausė raitelis, — jūs 
susidarėte tokią nuomonę apie visus? 

— Anaiptol,— atsakė Edita,— tasai, kurį turiu galvoje... jis... 
bent jau laikiau jį tokiu... jis pranoksta visus; jis buvo, ar bent 
atrodė, anksti pasireiškusių gabumų žmogus, taurių polėkių, di- 
džios ištikimybės ir atsidavusios širdies. Ar galiu aš nesmerkti 
maišto, pavertusio jį, gimusį būti visos šalies pažiba, pasididžia- 
vimu ir atrama, niaurių nemokšiškų fanatikų, šlykščių veidmai- 
nių draugu, tamsių prasčiokų vadu, plėšikų ir galvažudžių ben- 
dražygiu? Jei susitiksite jį savo stovykloje, pasakykite jam, jog 
Edita Belenden praliejo kur kas daugiau ašarų dėl jo nuopuolio 
ir dėl to, kad jis pražudė savo ateitį ir susitepė savo vardą, negu 
dėl vargų ir negandų, ištikusių jos artimuosius; jog jai lengviau 
buvo kęsti badą, nuo kurio įkrito skruostai ir apsiblausė akys, 
nei širdies kančią, lydinčią kiekvieną jos mintį apie visų tų ne- 
laimių kaltininką. 

Ir ji pasisuko į savo palydovą; jos išblyškę skruostai, nors 
ir paraudę nuo to įkarščio, su kuriuo ji kalbėjo, aiškiai bylojo, 
kiek jai teko iškentėti. Raitelis neliko abejingas jos širdies šau- 
ksmui; jis griebėsi už galvos, lyg ūmaus skausmo persmelktas, 
ir, ranka persibraukęs veidą, užsismaukė savo plačiakraštę skry- 
bėlę dar žemiau ant kaktos. Nei šis judesys, nei jausmai, sužadi- 
nę jį, neprasprūdo pro Editos akis, ir jos širdis suvirpėjo. 

— Ir vis dėlto, — tarė ji — jeigu kalbamą žmogų didžiai nu- 
liūdins jo... jo buvusio draugo rūsti nuomonė, pasakykite jam, 
kad nuoširdi atgaila — tai pirmas žingsnis į išpirkimą; kad, nors 
jis ir krito nuo tokios aukštumos, į kurią jam bus nelengva iš 
naujo pakilti, nors jis ir kaltas dėl daugelio piktų darbų, pada- 
rytų prisidengus jo vardu, vis dėlto jis dar gali bent iš dalies 
išpirkti blogį, slegiantį jo sąžinę. 

— O kaip? — paklausė raitelis tuo pačiu dusliu, virpančiu 
balsu. 

— Tegu stengiasi visomis išgalėmis atkurti taiką savo nelai- 
mingų tėvynainių labui, ragindamas suklydusius maištininkus 
sudėti ginklus, Išsaugodamas jų kraują, jis pali išpirkti tą, kuris 

jau pralietas; kas nuoširdžiai darbuosis dėl to didžio tikslo, pel- 
nys mūsų kartos dėkingumą ir nevystančią šlovę ateity. 

— Manau,— tvirtu balsu tarė pakeleivis,— panelė Belenden 
nenori, kad dėl šios taikos liaudies interesai būtų paaukoti karū- 
nos interesams? 

— Aš dar labai jauna,— atsakė Edita,— ir man netinka apie 
tuos dalykus kalbėti per daug pasikliaujant savo protu. Bet jei- 
gu jau pradėjau, mielai pridursiu, jog pageidaučiau taikos, kuri 
patenkintų visas partijas ir apsaugotų karaliaus valdinius nuo 
nežaboto kariuomenės plėšikavimo, o man jis tiek pat ne prie 
širdies, kiek jūsų priemonės, kurių imatės stodami prieš jį. 

— Panele Belenden,— tarė Henris Mortonas, atsidengdamas 
veidą ir prabildamas įprastu balsu,— žmogus, praradęs jūsų pa- 
garbą, kurią taip didžiai vertina, pakankamai drąsus, kad galė- 
tų ginti savo teisybę kaip kaltinamasis. Įsitikinęs, kad jūsų 
širdyje jis nebesužadina draugiškos užuojautos, jis būtų nutylė- 
jęs ir nė žodžiu neatsakęs į jūsų priekaištus, jei nebūtų galėjęs 
remtis lordu Evendeilu, kuris, be abejo, paliudys, jog tas žmogus 
visa širdimi ir visomis išgalėmis, ypač pastaruoju metu, siekia 
taikos, ir tokiomis sąlygomis, kurios priimtinos net ištikimiau- 
siems karaliaus šalininkams. 

Jis oriai nusilenkė panelei Belenden, kuri, sprendžiant iš jos 
žodžių, nors ir puikiai žinojo, su kuo kalba, vis dėlto nesitikėjo, 
kad jos pašnekovas ims taip karštai teisintis. Sumišusi ji tylėda- 
ma jam linktelėjo. Mortonas nujojo į priekį ir prisigretino prie 
raitelių būrelio. 

— Henris Mortonas! — nustebęs sušuko majoras Belendenas, 
taip staigiai jam pasirodžius. | 

— Tas pats, — atsiliepė Mortonas,— ir labai nuliūdęs, kad už- 
sitraukė tokią majoro Belendeno ir jo artimųjų rūstybę. Prašau 
jus, Milorde,— nusilenkdamas kreipėsi jis į lordą Evendeilą,— 
prašau jus išaiškinti mano draugams mano veiksmus ir atskleisti 
mano siekių tyrumą. Sudie, majore Belendenai! Linkiu sėkmės 
jums ir jūsiškiams. Gal dar susitiksime geresniais laikais! 

— Būkite ramus, pone Mortonai,— tarė lordas Evendeilas,— 
aš pateisinsiu jūsų pasitikėjimą, pasistengsiu atsilyginti už jūsų 
neįkainojamas paslaugas ir padarysiu visa, kas įmanoma, dera- 
mai nušviesdamas jūsų elgesį majorui Belendenui ir visiems, ku- 
rių nuomonę jūs vertinate. 

— Žinodamas jūsų taurumą, nieko kito ir nesitikėjau, — at- 
sakė Mortonas. 

Jis šūktelėjo savo būriui ir nušuoliavo laukais Hemilteno 
link; tekančios saulės spinduliuose plaikstėsi plunksnų sultonai 

ir tviskėjo plieniniai šalmai. Atsiliko tik vienas Kadis Hedrikaš, 
norėdamas meiliai atsisveikinti su Džene Denison, per tą trumpą 
rytmetinę kelionę iš 1aujo užvaldžiusia jo jautrią širdį. Vienišas 
medis ne tiek uždengė, kiek pridengė šešėliu jųdviejų tė!e-d-tė- 
te*, kai juodu sustabdė arklius tarti vienas kitam „sudieu“. 

— Sudieu, Džene,— tarė Kadis ir, garsiai išpūsdamas orą iš 
plaučių, matyt, norėjo giliai atsidusti, bet veikiau tik gailiai su- 
dejavo.— Juk prisiminsi kartais vargšą Kadį, tą dorą vaikiną, 
kuris tave šitaip myli; juk prisiminsi kartkartėmis? 

— Žinoma... kai ant stalo bus kopūstienė,— neištvėrė vylin- 
goji mergelė nepaleidusi kandaus sąmojo ir dygiai nenusišypso- 
jusi. 

Kadis irgi neliko skolingas ir, kaip įprasta sodžiaus berne- 
lių — o to Dženė tikriausiai nesitikėjo, — apkabino savo mylimą- 
ją per kaklą ir karštai pabučiavo į abu skruostus ir lūpas. Taip 
atsisveikinęs, pasuko arklį ir leidosi vytis šeimininko. 

„Na ir pasiutęs tas vaikinas,— pamanė Dženė, šluostydamasi 
lūpas ir taisydamasi plaukus.— O juk jis, šiaip ar taip, kur kas 
drąsesnis už Tomą Halidejų.“ 

— Aš čia, milede, aš čia! Dieve aukščiausias, kad tik senoji 
ponia nebūtų pastebėjusi! 

— Džene,— tarė ledė Margerita, merginai prijojus artyn, — 
ar tas jaunuolis, vadovavęs mūsų palydai, nebuvo Papūgos ka- 
pitonas, o paskui dragūnų belaisvis, kai Tilitadleme apsilankė 
Kleiverhausas? 

Patenkinta, kad šis klausimas neliečia jos reikalų, Dženė žvil- 
gtelėjo į savo jaunąją šeimininkę, norėdama, jei įmanoma, išsi- 
aiškinti, ar jai sakyti teisybę, ar ne. Neįžiūrėjusi jos akyse jokio 
nurodymo, ji pakluso ištikimos kambarinės instinktui ir sume- 
lavo. 

— Nemanau, jog tai jis, milede,— atsakė ji tokiu tvirtu bal- 
su, lyg kartodama katekizmą,— anas buvo mažiukas ir toksai 
Pajuodęs. 

— Turbūt visai apspangai, Džene,— įsiterpė majoras Belen- 
denas,— Henris Mortonas aukštas ir lieknas, kaip tik jis ir buvo 
tas jaunuolis. 

— Aš turiu savo reikalų,— atrėmė Dženė, papurtydama gal- 
Vą,— man nėra ko žiopsoti, kaip jis atrodo, nors būtų toks plo- 
Nnytis kaip skatikinė žvakė. 


* Pasimatymas dviese (pranc.). 

— Dėkui dievui, — tarė ledė Margerita,— kad mums pasisekė 
ištrūkti iš nagų tam kraugeriui, tam galvažudžiui fanatikui. 

— Jūs klystate, ponia,— paprieštaravo lordas Evendeilas,— 
niekam nevalia jį taip vadinti, o juo labiau mums. Kad aš gyvas 
ir kad jūs dabar keliaujate saugi su draugais, o nesate su jais 
tikrojo galvažudžio fanatiko nelaisvėje, už tai reikia dėkoti tik- 
tai tam veikliam, energingam jaunuoliui, sklidinam meilės žmo- 
nijai. 

Jisai smulkiai papasakojo skaitytojui žinomus įvykius, itin 
pabrėždamas Mortono dorybes ir nepaprastą drąsą, kai jis, nepai- 
sydamas pavojaus savo gyvybei, kelis kartus labai pasitarnavo, 
lyg būtų buvęs tikras brolis, o ne varžovas. 

— Aš būčiau baisiai nedėkingas,— tarė jis,— jeigu nesaky- 
čiau, koks puikus tasai jaunuolis, dukart išgelbėjęs man gyvybę. 

— Aš norėčiau geruoju minėti Henrį Mortoną,— pareiškė 
majoras, — ir pripažįstu, kad jis tauriai pasielgė ir su jumis, ir 
su mumis, ir vis dėlto negaliu, kaip jūsų malonybė, dabar taip 
atlaidžiai žiūrėti į jo elgesį. 

— Reikia atsižvelgti ir į tai, — priminė lordas Evendeilas, — 
jog iš dalies šiuo keliu jis pasuko aplinkybių spiriamas, ir dar 
noriu pridėti, kad jo įsitikinimai, nors ir ne visai sutampa su ma- 
naisiais, vis dėlto verti pagarbos. Kleiverhausas — o jisai iškart 
perpranta žmogų — labai teisingai įvertino ir jį, ir jo būdo sa- 
vybes, aišku, labai šališkai ir per daug griežtai, bet tai išplaukia 
iš jo įsitikinimų ir paskatų. 

— Jūs labai greitai įžiūrėjote jo dorybes, milorde,— atsilie- 
pė majoras.— Aš, puikiai pažinojęs jį nuo mažumės, iki šių įvy- 
kių būčiau galėjęs pasakyti daug gero apie jo polinkius ir bū- 
dą, bet jo nepaprasti gabumai... 

— Matyt, jam pačiam buvo nežinomi, majore,— tarė tauru- 
sis lordas Evendeilas,— kol atsiskleidė susiklosčius tam tikroms 
aplinkybėms, ir įžiūrėjau juos tik todėl, kad mudu kalbėjomės 
labai svarbiais ir rimtais klausimais. Jis dabar siekia nutraukti 
sukilimą, ir jo siūlomos taikos sąlygos tokios nuosaikios, jog aš 
mielu noru jas paremčiau, 

— Tr jūs turite vilčių, — paklausė ledė Margerita,— kad jam 
pasiseks įgyvendinti tokį sudėtingą planą? 

— Gal ir turėčiau, ponia, jei visi vigai keltų tokius nuosai- 
kius reikalavimus kaip Mortonas, o visi karaliaus šalininkai bū- 
tų tokie nesavanaudiški kaip majoras Belendenas. Tačiau abi 
pusės sklidinos tokio fanatizmo ir įniršio, jog šiam vidaus karui 
galą padarys tik kalavijas. 

Nesunku įsivaizduoti, kaip susidomėjusi Edita klausėsi šio 
pokalbio. Ji jau gailestavo taip neapgalvotai ir šiurkščiai kal- 
bėjusi su mylimuoju ir podraug didžiavosi patenkinta, jog, net- 
gi tauraus važovo akimis žiūrint, jis buvo toks, kokį matė jinai 
meilės sklidinu žvilgsniu. 

„Vidaus nesantaika ir šeimos nusistatymas, — mąstė ji,— gal 
ir paskatins mane išrauti jo atminimą iš širdies; bet vis dėlto 
man didžiausia paguoda, kad jis vertas tos vietos, kurią taip 
ilgai buvo užėmęs mano dvasioje.“ 

Editai besikremtant dėl savo nepagrįstos rūstybės, jos myli- 
masis parjojo į sukilėlių stovyklą netoli Hemilteno; ten viešpa- 
tavo sąmyšis. Buvo gauta patikimų duomenų, jog reguliarioji 
kariuomenė, papildyta gausiomis leibgvardijos pajėgomis, atvy- 
kusiomis iš Anglijos, pasiruošusi žygiui. Sklido visokiausi gan- 
dai, išpučiantys priešo skaičių, drausmę ir apsiginklavimą, va- 
rydami sukilėlius į neviltį. Kokios jie malonės galėjo tikėtis iš 
Monmeto, buvo numanu iš jo aplinkos žmonių, turinčių jam di- 
delę įtaką. Jo pavaduotojas buvo žymusis generolas Tomas Del- 
zelas, mokęsis karo meno anuo metu laukinėje Rusijoje, baisus 
savo žiaurumu ir abejingumu žmogaus gyvybei ir kančioms, bet 
užtat didžiai vertinamas už nepalenkiamą atsidavimą karūnai ir 
beatodairišką drąsą. Po Monmeto jis buvo antras žmogus ka- 
riuomenėje; raitininkams vadovavo Kleiverhausas, degte degan- 
tis geismu atkeršyti už sūnėno mirtį ir pralaimėjimą ties Dram- 
klogu. Be to, plito kalbos apie baisingą artileriją ir nesuskaitomą 
raitiją, remiančią žygiui pasiruošusią karaliaus kai:uomenę. 

Dideli būriai kalnėnų, nei kalba, nei tikėjimu, nei papročiais 
neturį nieko bendra su maištingaisiais presbiterionais, buvo pa- 
šaukti paremti karaliaus kariuomenės ir atžygiavo su savo va- 
dais; tie amoriečiai, arba filistiečiai, kaip juos vadino sukilėliai, 
sulėkė lyg pesliai į mūšio lauką. Kiekvienas, kuris tik pajėgė 
eiti su pėstija ar joti raitas, karaliaus įsakymu buvo pašauktas 
prie ginklo, turint aiškų tikslą konfiskuoti žemes arba uždėti 
piniginę baudą tiems, kurie nėjo į karaliaus kariuomenę dėl 
politinių ir religinių įsitikinimų ir nesidėjo prie maištingųjų 
presbiterionų iš atsargumo. Žodžiu, visais tais gandais buvo sie- 
kiama įteigti sukilėliams, jog karaliaus kerštas taip ilgai atidė- 
liotas norint smogti jiems iš visų jėgų. 

Mortonas stengėsi įkvėpti kariams drąsos, tvirtindamas, jog 
gandai tikriausiai perdėti, o jų pozicija neįveikiama, nes prie- 

šais esanti upė, per kurią galima persikelti vien ilgu siauru 
tiltu. Minėjo pergalę prieš Kleiverhausą, kai jų kariuomenė 
buvo nedidelė, ne tokia drausminga ir nepasiruošusi karo vei- 
ksmams kaip dabar; įrodinėjo, kad būsimas mūšio laukas, kalvo- 
tas, prižėlęs krūmų, patogus slėptis nuo artilerijos ugnies ir gin- 
tis nuo raitijos ir kad apskritai gyvybė išsaugoma tik ryžtingu- 
mu ir narsa. 

Tačiau, keldamas paprastų karių kovinę dvasią, Mortonas 
kartu stengėsi pasinaudoti tais nerimastingais gandais ir įteigti 
vadams mintį nedelsiant pradėti derybas su vyriausybe dėl tai- 
kos sudarymo protingomis sąlygomis, kol jie dar tebestovi prie- 
šaky galingos kariaunos, nepatyrusios nė vieno pralaimėjimo. 
Pasak jo, kritus nuotaikoms, vargu ar įmanoma tikėtis sėkmės 
susirėmus su puikiai aprūpinta kunigaikščio Monmeto reguliarią- 
ja kariuomene: jeigu jie pralaimėsią ir būsią išsklaidyti, jų pra- 
dėtas sukilimas ne tik neišvaduosiąs tėvynės, bet, priešingai, 
pasitarnausiąs pretekstu dar žiauresnei savivalei ir priespaudai. 

Šių argumentų spiriami, be to, jausdami, jog lygiai taip pat 
pavojinga tiek telktis vienoje vietoje, tiek paleisti kariuomenę, 
diduma vadų mielai pritarė, kad sukilimo tikslas būtų iš esmės 
pasiektas, jei kunigaikštis Monmetas priimtų taikos sąlygas, siū- 
lomas per lordą Evendeilą. Priėję prie tokios išvados, jie sutiko 
patvirtinti Mortono ir Paundteksto surašytą peticiją ir kreipi- 
mąsi į vyriausybę. Kita vertus, keli nuožmūs vadai ir tie žmo- 
nės, kurių įtaka masėms buvo kur kas didesnė nei daugelio kitų, 
užimančių atsakingus postus, kiekvieną pasiūlymą sudaryti tai- 
ką, jeigu nebuvo remiamasi Iškilmingosios lygos ir 1640 metų 
Sandoros principais? laikė nevertu svarstymo, pagonišku ir švent- 
vagišku. Jie skleidė savo pažiūras tarp sukilėlių, kurie buvo ne- 
įžvalgūs ir neturėjo ko prarasti, ir daugelį jų įtikino, jog tie ro- 
mūs patarėjai, peršantys taiką, bet apeinantys tokius svarbius 
klausimus kaip dinastijos nuvertimas nuo sosto ir bažnyčios ne- 
priklausomybė nuo valstybės, esą bailūs artojai, pasirengę pirma 
pasitaikiusia proga mesti arklą, niekingi atskalūnai, ieškantys 
dingsties palikti bendražygius likimo valiai. Šitos prieštaringos 
nuomonės buvo karštai aptariamos kiekvienoje sukilėlių kariau- 
nos palapinėje ar, tiesą pasakius, kiekvienoje troboje ar pirkelė- 
je, atstojančioje trūkstamas palapines. Nuo šiurkščių žodžių abi 
pusės pereidavo prie atvirų vaidų bei muštynių, ir nesantaika: 
draskanti tą kankinių kariauną, pernelyg aiškiai pranašavo, koks 
likimas jos laukią, 

TRISDEŠIMTAS SKYRIUS 
DERYBOS 


Per jūsų posėdžius nėra ramybės, — 
Nesantaika juose, vaidai!! 


„Išgelbėtoji Venecija“ 


Puikiai suvokdamas, kur gali nuvesti šie nesutarimai, Mortonas 
visomis išgalėmis stengėsi nuslopinti sukilusias priešiškų par- 
tijų aistras. Taip jam besidarbuojant, trečią dieną į Hemilteną 
atvyko garbusis ponas Paundtekstas, pareiškęs, kad paspruko 
nuo Džono Balfuro Berlio, baisingai užsiutusio ant jo už dalyva- 
vimą vaduojant lordą Evendeilą. Visą kelią kabinęs šuoliais ir 
nepaprastai išvargęs, dorasis ganytojas pagaliau atsigavo ir pra- 
dėjo nuosekliai dėstyti, kas atsitiko stovykloje netoli Tilitad- 
lemo tą atmintiną rytą, Mortonui išvykus. 

Mortonas taip apsukriai nuslėpė savo nakties žygį, o jo vy- 
rai pasirodė tokie atsidavę, jog Berlis iki pat ryto nežinojo, kas 
įvyko stovykloje. Atsibudęs pirmiausia paklausė, ar atjojo Mek- 
brajeras ir Litauras, kurių kviesti dar pusiaunakčiu buvo išsiun- 
tęs raitelius. Jam pranešė, kad Mekbrajeras jau stovykloje, o 
Litauras, nors ir greitas kaip apatinis girnų akmuo, turįs netru- 
kus pasirodyti. Berlis pasiuntė kviesti Mortono į posėdį, kurį 
siūlė šaukti nedelsiant. Sugrįžęs pasiuntinys pranešė, jog Mor- 
tonas išvykęs. Tada jis pasiuntė Paundteksto, bet dorasis gany- 
tojas, jo paties žodžiais tariant, sumojo, kad neverta prasidėti 
su tokiais pasiutėliais, ir, nors visą dieną kratėsi balne, tą pačią 
naktį išjojo į savo ramią sodybą, kad rytą nereiktų iš naujo gin- 
čytis su Berliu, kurio nuožmumas jam kėlė siaubą ir kuriam ne- 
pritarė Mortonas. Tuomet Berlis įsakė atvesti lordą Evendeilą, 
ir kaip jis įniršo, kai sužinojo, kad šį nakčia išsigabeno Milnvū- 
do šaulių būrys, paties Henrio Mortono vadovaujamas. 

— Niekšas! — suriko Berlis, išliedamas savo apmaudą Mek- 
brajerui.— Niekingas, bailus išdavikas! Siekdamas pelnyti vy- 
Iiausybės malonę, jis paleido belaisvį, paimtą mano dešine! Nė- 
maž neabejoju, kad mainais už jo gyvybę būtume kaip niekur 
nieko paėmę tą tvirtovę, pridariusią mums tiek rūpesčių! 

— Argi ji ne mūsų? — paklausė Mekbrajeras, žiūrėdamas į 
didįjį pilies bokštą.— Argi ne šventosios Sandoros vėliava ple- 
Vėsuoja virš jos sienų? 

= Tai vylius, paprasčiausia karinė gudrybė,— atsakė Berlis, 
— pasityčiojimas iš mūsų nesėkmių, kėsinimasis palaužti mūsų 
karių kovinę dvasią ir tikėjimą pergale. 

Tuo metu atjojo vienas Mortono būrio vyras ir pranešė, jog 
įgula palikusi pilį ir ją užėmę sukilėliai. Ši žinia ne tik nenura- 
mino Berlio, bet, priešingai, dar labiau įsiutino. 

— Aš stovėjau sargyboje,— sušuko jis— aš grūmiausi, aš 
kvaršinau sau galvą, aš stengiausi išsekinti pilies gynėjus, aš 
atsisakiau svarbesnio ir garbingesnio uždavinio, aš uždariau juos 
į spąstus, aš užsklendžiau vandenį ir atėmiau duoną kasdieninę, 
ir kai jų vyrai jau buvo pasirengę pasiduoti mano malonei, 
idant jų sūnūs taptų mano vergais, o jų dukterys — visos mūsų 
stovyklos pajuoka, ateina tas jaunikaitis, kuriam dar barzda ne- 
želia, ir savo pjautuvu nukerta mano javus, ir atima laimikį, 
jau užpjudytą medžiotojo! Argi darbininkas nevertas savo už- 
mokesčio, argi miestas su visais belaisviais nepriklauso tam, 
kas jį užgrobė? 
sikarščiuok, nes pyktis nepatinka dievui. Dangus pats renkasi 
sau įrankį; nežinia, gal tas jaunikaitis... 

— Nutilk! Nutilk! — suriko Berlis,— neišsižadėk savo anks- 
tesnės ir daug išmintingesnės nuomonės. Argi ne tu pirmas pa- 
tarei saugotis to pabaltinto antkapio*, to gabalo vario, kurį aš 
laikiau grynu auksu? Vargas tiems, jeigu jie netgi iš išrinktųjų, 
kurie neklauso tokių dievobaimingų ganytojų kaip tu, Efraimai 
Mekbrajerai. Mūsų žemiškosios simpatijos — štai kas mus klai- 
dina: šio nedėkingo pienburnio tėvas buvo mano senas draugas. 
Mums reikia būti tokiems įsitikinusiems kovotojams kaip tu, 
Efraimai Mekbrajerai, tuomet mums pavyks nutraukti žmogaus 
silpnybių grandines ir tinklus. 

Sis komplimentas užgavo pačią jautriausią pamokslininko šir- 
dies stygą, ir Berlis sumetė, jog, vykdydamas savo planus, ne- 
sunkiai užsitikrins Mekbrajero paramą, juo labiau kad juodu 
buvo tos pačios nuomonės dėl bažnyčios valdymo. 

— Tuojau jojam į pilį, — tarė jis Mekbrajerui,— toje tvirto- 
vėje tikriausiai rasime kokių nors senų dokumentų, o deramai 
juos panaudoję (manęs to mokyti nereikia), laimėsime sau šimti- 
nę raitelių su narsiu vadu priešaky. 

— Argi Sandoros vaikams tinka tokiomis priemonėmis telktis 
pagalbininkų? — paklausė pamokslininkas.— Juk ir šiaipjau tU- 
rime per daug žmonių, trokštančių veikiau žemių, aukso ir si- 
dabro nekaip dievo žodžio; ne jų rankomis išsivaduosime. 

klysti — nesutiko Berlis.— Mums tenka arti sunkią 
dirvą, II iebūnie mūsų įnagiai šie žemės turtų geidžiantys Žmo- 
nės. Šiaip ar taip, ta moabietė praras savo labą, ir nei bedievis 
Evendeilas, (mei erastietis Mortonas nevaldys pilies ir žemių, 
nors ir siekia jos vaikaitės rankos. 

Taip S bss, jis išjojo į Tilitadlemą, ten surinko visą si- 
dabrą ir kitas Vertybes kariuomenės reikalams, išrausė archyvus 
ir tas vietas, kur buvo saugomi giminės dokumentai, su panieka 
nuginęs šalin tuos, kurie mėgino jam priminti, jog pagal kapi- 
tuliacijos sąlygas pilies savininkams garantuota jų turto nelie- 
čiamybė. 

Įsikūrę užimtoje pilyje, Berlis ir Mekbrajeras tą pačią dieną 
susitiko su Litauru, taip pat su lerdu Longkeilu — pastarąjį tas 
nenuilstantis pamokslininkas sugebėjo sugundyti, Paundteksto 
žodžiais tariant, ir nukreipti nuo tikrojo tikėjimo šviesos, kurio- 
je šis buvo išauklėtas. Jie nusiuntė Paundtekstui kvietimą ar, 
po teisybei, įsakymą atvykti į Tilitadlemą, į posėdį. Paundteks- 
tas vis dėlto prisiminė duris su geležinėmis grotomis ir bokštą 
su požemiu ir nusprendė išvengti susitikimo su įtūžusiais bend- 
rais,. Taip taręs, jis išjojo ar veikiau pabėgo į Hemilteną, norė- 
damas pranešti, jog Berlis, Mekbrajeras ir Litauras ketina trauk- 
ti į Hemilteną, kai tik sutelks pakankamai stiprų kameroniečių 
būrį, kad, juo remdamiesi, galėtų primesti savo valią visai ka- 
riuomenei. 

— Jūs matote,— giliai atsidusdamas, užbaigė Paundtekstas,— 
jog dabar jie turės daugumą karo taryboje, nes Longkeilas, visa- 
da laikomas doru ir blaivaus proto nuosaikiųjų partijos šalinin- 
ku, dabar nei velnias, nei gegutė: Longkeilas su tuo, kuris stip- 
resnis. 

Dorasis Paundtekstas užbaigė liūdną pasakojimą sunkiai dū- 
saudamas — juk pavojus gresiąs tiek iš neprotingų bendražygių, 
tiek iš bendro priešo pusės. Mortonas padrąsino jį, patarė pa- 
sisemti kantrybės ir nusiraminti, pranešė, jog deda dideles viltis 
į derybas dėl taikos ir amnestijos, vedamas lordui Evendeilui 
tarpininkaujant, ir pažadėjo, kad veikiai jis vėl galės grįžti prie 
Kalvino pergamento aptaisais, kas vakarą rūkyti pypkę ir gur- 
kšnoti įkvėpimo teikiantį alų, jeigu tik visomis išgalėmis rems 
tas priemones, kurių jis, Mortonas, ėmėsi siekdamas kuo grei- 
Čiau padaryti galą karui. Taip paguostas ir nuramintas, Paund- 
tekstas didvyriškai apsisprendė laukti atvykstant kameroniečių 
ir stoti prieš juos į kovą tarybos posėdyje. 

Berlis su savo bendraminčiais sutelkė didelį būrį šalininkų — 
apie šimtą raitų ir pusantro tūkstančio pėsčių. Tai buvo iš pa- 

žiūros niūrūs ir rūstūs, nepatiklūs ir nekalbūs, išdidūs ir savimi 
pasitikintys žmonės, įsiteigę mintį, jog išganymo vertai atviri 
tiktai jiems, o kiti krikščionys, nors ir kaip menkai jų tikėjimas 
skirtųsi nuo kameroniečių, iš tikrųjų ne ką geresni už eretikus 
ar pagonis. Jie įžengė į presbiterionų stovyklą veikiau kaip ne- 
patikimi ar įtartini sąjungininkai ar netgi galimi priešai negu 
kariai, nuoširdžiai atsidavę bendrai kovai ir pasirengę patirti 
tuos pačius pavojus kaip ir nuosaikių pažiūrų ginklo draugai. 
Berlis neaplankė nei Mortono, nei Paundteksto, nesuderino su 
jais nė vieno svarbiausio klausimo, tik oficialiai pakvietė juos 
vakare atvykti į karo tarybos posėdį. 

Mortonui ir Paundtekstui atėjus į posėdį, visi jau buvo susi- 
rinkę. Jie šaltai pasisveikino su ką tik atvykusiais, ir iš visa ko 
buvo numanu, jog tie, kurie sušaukė tarybą, anaiptol nenusitei- 
kę posėdžiauti draugiškoje aplinkoje. Pirmas klausimą pateikė 
Mekbrajeras, kuris kaip paprastai visada pralenkdavo kitus, sa- 
vo tikėjimo įkarščio pagautas. Jis geidavo sužinoti, kieno valia 
bedievis, vadinamas lordu Evendeilu, išvaduotas nuo mirties bau- 
smės, kuriai buvo teisingai pasmerktas. 

— Mano ir pono Mortono valia,— atsakė Paundtekstas, kuris 
labiausiai norėjo pasipuikuoti savo drąsa prieš bendramintį, pa- 
sikliaudamas jo parama, ir, be kita ko, verčiau sukryžiuoti gin- 
klus su savo luomo žmogum teologiniame ginče, negu veltis į 
rietenas su nuožmiu galvažudžiu Berliu. 

— O kas, broli, — paklausė Litauras,— jus įgaliojo spręsti to- 
kį svarbų klausimą? 

— Jau vien mūsų pašaukimas,— atsakė Paundtekstas,— duo- 
da mums galią surišti ir išrišti. Jei lordas Evendeilas buvo teisin- 
gai pasmerktas mirti vienu iš mūsų balsu, vadinasi, nėra ko abe- 
joti sprendimo teisėtumu, jeigu už jį balsavo du tarybos nariai. 

— Kalbėkit, kalbėkit! — sušuko Berlis.— Mes žinome, kokio- 
mis paskatomis jūs vadovavotės. Per tą šilkaverpį, per tą išda- 
bintą lėle, tą auksu siuvinėtą menkystą, vadinamą lordu Even- 
deilu, jūs norėjote persiųsti tironui savo taikos sąlygas. 

— Taip, jūsų teisybė,— atsiliepė Mortonas, pastebėjęs, jog 
Paundtekstas nebeatlaiko grėsmingo Berlio žvilgsnio,— taip, jū- 
sų teisybė. Ir kas iš to? O gal mums įtraukti tautą į amžiną karą, 
siekiant įgyvendinti siaubingus, nusikalstamus ir neįmanomus 
planus? 

— Paklausykite! — sušuko Berlis.— Jis piktžodžiauja. 

— Netiesa,— atrėmė Mortonas,— piktžodžiauja tasai, kuris 
laukia stebuklų ir atsisako priemonių, apvaizdos siūlomų žmo- 
nėms. Kartoju, mūsų tikslas — sudaryti taiką visiems priimtino- 

mis ir garbingomis sąlygomis, garantuojančiomis tikėjimo laisvę 
ir mūsų saugumą. Mes neleisime, kad kas nors primestų mums 
savo valią. 

Ginčas, ko gero, būtų įsiliepsnojęs kaip niekad, bet ūmai 
atėjo žinia, jog kunigaikštis Monmetas jau išžygiavo iš Edinbur- 
go vakarų kryptimi ir, įveikęs pusę kelio, artėja prie Hemilteno. 
Ši naujiena valandėlę nutildė ginčus, ir buvo nutarta rytojaus 
dieną paskelbti visuotinę atgailą už nelaimingos tėvynės nuo- 
dėmes; garbiajam ponui Paundtekstui buvo pasiūlyta kariuome- 
nei sakyti pamokslą iš ryto, o Litaurui — po pietų; nei vienas, 
nei kitas neturėjo liesti subtilių tikėjimo klausimų, idant nekiltų 
nesantaika tarp skirtingų pažiūrų karių, priešingai, abu privalėjo 
įkvėpti jiems drąsos kovoti iki paskutinio lašo kraujo, kaip ir 
dera broliams, už šventą teisybę. Tarybai priėmus tą išganingą 
nutarimą, abu nuosaikiųjų partijos vadai ryžosi iškelti dar vieną 
pasiūlymą, tikėdamiesi, kad juos parems Longkeilas, kuris, išgir- 
dęs paskutinę žinią, išblyško kaip drobė ir, matyt, vėl buvo linkęs 
pritapti prie nuosaikiųjų. Jeigu karalius pavedęs vadovauti gin- 
kluotosioms pajėgoms ne jų prispaudėjams, pareiškė juodu, o 
didikui, garsėjusiam švelniu būdu ir simpatija presbiterionų ko- 
vai, Matyt, vyriausybė turi geresnių ketinimų nei anksčiau. To- 
dėl būtų apdairu ir netgi būtina susisiekti su pačiu kunigaikščiu 
ir sužinoti, ar nesama kokių slaptų nurodymų jų labui, o tai esą 
įmanoma padaryti tik nusiuntus įgaliotinį į priešo stovyklą. 

— O kas apsiims atlikti tą uždavinį? — paklausė Berlis, nesi- 
ryždamas atvirai stoti prieš tokį išmintingą pasiūlymą.— Kas 
vyks į jų stovyklą, jei visiems žinoma, jog Džonas Grejemas 
Kleiverhausas prisiekė keršyti už sūnėno mirtį ir pakarti kiek- 
vieną mūsų siųstą parlamentarą? 

— Čia nėra jokios kliūties, — atsiliepė Mortonas,— aš pasi- 
ruošęs surizikuoti ir atlikti šį uždavinį. 

— Tegu sau joja,— kuštelėjo Balfuras Mekbrajerui į ausį — 
bent netrukdys mums per posėdžius. 

Tad nuosaikiųjų pasiūlymui neprieštaravo netgi tie, kurie, 
rodos, turėjo visomis išgalėmis stoti prieš, ir buvo nutarta, jog 
Henris Mortonas vyks į kunigaikščio Monmeto stovyklą išsi- 
aiškinti dėl sąlygų, kuriomis sukilėliai galėtų pradėti taikos de- 
rybas. Vos tik tapo žinoma, koks uždavinys patikėtas Morto- 
nui, pas jį pradėjo eiti nuosaikiųjų partijos šalininkai, prašyte 
prašydami laikytis peticijoje surašytų sąlygų, mat, artėjant ka- 
raliaus pajėgoms, stovykloje kilo visuotinis sąmyšis, ir kame- 
roniečių pasitikėjimas, vien jų karšto fanatizmo palaikomas, 
niekam negalėjo suteikti stiprybės. Apsiginklavęs tais prašy- 

mais bei pamokymais, ištikimojo Kadžio lydimas, Mortonas iš- 
vyko į kunigaikščio Monmeto stovyklą pasitikti visų tų pavojų, 
kurie tyko parlamentaro vidaus karo įkarštyje. 

Nujojęs šešias ar septynias mylias, Mortonas suprato, jog 
dar kiek — ir jis susidurs su priešo priešakinės saugos daliniais; 
ir iš tikrųjų, pakilęs į kalvą, pastebėjo, kad aplink visi keliai 
kimšte užkimšti kareivių, pavyzdinga žygio rikiuote traukiančių 
link Bosvelo dykynės — plačios lygumos, kur buvo numatyta 
apsistoti nakvynės, daugių daugiausia per porą mylių nuo Klai- 
do, kurio kitame krante buvo sukilėlių stovykla. Pamatęs raitą 
lauko sargybos būrį, Mortonas pasuko į tą pusę ir pareiškė, kad 
jis — sukilėlių parlamentaras ir nori susitikti su kunigaikščiu 
Monmetu. Puskarininkis, vadovavęs būriui, davė žinią vadui, šis 
savo ruožtu aukštesniojo laipsnio karininkui, ir nedelsiant į tą 
vietą, kur buvo Mortonas, nušuoliavo du karininkai. 

— Jūs veltui gaištate laiką ir rizikuojate gyvybe, — tarė vie- 
nas, kreipdamasis į Mortoną,— kunigaikštis Monmetas neklau- 
sys, ką jam siūlo išdavikai, pakėlę ginklą prieš vyriausybę; be 
to, jūsų piktadarystės šaukiasi keršto. Verčiau sukite atgal ir pa- 
saugokite šiandien savo arklį, kad rytoj jis išneštų jus gyvą iš 
mūšio lauko. 

— Negaliu patikėti, — atsakė Mortonas,— kad kunigaikštis 
Monmetas, nors ir žiūri į mus kaip į nusikaltėlius, būtų pasmer- 
kęs mirti tokią galybę savo artimųjų, neišklausęs jų skundų ir 
reikalavimų. Dėl savęs man nebaisu. Aš niekados nebuvau žiau- 
rumų šalininkas ar skatintojas, ir baimė atsakyti už kitų pikta- 
darybes nesutrukdys man atlikti savo priedermės. 

Karininkai susižvalgė. 

— Man rodos,— tarė iš pažiūros jaunesnis karininkas, — čia 
tas pats jaunuolis, apie kurį kalbėjo lordas Evendeilas. 

— Ar lordas Evendeilas čia? — paklausė Mortonas. 

— Ne, — atsakė karininkas, — mes palikome jį Edinburge; jis 
dar nepasveiko ir negalėjo kartu su mumis vykti į žygį. Jei ne- 
klystu, jūs Henris Mortonas? 

— Taip, pone, — atsakė Mortonas. 

— Mes nesame nusiteikę prieš jūsų susitikimą su kunigaikš- 
čiu, pone, — kur kas mandagiau tarė karininkas, — bet jums nėra 
ko tikėtis iš savo žygio. Jo šviesybė palankiai žiūri į jūsiškius, 
tačiau tie, kurie drauge su juo įeina į vadovybę, vargu ar sU- 
tiks daryti kokių nors nuolaidų. 

— Man bus labai gaila, jeigu jūsų žodžiai pasitvirtins,— at- 
siliepė Mortonas,— tačiau mano pareiga liepia prašyti susitiki- 
mo su jo šviesybe, 

— Lemli,—tarė vyresnysis karininkas,— praneškite kuni- 
gaikščiui, kad atvyko ponas Mortonas, ir priminkite jam, jog 
tai tas pats džentelmenas, apie kurį taip gerai atsiliepė lordas 
Evendeilas. 

Grįžęs karininkas pranešė, jog kunigaikštis negali susitikti 
su ponu Mortonu šį vakarą, bet priims jį rytojaus rytą. Jį įkur- 
dino netoliese trobelėje, parūpino ko reikia ir elgėsi kuo man- 
dagiausiai. Ankstų rytą atėjo tas pats karininkas palydėti jo pas 
kunigaikštį. 

Kariuomenė, jau pakelta ant kojų, rikiavosi voromis, ruoš- 
damasi žygiuoti toliau arba pulti. Kunigaikštis buvo pačiame 
vidury, apie mylią nuo tos vietos, kur Mortonas praleido naktį. 
Jodamas pas generolą, jis turėjo galimybę apskaičiuoti pajėgas, 
sutelktas netikėtam ir gaivališkam sukilimui malšinti. Čia buvo 
trys ar keturi anglų pulkai, Karolio II kariuomenės žiedas, buvo 
škotų leibgvardija, deganti geismu atsikeršyti už neseniai pa- 
tirtą pralaimėjimą, buvo ir kitų reguliariosios škotų kariuomenės 
pulkų, raitijos dalių, sudarytų iš savanorių dvarininkų ir karūnos 
vasalų, karo tarnyba atsilyginančių karaliui už suteiktas valdas. 
Be to, Mortonas pastebėjo keletą didelių būrių kalnėnų, nusilei- 
dusių nuo savo kalnų netoliese Žemutinės Škotijos ribos ir, kaip 
jau minėjome, nekenčiančių vakarų krašto vigų ne ką mažiau, 
negu tie nekentė jų ir niekino. Jie atvyko su savo vadais ir 
sudarė šios grėsmingos kariaunos atskirą dalį. Kariuomenei remti 
buvo ir didelis artilerijos parkas. Visa tai drauge darė tokį grasų 
įspūdį, jog, rodos, tik dangaus stebuklas galėjo išgelbėti prastai 
ginkluotą, nedrausmingą ir pakriką sukilėlių kariauną nuo galu- 
tinio sutriuškinimo. Mortoną lydintis karininkas stengėsi iš 
akių atspėti, kokius jausmus jam žadina tas didis ir baisus kari- 
nės galios paradas. Tačiau Mortonas, ištikimas kovai, kuriai 
paskyrė savo jėgas, sumaniai slėpė jį apėmusį nerimą ir žvalgė- 
si aplink taip abejingai, lyg visa tai jam būtų nėmaž nerūpėję. 

— Matote, kokios vaišės jums paruoštos, — tarė karininkas. 

— Jeigu man būtų dingęs apetitas, — atsakė Mortonas,— da- 
bar nebūčiau jojęs šalia jūsų. Tačiau abiejų pusių labui aš pa- 
geidaučiau kur kas ramesnių vaišių. 

Taip bekalbėdami, juodu prijojo prie vyriausiojo vado, ku- 
ris, apsuptas būrio karininkų, stovėjo ant neaukštos kalvos, iš 
kur buvo matyti apylinkės, didingojo Klaido vingiai ir netgi to- 
lima sukilėlių stovykla kitame upės krante. Karininkai tikriau- 
Siai žvalgė vietovę, rinkdamiesi patogiausią puolimo kryptį. Ka- 
Pitonas Lemlis, atlydėjęs Mortoną, žengė prie kunigaikščio ir 
Pakųždomis pranešė, jog atvyko parlamentaras Monmetas, davė 

ženklą karininkams pasitraukti į šalį, paprašęs pasilikti du gė- 
nerolus, savo artimiausius pagalbininkus. Jiems pusbalsiu be- 
sitariant, Mortonas iš tolo apžiūrėjo žmones, su kuriais turėjo 
pradėti derybas. 

Kiekvienas, vos pažvelgęs į kunigaikštį Monmetą, turėjo 
pajusti jo žavesį, kurį didysis devynių Parnaso mūzų žynyss 
vėliau paminėjo šiose eilėse: 


Gražu, kai jis darbuojas iš peties, 
Patikti jam nulemta prigimties, 
Žavus kiekvienas mostas, judesys, 
Ir veidas jo — tai rojaus spindesys. 


Ir vis dėlto įdėmus žvilgsnis galėjo pastebėti abejonės ir nę- 
tikrumo šešėlį apniaukiant tauraus grožio Monmeto veidą, sa- 
kytum atspindintį vidinę dvejonę ir nepasitikėjimą savimi kas- 
kart, kai reikėdavo imtis ryžtingų žygių. 

Šalia kunigaikščio stovėjo Kleiverhausas, jau gerai pažįsta- 
mas mūsų skaitytojams, ir dar vienas nepaprastos ir saviškos 
išvaizdos generolas. Vilkėjo jis senoviniu Karolio I laikų apda- 
ru, neregėto kirpimo, pasiūtu iš zomšos, gausiai išsiuvinėtu ir 
padabintu pozumentais. Generolo batai ir pentinai irgi buvo tos 
pačios tolimos gadynės. Po kaklu kabojo geležinis antkrūtinis, 
apdrykęs įspūdingo ilgumo barzda, kurios jis, gedėdamas Karo- 
lio I, neleido liesti skustuvu nuo tos dienos, kai nelaimingojo 
monarcho galva nusirito ant ešafoto. Plikut plikutėlis jo kiaušas 
spindėjo saulėje. Aukšta, raukšlių išvagota kakta, pilkos skvar- 
bios akys, raiškūs, it rėžte išrėžti bruožai bylojo, kad metai ne- 
palaužė jo sveikatos, o žmogiški jausmai neįstengė įveikti nuož- 
maus negailestingumo. Taip atrodė — tiesa, tik bendrais bruo- 
žais — žymusis generolas Tomas Delzelas, kurio vigai bijojo ir 
nekentė labiau nei Kleiverhauso: generolas smaugė juos iš ne- 
apykantos ar veikiau iš įgimto žiaurumo, o pulkininkas Greje- 
mas vadovavosi politiniais sumetimais, laikydamas, jog tiktai 
griežtomis priemonėmis įmanoma pažaboti presbiterionus ar net- 
gi iš pagrindų sunaikinti tą sektą. 

Pamatęs, kad abu karo vadai — vienas pažįstamas asmeniškai, 
kitas iš nuogirdų — dalyvauja audiencijoje, Mortonas suprato, 
jog derybų baigtis nulemta iš anksto. Vis dėlto, nors jaunas II 
nepatyręs, nors į jo pasiūlymus, iš visa ko sprendžiant, pažiūrėta 
nepalankiai, gavęs ženklą prieiti, jis drąsiai žengė prie Monme- 
to, nusprendęs, jos tėvynės ir ginklą pakėlusių žmonių interč- 

gai neturi nukentėti vien dėl to, kad juos patikėta ginti jam, o 
ne kokiam brandaus proto vyrui. Monmetas pasitiko jį kaip vi- 
sada mandagiai, Delzelas metė niaurų, atšiaurų ir nekantrų žvil- 
gsnį, o Kleiverhausas kandžia šypseha ir galvos linktelėjimu, 
matyt, norėjo pabrėžti, jog laiko jį senu pažįstamu. 

— Jūs atvykote čionai, pone, įgaliotas tų nelaimingųjų, su- 
sirinkusiųjų nūnai ginkluota minia,— tarė kunigaikštis Monme- 
tas,— ir vardu jūs, jei neklystu, Mortonas. Gal malonėsite išdės- 
tyti mums savo misijos tikslą? 

— Apie tai kalbama popieriuje, milorde,— atsakė Morto- 
nas, — pavadintame peticija ir skundu, kurį lordas Evendeilas 
turbūt įteikė jūsų šviesybei. 

— Jis taip ir padarė, pone,— tarė kunigaikštis, — ir, kaip aš 
supratau iš lordo Evendeilo žodžių, šiomis nelemtomis aplinky- 
bėmis ponas Mortonas vadovavosi blaiviu protu ir tauria širdi- 
mi, ir už tai reiškiu jam savo padėką. 

Mortonas pastebėjo, kad tuo metu Delzelas pasipiktinęs pa- 
purtė galvą ir kažką pakuždėjo Kleiverhausui į ausį, o šis dygiai 
nusišypsojo ir vos vos kilstelėjo antakius. Kunigaikštis išsiėmė 
iš kišenės peticiją, draskomas prieštaringų jausmų: iš vienos pu- 
sės, būdamas švelnios prigimties, puikiai suprato, kad jos au- 
toriai tikriausiai reikalauja tik to, į ką turi neginčijamą teisę, 
kita vertus, nepajėgė atsispirti norui sutvirtinti karaliaus valdžią 
ir negalėjo nesiskaityti su griežtų pažiūrų karo vadais, priskirtais 
ne tik jam padėti, bet ir sekti jo veiksmus. 

— Šiame popieriuje, pone Mortonai, išdėstyti pasiūlymai, 
dėl kurių šiuo metu, deja, negaliu pareikšti savo nuomonės. Kai 
kurie man atrodo protingi ir teisingi, ir, nors šiuo klausimu ne- 
turiu jo didenybės nurodymų, vis dėlto užtikrinu jus, pone Mor- 
tonai, ir garantuoju savo garbės žodžiu, jog esu pasirengęs jums 
tarpininkauti ir padaryti visa, kas įmanoma, kad jūsų reikala- 
vimai būtų patenkinti. Tačiau turbūt jūs aiškiai suvokiate, kad 
aš galiu vesti derybas tik su prašytojais, o ne su maištininkais. 
Tad tikėtis mano palankumo ir paramos galite tik su ta sąlyga, 
jeigu jūsų bendražygiai sudės ginklus ir išsiskirstys. 

— Taip pasielgę, jūsų šviesybe,— drąsiai pareiškė Morto- 
ūas,— Mes prisipažintume iš tikrųjų esą maištininkai, kaip mus 
vadina priešai. O juk mes pakėlėme kalavijus, pasiryžę atsiko- 
voti įgimtas teises, smurtu atimtas iš mūsų. Būdamas blaivaus 
proto ir nuosaikus, jūsų šviesybė suprato, kad mūsų reikalavimai 
teisėti, bet niekas jų nebūtų klausęs, jeigu jiems nebūtų prita- 
ręs karo trimitas. Štai kodėl mes negalime ir nedrįstame sudėti 


269 


ginklų, nors jūsų šviesybė ir pažadėjo mums malonę, kol tas pa- 
žadas, kaip išdėstyta mūsų peticijoje, neturi tvirtos garantijos, 
jog bus padarytas galas piktnaudžiavimui ir savivalei. 

— Pone Mortonai,— tarė kunigaikštis,— jūs dar labai jau- 
nas, bet vis dėlto pakankamai matęs pasaulio, kad suprastumėte, 
jog kartais ir labai protingi ir priimtini prašymai tampa nepro- 
tingi ir pavojingi, jeigu jie dėstomi arba pateikiami tam tikra 
iorma. 

— Mes galime atsakyti, jūsų šviesybe,— atsiliepė Morto- 
nas, — kad šia forma pasinaudojome tik tuščiai išmėginę daugelį 
kitų. 

— Pone Mortonai,— toliau šnekėjo kunigaikštis, — aš privers- 
tas baigti mūsų pokalbį. Mes pasiruošę pulti, ir vis dėlto aš lau- 
ksiu vieną valandą, kol jūs pranešite mano atsakymą maištinin- 
kams. Jeigu jie pageidaus išsiskirstyti, sudėti ginklus ir atsiųsti 
taikos delegaciją, laikysiu sau garbe padaryti visa, kas įmano- 
ma, kad būtų patenkintos jų pretenzijos; priešingu atveju tesi- 
saugo ir tegu kaltina save. Aš manau, džentelmenai, — pridūrė 
jis, kreipdamasis į savo padėjėjus,— jog pagal gautus nuro- 
dymus nieko daugiau negaliu pasiūlyti tiems suklaidintiems žmo- 
nėms. 

— Garbės Žžodis,—staiga pareiškė Delzelas— mano menkas 
protas neleistų man žengti nė to žingsnio, juo labiau kad pri- 
valau atsakyti karaliui ir savo sąžinei. Tačiau jūsų malonybė, 
be abejo, geriau žino jo didenybės ketinimus negu mes, privers- 
ti laikytis nurodymų raidės. 

Kraujas plūstelėjo Monmetui į veidą. 

— Jūs girdite, — kreipėsi jis į Mortoną,— generolas Delzelas 
smerkia mane už tai, kad duodu jums tiek laiko apsispręsti. 

— Iš generolo Delzelo, jūsų šviesybe,— atsakė Mortonas,— 
nieko kito ir nesitikėjome, o į jūsų šviesybę dedame viltis, kurių 
vedamas ir atvykau čionai. Belieka tik pridurti, jog netgi tuo 
atveju, jeigu mes besąlygiškai paklustume, kaip jūs teikėtės pa- 
brėžti, labai abejotina, ar padėtų jūsų šviesybės tarpininkavi- 
mas, kai apie karalių spiečiasi tokie patarėjai. Aš perduosiu va- 
dams jūsų šviesybės atsakymą į mūsų peticiją, ir, kadangi mes 
nesugebame išprašyti taikos, mums teks pasikliauti savo laime 
mūšio lauke, 

— Likite sveikas, pone,— tarė kunigaikštis. — Aš atidedu puo- 
limą vieną valandą, tik vieną valandą. Jeigu per tą laiką atsių- 
site savo atsakymą, aš priimsiu jus šičia ir nuoširdžiai džiaug- 
siuos, jeigu mums pavyks išvengti kraujo praliejimo. 


270 


Tuo metu Delzelas ir Kleiverhausas vėl labai reikšmingai šyp- 
telėjo vienas kitam. Kunigaikštis tai pastebėjo ir didžiai oriai pa- 
kartojo savo žodžius: 

— Taip, ponai, aš sakau, jog tikiuosi protingo atsakymo ir 
džiaugsiuos, jeigu mums pavyks išvengti kraujo praliejimo. Ma- 
nau, kad mano linkėjimai neturėtų susilaukti jūsų pašaipos ar 
pasmerkimo. 

Į šią kunigaikščio pastabą Delzelas atsakė niauriu žvilgsniu, 
bet nepratarė nė žodžio. Kleiverhausas, ironiškai iškreipęs lū- 
pas, nusilenkė ir prakošė, kad jam nedera spręsti, ar teisinga jo 
šviesybės nuomonė, ar ne. 

Kunigaikštis mostu parodė Mortonui, kad jis laisvas. Lydimas 
to paties karininko, pro išsirikiavusios kariuomenės gretas jis 
iš lėto nujojo nonkonformistų stovyklos link. Susilyginęs su rin- 
ktiniu leibgvardiečių pulku, pamatė Kleiverhausą, jau užėmusį 
savo vietą dragūnų priešaky. Pastebėjęs Mortoną, pulkininkas 
prijojo artyn ir pabrėžtinai mandagiai tarė: 

— Man rodos, jau nebe pirmą kartą susitinku poną Mortoną 
Milnvūdą? 

— Pulkininkas Grejemas niekuo dėtas,— rūsčiai šyptelėjęs, 
atsiliepė Mortonas,— jeigu jam ar kam kitam esu čia kaip kris- 
las akyje. 

— Leiskite bent pasakyti, — tarė Kleiverhausas,— jog savo 
veiksmais ponas Mortonas visiškai pateisina tą nuomonę, kurią 
susidariau apie jį jau anksčiau, ir jog ano mūsų susitikimo metu 
aš tik vykdžiau savo pareigą. 

— Derinti savo veiksmus su pareiga, o pareigą su sąžine tin- 
ka jums, pulkininke Grejemai, o ne man,— atsiliepė Mortonas, 
giliai įžeistas tos pastabos, kuria Kleiverhausas norėjo manda- 
giai įteigti jam mintį, jog neseniai paskelbtas nuosprendis buvęs 
teisingas. 

— Luktelėkite,— sulaikė Kleiverhausas,— Evendeilas tvirtina, 
jog esu jums nusikaltęs ir turiu atitaisyti skriaudą. Patikėkite, 
aš visada skyriau ir skirsiu didžiadvasius žmones, kurie netgi 
klysdami vadovaujasi tauriais siekiais, nuo bukapročių fanatikų 
su kraujo ištroškusiais galvažudžiais priešaky. Todėl, jeigu jie 
neišsisklaidys jums parjojus į stovyklą, prašau jus nedelsiant 
grįžti čionai ir pasiduoti, nes jie, būkite tikras, neišsilaikys nė 
pusvalandžio. Jeigu paklausysite mano patarimo, susiraskite ma- 
ne. Kad ir kaip keista, bet Monmetas nepajėgs jūsų apginti. Del- 
zelas nepanorės, ir tik aš vienas ir sugebėsiu, ir panorėsiu. Aš 
daviau žodį Evendeilui jus išgelbėti, jei pasitaikys tokia proga. 

— Aš būčiau labai dėkingas lordui Evendeilui,— šaltai atsi- 
liepė Mortonas,— jeigu jo planas nebūtų pagrįstas mintimi, jog 
mane įmanoma įkalbėti palikti tuos, su kuriais stojau į bendrą 
kovą. Na, o jums, pulkininke Grejemai, būsiu labai dėkingas, 
jei suteiksite man garbę po valandos susitikti vakariniame Bos- 
velo tilto gale, kur lauksiu jūsų su kalaviju rankoje. 

— Būsiu laimingas susitikti su jumis nurodytoje vietoje — 
tarė Kleiverhausas,— bet jūs vis dėlto dar pagalvokite apie ma- 
no pasiūlymą. 

Juodu atsisveikino ir nujojo kiekvienas į savo pusę. 

— Šaunus jis vaikinas, Lemli,— Kleiverhausas kreipėsi į ša- 
limais jojantį karininką.— Bet jis žuvęs žmogus, ir tegu jo krau- 
jas krinta ant jo galvos. 

Po šių žodžių jis ėmė renetis mūšiui. 


TRISDEŠIMT PIRMAS SKYRIUS 


NESANTARVĖ 


Klausyki, jau bruzda kitaip stovykla 
Sudie, taika ir ramybe!! 


Bernsas 


Atjojo vietiniai pulkai 
Apsiaustais mėlynais, 

Iš Londono — penki šimtai 
Mundurais raudonais?, 


Bosvelo eilės 


Palikęs tvarkingai išdėstytas reguliariosios kariuomenės lauko 
sargybas ir pasiekęs presbiterionų pajėgų priešakinės saugos da- 
linius, Mortonas negalėjo nepastebėti akį rėžiančio skirtumo ir 
sunerimęs įsivaizdavo liūdnus nedrausmės padarinius. Nesantai- 
ka, draskanti karo tarybą, plačiai pasklido po visą kariauną, ap- 
nuodijo net eilinių kareivių protus: lauko sargybos ir patruliai 
daugiau domėjosi ginčais apie tikrąsias dievo rūstybės priežas- 
tis ir svarstymais, kaip toli nuėjusi erastizmo erezija, negu žval- 
gyba ir priešo manevrų stebėjimu, nors jau buvo girdėti kara- 
liaus kariuomenės būgnai ir trimitai. 

Tiesa, ant ilgo ir siauro Bosvelo tilto, kuriuo turėjo pulti 
priešas, stovėjo sargyba, bet ir čia, kaip ir visoje stovykloje, ne- 

buvo nei sutelktumo, nei pasitikėjimo savo jėgomis — įsitikinę, 
jog Neįmanoma apginti jiems pavesto baro, kareiviai svarstė 
sau vieni, ar nebūtų geriau trauktis prie pagrindinių pajėgų. Tai 
būtų galutinai pražudę presbiterionus, nes mūšio baigtis priklau- 
sė nuo to, ar tiltas bus išlaikytas ar atiduotas. Už upės drie- 
kėsi plyna lyguma su kur ne kur kūpsančiais medžių guotais, 
tad tokiame mūšio lauke nedrausminga sukilėlių kariauna, be 
artilerijos ir beveik be raitijos, niekaip nebūtų atrėmusi regu- 
liariosios kariuomenės puolimo. 

Atidžiai apžiūrėjęs visą barą, Mortonas padarė išvadą, jog, 
užėmus kelias trobas kairiajame krante, taipogi pakraščio alks- 
nynes ir lazdynus, užbarikadavus kelią bei vartus, senu paprati- 
mu įrengtus Bosvelo tilto vidury virš pagrindinės arkos, įma- 
noma gintis net nuo pranašesnio priešo. Jis davė atitinkamus 
nurodymus ir įsakė nuversti turėklus kitapus vartų, kad prie- 
šas, mėgindamas prasiveržti, nesinaudotų jais kaip priedanga. 
Jis melste meldė būrį, paliktą tame svarbiame bare, budriai eiti 
sargybą ir visomis išgalėmis saugoti tiltą, pažadėjęs nedelsiant 
atsiųsti pastiprinimų. Jis parikiavo išdėstyti slapukus kitame 
krante, kad sektų priešo judėjimą ir tuojau pat sugrįžtų atgal, 
kai tik pastebės priešakinės saugos dalinius, ir galiausiai įsa- 
kė reguliariai tiekti žvalgybos duomenis į vyriausiąją būstinę. 
Pavojaus valandą kareiviai deramai įvertina savo karininkus. 
Savo sumanumu ir veiklumu Mortonas veikiai užsikariavo tų 
žmonių pasitikėjimą, ir jie, atgavę drąsą ir viltį, šoko tvirtinti 
užimtos pozicijos, kaip buvo nurodyta, o kai jis leidosi toliau, 
palydėjo jį trikartiniu sveikinimo šūksniu. 

Dabar Mortonas nušuoliavo sukilėlių pagrindinių jėgų link. 
Atvykęs į stovyklą, jis nustėro ir pasipiktino atsivėrusiu regi- 
niu, — šiuo momentu, kai ypač svarbu žiūrėti griežtos tvarkos 
ir santarvės, ten viešpatavo sąmyšis ir nesantaika. Užuot susto- 
ję kautynių rikiuote ir klausę savo karininkų įsakymų, sukilė- 
liai grumdėsi palaida minia, kunkuliuojančia ir griaudėjančia it 
jūros bangos; tūkstančiai gerklių šaukė ar, tiesą pasakius, blio- 
Vė visos drauge, ir nebuvo ausies, kuri būtų jų klausiusi. Sukrė- 
Stas to neregėto vaizdo, Mortonas puolė į pačią tirštumą, steng- 
damasis prasiskinti kelią ir susižinoti, o jeigu įmanoma, ir paša- 
linti tos pragaištingos netvarkos priežastį. Kol jis braunasi per 
Minią, mes papasakosime skaitytojui tai, ką Mortonas sužinojo 
tik daug vėliau. 

Sukilėliai susirinko į atgailos dieną, sekdami puritonais, ku- 
Tie ankstesniojo pilietinio karo metais laikė, jog tai pats ge- 
Tliausias būdas spręsti visus sunkumus ir nesutarimus. Paprastai 

būdavo parenkama šiokia diena, bet šį sykį, spiriant ir laikui, ir 
priešui, tam teko skirti sekmadienį. Vidury stovyklos buvo įre- 
ngta laikina sakykla ar, tiesą pasakius, palapinė; sulig patvirtin- 
ta tvarka pirmas žodį tarti turėjo garbusis Piteris Paundtekstas, 
amžiumi vyriausias ganytojas sukilėlių kariaunoje. Tačiau oriam 
dievo tarnui lėtais ir iškilmingais žingsniais beeinant prie pa- 
ruoštos tribūnos, jį pralenkė netikėtai išdygęs Habakukas Di- 
džiarūstis, tasai proto netekęs pamokslininkas, savo išvaiz- 
da taip apstulbinęs Mortoną per pirmąjį karo tarybos posėdį po 
pergalės Laudno kalvose. Nežinia, kas jį paskatino pasinaudoti 
proga ir savo pamokymais kreiptis į tokią įspūdingą sueigą — 
gal sukurstė kameroniečiai, o gal jo paties nesveika vaizduotė ir 
pagunda užimti laisvą sakyklą. Šiaip ar taip, jis nepraleido pa- 
togaus momento, įpuolė į sakyklą, apsižvalgė paklaikusiomis aki- 
mis ir, nepaisydamas daugelio nepatenkintų klausytojų šurmulio, 
atskleidė bibliją ir kaip savo pamokslo pagrindinį teiginį per- 
skaitė šią eilutę iš Pakartoto Įstatymo knygos trylikto skyriaus: 
„Pasirodė jame žmonės, Belialo sūnūs, iš jūsų tarpo, ir sugundė 
miesto gyventojus tardami: „Eikime ir tarnaukime kitiems die- 
vams, kurių nepažinojote“, paskui įsivarė dėstyti savo išmintį. 

Didžiarūsčio kalba buvo tokia pat beprotiška ir abuoja, kaip 
jo įsibrovimas į sakyklą — savavališkas ir neleistinas, bet užtat 
ji taikė į jautriausią vietą, keldama aikštėn skaudų nesantaikos 
klausimą, kurį buvo nutarta atidėti iki patogesnio momento. Jis 
neapėjo nė menkiausio nieko, turinčio ką nors bendra su tuo 
klausimu. Apkaltinęs nuosaikiuosius, kad jie nuslydo į ereziją, 
kad vergiškai keliaklūpsčiauja prieš tironus, kad siekia taikos 
su dievo priešais, jis paminėjo Mortoną ir puolė jį, tvirtinda- 
mas, jog jis — vienas tų Belialo sūnų, išėjusių, kaip sakoma 
šventajame rašte, iš jų tarpo, idant sugundytų šio miesto gy- 
ventojus ir nuklystų garbinti netikrų dievų. Mortonui ir visiems 
tiems, kurie seka jo pėdomis arba pritaria jo veiksmams, jis 
pažadėjo dievo rūstybę ir kerštą ir paragino visus, kas geidžia 
būti tyras ir be dėmės, nedelsiant juos palikti. 

— Nebijokite,— kalbėjo jis — nei arklių žvengimo, nei šar- 
vų spindesio. Neprašykite egiptiečių pagalbos, neprašykite prie- 
šų pagalbos, nors jų būtų tiek daug kaip skėrių, ir būtų tokie 
nuožmūs kaip slibinai. Jų viltis — ne mūsų viltis, jų stiprybė — 
ne mūsų stiprybė, kitaip argi tūkstantis bėgtų nuo vieno, o du 
priverstų bėgti dešimt tūkstančių! Šią naktį mane aplankė re- 
gėjimas, ir aš išgirdau balsą: ,,„Habakukai, imk vėtyklę ir atskiik 
kviečius nuo pelų, idant ir vienų, ir kitų nesurytų pasipiktinimo 
liepsna ir nesudegintų rūstybės žaibas“. Todėl sakau jums: im- 

kite tą Henrį Mortoną, tą nedorėlį Ahaną, atsinešusį tai, kas vieš- 
paties prakeikta, ir susibroliavusį su priešais jų stovykloje, im- 
kite jį ir užmuškite akmenimis, ir sudeginkite ugnyje, idant nu- 
kreiptute viešpaties rūstybę nuo Sandoros vaikų. Jis nepaėmė 
Babelės drabužio, bet užtat pardavė Babelei teisuolio drabužįš; 
jis nepaėmė dviejų šimtų siklių gryno sidabro, bet užtat išdavė 
tiesą, kuri brangesnė už siklius sidabro ir luitus aukso. 

Tas įnirtingas išpuolis, taip netikėtai nukreiptas prieš vieną 
veikliausių vadų, sukėlė tikrą audrą presbiterionų kariaunoje; 
vieni ėmė reikalauti nedelsiant perrinkti karininkus ir nė iš to- 
lo neprisileisti tų, kurie, jų žodžiais tariant, užsitraukė dievo 
prakeikimą ir daugiau ar mažiau taikstosi su to meto erezijomis 
bei piktžaizdėmis. Keldami šį reikalavimą, kameroniečiai šaukė 
visu balsu, jog kas ne su jais, tas prieš juos, jog dabar, kai itin 
reikia, kad apvaizda laimintų jų ginklus ir kovą, nevalia išsiža- 
dėti švenčiausiųjų Škotijos bažnyčios Sandoros punktų ir jog 
prijaučiantis presbiterionas, jų akimis žiūrint, ne ką geresnis 
už prelatininką, Sandoros priešą ar bedievį. 

Puolamieji, kaltinami pražūtingų atlaidumu ir atsimetimu 
nuo šventos kovos, su panieka ir pasipiktinimu gynėsi priekaiš- 
tų ir savo ruožtu kaltino kaltintojus, jog šie patys išdavė tikėji- 
mą ir, nuklydę į aklą ir beprotišką fanatizmą, stengiasi žūt būt 
paskleisti kariuomenėje nesantaiką ir vaidus, nors ir didžiausiam 
lengvabūdžiui aišku, kad tik sutelktomis jėgomis įmanoma var- 
gais negalais atremti priešą. Paundtekstas ir dar vienas kitas jo 
šalininkas veltui mėgino nuramdyti sukilusias aistras, kreipda- 
miesi į savo priešininkus patriarcho žodžiais: ,,„Tenebūnie vaidų 
tarp tavęs ir manęs, tarp Mano piemenų ir tavo piemenų, nes 
mudu esame broliai“*+. Niekas neklausė taikos šauklių. Veltui 
pats Berlis, supratęs, jog nesutarimai stumia į neišvengiamą pra- 
žūtį, kėlė rūstų ir galingą balsą, reikalaudamas tylos ir draus- 
mės. Neklusnumo dvasia vis labiau plėtėsi, atrodė, kad Habaku- 
ko Didžiarūsčio kalba užkrėtė beprotybe visus klausytojus. Blai- 
Vesnio proto kariai, nepasižymintys drąsa, buvo pasirengę ne- 
delsdami palikti stovyklą, įsitikinę, jog kova pralaimėta. Kiti, 
klykaudami ir šėldami kaip ir visi toje pamišusioje stovykloje, 
siūlė, anot gana netikslaus jų pasakymo, eiti į kompromisą ir vie- 
ton senų karininkų išrinkti naujus. Kaip tik tuo metu, kai pakri- 
kusi kariuomenė buvo visai besugriūvanti, ir atvyko Mortonas. 
Išvydę atjojant vadą, vieni sutiko jį sveikinimo šūksmais, kiti — 
Prakeikimais. 

— Ką reiškia ta pražūtinga netvarka tokiu metu? — sušuko 
Jis Berliui, kuris, veltui stengęsis padaryti tvarką, stovėjo pasirė- 

męs ant kalavijo ir niaurios nevilties sklidinu žvilgsniu žiūrėjo į 
tą suirutę. 

— Tai reiškia,— atsiliepė šis, jog viešpats atidavė mus į 
priešo rankas. 

— Na jau ne! — sušuko Mortonas tokiu didžiu balsu ir atsi- 
tiesė balne, jog aplinkui daugelis sukluso.— Ne viešpats palieka 
mus, o mes patys jį paliekame ir užsitraukiame amžiną gėdą, 
išniekindami ir išduodami kovą už laisvę ir tikėjimą. Klausy- 
kite,— suriko jis, įšokdamas į sakyklą, iš kur buvo priverstas 
trauktis jėgų netekęs Habakukas Didžiarūstis.— Aš atvežiau 
priešo pasiūlymą nedelsiant pradėti taikos derybas, tik jis rei- 
kalauja, kad jūs pirmiausia sudėtumėte ginklus. Patikėkite ma- 
nimi, mes pajėgsime duoti jam deramą atkirtį, jeigu jūs susiim- 
site ir būsite tikri vyrai. Laiko mes turime nedaug. Tad spręski- 
te: taika ar karas? Idant ateities kartos nesakytų apie mus, jog 
šeši tūkstančiai škotų pristigo drąsos išeiti į mūšio lauką ir kau- 
tis ar apdairumo sudaryti taiką su priešu, ar netgi bailių blaivaus 
proto laiku pasitraukti. Ko verti jūsų ginčai dėl bažnyčios val- 
dymo, kai griūva visas pastatas? Neužmirškite, broliai, jog pas- 
kutinė ir baisiausia neganda, dievo siųsta kadaise jo išrinktajai 
tautai, paskutinė ir baisiausia bausmė už jų aklumą ir kietą šir- 
dį — tai tie kruvini nesutarimai, kurie draskė jų miestą netgi ta- 
da, kai priešas laužėsi į jo vartus! 

Kai kurie pritarė Mortono žodžiams šūksmais, kiti, priešingai, 
pratrūko alioti ir rėkauti: „Eik į savo padangtes, Izraeli!“"5 

Pastebėjęs, kad priešo voros jau pasirodė dešiniajame Klai- 
do krante ir žygiuoja tilto link, Mortonas mostelėjo ranka į tą 
pusę ir suriko iš visų jėgų: 

— Liaukitės beprasmiškai plyšoję, antai priešas! Mūsų gyvy- 
bė ir viltis apginti savo laisvę ir įstatymus priklauso nuo to, ar 
išlaikysime tiltą savo rankose, ar ne... Aš įrodysiu, jog rasis 
bent vienas škotas, kuris sugebės mirti kovodamas už tai... Kas 
myli tėvynę — paskui mane! 

Minia pasisuko į tą pusę, kur rodė Mortonas. Pamatę tvis- 
kančias gretas anglų gvardijos pėstininkų, lydimų gausybės es- 
kadronų raitijos, pamatę kanonierius, kreipiančius patrankas į 
tiltą, būrius kalnėnų žydrais apsiaustais, ieškančių brastos, If 
ilgiausią virtinę kariuomenės, skirtos puolimui remti, sukilėliai 
ūmai nuščiuvo, lyg tai jiems būtų buvę netikėta ir visai nelaukta. 
Žmonės stebeilijo vieni į kitus, į savo vadus apdujusiomis aki- 
mis nelyginant ligoniai, atsipeikėję po pamišimo priepuolio. Vis 

dėlto, kai Mortonas, nušokęs nuo sakyklos, žengė tilto link, iš 
paskos nuėjo šimtinė jaunuolių, dauguma iš jo vadovaujamo 
būrio. 

Berlis atsigręžė į Mekbrajerą. 

— Efraimai,— tarė jis — apvaizda nurodo mums kelią, pasi- 
telkusi šio laisvamanio jaunuolio žemišką išmintį. Tegu tas, kam 
brangi tiesos šviesa, eina paskui Berlį! 

— Stok! — sušuko Mekbrajeras.— Nejaugi Henris Mortonas 
ar kuris kitas, į jį panašus, gali mums nurodyti, kada mums de- 
ra išeiti ir kada įeiti? Stok, būk su mumis! Aš bijau išdavystės, 
bijau, jog tas netikėlis Ahanas bus išdavęs kariuomenę priešui. 
Nedrįsk eiti su juo. Tu vienas — mūsų kovos vežimai ir mūsų 
raitininkai. | 

— Nestabdyk manęs, — atsakė Berlis.— Jo teisybė: jeigu prie- 
šas paims tiltą, mes žuvę... Praleisk! Argi šio pasaulio vaikai ap- 
sukresni tarp panašių į save negu šviesos vaikai? Rikiuokite, 
klausykite savo vadų, rūpinkitės, kad mums netrūktų vyrų ir 
šaudmenų, ir tebūnie prakeiktas tas, kas apleis šios didžios die- 
nos pjūtį! 

Sulig tais žodžiais jis nuskubėjo tilto link, o jam iš paskos — 
kokie du šimtai narsiausių ir karščiausių jo šalininkų. Mortonui 
ir Berliui dingus, stovyklą prislėgė gūdi, nevilties sklidina tyla. 
Vadai pasinaudojo šia valandėle ir pradėjo daryti šiokią tokią 
tvarką savo būriuose, drąsindami tuos, kurie buvo pasirengę 
kniūpsti griūti ant žemės ir slėptis nuo neišvengiamos patrankų 
ugnies. Sukilėliai nustojo šiauštis ir priešgyniauti, tačiau baimė, 
sutramdžiusi nesutarimus, drauge užsmaugė ir jų drąsą. Nuolan- 
kiai it avių banda jie leidosi rikiuojami į gretas, netekę ryžto 
ir kovingumo; širdį jiems gniaužė nerimas dėl grėsmingai ir ūmai 
iškilusio pavojaus, apie kurį niekas nemąstė, kol jis atrodė toli- 
vėl iš pažiūros pradėjo panėšėti į kariuomenę, jų vadams ne- 
beliko nieko kito, kaip tikėtis, jog koks laimingas atsitiktinumas 
padės atgauti dvasią ir buvusią narsą. 

Litauras, Paundtekstas, Mekbrajeras ir kiti pamokslininkai 
vaikščiojo išilgai gretų, ragindami karius užtraukti kokią psal- 
mę. Tačiau prietaringieji pastebėjo lyg kokį negerą ženklą: 
džiaugsmo ir šlovės giesmė skambėjo tarytum rauda ir panėšė- 
jo veikiau į atgailos psalmę, myriop pasmerktųjų giedamą ant 
ešafoto, negu į didingą himną, neseniai aidėjusį virš vir- 
Žžiais apaugusių Laudno kalvų ir pranašavusį artimą pergalę. Gū- 

džiai melodijai netrukus pradėjo pritarti grasi muzika: šūkavo 
karaliaus kareiviai, klykavo kalnėnai, kitapus Klaido sugriaudėjo 
patrankos, abiejose pusėse padrioksėjo šūvių papliūpos, ir Bos- 
velo tiltą su jo prieigomis apgaubė tiršti kamuoliai dūmų. 


TRISDEŠIMT ANTRAS SKYRIUS 
SUTRIUŠKINIMAS 


Kaip krinta lietūs čiurkšlėmis, 
Paleistos strėlės iš lankų, 
Taip škotai gula eilėmis 

Be kvapo vidury laukų. 


Senovinė baladė 


Mortonas ir Berlis dar nespėjo atskubėti į pagalbą tilto gynė- 
jams, o priešas jau pradėjo įnirtingą puolimą. Du gvardijos pės- 
tininkų pulkai, susilieję į tankią vorą, nužygiavo upės link; da- 
lis jų išsiskleidė dešiniajame krante ir paleido pragarišką ugnį į 
sukilėlius, o kiti siūbtelėjo užimti tilto. Sukilėliai narsiai ir iš- 
tvermingai atrėmė puolimą; tuo metu, kai vieni jų atsišaudė slo- 
pindami priešo ugnį kitame krante, kiti pliekė į pėstininkus, 
mėginančius prieigomis prisiartinti prie tilto. Nepaisydami dide- 
lių nuostolių, jie vis dėlto atkakliai slinko į priekį, ir jų voros 
pradžia jau buvo ant tilto. Atvykus Mortonui, padėtis ūmai pa- 
sikeitė: jo šalininkai taiklia tolydine ugnimi privertė puolėjus 
trauktis paliekant nemaža nukautųjų ir sužeistųjų. Gvardiečiai 
puolė iš naujo, bet ir šį sykį turėjo trauktis patyrę didelių nuos- 
tolių, nes kaip tik tuo metu į mūšį stojo Berlis. Abiejose pusėse 
drioksėjo šūvių papliūpos, tačiau kautynių baigtis vis dar buvo 
neaiški. 

Monmetas, raitas ant puikaus balto žirgo, gerai matomas ant 
skardžio dešiniajame upės krante, drąsino ir ragino kareivius. 
Jo įsakymu patrankos, iki tol šaudžiusios į presbiterionų ka- 
riuomenės pagrindines jėgas, buvo nukreiptos prieš tilto gynė- 
jus. Tačiau baisingieji pabūklai, gremėzdiški ir ne tokie taiklūs 
kaip šiais laikais, nepadarė priešui laukiamų nuostolių, nei įvarė 
baimės. Sukilėliai, išsisklaidę paupio giraitėse ir krūmokšniuose, 
išsidėstę minėtose trobose, šaudė iš priedangos, o karaliaus gva- 
rdiečiai dėl Mortono apdairumo buvo kaip ant delno. Mūšis dėl 
tilto buvo toks įnirtingas ir taip ilgai užsitęsė, jog karaliaus g€- 

nerolai ėmė nerimauti dėl jo baigties. Tuo metu Monmetas nu- 
šoko nuo žirgo ir, sutelkęs gvardiečius, iš naujo nuvedė juos į 
veržlią ataką, o jo pavyzdžiu pasekė Delzelas, stojęs priešaky 
būrio Lenokso kalnėnų, kurie puolė griausmingai šaukdami: 
„Loch-slojus!“! Tuo kritišku momentu tilto gynėjai pradėjo stig- 
ti šaudmenų; veltui jie siuntė vieną žygūną po kito į presbite- 
rionų kariuomenės stovyklą, kur beprasmiškai stovėjo pagrindi- 
nės jėgos, iš pradžių reikalaudami, paskui melsdami pastiprini- 
mų ir amunicijos. Baimė, neviltis ir pakrikimas apėmė visus, ir 
tuo metu, kai priešakinėje pozicijoje, nuo kurios priklausė jų 
pačių išsigelbėjimas, žūt būt reikėjo neatidėliotinos pagalbos, 
stovykloje neatsirado nė vieno, kuris būtų sugebėjęs duoti ar 
vykdyti įsakymą. 

Tolydžio silpstant tilto gynėjų ugniai, puolėjų ugnis stiprėjo 
darydama vis daugiau nuostolių sukilėliams. Savo vadų pavyz- 
džio ir skatinimo įkvėpti, gvardiečiai užėmė dalį tilto ir šoko 
griauti užkardos. Vartai buvo sudaužyti, medžiai ir rąstai, iš 
kurių buvo suremta barikada, išvartyti ir sumesti į upę, nepaisant 
presbiterionų priešinimosi. Mortonas ir Berlis grūmėsi priešaky 
savo karių, ragindami juos ietimis, alebardomis ir kovos kirviais 
atremti gvardiečių durtuvus ir kalnėnų kalavijus. Tačiau tie, ku- 
rie ėjo paskui vadus, pradėjo baimintis nelygios kovos ir po vie- 
ną, po du ar po tris ėmė bėgti ten, kur tuščiai stovėjo pagrindinės 
jėgos, o netrukus paliko tiltą ir visi kiti, išstumti pranašesnio 
priešo voros, ginklu prasiskynusios kelią. Atkariavęs tiltą, prie- 
šas siūbtelėjo visu srautu. Tačiau tiltas buvo siauras ir ilgas, ir 
pereiti jį buvo neveiku ir pavojinga; tie, kurie atsidūrė pirmie- 
ji kitoje upės pusėje, dar turėjo užimti trobas, o iš jų pro langus 
tebešaudė sukilėliai. Tą kritišką valandą Berlis ir Mortonas ra- 
dosi vienas šalia kito. 

— Dar nevėlu, — tarė pirmasis, — mesti prieš juos raitiją, kol 
jie neišsirikiavo. Dievo padedami galėtume atsiimti tiltą... Tad 
pPaskubėk kuo greičiau atvesti raitiją, o aš tuo tarpu laikysiuos 
su savo vyrais — jie nuilsę, bet ištvermės turi pakankamai. 

Mortonas suprato visą to plano svarbą ir, užšokęs ant arklio, 
kurį Kadis laikė pabalnotą giraitėje, nušuoliavo link raitininkų 
būrio, sudaryto perdėm iš kameroniečių. Dar nespėjo jis paaiš- 
kinti, ko atvykęs, ir duoti įsakymo, o tie pasitiko jį priekaištais 
ir prakeikimais. 

— Jis bėga! — šaukė jie.— Bailus išdavikas bėga kaip elnias 
Nuo medžiotojų, palikęs narsuolį Berlį vieną kautis su visais! 

— Aš nebėgų,— atsakė Mortonas.— Aš atjojau vesti jūsų į 
Mūšį. Drąsiai pirmyn, ir mes dar atsiimsime tiltą! 

— Nė iš vietos! Nė iš vietos! — pasigirdo šauksmai greto- 
se.— Jis pardavė mus priešui! 

Kol Mortonas įtikinėjo, meldė, veltui įsakinėjo joti iš pas- 
kos, palankus momentas pulti buvo praleistas. Ir kai tiltą su vi- 
somis prieigomis užėmė priešas, Berlis su būrio likučiais pradėjo 
trauktis prie pagrindinių jėgų, ir tas skubotas, netvarkingas 
traukimasis anaiptol neįkvėpė kitiems drąsos, kurios taip jiems 
trūko. 

Tuo tarpu karaliaus pajėgos netrukdomos ėjo per tiltą ir ri- 
kiavosi kautynių rikiuote. Kleiverhausas, it vanagas nuo uolos 
tykojęs patogaus momento pulti grobį, savo raitininkų priešaky 
šuoliais perlėkė į kitą krantą, dalį savo eskadronų pervedė per 
tarpeklius pėstijos rikiuotėje, dalį — pro sparnus, išrikiavo ply- 
noje lygumoje ir smogė visu frontu Sandoros kariuomenei, o 
kiti du raitijos pulkai tuo metu užgriuvo iš sparnų. Šventoji ka- 
riauna atsidūrė tokioje padėtyje, jog vien atakos grėsmės pa- 
kako panikai sukelti. Ji galutinai prarado drąsą ir jau nebeiš- 
galėjo atremti raitijos puolimo, lydimo viso to siaubo, nuo kurio 
aptemsta akys ir apkursta ausys: šuoliais lekiančių arklių, po jų 
kanopomis dundančios žemės, nuogų kalavijų spindesio, plevėsuo- 
jančių sultonų ir kraupių raitelių riksmų. Priešakinės sukilėlių 
gretos atidengė pakriką ugnį, bet užpakalinės, nelaukdamos, kol 
juos užgrius raitija, sutriko ir leidosi netvarkingai bėgti; greičiau 
nei per penketą minučių jas pasivijo dragūnai, be pasigailėjimo 
kapodami ir varstydami bėglius kalavijais. Per kautynių triukš- 
mą buvo girdėti Kleiverhauso šauksmas: ,,„Mušk, mušk juos! Jo- 
kio pasigailėjimo! Nepamirškite Ričardo Grejemo!" Leibgvardie- 
čių — daugelis jų dalyvavo pragaištingame mūšyje Laudno kal- 
vose — nereikėjo per daug raginti keršyti, juo labiau kad joks 
pavojus negrėsė jų gyvybei tose skerdynėse. Jų kalavijai apteko 
krauju, švaistydamiesi nesipriešinančių bėglių maišatyje. [Į pra- 
šymus malonės atsakydavo vien riksmai, lydintys kiekvieną smū- 
gį. Mūšio lauke vėrėsi siaubingas žudynių, bėgimo ir guitynių 
vaizdas. 

Apie tūkstantį du šimtus sukilėlių, stovėjusių atstu nuo pag- 
rindinių jėgų ir todėl išvengusių raitijos atakos, sudėjo ginklus 
ir pasidavė nugalėtojo malonei priartėjus kunigaikščio Monmeto 
vadovaujamai pėstijai. Šis taurios širdies didikas beregint dova- 
aojo jiems meldžiamą malonę. Skrajodamas ant savo eiklaUus 
žirgo po mūšio lauką, jis stengėsi iš paskutiniųjų nutraukti sker- 
dynes, kaip anksčiau stengėsi laimėti pergalę. Tų žmogiškųjų 
jausmų apimtas, jis susitiko generolą Delzelą, raginusį žiaurius 
kalnėnus ir pašauktinių kariuomenės savanorius įrodyti savo iš- 

tikimybę karaliui ir tėvynei, užliejant maišto gaisrą maištininkų 
krauju. 

— Kiškite kalaviją į makštį, generole, aš įsakau jums! — 
sušuko kunigaikštis.— Liepkite duoti ženklą rinktis kuopon. Jau 
gana pralieta kraujo, pasigailėkite suklaidintų karaliaus valdi- 
nių. 

— Klausau, jūsų šviesybe,— tarė senasis generolas, šluosty- 
damas kruviną kalaviją ir kišdamas jį makštin,— bet vis dėlto 
laikau savo pareiga jus perspėti, jog dar ne viskas padaryta 
tiems pasiutusiems maištininkams įbauginti. Ar žinoma jūsų 
šviesybei, jog toksai Bezilas Olifantas vakaruose subūrė nema- 
ža kaimo bajorų bei dvarininkų ir ketina žygiuoti jiems į pa- 
galbą? 

— Bezilas Olifantas? — paklausė kunigaikštis.— (O kas jis 
toks ir ko jam reikia? 

— Paskutiniojo grafo Torvūdo artimiausias įpėdinis pagal 
vyriškąją liniją. Jis nepatenkintas vyriausybe, atmetusia jo pre- 
tenzijas į velionio grafo turtą, nusižengiant paveldėjimo įstaty- 
mui atiduotą ledei Margeritai Belenden. Man rodos, viltis at- 
gauti šį palikimą paskatino jį imtis ginklo. 

— Nesvarbu, kas jį paskatino imtis ginklo, — atsakė Monme- 
tas,— bet jam teks paleisti savo gaują, nes sukilėlių kariauna 
sutriuškinta ir nebepajėgs susitelkti. Taigi įsakau jums baigti 
bėglių guitynes. 

— Jūsų šviesybės valia duoti įsakymus ir už juos atsakyti, — 
atsiliepė Delzelas ir labai nenoriai liepė nutraukti skerdynes. 

Tačiau žiaurus ir kerštingas pulkininkas Grejemas buvo jau 
toli ir negirdėjo trimito; jis nenutraukė kruvino susidorojimo, 
raitijos priešaky varstydamas kalaviju ir kapodamas į gabalus 
visus sukilėlius, kuriuos tik jam ir jo dragūnams pavykdavo 
pasivyti. 

Berlis ir Mortonas, bėglių srauto išnešti iš mūšio lauko, mė- 
gino ginti Hemilteno gatves, tačiau, jiems besistengiant sustab- 
dyti bėgančius sukilėlius ir priversti juos kautis, kulka perkirto 
Berliui dešinę ranką. 

— Tenudžiūna ranka niekšui, paleidusiam šį šūvį! — suriko 
Berlis, kai kalavijas, iškeltas virš galvos, bejėgiškai nusviro jam 
prie šono.— Aš nebegaliu kautisž. 

Taip pasakęs, jis pasuko arklį ir ištrūko iš kamšaties. Morto- 
nas, įsitikinęs, jog, tuščiai mėgindamas sulaikyti bėglius, gali 
žūti arba patekti į nelaisvę, nujojo paskui ištikimąjį Kadį, pra- 
siskynė kelią per minią ir, turėdamas gerą žirgą, veikiai atsidūrė 
atvirame lauke, peršokęs per keletą tvorų. 

Šuoliais užlėke ant pirmos kalvos, juodu sustabdė arklius ir 
atsigręžę pamatė, kad aplink pilna bėgančių bendražygių, perse- 
kiojamų dragūnų, kurių džiaugsmo šūksmai ir valiavimas liejosi 
išvien su žudomų belaisvių dejavimu ir priešmirtiniu kriokimu. 

— Šitie jau nebepakels galvos, — tarė Mortonas. 

— Jiems nurėžta galva kaip tam svogūnui, kuriam aš nu- 
kandu galvą,— pridūrė Kadis.— O dieve! Žiūrėkite, kaip švytuo- 
ja kalavijai! Karas — baisus dalykas. Jau niekas nebesuvilios 
manęs tokiu amatu, kad ir kaip pūstų miglą į akis. Bet, dėl dievo 
meilės, pone, mums reikia spausti iš čia! 

Ištikimojo ginklanešio patarimas Mortonui pasirodė protin- 
gas. Juodu paragino arklius ir sparčia risčia leidosi negyvena- 
mos kalnuotos vietovės link, kur, jų manymu, turėjo susirinkti 
dalis bėglių, pasiryžusių arba gintis drauge iki paskutiniosios, 
arba kovoti dėl pakenčiamų kapituliacijos sąlygų. 


TRISDEŠIMT TREČIAS SKYRIUS 
IŠVADAVIMAS 


Liūto širdies 
Ir tigro dvasios prašo jie dangaus, 
Ir jųdviejų žiaurumo!. 


Flečeris 


Atėjo vakaras. Jau kokias dvi valandas jojo Mortonas ir jo išti- 
kimasis palydovas, nesusitikdami nė vieno nelaimės draugo, kcl 
pagaliau išsigavo į viržių priaugusius tyrlaukius ir gūdaus klo- 
nio pakraštyje pastebėjo didelę vienišą sodybą, atstu nuo gyve- 
namų vietų. 

— Mūsų arkliai, — tarė Mortonas,— daugiau nebetesės, jei ne- 
duosime jiems pailsėti ir nepašersime. O čia, ko gero, rasime vi- 
sa, ko mums reikia, 

Taip kalbėdamas, jis pasuko trobos link. Iš visa ko buvo 
aišku, jog ten esama žmonių. Tiršti dūmai virto iš kamino, 0 
prie durų įspaustos šviežios arklių pėdos. Viduje buvo girdėti 
balsų šurmulys. Bet langinės apačioje buvo aklinai uždarytos, 0 
kai jie pasibeldė į duris, niekas neatsiliepė. Veltui prašęsi įlei- 
džiami, galiausiai jie pasuko į arklidę ar veikiau daržinę, tikė- 
damiesi rasti pašaro arkliams, o paskui kaip nors įsiskverbti | 
trobą. Daržinėje stovėjo dešimt ar dvylika arklių, nuvarytų, su- 

driskusiais pakinktais ir kariškais balnais, iš visa ko sprendžiant, 
priklausančių tokiems pat sukilėliams, gelbstintiems savo kailį. 

— Gerai, kad juos aptikome,— tarė Kadis,— kaip kažin ką 
jie turi kalną mėsos, nes štai šviežia oda, prieš pusvalandį nu- 
dirta nuo jaučio, dar visai šilta šiltutėlė. 

Pralinksmėję juodu grįžo atgal prie trobos ir, pareiškę, kad 
jie tokie pat nelaimėliai kaip ir tie, kurie užsidarė viduje, pra- 
dėjo daužyti duris ir visu balsu reikalauti įsileidžiami,. 

— Nesvarbu, kas jūs tokie,— po ilgos tylos atsiliepė niaurus 
balsas pro langą, — netrukdykite tiems, kurie gedi nuniokotos ir 
pavergtos tėvynės ir svarsto, kas užtraukė ant mūsų dievo rūs- 
tybę ir nusižengė tikėjimui, idant būtų nuversti nuo kelio pa- 
žaidos akmenys, sukliudę mums žengti į pergalę. 

— Tai laukiniai vakarų vigai — sukuždėjo Kadis Mortonui į 
ausį, — pažįstu juos iš kalbos. Tegu mane skradžiai, jei norėčiau 
su jais susidurti. 

Tačiau Mortonas užsispyręs reikalavo įleisti į vidų, o kadan- 
gi niekas jo neklausė, atplėšė langą ir, stumtelėjęs silpnai su- 
vertas langines, įšoko į erdvią virtuvę, iš kur sklido tas niaurus 
balsas. Kadis, lipęs iš paskos, prakošė pro dantis, kišdamas galvą 
į vidų, jog čia, ačiū dievui, rodos, nėra ant ugnies užkaisto puo- 
do su verdančia kopūstiene. Ponas ir tarnas atsidūrė tarp kokios 
dvylikos ginkluotų vyrų, sėdinčių prie ugniakuro, kur virė va- 
karienė, ir iš pažiūros pasinėrusių į dievobaimingus apmąstymus. 

Tarp atšiaurių, liepsnos apšviestų veidų Mortonas beregint 
pažino tuos pačius fanatikus, kurie visomis išgalėmis priešinda- 
vosi jo nuosaikioms priemonėms, taipogi pastebėjo jų garsųjį 
pamokslininką, nesutramdomąjį Efraimą Mekbrajerą ir maniaką 
Habakuką Didžiarūstį. Kameroniečiai net nekrustelėjo, nei žo- 
džiu, nei mostu nepasveikino nelaimės brolių, tik klausėsi susi- 
kaupę, kaip pusbalsiu bumba Mekbrajeras, melsdamas visagalį 
nukreipti savo baudžiančią ranką nuo išrinktosios tautos ir ne- 
pražudyti jos savo rūstybės dieną. Vis dėlto jie matė neprašytus 
Svečius; tai buvo aišku iš niūrių, pasipiktinimo sklidinų žvilgs- 
nių, kuriuos kartas nuo karto mesdavo į juos iš padilbų. 

Supratęs, į kokią priešišką draugiją taip lengvapėdiškai pa- 
kliuvo, Mortonas buvo besumojąs trauktis, bet grįžtelėjęs sune- 
rimo — palei langą, pro kurį jisai įsibrovė į vidų, stovėjo du 
Nebylūs žaliūkai. Vienas iš tų nieko gero nežadančių sargybinių 
Sukuždėjo Kadžiui į ausį: 

— Šventosios moteriškės Mozos Hedrik sūnau, neartink sau 
Pražūties, būdamas su tuo išdavystės ir pragaišties išpera. Eik 

savo keliu ir nieko nelauk, nes keršto angelas stovi už tavo pė- 
čių. 

Po šių žodžių jis kryptelėjo lango link, ir Kadis nė nesvarsty- 
damas šoko lauk, nes iš draugiško perspėjimo buvo aišku, koks 
pavojus jam gresia. 

„Kad juos kur, tuos langus! Per juos vienos tik bėdos! — 
Tokia buvo pirmoji mintis atsidūrus atvirame lauke, o paskui 
jis pagalvojo, kas laukia jo šeimininko: — Nudės jį tie galvažu- 
džiai ir dar tarsis padarę gerą darbą! Lėksiu atgal į Hemilteną ir 
pažiūrėsiu, ar nerasiu mūsiškių, kad išgelbėtų jį nelemties va- 
landą!“ 

Mintyse taręs tuos žodžius, Kadis nubėgo į daržinę, pasirin- 
ko patį geriausią žirgą ir, palikęs savo nuvarytą arklį, šuoliais 
nudūmė numatyta kryptimi. 

Kanopų dunčėjimas akimirką sutrikdė dievobaimingą fana- 
tikų susikaupimą. Kai tik jis nuščiuvo tolumoje, Mekbrajeras nu- 
stojo melstis, ir kameroniečiai, klausęsi jo nudelbtais žvilgsniais, 
dabar pakėlė galvas ir įsmeigė į Henrį Mortoną niaurias akis. 

— Keistai sutinkate mane, ponai, — kreipėsi Mortonas į ka- 
meroniečius.— Niekaip nesuprantu, kuo nusipelniau tokios ne- 
pagarbos. 

— Gėda! Gėda! — suriko Didžiarūstis, pašokdamas iš vietos.— 
Žodis, kurio tu išsižadėjai, taps uola ir sutraiškys tave! Ietis, ku- 
rią ketinai sulaužyti, pervers tau krūtinę. Mes meldėmės, mes 
kreipėmės į dievą, mes prašėme dangaus atsiųsti mums auką 
mūsų bendruomenės nuodėmėms išpirkti, ir štai mums į rankas 
įduodamas patsai blogio įsikūnijimas! Kaip vagis įsibrauna jis 
pro langą; jis — avinas, ragais įsipainiojęs erškėtyne, ir jo krau- 
įas bus paaukotas, idant bausmė neištiktų bažnyčios, ir ši vieta 
nuo šiolei bus vadinama „viešpats Mato“, nes čia dievas numatė 
aukojimą. Tad kilkite, riškite virvėmis auką ir veskite ją prie 
aukuro! 

Kameroniečiai sujudo, ir Mortonas ėmė karčiai gailestauti, 
jog per savo neapdairų skubotumą pakliuvo į jų draugiją. Prie 
šalies jis turėjo tik kalaviją, pistoletai liko balnakrepšyje, o ka- 
dangi vigai buvo apsiginklavę iki dantų, vargu ar buvo vilčių 
išsigelbėti stojus su jais į kovą. Tačiau kuriam laikui mirtį ati- 
tolino Mekbrajero kalba. 

— Luktelėkite, broliai, neskubėkite kirsti kalaviju, idant 
mūsų sąžinės neslėgtų nekaltas kraujas. Taigi,— toliau kalbėjo 
jis, kreipdamasis į Mortoną,— iš pradžių mes nustatysime tavo 
kaltę, o paskui atkeršysime tau už tikėjimą, kurį tu išdavei. AI“ 

gi ne tu,— kalbėjo jis;— uola stodavai prieš tiesą visuose mūsų 
kariuomenės susirinkimuose? 

— Stodavo, stodavo, — dusliais balsais pritarė vigai. 

— Jis visada siūlydavo taikytis su bedieviais,— pridūrė vie- 
nas. 

— Jis gynė juodą indulgencijos bjaurastį, — tarė kitas. 

— Jis norėjo įduoti mūsų kariuomenę Monmetui į rankas, — 
atsiliepė trečias,— ir pirmas paliko dorąjį ir šaunųjį Berlį, kai 
šis gynė tiltą. Aš mačiau jį lygumoj raitą ant žirgo kruvinais 
nuo pentinų šonais, dar šūviams nenutilus prie tilto. 

— Ponai, — prašneko Mortonas,— jeigu jūs ketinate mane 
aprėkti ir atimti gyvybę manęs neišklausę, ko gero, tam jūs tu- 
rite galią, tačiau už tą žmogžudystę jums teks atsakyti ir dievui, 
ir žmonėms. 

— Sakau jums, išklausykite šio jaunuolio,— tarė Mekbraje- 
ras.— Dangus mato, jog mes visa širdimi jį užjautėme, geidėme, 
idant jis paregėtų tiesos šviesą, idant atiduotų už ją visas spėkas. 
Tačiau jis, apakintas savo žemiškojo žinojimo, paniekino šviesą, 
spindinčią prieš akis. 

Stojus tylai, Mortonas įrodė buvęs ištikimas jų kovai per 
derybas su Monmetu ir vėliau aktyviai dalyvavęs kautynėse. 

— Aš negaliu, ponai,— tarė jis,— visada eiti su jumis iki 
galo, kaip jūs to norėtumėte: negaliu įsakyti savo tikėjimo ša- 
lininkams imtis priemonių prieš kitų įsitikinimų žmones, bet 
niekas kitas taip nesiekia įtvirtinti mūsų teisėtos laisvės kaip 
aš. Nėra ko įrodinėti, kad jeigu taryboje kiti būtų parėmę mano 
nuomonę arba petys petin kovoję su manimi mūšyje, užuot bėgę 
nuo priešo ir štai dabar tuščiai vaidijęsi, šį vakarą būtume arba 
sudėję ginklus, sudarę garbingą ir pravarčią taiką, arba džiugiai 
švytavę jais švęsdami lemiamą pergalę. 

— Jis ištarė tą Žodį, — sušuko vienas iš susirinkusiųjų,— 
jis išpažino savo žemišką savimeilę ir prisipažino esąs erastie- 
tis. Tad temiršta tokia mirtimi, kokios nusipelnė! 

— Patylėkite dar valandėlę, — tarė Mekbrajeras,— aš noriu 
išmėginti jį iki galo. Argi ne tavo dėka tas bedievis Evendeilas 
dusyk išsigelbėjo iš mirties ir nelaisvės? Argi ne tu apsaugojai 
Mailzą Belendeną ir jo galvažudžių įgulą nuo bausmės kalavijo? 

— Aš didžiuojuos galėdamas patvirtinti, jog ir vienu, ir kitu 
atveju jūs sakote teisybę, — atsiliepė Mortonas. 

— Taigi, matote,— toliau kalbėjo Mekbrajeras,— ir vėl jo 
lūpos ištarė žodį. Argi tu stengeisi ne dėl madijanietėss, prelatų 
lizdo išpėros, masalo, kuriuo šėtonas vilioja į savo tinklus? Argi 
tu stengeisi ne dėl Editos Belenden? 

— Ne jums dera kalbėti apie mano jausmus tai jaunai da- 
mai,— drąsiai atrėmė Mortonas,— bet visa, ką aš padariau, bū- 
čiau padaręs ir tuo atveju, jeigu jos suvis nebūtų buvę žemėje. 

— Tu įžūliai stoji prieš tiesą, — tarė rūškano veido kamero- 
nietis.— Argi ne tu, išleisdamas iš pilies tą pagyvenusią mote- 
riškę Margeritą Belenden ir jos vaikaitę, norėjai sumaišyti pla- 
nus išmoningajam Džonui Balfurui Berliui, kuris sumanė palenk- 
ti Bezilą Olifantą, sutikusį kovoti mūsų pusėje, jeigu atiduosime 
jam tos moteriškės žemiškas valdas? 

— Aš nieko nežinojau apie tą planą, — atsakė Mortonas,— 
ir todėl negalėjau jam sukliudyti. O argi jūsų tikėjimas leidžia 
griebtis tokių nedorų ir negarbingų priemonių telkiant šalinin- 
kus? 

— Patylėk,— kiek sutriko Mekbrajeras,— ne tau dera mokyti 
tikrus tikėjimo išpažintojus, ne tau dera spręsti apie priedermes, 
kurias prisiimame tarnaudami Sandorai. Taigi tu pats išpažinai 
savo nuodėmes, patvirtinai, jog apgailėtinai nuklydai į atskalū- 
nybę, ir to, ką padarei, pakako, kad būtų pražudyta mūsų ka- 
riuomenė, nors ji būtų tokia nesuskaičiuojama kaip smiltys jūros 
paplūdimyje. Mūsų nuomone, nevalia tavęs paleisti sveiko ir 
gyvo, jeigu jau apvaizda įdavė tave mums į rankas tuo metu, 
kai mes meldėmės drauge su teisiuoju Jozue: „Ką sakysiu ma- 
tydamas Izraelį bėgantį nuo savo priešų?“ Ir štai tada pasirodai 
tu, it apvaizdos mums įduotas, idant priimtum bausmę, kurios 
nusipelno kiekvienas, kas daro bloga Izraeliui. Tad įsidėmėk ma- 
no žodžius. Šiandien sekmadienis, ir šią dieną mes nesusitepsime 
rankų, praliedami tavo kraują, tačiau vos tik išmuš vidurnaktį, 
žinok, jog pasibaigė tavo laikas būti šiame pasaulyje! Tad išnau- 
dok paskutines akimirkas, nes jos greitai prabėgs... Griebkite 
belaisvį, broliai, ir nuginkluokite jį. 

Įsakymas buvo toks netikėtas ir taip ūmai įvykdytas, jog 
Mortonas nespėjo nė pasipriešinti — kameroniečiai, pamažėl ap- 
stoję iš visų pusių, akimoju nutvėrė jį, nuginklavo ir surišo ran- 
kas paspręste. Po to, kai viskas buvo baigta, stojo gūdi kapų tyla. 
Fanatikai susėdo aplink ilgą ąžuolinį stalą, surištą bejėgį Morto- 
ną įspraudę į vidurį priešais sieninį laikrodį, kuris turėjo išmušti 
jo mirties valandą. Visi pradėjo vakarieniauti pasiūlę pasistiprin- 
ti ir aukojimui pasmerktai aukai, tačiau, savaime suprantama, 
ji neturėjo apetito. Pavalgę jie vėl įniko melstis. Mekbraje- 
ras, kurio nežabotas fanatizmas nebuvo galutinai užsmaugęs 
atgailos ir sąžinės jausmo, kreipėsi malda į dievybę, prašy- 
damas duoti kokį ženklą, jog kruvinoji auka bus labai maloniai 
piiimta, 

Visi susiklaupę ištempė ausis ir išpūtė akis, tikėdamies! 
įšgirsti ar paregėti kokį ženklą, kurį būtų galima suprasti 
ar išsiaiškinti kaip dangaus pritarimą, ir kartkartėmis jų niūrūs 
žvilgsniai nejučia krypo į laikrodį, sekdami, kaip rodyklės ar- 
tėja prie lemtingojo skaičiaus. 

Mortonas irgi tolydžio žvilgčiojo į tą pusę, beviltiškai mąs- 
tydamas, kad jo gyvenimas neišvengiamai nutrūks, kai rodyklė 
nueis tą mMenkutį atstumą ciferblato ratu iki jo mirties valandos. 
Ištikimas savo tikėjimui ir tvirtam garbės jausmui, tikras savo 
nekaltumu, jis galėjo praleisti tą kraupią laiko atkarpą nepaly- 
ginamai ramiau nei tuo atveju, jeigu jam iš anksto būtų buvę 
pranešta, jog atsidursiąs tokioje padėtyje. 

Mintis vijo mintį. Mortonas prisiminė, kad kažką panašaus 
patyrė būdamas Kleiverhauso nelaisvėje, tačiau tada jam teikė 
drąsos ir stiprybės tvirtas įsitikinimas savo teisumu. Tada jis 
žinojo, kad diduma susirinkusiųjų užjaučia jo dalią, o kiti net 
žavisi jo elgesiu. Tačiau dabar jis buvo tarp družnakių nuožmių 
fanatikų, kurių atšiaurūs veidai netrukus palinks prie jo pasliko 
kūno, sklidini ne tik abejingumo, bet ir džiugesio; dabar nebuvo 
šalia draugo, kuris tartų jam gerą žodį ar pažvelgtų su užuojau- 
ta ir padrąsintų; dabar, laukdamas tos valandėlės, kai iš lėto, 
veik nepastebimai išslys iš makšties kalavijas, skirtas atimti gy- 
vybę, idant lašas po lašo jis išgertų iki dugno karčią mirties tau- 
rę, dabar, savaime aišku, jis negalėjo išlikti toks ramus ir tvir- 
tas, koks būdavo anksčiau pavojaus akimirką. Bežiūrint į tuos, 
kurie netrukus turėjo tapti jo budeliais, jam rodės, kad jų povy- 
zos mMainosi nelyginant šmėklų, iškylančių karštinės kamuojamo 
ligonio vaizduotėje: jų kūnai tįso, plėtėsi, veidai traukėsi migla, 
o kadangi jo sujaudrinti jausmai temdė protą ir pasaulis regėjos 
neberealus, jam dingojosi, jog aplink spiečiasi ne gyvi žmonės, 
o veikiau būrys demonų; sienos, ir tos tarytum rasojo krauju, ir 
laikrodžio tiksėjimas smelkėsi į ausis taip šaižiai ir taip skaus- 
mingai aiškiai, lyg kiekvienas garsas būtų adatos dūris į apnuo- 
gintą klausomąjį nervą. 

Siaubo perimtas, jis pajuto, jog, stovėdamas prie ribos, ski- 
riančios šį pasaulį nuo ano, pamažu netenka nuovokos. Sutelkęs 
Visas jėgas, jis pamėgino susikaupti ir allikti paskutinę krikščio- 
nio priedermę, tačiau, stojęs į nelygią kovą su savo esybe ir ne- 
įstengęs atitinkamais žodžiais išreikšti minčių, ėmė instinktyviai 
kalbėti anglikonų maldą, prašydamas sielos išganymo ir dvasios 
stiprybės. 

Mekbrajeras, kurio tėvai irgi laikėsi anglikonų tikė- 

jimo, beregint suprato, kokius poterius pakuždomis kalba ne 
laimingasis belaisvis. 

— Tik to man ir reikėjo, — sušuko jis, ir jo blyškus veidas 
paraudo iš įtūžio,— kad mano širdyje nebeliktų to kūniško jaus- 
mo, kurį man būtų sužadinęs jo kraujo vaizdas. Jis grynas pre- 
latininkas, su erastiečio kauke prasismelkęs į mūsų stovyklą, ir 
visa, visa tai, kas buvo apie jį kalbama, — šventa teisybė! Tegu 
jis pats prisiima savo kraują ant savo galvos, niekingas apgavi- 
kas! Tegu eina į Tofetą, susigriebęs į dešinę tą šlykštų jovalą, 
kurį vadina maldaknyge! 

— Ir aš keliu prieš jį savo balsą! — suriko maniakas.— Kaip 
saulės šešėlis nuslinko atgal dešimčia laipsnių Achazo laikro- 
džiu“, idant palaimintasis Ezechielis sužinotų, jog viešpaties valia 
pasveiko nuo negalios, taip tepasislenka jis dešimčia laipsnių į 
priekį, idant nedorėlis pradingtų iš tautos tarpo ir Sandora susi- 
grąžintų buvusį tyrumą. 

Padūkusiai mikliai jis užšoko ant suolo ir, degdamas geismų 
priartinti lemtingąją akimirką, buvo bepavarąs laikrodį; kai ku- 
rie kameroniečiai griebėsi kalavijų, pasirengę nedelsiant įvyk- 
dyti mirties bausmę, bet tuo metu vienas jų stvėrė Didžiarūsčiui 
už rankos. 

— Pala,— tarė jis,— tolumoj girdžiu kažin kokį garsą. 

— Tai upelis čiurlena per akmenis, — tarė vienas. 

— Tai vėjas šnara papartyne,— tarė kitas. 

„Tai šuoliuoja arkliai — pamanė Mortonas, pavojaus akivaiz- 
doje pasidaręs itin klausios ausies.— Dieve duok, kad tai būtų 
mano išvaduotojai!" 

Triukšmas greitai artėjo ir skambėjo vis aiškiau. 

— Tai arkliai! — suriko Mekbrajeras.— Žvilgtelėk į lauką ir 

— Priešai! — suriko anas, jo įsakymu dirstelėjęs pro langą. 

Tuojau pat aplink trobą tankiai sudunksėjo kanopos ir pasi- 
girdo riksmai. Kameroniečiai pašoko — kas gintis, kas bėgti. Vie- 
nu metu atsilapojo durys ir langai, ir viduje sušmėžavo raudoni 
dragūnų mundurai. 

— Mušk galvažudžius maištininkus! Prisimink kornetą Gre- 
jemą! — iš visų pusių skardėjo šauksmai. 

Užgeso išvartytos žvakės, bet grumtynės vyko toliau, švyk- 
sant ugniakurui. Driokstelėjo keli pistoletų šūviai, vigas, sėdė- 
jęs šalia Mortono, buvo besikeliąs iš vietos, tačiau, gavęs kul- 
ką, griuvo ant belaisvio, parbloškė jį ant asios ir merdėdamas 
užgulė visu kūnu. Turbūt tai ir išgelbėjo Mortonui gyvybę toje 

maišalynėje, kur kokias penkias minutes poškėjo šūviai ir švys- 
čiojo kalavijai. 

— Ar belaisvis gyvas ir sveikas? — pasigirdo Mortonui gerai 
pažįstamas Kleiverhauso balsas.— Pažiūrėkite, kur jis, ir pribai- 
kite aną šunsnukį maištininką, kad liautųsi kriokęs. 

Abu įsakymai buvo nedelsiant įvykdyti. Sulig kalavijo kir- 
čiu kriokimas nutilo, lavonas nusirito nuo Mortono krūtinės, ir 
jis, pakeltas ant kojų, pakliuvo į glėbį ištikimajam Kadžiui, pra- 
virkusiam iš džiaugsmo, jog kraujas, užliejęs šeimininko drabu- 
žius, svetimas. Atmazgydamas paspręstę, kuria buvo surištos 
Mortono rankos, jis pakuždomis išaiškino mįslę, kaip dragūnai 
suskubo laiku atjoti. 

— Puoliau ieškoti mūsiškių, kad ištrauktų jus vigams iš na- 
gų, ir užsibedžiau ant Kleiverhauso būrio, taip ir atsidūriau, kaip 
sakoma, tarp vilko ir meškos; pagalvojau ir tariau sau: verčiau 
vesiuos jį, juk tikriausiai į vakarą bus nuvargęs, kiaurą dieną 
galvas kapojęs, o paskui ateis rytas, gal ir lordas Evendeilas su- 
spės į pagalbą; be to, Monmetas, pasak dragūnų, malonėji gyvy=- 
be kiekvienam, kas gražiai paprašo. Tad būkite ramus, galvą 
guldau, jog mums viskas išeis į gera. 


TRISDEŠIMT KETVIRTAS SKYRIUS 
KARO LAUKO TEISMAS 


Teskelbs trimitas nuo kalnų, 
Po visą žemę teskambės: 

Už virtines pilkų dienų 
Brangiau akimirka garbės!, 


Anonimas 


Pasibaigus toms kruvinoms grumtynėms, Kleiverhausas įsakė 
kareiviams išnešti lavonus, pašerti arklius, pasistiprinti patiems 
ir įsikurti sodyboje — išžygiuosią ankstų rytą. Po to jis atsigręžė 
į Mortoną ir mandagiai, beveik lipšniai tarė: 

— Jūs būtumėte išvengęs pavojaus iš abiejų pusių, pone 
Mortonai, jeigu vakar bent trupučiu dėmesio būtumėte pagerbęs 
mano patarimą. Beje, įsitikinimai, kuriais jūs Vvadovavotės, man 
žadina pagarbą. Jūs — karo belaisvis ir esate karaliaus ir Slapto- 
Sios tarybos žinioje, bet aš neketinu jūsų per daug varžyti, tik 
turite man duoti žodį, kad nemėginsite pabėgti. 

Mortonas davė garbės žodį, ir Kleiverhausas, mandagiai jam 
nusilenkęs, apsižvalgė ir šūktelėjo seržantui: 

— Kiek belaisvių, Halidejau, ir kiek nukautų? 

— Trys nukauti troboje, pone, du sukapoti kieme ir vienas 
sode, — iš viso šeši; belaisvių keturi. 

— Ginkluoti ar beginkliai? — paklausė Kleiverhausas. 

— Trys apsiginklavę iki dantų, — atsakė Halidejus,— vienas 
beginklis, matyt, pamokslininkas. 

— Šit kaip, vadinasi, tų nulėpausių gaujos šauklys,— tarė 
Kleiverhausas, niekinamai permesdamas akimis belaisvius.— Su 
tuo pasikalbėsiu rytoj. Kitus tris išvesk į kiemą, išrikiuok dviem 
gretomis būrį ir sušaudyk juos. Beje, nepamiršk įrašyti į pulko 
knygą, jog tokią ir tokią dieną ten ir ten sušaudyti trys maišti- 
ninkai, paimti nelaisvėn su ginklu rankoje... Kaip vadinasi ši vie- 
tovė? Rodos, Dramshinelas. Pamokslininką pasaugok iki ryto; 
kadangi jis paimtas be ginklo, teks jį truputį pakamantinėti. Arba 
geriau nusiųsiu jį į Slaptąją tarybą, nėra ko užsikrauti viso bjau- 
raus juodo darbo... Su ponu Mortonu prašom elgtis mandagiai, ir 
žiūrėk man, kad vyrai pasirūpintų arkliais. Pasakyk mano pa- 
siuntiniui, kad įtrintų actu Laukiniui petį — tą vietą, kur balnas 
nuspaudė. 

Visi tie skirtingi nurodymai — dėl gyvybės ir mirties, dėl 
belaisvių apsaugos ir žirgo peties praplovimo — buvo duoti tuo 
pačiu vienodu ir bejausmiu balsu, ir nei iš tono, nei iš intonaci- 
jos nebuvo justi, kurį įsakymą pulko vadas laiko svarbesniu. 

Kameroniečiai, ką tiktai geidę susidoroti su belaisviu, dabaT 
atsidūrė jo padėtyje. Atrodė jie pasirengę mirti, šiaip ar taip, 
nė vienas nesuvirpėjo iš baimės, išgirdęs įsakymą eiti iš trobos 
į lauką, kur jų laukė mirtis. Tą kraupią akimirką jiems teikė 
stiprybės rūstus tikėjimas šventa tiesa; tylėdami, tvirtais žings- 
niais jie pasuko į duris, ir tik vienas, žengdamas per slenkstį, pa- 
žvelgė Kleiverhausui tiesiai į akis ir tarė atšiauriu lediniu balsu: 

— Smurtas sugrįš nuožmiajam vyrui! 

Tačiau Grejemas atsakė į tai paniekos šypsniu. 

Kai tik belaisviai išėjo iš trobos, Kleiverhausas sėdo prie va- 
karienės, skubomis kareivių pataisytos, ir pasiūlė Mortonui pa- 
sekti jo pavyzdžiu, pridurdamas, kad juodu abu dieną turėję 
pakankamai rūpesčių. Mortonas nenorėjo valgyti: staigus aplin- 
kybių pasikeitimas, šuolis nuo kapo duobės prie vilties išsaugoti 
gyvybę taip jį sukrėtė, kad jis jautėsi kaip sudaužytas. Bet užtai 
labai troškino, ir jis prisipažino, jog nori gerti. 

— Mielai jums pasitarnausiu,— tarė Kleiverhausas.— Štai pil- 
nas ąsotis alaus, ir tikriausiai neblogo, jeigu tik čionykščiai MoO- 

ka jį daryti, nes vigai visada turi gerą uoslę. Į jūsų sveikatą, 
pone Mortonai,— pridūrė jis, prisipildamas vieną Kaušą sau, o 
kitą paduodamas belaisviui. | 

Mortonas prisikišo kaušą prie lūpų ir jau buvo begeriąs, bet 
po langais staiga driokstelėjo papliūpa, paskui, palengvėl tilda- 
mas, pasigirdo kimus skausmingas gargimas, skelbiąs, kokio li- 
kimo susilaukė ką tik išėję kameroniečiai. Mortonas krūptelėjo 
ir pastatė ant stalo pilną kaušą. 

— Jūs dar nieko neišmanote apie tuos dalykus, pone Morto- 
nai,— tarė Kleiverhausas, ramiausiai išlenkęs kaušą iki dugno, — 
ir aš nėmaž jūsų nepeikiu. Jūs dar naujokas ir pernelyg jautrios 
širdies, bet, įpročių, pareigos ir būtinybės spiriamas, žmogus prie 
visko pripranta. 

— Esu tikras, — atsiliepė Mortonas,— kad aš niekados nepri- 
prasiu prie tokių scenų. 

— Turbūt nepatikėsite,— atsakė jam Kleiverhausas,— bet, vos 
pradėjęs tarnauti kariuomenėje, aš baisėjausi kraujo praliejimu 
kaip niekas kitas: rodės, kad jisai sunkiasi man iš širdies, o da- 
bar, tų vigų žodžiais tariant, kas rytą prieš pusryčius aš išgeriu 
stiklą karšto žmogaus kraujo?. Bet iš tikrųjų, pone Mortonai, kam 
tiek galvoti apie mirtį, tykojančią mūsų pačių, aplinkinių ir aps- 
kritai visų? Žmonės miršta kas dieną — mušdamas valandas, var- 
pas tolydžio skelbia mirštant čia vieną, čia kitą. Ko dvejoti trum- 
pinant gyvenimą kitiems arba rūpinantis pratęsti savąjį? Viskas 
šiame pasaulyje — loterija; jūs turėjote mirti vidurnaktį, bet iš- 
mušė dvylika, o jūs gyvas ir sveikas, ir laimė lėmė mirti tiems, 
kurie baudėsi nužudyti jus. Neverta mąstyti apie priešmirtines 
kančias, nevalia bijoti atomazgos, kuri neišvengiama ir gali įvyk- 
ti kiekvieną akimirką... Rūpintis reikia atminimu, kuris lieka 
po kario mirties; tai lyg spindulių pluoštas, dar ilgai šviečiąs 
danguje saulei nusileidus, — štai kuo skiriasi narsuolio mirtis nuo 
bailio mirties. Kai aš mąstau apie mirtį, pone Mortonai, o apie 
tai iš tiesų verta pamąstyti, svajoju nebent žūti mūšio lauke, 
įnirtingose grumtynėse laimėjęs pergalę, ir mirdamas girdėti per- 
galės šauksmą, — štai dėl ko verta mirti ir juo labiau dėl tokios 
mirties buvo verta gyventi. 

Grejemui bedėstant tas mintis karingu įkarščiu liepsnojančiu 
žvilgsniu, kuriame atsispindėjo savičiausia jo būdo ypatybė, prie- 
šais jį netikėtai lyg iš po aslos išdygo kruvina žmogysta — jau 
ne kartą minėtas klaikių bruožų pamišėlis. Veidas jo buvo per- 
balęs tose vietose, kur nežymėjo sukepusio kraujo patakai, nes 
giltinė jau siekė nutverti jį savo ranka, Jis įbedė į Kleiverhausą 

akis, kuriose jau blėso amžinoji beprotybės ugnis, ir kaip įpratęs 
nuožmiai suriko: 

— Nejaugi tu dar kliaujies savo kilpiniu ir ietimi, savo žir- 
gu ir vėliava? Ir nejaugi dievas neatlygins tau už nekaltą krau- 
ją? Nejaugi tu imsi puikuotis savo išmintimi ir narsa, ir galybe? 
Ir viešpats tavęs nepasmerks? Karaliai, dėl kurių tu pardavei sie- 
lą šėtonui, bus nuversti nuo sostų ir nutremti svetur, ir jų var- 
dus išdildys iš atminties užmarštis ir pajuoka, ir prakeikimas, ir 
neapykanta. Ir tu, kuris drauge su jais gėrei pasiutimo vyno 
taurę ir, išlenkęs ją iki dugno, pradėjai dūkti, žinoki, jog tavo 
širdies geismai nustums tave į pragaištį ir tavo didybės viltys 
tave pražudys. Sakau tau, Džonai Grejemai, stok prieš dievo tei- 
smą ir atsakyk už šį nekaltą kraują ir už jūras kraujo, kurį esi 
praliejęs! 

Skambiu balsu tardamas šiuos žodžius, dešine ranka jis persi- 
braukė kruviną veidą, tada iškėlė ją į dangų ir taip laikė. Paskui, 
matyt, nusilpęs, pridūrė: 

— Kaip ilgai, šventasis ir teisusis valdove, neteisi ir neker- 
šysi už savo šventųjų kankinių kraują? 

Po šių žodžių jis išvirto aukštielninkas ir mirė — galva ne- 
spėjo prisiliesti prie aslos. 

Mortoną be galo sukrėtė ta kraupi scena ir ypač merdėjan- 
čiojo pranašystė, stebėtinai sutapusi su Kleiverhauso ką tik iš- 
reikštu pageidavimu; vėliau jis ne kartą prisimindavo pamoksli- 
ninko žodžius, kurie pasirodė pranašingi. Du dragūnai, pasitaikę 
troboje, nors jau visko matę ir įpratę prie tokių reginių, stačiai 
nustėro — taip juos apstulbino toji šmėkla, greita atomazga ir 
prieš tai ištarti žodžiai. Tik Kleiverhausas nėmaž nesusijaudino. 
Iš pradžių, pasirodžius Didžiarūsčiui, griebėsi pistoleto, bet, pa- 
matęs, kad nelaimingasis mirtinai sužeistas, tuojau pat nuleido 
ranką ir šaltakraujiškai išklausė jo priešmirtinius šauksmus. 

Jam nuvirtus, Kleiverhausas kuo ramiausiai paklausė: 

— Kaip jis čia pakliuvo? Sakyk, mulki,— pridūrė kreipdama- 
sis į arčiau stovintį dragūną,— jei nenori, kad palaikyčiau tave 
bailiu, išsigandusiu mirštančio žmogaus, 

Dragūnas persižegnojo ir drebančiu balsu atsakė, kad, išneš- 
dami lavonus, jie nepastebėjo to pusgyvio žmogaus, susmukusio 
ten, kur per grumtynes nukrito keli apsiaustai ir jį uždengė. 

— Nešk jį lauk, asile, ir žiūrėk, kad tau neįkąstų paneigda- 
mas seną patarlę..3 Kur tai matyta, pone Mortonai, mirusieji ke- 
liasi iš numirusių ir netgi nustumia mus nuo kėdžių!* Teks įsakyti 
savo nenaudėliams, kad aštriau galąstų kalavijus, anksčiau taip 
aplaidžiai jie nedirbdavo. Bet šiandien mums buvo nelengva, ir 

jų ašmenys atbuko beliedami kraują. Man regis, ir jums, ponė 
Mortonai, būtų ne pro šalį keletą valandų pailsėti? 

Taip taręs, jis nusižiovavo, paėmė kareivio paslaugiai paduo- 
tą žvakę, mandagiai atsisveikino su Mortonu ir nuėjo į paruoštą 
kambarį. 

Mortonas irgi gavo nakčiai atskirą kambarį. Likęs vienas, 
pirmiausia padėkojo dangui, išgelbėjusiam iš pavojaus ir juo 
labiau atsiuntusiam pagalbon tuos, kuriuos visai neseniai laikė 
pikčiausiais priešais; taipjau gyva malda kreipėsi į dievą, pra- 
šydamas ginti ir vesti tiesiu keliu, stojus tokiems laikams, kai 
aplink pilna pavojų ir pagundų. Malda į aukščiausiąjį nuraminęs 
sielą, nuėjo poilsio, kurio taip didžiai jam reikėjo, 


TRISDEŠIMT PENKTAS SKYRIUS 


ATVYKIMAS Į EDINBURGĄ 


Juristai suėjo, byla sudaryta, 
Ir teismas susėdo, — klaikus reginys!! 


„Skurdžių opera“ 


Po dienos rūpesčių ir sukrėtimų Mortonas taip stipriai miegojo, 
kad sunkiai beprisiminė, kur besąs, kai jį pažadino kanopų kau- 
kšėjimas, šiurkštūs kareivių balsai ir šaižus trimitų garsas, ke- 
liantis dragūnus iš miego. Netrukus pasirodęs seržantas manda- 
giai pranešė, kad generolas (Kleiverhausas buvo neseniai gavęs 
šį laipsnį) laiko sau malonumu keliauti drauge su Mortonu. Tam 
tikromis aplinkybėmis mandagus pasiūlymas atitinka įsakymą, 
ir Mortonas suprato, jog dabar pasitaikė kaip tik toks atvejis. 
Kaip galima greičiau apsirengęs, Mortonas išėjo į kiemą, kur jo 
laukė pabalnotas žirgas, o šalimais — Kadis. Pistoletai iš jųdviejų 
buvo atimti, bet šiaip jie panėšėjo veikiau į kareivius negu į be- 
laisvius; Mortonui netgi buvo palikta špaga, kurią tais laikais 
galėjo nešioti tik bajorai. Kleiverhausui, atrodo, irgi buvo malonu 
joti šalia Mortono, kalbėtis ir kaskart stulbinti jį, kai šis jau bū- 
davo bepradedąs manyti, jog pagaliau perprato pašnekovo bū- 
dą. Dailios ir galantiškos generolo manieros, taurios ir riteriškos 
Mintys apie kario pareigą, mokėjimas įsiskverbti į slapčiausias 
žmogaus širdies gelmes — visa tai stebino ir žavėjo kiekvieną, 
kam tekdavo su juo susidurti, tačiau, kita vertus, šaltas ir abe- 
jingas požiūris į karinės valdžios savivalę bei smurtą atrodė 

nesuderinamas su šio draugiško ir netgi malonaus aukštuomenės 
žmogaus dorybėmis. Mortonas negalėjo susivaldyti pats vienas 
nesulyginęs jo su Baliuru Berliu, ir ši mintis taip įstrigo jam į 
galvą, kad jis ryžosi išsakyti ją balsu, kai juodu radosi vieni dų 
dragūnų pulko priešaky. 

— Jūsų teisybė, — šyptelėjo Kleiverhausas,—jūsų teisybė: 
mudu abu fanatikai, bet garbės skatinamas fanatizmas skiriasi 
nuo fanatizmo, kurstomo niaurių ir nuožmių prietarų. 

— Juk judu abu liejate kraują, nejausdami nei pasigailėjimo, 
nei sąžinės priekaištų, — tarė Mortonas, nepajėgdamas nuslopinti 
jausmų pertekliaus. 

— Žinoma,— atsakė Kleiverhausas tuo pat ramiu balsu, — tik 
klausimas, kokį kraują katras lieja. Juk, man rodos, išsilavinusių 
ir gerbiamų prelatų, mokytų žmonių, narsių karių ir kilmingų 
bajorų kraujas skiriasi nuo raudono skystimo, užsistovėjusio tų 
psalmes giedančių prisukamų lėlių, išprotėjusių demagogų ir ne- 
mokšų prasčiokų gyslose. Trumpai tariant, juk ne vis tiek, ar 
išliesite butelį tauraus seno vyno, ar šliūkštelėsite ant žemės 
kaušą bjauraus drumsto alaus. 

— Tas skirtumas per daug subtilus mano protui, kad jį su- 
vokčiau,—atsakė Mortonas.— Kiekviena gyvybės kibirkštis — 
dievo dovana, ir ta, kuri duota prasčiokui, ir ta, kuri duota val- 
dovui; ir tasai, kuris neteisėtai ir neleistinai naikina dievo kūri- 
nį, privalo už tai atsakyti. Pavyzdžiui, ar šiandien turiu didesnę 
teisę naudotis generolo Grejemo palankumu negu tada, kai mu- 
du susitikome pirmą kartą? 

— Ir vos neatsisveikinote su gyvybe, ar ne? — atsiliepė Klei- 
verhausas.— Ką gi, atvirai jums atsakysiu. Aną sykį žinojau tik 
tiek: kad jūs — seno apskritagalvio maištininko sūnus ir šykštaus 
dvarininkėlio presbiteriono sūnėnas. Dabar geriau jus pažįstu: 
jūs turite tokių savybių, kurias aš gerbiu, nesvarbu, ar jomis 
apdovanotas priešas, ar draugas. Nuo to laiko, kai susitikome 
pirmą kartą, aš sužinojau apie jus daug dalykų, ir jūs, reikia 
manyti, įsitikinsite, jog mano iniormatoriai jums palankūs. 

— Ir vis dėlto...— pradėjo Mortonas. 

— Ir vis dėlto, — pertraukė Grejemas, atspėdamas jo mintį — 
jūs norėjote pasakyti, jog dabar esate lygiai toks pat, koks buvo- 
te tada, kai sutikau jus pirmą kartą? Jūsų teisybė; bet iš kur ga- 
lėjau jus pažinoti? Nors, tiesą pasakius, netgi mano nenoras ati- 
dėti jūsų mirties bausmės vykdymą aiškiai įrodo, kaip didžiai 
jau tada vertinau jūsų talentą. 

— Nejaugi jūs, generole,— paklausė Mortonas,— tikitės ma- 
no dėkingumo už tokį didį vertinimą? 

— Na jau, na jau, nebūkite toks priekabus,— nesutiko Klei- 
verhausas.— Norėjau jums pasakyti, jog laikiau jus visiškai ki- 
tokiu, negu esate iš tikrųjų. Ar jūs esate skaitęs Fruasarą?2 

— Ne,— atsakė Mortonas. 

— Mane ima pagunda,— tarė Kleiverhausas,— pasodinti jus 
pusmečiui į kalėjimą, kad ten patirtumėte malonumą, beskaity- 
damas tą rašytoją. Jo proza man teikia daugiau įkvėpimo nei 
bet kokia poezija. Taurus kanauninkas! Su kokiu išties riterišku 
santūrumu gražiausiais žodžiais jis reiškia liūdesį žuvus narsiam 
ir prakilniam kariui, dėl kurio mirties neįmanoma nesigraudinti. 
Toks atsidavęs jis buvo savo karaliui, tokio tyro tikėjimo, toks 
drąsus kovoje su priešais ir toks ištikimas savo širdies damai! 
Ak, kaip jis aprauda tokio riterijos perlo žūtį, nesvarbu, ar jis 
priklausė Fruasaro stovyklai, ar buvo priešas. Ir drauge tas pra- 
kilnus ir skrupulingas istorikas visiškai abejingai pasakoja, jog 
ten ir ten buvo nušluota nuo žemės keli šimtai nemokšų prasčio- 
kų, gimusių arti tą žemę; tas jam rūpi kuo mažiausiai, gal netgi 
mažiau negu Džonui Grejemui Kleiverhausui. 

— Beje, generole, jūsų žinioje yra vienas toks artojas, — tarė 
Mortonas,— ir nors niekinate tą amatą, kuris, kai kurių filosofų 
nuomone, ne ką mažiau naudingesnis už kario profesiją, aš nuo- 
lankiai prašau jam padėti. 

— Jūs turite galvoje, — paklausė Kleiverhausas, atsiskleisda- 
mas užrašų knygutę, — tokį Hetrigą... Hedrigą... ar Hedriką. Taip, 
Kasbertas, arba Kadis, Hedrikas, štai čia turiu užsirašęs. O, ne- 
sirūpinkite, tegu tik jis elgiasi kaip dera. Tilitadlemo damos ne- 
seniai prašė jį užtarti. Regis, jų kambarinė už jo teka. Jis leng- 
Vai išsisuks, jeigu tik iš užsispyrimo nepanorės pasinaudoti savo 
laime. 

— Man rodos, jis netrokšta kankinio vainiko,— tarė Morto- 
nas, 

— Juo geriau jam,— atsiliepė Kleiverhausas.— Bet vis dėlto, 
jeigu tam vaikinui tektų atsakyti ir už baisesnes piktadarystes, 
aš jį Mielai užtarčiau prisimindamas tą beprotišką drąsą, kurios 
vedamas vakar vakare jis puolė į mūsų gretas, melsdamas eiti 
jums į pagalbą. O aš niekada nepalieku nelaimėje žmogaus, ku- 
ris jaučia man tokį begalinį pasitikėjimą. Tiesą pasakius, aš jau 
seniai neišleidžiu jo iš akies... Halidejau, duok šen mūsų juodąją 
knygą. 

Seržantas įteikė vadui tą grėsmingą knygą, kurioje pagal 
abėcėlę buvo surašyti nepatikimi asmenys. Sklaidydamas lapus, 
Kleiverhausas skaitė pasitaikančias pavardes. 

— Gamblgamšenas, dvasininkas, penkiasdešimties metų am- 
žiaus, priėmęs indulgenciją, užsidaręs, apgaulus ir taip toliau... 
Taip, taip... Aha, štai čia... Haterketas, paskelbtas už įstatvmo 
ribų; pamokslininkas, užkietėjęs kameronietis, rengia sueigas 
Kempsio kalvose... O štai ir Hedrikas Kasbertas; jo motina gry- 
na puritonė; jis — paprastas bernas, narsus ir veiklus, bet proto 
ne per didžiausio; daugiau dirba rankomis nekaip galva, gali 
būti atverstas į tiesos kelią, bet, būdamas labai prisirišęs prie... 
(Kleiverhausas žvilgtelėjo į Mortoną, užskleidė knygą ir pakeitė 
toną.) Ištikimas ir atsidavęs — tie žodžiai man daug ką sako, po- 
ne Mortonai. To vaikino gyvybe galite nebesirūpinti. 

— Ar jums, tokios dvasios žmogui, nekoktu,— paklausė Mor- 
tonas, — griebtis tokių niekingų priemonių ir sekti menkus žmo- 
gelius? 

— Jūs Matote, jog tuo užsiimame mes patys? —iš aukšto 
atsakė generolas.— Tai pastoriai savais sumetimais rėnka me- 
džiagą, kad tvirčiau laikytų rankose savo parapiją; jie pui- 
kiausiai pažįsta kiekvieną nususėlę avį savo bandoje. Jau treji 
metai, kai aš turiu jūsų charakteristiką. 

— Tikrai? — nustebo Mortonas.— Gal leisite man su ja 
susipažinti? 

— Prašom,— atsakė  Kleiverhausas.— Dabar tai nebeturi 
reikšmės, juk jūs nebegalėsite atkeršyti pastoriui, nes jums 
tikriausiai teks kuriam laikui palikti Škotiją. 

Tai buvo pasakyta visiškai abejingu tonu. Išgirdęs žodžius, 
pranašaujančius jam tremtį, Mortonas nejučia krūptelėjo, bet, 
jam nespėjus nė atsipeikėti, Kleiverhausas pradėjo skaityti: 
„Henris Mortonas, Škotijos parlamento raitijos pulkininko Sai- 
lo Mortono sūnus, Milnvūdo dvaro savininko Mortono sūnė- 
nas ir tiesioginis paveldėtojas; paviršutiniško išsilavinimo, bet 
sumanus ir ryžtingas ne pagal metus; pranašus visose pratybo- 
se; abejingas visoms tikėjimo kryptims, bet, iš visa ko spren- 
džiant, turi polinkį į presbiterionizmą; plačių ir pavojingų pa- 
žiūrų į minties ir žodžio laisvę, svyruoja tarp laisvamanybės 
ir fanatizmo. Bendraamžių labai mėgstamas ir laikomas sekti- 
nu pavyzdžiu; kuklus, romus, santūrus, bet nepaprastai drąsių 
polėkių ir nepalaužiamos valios. Jis..." Toliau eina trys raudo- 
ni kryžiukai, pone Mortonai, atseit: trigubai pavojingas. Dabar 
matote, kokiu svarbiu žmogum jūs laikomas... O ko gi reikia 
tam vaikinui? 

Tuo metu prie jų prijojo raitelis ir įteikė Kleiverhausui 
laišką. Perbėgęs jį akimis, generolas niekinamai šyptelėjo ir lie- 

pė pasiuntiniui perduoti savo šeimininkui, jog belaisviai turį 
būti pristatyti į Edinburgą ir jog kito atsakymo nebūsią; raite- 
liui nujojus, Kleiverhausas niekinamai tarė: 

— Štai dar vienas iš jūsų sąjungininkų, palikusių jus ne- 
laimėje, ar, tiesą pasakius, jūsų bičiulio Berlio sąjungininkas. 
Paklausykite, koks šaunuolis: „Brangusis pone (nežinau, kada 
mudu taip suartėjome), leiskite nuolankiam jūsų tarnui pa- 
sveikinti jūsų šviesybę su pergale... hm... hm... padabinusia sa- 
vo laurais jo didenybės kariuomenę. Būkite tikras, jog mano 
vyrai Pasirengę persekioti ir gaudyti bėglius ir jau turi paėmę 
nemaža belaisvių“, ir taip toliau. Pasirašė Bezilas Olifantas... Ar 
pažįstate šitą žmogų? 

— Man rodos, tai ledės Margeritos Belenden giminaitis,— 
atsakė Mortonas. 

— Taip,— tarė Grejemas,—ir paveldėtojas pagal vyriškąją 
liniją iš tėvo pusės, nors giminė labai tolima; be to, tai gražio- 
sios Editos gerbėjas, nors ir atstumtas kaip nevertas jos rankos. 
Bet svarbiausia — jis ištikimas ir atsidavęs Tilitadlemo dvaro ir 
visų jo valdų gerbėjas. 

— Jis pasirinko netikusį būdą, norėdamas suartėti su Be- 
lendenais,— tarė Mortonas, slopindamas atodūsį — nes susidė- 
jo su mūsų nelemta partija. 

— O, tas nepalyginamasis Bezilas visados moka išsisukti iš 
padėties! — tarė Kleiverhausas.— Jis susipyko su vyriausybe, 
nes ne jam buvo priteistos velionio grafo Torvūdo valdos, ku- 
rias jo malonybė grafas teikėsi užrašyti savo dukteriai; jis 
susipyko su lede Margerita, nes ji nepanoro atiduoti jam savo 
vaikaitės; jis susipyko su gražiąja Edita, nes jai nepatiko jo 
paika ištįsusi figūra. Užtat jis susimokė su Berliu ir sutelkė di- 
delį būrį, tariamai ketindamas jam padėti, o iš tiesų būdamas 
tikras, jog tos pagalbos neprireiks, nes mus sutriuškinsite pa- 
tys vieni. O štai dabar tas niekšas dedasi, jog tik ir siekęs 
tarnauti karaliui, ir dievaži Slaptoji taryba priims jo pasiaiš- 
kinimus už gryną pinigą, nes jisai ras joje draugų. Galų gale 
keletas šimtų nelaimingų benamių fanatikų bus sušaudyta ar 
pakarta, o tas landus nevidonas liks sveikas, prisidengęs ap- 
siaustu, pasiūtu iš jo tariamai tvirtos ištikimybės ir gausiai pa- 
dabintu begėdiškos veidmainystės lapės kailiu. 

Taip juodu šnekėjosi apie šį bei tą, kad neprailgtų kelias. 
Kleiverhausas kalbėjo nuoširdžiai ir elgėsi su Mortonu vei- 
kiau kaip su draugu ir maloniu keliabendriu negu kaip su be- 
laisviu. Mortonas vis dar nenumanė, koks likimas jo laukia, 

bet šalia to nepaprasto vyro, žavinčio gyvos minties žaismu ir 
giliu Žmogaus dvasios supratimu, taip nepastebimai bėgo lai- 
kas, jog tiktai dabar, pakliuvęs į nelaisvę, išgelbėjusią iš keb- 
lios ir pavojingos padėties sukilėlių kariaunoje ir padėjusią 
išvengti grasių nepasitikėjimo ir neapykantos padarinių, pir- 
mą kartą po to, kai aktyviai įsijungė į politinę veiklą, pasijuto 
lyg nusimetęs nuo pečių sunkią naštą. Į tolesnį likimą jis žiū- 
rėjo kaip raitelis, paleidęs pavadį ir atsidavęs aplinkybių ma- 
lonei, bent jau nusikratė prievolės rūpintis ateitimi. Taip buvo 
nusiteikęs Mortonas, jodamas šalia Kleiverhauso. 

Tuo tarpu pulko karių vis daugėjo, iš visų pusių traukė 
būriai raitininkų, vedini nelaimingais belaisviais, pakliuvusiais 
jiems į rankas. Pagaliau jie priartėjo prie Edinburgo. 

— Mūsų Slaptoji taryba,— tarė Kleiverhausas,— matyt, no- 
rėdama pabrėžti, kiek siaubo įvarė jai sukilimas, nusprendė 
surengti dideles iškilmes, parikiavusi mums, nugalėtojams, 
triumfo maršu įžengti į miestą kartu su belaisviais. Tokie re- 
giniai man ne prie širdies, todėl atsisakau savo vaidmens toje 
programoje ir sykiu jus išvaduoju nuo jūsiškio, 

Tai taręs, jis perdavė pulką Alanui (dabar jau papulkinin- 
kiui) ir, pasukęs žirgą į skersgatvį, įjojo į miestą drauge su 
Mortonu, dviejų ar trijų tarnų lydimas. Atvykęs į savo butą 
(paprastai jis gyvendavo Kenongeite), Kleiverhausas nuvedė 
belaisvį į nedidelį kambarėlį, priminęs, jog sulig duotu žodžiu 
šis privaląs niekur neiti. 

Mažiau nei pusvalandį pamąstęs apie savo keistus pastaro- 
jo meto gyvenimo vingius, Mortonas išgirdo apačioje, gatvėje, 
baisų triukšmą ir priėjo prie lango. Trimitų skardas, būgnų ir 
litaurų griausmas sumišai su minios klyksmais paskelbė jam, 
kad jo didenybės raitija, kaip minėjo Kleiverhausas, iškilmin- 
gai įžengia į miestą. Miesto valdžia, lydima alebardomis gink- 
luotos sargybos, prie vartų pasitiko nugalėtojus įprastiniu 
„Sveiki atvykę“ ir dabar žygiavo eisenos priešaky. Iš paskos 
buvo nešamos dvi galvos, užmautos ant ilgų iečių, o prieš 
kiekvieną iš tų kruvinų galvų —į gabalus sukapotų kankinių 
rankos; nešėjai tyčiodamiesi kartkartėmis sunerdavo jas lyg 
maldai, lyg maldavimui. Tie kruvini palaikai buvo dviejų pa- 
mokslininkų, žuvusių kautynėse prie Bosvelo tilto. Paskui 52- 
kė vežimas su budelio parankiniu ant pasostės — juo gabeno 
Mekbrajerą ir dar du belaisvius, matyt, irgi pamokslininkus. Jie 
važiavo vienplaukiai, sukaustyti grandinėmis, bet žiūrėjo į mi- 
nią veikiau triumfuodami negu išsigandę. Atrodė, kad jų nėmaž 


298 


nejaudina nei bendražygių likimas, rėžiantis akis krauju aptė- 
kusiais kūnų gabalais, nei neišvengiama mirties bausmė, aiškiai 
ranašaujama iš visų pusių. 

Paskui tuos belaisvius, išstatytus viešai gėdai ir minios pa- 
tyčioms, būriu jojo raitininkai, švytuodami kalavijais ir skar- 
dendami plačią gatvę šauksmais, kuriems kraupiais klykavimais 
pritarė dūkstanti minia, kaip ir įprasta dideliuose miestuose, vi- 
sada pasirengusi su džiaugsmu plėšyti gerklę tokia proga. Įkan- 
din kareivių slinko pagrindinė masė belaisvių, kurių priešaky 
buvo keli vadai, šlykščiausiai įžeidinėjami ir užgauliojami. Vie- 
ni buvo atbulom užsodinti ant arklių, kiti — prirakinti prie ilgų 
geležinių sijų, kurias ir nešė ant rankų nelyginant ispanų kator- 
gininkai, varomi į galeras. Žuvusių vadų galvos buvo pergalingai 
nešamos priešaky tų, kurie išliko gyvi, — vienos ant iečių ir ale- 
bardų, kitos maišuose, ant kurių buvo išvedžioti aukų vardai. 
Taip prasidėjo toji kraupi eisena, kurios dalyviai atrodė pasmerk- 
ti mirti, nors ir nevilkėjo sanbenitų kaip eretikai, šventosios in- 
kvizicijos nuteisti sudeginti ant laužos. 

Paskui juos slinko keli šimtai niekam nežinomų belaisvių: 
kai kurie, nepaisydami ištikusios nelaimės, tikėjo ta kova, už 
kurią nukentėjo, ir buvo pasiryžę tat įrodyti ant ešafoto; kiti 
pėdino išblyškę, nusiminę, priblokšti, klausinėdami patys save, 
ar buvo protinga atsiduoti tai kovai, nuo kurios nusigręžė ap- 
vaizda; jie žvalgėsi aplink, tykodami progos pasprukti ir išven- 
gti pražūtingų savo neapgalvoto elgesio padarinių. Buvo tarp 
jų ir tokių, kurie, rodos, nepajėgė nieko galvoti, neturėjo jokių 
vilčių nei pasitikėjimo savimi, nei baimės; troškulio ir nuovar- 
gio nukamuoti, jie spūdino it varovų genami jaučiai, viskam 
abejingi, ar jie varomi į skerdyklą, ar į ganyklą, tiktai kamuoja- 
mi baisaus skausmo. Tuos nelaiminguosius iš šalių saugojo sar- 
gyba. Eisenos pabaigoje jojo pagrindinės raitijos pajėgos, ir jų 
muzikos garsai, atsimušdami į aukštus namus abipus gatvės, mie- 
šėsi drauge su pergalės dainomis, džiugiais kareivių šūksmais ir 
miesto prastuomenės klykavimais. 

Žiūrėdamas į tą kraupų reginį, iš kraujais apskretusių galvų 
ir baisingų, priešmirtinės agonijos iškreiptų kankinių veidų pa- 
žindamas tuos, su kuriais ne kartą teko susidurti per tą veikiai 
Pasibaigusį sukilimą, Mortonas jautė — sielvartas gniaužia širdį. 
Sukrėstas ir sugniuždytas jis susmuko į kėdę, ir tik ištikimojo 
Kadžio balsas tarsi pažadino jį iš slogaus sapno. 

— Apsaugok mus viešpatie, pone! — sušuko nelaimingas vai- 
kinas; jo dantys barškėjo it riešutų spaustukai, plaukai stovėjo 
Pasišiaušę ant galvos lyg šerno šeriai, o veidas buvo išbalęs kaip 


lavono.— Apsaugok mus viešpatie, pone! Mums įsakyta nedel- 
siant stoti prieš tarybą. O dievulėliau brangiausias, kam gi jiems 
reikalingas toks vargeta kaip aš! Juk ten šitiek ponų ir prakil- 
nių lordų! O dar mamutė atsibogino iš Glazgo pasižiūrėti, kaip 
aš liudysiu, kaip ji sako, dievo žodį, atseit, kaip prisipažinsiu 
kaltas ir už tai būsiu pakartas. Bet aš nė velnio nebūsiu toks 
kvailas, prasimanysiu ką nors gudresnio. O štai ir Kleiverhau- 
sas. Viešpatie aukščiausias, pasigailėk mūsų ir apsaugok mus, 
meldžiu tave dar kartą! 

— Jums reikia nedelsiant vykti į tarybą, pone Mortonai— 
tarė Kleiverhausas, įėjęs tuo metu, kai Kadis baigė kalbėti — 
Jūsų tarnas irgi turi važiuoti drauge. Dėl savo likimo galite ne- 
sirūpinti. Bet perspėju: jums teks matyti nemaža nemalonių 
dalykų, ir jei būtų mano valia, mielai jus nuo to apsaugočiau. 
Mano karieta laukia apačioje. Važiuojam? 

Nesunku įsivaizduoti, jog Mortonas nedrįso atsisakyti pa- 
siūlymo, kad ir koks nemalonus jis buvo. Jis pasikėlė ir žengė 
paskui Kleiverhausą. 

— Turiu jums pasakyti, — toliau kalbėjo Kleiverhausas, lei- 
džiantis laiptais,— kad jūs lengvai Išsisukote iš bėdos, jūsų 
tarnas taipogi, tegu tik laiko liežuvį už dantų. 

Išgirdęs šiuos žodžius, Kadis be galo nudžiugo. 

— Dėl manęs nėra ko kvaršinti sau galvos, — tarė jis,— kad 
tik mamutė neįkištų savo dvylekio. 

Tuo metu Kadžiui į petį įsikibo senoji Moza, įsibrovusi į 
prieškambarį. 

— Ak, meiluti tu mano! — sušuko ji, puldama Kadžiui ant 
kaklo.— Aš tokia laiminga ir sklidina išdidumo ir drauge kupina 
sielvarto ir nusižeminimo, nes matau savo sūnų, einantį iškil- 
mingai liudyti tiesos tarybos akivaizdoje, kaip jis liudijo ją su 
ginklu rankoje mūšio lauke. 

— Cit, mamute, cit! — nekantriai sušnypštė Kadis.— Jūs iš 
proto išsikraustėte, sena kvėšal Argi dabar laikas kalbėti apie 
tokius dalykus? Sakau jums, kad ir nemanau ką nors liudyti. Aš 
jau kalbėjau su ponu Paundtekstu ir priimsiu deklaraciją, ar kaip 
ji ten vadinama, ir jeigu mes tai padarysime, išnešime kailį svei- 
mokslininkas man prie širdies. Ir girdėti nenoriu jūsų pamokslų, 
kurie baigiasi psalmėmis Didžiojoje aikštėje, kurioje darbuojasi 
budelis su savo parankiniais. 

— Ak, Kadi, vaikeliuk tu mano, kas gi man bus, jeigu jie 
tave pražudys! — sušuko senoji Moza, neišmanydama, kuo dau- 
giau rūpintis: sūnaus sielos išganymu ar jo gyvybės gelbėjimu.— 

Tik prisimink, širduk tu mano, jog tu kovojai už tikėjimą, ir žiū- 
rėk, kad baimė netekti gyvybės šioje žemėje nesugundytų tavęs 
išsižadėti tos šlovingos kovos, kurioje daug kankinių padėjo 
galvas. 

— Kalbėk, kalbėk, mamute,— atsakė Kadis,— jau gana pri- 
sikariavau ir pasakysiu tau, kad man to pakanka, Prisižiūrėjau 
visokiausių ginklų ir šarvų: ir muškietų, ir pistoletų, ir buivolo 
odos striukių, ir kitokios aprangos, ir nieko daugiau nebenoriu, 
tik vėl stoti prie arklo. Nežinau, kas verčia žmogų kariauti (at- 
seit, jeigu jis įtūžta), turbūt baimė, kad tave pakars ar nudaigos, 
jei bėgsi iš mūšio lauko. 

— Bet, Kadi mano mielas, — neatlyžo Moza,— o tavo vestu- 
viniai rūbai? Ak, meiluti mano, šiukštu nesusitepk savo vestu- 
vinių rūbų! 

— Klausykite, mamute,— atsiliepė Kadis,— argi nematote, kad 
manęs laukia žmonės? O dėl manęs nesijaudinkite — aš geriau 
žinau, ką man daryti; paistykit nepaisčiusi man apie vestuvinius 
rūbus, o šičia man jau Mauna kilpą ant kaklo. 

Taip taręs, jisai išsprūdo iš motinos glėbio ir paprašė sargy- 
bos kareivius kaip galima greičiau pristatyti jį į tarybos rūmus, 
Kleiverhausas ir Mortonas jau seniai buvo išvažiavę. 


TRISDEŠIMT ŠEŠTAS SKYRIUS 
IŠVYKIMAS 


Sudie, gimtoji žeme!! 


Lordas Baironas 


Škotijos Slaptoji taryba, nuo karalysčių susivienijimo laikų ta- 
pusi aukščiausiąja šalies teismo instancija ir aukščiausiąja vyk- 
domąja valdžia, susirinko senovinėje gotikos menėje greta Edin- 
burgo parlamento rūmų. Kai generolas Grejemas įžengė į vidų 
ir užėmė savo vietą prie stalo tarp tarybos narių, prasidėjo po- 
sėdis. 

— Šiandien, generole, jūs pristatėte mums nemaža medžiok- 
lienos,— tarė orus pareigūnas, tarybos posėdžio pirmininkas.— 
Čia ir bailys, pasirengęs išpažinti visą teisybę, čia ir kovinis gai- 
dukas, kuris pasirengęs atkakliai grumtis, o kaip pavadinsite 
trečiąjį, generole? 

— Nesileisdamas į palyginimus, paprašysiu jūsų šviesybę 
Vadinti jį žmogumi, kurio likimas man labai rūpi. 


301 


— O juk jisai vigas? — tarė pareigūnas, iškišdamas liežuvį, 
pernelyg ilgą, kad tilptų burnoje, ir nutaisė šlykščią šypseną, la- 
bai tinkančią jo veidui. 

— Jūsų šviesybei leidus, ir vigu, kokiu jūsų šviesybė teikė- 
tės būti 1641 metais, — kaip paprastai nesutriko Kleiverhausas. 

— Štai ir jums kliuvo, kunigaikšti, — pajuokavo vienas tary- 
bos narys. 

— Taip, taip, — nusijuokė ir kunigaikštis.— Beje, po Dram- 
klogo su mūsų generolu neįmanoma susikalbėti. Ką gi, pra- 
dėsime. Įveskite suimtuosius, o jūs, pone sekretoriau, perskai- 
tykite protokolą. 

Sekretorius garsiai perskaitė dokumentą, skelbiantį, kad ge- 
nerolas Grejemas Kleiverhausas ir lordas Evendeilas garantuoja, 
jog Henris Mortonas jaunesnysis iš Milnvūdo išvyks svetur ir 
bus užjūrio kraštuose, kol jo didenybė karalius leis jam sugrįžti, 
atsižvelgdamas į tai, jog minėtas Henris Mortonas dalyvavo pas- 
kutiniame sukilime. Jei minėtas Henris Mortonas nusižengs ši- 
tai sąlygai, jo laiduotojai sumoka po dešimt tūkstančių merkų, 
o pats kaltininkas nubaudžiamas mirtimi. 

— Ar priimate karaliaus malonę šiomis sąlygomis, pone Mor- 
tonai? — paklausė kunigaikštis Loderdeilas, tarybos posėdcio pir- 
mininkas. 

— Kitos išeities aš neturiu, milorde,— atsakė Mortonas. 

— Tuomet prašom pasirašyti šį protokolą. 

Netardamas nė žodžio, Mortonas pasirašė protokolą, puikiai 
suprasdamas, jog, atsižvelgiant į bylos aplinkybes, su juo pasi- 
elgta labai švelniai. 

Mekbrajeras, tuo metu įneštas su kėde, nes iš nusilpimo ne- 
valiojo stovėti ant kojų, pamatęs, jog Mortonas pasirašo kažin 
kokį popierių, tarė sau, jog tai atsižadėjimo raštas. 

— Jis galutinai išdavė mūsų kovą ir pripažino žemiškąją 
tirono valdžią! — suriko jis, vos gaudydamas kvapą.— Užgesusi 
žvaigždė! Užgesusi žvaigždė! 

— Patylėkite, pone,— tarė kunigaikštis.— Patausokite kvapą, 
kad galėtumėte pūsti į savo viralą, o jis dievaži bus labai karš- 
tas. Pakvieskite čionai aną vaikiną, kuris, man regis, turi kruo- 
pelę sveiko proto. Kai viena avis peršoka per griovį, jos pavyZ- 
džiu seka ir visos kitos. 

Įvedė Kadį; jis buvo nesurištas, bet užtat lydimas dviejų 
alebardomis ginkluotų kareivių. Kadį pastatė priešais stalą, ša- 
lia kėdėje sėdinčio Mekbrajero. Vargšas vaikinas maldaujamai 
žvalgėsi į sėdinčius prie teisėjų stalo, ir jo žvilgsnyje švietė 
siaubas, įkvėptas tų visagalių ponų, prieš kuriuos jisai atsidūrė, 

užuojauta nelaimės draugams ir baimė dėl pačiam gresiančios 
pausmės. Nerangiai, be galo nusižeminęs jis nusilenkė daugelį 
kartų, laukdamas, kada prasidės toji kraupi scena. 

— Ar jūs buvote mūšyje prie Bošvelo tilto? — it perkūnas 
sugriaudėjo jo ausyse pirmas klausimas. 

Kadis buvo beatsakąs neigiamai, bet, valandėlę padvejojęs, 
sumetė, kad jeigu jį pagaus meluojant, ko gero, bus dar blogiau, 
todėl grynai kaip gudrus kaledonietis2 atsakė: 

— Dievaž nepamenu, gal kartais ir esu buvęs. 

— Sakyk tiesiai, buvai ar nebuvai? Juk pats žinai, kad bu- 
vai. 

— Argi aš galiu prieštarauti jūsų šviesybei? — atsakė Kadis. 

— Dar kartą jus klausiu, ar buvote prie Bosvelo tilto, ar 
net — eidamas iš kantrybės, paklausė kunigaikštis. 

— Gerbiamas pone,— neatlyžo Kadis,— argi žmogus gali pri- 
siminti, kur esi buvęs per visą gyvenimą? 

— Kalbėk, niekše! — suriko generolas Delzelas.— Jei ne, iš- 
grūsiu tau dantis štai šituo špagos efesu! Tu manai, kad mes 
tūpčiosime vietoj ir terliosimės su tavim kiaurą dieną nelygi- 
nant skalikai, gainioją zuikį?š 

— Jeigu jau taip, — atsiliepė Kadis,— jeigu jau labai norite 
sužinoti, rašykite: aš neginčiju, jog esu buvęs toje vietoje. 

— Taigi,— tarė kunigaikštis, — kaip jūs manote, ar dalyvau- 
damas mūšyje jūs išdavėte tėvynę? 

— Kaipgi aš galiu išsakyti savo nuomonę, pone, jeigu man 
gresia kartuvės? — Kadis buvo apdairus.— Bet nemanau, jog 
tai būtų kur kas geriau. 

— Kas būtų geriau? | 

— Negu išduoti tėvynę, kaip teikėsi pasakyti jūsų šviesy- 
bė,— atsiliepė Kadis. | 

— Štai kaip reikia kalbėti, — pritarė kunigaikštis.— Ar jūs 
būtumėte patenkintas, jei karalius suteiktų jums malonę ir at- 
leistų už tai, jog dalyvavote maište tik, aišku, su ta sąlyga, kad 
nuo šiolei lankysite pamaldas ir melsitės už karalių? 

— Mielu noru, pone,— atsakė Kadis, būdamas ne per tvir- 
čiausių pažiūrų,— ir galiu net išgerti į jo sveikatą, jei čia būtų 
neblogo alaus. 

— Mat koks! — sušuko kunigaikštis.— Šis vaikinas sukalba- 
mas. Kas tave įpainiojo į tuos raizgus, bičiuli? 

— Blogas pavyzdys, pone,— atsiliepė Kadis,— ir, be to, kal- 
ta, jūsų šviesybei leidus, mano sena pusprotė mamutė. 

— Na, dėkok dievui, bičiuli, — pasakė kunigaikštis,— ir atei- 
tyje saugokis blogų patarėjų. Man rodos, tu ne toks, kad savo 

valia galėtum išduoti karalių. Prašom įrašyti į protokolą, kad jis 
atleidžiamas nuo bausmės. Prikelkite čionai arčiau aną niekšą, 
pririštą prie kėdės. 

Mekbrajeras buvo perkeltas į tą vietą, kur paprastai stovė- 
davo tardomieji. 

— Ar jūs buvote mūšio lauke prie Bosvelo tilto? — pasigirdo 
tas pats klausimas. 

— Buvau,— drąsiai ir ryžtingai atsakė jaunuolis. 

— Ar buvote ginkluotas? 

— Ne, nebuvau, aš dalyvavau kaip dievo žodžio skelbėjas, 
drąsindamas tuos, kurie apnuogino kalaviją, gindami viešpaties 
tiesą. 

— Kitaip sakant, padėjote maištininkams ir juos kurstėte? — 
paklausė kunigaikštis. 

— Tavo teisybė, — atsiliepė belaisvis. 

— Ką gi,— toliau kvotė tardytojas, — mes norime žinoti, ar 
esate matęs tarp maištininkų Džoną Balfurą Berlį? Tikriausiai 
jį pažįstate? 

— Dėkoju aukščiausiajam, kad jį pažįstu, — atsakė Mekbra- 
jeras.— Tai tikras krikščionis, visa širdimi atsidavęs tikėjimui. 

— Kada ir kur esate matęs tą dievobaimingą žmogų paskuti- 
nį kartą? — tučtuojau paklausė tardytojas. 

— Čia aš atsakau už save, — taip pat drąsiai atrėmė Mekbra- 
jeras, — ir neketinu įduoti kitų į jūsų rankas. 

— Mes atrišime jums liežuvį — pagrasino Delzelas. 

— Jeigu jums pavyks įkalti jam į galvą, kad jis dalyvauja 
fanatikų susirinkime, liežuvis jam atsiriš savaime,— tarė Loder- 
deilas.— Klausykite, jaunuoli, kalbėkite geruoju: jūs per jaunas, 
kad užsikrautumėte ant pečių tokią sunkią naštą. 

— Aš jus niekinu,— atsakė Mekbrajeras.— Nelaisvėje aš ne- 
be pirmą kartą esu kankinamas; kad ir koks aš jaunas, vis dėlto 
nugyvenau pakankamai, kad žinočiau, kaip dera mirti, kai mane 
pašauks viešpats. 

— Mirti nesunku, bet jeigu ir toliau spyriositės, jums teks 
patirti kurių ne kurių nemalonumų, ir jūsų lauks nelengva mir- 
tis,— įspėjo Loderdeilas ir, paėmęs nuo stalo sidabrinį varpelį, 
paskambino. 

Sulig tuo ženklu prasiskleidė purpurinės užuolaidos ir pa- 
sirodė niša ar veikiau įduba, kurių pilna gotikos stiliaus rumų 
sienose, ir prieš susirinkusius išdygo budelis — aukštas, krau- 
pus, pasibaisėtino veido žmogysta. Jisai stovėjo prie ąžuolinio 
stalo, ant kurio gulėjo žnyplės pirštams traiškyti ir geležinis Iut- 
liaras, vadinamas škotišku batu, tais savivalės metais naudoja“ 

mu kankinti tardomiesiems. Mortonas, nesitikėjęs išvysti tokio 
grasaus reginio, krūptelėjo iš siaubo, bet Mekbrajeras pasirodė 
besąs kur kas stipresnių nervų. Jis pažvelgė į tą baisingą kan- 
kinimo įrankį, ir jei pati prigimtis akimirkai nubalino jo skruos- 
tus, valios pastangomis kraujas plūstelėjo į juos su dar didesne 
ėga. 

| — Ar jūs žinote, kas tai per žmogus? — tyliu, dusliu balsu 
veik pašnibždomis paklausė Loderdeilas. 

— Manau,— atsakė Mekbrajeras,— tai niekšingas jūsų krau- 
geriškų nuosprendžių vykdytojas, galabijęs dievo išrinktuosius. 
Aš vienodai niekinu ir jus, ir jį ir dėkoju dievui, kad man ne 
toks jau baisus nei jis, nei nuosprendis, kurį man paskelbsite. 
Mano kūnas ir kraujas gali drebėti nuo kankinimų, kuriems jū- 
sų valia mane pasmerkti, mano gležna prigimtis gali lieti ašaras 
ir klykti, bet užtat mano siela augte įaugusi į amžinatvės uolą. 

— Imkis savo darbo, — įsakė kunigaikštis budeliui. 

Budelis priėjo ir darkiu užkimusiu balsu paklausė, katrą be- 
laisvio koją veržti iš pradžių. 

— Tegu pats pasirenka, — tarė kunigaikštis, — aš pasirengęs 
pritarti kiekvienam jo žodžiui, jeigu jis turi bent kruopelę svei- 
ko proto. 

— Kadangi spręsti tenka man,— pareiškė belaisvis, atkišda- 
mas dešinę koją, — imkite geriausiąją: aš mielai aukoju ją tiesai, 
už kurią turiu nukentėti“. 

Budelis drauge su parankiniais užmovė belaisviui ant kojos 
ankštą geležinį batą, tarp kelio ir aulo įterpė to paties metalo 
pleištą ir sustojo su kūju rankoje, laukdamas įsakymo. Dailiai 
apsirengęs vyriškis, iš profesijos turbūt gydytojas, priėjo iš kitos 
pusės prie kėdės, prie kurios buvo pririštas Mekbrajeras, paėmė 
jo ranką, užčiuopė pulsą ir pasirengė stebėti, kad kankinimas 
vyktų pagal paciento fizines išgales. Tiems pasiruošimams pa- 
sibaigus, tarybos posėdžio pirmininkas tuo pačiu niauriu užki- 
musiu balsu paklausė: 

— Kur ir kada esate matęs Džoną Baliurą Berlį paskutinį 
kartą? 

Užuot atsakęs, belaisvis pakėlė akis į dangų ir, lyg melsda- 
mas suteikti jam jėgų, sukuždėjo keletą žodžių: 

— Tu pasakei, jog tavo galybės dieną tavo tauta bus pasi- 
rengusi. 

Kunigaikštis Loderdeilas peržvelgė tarybos narius, lyg atsi- 
klausdamas jų nuomonės, ir, jų akyse įskaitęs sutikimą, linkte- 
lėjo budeliui, o šis tučtuojau trenkė kūju per pleištą. Įvarytas 
tarp kelio ir bato aulo, jis sukėlė baisų skausmą, sprendžiant iš 

tardomojo veido, iškart apsipylusio raudoniu. Budelis užsimojo 
vėl, pasirengęs smogti dar kartą. 

— Gal dabar pasakysite,— pakartojo kunigaikštis Loderdei- 
las, — kada ir kur esate matęs Berlį paskutinį kartą? 

— Jūs jau girdėjote mano atsakymą, — ryžtingai atrėmė kan- 
kinys, ir kūjis nusileido antrą kartą. Po to sekė trečias ir ketvir- 
tas smūgis. Sulig penktu smūgiu, kai budelis įkišo didesnį pleiš- 
tą, Mekbrajeras suriko širdį veriančiu balsu. 

Mortonui virte virė kraujas, žiūrint į tą žvėrišką kankinimą; 
nebesitvardydamas jis buvo bešokąs į priekį sustabdyti budelio, 
užmiršęs, kad jis beginklis ir kad jo padėties žmogui reikia būti 
itin atsargiam. Kleiverhausas, pastebėjęs jo susijaudinimą, nu- 
tvėrė už peties ir jėga pasodino atgal į kėdę. Laikydamas jį viena 
ranka, o kita užimdamas burną, sukuždėjo jam į ausį: 

— Dėl dievo meilės, nepamirškite, kur esate! 

Mortono laimė, kad šis jo jausmų protrūkis liko nepastebė- 
tas, nes visi tarybos nariai buvo įsistebeiliję į tą kraupią sceną. 

— Atpalaiduokite koją, — įsakė kunigaikštis ir, kreipdamasis 
į Delzelą, pridūrė: 

— Jis patvirtina seną patarlę — juk šiandien vargu ar jis 
galėjo joti raitas, nors ir avėjo batais. Vis dėlto metas su juo 
baigti, ar ne? 

— Ką gi, įsakykite paskelbti nuosprendį, ir bus viskas baig- 
ta. Ir šiaipjau prieš akis nemaža nešvaraus darbo. 

Kad nelaimingasis belaisvis atgautų sąmonę, buvo kuo sku- 
biausiai griebtasi įvairių antpilų bei esencijų, ir kai pirmieji sil- 
pni atodūsiai paskelbė, jog šis atsipeikėjo, kunigaikštis perskaitė 
mirties nuosprendį, pavadindamas Mekbrajerą išdaviku, dalyva- 
vusiu atvirame maište prieš vyriausybę. Paskui nuteistasis turėjo 
būti perneštas iš teismo salės į bausmės vykdymo vietą ir pakar- 
tas; po Mirties jam turėjo nukirsti galvą bei rankas ir atiduoti 
jas Slaptosios tarybos nuožiūrai?. Visas kilnojamas ir nekilnoja- 
mas turtas, taipogi drabužiai buvo konfiskuojami ir perduodami 
į karaliaus iždą. 

— Teismo vykdytojau,— įsakė kunigaikštis, — dar kartą per- 
skaitykite nuosprendį kaltinamajam. 

Teismo vykdytojo pareigas anuomet, kaip, beje, ir vėliau 
eidavo in commendam* budelis. Jisai privalėdavo balsu perskai- 
tyti nuteistajam nelaimėliui teismo nuosprendį, kuris, skelbia- 
mas to pasišlykštėtino žmogėno, vėliau turėjusio kankinti auką 
sulig surašytais nurodymais, jo lūpose skambėjo itin raiškiai II 


* Paskirtas (Iot.), 

kraupiai. Mekbrajeras vargu ar suprato tarybos pirmininko ta- 
riamų žodžių prasmę — jis dar vos vos buvo atgavęs sąmonę. 
Bet dabar jis pajėgė įsiklausyti į nuosprendžio tekstą ir atsakyti 
į tai, ką šlykščiu užkimusiu balsu narnėjo tas nevidonas, kuriam 
buvo pavesta įvykdyti nuosprendį. Po siaubingų paskutinių žo- 
džių: „Ir pagarsinu aš tatai kaip nuosprendį“, jis drąsiai pra- 
bilo: 

— Ačiū jums, milordai, už vienintelę malonę, kurios tikė- 
jausi ir kurią galiu iš jūsų priimti, ačiū jums, kad pasmerkėte 
mano sudaužytą, sužalotą ir nukankintą kūną tokiai greitai mir- 
čiai. Šiaip ar taip, man būtų buvę vis tiek, kur mirti — kartuvė- 
se ar kalėjime. Bet jeigu mirtis, atėjusi po to, ką ištvėriau jūsų 
akivaizdoje užkluptų mane tamsiame požemyje, daugelis nebūtų 
pamatę, kokias kančias pajėgia pakelti krikščionis, persekioja- 
mas dėl teisybės. Taigi atleidžiu jums ir tai, ką įsakėte man pa- 
daryti, ir tai, ką aš iškentėjau. Ir iš tiesų, milordai, kodėl turė- 
čiau jums neatleisti? Mainais už netvarų kūną ir saujos dulkių 
karalystę jūs duodate man nepalyginamai geresnį pasaulį, siun- 
čiate mane ten, kur būsiu drauge su angelais ir teisuolių sie- 
lomis; jūs siunčiate mane iš tamsos į šviesą, iš mirtingųjų bu- 
veinės į nemirtingumo rūmą, kitaip sakant, iš žemės į dangų! 
Jeigu jums gali praversti mirštančiojo padėka ir atleidimas, pri- 
imkite tat nuo manęs, ir tegul paskutinės jūsų gyvenimo akimir- 
kos būna tokios pat laimingos kaip mano! 

Sulig tais žodžiais kunigaikščio įsakymu tie patys sargybi- 
niai, prieš tai įgabenę jį menėn, išnešė jį, spinduliuojantį džiuge- 
siu ir palaima; po pusvalandžio jis buvo pakartas; mirtį jis 
pasitiko toks pat iškilmingai tvirtas, kaip ir nugyveno savo trum- 
pą amžių. 

Slaptosios tarybos posėdis pasibaigė, ir Mortonas vėl atsidū- 
rė akis į akį su generolu Grejemu. 

— Kokia tvirtybė, koks narsumas! — tarė Mortonas, sužavė- 
tas Mekbrajero elgesio teisme.— Ir kaip gaila, jog toks pasiau- 
kojimas ir didvyriškumas eina lygia greta su žiaurumu, smurtu, 
savitu jo sektai. 

— Jūs turite galvoje,— paklausė Kleiverhausas,— jo troški- 
mą nuteisti jus myriop? Kad jo negraužtų sąžinė, jam ganėtų pri- 
siminti kokius nors šventojo rašto žodžius, pavyzdžiui: „Ir atsi- 
stojo Finėjus, ir įvykdė nuosprendį“ ar dar ką nors panašaus. 
Kaip jūs manote, kur dabar mes važiuosime? 

— Man rodos, Lyso keliu,—atsakė Mortonas.— Ar galėčiau 
prieš išplaukdamas atsisveikinti su draugais? 

— Jūsų dėdei,— atsiliepė Kleiverhausas,— buvo pasiūlyta su 
jumis pasimatyti, bet jis nepanoro. Garbiajam džentelmenui dre- 
ba kinkos — ir ne be pagrindo, kad dėl jūsų nusikaltimo jam ne- 
tektų atsisveikinti su savo žemėmis ir visais kitais turtais. Vis 
dėlto jis siunčia jums savo palaiminimą ir truputį pinigų. Lordas 
Evendeilas dar sunkiai serga. Majoras Belendenas šiuo metu Tili- 
tadleme daro tvarką — mat tie niekšai nusiaubė visą ledės Be- 
lenden archyvą, be to, išniekino ir suskaldė tą krėslą, kurį ledė 
Margerita vadino jo švenčiausiosios didenybės sostu. Gal turite 
dar kokių draugų, kuriuos pageidautumėte aplankyti? 

— Ne,— sunkiai atsiduso Mortonas,— tai būtų buvę bepras- 
miška. Vis dėlto, nors mano kelionės manta ne tokia jau didelė, 
be jos negalėsiu apsieiti. 

— Viskas, ko jums gali prireikti kelionėje ir svetur, jau pa- 
ruošta,— atsakė generolas.— Lordas Evendeilas tuo pasirūpino 
iš anksto. Štai šį paketą jis prašė įduoti jums į rankas. Čia re- 
komendaciniai laiškai štathalteriui princui Oraniečiui, prie jų 
pridėjau ir keletą nuo savęs. Juk žinote, karo žygius pradėjau 
jo vadovaujamas ir pirmą kartą parako pauosčiau prie Senefo“. 
Čia rasite ir vekselių, kuriuos pateiksite olandų bankininkams 
ir gausite pinigų būtiniausiems poreikiams patenkinti. Vėliau pi- 
nigai bus jums pervedami pagal pareikalavimą. 

Tų žodžių priblokštas ir sujaudintas, Mortonas paėmė paketą 
iš Kleiverhauso rankų. Jį didžiai sukrėtė ir nuliūdino, kad taip 
skubotai vykdomas potvarkis dėl jo ištrėmimo. 

— O mano tarnas? — paklausė jisai. 

— Juo irgi pasirūpinta: jis vėl bernaus, jeigu pasiseks, pas 
ledę Margeritą Belenden. Manau, dabar jis nesivangstys pašauk- 
tinių kariaunos apžiūrų ir iš tolo lenksis vigų. O štai ir krantinė, 
čia jūsų laukia luotas. 

Viskas įvyko taip, kaip sakė Kleiverhausas. Prie krantinės 
kapitono Mortono laukė luotas, prikrautas skrynių ir kitokios 
mantos, būtinos jo luomo keliauninkams. Atsisveikindamas Klei- 
verhausas palinkėjo jam sėkmės ir laimingai sugrįžti Škotijon, 
stojus ramesniems laikams. 

— Aš niekados nepamiršiu, — tarė jis,— kaip tauriai jūs pa- 
sielgėte su mano draugu Evendeilu, juo labiau tokiomis aplinky- 
bėmis, kai daugelis būtų stengęsi pašalinti jį iš kelio. 

Juodu dar kartą spūstelėjo viens kitam ranką ir išsiskyrė. 
Kai Mortonas leidosi krantinės laiptais prie luoto, kažin koks 
žmogėnas slapčia įbruko jam saujon keliskart sulankstytą laiš- 
kutį. Jis apsižvalgė. Vyriškis, įteikęs jam raštelį, buvo aklinai 
įsisupęs į apsiaustą; jis pridėjo pirštą prie lūpų ir tučtuojau 

įsimaišė į minią. Tas įvykis be galo sudomino Mortoną. [lipęs 
į laivą, pasirengusį išplaukti į Roterdamą, ir pamatęs, jog kelia- 
bendriai rūpinasi kiekvienas savo reikalais, jis pasinaudojo pro- 
ga ir perskaitė tą mįslingai įduotą laiškutį. Štai kas ten buvo 
rašoma: 


„Didvyriškumas, kurį parodei aną lemtingą dieną, kai Izrae- 
lis bėgo nuo priešo, tam tikra prasme iš dalies užglostė tavo 
pragaištingą polinkį į erastizmą. Dabar ne laikas Efraimui galy- 
nėtis su Izraeliu?. Žinau, tavo širdis priklauso dukteriai iš priešo 
stovyklos, Tačiau meski iš galvos tą paikystę; kad ir kur aš bū- 
čiau, ar tremtyje, svetur, ar visų gujamas tėvynėje, ar netgi mir- 
ties glėbyje, mano ranka visados bus pakibusi viršum tos mūsų 
krauju garuojančios bedievių giminės, ir apvaizda nurodė man, 
kaip atseikėti jai jos pačios saiku, nuvaryti ją į prapultį ir var- 
gą. Jų tvirtovės priešinimasis nulėmė mūsų sutriuškinimą prie 
Bosvelo tilto, ir aš prisiekiau savo siela jai atkeršyti, Tad nebe- 
galvok apie tą moterį, o sueik sų mūsų broliais tremtiniais, ku- 
Iių širdys vis dar linksta prie mūsų nelaimingoslos šalies, geis- 
te geisdamos ją išvaduoti Ir prikelti iš griuvėsių. Olandijoje su- 
tiksi keletą dorų škotų, kurie visomis išgalėmis stengiasi mus 
išvaduoti. Dėkis prie jų, kaip Ir dera šauniojo 1r narsiojo Sailo 
Mortono sūnui; Jie globos tave visa širdimi, minėdami tavo tėvą 
ir gerbdami tavo paties nuopelnus. Jeigu ir toliau būsi vertas 
darbuotis viešpaties vynuogyne, galėsi bet kada sužinoti, ką aš 
veikiu, kur esu, pasiteiravęs Kventino Mekeilo Airongrėjaus, 
kai užeisi pas dievobaimingą moteriškę, vardu Besė Meklur, gy- 
venančią netoli smuklės, vadinamos „Užuovėja“, kurioje Nylas 
Bleinas viešina savo klientus. Tiek Ir norėjo tau pasakyti tasai, 
katras geidžia išgirsti, jog esi tarp mūsų brolių ir grumiesi su 
kruvinu tironu, ir nesileidi vedamas į pagundą. O tuo tarpu 
pasisemki kantrybės. Tegu kalavijas visados tau kabo prie ša- 
lies, tegu amžinai dega tavasis žiburys nelyginant panaktinio 
žibintas, nes tasai, kuris teis Izaijo kalną ir išsklaidys netikrus 
pranašus nelyginant šiaudus, o pagonis pavers ražienomis, ket- 
virtosios sargybos metu apsireikš kruvinu apdaru, ir Jokūbo na- 
mai bus nusiaubti, o Juozapo nama! atiduoti ugniai. Aš — tasai, 
katras vidury plyno lauko uždėjo ranką ant šios žemės galiūno“Š, 


Tas keistas laiškas buvo pasirašytas trimis raidėmis: D. B. B., 
tačiau nereikėjo nė tų inicialų, kad Mortonas suprastų, jog šį 
raštelį galėjo atsiųsti vien tik Berlis. Tas laiškas dar labiau su- 
stiprino pagarbą nepalaužiamos dvasios žmogui, kuris, pasitelkęs 
savo išmonę, prilygstančią jo narsai ir atkaklumui, pradėjo iš 

naujo regzti ką tik išardyto sąmokslo tinklą. Bet Mortonas neno- 
rTėjo leistis į pavojingą susirašinėjimą ar atnaujinti ryšių, turė- 
jusių jam tokių pragaištingų padarinių. Jo nuomone, Berlis 
mingos Tilitadlemo pilies apsiausties: ir iš tikrųjų, svarstė Mor- 
tonas, kuo gali pakenkti besislapstantis bėglys, patyręs pralai- 
mėjimą, tiems žmonėms, kai jų partija švenčia pergalę. 

Vis dėlto Mortonas valandėlę svarstė, ar nepranešus majorui 
arba lordui Evendeilui apie Berlio grasinimus. Tačiau pamąstęs 
nutarė, jog tada turės išduoti slaptąjį laiško autorių, — mat būtų 
beprasmiška perspėti apie gresiantį pavojų, drauge nenurodžius, 
kaip jo saugotis, vadinasi, reikėjo kartu pasakyti Berlio pavardę, 
o tada, jo manymu, jis išduotų žmogų, parodžiusį jam tokį pa- 
sitikėjimą, juo labiau kad toji grėsmė, jo akimis žiūrint, atrodė 
menama. Kruopščiai viską apsvarstęs, Mortonas suplėšė laišką, 
prieš tai užsirašęs vardą ir gyvenamąją vietą tos moteriškės, 
kuri galėjo suteikti žinių apie jo autorių. Popieriaus skutelius jis 
išmetė į jūrą. 

Taip Mortonui bemąstant, laivas pakėlė inkarą, ir jo baltas 
bures išpūtė palankus šiaurės vakarų vėjas. Palinkęs į vieną šo- 
ną, jis nuskriejo per bangas, palikdamas iš paskos ilgą putojantį 
pėdsaką. Miestas ir uostas, iš kur jis išplaukė, pradingo toliuose, 
juos supančios kalvos galiausiai susiliejo su dangaus mėlyne, ir 
Mortonas ilgiems metams išsiskyrė su gimtine. 


TRISDEŠIMT SEPTINTAS SKYRIUS 
SUGRĮŽIMAS 


Kas laiką ragina 
tolydžio bėgti šuoliais?! 


„Kaip jums tai patinka“ 


Kokia laimė, jog romanistų, priešingai nei dramaturgų, nevaržo 
laiko ir vietos vienovė, ir užsigeidę jie gali savo nuožiūra siun- 
tinėti personažus iš Atėnų į Tebus, o prireikus grąžinti atgal. 
Laikas, Rozalindos2ž žodžiais tariant, iki tol ėjo koja kojon 5sU 
mūsų herojum — mat praslinko ne daugiau kaip du mėnesiai 
nuo tos valandėlės, kai Mortonas pasirodė šaulių varžybose, iki 
jo išplaukimo į Olandiją. Toliau mūsų pasakojimas nutrūksta, 
ir jame atsiranda daugelio metų spraga. Dabar mes laikome I€I“ 

kalinga iš naujo imtis nutrūkusios pasakojimo gijos. Vadinasi, 
tą tarpą Laikas nuskriejo šuoliais. Tad, naudodamasis savo kas- 
tos privilegijomis, meldžiu skaitytoją sutelkti dėmesį į tolesnį 
pasakojimą, vėl prasidedantį sulig nauja mūsų istorijos era, tai 
yra nuo revoliucijos metų“. 

Škotija pradėjo pamažėl gautis po sukrėtimų, patirtų keičian- 
tis dinastijoms, ir dėl karaliaus Vilhelmo protingo pakantumo 
išvengė ilgo pilietinio karo baisumų. Atgimė žemės ūkis, ir žmo- 
nės, kurių protus buvo sumaišę audringi politiniai įvykiai ir 
esminiai bažnyčios ir valstybės valdymo pasikeitimai, pradėjo 
peikėtis ir galvoti apie savo įprastinius reikalus, užuot vėlęsi į 
politinius ginčus. Vien tiktai kalnėnai nenorėjo pripažinti nau- 
jos tvarkos ir su ginklu rankoje telkėsi į gana gausų būrį, vado- 
vaujamą vikonto Dandžio, mūsų skaitytojams pažįstamo Grejemo 
Kleiverhauso vardu. Bet kadangi tarp kalnėnų visados vyksta 
bruzdėjimai, tad buvo manoma, jog ir šios riaušės negali iš es- 
mės sutrikdyti ramybės visoje karalystėje, kol neperžengė kal- 
nėnų gyvenamo krašto. Žemutinėje Škotijoje jakobitai, nete- 
kę ankstesnės įtakos, nebesitikėjo atviru priešinimusi laimėti 
pergalę ir savo ruožtu buvo priversti rengti slaptus susibūrimus 
ir steigti savigynos sąjungas. Vyriausybė tat vadino valstybės 
išdavyste, o jakobitai tuo tarpu būgnijo, kad jie persekiojami. 

Pergalingieji vigai, tautos tikėjimu iš naujo paskelbę pres- 
biterionizmą ir visuotiniems bažnyčios susirinkimams grąžinę 
ankstesnę jų reikšmę, vis dėlto toli gražu nekėlė tokių kraštu- 
tinių reikalavimų, dėl kurių kovojo kameroniečiai ir nesutaiko- 
miausieji nonkonformistai Karolio ir Jokūbo viešpatavimo lai- 
kais. Jie buvo griežtai nusiteikę prieš Iškilmingąją lygą ir San- 
dorą, ir tie, kurie tikėjosi, jog Vilhelmas Oranietis bus ištikimas 
Sandoros šalininkas, karčiai nusivylė, kai jis ne visai tvirtai (abe- 
jojimas šio krašto žmonėms buvo būdingas) pareiškė toleruojąs 
bet kurį tikėjimą, suderinamą su valstybine santvarka. Vyriau- 
sybės iškilmingai paskelbtas pakantumas visoms tikėjimo kryp- 
tims didžiai papiktino radikaliosios partijos atstovus, ir tie ap- 
kaltino ją nusižengus Senajam testamentui. Savo siauraprotiš- 
kiems argumentams paremti jie citavo šventąjį raštą, ir, kaip 
nesunku įsivaizduoti, būtent tam tikras ištraukas, išplėštas iš 
konteksto ir daugiausia paimtas iš biblijos priesakų judėjams, 
nukreiptų prieš pagonybę žadėtoje žemėje. Be to, jie atvirai pro- 
testavo prieš pasaulietinių asmenų įtaką bažnyčiai, įgytą per 
Patronažą, ir tvirtino, jog tai kėsinimasis į jos nesuteptumą. Jie 
peikė ir smerkė — kaip grynai erastines — priemones, kurias 
pasitelkdama vyriausybė mėgino kištis į bažnyčios valdymą, ir 

ryžtingai kratėsi duoti priesaiką karaliui Vilhelmui ir karalienei 
Marijai, kol tie savo ruožtu neprisiekė Iškilmingajai lygai ir 
Sandorai, tai didžiajai presbiterionų chartijai, jų žodžiais tariant. 
Taigi ši partija nesiliovė niurzgusi, kėlė aikštėn vyriausybės 
atskalūnybę ir savaip aiškino dievo rūstybės priežastis, ir jeigu 
ji būtų iš tikrųjų buvusi persekiojama, kaip ir viešpataujant 
dviem ankstesniems karaliams, išvengti atviro sukilimo būtų 
buvę neįmanoma. O kadangi nepatenkintiesiems buvo leidžia- 
ma be jokių kliūčių šaukti savo susirinkimus, kadangi jie ga- 
lėjo kiek tinkami triuškinti socianiečius, erastiečius, pataikūnus, 
prisiplakėlius ir visokio raugo atskalūnus, nutolusius nuo tikrojo 
tikėjimo, persekiojimų nekurstomas įkarštis pamažėl blėso, jų 
šalininkų pastebimai mažėjo, ir pagaliau jie tapo būreliu galvo- 
tų, skrupulingų ir niekam nekenksmingų fanatikų, kuriems pui- 
kiausiai atstovavo mūsų senas pažįstamas Kapų Senis, kurio pa- 
sakojimai sudarė mano romano pagrindą. Beje, pirmaisiais po- 
revoliuciniais metais kameroniečiai telkėsi į gausią kraštutinių 
politinių pažiūrų sektą; vyriausybė, blaiviai vertindama padėtį, 
ją pakentė, bet drauge stengėsi susilpninti jos įtaką. Tie žmonės 
buvo vienintelė stipri opozicinė partija, todėl vyskupininkai ir 
jakobitai, nors nuo seno ir jautė kameroniečiams įgimtą nacio- 
nalinę neapykantą, ne kartą dėjesi jų sąjungininkais, rezgė pin- 
kles ir stengėsi naudotis jų nepasitenkinimu, kad jie pagelbėtų 
iš naujo pasodinti į sostą Stiuartus. Vyriausybę iš esmės rėmė 
Žemutinės Škotijos prastuomenė, didžia dalimi linkusi į nuo- 
saikųjį presbiterionizmą, laikydamasi pažiūrų tos partijos, kurią 
kameroniečiai žiauriai smerkė už indulgencijos priėmimą ir ti- 
kėjimo išpažinimą pagal Karolio II išleistą aktą. Tokia partijų 
padėtis buvo Škotijoje pirmaisiais porevoliuciniais metais. 


Vieną giedrą vasaros vakarą nepažįstamas vyriškis, raitas 
ant risto žirgo, iš pažiūros aukšto rango karininkas, lėtai leidosi 
nuokalniu taku, kurio gale vėrėsi vaizdas į romantiškus Bosvelo 
pilies griuvėsius ir Klaido upę, dailiai vingiuojančią tarp uolų ir 
miškų ir savo bangomis skalaujančią kitados Emė de Valanso“ 
statytus bokštus. Netoliese buvo matyti Bosvelo tiltas. Priešinga- 
me krante nusidriekusi plati lyguma, kur kadaise vyko mūšis, 
pasibaigęs sukilėlių sutriuškinimu, dabar buvo tokia pat romi 
ir tyli kaip ežero paviršius giedrą vasaros dieną. Medžiai ir krū- 
mai, išsimėtę šen bei ten romantiškais guotais, vos virpėjo dvel- 
kiant silpnam pavakario vėjeliui. Upė, ir toji šniokštė dusliai: 
prislopintai, tarsi būgštaudama sutrikdyti aplinkos ramybę. 

Takas, kuriuo jojo raitelis, vingiavo čia galingų plačiašakių 
medžių paunksnėje, čia pro žalitvores ir gražius vaismedžių so- 
dus, kur noko gausus vasaros derlius. | 

Artimiausi trobesiai, patraukę raitelio akį, buvo didoka so- 
dyba, arba smulkaus bajoro dvarelis, išsidėstęs saulės kepina- 
mame šlaite, apsodintame obelimis ir kriaušėmis. Gale tako į 
tą kuklią sodybą stovėjo trobelė, pagal savo padėtį kitados bu- 
vusi sarginė, nors viskas sakyte sakė, jog to negalėjo būti. Tro- 
belė atrodė jauki ir patogi, suręsta atsakančiai, kaip paprastai 
renčiamos trobos Škotijoje. Šalimais buvo nedidelis sodelis, pri- 
augęs vaiskrūmių bei vaismedžių, tarp jų driekėsi daržo lysvės. 
Netoliese, atšlaime, ganėsi karvė ir šešetas avių. Priedury pui- 
kuodamasis giedojo gaidys, šaukdamas krūvon savo gausią šei- 
myną. Gražiai sukrauti žabų kūleliai ir durpių ketvirtainiai 
bylojo, jog trobelės šeimininkai pasiruošę sutikti žiemą. Mels- 
vas dūmelis, rūkstantis iš kamino viršum šiaudinio stogo, lėtai 
sklaidėsi tarp žaliuojančių medžių, — buvo numanu, jog ant ug- 
niakuro užkaista vakarienė. Tam taikiam kaimo palaimos vaizde- 
liui papildyti pridursime, jog kokių dešimties metų mergytė 
nešė ąsotį vandens, gardaus ir tyro kaip krištolas, pasemto iš 
šaltinio, čiurlenančio ne per toliausia po senu išdžiūvusiu ąžuo- 
lu, per kokį dešimtį jardų nuo namų. 

Raitelis sustabdė žirgą ir paklausė mergytę kelio į „Fėjų 
kalnelį“. Mergytė, pagaliau supratusi, ko klausiama, krestelėjo 
nuo kaktos žavių kaip linas plaukų sruogas, išplėtė apskritas 
mėlynas akutes ir nustebusi atsakė klausimu: 

— Ko tamstai reikia? 

Įprastas valstiečių atsakymas — jeigu apskritai jį galima pa- 
vadinti atsakymu — į kiekvieną prašalaičio klausimą. 

— Norėčiau sužinoti, kuriuo keliu nusigausiu į „Fėjų kalne- 
li". 

— Mamyte, mamyte! — sušuko mergaičiukė ir tekina puolė 
į trobos duris.— Mamyte, išeik, čia toks džentelmenas nori su 
tavim pasikalbėti. 

Tarpduryje pasirodė mergytės motina,— jauna, išvaizdi so- 
dietė, iš prigimties vylingo ir šelmiško veido, kuriam vedybinio 
gyvenimo metai suteikė orumo ir rimties — bruožų, savitų ište- 
kėjusioms škotėms. Ant vienos rankos ji laikė kūdikį, kita tai- 
sėsi prikyštę, į kurią kabinosi kokių dvejų metų bamblys. Vyres- 
nioji mergytė — toji, kurią ant tako susitiko mūsų keliaunin- 
kas, beregint užlindo motinai už nugaros ir tolydžio kaišiojo 
galvą, žvilgčiodama į nepažįstamąjį. 

— Ko pageidaujate, pone? — paklausė moteriškė su pagarbiu 
mandagumu, nelabai įprastu jos luomo žmonėms, tačiau nėmaž 
neįtaikaudama. 

Nepažįstamasis įdėmiai nužvelgė ją ir atsakė: 

— Aš ieškau vietovės, vadinamos „Fėjų kalneliu“, ir žmo- 
gaus, vardu Kasbertas Hedrikas. Gal jūs patarsite, kaip man jį 
surasti? 

— Tai mano vyras, pone, — atsakė moteriškė, svetingai nusi- 
šypsodama.— Gal nusėsite nuo arklio ir užsuksite į mūsų kuk- 
lią pastogę? Kadi, Kadi (tarpduryje pasirodė baltapūkis berniū- 
kštis kokių ketverių metų amžiaus). Nubėk, vaikeliuk, ir pasa- 
kyk tėtei, kad jo teiraujasi vienas ponas. Pala! Džene, tu buk- 
lesnė, verčiau nubėk tu: jis apačioje, Keturių akrų sklype. Gal 
nusėsite nuo arklio, pone, jums teks truputuką luktelėti. Gal pa- 
geidaujate duonos su sūriu ar gurkšnelį alaus, kol pareis šei- 
mininkas? Mano alus geras, nors man pačiai ir nepritiklu girti, 
nes pati jį darau. Bet artojo darbas ne toks jau lengvas, ir jam 
reikia ko nors stipresnio, užtat ir dedu į katilą gerą saują sa- 
lyklo. 

Nepažįstamajam atsisakinėjant svetingos šeimininkės vaišių, 
pasirodė Kadis, senas mūsų pažįstamas. Jo veide matei, kaip 
paprastai, tariamą paprastumą, kartkartėmis nuskaidrinamą šel- 
miškos gudrybės, kuri bylojo apie įgimtą suktumą, tokį savitą 
menamiems kaimo stuobriams. Pažvelgęs į raitelį kaip į visiškai 
nepažįstamą žmogų, panašiai kaip žmona ir duktė, jis pradėjo 
kalbą įprastu: ,Ko pageidautumėte, pone?" 

— Aš noriu šį tą sužinoti apie šį kraštą,— atsiliepė keliau- 
ninkas,— ir, kaip girdėjau, jūs protingas vyras ir galite suteikti 
man duomenų. 

— Kas be ko, pone, — kiek pagalvojęs, atsiliepė Kadis,— bet iš 
pradžių norėčiau išgirsti, kas jus domina. Kadaise man teko atsa- 
kyti į tokią galybę klausimų, ir dar tokių keblių, jog jeigu tat 
žinotumėte, nėmaž nesistebėtumėte mano nepatiklumu. Mamutė 
vertė Mane kalti katekizmą, o tai man buvo baisi kankynė; pas- 
kui man pavyko įsilabinti savo senajai poniai ir šį bei tą įsidėti 
į galvą apie savo krikštatėvius bei krikštamotes, bet viskas 
man susimaišė, ir nejtikau nei vieniems, nei kitiems; o kai 
suaugau į vyrus, radosi galybė kitokių klausimų, kurie man pa- 
tiko dar mažiau nekaip tikrasis krikščionio kataliko pašaukimas: 
ir tik pasakęs katekizmo žodžius „pasižadu ir duodu įžadą“, pa- 
galiau atsikračiau tų klausimų. Taigi matote, pone, kodėl iš pra- 
džių noriu išgirsti klausimus, o tik paskiau į juos atsakyti. 

— Manes jums nėra ko bijoti, bičiuli; aš tik noriu sužinoti, 
kas naujo jūsų krašte. 

— Mūsų krašte? — pakartojo Kadis.— (O, viskas būtų kuo 
geriausiai, jei ne tas šėtonas Kleiversas (dabar jį šaukia Dan- 
džiu): jisai vis tebesibasto po kalnus su visokiais Donaldais, 
Dunkanais ir Dugaldais, kurie nuo amžių vaikščioja kiaurais 
dugnais, mat tikisi viską apversti aukštyn kojomis ir grąžinti 
seną tvarką, kai tik pradėjome stotis ant naujų kojų ir gyventi 
kaip žmonės. Bet Mekejus“? iškarš jiems kailį, be jokios abejo- 
nės, galvą guldau. 

— Kodėl jūs toks tikras, bičiuli?į — paklausė pakeleivis. 

— Pats savo ausimis girdėjau, — atsakė Kadis,— kaip tat iš- 
pranašavo vienas žmogus, tris valandas tysojęs negyvas, 0 pas- 
kui prisikėlęs iš numirusių iškloti tiesiai į akis tam Kleiversui, 
ką apie jį galvoja. Tai atsitiko tokioje vietovėje, vadinamoje 
Dramshinelu. 

— Iš tiesų? — nustebo nepažįstamasis.— Niekaip negaliu pa- 
tikėti, bičiuli. 

— Galėtumėte pasiklausti mano mamutės, jei būtų gyva, — 
atsakė Kadis,— jinai viską man išaiškino, nes aš maniau, jog 
tas Žmogėnas sužeistas, ir tiek. Šiaip ar taip, jis išpranašavo, 
kad bus ištremti Stiuartai, minėdamas kiekvieną vardu, ir kad 
bus atkeršyta Kleiverhausui bei jo dragūnams. Vardu jis buvo 
Habakukas Didžiarūstis, truputį kuoktelėjęs, bet užtat atsakan- 
tis pamokslininkas. 

— Jūs gyvenate,— toliau kalbėjo nepažįstamasis — lyg ir 
turtingame ir taikiame krašte. 

— Taigi nėra kuo skųstis, pone, ypač kai atsitinka geri me- 
tai — atsiliepė Kadis.— Bet anuo tiltu kadaise tekėjo kraujas 
tokiais srautais, kad nė vanduo po juo šitaip nėra tekėjęs, ir 
jeigu jums būtų tekę tat pamatyti, tada nebūtumėte sakęs, jog 
žiūrėti į tai labai jau gražu. 

— Jūs turite galvoje mūšį, vykusį prieš kelerius metus? Tą 
rytą buvau pas Monmetą, bičiuli, ir šį tą Mačiau, kas ten dėjo- 
si, — tarė nepažįstamasis. 

— Vadinas, matėte atsakančias skerdynes, — susidomėjo Ka- 
dis.— Po to jau amžindie nenorėčiau eiti į karą. Aš taip ir pa- 
galvojau, kad jūs kariškis, pamatęs jūsų raudoną, galionais iš- 
siuvinėtą durtinį ir plačiakraštę skrybėlę. 

— O su katrais buvote jūs, bičiuli? — toliau klausinėjo su- 
sidomėjęs pakeleivis. 

— Šit kaip, jaunuoli! — atsiliepė Kadis, nutaisęs vylingą 
žvilgsnį — bent jam pačiam tas žvilgsnis toks atrodė.— Ką aš 
galiu jums atsakyti, jei neišmanau, su kuo šnekuos. 

— Ir gerai darote, kad esate toks atsargus, bet neverta nieko 
slėpti nuo manęs: juk aš žinau, jog buvote tenai kaip Henrio 
Mortono tarnas. 

— Šventa teisybė! — sušuko apstulbęs Kadis.— Bet iš kur 
jūs išknisote tą paslaptį? Man, savaime aišku, nėra ko baimin- 
tis, nes šiandie saulutė mums šviečia. Baisiai norėčiau, kad ma- 
no šeimininkas būtų gyvas ir pats savo akimis pamatytų, kaip 
viskas apsivertė. 

— O kas jam nutiko? — pasiteiravo pakeleivis. 

— Nuskendo drauge su laivu, plaukdamas į Olandiją: buvo 
žmogus ir nebėra, visi kaip vienas žuvo, ir mano vargšas šei- 
mininkas kartu su visais. Nė vienas neišsigelbėjo. 

Ir Kadis gailiai atsiduso. 

— Jūs buvote prie jo prisirišęs, ar ne? — toliau kamantinė- 
jo pakeleivis. 

— Kurgi nel Jo veidas, kaip sakoma, buvo atgaiva akims: pa- 
sižiūri į jį — ir iškart krinta į širdį. O koks šaunus karys bu- 
vo! O, būtumėte matęs, kaip jis lakstė po tiltą, sakytumei, ait- 
varas, šaukė mūsų vyrus kautis iki paskutiniųjų, nors tie ir 
nebuvo linkę kilti į mūšį. Tiek tų karių ten ir buvo — jisai ir 
tas vigas, vardu Berlis: jeigu du vyrai būtų valioję laimėti mū- 
šį, paskiau ir mums nebūtų reikėję atsipirkti savo kailiu. 

— Jūs paminėjote Berlį. Ar jis tebegyvas, nežinote? 

— Žinau šį tą, bet ne kažin ką. Girdėjau, lyg svetur buvo 
pasidavęs, tik mūsų tremtiniai negeidavę su juo susitikti — mat 
arkivyskupą ne kas kitas, o jis nužudęs. Taigi pargrįžęs atgal, 
tik dar labiau įtūžęs ir, kaip girdėjau, nutraukęs visus ryšius 
su presbiterionais. Ir net dabar, kai čionai atvyko princas Ora- 
nietis, Berlis nesugebėjo pelnyti nei jo palankumo, nei kokios 
vietos — ir vis per savo pasiutišką būdą, ir nuo to laiko nėra 
apie jį jokios žinios. Tiesa, eina kalbos, esą iš pykčio ir apmaudo 
jam suvis pasimaišęs protas. 

— Sakykit...— mikčiodamas pradėjo  nepažįstamasis.— Gal 
esate ką nors girdėjęs apie lordą Evendeilą? 

— Ar esu ką nors girdėjęs apie lordą Evendeilą? Ar esu gir- 
dėjęs? Argi mano jaunoji ponia negyvena ana ten ant kalvos“ 
Argi tai nereiškia, kad ji veik ištekėjusi už lordo? 

— Vadinasi, jie dar nevedę? — nejučia ištrūko pakeleiviul. 

— Ne, juodu tik, kaip sakoma, susižiedavę; mudu su pačia 
buvome liudytojai, ir jau gana seniai. Ilgai jis ją mergino, I 

tik mudu su Džene žinome, kodėl taip viskas užsitęsė. O kodėl 
jūs nenusėdate nuo žirgo? Ko man kraginti galvą be reikalo? 
Be to, vakaruos, ties Glazgu, renkasi debesys, o išmanantys 
žmonės sako, jog tai prieš lietų. 

Iš tikrųjų didelis juodas debesis visai užtemdė vakaro sau- 
lę; nutyško keletas stambių lietaus lašų, ir tolumoje sugrumė- 
jo perkūnija. 

„Tegu jį skradžiai! —tarė sau Kadis— Bent jau liptų nuo 
arklio arba jotų savo keliu ir apsistotų nakvynės Hemiltene, kol 
neprapliupo liūtis.“ 

Bet raitelis po savo paskutinio klausimo sėdėjo kaip sėdėjęs 
balne tarytum žmogus, nukamuotas kokios nepaprastos įstan- 
gos. Pagaliau jis atsipeikėjo ir, matyt, iš paskutiniųjų vargais 
negalais perveikęs save, paklausė Kadį, ar tebegyva senoji po- 
nia. 

— Gyva, — atsakė Kadis,— tik labai jau silpna. Ir jau sekasi 
nebe taip kaip anksčiau: viskas apsivertė aukštyn kojomis, kai 
stojo sunkūs laikai. Nemaža jiems teko išgyventi ir anksčiau, 
ir paskiau, neteko savo senos pilies ir baronijos, ir žemių, ku- 
rias kitados ardavau, ir Sodybos, ir visų valdų, ir mano daržo, 
kurį taip norėjau atsiimti. Ir visa tai, galima sakyti, per menką 
nieką, dėl kelių senų avies kailio sklypelių, nežinia kur pradin- 
gusių per maišatį kraustantis tada iš Tilitadlemo. 

— Apie tai šį tą esu girdėjęs,— dusliai pratarė pakeleivis, 
pakreipdamas galvą į šalį. — Aš labai užjaučiu tą giminę ir mie- 
lai pagelbėčiau jai kiek įmanydamas. Ar galiu pas jus gauti 
nakvynę, bičiuli? 

— Rasime kokį kampelį, pone, nieko geresnio pasiūlyti nega- 
lėsiu,— atsiliepė Kadis.— Ką nors sugalvosime, vis geriau ne- 
kaip joti lietui merkiant per audrą, be to, atvirai sakant, pone, 
ir pažiūrėti jūs ne visai sveikas. 

— Man kartais svaigsta galva, — atsakė pakeleivis,— bet vei- 
kiai praeina. 

— Manau, galėsime jus pavaišinti atsakančia vakariene, po- 
ne,— tarė Kadis,— ir parūpinsime jums guolį. Negražu nepasida- 
lyti tuo, ką turi, tik bėda su patalu: mudu su Džene prisiaugino- 
me tiek vaikų (duok dieve, sveikatos ir jai, ir jiems!), jog, po 
teisybei, teks prašyti lordo Evendeilo, kad duotų dar rėželį že- 
mės ir leistų pristatyti dar vieną galą prie mūsų trobelės. 

— Man jokių patogumų nereikia,— tarė pakeleivis, pagaliau 
žengdamas į trobą. 

— Arkliuku galite nesirūpinti, — pareiškė Kadis,— viskas bus 
gerai. Kas jau kas, o aš moku žiūrėti arklius. O jūsų žirgelis at- 
sakantis, kaip kažin ką! 

Kadis nuvedė arklį į kūtę ir paliepė Žmonai pasirūpinti va- 
kariene ir patalu svečiui. Karininkas įėjo į vidų ir atsisėdo toliau 
nuo ugniakuro, nusisukęs nuo nedidelio grotuoto langučio. Dže- 
nė, arba ponia Hedrik, jei skaitytojui taip maloniau ją vadinti, 
pasiūlė nusivilkti apsiaustą, nusijuosti diržą ir perpetę su špa- 
ga ir nusivožti skrybėlę, bet jis atsisakė teisindamasis, kad jį 
krečiąs šaltis. Kad greičiau praslinktų laikas, kol pareis Kadis, 
svečias pradėjo šnekinti vaikučius, tolydžio skrybėlės kraštu 
dangstydamas veidą nuo smalsių šeimininkės žvilgsnių. 


TRISDEŠIMT AŠTUNTAS SKYRIUS 
VAIDUOKLIS 


Kiek liejam ašarų graudžių! 
Kiek pergyvename mirčių! 
Draugų jaunystės nebėra, 
Užgesus meilė jau tyra!. 


Loganas 


Kadis netrukus grįžo ir džiugiu balsu pareiškė nepažįstamajam, 
kad jo arkliukas atsakančiai pašertas ir kad šeimininkė pataisys 
jam guolį šeimininkų name: ten jam būsią jaukiau ir išsimiego- 
siąs patogiau negu jų trobelėje. 

— Ar Belendenų kuri šiuo metu namie? — dusliu, virpančiu 
balsu pasiteiravo keliauninkas. 

— Ne, pone, jos abi išvažiavo drauge su šeimynykščiais — 
dabar jos teturi vos du tarnus, o raktus prilaiko mano pati, ji 
nūnai vietoj raktininkės, žiūri namų, nors už tai ir negauna nė 
sudilusio skatiko. Ji ten gimusi ir užaugusi, užtat turi valią, II 
visur kur ja pasikliaujama. Jeigu jos būtų buvusios šičia, mes 
nebūtume drįsę jūsų įkurdinti jų neatsiklausę, bet jų nėra, ir 
jos bus patenkintos, kad mes priglobėme pakeleivį džentelmeną. 
Panelė Belenden pasirengusi padėti kam pakliūva, tik kad geros 
valios turi daugiau nekaip pinigo, o jos senelė ledė Margerita 
labai gerbia bajorus, o ir vargšų žmonelių neskriaudžia. Ko g! 
tu, pačiute, neneši į stalą vįralo? 

— Neimk į galvą, vyreli, — atsiliepė Dženė,— dar yra laiko, 
kas jau kas, o aš gerai žinau, kad tau patinka viralas tiesiai 
nuo ugnies. 

Kadis iš pradžių susinepatogino, paskui nusikvatojo iš visų 
plaučių ir šelmiškai pažvelgė į pačią. Juodu įšneko apie šį bei 
tą, bet nepažįstamasis nesikišo į jų kalbą. Pagaliau jis pertraukė 
juos paklausdamas: 

— Ar nepasakysite, kada numatytos lordo Evendeilo jungtu- 
vės su panele Belenden? 

— Regis, greitu laiku, — išpoškino Dženė, nedavusi vyrui 
laiko atsakyti į klausimą, — vestuvės jau seniai būtų buvusios at- 
švęstos, tik va sutrukdė senojo majoro Belendeno mirtis. 

— Nuostabus buvo žmogus! — tarė prašalaitis— dar Edin- 
burge išgirdau apie jo mirtį. Ar jis ilgai sirgo? 

— Galima sakyti, sunegalavo nuo tos dienos, kai jo brolio 
žmonai ir dukterėčiai teko kraustytis iš savo namų, ir atkala 
širdimi turėjo lįsti į skolas ir kelti bylą, o tai atsitiko paskutinė- 
mis karaliaus Jokūbo viešpatavimo dienomis, ir Bezilas Olifan- 
tas, bylinėjęsis dėl palikimo, pasivertė popiežininku, norėdamas 
įtikti tuometiniams valdytojams, ir tada jau niekas nepasakė 
žodžio prieš. Taigi galų gale įstatymas pakrypo prieš abi damas, 
nors jos daugel metų gynė savo teises; majoras po to suvis at- 
gulė. Ištrėmus Stiuartus (nors nebuvo ko per daug juos mylėti), 
vis dėlto jis nepajėgė to pakęsti ir visai susigadino sau širdį. 
O paskui Čarnvūdą apgulė kreditoriai ir taip švariai viską iš- 
grandė, jog ten ničnieko neliko, — juk majoras apskritai nieka- 
dos nebuvo visko pertekęs, gerulis negalėjo matyti, kaip žmonės 
brenda į skurdą. 

— Iš tikrųjų,— pritarė nepažįstamasis užsikirsdamas,— šau- 
nus tai buvo Žmogus, bent taip esu girdėjęs apie jį atsiliepiant. 
Vadinasi, abi damos liko be turto ir be globėjo? 

— Ką jūs! Kol gyvas lordas Evendeilas, joms netrūks nei 
vieno, nei kito,— atsakė Dženė.— Štai kas pasirodė besąs tikras 
draugas, kai jas užklupo negandai. Juk ir namai, kur jodvi gy- 
vena, priklauso jam, ir nė vienas vyras nuo patriarcho Jokū- 
bo laikų2, kaip sakydavo mano anyta, taip ilgai ir atkakliai ne- 
siekė moters rankos kaip tas dorybingasis lordas Evendeilas. 

— Ir kodėl gi? — paklausė nepažįstamasis iš susijaudinimo 
drebančiu balsu.— Kodėl gi toji, kurią jis taip karštai myli, nesi- 
teikė jam atsiteisti? 

— Iš pradžių reikėjo užbaigti bylą, — beregint atsakė Dže- 
nė,— o paskui radosi visokiausių šeimyninių rūpesčių. 

— Eik jau,— įsiterpė Kadis,— juk buvo dar viena priežastis, 
jaunoji ponia... 

— Prisikąsk liežuvį ir srėbk savo viralą,— atšovė jo pati.— 
Matau, kad džentelmenas kaip nesavas, jis net neparagavo mū- 
sų kuklios vakarienės; aš kaipmat papjausiu viščiuką. 

— Neapsimoka,— atsiliepė  nepažįstamasis,— prašyčiau tik 
stiklo vandens ir norėčiau pabūti vienas, 

— Tuomet būkite toks geras ir eikite su manim,— tarė Dže- 
nė, uždegdama nedidelį žibintą, — aš jums parodysiu kelią į po- 
nų namus. 

Kadis irgi pasisiūlė lydėti svečią, tačiau Dženė priminė: kad 
vaikai, palikti vieni namie, kas be ko, susipešią ir, ko gero, 
įstumsią vieni kitus į ugniakurą, ir jis pasiliko žiūrėti namų. 

Dženė nuvedė nepažįstamąjį siauru, kalvos atšlaite vingiuo- 
jančiu takeliu, kuris, raitydamasis per šilojus ir sausmedžių krū- 
mus, išėjo prie nedidelio sodo vartelių. Ji atšovė skląstį ir alė- 
jomis su pakirptomis kukmedžių žalitvorėmis iš šalių, pro se- 
noviškai išdėstytus gėlynus ir dailias klombas priėjo prie stik- 
linių durų, atidarė jas visrakčiu, uždegė žvakę ir, atsiprašiusi 
kelioms minutėms, nuskubėjo paruošti svečiui kambario. Už- 
gaišo ji ne ilgiau kaip penketą minučių, o grįžusi išsigando — 
nepažįstamasis sėdėjo palinkęs į priekį ir užsikniaubęs ant sta- 
lo. Iš pradžių jai pasidingojo, kad jis neteko sąmonės, bet, žen- 
gusį artyn, suvokė iš slopinamos raudos, jog jį ištiko nevilties 
priepuolis. Ji tylutėliai pasišalino ir luktelėjo, kol jis pakels gal- 
vą, ir tik tada pasirodė iš naujo ir, dėdamasi, jog nepastebi jo 
jaudinimosi, pranešė, kad lova paklota. Nepažįstamasis įsmeigė 
į ją akis, lyg nesuprasdamas jos žodžių. Ji pakartojo, ką buvo 
sakiusi, ir šis, linktelėjęs galvą, lyg duodamas ženklą, jog vis- 
ką suprato, nusekė paskui ją į kambarį ir stabtelėjo prie jos nu- 
rodytų durų. Tai buvo nedidelis miegamasis, kur paprastai 
apsistodavo lordas Evendeilas, Dženės žodžiais tariant, atvykęs 
pasisvečiuoti į „Fėjų kalnelį": iš vienos pusės buvo mažytis kinų 
stiliaus darbo kambarėlis su langu į sodą, iš kitos — svetainė, 
atskirta vien lentine pertvara. Palinkėjusi svečiui geros sveika- 
tos ir labos nakties, Dženė nuskubėjo namo. 

— Kadil — sušuko ji, vos įlėkusi į trobelę.— Mes žuvę! 

— Kas atsitiko? Kas tau? — nepaprastai ramiai atsiliepė Ka- 
dis, vienas iš tų, kuriuos ne taip jau paprasta sujaudinti. 

— Kaip tu manai, kas yra tasai džentelmenas? Ir kuriems ga- 
lams tu pasiūlei jam nakvynę! — sušuko Dženė. 

— O kuriam kipšui man žinoti, kas jis per vienas? Dabar jau 
nebėra ano įstatymo, kuris drausdavo suteikti žmogui pastogę 

r jį paviešinti. — atsakė Kadis,— todėl kas mums rūpi, vigas jis 
Ir toris? 

— Betgi jis išardys lordo Evendeilo vedybas, jei neatsitiks 
as nors dar blogesnio! — tarė Dženė.— Juk 'tai pirmoji panelės 
ditos meilė, juk tai tavo buvęs ponas, Kadi. 

— Velniai rautų, motin! — suriko Kadis, pašokdamas nuo 
uolo.— Ką, manai, aš aklas, ar ką? Kad ir šimtas čia žmonių 

stovėtų, iškart pažinčiau poną Henrį Mortoną. 

— Kadi, širduk,— atsakė Dženė,— nors tu ir ne aklas, bet 
e toks įžvalgus kaip aš. 

— Galimas daiktas, bet kurių galų man priekaištauji? Ir kuo, 
avo galva, tas vyriškis panašus į poną Henrį? 

— Ką gi, aš tau pasakysiu, — atvertė Dženė.—- Man pasidin- 
ojo, kad jis dangstosi veidą ir kalba ne savu balsu, taigi sa- 
au, išmėginsiu jį, įšnekusi apie būtas dienas, ir, kai užsiminiau 

apie karštą viralą, jis, žinoma, nesusijuokė — dabar jis labai 
orus pasidaręs, bet vis dėlto taip šelmiškai žvilgtelėjo į tave, 
jog Man išsyk paaiškėjo: jis supranta, ką aš turiu galvoje. Ir 
Inuliūdo jis dėl panelės Editos vedybų, ir kol gyva nesu mačiusį 
tokio įsimylėjusio vyro... Galėčiau pasakyti — tokios meilės, ku- 
ri taip liepsnotų ir vyro, ir moters širdyje... Pamenu, kaip nualpo 
panelė Edita, išgirdusi, kad judu su ponu Henriu (ak tu, be- 
sarmati!) drauge su maištininkais žygiuojate apgulti Tilitadle- 
mo. Ką mudviem dabar daryti? 

— Iš tiesų, ką mudviem daryti? — tarė Kadis, paskubomis 
vilkdamasis palaidinį, kurį jau buvo spėjęs nusimesti. — Gal man 
dabar nueiti ir pasikalbėti su savo ponu? 

— Na jau ne, Kadi, niekur tu neisi — ramiu ir griežtu balsu 
atkirto Dženė. 

— Tai velnias, ne boba! — pasipiktino Kadis.— Manai, kad 
aš tau koks Džonas Tomsonasš ir kad visą gyvenimą laikysi ma- 
ne po padu? 

— O kas tu norėtum būti? Kas tave mokys, širduk, jei ne 
aš? — atsakė Dženė.— Pala, išdėstysiu tau viską po truputį. Be 
mudviejų, niekas daugiau nežino, kad jaunasis Milnvūdas gy- 
vas ir sveikas, o kadangi jis taip slapstosi nuo visų, mano gal- 
va, jis parvyko čionai ir netrukus išsidangins atgal, sužinojęs, 
kad panelė ištekėjusi ar jau teka, taigi maišyti jis niekam ne- 
maišys. Bet jeigu panelė Edita sužinos, kad jis gyvas, net stovė- 
dama su lordu Evendeilu prieš altorių, prireikus pasakyti „taip“, 
atsakys pastoriui „ne“. 

— Ir kas čia tokio, — atsiliepė Kadis,— kas man rūpi? Jei pa- 
nelei Editai ankstesnis dūsautojas patinka labiau už dabartinį, 

kodėl ji negali apsigalvoti, kaip tat daro kiti? Juk žinai, Džene, 
Halidejus lig šiol kalba, jog tu buvai pažadėjusi už jo tekėti. 

— Halidejus melagis, o tu, Kadi, mulkis, jei klausai tų pais- 
talų. Neduok dieve, kad jaunoji ponia persigalvotų! Kiek ponas 
Mortonas turi aukso, tiek ir nešioja galionais išsiuvinėtą ant 
durtinio. Kaipgi jis išlaikys ledę Margeritą ir dar jaunąją ponią? 

— O Milnvūdo dvaras? — šokosi prieš Kadis.— Tiesa, senis 
užrašė viską ekonomei iki gyvos galvos, nes nieko nežinojo 
apie sūnėną, bet reikia tik pasišnekėti nuoširdžiai su senąja 
Vilson, ir jie puikiausiai nugyvens amželį sykiu su lede Marge- 
rita, kaip kažin ką! 

— Tai jau nušnekėjai, širduk, nei į tvorą, nei į mietą.— 
atrėmė Dženė,— tu suvis jų nepažįsti, jei manai, jog tokios pra- 
kilnios damos gyvens tau sykiu su Alisna Vilson. Juk iš puiky- 
bės jos net iš lordo Evendeilo negeidauja priimti bet kokios pa- 
galbos. Na jau ne, jei panelė Edita ištekės už Mortono, jai teks 
gyventi amžinuose žygiuose. 

— Kas be ko, senoji ponia tokio gyvenimo neištvers,— tarė 
Kadis,— ir vienos dienos ganės pasikratyti furgone, kad nusi- 
stagaruotų. 

— O dar prasidės rietenos dėl vigų ir torių, — įterpė Dženė. 

— Žodžio nėra,— pritarė Kadis— senoji ponia pasiutiškai 
užsispyrusi, kai išeina tokios šnekos. 

— Be to, Kadi,— toliau kalbėjo gudrioji žmona, pabaigai ap- 
dairiai palikusi patį tvirčiausią argumentą, — jeigu iširs tos ve- 
dybos su lordu Evendeilu, nebeturėsime nei savo trobelės, nei 
daržo, nei ganyklos karvutei. Ir tada mudviem nieko kito nebe- 
liks, kaip pasiimti vaikučius ir eiti duoneliauti! 

Ir Dženė sukūkčiojo. Kadis nežinojo kur dėtis, neišmanyda- 
mas, ką daryti. Pagaliau jis tarė: 

— Gerai, motin, ar negalėtum ramiai, be ašarų pasakyti, ką 
mums daryti? 

— Ogi nieko,— atrėmė Dženė.— Dėkis, kad to džentelmeno 
nei pažįsti, nei ką, ir meldžiu amžindie niekam nė žodeliu nepra- 
sitarki, kad jis buvo pas mus arba ponų namuose — tenai, ant 
kalniuko! Būčiau žinojusi, kas jis per vienas, būčiau paguldžiu- 
si jį į mūsų lovą, o mudu būtume kuo gražiausiai permiegoję 
kūtėje, kol jis iškeliautų savais keliais. O ką dabar beveiksi? 
Reikia pagalvoti, kaip rytoj rytą kuo anksčiau jį išleidus. Man 
regis, sugrįžti čionai jis niekados nebenorės. 

— Vargšas mano ponas! — susigraudinęs sušuko Kadis.— Iš- 
eina, Man nevalia su juo nė pasišnekėti? 

— Nieku gyvu,— atsakė Dženė,— žiūrėk man, kad jo nepa- 
žintum, ir aš nebūčiau pasakiusi tau, kas jis toks, jei nebijočiau, 
kad ryto metą imsi ir staiga jį pažinsi. ' 

— Tiek jau to,— sunkiai atsiduso Kadis,—- geriau iš pat an- 
kstaus ryto eisiu arti; jeigu jau man nevalia su juo pasišnekėti, 
geriau suvis dingti iš namų. 

— Šventa teisybė, meiluti tu mano,— pritarė Dženė.— Kai 
persimeti su manim vienu kitu žodžiu, protingesnio žmogaus už 
tave nerasi, tik šiukštu nedaryk nieko svarbaus savo nuožiū- 
ra. 

— Gal ir tavo teisybė,— subambėjo Kadis,— amžinai turė- 
davau ant savo galvos kokią nors senę ar šeimininkę, ar šiaip 
kokią moteriškę, kuri vis versdavo mane viską daryti savaip, 
o ne mManaip,— toliau kalbėjo jis nusirengdamas ir guldamas į 
lovą.— Iš pradžių buvo mamutė, paskiau ledė Margerita, kuri 
drausdavo man daryti bet ką savo galva, ir jodvi dar riedavosi 
viena su kita ir stumdavo mane viena į vieną pusę, kita — į 
kitą, ir abi lenkdavo į save lygu Pančas ir kipšas, kurie mugėje 
grumiasi dėl kepėjo; o dabar, kai esu vedęs, — toliau bambėjo 
jisai, įsisupdamas į antklodę, — regis, suvis pasidariau savo pa- 
čios pastumdėlis. 

— Ar ne geriau tau patariu nei visi kiti? — atsiliepė Dženė, 
kuri, atsigulusi šalia vyro ir užpūtusi žvakę, užbaigė visas 
kalbas. | 

Palikę tą porą, nugrimzdusią į miegą, pranešime skaitytojui, 
jog kitą dieną iš pat ankstaus ryto, tarnų lydimos, į „Fėjų 
kalnelį“ atjojo dvi amazonės, kurias didžiai persigandusi Dženė 
beregint pažino,— tai buvo panelė Belenden ir ledė Emilė He- 
milten, lordo Evendeilo sesuo. 

— Gal nubėgti man į kalniuką ir truputį apruošti namus? — 
netikėto abiejų panelių apsilankymo įbauginta, paklausė Dženė. 

— Duokite mums paradinių durų raktą, daugiau mums nie- 
ko nereikia: Gudjilas atidarys langus ir išvėdins mažąją sve- 
tainę. 

— Mažoji svetainė užrakinta, o spyna kaip tyčia sugedo, — 
atsakė Dženė, sumetusi, jog tas kambarys šalia pat miegamojo, 
kur jinai vakar įkurdino svečią. 

— Tada jis atidarys raudonosios svetainės langus, — tarė pa- 
nelė Belenden ir pasuko arklį namų link, tačiau ne tuo takeliu, 
kuriuo vakar vakare Dženė lydėjo svečią. 

„Jeigu man nepavyks išleisti jo pro tarnų duris, — mąstė 
Dženė,— tada viskas baigta,“ 

Taip tarusi sau viena, ji leidosi tekina kalvos šlaitu aukš- 
tyn, nerimasčiaudama ir kvaršindama galvą, kaip išsisukti iš 
keblios padėties. 

„Verčiau būčiau iškart pasakiusi, jog tenai apnakvinau ke- 
liauninką,— toliau svarstė ji, beskubėdama takeliu.— Betgi ta- 
da jodvi pakviestų jį pusryčių. O viešpatie, padėk man išsi- 
gelbėti iš bėdos! Ką man daryti? Antai ir Gudjilas vaikštinė- 
ja po sodą! — aiktelėjo ji, sukdama prie vartelių — Juk nevalia 
eiti pro tarnų duris, kol jisai neišsidangins iš čia! O dieve! 
Ką man daryti?“ 

Didžiai sutrikusi, ji priėjo prie buvusio Tilitadlemo pilies 
rūmininko, tikėdamasi kaip nors išvilioti jį iš sodo. Tačiau nei 
perėjimas į žemesnes pareigas, nei prabėgę metai nebuvo pavei- 
kę Džono Gudjilo būdo. Kaip ir visi aikštingi žmonės, jis lyg jauste 
nujautė, kas labiausiai siutina pašnekovus. Taip atsitiko ir šį sy- 
kį: visos Dženės pastangos kokia nors dingstimi išsiųsti jį iš 
sodo buvo tuščios — jis suleido ten šaknis ne ką giliau už bet 
kurį krūmą. Be kita ko, gyvendamas „Fėjų kalnelyje“, Gudjilas 
be galo pradėjo domėtis gėlėmis ir vos atvykęs visus rūpesčius 
užkrovė ledės Emilės tarnui ir visą dėmesį paskyrė gėlėms: nuo 
seno jas pamėgęs, dabar jis itin jas žiūrėjo, kruopščiai laistė, 
kaupė, raišiojo prie kuolelių ir be perstojo postringavo apie 
kiekvieną vargšei Dženei, kuri stovėjo šalia drebėdama ir ko 
neverkdama iš nerimo, apmaudo ir nekantros. 

Tą nelemtą rytmetį likimas, matyt, nusigręžė nuo Dženės. 
Vos įžengusios į vidų, abi damos tuoj pastebėjo, kad mažosios 
svetainės durys ne tik neužrakintos, bet dargi atlapotos į gretimą 
kambarį, kur jų nieku gyvu nenorėjo įleisti Dženė ir kur, kaip 
skaitytojas žino, miegojo Mortonas. Panelė Belenden buvo per- 
nelyg nugrimzdusi į savo nelinksmas mintis, kad tai pastebėtų. 
Paliepusi tarnui atidaryti langines, drauge su savo bičiule įėjo 
į mažąją svetainę. 

— Jo vis dar Nnėra,— tarė panelė Edita.— Ką sumanė jūsų 
brolis? Kodėl jis taip norėjo susitikti būtent šičia? Kodėl neatjojo 
į Dinano pilį, kaip anksčiau buvo žadėjęs? Man regis, mieloji 
Emile, aš nesu tikra, kad gerai pasielgiau jam nusileisdama, 
nors mudu ir susižiedavę, nors ir jūs malonėjote čionai mane 
atlydėti. 

— Evendeilas niekados nepasiduoda įgeidžiams,— atsakė jo 
sesuo.— Esu įsitikinusi, kad jis turės svarių argumentų savo 
elgesiui pateisinti, na, o jeigu neturės... aš jums padėsiu jį pa- 
graudenti. 

— Baisiai fiuogąstauju,— toliau kalbėjo Edita,— kad jis, ko 
gero, įsivėlęs į kokį sąmokslą, kurių begalė rezgama šiais ne- 
ramiais ir niūriais laikais. Aš žinau, kad jis visa širdimi atsida- 
vęs tam bjaurybei Kleiverhausui ir jo kariaunai; manau, jau 
seniai būtų prie jo pritapęs, jei ne mano dėdės mirtis, dėl mūsų 
pridariusi jam tiek rūpesčių. Keista, jog, būdamas tokio subti- 
laus proto ir puikiai suvokdamas nuverstos dinastijos klaidas, 
jisai pasiryžęs viskuo rizikuoti, kad tik buvęs karalius vėlei 
sėstų į sostą! 

— O ką aš galiu pasakyti? — atsiliepė ledė Emilė.— Even- 
deilo akimis žiūrint, tai jo garbės klausimas. Mūsų giminė buvo 
visados ištikima karūnai, o ir pats Evendeilas tarnavo leibgvar- 
dijoje; vikontas Dandis ilgus metus buvo jo vadas ir bičiulis; didu- 
ma mūsų artimųjų smerkia Evendeilą ir mano, jog jis nesideda 
prie Kleiverhauso tik todėl, kad jam trūksta drąsos. Įsidėmėki- 
te, Mano mieloji Edita, kad giminystės ryšiai ir seniai susiklos- 
te polinkiai kartais reiškia šį tą daugiau nei atsajūs samprota- 
vimai. Beje, manau, kad Evendeilas nesikiš į politiką, nors, 
tiesą pasakius, jūs viena galite sulaikyti jį nuo to žingsnio. 

— Argi aš turiu tiek galios? — paklausė panelė Belenden. 

— Jūs galite duoti jam pretekstą: tegu žmonės, prisiminda- 
mi evangeliją, sako: „Jis paėmė žmoną ir todėl negalėjo ateiti 
pas mus*". 

— Aš daviau jam žodį, — vos girdimu balsu sukuždėjo Edi- 
ta,— bet, tikiuosi, jis per daug manęs neskubins. 

— Ne, — atsakė ledė Emilė — tegu Evendeilas pats rūpinasi 
savo reikalais. O štai ir jis ateina. 

— Neišeikite, neišeikite, dėl dievo meilės! — tarė Edita, 
stengdamasi sulaikyti ledę Emile. 

— Ne, ne,— atsakė jaunoji ledė, žengdama iš svetainės.— 
Tokiais atvejais trečias lieka kvailio vietoje. Kai paduos pus- 
ryčius, paliepkite mane pašaukti: aš būsiu paupy po gluosniais. 

Tarpdury ji susidūrė kaktomuša su lordu Evendeilu. 

— Sveikas, broleli, ir iki pusryčių, — linksmai tarė jaunoji 
dama.— Tikiuosi, jūs paaiškinsite panelei Belenden, kas jus 
paskatino tokiu ankstyvu metu sutrikdyti jai ramybę. 

Ir, nelaukdama atsakymo, paliko juodu abu akis į akį. 

— O dabar, milorde,— tarė Edita, — aš geidaučiau sužinoti, 
kokia dingstimi panorote su manimi susitikti, ir dar taip anksti. 

Ji buvo bepridurianti, jog jai nederėtų duoti sutikimo, bet, 
žvilgtelėjusi į savo pašnekovą ir išvydusi neįprastai susijaudi- 
nusį jo veidą, nutraukė savo mintį ir sušuko: 

— Dieve mano, kas atsitiko? 

-— Ištikimi jo didenybės valdiniai laimėjo didelę ir lemtin- 
gą pergalę ties Bleir Esoulu?, bet, deja, mano narsusis draugas 
lordas Dandis... 

— Žuvo? — paklausė Edita, atspėdama jo mintį. 

— Taip, jūsų teisybė: žuvo laimėjęs pergalę, ir niekas kitas 
negali jam prilygti nei talentu, nei įtaka, niekas negali jo pava- 
duoti karaliaus Jokūbo tarnyboje. Dabar, Edita, nevalia ilgiau 
delsti, aš privalau atlikti savo pareigą. Mano valdiniai gavo 
įsakymą stoti prie ginklo, ir šį vakarą aš turėsiu su jumis atsi- 
sveikinti. 

— Ir nemanykite, milorde,— atsakė Edita — jūsų gyvybė 
reikalinga jūsų draugams, nerizikuokite ja veldamasis į tokį 
abejotiną žygį. Ką jūs nuveiksite su keliais tarnais ir valstie- 
čiais, kurie galbūt eis su jumis, prieš visą Škotiją, jei kalnėnai 
ir liks nuošalyje? 

— Paklausykite, Edita, — atsiliepė lordas Evendeilas,— tas 
žygis ne toks jau abejotinas, kaip jūs manote, ir, be to, aš sau 
nebepriklausau. Leibgvardija, kurioje aš taip ilgai tarnavau, 
nors ir reorganizuota princo Oraniečio, kaip ir naujoji karinin- 
kija, tebėra ištikima savo teisėtam valdovui, ir (čia jis pradėjo 
kalbėti pakuždomis, lyg ir sienos būtų turėjusios ausis) du rai- 
tijos pulkai prisiekė nebetarnauti uzurpatoriui ir pereiti į mano 
pusę, kai tik sužinos, jog vėl sėdžiu balne. Jie tik ir laukė, ka- 
da Dandis nusileis nuo kalnų; bet jis nebegyvas, ir kuris jo ka- 
rininkas išdrįs žengti ryžtingą žingsnį, kol nebus tikras, kad 
juos parems reguliarioji kariuomenė? Tuo tarpu gali išblėsti 
kareivių įkarštis. Aš turiu paskatinti juos stoti prieš Oranietį, 
kol jie dar sujaudinti buvusio vado pergalės ir trokšta atkeršyti 
už jo ankstyvą mirtį. 

— Ir, kliaudamasis tais kariais, kuriuos taip gerai pažįsta- 
te,— tarė Edita,— jūs ketinate leistis į tą baisingąjį žygį? 

— Taip, — atsakė lordas Evendeilas— tai mano priedermė. 
Mane tam įpareigoja garbė ir ištikimybė karūnai, 

— Ir jūs aukojatės karaliui — toliau kalbėjo Edita,— kurio 
veiksmus taip smerkė lordas Evendeilas, kai šis sėdėjo soste? 

— Tas teisybė, — atsakė lordas Evendeilas,— kai jis turėjo 
valdžią savo rankose, kaip laisvas pilietis aš maištavau prieš 
bažnyčios ir valstybės valdymo naujoves, o dabar, kai iš jo at- 
imtos įstatymo patvirtintos teisės, kai prieš jį nusiteikę didžiū- 
nai, aš, kaip ištikimas jo valdinys, laikau savo pareiga jam 
padėti. Tegu kurtizanai ir veidmainiai pataikauja galiūnams ir 
palieka tuos, kuriuos ištiko negandas, o aš nedarysiu nei viena, 
nei kita. 

— Ir jeigu jūs pasiryžęs žengti tą žingsnį, kurį savo silpnu 

protu galiu pavadinti nebent abejotinu, tad dėl ko jums pri- 
reikė skirti man pasimatymą tokiu neįprastu laiku? 
Argi jums nesuprantama,— tarė lordas Evendeilas,— jog, 
prieš išjodamas į lemtingą mūšį, aš norėjau atsisveikinti su sa- 
vo sužieduotine? Jeigu jums savaime nesuprantamas mano pra- 
šymas, vadinasi, esate abejinga mano jausmams ir tuo labiau 
abejinga man pačiam. 

— O kodėl jūs norėjote susitikti kaip tik šičia, milorde,— 
paklausė Edita, — ir kodėl taip slapčia? 

— Todėl,— atsakė lordas Evendeilas, įsprausdamas jai į 
rankas lakštą popieriaus, — todėl, kad turiu į jus dar vieną pra- 
šymą, su kuriuo nedrįsiu kreiptis netgi tada, kai perskaitysite 
šį laišką. 

Sklidina nerimo širdimi Edita akimis perbėgo savo senelės 
laišką. 

„Mano mielas vaikeli,— tokiu stilium rašė Iedė Margerita, 
ir mes pasistengsime jį išlaikyti — kol gyva dar niekados taip 
nesiskundžiau reumatu kaip dabar, kai tau rašau šias eilutes 
ir noriu būti tenai, kur netrukus atsidurs šis laiškas, kitaip bū- 
čiau sėdusi ant žirgo ir beregint parsiradusi „Fėjų kalnelyje“ 
pas vienintelę mano vargšo nepamirštamo Vilio dukterį. Bet, 
matyt, pati apvaizda nepageidauja, kad būčiau dabar sykiu su 
ja, ir sprendžiu apie tai iš skausmų, kurie mane taip negailes- 
tingai kamuoja, ir iš to, kad jų nenumaldo nei ramunėlių šu- 
tekliai, nei laukinių garstyčių nuovirai, kuriais taip pagelbėda- 
vau kitiems. Todėl, užuot kalbėjusi su tavimi akis į akį, turiu 
tau pranešti raštu, jog jaunasis lordas Evendeilas, garbės ir pa- 
reigos jausmo šaukiamas vykti į žygį, kreipėsi į mane nuošir- 
džiai prašydamas sulig ana sena sutartimi sujungti judu šven- 
tos moterystės sakramentu, prieš jam išjojant į karą. O kadangi 
neturiu jokių protingų prieštaravimų jo prašymui patenkinti, 
tikiuosi, kad ir tu, būdama gera ir paklusni mergelė, neišsigal- 
vosi kokių neprotingų dingsčių. Kas be ko, kitados mūsų gimi- 
nėje jungtuvės būdavo švenčiamos kur kas iškilmingiau, kaip 
ir tinka mūsų kilmingai giminei, o ne vienuolyno celėje su 
keliais liudytojais, lyg slapstantis pakampėse. Tačiau patsai 
dangus ir mūsų karalystės žmonės panoro atimti iš mūsų tur- 
tą, o iš karaliaus — sostą. Beje, viliuosi, jog dukščiausiasis su- 
grąžins karūną teisėtam sosto įpėdiniui ir palenks jo širdį prie 
tikrosios protestantų vyskupiškosios bažnyčios, ir tai tikiuosi 
pamatyti savo akimis, kaip esu mačiusi karaliaus šeimą tais lai- 
kais, kai ji kariavo su tokiais pat galingais maištininkais ir ap- 

sišaukėliais kaip tie, kurie nūnai valdo karalystę, tai yra tada, 
kai jo švenčiausioji didenybė, šviesios atminties Karolis II tei- 
kėsi savo apsilankymu pagerbti mano kuklius namus Tilitadle- 
me ir papusryčiauti...“ ir t. t., ir t. t., ir t. t. 


Mes nepiktnaudžiausime mūsų skaitytojų kantrybe ir nedės- 
tysime viso ledės Margeritos laiško. Pasakysime nebent, jog pa- 
baigoje buvo įsakyta vaikaitei sutikti nedelsiant eiti prie alto- 
riaus. 

— Iki šiol nė tokios minties neturėjau, — tarė Edita, išmesda- 
ma laišką, — jog lordas Evendeilas gali taip netauriai elgtis. 

— Netauriai, Edita! — sušuko įsimylėjėlis.— Tai šit kaip jūs 
supratote mano pageidavimą pavadinti jus sava, galbūt prieš 
amžiną išsiskyrimą? 

— Lordui Evendeilui būtų pritiklu neužmiršti, —tarė Edi- 
ta,— jog, Matydama ir vertindama jo pastovumą ir, be kita ko, 
kitas jo dorybes ir suprasdama, kaip mes jam dėkingi už viską, 
aš laikiau reikalinga patenkinti jo pageidavimą tik su ta sąlyga, 
kad jis neskubins manęs tesėti duotą žodį; o dabar, naudodama- 
sis įtaka, kurią man turi vienintelis artimas ir brangus asmuo, 
jis nekantriai ir netgi nekukliai spirte spiria nedelsiant skirti 
jungtuvių dieną. Tokie atkaklūs ir įkyrūs reikalavimai byloja 
veikiau apie savimeilę nekaip taurumą. 

Giliai įžeistas jos žodžių, lordas Evendeilas keliskart perėjo 
per kambarį, prieš atsakydamas į priekaištus. Pagaliau jis tarė: 

— Aš būčiau galėjęs išvengti kaltinimo, įskaudinusio mane 
iki širdies gelmių, jeigu iš pat pradžių būčiau paaiškinęs pane- 
lei Belenden, kodėl kreipiuosi į ją su tokiu prašymu. Savo pa- 
čios labui ji tikriausiai nebūtų kreipusi dėmesio į tam tikrus 
samprotavimus, kuriuos ketinu jai išdėstyti, bet jinai turi atsi- 
žvelgti ir į ledės Margeritos interesus. Man žuvus mūšio lauke, 
visas Mano turtas atitenka tiems, kurie pagal majorato įstatymą 
turi paveldėjimo teisę. Jeigu būsiu paskelbtas valstybės išdavi- 
ku, uzurpatoriaus vyriausybė konfiskuos mano turtą paties prin- 
co Oraniečio arba kokio kito jo favorito olando naudai. Ir vie- 
nu, ir kitu atveju mano didžiai gerbiama draugė ir mano sužie- 
duotinė liks be globėjo ir be jokių lėšų. Naudodamasi ledės 
Evendeil teisėmis bei pajamomis ir turėdama galimybę išlaiky- 
ti nukaršusią senelę, Edita bus tam tikra prasme atlyginta už 
sutikimą paveldėti jos rankos neverto žmogaus titulą bei turtus. 

Edita sutriko išgirdusi tokius netikėtus argumentus ir galų 
gale prisivertusi pripažino, jog lordas Evendeilas taip elgiasi iš 
delikatumo ir pagarbos jai. 

— Ir vis dėlto, — tarė ji, — mano širdis vis dar Mena praei- 
tį, jog aš neįstengiu (ir ji apsipylė ašaromis), nepaisydama visų 
jūsų argumentų, nuslopinti vidinio priešinimosi nedelsdama te- 
sėti duotą žodį. | 

— Mes jau ne kartą svarstėme tą skaudžią temą,— neatlyžo 
lordas Evendeilas,— ir aš maniau, mieloji Edita, jog ir jūsų, ir 
mano tuščios paieškos jau seniai jus įtikino, kad jūs graužiatės 
be reikalo. 

— Be reikalo! Aišku, be reikalo! — sušuko Edita su giliu 
atodūsiu, lyg aidas atsiliepusiu gretimame kambaryje. Panelė 
Belenden krūptelėjo sulig tuo garsu, ir lordas Evendeilas tik 
vargais negalais įtikino ją, jog tai buvo jos atodūsio aidas, ir tiek. 

— Keista, bet jis buvo toks aiškus, — tarė ji —lyg prana- 
šaująs kokią nelaimę; beje, mano nervai tokie ištampyti, jog 
sunerimstu nuo menkiausio nieko. 

Lordas Evendeilas visaip mėgino raminti Editą ir taikyti ją 
su mintimi apie vedybas — nors ir skubota, bet užtat vieninte- 
le priemone jos nepriklausomybei užtikrinti. Siekdamas savo 
tikslo, jis rėmėsi jųdviejų sužieduotuvėmis, jos senelės noru ir 
netgi parikiavimu, tuo, kad ji gyvensianti ištekliuje, nepriklau- 
soma; priminė taipogi savo seną jausmą, kurį įrodė jai daug 
daug kartų. Pastarasis argumentas buvo juo svaresnis, juo re- 
čiau jį minėjo lordas Evendeilas, o kadangi Edita niekuo nega- 
lėjo atremti jo karštų maldavimų, išskyrus vidinį bodėjimąsi, 
apie kurį buvo negražu kalbėti regint tokį jo didžiadvasiškumą, 
tad ji prasimetė tuo, jog tokioje vietovėje ir per tokį trumpą 
laiką neįmanoma atlikti jungtuvių apeigų. Bet lordas Evendei- 
las ir tai buvo numatęs: džiugiai pranešė jai, jog sargo namely- 
je jųdviejų laukiąs buvęs pulko kapelionas su ištikimu tarnu, 
anksčiau tarnavusiu seržantu leibgvardijoje, jog ir sesuo žinan- 
ti tą paslaptį, o jeigu panelė Belenden pageidausianti, liudyto- 
jais būsią pakviesti Hedrikas su žmona. O susitikimo vietą jis 
pasirinkęs tyčia. Jųdviejų jungtuvės tuo tarpu liksiančios pas- 
laptyje, nes lordui Evendeilui iškart po sakramento teksią slap- 
čiomis išvykti, ir jeigu jų vedybos būtų buvusios švenčiamos 
viešai, jo išvykimą iškart būtų pastebėjusi vietos valdžia, įtar- 
dama, kad jisai įsivėlęs į kokią nors politinę intrigą. Paskubo- 
mis išdėstęs visus savo samprotavimus bei ketinimus, net ne- 
laukdamas atsakymo, jis išbėgo kviesti sesers ir šaukti visų tų, 
kurie turėjo dalyvauti ceremonijoje. 

Ledė Emilė aptiko savo draugę apsipylusią ašaromis, nesup- 
rasdama, ko ji verkia, o ir negalėjo suprasti, nes buvo iš tų mer- 
ginų, kurių vedybos nei gąsdina, nei stebina, juo labiau kad, 

laikydamasi visų lordo Evendeilo pažįstamų nuomonės, manė, 
jog toksai jaunikis jokiu būdu negali įvaryti baimės. Būdama 
tokių pažiūrų, ji išsakė visus įprastus užuojautos, gailesčio bei 
simpatijos žodžius, kurių visada griebiamasi, kai reikia ką nors 
paguosti ar padrąsinti. Pagaliau kai ji pastebėjo, kad jos bū- 
simoji brolienė abejinga visiems įprastiems įkalbinėjimams ir 
įtikinėjimams, kai pamatė, jog baltais it marmuras skruostais 
be paliovos ritasi ašaros, kai pajuto, jog ranka, kurią ji spaudžia 
stengdamasi sustiprinti savo argumentus, šalta ir bejausmė lyg 
numirusios ir neatsiliepia į jos glamones, simpatiją Editai jos 
širdyje išstūmė įžeista puikybė ir apmaudas. 

— Turiu prisipažinti, panele Belenden,— tarė ji — kad man 
sunku jus suprasti. Prabėgo jau keli mėnesiai, kai jūs sutikot 
tekėti už mano brolio, o jūs vis atidėliojate diena dienon savo 
pažadą, lyg tos jungtuvės jums būtų gėdingos ir nemalonios. 
Leiskite jums pareikšti lordo Evendeilo vardu, kad jis niekados 
neims siekti kokios nors moters rankos prieš josios valią, ir 
nors esu tik jo sesuo, vis dėlto galiu tvirtinti, kad jam visiškai 
nebūtina prievarta reikalauti atsako į savo jausmus. Atleiskite 
man, panele Belenden, bet dabartinė jūsų neviltis nežada jokios 
laimės lordui Evendeilui, ir laikau reikalinga pridurti, jog jis 
anaiptol nenusipelnė viso to sielvarto ir apgailestavimo — man 
atrodo labai negražu taip atsilyginti žmogui už ilgametę meilę, 
kurią jis ne kartą įrodė savo darbais. 

— Jūsų teisybė, lede Emile,— atsakė Edita, šluostydamasi 
ašaras ir stengdamasi nutaisyti įprastą miną, nors jos jausmus 
vis dar išdavė virpantis balsas ir blyškūs skruostai, — šventa 
teisybė: lordas Evendeilas nenusipelnė tokio elgesio, ir juo la- 
biau iš tos, kurią šitaip pagerbė savo dėmesiu. Bet jeigu dabar 
aš paskutinįsyk pasidaviau tam jausmui, kuriam jokiu būdu 
negaliu atsispirti, vienintelė mano paguoda, lede Emile, kad 
jūsų brolis žino, kodėl aš nesiryžtu už jo tekėti, aš nieko nuo 
jo nenuslėpiau, ir jam bent jau nėra ko būgštauti, jog Edita Be- 
lenden bus jo meilės neverta žmona. Ir vis dėlto jūsų teisybė: 
pasidavusi akimirkai to tuščio liūdesio ir slogių prisiminimų, 
aš nusipelniau jūsų priekaišto. To daugiau nebus, aš susiejau 
savo likimą su lordu Evendeilu ir su juo drauge nugyvensiu 
savo amžių. Jis niekados negalės manim nusiskųsti, ir jo arti- 
miesiems nebus ko rūstauti; tušti praeities prisiminimai nekliu- 
dys man dorai ir šventai vykdyti savo priedermių: prarastos iliu- 
zijos nebesužadins anų dienų... 

Jinai iš lėto pakėlė akis, kurias laikė prisidengusi ranka, 
pažvelgė į pravirą grotuotą langą ir, siaubingai suklykusi, ne- 

teko nuovokos. Ledė Ėmilė irgi žvilgtelėjo į tą pusę ir išvydo 
lange šmėkštelėjant vyriškio šešėlį. Daugiau išsigandusi dėl 
vargšės Editos būklės nei dėl vaiduoklio, pasirodžiusio panelės 
akyse, ji ėmė šauktis pagalbos. Išgirdę jos šauksmus, atbėgo 
lordas Evendeilas drauge su pastorium ir Džene Denison. Ta- 
čiau panelei Belenden atgaivinti prireikė stiprių vaistų. Netgi 
tada, kai ji atsipeikėjo, jos Kalba buvo nerišli, padrika ir ne- 
suprantama. 

— Nebeverskite manęs...-— kreipėsi jinai į lordą Evendeilą.— 
Tai neįmanoma... Dangus ir žemė... gyvieji ir mirusieji — visi 
prieš tą santuoką, nežadančią nieko gero. Imkite iš manęs vis- 
ką, ką tiktai galite, imkite mano atsidavimą, mano draugystę. Aš 
mylėsiu jus kaip sesuo, ištikimai tarnausiu jums, tik niekados 
neužsiminkite man apie jungtuves. 

Nesunku įsivaizduoti, kaip nustebo lordas Evendeilas. 

— Emile, — tarė jisai seseriai — ką tu pridarei! Tebūnie pra- 

keikta toji akimirka, kai aš sumaniau tave pasikviesti! Kokia 
nors paika išmonė išvarė ją iš proto! 
— Dievaž, brolau, — atsakė ledė Emilė — ir tavęs vieno ga- 
na, kad visos škotės išsikraustytų iš proto. Tavo mylimoji ve- 
džioja tave už nosies, o tu nei iš šio, nei iš to puoli seserį, kuri 
iš paskutiniųjų stengėsi tau pagelbėti ir buvo jau visai ją įtiki- 
nusi, bet staiga pro langą dirstelėjo kažin koks vyriškis, ir jinai, 
paleidusi savo liguistą vaizduotę, palaikė jį tavimi ar kuo nors 
kitu ir nemokamai suvaidino mums puikią tragišką scenelę. 

— Koks vyriškis? Pro kurį langą? — suirzęs sušuko lordas 
Evendeilas.— Panelė Belenden negali manęs kvailinti, ir, nors ir 
kas čia būtų atsitikę... 

— Tyliau, tyliau! — sukuždėjo Dženė, turėjusi savų sumeti- 
mų nutraukti tolesnius klausinėjimus.— Dėl dievo meilės, mi- 
lorde, kalbėkite tyliau, nes panelė, regis, jau atgauna nuovoką. 

Vos atsipeikėjusi Edita silpnu balseliu paprašė palikti juodu 
vienus du su lordu Evendeilu. Visi išėjo iš svetainės: Dženė, 
nutaisiusi įprastą nuoširdaus paslaugumo miną, pastorius ir le- 
dė Emilė — be galo susidomėję, kas bus toliau. 

Kai tik visi pasišalino, Edita paprašė lordo Evendeilo atsi- 
sėsti šalimais ant sofos; paskui, nepaisydama įo nuostabos ir 
priešinimosi, prisikišo jo ranką prie lūpų, nusliuogė nuo sofos 
ir apkabino jam kelius. 

— Atleiskite man, milorde! — sušuko jinai.— Atleiskite man! 
Aš turiu labai negarbingai su jumis pasielgti ir atsisakyti iš- 
kilmingai duoto žodžio. Jums priklauso mano draugystė, gi- 
liausia pagarba, nuoširdus dėkingumas... Jūs turite dar dau- 

giau — Mano žodį ir mano pasitikėjimą jumis... Bet atleiskite 
man. Aš nekalta... Aš jūsų nemyliu ir negaliu už jūsų tekėti 
nepuldama į nuodėmę! 

— Jūs klejojate, mieloji mano Edita! — be galo sutrikęs, 
tarė Evendeilas.— Jūs paleidote savo vaizduotę, ir jinai jus ap- 
gavo: juk tai buvo vaiduoklis, jūsų fantazijos vaisius; anas, ka- 
trą jūs mylite labiau už mane, jau seniai kitame pasaulyje, kur 
gali nuskristi nebent jūsų tuščios godos, o jeigu ir nuskries te- 
nai, tik sutrikdys tą palaimą, kuria jis tenai mėgaujasi. R 

— Jūs klystate, lorde Evendeilai— iškilmingai tarė Edita — 
Aš ne lunatikė ir dar neišsikrausčiau iš proto. Ne, aš pati ne- 
būčiau patikėjusi, jeigu savo akimis nebūčiau mačiusi. Bet aš 
jį mačiau ir negaliu netikėti savo akimis. 

— Jūs jį matėte? Ką tokį? — susijaudinęs paklausė lordas 
Evendeilas. “ 

— Henrį Mortoną,— atsakė Edita, tardama tuos žodžius lyg 
paskutinįsyk savo gyvenime ir vos neprarasdama sąmonės. 

— Panele Belenden,— tarė lordas Evendeilas— jūs elgiatės 
su manim kaip su paskutiniu kvailiu ar mažu vaiku. Jeigu jūs 
apgailestaujate, jog su manim susižiedavote,— piktindamasis 
kalbėjo jis toliau, — aš ne iš tų, kurie verste verčia tekėti, ne- 
paisydami moters simpatijos ar potraukių, bet meldžiu jus kal- 
bėti su manimi kaip su vyru, ir liaukimės taip nevykusiai po- 
kštavę. 

Jis buvo jau beeinąs į duris, bet, dirstelėjęs į ją ir pastebė- 
jęs klaidžiojančias jos akis ir blyškius skruostus, suprato, kad 
ji neapgaudinėja ir tikrai yra kažin ko išsigandusi. Jis pakeitė 
toną, sutelkė visą savo gražbylystę, stengdamasis ją nuraminti ir 
sužinoti tikrąją jos baimės bei susijaudinimo priežastį. 

-— Aš mačiau jį, — kalbėjo jinai — Aš mačiau Henrį Morto- 
ną: jisai stovėjo už lango ir žiūrėjo į kambarį kaip tik tuo metu, 
kai buvau pasiryžusi amžinai jo išsižadėti. Jo veidas ištįso ir 
perbalo; vilkėjo jis kelioninį apsiaustą ir mūvėjo plačiakraštę 
skrybėlę, užsmauktą ant kaktos; veido išraiška buvo tokia pat 
kaip ir aną baisingąją dieną, kai Tilitadleme jį tardė Kleiver- 
hausas. Paklauskite savo seserį, paklauskite ledę Emilę, argi 
jinai nematė jo lygiai taip pat aiškiai, kaip mačiau aš? Aš ži- 
nau, kas prikėlė jį iš numirusių, — jis atėjo prikišti man, nes 
tuo metu, kai mano širdis buvo drauge su juo giliame negy- 
venamame vandenyne, aš ketinau atiduoti savo ranką kitam. 
Milorde, tarp mudviejų viskas baigta; kas bus — tas, toji, kurios 
santuoka trikdo mirusiųjų poilsį, negali tekėti už vyro. 

— Dieve brangiausias! — sušuko lordas Evendeilas, žings- 
niuodamas po kambarį, pats beveik paklaikęs iš nuostabos ir 
apmaudo.— Jai visai pasimaišė protas, kai ji stengėsi prisivers- 
ti ir patenkinti mano skubotą, nors ir nesavanaudišką prašymą. 
Reikia duoti jai pailsėti, rūpintis dieną ir naktį, kitaip niekados 
nebeatgaus sveikatos. 

Tuo metu atsivėrė durys, ir vidun įlėkė Tomas Halidejus, 
kuris revoliucijos metu drauge su lordu Evendeilu paliko pulką 
ir pasidarė lyg jo tarnu, lyg adjutantu. Jo veidas buvo mirtinai 
perblyškęs ir siaubo iškreiptas. 

— Kas dar atsitiko, Halidejau? — suriko jo ponas, pašokda- 
mas nuo kėdės.— Kokios nors žinios apie... 

Jis susitvardė ir akimoju pertraukė nebaigtą sakyti mintį. 

— Ne, pone, —tarė Halidejus,— ne, pone, ne tai, 0 visai 
kas kita: aš mačiau vaiduoklį! 

— Vaiduoklį? Na ir mulkis! — tarė lordas Evendeilas, galu- 
tinai išėjęs iš kantrybės.— Atrodo, čia visi kuoktelėjo ir nu- 
sprendė taipjau mane išvaryti iš proto! Kokį vaiduoklį, sakyk 
man, apkiautėli? 

— Man pasivaideno Henris Mortonas, vigų vadas, dalyva- 
vęs mūšyje prie Bosvelo tilto,— atsakė Halidejus.— Jis šmėkš- 
telėjo pro šalį nelyginant žaibas, kai ėjau per sodą. 

— Protas visiems aptemo, ar ką? — tarė lordas Evendeilas.— 
O gal kas nors tyčia išdarinėja tas niekšybes. Džene, palydėkite 
ledę į jos kambarį, o aš tuo tarpu pasistengsiu ištirti tą istoriją. 

Tačiau lordo Evendeilo paieškos nuėjo perniek. Dženė, galė- 
jusi (jeigu būtų norėjusi) paaiškinti viską, kas atsitiko, turėjo 
savų sumetimų neatskleisti paslapties. Mat nuo to laiko, kai ji 
gavo savo žinion veiklų ir mylintį vyrą, jos koketiškumo nebe- 
liko nė žymės, bet užtat visų jos veiksmų paskata tapo apskai- 
čiavimas. Pasinaudojusi pirmomis visuotinės sumaišties minutė- 
mis, ji sutvarkė tą kambarį šalia mažosios svetainės, kur nak- 
vojo Mortonas, ir sunaikino visus jo buvimo pėdsakus. Ji su- 
galvojo netgi užgrėbstyti pėdas po langu, pro kurį žvilgtelėjo 
Mortonas; eidamas iš sodo, jis panoro dar sykį pamatyti taip 
ilgai mylėtą ir amžinai prarastą Editą. Buvo visiškai aišku, jog 
tai jis šmurkštelėjo pro Halidejų; iš vyresniojo sūnelio ji suži- 
nojo, kad Mortonas įbėgo į kūtę, kurioje jos sūnelis laikė jau 
pabalnotą žirgą, metė jam auksinį pinigėlį, įšoko į balną ir kiek 
įkerta nušuoliavo Klaido link. Taip paslaptis liko jos namuose, 
ir Dženė tarė sau, jog ten jinai ir turi būti palaidota. 

„Aišku, — kalbėjo ji sau viena, — jaunoji ponia pažino poną 
Mortoną dienai išaušus, o argi aš turėjau jį pažinti sambrėško- 

je ar šviečiant žvakei? Be to, jisai vis dangstėsi veidą nuo ma- 
nęs ir Kadžio.“ 

Todėl į visus lordo Evendeilo klausimus ji atsakė nieko ne- 
žinanti. O Halidejus atkakliai tvirtino, jog, įeidamas į sodą, su- 
sitikęs su šmurkštelėjusiu pro šalį vaiduokliu, kurio veide buvęs 
ženklus apmaudas ir liūdesys. Halidejus sakėsi gerai pažino- 
jęs Mortoną: juk ne kartą jį saugojęs, be to, jam buvę pa- 
liepta įsidėmėti visas jaunuolio žymes tam atvejui, jeigu jam 
būtų pavykę pabėgti iš nelaisvės. O tokie veidai kaip pono 
Mortono pasitaiką ne kas dieną. Tačiau kas privertęs apsilankyti 
jį tose vietose, kur jis nebuvęs nei pakartas, nei sušaudytas, — 
to jis, Halidejus, niekaip nepermanąs. 

Ledė Emilė prisipažino mačiusi lange šmėkštelėjant vyriškio 
veidą, tačiau dar ką nors pridurti nebegalėjo. Džonas Gudjilas 
pareiškė, jog nil novit in causa*. Jis baigęs savo darbą sode 
ir nuėjęs išlenkti rytinio stikliuko kaip tik tuo metu, kai pasiro- 
dęs vaiduoklis. Ledės Emilės tarnas laukęs nurodymų virtuvėje, 
ir per ketvirtį mylios aplink daugiau nebuvę nė gyvos dvasios. 

Lordas Evendeilas sugrįžo baisiausiai susikrimtęs ir nepaten- 
kintas: planas, kurį įvykdyti reikėjo, atsižvelgiant į ypatingas 
aplinkybes, tiek Editos labui, tiek dėl savo paties laimės, žlugo 
be jokių regimų ir suvokiamų priežasčių. Žinodamas Editos cha- 
rakterį, jis negalėjo įtarti, jog, ūmai apsisprendusi, savo patei- 
sinimui ji prasimetė tuo menamu vaiduokliu. Jis būtų paaiškinęs 
visa netikėtai susiklosčiusių aplinkybių sudirgintos vaizduotės 
padariniu, tačiau Halidejaus parodymai žodis žodin sutapo 
su jos nupieštų paveikslų, o betgi pastarasis neturėjo 
pagrindo galvoti apie Mortoną daugiau nei apie kurį ki- 
tą žmogų ir, be to, ničnieko nežinojo apie panelės Editos vai- 
duoklį, kai pats pranešė, kad jam pasivaidenęs Mortonas. Kita 
vertus, buvo visiškai neįtikima, jog Mortonas, taip ilgai ir vel- 
tui ieškotas ir veikiausiai nuskendęs drauge su visa „Laisvės“ 
įgula bei keleiviais, pasirodo besąs gyvas ir sveikas ir nei iš 
šio, nei iš to slapstosi šalyje, kur naujoji vyriausybė globoja 
savo partijos šalininkus. Norėdamas sužinoti pastoriaus nuomo- 
nę, lordas Evendeilas norom nenorom pasidalijo savo mintimis 
su ganytoju ir gavo išklausyti ilgėliausią paskaitą apie demo- 
nologiją, kurioje, remdamasis Delrijo, Borthugu ir Delankru“, 
rašiusiais apie vaiduoklius, taipjau kitais pilietinės ir bendro- 
sios teisės žinovais, pasisakiusiais apie liudytojų parodymų pri- 
gimtį, mokslavyris pareiškė, kad, jo galutiniu ir tvirtu įsitikini- 


* Nieko nežino apie tą dalyką (Iot.), 

mu, tai buvusi arba tikra velionio Henrio Mortono vėlė, ku- 
rios egzistavimo jis, kaip dvasininkas ir kaip filosofas, negalįs 
nei ginčyti, nei teigti, arba minėtasis Henris Mortonas, vis dar 
būdamas in rerum natura*, šį rytą pasireiškęs savo tikruoju 
asmeniu, arba pagaliau, jog tai buvęs stebėtinas deceplio vis- 
us** ar koks kitas be galo panašus žmogus, sugebėjęs taip su- 
klaidinti panelę Belenden ir Tomą Halidejų. Mokslavyris nesiė- 
mė spręsti, kuri hipotezė patikimiausia, tačiau galvą guldė, jog 
rytmetį sumaištis kilusi kaip tik dėl vienos kurios iš visų mi- 
nėtų priežasčių. 

Netrukus lordo Evendeilo nerimas dar labiau padidėjo — 
jam buvo pranešta, jog panelė Belenden rimtai serganti. 

— Niekur iš čia nevažiuosiu,— sušuko jis,— kol jos gyvy- 
bei grės pavojus! Aš negaliu, neprivalau jos palikti, nes, nors 
ir kokia būtų šios ligos priežastis, vis dėlto kalčiausias esu aš, 
pradėjęs tą nelemtą kalbą. 

Jis apsistojo kaip svečias ,Fėjų kalnelyje“. Visuomenės nuo- 
mone, tai buvo savaime suprantama ir visai padoru, nes sody- 
boje viešėjo jo sesuo ir ledė Margerita Belenden, kuri, sužino- 
jusi vaikaitę sunkiai sergant, nepaisydama savo reumato, parei- 
kalavo nedelsiant ją nugabenti pas ligonę. Lordas Evendeilas 
nekantriai laukė, kada pagaliau, nepakenkdamas jos sveikatai, 
galės su ja galutinai išsiaiškinti santykius ir tuojau pat joti į 
sukilėlių stovyklą. 

„Jai nevalia, — svarstė taurusis jaunuolis, — žiūrėti į mud- 
viejų sužieduotuves kaip į priemonę prievarta susieti mudu san- 
tuokos saitais, apie kuriuos vien pagalvojusi ji eina iš proto.“ 


TRISDEŠIMT DEVINTAS SKYRIUS 
GIMINĖS LIZDAS 


Mielieji kloniai įr laukai, 
Saldi ūksmė miškų! 
Žaidžiau, kai buvome vaikai, 
Be rūpesčių, vargų!. 

„Ttono koledžo reginys žiūrint iš tolo“ 


Ne vien kūno poreikiai ir negalios sulygina šiame gyvenime 
netgi didžiausius talentus su paprastais mirtingaisiais. Būna to- 
kių dvasinio sukrėtimo valandų, kai galiūnų galiūnas niekuo ne- 
* Gamtoje (1ot.). 
** Apgaulingas regėjimas (Iot.). 

siskiria nuo visų žmonių paties silpniausiojo. Tokią valandą, 
atiduodamas duoklę savo žmogiškajai prigimčiai, jis dar labiau 
įaitrina sielvartą mintimi, jog, savo valia grimzdamas į liūdesį, 
nusižengia religijos ir filosofijos taisyklėms, kuriomis vadovau- 
damasis stengėsi valdyti savo aistras, tinkamai elgtis. Kaip tik 
tokiu kritiniu momentu nelaimingasis Mortonas ir paliko „Fė- 
jų kalnelį“. Žinia, jog Edita, nuo seno mylėta ir tebemylima, 
Edita, kurios paveikslą daugel metų jis puoselėjo širdyje, stai- 
ga rengiasi tekėti už jo jaunystės dienų varžovo ir jog tas var- 
žovas, daug sykių jai pasitarnavęs, turi į ją visas teises, — ta ži- 
nia buvo nepalyginamai skaudesnė už nežinios kančias svetur, 
nors ir nebuvo jam staigmena. 

Būdamas užjūrio kraštuose, kartą jis rašė laišką Editai, am- 
žinai su ja atsisveikindamas ir melsdamas jį pamiršti. Atsakymo 
jis neprašė, bet vis dėlto ilgai tikėjosi, kad į jo prašymą nebus 
atsižvelgta. Laiškas nepasiekė tos, kuriai buvo siųstas, ir Mor- 
tonas, nieko apie tai nežinojęs, norom nenorom padarė išvadą, 
kad jis pamirštas, kaip to ir meldė, savimaršos sklidinas. Viskas, 
ką, sugrįžęs Škotijon, sužinojo apie panelę Belenden, piršte pir- 
šo jam mintį, kad į Editą reikia žiūrėti nebent kaip į lordo Even- 
deilo sužieduotinę. Beje, net tuo aveju, jeigu jinai ir nebūtų 
niekuo įsipareigojusi,  Mortonas, būdamas taurios širdies 
žmogus, nė už ką nebūtų ardęs jų tariamos santuokos, nebūtų 
pretenzingai reiškęs į ją teisių, prarastų per ilgus tremties me- 
tus, nepatvirtintų jos artimųjų sutikimo ir tūkstančių nepalan- 
kių aplinkybių išdildytų iš gyvenimo. Kodėl jis apsilankė toje 
sodyboje, kur susirado prieglaudą nuskurdusi ledė Margerita 
Belenden drauge su vaikaite? Jis pasidavė — ir tai mes priversti 
pripažinti — prieštaringam troškimui, kuris galėjo pagauti dau- 
gelį žmonių, atsidūrusių jo padėtyje. 

Jis atsitiktinai sužinojo, Kad abi damos, kurių sodybos jis 
niekaip negalėjo aplenkti grįždamas gimtinėn, išvykusios; be to, 
išgirdęs, jog Kadis su savo žmona — jų patikimiausi tarnai, jis 
neįveikė pagundos ir sustojo prie jų trobelės, geisdamas sužino- 
ti, kaip panelė Belenden — deja, dabar jau nebe jo Edita! — 
atsiliepia į lordo Evendeilo jausmus. Mes jau pasakojome, kaip 
pasibaigė tas rizikingas žingsnis; jis išjojo iš „Fėjų kalnelio“, 
įsitikinęs, jog Edita jį tebemyli, tačiau garbė ir pareiga įsako 
amžinai su ja atsisveikinti. Kaip išreikšti, ką jisai jautė netyčia 
išgirdęs bemaž visą lordo Evendeilo ir Editos pokalbį — mes ne- 
siryžtame aprašyti tų išgyvenimų, palikdami skaitytojui pačiam 
visa tai įsivaizduoti. Kiek kartų jis veržte veržėsi į mažąją sve- 
tainę, kur jie šnekėjosi, ar buvo besušunkąs: „Fdita, aš dar gy- 

vas!", bet tučtuojau prisimindavo, kad ji davusi žodį tekėti, o 
jis pats amžinai dėkingas lordui Evendeilui (juk lordo įtaka 
Kleiverhausui, kaip jis teisingai suprato, išgelbėjo jį nuo kan- 
kinimų ir mirties) — visa tai neleido griebtis neapgalvotų veik- 
smų, kurie galėjo tik išardyti Editos ir jos sužieduotinio san- 
tykius, bet jokiu būdu nebūtų atnešę jam laimės. 

„Ne, Edita!— mintyse prisiekė jis— Aš nebeaitrinsiu tavo 
senų žaizdų. Tebūnie taip, kaip dangaus skirta: aš niekados ne- 
pridėsiu nė trupučio savo kančių prie tos skausmo naštos, ku- 
Tią tu neši. Aš buvau nebegyvas tau, kai davei žodį lordui Even- 
deilui, ir niekados, niekados nesužinosi, jog Henris Mortonas 
tebėra gyvas!“ 

Taip taręs, jisai paskubomis paliko miegamąjį, nepasikliau- 
damas savo valia, kuri galėjo palūžti kiekvieną akimirką, gir- 
dint Editos balsą, ir, geisdamas atgauti sielos tvirtybę, per ma- 
žąjį darbo kambarį ir pro stiklines duris išbėgo į sodą. - 

Kad ir kiek jis sau kalbėjo, kad jo sprendimas galutinis ir ne- 
atšaukiamas, vis dėlto niekaip nepajėgė pasitraukti iš tos vie- 
tos, kurioje girdėjo širdžiai mielo balso garsus, nepasinaudojęs 
proga dar bent kartelį slapta žvilgtelėti pro langą ir pamatyti 
ją paskutinįjį sykį. Tuo metu, kai jis nesugebėjo atsispirti pa- 
gundai, Edita sėdėjo nuleidusi akis, bet staiga nukreipė žvilgs- 
nį į langą ir pastebėjo Mortoną. Vos tiktai širdį veriantis šau- 
ksmas paskelbė jos ištikimam ir nelaimingam mylimajam, kad 
jis pažintas, Mortonas leidosi bėgti, lyg įsiutusių furijų veja- 
mas. Sode jis užsibedė ant Halidejaus, bet nepažino jo, o gal 
netgi nepastebėjo, įšoko į balną ir — veikiau instinktyviai nei 
apgalvotai — pasuko pirmuoju taku, atsišakojančiu nuo vieške- 
lio į Hemilteną. 

Matyt, kaip tik todėl lordui Evendeilui ir nepavyko sužinoti, 
jog Mortonas iš tikrųjų gyvas. Po lemiamos kalnėnų pergalės 
ties Kilikrenkiu vyriausybės įsakymu visi keliai buvo saugomi 
ir stebimi, idant nepakiltų žygin Žemutinės Škotijos jakobitai. 
Buvo išstatytos lauko sargybos ir prie Bosvelo tilto, o kadangi 
tie kareiviai nepastebėjo nė vieno žmogaus, keliaujančio va- 
karų kryptimi, kaip ir jų bendrai Bosvelo miestelyje, tvirtinę, jog 
niekas nejojęs iš vakarų į rytus, vaiduoklis, kuriuo tvirtai tikė- 
jo Edita ir Halidejus, lordui Evendeilui pasidarė dar didesnė 
mįslė, ir galiausiai jis nusprendė, jog tariama šmėkla pati savai- 
me radosi sudirgusioje ir liguistoje Editos vaizduotėje ir — kad 
ir kaip būtų keista — pasivaideno prietaringajam Halidejui. 

Tuo tarpu takas, kuriuo šuoliais lėkė Mortonas savo ištver- 
mingu ir eikliu žirgu, per keletą sekundžių išvedė prie Klaido 
pakrantės, perdėm ištryptos arklių, ten vedžiotų girdyti. Šuo- 
liais kabinęs žirgas net nestabtelėjo ir, šokęs į upę, netrukus 
atsidūrė pačioje sraunumoje. Nesiekdamas kojomis dugno, jis 
pradėjo plaukti, ir Mortonas, iki tol viską daręs nesąmoningai, 
pajuto, kaip šaltas vanduo semia krūtinę. Tuomet jis pagalvo- 
jo, kad reikia pasirūpinti savimi ir tauriuoju žirgu. Visados pir- 
mavusiam pratybose, jam buvo vis tiek, ar raitam plaukte per- 
plaukti upę, ar risčia joti per laukus ir pievas. Jis paleido žirgą 
pasroviui link lėkšto kyšulio kitame krante, kur, jo manymu, 
buvo lengviausia išsigauti iš upės. Vis dėlto ir pirmąjį, ir antrą- 
jį kartą iškopti į krantą nepavyko: žirgas slystelėjo atsistojęs 
ant nelygaus dugno ir vos neapsivertė aukštielninkas drauge su 
raiteliu. Netgi pakliuvus į beviltišką padėtį, savisaugos instink- 
tas visados sugrąžina mums dvasinę pusiausvyrą, jeigu, aišku, 
mūsų neužvaldo siaubas, ir Mortonas atgavo nuovoką tik todėl, 
kad atsidūrė pavojaus akivaizdoje. Atidžiai įsižiūrėjęs ir pa- 
sirinkęs tinkamą vietą, jis pamėgino trečią sykį išsikapstyti iš 
upės, ir šįkart jam pasisekė,— arklys su raiteliu atsidūrė kairia- 
jame Klaido krašte. 

„Kurgi,— apkartusia širdimi paklausė save Mortonas,— kurgi 
dabar man joti? O argi ne vis tiek, kokią kryptį nurodys kom- 
pasas tokiam belaimiui klajūnui kaip aš? Dieve aukščiausias, 
jeigu toksai noras nebūtų nuodėmė, kaip aš geisčiau, kad tam- 
sūs upės vandenys užsivertų virš galvos ir prarytų visus pra- 
eities prisiminimus ir ateities godas!“ 

Vos šiais graudžiais žodžiais išreiškė savo neviltį, kilusią iš 
jausmų sumaišties, beregint susigėdo savo silpnadvasiškumo. 
Nejučia prisiminė, kiek kartų, atsidūrusiam tarp gausybės pa- 
vojų, užspeitusių iš visų pusių nuo tos dienos, kai jisai įsijungė 
į visuomeninį gyvenimą, stačiai per stebuklą likimas išsaugojo 
jam gyvybę, kurią dabar, baisaus sielvarto persmelktas, taip 
menkai tevertino. 

„Koks aš kvailas! — kalbėjo jis sau vienas.-— Daugiau negu 
kvailas, jeigu taip menkai tevertinu gyvybę, tiek ir tiek kartų 
stebuklingai apvaizdos išsaugotą. Juk šiame pasaulyje dar turiu 
šį bei tą — kantriai nešti savo liūdesio naštą, kaip ir dera vyrui, 
ir padėti tiems, kuriems reikia pagalbos. Argi tai, ką dabar 
mačiau ir ką dabar girdėjau, nesako, jog viskas baigta, kaip II 
buvau numanęs, jog taip ir turėjo būti? Juodu abu (netgi min- 

tyse jis nedrįso vadinti jų vardu) keblioje padėtyje. Jinai — ne- 
tekusi palikimo, jisai, atrodo, pasiryžęs stačia galva pulti į ka- 
žin kokį pavojingą žygį, — būčiau sužinojęs, į kokį, jei nebūtų 
taip tyliai kalbėjęs. Argi negalima jiems kuo nors padėti, ar 
negalima laiku apsaugoti nuo pavojų?“ 

Taip įsigalvojęs, jisai stengėsi pamiršti savo bėdas ir visą 
dėmesį sutelkti į Editos ir jos jaunikio reikalus, bet staiga ne- 
lyginant šviesos spindulys, praspindęs pro ūką, švystelėjo min- 
tis apie seniausiai iš atminties išdilusį Berlio laišką. 

„Štai kas jas sužlugdė, — padarė jis išvadą.— Jeigu dar įma- 
noma joms padėti, reikia jį susirasti ir išgauti iš jo tam tikrų 
žinių. Žūt būt turiu su juo susisiekti. Kad ir koks jis atšiaurus, 
klastingas ir fanatiškas, vis dėlto ne kartą palenkiau jį savo 
tiesumu ir nuoširdumu. Šiaip ar taip, aš jį susirasiu, ir galbūt 
tie duomenys, kuriuos iš jo išgausiu, turės kokios nors įtakos 
tų damų likimui — nesvarbu, kad jų niekados neberegėsiu ir 
kad jos, ko gero, nesužinos, jog dabar maldau savo sielvartą 
darbuodamasis jų laimės labui.“ 

Įkvėptas tos vilties, beje, gana nepagrįstos, pačiu trumpiau- 
siu taku leidosi tiesiai vieškelio link. Žinodamas kiekvieną ta- 
kelį — mat jaunystėje Mortonas čia visados medžiodavo, — per- 
šokęs per keletą aptvarų, jis veikiai atsidūrė ant vieškelio, ve- 
dančio į tą miestelį, kuriame kitados šventė „papūgos“ kapito- 
no vardą. Jojo liūdnas ir prislėgtas, tačiau nebejautė tos siau- 
bingos nevilties, sunkiu akmeniu ką tiktai spaudusios krūtinę: 
beveik visada žmogui atlėgsta širdis, kai jis aiškiai suvokia sa- 
vo pareigą ir pasiryžta aukotis dėl kitų, nors tai ir neatneša lai- 
mės jam pačiam. Ir jis ėmė sukti galvą svarstydamas, kaip susi- 
radus Berlį ir išpešus iš jo žinių, reikalingų tai, kurios interesus 
jis užsimojo ginti. Galiausiai tarė sau, jog veiksiąs atsižvelgda- 
mas į pasimatymo metu susidariusias aplinkybes, vildamasis, 
kad Berlis, Kadžio žodžiais tariant, susiriejęs su savo bendra- 
minčiais presbiterionais, gal nebus taip jau priešiškai nusistatęs 
prieš panelę Belenden ir sutiks jos labui panaudoti savo galią, 
kurią, sprendžiant iš jo laiško, jisai turįs jos turtams. 

Saulė jau krypo į vakarus, kai mūsų keliauninkas atsidūrė 
netoli savo velionio dėdės Milnvūdo dvaro. Jį supo giraitės ir 
miškai, tūkstančiais prisiminimų apie būtus džiaugsmus ir siel- 
vartus liūdnai nuteikę Mortoną, ir jį užplūdo švelnūs jausmai, 
jaudinantys ir podraug raminantys širdį — toks įspūdis paprastai 
sukrečia jautrios prigimties žmogų, patyrusį visuomenės gyveni- 

mo audras ir likimo vingius, po ilgų išsiskyrimo metų pagaliau 
sugrįžusį gimtinėn, kur prabėgo vaikystė ir jaunos dienos. 

„Senoji Alisna,— mąstė jis, — manęs nepažins, kaip vakar ne- 
bepažino doroji Dženė su Kadžiu. Galėsiu patenkinti savo smal- 
sumą ir tuojau pat josiu toliau, nepasisakęs jai, kad esu gyvas. 
Kaip girdėjau, amžinatilsį dėdė jai užrašė mūsų giminės lizdą. 
Ką gi, tebūnie! Ir šiaipjau turiu tiek sielvarto, jog ištversiu ir 
šį nemalonumą. Vis dėlto keista, jog savo turtų paveldėtoja jis 
pasirinko tą seną niurneklę, palikdamas jai nors ir ne per gar- 
siausių, bet vis dėlto godotinų protėvių valdas." 

Dvaro trobesiai, ir geresniais laikais nelabai traukę akį, da- 
bar, patekę senosios ekonomės žinion, atrodė suvis niaurūs. 
Tiesą pasakius, tvarka buvo kuo puikiausia: langų stiklai svei- 
ki, ant stogo netrūko nė vienos čerpės. Tačiau atšlaimas buvo 
taip sodriai apžėlęs, jog, rodės, čia metų metus nebuvo kėlęs 
kojos joks žmogus; visos durys buvo uždaros, ir netgi tos, ku- 
rios vedė į priemenę, matyt, jau kadai bebuvo varstomos — bent 
jau vorai buvo spėję apraizgyti savo tinklais ir jas, ir geležinius 
vyrius. 

Mortonas nepastebėjo aplink nė gyvos dvasios, ilgai ir gar- 
siai beldė į duris, kol pagaliau išgirdo kažką atveriant mažą 
langutį, pro kurį anais laikais buvo žiūrima, kas atėjo į svečius. 
Prieš Mortoną pasirodė Alisnos veidas, išvagotas begalės naujų 
raukšlių, be tų, kurios žymėjo jam paliekant Škotiją; galvą bu- 
vo apsigobusi skepeta, išsipešę žilų plaukų kuokštai ne tiek 
gražino jos veidą, kiek teikė jam vaizdingumo. Spigiu kretan- 
čiu balsu ji paklausė, ko jam reikia. 

— Aš norėčiau pasikalbėti su tokia Alisna Vilson, kuri ši- 
čia gyvena, — atsakė Henris. 

— Jos nėra namie, — atsiliepė pati ponia Vilson: šukuosena, 
matyt, įpiršo jai mintį išsiginti savęs pačios.— Be to, pone, jūs 
blogai išauklėtas, jei teiraujatės jos tokiais nemandagiais žo- 
džiais. Jūs galėtumėte nepraleisti žodžio „ponia“ ir klausti po- 
nios Vilson, Milnvūdo dvaro šeimininkės. 

— Meldžiu jus atleisti, — šyptelėjo sau Mortonas, matyda- 
mas, jog senoji Alisna lygiai taip pat stropiai saugo savo oru- 
mą, kaip saugojo jį kadaise.— Meldžiu jus atleisti, bet aš, matot, 
pakeleivis ir taip ilgai esu gyvenęs svetur, jog beveik pamiršau 
gimtąją kalbą. 

— Jūs iš svečios šalies? — paklausė Alisna.— Gal kartais 
esate girdėjęs ką nors apie vieną čionykštį jauną džentelmeną, 
vardu Henris Mortonąs? 

— Esu girdėjęs tą vardą Vokietijoje,— atsakė Mortonas. 

— Tuomet meldžiu jus luktelėti valandžiukę, mielasis... arba 
ne... apeikite trobą, ten pamatysite durikes, mažesnes nei šitos: 
tos durikės su klebetu, jos užšaunamos tik saulėlydžiu. Atverki- 
te jas ir įeikite, tik žiūrėkite — neįlipkite į rėčką, o ten tamso- 
ka; po to pasukite dešinėn, paskum eikite tiesiai, daugiau vėlei 
pasukite dešinėn ir rasitės prie rūsio laiptų tiesiai priešais du- 
ris į Mažąją virtuvikę,— tenai dabar mūsų, Milnvūdų, virtuvė, 
tenai jus ir pasitiksiu, ir jūs galėsite ramių ramiausiai perduoti 
man, ką pageidavote pranešti poniai Vilson. 

Nors Alisna nuodugnai išaiškino, pašaliniam žmogui būtų 
buvę ne taip jau lengva be jokių kliūčių nusigauti tuo tamsių 
koridoriukų labirintu nuo galinės priemenės iki mažosios virtu- 
vės, bet Henris puikiausiai žinojo, kaip plaukti tais pratakais, 
ir jo nebaugino Skila, prigludusi rėčkos su vandeniu pavidalu 
vienoje pusėje, nei Charibdė, žiojinti giliais įvijais laiptais ki- 
toje pusėje. Vienintelė kliūtis, su kuria jisai vis dėlto susidūrė, 
buvo piktai įsikiauksėjęs mažytis spanielis, kitados priklausęs 
Mortonui: šiuo atveju nėmaž neprimindamas ištikimojo Argaus?, 
jis pasitiko iš ilgų kelionių pargrįžusį šeimininką kaip visiškai 
svetimą žmogų. 

„Štai ir šuniukas taipogi! — tarė sau Mortonas, pasijutęs ne- 
pripažintas savo mėgstamo šuns.— Aš taip pasikeičiau, jog nė 
viena gyva būtybė, kitados mano pažįstama ir mylima, manęs 
nebepripažįsta!“ 

Tuo metu jisai nusigavo iki virtuvės, ir beveik tuojau pat 
sukaukšėjo aukšti Alisnos kulniukai, pritariant ramentui, kuriuo 
ji ramstėsi į pakopas, leisdamasi įvijais laiptais; tai truko gana 
ilgai, kol pagaliau ji pasirodė virtuvėje. 

Per tą laiką Mortonas spėjo apžvelgti visus rykus ir dalykus, 
kurių visiškai pakako negausiai giminės lizdo šeimynai. Židinys 
buvo kurstomas taip, kad daugiau atliktų kuro, nors apylinkėse 
nestigo akmens anglių, o nedidelis molinis puodas, kuriame 
virė pietūs senutei ir visų galų tarnaitei, kokios dvylikos metų 
mergytei, skysta garo srovele skelbė, jog Alisna ir praturtėjusi 
nėmaž neketino apkrauti valgymais stalo. 

Jai įžengus į vidų, ir galva, malonėjusi didingai linktelėti 
Mortonui, ir veidas, kuriame įgimtas nuoširdumas ir gerumas 
nuo seno grumdavosi su irzlumu, įsišaknijusiu iš papratimo ir 
dėl namiškių atlaidumo, ir kykas, ir prikyštė, ir sijonas mėly- 
nais langučiais — viskas atrodė lygiai taip pat, kaip ankstes- 

niais laikais, tik dabar, pagerbdama svečią, Alisna buvo paskų. 
bomis užsivožusi nėriniuotą kyką ir šiek tiek pasidabinusi, kaip 
ir derėjo poniai Vilson, Milnvūdo dvaru savininkei iki gyvos 
galvos, buvusiai velionio dvarininko namų šeimininkei. 

— Ko jūs pageidaujate iš ponios Vilson, pone? Aš esu ponia 
Vilson,— tokiais žodžiais kreipėsi jinai į Mortoną, nes penkios 
minutės, prarastos tualetui, jos manymu, sugrąžino jai teisę va- 
dintis tuo garsiu vardu ir apstulbinti svečią savo akinamu praš- 
matnumu. Prisiminimų ir minčių apie dabarties planus sujaudin- 
tas Mortonas buvo taip giliai nugrimzdęs į apmąstymus, jog 
iam būtų buvę sunku atsakyti į Alisnos klausimą netgi tuo at- 
veju, jeigu jisai būtų žinojęs, ką jai sakyti. Be to, jis nebuvo 
iš anksto apsvarstęs, kokiu vardu pasivadinti, kad nuslėptų sa- 
vo tikrąjį, todėl tebesėdėjo netardamas nė žodžio. Ponia Vilson, 
sutrikusi ir netgi šiek tiek sunerimusi, pakartojo klausimą: 

— Ko jūs pageidaujate iš ponios Vilson, pone? Jūs sakėte, 
jog pažinojote poną Henrį Mortoną? 

— Atsiprašau, ponia,— atsiliepė Henris, — aš turėjau galvo- 
je Sailą Mortoną. 

Senutės veidas ištįso. 

— Vadinasi, jūs pažinojote jo tėvą, velionio Milnvūdo bro- 
lį? O kaipgi jūs galėjote matyti jį svetur, juk jis parvyko na- 
mo, kai jūsų nė pasaulyje nebuvo? Aš maniau, kad jūs atvežėte 
naujienų apie vargšą poną Henrį. 

— Apie pulkininką Mortoną man ne kartą pasakojo tėvas, — 
atsakė Henris.— Apie jo sūnų aš nežinau nieko ar beveik nie- 
ko; kaip girdėjau, jis nuskendo beplaukdamas į Olandiją. 

— Turbūt taip ir atsitiko, — tarė senutė atsidusdama,— visai 
išverkiau savo senas akis, išgirdusi tą žinia. Jo dėdė, vargšelis, 
pasimirė su jo vardu lūpose. Jisai kaip tik man dėstė, kiek duo- 
ti duonos, brendžio ir vyno per pietus po jo laidotuvių, kiek 
sykių reikia paleisti ratu kaušą (mat, ir gyvas būdamas, ir vie- 
na koja kape stovėdamas, buvo apdairus, taupus ir nuosaikus 
žmogus), ir tada jis man pasakė: „Ale (jisai visados vadino ma- 
ne Ale, nes mudu nuo seno buvome pažįstami), Ale, prižiūrėki- 
te ir lykinkite turtą, juk Milnvūdo Mortonų vardas užgeso kaip 
paskutinis senos giesmės garsas“. Jisai ėjo vis silpnyn ir silp- 
nyn, kol pagaliau visai neteko žado ir nepratarė daugiau Nė 
žodžio, tiktai kartą kažin ką subambėjo, o ką — nesupratome: 
lyg apie apgurgėjusią žvakę, dar tinkamą deginti prie numirė- 

lio. Jis niekados negalėdavo ramiai žiūrėti į apgurgėjusią žvakę 
ant stalo, o toji kaip tyčia stovėjo jam prieš akis. 

Poniai Vilson iš pagrindų bepasakojant apie paskutines se- 
nojo šykštuolio akimirkas, Mortonas niekaip negalėjo nusikra- 
tyti šuns, kuris, atsipeikėjęs ir atsigavęs iš nuostabos, apuostęs 
ir apšniukštinėjęs svečią, pagaliau ėmė džiaugsmingai ingzti ir 
šokinėti nepažįstamajam ant kelių, grasindamas kiekvieną minu- 
tę iškelti aikštėn visą teisybę. Pagaliau, išėjęs iš kantrybės, Mor- 
tonas neištvėrė ir suirzęs suriko: 

— Eik šalin, Elfinai! Eik šalin, ponaiti! 

— Jūs žinote, kaip šaukiamas mūsų šuo? — staiga didžiai nu- 
stebo senoji ponia.— Jūs žinote, kaip šaukiamas mūsų šuo? O 
juk jo vardas toks neįprastas. Be to, ir jisai jus pažino, — toliau 
kalbėjo ji šaižiu balsu, vis labiau jaudindamasi.— Dievulėliau tu 
mano! Juk čia mano vaikelis! 

Sulig tais žodžiais vargšė senutė pakibo Mortonui ant kak- 
Jo, apsikabino jį ir puolė bučiuoti, lyg jisai iš tiesų būtų buvęs 
jos vaikas, ir pravirko nesitverdama džiaugsmu. Gintis buvo 
nebeįmanoma, netgi jeigu jam būtų nepristigę tam drąsos. Jis 
švelniai ją apkabino ir tarė: 

— Taip, mieloji Alisna, aš gyvas ir sveikas, ir ačiū jums, 
kad visados buvote man tokia gera, ir anksčiau, ir dabar. Aš 
laimingas, kad turiu bent vieną draugą, kuris džiaugsmingai 
sutinka mane, pargrįžusį gimtinėn. 

— Draugą! — sušuko Alisna.— Jūs turėsite aibę draugų, nes 
turėsite daug pinigų, meiluti jūs mano, krūvą pinigų! Dieve 
duok jums tik dorai juos leisti! O viešpatie,— toliau kalbėjo 
ji, virpančia ranka atstumdama Mortoną ir įsižiūrėdama jam į 
veidą, kad iš tolo geriau pamatytų ne tiek laiko, kiek kančių 
paliktus pėdsakus,— o viešpatie, jūs baisiai pasikeitęs, meiluti 
jūs mano: veidai išblyškę, akys įkritusios, o skruostai, kitados 
tokie rausvi, tokie baltutėliai, nugairinti vėjų ir saulės nudegin- 
ti. Ak tie prakeikti karai! Kiek gražių veidų jie sudarko!.. Kada 
jūs parvykote, meiluti mano? Kur buvote? Ką veikėte? Ir ko- 
dėl nerašėte? Kodėl pasklido gandas, kad jūs nuskendote? Ir 
kodėl sugrįžote į savo namus slapčia, dėdamasis svetimu žmo- 
gum, ir padarėte senajai Alei tokią staigmeną? — baigė ji, šyp- 
sodama pro ašaras. 

Praėjo kuris laikas, kol nuslūgo Mortono susijaudinimas, ir 
jis pradėjo pasakoti, kas jam nutikę per pastaruosius dešimt 
metų. Tą istoriją mes papasakosime kitame skyriuje. 

KETURIASDEŠIMTAS SKYRIUS 


SVETUR 


Vardu jis buvo Omerlis, 
Bet tapo Ričardo bičiuliu, ir nūnai 
Vadinkite jį Rutlandu, ponia!. 


„Ričardas II“ 


Iš virtuvės jie perėjo į nendriniais dembliais išklotą ponios 
Vilson kambarį, tą patį, kame ji gyveno būdama ekonomė ir 
iš kurio nepanoro keltis. Čia, pasakė ponia Vilson, nėra skers- 
vėjų kaip valgomajame, pavojingų jos reumatui, ir čia jaukiau 
nei amžinatilsį dorojo Milnvūdo kabinete, kur ją lankančios 
liūdnos mintys, na, o ąžuoliniais paneliais mušta menė atidaro- 
ma tik tada, kai prireikia ją išvėdinti, išmazgoti grindis ir iš- 
šluostyti dulkes, kaip visados būdavo daroma jų namuose, ir 
dar, be to, prieš didžiąsias šventes. Taigi juodu susėdo demb- 
liais išklotame ponios Vilson, buvusios ekonomės, kambaryje 
tarp puodynių su visų rūšių uogienėmis bei mMarinatais, kuriuos 
Alisna iš įpratimo kasmet ruošdavo žiemai, nors nei ji pati, nei 
kas kitas nė iš tolo neprisiliesdavo prie tų skanėstų. 

Taikydamasis prie klausovės, kad jinai suprastų jo pasako- 
jimą, Mortonas trumpai nusakė, kaip nuskendo laivas kartu su 
visa įgula ir keleiviais, — išsigelbėję tik keli paprasti jūreiviai, 
iš anksto nuleidę valtį, į kurią jis ir įšokęs nuo denio ir staiga, 
prieš jų valią įsipiršęs jiems į pakeleivius. Flisingene laimingas 
atsitiktinumas suvedęs su vienu pagyvenusiu karininku, kadaise 
tarnavusiu drauge su jo tėvu. To karininko patariamas, jisai 
ne iškart patraukęs į Hagą, bet iš pradžių išsiuntęs rekomenda- 
cinius laiškus į štathalterio dvarą. 

„Mūsų princas,— pasakęs jam senasis karys, — kol kas dar 
priverstas palaikyti gerus santykius su savo uošviu, taipjau su 
jūsų karalium Karoliu?, ir jeigu jūs prisistatytumėte kaip trem- 
tinys iš Škotijos, jam būtų neatsargu rodyti jums savo malonę. 
Todėl laukite jo įsakymų ir per daug jam neįkyrėkite; būkite 
be galo atsargus, gyvenkite atsiskyręs nuo visų, dangstykitės 
svetimu vardu, iš tolo lenkitės bėglių iš Britanijos draugijos ir, 
patikėkite manimi, vėliau jums neteks gailestauti, kad buvote 
toks apdairus." 

Senas Sailo Mortono draugas sakęs teisybę. Praslinkus ku- 
riam laikui, princas Oranietis, keliaudamas po Jungtines pro- 

vincijas, pagaliau atvykęs į tą miestą, kur kamavęsis svetimu 
vardu dangstydamasis Mortonas. Jam buvusi suteikta audien- 
cija, ir princas su didžia pagarba atsiliepęs apie jo protą, ap- 
dairumą ir plačius požiūrius į partijų kovą tėvynėje, į jų tiks- 
lus bei paskatas. 

„Aš mielai priimčiau jus į savo dvarą, — pareiškęs Vilhel- 
mas,— tačiau tai būtų Anglijos įžeidimas. Vis dėlto padarysiu 
jums šiokią tokią paslaugą, atsižvelgdamas tiek į jūsų sampro- 
tavimus, tiek į rekomendacinius laiškus. Štai jums siuntimas į 
šveicarų pulką, dislokuotą tolimoje provincijoje, ten vargu ar 
susitiksite kokį tėvynainį. Būkite kapitonu Melviliu ir neminė- 
kite Mortono vardo, kol ateis geresni laikai.“ 

— Taip prasidėjo mano tarnyba,— toliau pasakojo Morto- 
nas.— Mano nuopelnai ne kartą įvairiomis progomis būdavo 
įvertinami jo karališkosios didenybės, kol pagaliau jis išsilaipi- 
no Britanijoje ir suteikė mums ilgai lauktą laisvę. Jums turėtų 
būti aišku, kad, jo įsakymu slėpdamas savo vardą, nedaviau ži- 
nios Škotijon savo negausiems draugams; ir nėmaž nesistebiu 
gandais apie mano mirtį, juoba kad laivas sudužo, o aš niekados 
nesinaudojau įsakytiniais vekseliais, kurių gaudavau iš savo 
dosnių draugų, o ši aplinkybė savo ruožtu netiesiogiai patvirti- 
no žinią apie Mano žuvimą. 

— Bet, meilusis jūs mano, — paklausė ponia Vilson,— nejau- 
gi princo Oraniečio dvare neatsirado nė vieno škoto, kuris būtų 
jus pažinęs? Aš visados buvau įsitikinusi, jog Milnvūdo Morto- 
nai pažįstami ir garsūs visame krašte. 

— Juk aš tyčia buvau nusiųstas tarnauti į atokią provinci- 
ją, — atsakė Mortonas,— ir ten aš praleidau daugelį metų, tad, 
be jūsų, Ale, su visu jūsų gerumu ir nuoširdumu, vargu ar kas 
nors būtų pamanęs, jog dabartinis generolas majoras Melvilis — 
tai buvęs jaunuolis Mortonas. 

— Juk jūsų velionė motina buvo iš Melvilių giminės, — tarė 
ponia Vilson,— bet vis dėlto mano senai ausiai maloniau skam- 
ba Mortono pavardė. Ir kai iš naujo paimsite savo žinion dva- 
rą, jums teks susigrąžinti ir ankstesnę pavardę, ir ankstesnį ti- 
tulą. 

— Man nėra ko skubėti nei su vienu, nei su kitu, Ale, nes 
turiu pagrindą slėptis nuo visų, išskyrus jus. Na, o dėl Milnvūdo 
valdymo man neverta rūpintis — jis gerose rankose. 

— Gerose rankose, meiluti jūs mano!-—lyg aidas atsiliepė 
senoji Alė.— Nejaugi jūs turite galvoje mane, šitaip sakydamas? 
Ir nuomos mokesčiai, ir dvaro žemės — man grynas vargas! Ir 
vis dėlto nenorėjau samdytis ūkvaizdžio, nors Vilis Mektrikitas 

piršte piršosi, rankas kojas buvo gatavas išbučiuoti. Bet aš, se- 
nas žvirblis, skiriu pelus nuo grūdų: taip jam ir nepasisekė ap- 
sukti manęs, kaip apsuko ne vieną. Ir, be to, aš vis tikėjausi, 
kad, šiaip ar taip, jūs pargrįšite, užtat ir mitau vien košelėmis 
bei pieniška sriubyte ir taupiau jūsų labą, kaip taupydavau 
prie jūsų amžinatilsį dėdės gyvos galvos. Tr man bus tikra 
laimė matyti, kaip jūs gausinate turtus ir gražiai tvarkotės 
savo ūkyje... Ko gero, išmokote to Olandijoje,-- juk ten, kaip 
esu girdėjusi, žmonės taupūs. Bet jums reikės vis dėlto gyven- 
ti prašmatniau, nekaip gyveno amžinatilsį Milnvūdas, tas var- 
ganas senolis. Ir, be to, patarčiau jums valgyti mėsą — bent jau 
triskart per savaitę... kad vidurių nepūstų... 

— Apie visa tai dar spėsime prisikalbėti — tarė Mortonas, 
apstulbintas negirdėto Alisnos dosnumo, gražiai besiderinančio 
su baisiu šykštumu, ir keisto prieštaravimo tarp taupymo aist- 
ros ir nesavanaudiškumo.— Turiu jums pasakyti, — toliau kalbė- 
jo Mortonas,— jog atvykau čionai kelioms dienoms ypatingai 
svarbiu vyriausybės pavedimu, ir todėl, Ale, niekam nė žodžio, 
kad jūs mane matėte. Kada nors vėliau papasakosiu jums savo 
ketinimus ir siekius. 

— Tebūnie taip, kaip jūs norite, džiaugsme jūs mano,—atsi- 
liepė Alisna.— Aš moku saugoti paslaptis ne ką blogiau už vi- 
sus čionykščius žmones, ir dorasis senis Milnvūdas gerai tai 
žinojo ir sakė man, kur slepia pinigus, o žmonės paprastai net 
užsiminti bijo. Bet eikime, meiluti mano, parodysiu jums ąžuo- 
liniais paneliais muštą menę, ir pamatysite, kaip ji sutvarkyta — 
lyg būčiau laukusi jūsų diena dienon. Nieko ten neįsileisdavau, 
pati viską darydavau savo rankomis. Tai buvo man kaip ir kokia 
pramoga, nors akys pritvindavo ašarų, ir ne sykį sau sakyda- 
vau: kurių galų aš dabar šveičiu židinio groteles ir varines 
žvakides, kurių galų purenu pagalvius ir dulkinu kilimus, o 
juk tenai visko nemaža, jeigu tie, kuriems visa tai priklauso, 
niekados nebegrįš namo. 

Sulig tais žodžiais jinai nusivedė Mortoną į savo sanctum 
sanctorum“*, kurią kas dieną šveisdavo ir valydavo, lyg tai būtų 
buvę jos garbės dalykas ir širdies džiaugsmas. Mortonas, įžen- 
gęs įkandin jos į tą menę, gavo barti už tai, kad „nenusivalė 
kojų“, ir tai pirštu priduriamai parodė, jog Alė vis dar nenusi- 
kratė savo įpročio Kkomanduoti. Atsidūręs ąžuolu muštoje me- 
nėje, jis negalėjo neprisiminti šventos baimės jausmo, kuris Ji 
apimdavo, kai, vaikas būdamas, gaudavo maloningą Alės leidimą 


* Šventovę (Iol.). 

kada ne kada čionai įeiti. Tuomet jis manydavo, jog tokių me- 
nių galėtum rasti nebent karaliaus rūmuose. Nesunku įsivaiz- 
duoti, jog krėslai su vilnonu trauktomis sėdynėmis, trumpomis 
juodmedžio kojytėmis ir aukštomis atkaltėmis dabar, jo akimis 
žiūrint, nebeturėjo ankstesnio žavesio, plati varinė lenta prieš 
židinį ir žnyplės anglims maišyti atrodė nebe tokios prašmat- 
nios, o žali vilnoniai kilimai — nebe Araso audėjų šedevrais, ir 
visa menė slėgė prieblanda, niaurumu ir neviltimi. Čia galėjai 
pamatyti ir du gerai įsiminusius portretus — karikatūriškai pa- 
vaizduotus du brolius, tokius nepanašius vienas į kitą kaip tie, 
apie kuriuos buvo kalbėjęs Hamletas'. Tie portretai pažadino 
Mortono širdyje begalę minčių ir jausmų. Viename buvo nu- 
tapytas tėvas — visu ūgiu, apsiginklavęs, tokia poza, kuri bylote 
bylojo apie jo karingą būdą; kitame buvo dėdė, apsisiautęs 
brokatais ir aksomais, lyg susigėdęs tos prabangos, kurios jam 
nepašykštėjo dailininkas. 

— Keistas užgaidas, ir gana, — tarė Alė, — apdaryti dorąjį 
senį prašmatniu brangiu kostiumu, kuriuo jis kol gyvas nebuvo 
vilkėjęs, užuot nupiešus jį minkšto pilko namudinio milo palai- 
diniu ir apkraštuota apykakle. 

Širdies gilumoje Mortonas pritarė Alisnai, nes džentelmeno 
drabužiai tiek pat netiko dramblotai velionio dėdės figūrai, kiek 
taurumo ir nuoširdumo išraiška — pasigailėtino šykštuolio vei- 
dui. 

Aplankęs Alės pasididžiavimą — ąžuolu muštą menę, Morto- 
nas paliko senąją ekonomę ir patraukė į gretimus miškus, kur 
nuo seno turėjo nemaža slėpiningų kampelių, o ponia Vilson, 
pasinaudojusi ta proga, ėmėsi taisyti papildomų patiekalų pie- 
tums, kuriuos virėsi pati sau. Toji savaime ne kažin kokia ap- 
linkybė vis dėlto atsiėjo brangiai vienai Milnvūdo vištai, kuri 
priešingu atveju, jeigu Mortonas nebūtų pargrįžęs namo, būtų 
sau kudakavusi iki gilios senatvės, kol Alė galų gale būtų pasi- 
ryžusi ją papjauti ir išsivirti. Per pietus juodu minėjo senus lai- 
kus, ir Alė kalbėjo apie savo ateities planus, nėmaž neabejoda- 
ma, jog jaunasis šeimininkas tvarkysiąs ūkį taip pat apdairiai, 
kaip jį tvarkė senasis, o sau ji nusimatė išmoningos ir apsukrios 
ekonomės pareigas. Mortonas leido senutei mėgautis vaizduotės 
vaisiais ir statyti kortų namelius, tuo tarpu nesisakydamas, jog 
jis apsisprendęs grįžti atgal į žemyną ir tenai apsigyventi. 

Paskui jis nusivilko karišką aprangą, kuri galėjo jam truk- 
dyti beieškant Berlio, ir pasiėmė pilką durtinį ir apsiaustą, ku- 
riuos dėvėjo anksčiau, gyvendamas Milnvūde: ponia Vilson 
išlaikė juos riešutmedžio skrynioje, kartas nuo karto ištraukda- 

ma išvalyti ir pravėdinti. Mortonas tik pasiliko špagą ir pisto: 
letus, nes tais neramiais laikais retas leisdavosi kelionėn be ginklo. 
Kai jis pasirodė poniai Vilson tais rūbais, ji labiausiai džiau- 
gėsi, jo? „drabužiai guli kaip nulieti“, ir nors jisai ir nepapilnė- 
jęs, kalbėjo jinai, tačiau atrodąs kur kas vyriškesnis nekaip ta- 
da, kai jį išvežė iš Milnvūdo. 

Paskui jinai įšneko, kaip esą pravartu išsaugoti senus dra- 
bužius, kuriuos ji vadino „naujųjų pakaitalais“, ir įsileido į il- 
gėliausią pasakojimą apie amžinatilsį Milnvūdo aksominį ap- 
siaustą, iš pradžių persiūtą į durtinį, o vėliau — į kelnes, ir visi 
tie drabužiai, jos žodžiais tariant, atrodę jai nauji, bet tuo Metu 
Mortonas nutraukė ios pasakojimą apie aksominio apsiausto 
metamorfozes, pareiškęs, jog metas atsisveikinti. 

Jis labai ją nuliūdino tardamas, jog turįs joti nedelsdamas. 

— O kurgi jūs trauksite?.. Ir ką ketinate daryti?.. Ir kodėl 
nenorite pernakvoti savo namuose, tiek metų nemiegojęs savo 
pastogėje? 

— Aš žinau, jog tai negerai, mieloji Ale, bet man reikia joti. 
Užtat ir norėjau nuslėpti nuo jūsų, kas aš toks: juk žinojau, jog 
taip veikiai manęs nepaleisite. 

— O kurgi jūs trauksite? — dar sykį paklausė Alė.— Kur tai 
matyta: užšoka valandėlei ir iš naujo lekia it strėlė, šauta iš 
lanko! 

— Taip jau reikia, Ale. Dabar aš joju pas Nylą Bleiną į 
„Užuovėją“,— atsakė Mortonas.— Kaip jūs manote, ar gausiu ten 
nakvynę? 

— Nakvynę? Aišku, gausite,— atsakė Alė.— Ir nuplėš už 
ją kaip reikiant. Galiu tik viena jums pasakyti: svetur visai 
jums galvoje pasimaišė; kur tai girdėta — mokėti pinigus už 
vakarienę ir nakvynę, jei ir viena, ir kita gali gauti už dyka, 
ir dar jums ačiū pasakys, jei neatsisakysite. 

— Patikėkite, Ale,— tarė Mortonas, trokšdamas užkirsti ke- 
lią jos išmetinėjimams,— tai labai svarbu: galiu daug laimėti 
ir nieko neprarasiu. 

— Galva neneša, kaipgi čia taip išeina, jeigu pradedate nuo 
to, jog išmetate už vakarienę ne mažiau kaip du škotų šilingus, 
nors apskritai jaunimas tikisi prasimanyti pinigų, švaistydamas 
juos nei šiam, nei tam. Mano vargšas senasis šeimininkas buvo 
kur kas protingesnis ir jeigu įkišdavo pinigėlį kišenėn, kol gy- 
vas jo neišleisdavo. 

Mortonas užsispyręs laikėsi savo, galiausiai atsisveikino SU 
bėdinąja Ale ir, įšokęs į balną, nujojo į artimiausią miestelį, 
prieš tai gavęs iš ponios Vilson iškilmingą pasižadėjimą niekam 

nė žodeliu neužsiminti, kad jis pargrįžęs, kol ji vėlei jo nepa- 
matysianti ar apie jį neišgirsianti kokios žinios. 

„Aš anaiptol neišlaidus,— mąstė jis,. iš lėto risnodamas į 
miestelį — bet jeigu įsikurčiau pas savo ištikimąją Alę, kaip 
ji svajoja, dorajai senutei plyštų širdis matant, kaip aš kleidžiu 
pinigus.“ 


KETURIASDEŠIMT PIRMAS SKYRIUS 
SMUKLININKAS 


Kur šeimininkas, 
Kaip jūs žadėjot? Aš paprastai 
Mielai šnekuos su šeimininkais!. 


„Įsimylėjėlio kelionė“ 


Be jokių nuotykių Mortonas pasiekė miestelį ir apsistojo smuk- 
lėje. Bejodamas jisai vis svarstė, ar kartais neišduos jo drabu- 
žiai, kuriais dėvėjo jaunystėje, daugeliu atvejų patogesni nei 
karinė apranga. Beje, po tiek metų žygių bei klajonių jo išvaiz- 
da taip pasikeitė, kad, jo tvirtu įsitikinimu, vargu ar kam ateitų 
į galvą, jog šis ryžtingo ir mąslaus veido vyriškis — tai tas pats 
drovus nesubrendęs jaunuolis, kitados pelnęs „papūgos“ kapi- 
tono garbės vardą. Nebent koks vigas iš tų, kuriuos kitados jis 
vedė į mūšį, galėtų pažinti buvusį Milnvūdo šaulių būrio vadą; 
tačiau nuo tos rizikos, jeigu iš tikrųjų tokia būtų, vis tiek neap- 
sisaugotum. 

„Užuovėja“ buvo pilnutėlė — tikriausiai nuo seno tebeturėjo 
gerą vardą. Kūningesnio ir nebe tokio lipšnaus Nylo Bleino 
išvaizda ir elgsena bylojo, kad jo kapšas išpampo ne ką mažiau 
už kūną, nes Škotijoje smuklininkas paprastai tuo įteikliau ap- 
tarnauja lankytojus, kuo prasčiau jam sekasi. Jo dukra iš pa- 
žiūros atrodė tikrų tikriausia apsukri smuklininkė, gebanti iš- 
likti rami tiek meilėje, tiek kare, kuris rasi būtų turėjęs trukdyti 
jai eiti visas tas sunkias pareigas. Ir Nylas Bleinas, ir jo duktė 
paskyrė Mortonui tiek dėmesio, kiek skirtina keliauninkui, jo- 
jančiam be tarnų palydos tokiais laikais, kai iš to sprendžiama 
apie kliento kilmingumą ir turtą. Atlikdamas kuklaus keliaunin- 
ko vaidmenį sulig savo išvaizda, jis nuėjo į arklidę pasitikrinti, 
ar pašertas žirgas, paskui atsisėdo prie stalo pačioje smuklėje 
(mat tais laikais reikalauti atskiro kambario buvo negirdėtas 

daiktas) ir susiprotėjo, kad atsidūrė prie to paties atmintino sta- 
lo, prie kurio prieš dešimtį metų buvo švenčiama jo pergalė 
šaulių varžybose, kai jis pelnė kapitono vardą, užtraukusį vėliau 
tiek bėdų ir rūpesčių. 

Kas be ko, nuo tos puotos praslinkus tiek metų, jisai jautėsi 
labai pasikeitęs, ir vis dėlto apsižvalgęs pastebėjo, kad ,„Užuo- 
vėjos“ lankytojai ne per daugiausia skiriasi nuo tų, kurie užbėg- 
davo čionai anais laikais. Keletas miestelėnų siurbčiojo brendį, 
trejetas dragūnų sėdėjo išsipleikę prie kaušų drumsto alaus, kei- 
ksnodami ramius laikus, kai nevalia pasivaišinti kaip reikiant. 
Tiesa, jų kornetas nelošė triktrako su sutanotu parapijos gany- 
toju, bet vis dėlto sėdėjo čia ir gurkšnojo agua mirabilis* drau- 
ge su prasbiterionų pastorium pilkšvu apsiaustu. Reginys buvo 
kitoniškas, ir vis dėlto lygiai toks pat, veikėjai buvo kiti, bet 
charakteriai tie patys. 

„Nors žmonija nelyginant jūros potvynis čia didėja, čia ma- 
žėja,— mąstė Mortonas, žvalgydamasis aplink,— visados rasis 
pakankamai tokių, kurie užims atsitiktinai išsilaisvinusią vietą; 
ir įprastiniuose gyvenimo rūpesčiuose, ir pramogose žmonės keis 
vienas kitą lyg to paties medžio lapai, tokie pat skirtingi, paim- 
ti skyrium, ir tokie pat panašūs apskritai.“ 

Luktelėjęs keletą minučių, Mortonas, išmanęs iš patirties, 
kaip pelnyti smuklininko palankumą, užsisakė kvortą raudonojo 
vyno ir, kuomet Nylas Bleinas šypsodamas atsistojo priešais su 
ąsočiu putojančio vyno, ką tiktai prileisto iš statinaitės (tuo metu 
nebuvo įprasta pilstyti vyną į butelius), pakvietė prisėsti šalimais ir 
drauge pasivaišinti. Kvietimas buvo prie širdies Nylui Bleinui ir 
nei nustebino jo, nei suglumino, nors to jis ir nesitikėjo iš tokio 
svečio, atvykusio be jokios palydos. Jis atsisėdo greta svečio 
nuošaliame kamputyje prie židinio ir vaišinamas išgėrė beveik 
visą raudonąjį, sykiu atlikdamas savo pagrindinę priedermę — 
išklostė visas vietos naujienas: kas gimęs, kas miręs, kas vedęs 
ir kas ištekėjusi, kieno dvaras perėjęs į kitas rankas, kokia sena 
prakilni giminė nusigyvenusi ir kokia prakutusi. Tačiau politi- 
kos — neišsenkamos mūsų dienų gražbyliavimo versmės — ,„Už- 
uovėjos' šeimininkas lenkėsi iš tolo ir tik į tiesioginį Mortono 
klausimą atsakė nutaisęs abejingą miną: 

— Hm, taip... Apsistoja čia kada ne kada kareiviai, kartais 
mažiau, kartais daugiau. Yra nedidelis būrys vokiečių raitijos 
iš Glazgo: jų vadas, regis, vardu Vitibodis ar kažkas panašaus: 


* Stebuklingas vandenėlis (Iot.), t. y. degtinė. 

nors, tiesą pasakius, tai vienas iš rūsčiausių ir niauriausių senių 
olandų, kokių tik esu matęs per savo gyvenimą. 

— O gal Vitenboldas? — pasiteiravo Mortonas.— Toksai ži- 
laplaukis senukas trumpais juodais ūsiukais ir nelabai kalbus? 

— Ir rūko be perstogės— pridūrė Nyias Bleinas.— Matau, 
jūsų malonybė jį pažįstate. Neginčiju, gal jis ir neblogas vyras, 
juo labiau kad jis karys ir olandas, bet jeigu jis būtų ir šimtą- 
syk generolas ir antra tiek Vitenboldas, vis dėlto jis ničnieko 
neišmano apie dūdmaišius: juk jis nutraukė mane per patį vi- 
durį ,„Torficheno ratelio“, o tai pats gražiausias dalykas, kurį 
galima sugroti dūdmaišiu. 

— Na, o tie vaikinai, — tarė Mortonas, žvilgtelėjęs į karei- 
vius, išsipleikusius smuklėje ant suolų, — jie irgi iš jo pulko? 

— Ne, čia škotų dragūnai, — atsakė šeimininkas, — seni Žvir- 
bliai, kadaise tarnavę Kleiversui, gal ir dabar būtų perbėgę pas 
jį, jeigu būtų jis turėjęs ilgesnes rankas. 

— O aš girdėjau, kad jisai žuvęs? — paklausė Mortonas. 

— Buvo tokių kalbų, — atsakė smuklininkas,— jūsų teisybė, 
sklinda toks gandas, tik va, mano kukliu supratimu, šėtonas 
taip veikiai nenugaišta. Būtų ne pro šalį, kad ir čia žmonės ne- 
žiopsotų. Užsigeidęs nusileistų nuo kalnų vienu matu, ne ką lė- 
čiau nei aš susipilu į gurklį štai šitą stiklą vyno. O kas jam prie- 
šinsis? Tie šunsnukiai dragūnai, jam tik švilptelėjus, beregint 
perbėgtų į jo pusę. Žinoma, dabar jie tarnauja Viliui, kaip anks- 
čiau tarnavo Jokūbui, ir, savaime aišku, čia nieko nuostabaus: 
juk jie kariauja už algą, už ką daugiau jiems kariauti? Jų namai 
dangum dengti, lauku tverti, argi ne? Perversmas, arba, kaip jie 
sako, revoliucija,-- neblogas dalykas: žmonės dabar gali kalbė- 
ti ką tinkami, kareiviams girdint, ir nebijo, kad už tai juos paso- 
dins į tamsiąją ar įspraus pirštus į varžtus, kaip štai aš įsprau- 
džiau volę į statinaitę. 

Po trumputės pauzės, Matydamas, jog smuklininko liežuvis 
darosi vis palaidesnis, Mortonas pagaliau ryžosi, nors ir abe- 
jodamas, kreiptis į jį su klausimu, turinčiu jam nepaprastai di- 
delę reikšmę: ar nežinąs smuklininkas, kur čia netoliese gyve- 
nanti tokia moteriškė, vardu Elizabeta Meklur. 

— Ar aš pažįstu Besę Meklur? — atsakė smuklininkas šypso- 
damasis, kaip paprastai šypso visi smuklininkai.-- Kaipgi aš ne- 
pažinosiu Besės Meklur, savo amžinatilsį žmonos pirmojo vyro 
sesers. Šauni tai moteriškė, tik visokios bėdos baigia ją galuoti: 
du sūnus, du drūtus žaliūkus prarado ji per tuos persekiojimus, 
kaip dabar tai vadinama, ir tyliai, nuolankiai, nesiguosdama 
iškentė ji savo sielvartą, nieko neplūsdama, nieko nekaltindama. 

Jeigu ir yra viena vienintelė dora moteriškė šiame pasaulyje, 
tai ji vardu Besė Meklur. Netekti dviejų sūnų, kaip jau sakiau, 
o paskui ištisą mėnesį kęsti savo namuose lėbaujančius dragū- 
nus — juk kad ir kas paimtų viršų, ar toriai, ar vigai, visi išskir- 
sto tuos vaikinus po smukles, — ir štai, sakau, netekti dviejų sū- 
nų... 

— Vadinasi, toji moteriškė laiko smuklę? 

— Užeigą, ir labai jau prastą, — atsakė Bleinas, savimi pa- 
tenkintu žvilgsniu apmesdamas smuklę,— daro jinai skystutį, 
silpną alų ir parduoda jį tiems, kas iš kelionės ar troškulio ka- 
muojamas nelabai išmano, ką geria. Bet užtat ten nepamatysi 
nei sparčios prekybos, nei to, ką žmonės vadina klestinčia už- 
eiga. 

— Ar negalėtumėte man prirodyti ko nors, kas mane tenai 
nulydėtų? — paklausė Mortonas. 

— Argi jūsų malonybė neapsistos pas mane nakvynės?.. Var- 
gu ar pas Besę rasite tokius patogumus, — tarė Nylas, kuris am- 
žinatilsį Žmonos giminaitei nebuvo toks palankus, kad siųstų 
jai savo klientus. 

— Man reikia pas ją susitikti su vienu senu draugu, — atsakė 
Mortonas,— ir užjojau pas jus tik išgerti vieną kitą gurkšnelį 
vyno ir pasiteirauti kelio. 

— Jūsų malonybei būtų kur kas patogiau,— neatlyžo smuk- 
lininkas,— nusiųsti ką nors pas Besę ir pakviesti jūsų draugą 
čionai, 

— Sakau jums, šeimininke, — eidamas iš kantrybės, tarė Mor- 
tonas, — kad jūsų pasiūlymas man netinka; man reikia nedelsiant 
nusigauti pas tą Meklur, ir aš norėčiau, kad surastumėte man 
kokį vedlį. 

— Kas be ko, pone, kaip sau norite, jūsų valia — Nylas 
Bleinas truputį nusivylė— Bet kuriems velniams jums vedlys, 
jei reikia pajojėti porą mylių palei upę pavandeniui tuo pačiu 
keliu, kuris veda į Milnvūdo dvarą, paskui pasukti pirmu šun- 
keliu į kalnus, iškart jį pamatysite — atsišakoja palei upeliūkštį 
ties senu, žaibo suskaldytu uosiu, o paskui, jodamas tuo taku, 
nė norėdamas nepražiopsosite Besės Meklur užeigos, nes ten 
aplink nė velnio nėra, jokios kitos trobos per dešimtį škotų 
mylių aplink, kitaip sakant, ne mažiau kaip per dvidešimtį ang- 
lų mylių. Baisiai gaila, kad jūsų malonybė ketina palikti mano 
namus, kai naktis jau ant nosies. Bet mano pačios svainė — 
dora moteriškė, ir tai, kas eina į rankas artimam, — ne Nnuos- 
tolis. 

Mortonas apsimokėjo ir išjojo. Saulėlydžiu jis atsidūrė prie 
senojo uosio; čia nuo vieškelio atsišakojęs takas vedė į kalnus 

„Čia,— kalbėjo sau Mortonas,— prasidėjo mano negandai. 
Kaip tik čia, mūsų pirmojo susitikimo sų Balfuru Berliu vaka- 
rą, kai mudu jau buvome beišsiskirią, jis gavo grėsmingą ži- 
nią, jog kelyje jo tykoja kareiviai. Kaip tik šičia, po tuo senuo- 
ju uosiu, tupėjo senutė, perspėjusi jį apie pavojų. Vis dėlto 
kaip keista, jog mano likimas taip glaudžiai susipynė su to 
žmogaus gyvenimu, ir svarbiausia, jog to visiškai nenorėjau, 
susipynė tik todėl, kad aš atlikau doro žmogaus priedermę! Die- 
ve duok, kad rasčiau kuklią pastogę ir dvasios ramybę tenai, 
kur netekau ir vieno, ir kito.“ 

Taip bemąstydamas čia balsu, čia mintyse, jis pasuko žirgą 
taku į nykius kalnus. 

Sutemoms leidžiantis, pasiekė jis ankštą klonį, kitados pri- 
augusį miško, o dabar plikai pliką —tik vienas kitas medis 
styrojo skardyje arba tarp pakibusių uolų ir dideliausių riedu- 
lių, kur nesugebėjo įsiropšti nei žmonės, nei gyvuliai, — nely- 
ginant nukariautos šalies išblaškytos gentys, nugintos į bevaisių 
kalnų akmenines tvirtoves. Bet ir tie medžiai, nugeibę ir nu- 
skurdę, ne tiek augo ir tvirtėjo, kiek nykiai liudijo čia buvus 
gražų kraštą. Pro juos visu gaivumu ir sraunumu šniokštė upe- 
liūkštis, gaivindamas ir gyvindamas tą nykumą, nes tik kalnų 
srautas įkvepia gyvybės patiems atšiauriausiems ir apleistiems 
kraštovaizdžiams, ir tokių vietovių gyventojai pasigenda jo net- 
gi tada, kai grožisi upe, ramiai ir didingai vingiuojančia per 
derlias lygumas pro prašmatnius rūmus. Takas raitėsi palei upe- 
liūkštį, čia atsiveriantį prieš keliauninko akis, čia pradingstantį 
ir šniokščiantį ankštuose tarpekliuose per akmenis ir uolas, už- 
tveriančias jam kelią. 

„Ko gi tu nepatenkintas? — balsu mąstydamas, kalbėjo Mor- 
tonas, perimtas džiaugsmo.— Ko tu pyksti ant uolų, kokiai aki- 
mirkai sustabdančių tavo bėgimą? Priešaky — jūra, jinai pri- 
ims tave į savo glėbį. O žmogui priešaky — amžinybė, ir jinai 
priims jį, skubriai ir nerimastingai nubėgusį savo kelią per 
laiko lygumą. Tavo bejėgis siautėjimas — niekis, palyginti su 
galingomis bekraščio vandenyno bangomis, o mūsų viltys, lū- 
kesčiai, bėdos, baimė, džiaugsmai ir sielvartai — niekis, palygin- 
ti su tuo, kas mums rūpės baisingai ir be galo keičiantis am- 
žiams.“ 

Taip mąstydamas, mūsų keliauninkas prajojo tą nykią vieto- 
vę. Kalvos pamažėl traukėsi nuo upeliuko ir vis plačiau vėrė- 

si nedidelė žalia lyguma; čia Jis pamatė mažytį javų laukelį 
ir pirkutę kokių penkių pėdų aukštumo sienomis. Šiaudinis sto- 
gas, pažalęs nuo laiko, plėkų ir vešliai sužėlusios žolės, kur ne 
kur buvo nukentėjęs nuo dviejų karvių, kurias ta gardi žalu- 
ma viliojo iš tam tyčia atitvertos ganyklos. Nemokšiškai, šiaip 
ne taip išvedžiotas skelbimas garsino keliauninkui, jog čia ga- 
lima ir pačiam pavalgyti, ir arklį pašerti, ir nors pirkutė atrodė 
labai skurdi, ilgai jojęs nykiu, tuščiu taku tarp aukštų kalnų, 
su didžia neviltimi dunksančių viršum to prieglobsčio, negalėjai 
atsispirti pagundai čia sustoti. 

„Kaip tik čia,—dingtelėjo Mortonui,— ir tinka gyventi Bal- 
furo Berlio patikėtiniui.“ 

Prijojęs pirkutę, Mortonas pastebėjo ant slenksčio sėdinčią 
senę — iki tol ją užstojo dideliausias, vešliai iškerojęs alksnis. 

— Labas vakaras, močiute,— pasisveikino Mortonas.— Jūs 
vardu Besė Meklur? 

— Elizabeta Meklur, pone, bėdina našlė, — atsiliepė senė. 

— Ar galite suteikti nakvynę keliauninkui? 

— Prašom, pone, jeigu jums patinka našlės duona ir vynas. 

— Aš buvau kareivis, geroji moteriške,— atsakė Mortonas,— 
ir tenkinausi mažu. 

— Kareivis, pone? — perklausė senė ir persižegnojo.— Dieve 
duok jums geresnį darbą. 

— Betgi šis amatas laikomas garbingų, močiute. Tikiuosi, 
nepradėsite blogai apie mane galvoti, jeigu jau esu buvęs ka- 
reiviu? 

— Aš nieko neteisiu, pone,— atsiliepė senė, — Be to, ir iš bal- 
so justi, kad jūs doras džentelmenas. Esu mačiusi, kiek blogio 
pridarė kareiviai šiame krašte, jog dabar net džiaugiuosi, kad 
nieko nebematau savo neveizdžiomis akimis. 

Tik dabar Mortonas pastebėjo, kad priešais jį sėdi neregė. 

— Ar jums nepridarysiu rūpesčių, geroji moteriške? — pa- 
klausė jis su užuojauta.— Turbūt nelengva turėti tokį amatą, 
kai nieko nebematai, ar ne? 

— Ne, pone,— atsakė senė, — po namus vaikščioju kaip nie- 
kur nieko, be to, mergytė man padeda, o jūsų arkliu pasirūpins 
dragūnai, kai parjos iš lauko sargybos, ir tai jums atsieis gryną 
nieką; jie dabar pasidarė mandagesni, nei buvo anksčiau. 

Nuramintas Mortonas nušoko žemėn. 

— Pege, mano paukštele,— pratarė senė, kreipdamasi į ko- 
kios dvylikos metų mergytę, kaip tik išnėrusią iš trobos, — NU“ 
vesk džentelmeno arklį į arklidę, atleisk paspręstę, išžabok if 

įmesk šieno, pakol parjos dragūnai. Prašom, pone, į vidų, — 
toliau kalbėjo jinai, — nors mano troba ir vargana, bet užtat 
švarutėlė. 

Mortonas žengė įkandin jos į pirkią. 


KETURIASDEŠIMT ANTRAS SKYRIUS 
ŽINIOS 


Ir tarė motulė jam žodį, 
Ir suveržė gerklę rauda: 
„Nejoki medžioklėn, sūneli, 
Netinkama tam valanda“. 


Senovinė baladė 


Įžengęs į vidų, Mortonas pastebėjo, kad senė sakė teisybę. Tro- 
boje buvo kur kas gražiau, nei galėjai tikėtis pažiūrėjęs iš lau- 
ko. Čia buvo švaru ir jauku, ypač didžiajame kambaryje, kur, 
šeimininkės žodžiais tariant, svečias turėjo pavakarieniauti ir 
pernakvoti. Vakarienei jam patiekė visa, ką rado geriausia smuk- 
lėje, ir, nors valgyti jis nenorėjo, vis dėlto neatsisakė pasistip- 
rinti, kad galėtų užmegzti pokalbį su šeimininke. Kad ir akla, 
senė pati jam patarnavo ir lyg instinktyviai rasdavo visa, ko 
jai reikėjo. 

— Ar nieko daugiau nelaikote svečiams aptarnauti, tik tą 
vieną mergaičiukę? — pradėjo jis šneką. 

— Ne, pone,— atsakė senoji šeimininkė, — aš gyvenu viena 
kaip Sidono Sareptos našlė!. Šičia, mūsų nykiame krašte, ne 
tiek jau daug tų pakeleivių, o aš nepratusi laikyti tarnaitės. Tu- 
rėjau kitados du šaunius žaliūkus sūnus, kurie viskuo rūpinosi. 
Bet dievas davė, dievas ir atsiėmė, garbė jam aukštybėse! — 
toliau kalbėjo ji, pakeldama į dangų neveizdžias akis — Anks- 
čiau buvau turtingesnė (kalbu apie šios žemės turtus), netgi vė- 
liau, kai netekau abiejų sūnų, bet tai buvo prieš paskutinį per- 
versmą. 

— Tai jau! — tarė Mortonas.— O jūs presbiterionė, močiute? 

— Taip, pone, ir esu dėkinga aukščiausiajam už amžinosios 
tiesos šviesą, kuri vedė mane doros keliu, — atsakė šeimininkė. 

— Vadinasi;,— toliau kalbėjo svečias, — revoliucija jums pa- 
darė tik gera, 

— Jeigu ji padarė gera mūsų šaliai, — atsakė senė, — davė 
laisvę išpažinti dievą, kaip liepia sąžinė, tad nesvarbu, ką ji 
davė man, bėdinam aklam kirminui. 

— O vis dėlto,— neatlyžo Mortonas,— ką ji padarė jums 
bloga? 

— Ilga kalba, pone,— atsiduso senė.— Vėlą naktį, šešios sa- 
vaitės ar panašiai prieš mūšį prie Bosvelo tilto, prie šios varga- 
nos pirkelės durų sustojo jaunas džentelmenas, išvargęs, vienų 
žaizdų, aptekęs kraujais, perblyškęs ir nuilsęs nuo ilgo jojimo, 
ir jo arklys vos bevilko kojas, o jo pėdomis vijosi vyrai, ir bu- 
vo jis mūsų priešas. O ką aš turėjau daryti? Jūs pats buvote 
kareivis ir tikriausiai pasakysite, kad aš stačiai kvaila senė, bet 
vis dėlto pamaitinau jį, aptvėriau žaizdas ir slėpiau troboje, kol 
jo nustojo ieškoti sukilėliai. 

— Ir kas gali jus už tai smerkti? — paklausė Mortonas. 

— Nežinau, kaip čia jums atsakius, — tarė neregė.— Kai kas 
iš mūsiškių ant manęs pyksta. Sako, turėjau su juo pasielgti 
taip, kaip Jahelė pasielgė su Sisara2. O juk man viešpats nebuvo 
paliepęs pralieti žmogaus kraujo, bet išgelbėti jį man priderėjo 
kaip moteriai ir krikščionei. Ir, be to, jie sako, kad, girdi, netu- 
riu Motinos meilės jausmo, jei išgelbėjau tą, kuris buvo iš gau- 
jos galvažudžių, žvėriškai sukapojusių abu mano sūnus. 

— Žvėriškai sukapojusių? 

— Taip, pone, nors jūs galbūt kitaip pavadintumėte jų mirtį. 
Vienas iš jų žuvo su kalaviju rankoje, gindamas išniekintą San- 
dorą, o kitą... O kitą jie sučiupo ir sušaudė čia pat kieme, man 
matant! Mano senas akis apakino šūvių žybsniai, ir, man rodos, 
nuo tos baisingos dienos jos pradėjo silpti, o skausmas ir siel- 
varto draskoma širdis, ir ašaros, niekada nedžiūstančios akyse, 
dar labiau paspartino mano negalią. Bet, deja! Jeigu būčiau lei- 
dusi pralieti jauną lordo Evendeilo kraują jo negailestingų prie- 
šų kalavijui, vis tiek nebūčiau prikėlusi iš numirusių nei Ninija- 
no, nei Džonio. 

— Lordo Evendeilo? — apstulbęs paklausė Mortonas.— Va- 
dinasi, jūs išgelbėjote lordą Evendeilą? 

— Kas be ko, — atsakė senė.— Vėliau jis man atsidėkojo, pa- 
dovanojo karvę su veršiu, davė salyklo, miltų ir pinigų, ir, kol 
turėjo galią, niekas nedrįso nė pirštu manęs paliesti. Bet mes 
gyvename žemėje, kuri priklauso Tilitadlemui, nors tai ir labai 
tolimas užkampis, o dėl dvaro ilgai bylinėjosi ledė Margerita 
Belenden ir dabartinis mūsų šeimininkas Bezilas Olifantas. Lor- 
das Evendeilas laikė senosios ponios pusę, nes myli panelę Be- 
lenden, kaip girdėjau, doriausią ir gražiausią mergelę visoje 


356 


Škotijoje. Bet jie pralaimėjo bylą, ir Bezilas užsigrobė ir žemes, 
ir pilį, o paskui atėjo revoliucija, ir kas greičiau išvertė kailį 
už mūsų poną? Dabar jisai sakosi nuo seno buvęs vigas, o tik 
dėjosi popiežininku, nes taip jau reikėję. Dabar jis vėl iškilo, 
o lordas Evendeilas prarado palankumą, nes pernelyg išdidus ir 
drąsus, kad lenktųsi, kur vėjas pučia, nors daugelis žino, kaip 
ir aš: kad ir kokio jis buvo tikėjimo, kai galėjo už mus užsistoti, 
niekados mums nelinkėjo bloga ir buvo nepalyginamai geresnis 
už Bezilą Olifantą, kuris visados plaukdavo pasroviui. Bet lor- 
das Evendeilas pateko nemalonėn, į jį kreivai žiūri valdžia ir 
niekados neatsiklausia jo nuomonės. Ir tada Bezilas, tasai kerš- 
tingas Žmogus, užsimanė kenkti jam kaip išgalėdamas ir pradė- 
jo ypač engti ir uiti bėdiną aklą našlę Besę Meklur, išgelbėjusią 
gyvybę lordui Evendeilui, kuris buvo jai toks geras ir atidus. 
Tik Bezilas klysta, jeigu jisai to siekė, — neveikiai lordas Even- 
deilas išgirs iš manęs bent žodelį, kad jie pardavė mano karvutę 
iš varžytynių, girdi, už nuomos mokestį, kurio nebuvau ji1m 
skolinga, arba kad įkurdino pas mane dragūnus, nors dabar mūsų 
krašte visiškai ramu, arba dar kokį nusiskundimą, kad tik jam 
skaudu būtų. Man nesunku kantriai vilkti savo naštą, nes netek- 
ti šios žemės turtų — ne tokia jau didelė bėda. 

Nustebintas ir sukrėstas to kantraus, tauraus ir didžiadvasiš- 
ko nuolankumo, Mortonas nesikęsdamas apibėrė prakeiksmais 
bukagalvį nevidoną, nepasidrovėjusį griebtis tokio niekingo 
keršto. 

— Nekeikite jo, pone,— tarė senė.— Esu girdėjusi vieną 
dorą žmogų sakant, jog prakeikimas — tai nelyginant akmuo, iš- 
mestas į viršų, ir dažniausiai krinta ant galvos tam, kuris jį 
meta. Bet jeigu jūs pažįstate lordą Evendeilą, perspėkite jį, kad 
jis pasisaugotų, nes esu girdėjusi labai jau keistai kalbant ka- 
reivius, kurie pas mane įkurdinti, ir jų pašnekesiuose labai dažnai 
minimas lordo Evendeilo vardas, o vienas jų jau dusyk pabuvo- 
jo Tilitadleme. Jis kaip ir šeimininko numylėtinis, nors anks- 
tesniais laikais žvėriškai persekiojo presbiterionus mūsų kraš- 
te, baisiau už seržantą Bosvelą, o vardu jisai Inglis3. 

— Aš visa širdimi linkiu laimės ir sėkmės lordui Evendei- 
lui, — tarė Mortonas,— ir jūs galite manimi pasikliauti: aš suge- 
bėsiu jam pranešti apie tas įtartinas aplinkybes, o mainais, mo- 
čiute, leiskite man paklausti, ką jūs žinote apie Kventiną Me- 
keilą Airongrejų? 

— Apie ką? — sunerimusiu, nuostabos kupinu balsu paklausė 
akloji senė. 


— Apie Kventiną Mekeilą Airongrejų,— pakartojo Morto- 
nas.— Nejaugi šis vardas jums kelia nerimą? 

— Ne, ką jūs,— netvirtu balsu atsiliepė užeigos šeiminin- 
kė, — bet, kai jo teiraujasi nepažįstamas žmogus, be to, dar ka- 
reivis! Viešpatie, apsaugok mus! Kad kokia bėda neištiktų! 

— Iš mano pusės jums niekas negresia, patikėkite manimi, — 
tarė Mortonas,— žmogus, kurio teiraujuos, gali manęs nebijo- 
ti, jeigu, kaip turiu pagrindą manyti, tasai Kventinas Mekeilas 
Airongrejus ne kas kitas kaip Džonas Baliu... 

— Neminėkite jo vardo,— tarė senė, prikišdama pirštą prie 
jo lūpų.— Matau, jūs žinote jo paslaptį, taipogi slaptažodį, ir 
nieko nuo jūsų neslėpsiu... Bet, dėl dievo meilės, kalbėkite ty- 
liau. Dangaus vardu aš tikiu, kad, jo ieškodamas, nelinkite jam 
nieko pikta! Bet, kaip sakėte, jūs buvote kareivis? 

— Aš sakiau teisybę, bet jam nėra ko manęs bijoti. Aš va- 
dovavau būriui mūšyje prie Bosvelo tilto. 

— Iš tikrųjų? — tarė moteriškė.— Dievaži jūsų balsas man 
kelia pasitikėjimą. Jūs kalbate greitai, nemikčiodamas, kaip do- 
Ias ŽMOgUS. 

— Tikiuosi, toks ir esu iš tikrųjų, — atsiliepė Mortonas. 

— Neužsigaukite, pone,— toliau kalbėjo Besė Meklur,— mū- 
sų liūdnais laikais brolis kelia ranką prieš brolį, ir jisai saugosi 
dabartinės valdžios, ko gero, ne ką mažiau nei anksčiau perse- 
kiotojų... 

— Nejaugi? — paklausė nustebęs Mortonas.— Aš to nežino- 
jau. Mat ką tik atvykau iš užjūrio. 

— Aš jums viską papasakosiu,— tarė akloji moteriškė ir pra- 
dėjo įdėmiai klausytis; jos poza aiškiai rodė, kaip sugebėjimas 
pažinti aplinkinio pasaulio reiškinius persikėlė iš regėjimo į 
klausos organus: užuot įtariai apsižvalgiusi, nuleido galvą, pa- 
kraipė ją į šalis, norėdama įsitikinti, jog aplinkui nesigirdi nė 
menkiausio garso.— Aš papasakosiu jums viską,— toliau kalbė- 
jo ji — Juk jūs žinote, kaip jis kovojo už Sandoros atgimimą, 
Sandoros, sudegintos budelio rankos, sutryptos, išniekintos ir 
palaidotos kietose širdyse tų bukų ir aklų žmonių. Ir štai, kuo- 
met jis atplaukė Olandijon, nebuvo jam nei dėmesio, nei dėkin- 
gumo šios žemės viešpačių, nebuvo nei draugystės, nei paramos 
tarp dievobaimingųjų, o jis turėjo teisę tikėtis ir to, ir to; prin- 
cas Oranietis neapipylė jo savo malonėmis, dvasinio luomo 
žmonės nepanoro su juo bendrauti. Nelengva jam buvo visa tai 
ištverti, jam, tiek daug kentėjusiam, tiek daug padariusiam, 
gal net daugiau negu... Nors argi man dera apie tai spręsti? Jis 
pargrįžo pas mane, o paskui nuėjo į slėptuvę, kur dažnai slaps- 

tydavosi sunkiais laikais, ypač prieš tą šauniąją dieną, kai priė 
Dramklogo buvo laimėta pergalė, kol gyva nepamiršiu, kaip 
ištisus Metus jisai sėlindavo tenai, nenuėjo tik aną vakarą po 
šaudymo varžybų, kai jaunasis Milnvūdas tapo „papūgos“ ka- 
pitonu, bet ir tada aš jį perspėjau. 

— Šit kaip! —sušuko Mortonas.— Vadinasi, jūs ten sėdėjote 
su raudonu apsiaustu pakelėje ir pasakėte jam, jog aftt tako — 
liūtas? 

— Vardan dievo tėvo! Kas gi jūs toks? — tarė senė Ir nuste- 
busi pertraukė savo pasakojimą.— Nors ir kas jūs būtumėte, — 
toliau kalbėjo ji ramesniu balsu, — nieko bloga apie mane nega- 
lite pasakyti ir žinote tik tiek, jog visados būdavau pasirengusi 
gelbėti ir draugą, ir priešą. 

— Aš ir nemanau jūsų kaltinti, ponia Meklur, aš tik norė- 
jau jums įrodyti, jog puikiausiai žinau visus to žmogaus reikalus 
ir jog jūs nesibaimindama galite man patikėti visa kita. Prašom 
pasakoti toliau. 

„ — Jūsų balsas gana valdingas,— tarė akloji moteriškė, — ir 
vis dėlto skamba labai maloniai. Ne kažin ką turiu jums dar 
papasakoti. Stiuartai buvo nuversti nuo sosto, dabar jų vieton 
įžengė Vilhelmas ir Marija, tačiau iš Sandoros tik vardas beli- 
kęs. Jie pripažino tik tuos dvasininkus, kurie priėmė indulgen- 
ciją, jie iš visos širdies pripažino kadaise šventos ir pergalingos 
Škotijos bažnyčios visuotinį susirinkimą, pavirtusį erastiečių 
lizdu. O mūsų ištikimųjų įstatymo saugotojų nuomone, tai nė- 
maž ne geriau, netgi blogiau nei persekiojimo metų atvira sa- 
vivalė ir atskalūnybė, nes dėl to širdys darosi kietos ir žiaurios 
ir minios, ištroškusios dievo Žodžio, mMaitinamos pelais ir tuš- 
čiomis kalbomis. Ir ištroškęs, išalkęs dievo tvarinys, sekmą die- 
ną sėsdamas priešais sakyklą, geidžia išgirsti tai, kas paakintų 
jį imtis didžių darbų, o jam tuo tarpu kimšte kemšamos galvon 
tuščios šnekos apie dorovingumą, užtrenkiamos ausys... 

— Trumpai drūtai,— tarė Mortonas, pertraukdamas aistringą 
pamokslą, kurį geroji senutė, atsidavusi tiek tikėjimo dalykams, 
tiek artimo meilės klausimams, galėjo tęsti be galo, be krašto — 
trumpai drūtai, jūs nelinkusi taikstytis su naująja valdžia, ir 
Berlis laikosi tos pačios nuomonės? 

— Diduma mūsų brolių, pone, sako, jog mes kovojome dėl 
Sandoros ir pasninkavome, ir meldėmės, ir kentėjome baisias 
kančias dėl tos didžiosios lygos, betgi kūr visa tai, dėl ko mes 
kentėjome kančias ir kovojome, ir pasninkavome, ir meldėmės? 
Ir tada vieni pradėjo svarstyti: ar nelaimėtume ko nors, grąžin- 
dami sostą ankstesnei karalių dinastijai naujomis sąlygomis ir 

naujais pagrindais; juk, kaip aš suprantu, karalius Jokūbas, 
šiaip ar taip, buvo nuverstas dėl ginčo, kurį sukėlė anglai, gin- 
dami septynis bedievius prelatus4. Taigi, nors dalis mūsiškių ir 
rėmė naująją valdžią, jie sutelkė pulką, vadovaujamą grafo An- 
giuso?; mūsų dorasis draugas ir kiti, stojantys už tikėjimo tyru- 
mą ir sąžinės laisvę, nusprendė nedalyvauti kovoje prieš jako- 
bitus, kol nepaaiškės jų planai, nuogąstaudami, kad nesugriūtų 
lyg siena, sumūryta negesintomis kalkėmis, arba neištikštų že- 
mėn, kaip tasai, kuris sėdasi tarp dviejų kėdžių. 

— Vis dėlto jie pasirinko keistą vietą, — įsiterpė Morto- 
nas, — ieškodami sąžinės laisvės ir tikėjimo tyrumo. 

— Ak, mielasis pone! — sušuko užeigos šeimininkė.— Die- 
nos šviesa ateina iš rytų, o dvasios šviesa gali ateiti iš šiaurės, 
nes kas mums, akliems mirtingiesiems, skirta žinoti? 

— Ir Berlis leidosi šiaurėn ieškoti šviesos? — paklausė sve- 
čias. 

— Jūsų teisybė, pone, ir ten jis susitiko su pačiu Kleiversu, 
kuris dabar šaukiamas Dandžiu. 

— Ką? — sušuko apstulbęs Mortonas.— Kažkada buvau pa- 
sirengęs duoti garbės žodį, jog toks susitikimas vienam iš jų 
atsieis gyvybe! 

— Ne, ne, pone, neramiais laikais, kaip aš žinau, atsitinka 
netikėtų permainų,— tarė Besė Meklur.— Montgemeris ir Fer- 
giusonas?, ir dar daugelis kitų buvo kruvini karaliaus Jokūbo 
priešai, o dabar jie laiko jo pusę. Tai va, Kleiversas maloniai 
sutiko mūsų draugą ir pasiuntė jį tartis su lordu Evendeilu. Ir 
štai tada juodu ir susikirto, nes lordas Evendeilas nepanoro nei 
jo Matyti, nei klausyti, nei juo labiau vesti derybas; ir dabar 
jisai siunta ir įtūžęs grasina atkeršyti lordui Evendeilui, ir nie- 
ko nenori apie jį girdėti, atseit, arba sudeginsiąs jį gyvą, arba 
nudaigosiąs. Tie pykčio priepuoliai dar labiau aitrina jo protą 
ir tik pasitarnauja priešui. 

— Priešui? — susidomėjo Mortonas.— Kokiam priešui? 

— Kokiam priešui? Jūs taip artimai pažįstate Džoną Balfurą 
Berlį ir nežinote, kad jis gana dažnai žiauriai grumiasi su pik- 
tąja dvasia? Jums neteko matyti jo vienui vieno su biblija ran- 
kose ir nuogu kalaviju ant kelių? Argi jūs nesate miegojęs 
drauge su juo viename kambaryje ir girdėjęs, kaip per miegus 
jis kovoja su šėtono pinklėmis? Menkai jį tepažįstate, jeigu 
esate matęs tik dienos šviesoje, nes niekas kitas neišlaikytų tų 
apsilankymų ir grumtynių, tenkančių jo daliai. Ne kartą esu 
mačiusi, kaip jis tirta nusilpęs po tokių kovų, toks bejėgis, jog 
mažas vaikas, ir tas jį įveiktų, o prakaitas per kaktą šitaip žliau- 

gia, kaip niekados nežliaugia nuo mano vargano šiaudinio sto- 
go, didžiausiai liūčiai pratrūkus Vvasarvidy. 

Besiklausydamas Elizabetos Meklur, Mortonas prisiminė, ko- 
kį aptiko Berlį, miegantį Milnvūdo daržinėje ant šieno, prisi- 
minė Kadžio pasakojimus, kad jam galvoj pasimaišę, gandus, 
skleidžiamus kameroniečių, kurie su tam tikru pasididžiavimu 
ne kartą kalbėjo, kaip Berlis gelbsti savo sielą ir kovoja su 
žmonijos priešu. Sugretinęs visus tuos faktus, Mortonas suvokė, 
jog ir patsai Berlis — savo iliuzijų auka, nors, iš prigimties ap- 
dovanotas galingu ir skvarbiu protu, ne tik slepia savo prieta- 
ringus vaidalus nuo tų, kurie dėl to gali suabejoti jo protu, bet 
ir valios pastangomis, įmanomomis, kaip tikima, vien epilepti- 
kams, sugeba ramdyti eilinį priepuolį iki to laiko, kol rasis vie- 
nas arba su žmonėmis, kurių manymu nuomaris gali tiktai jį 
iškelti. Buvo numanu —ir tai savaime išplaukė iš Elizabetos 
Meklur pasakojimo, jog įžeistas išdidumas, sudužusios viltys ir 
nesėkmės, ištikusios partiją, kuriai jis tarnavo su pasiaukojama 
ištikimybe, — visa tai sustiprino jam įgimtą fanatizmą ir laikinai 
sumaišė protą. Iš tikrųjų tais keistais laikais tokie žmonės, kaip 
seras Henris Veinas, Harisonas, Overtonas? ir kiti, atsidavę krau- 
pių, nežabotų godų valiai, visuomenės gyvenime, susiklosčius 
sunkioms aplinkybėms, elgdavosi ne tik labai išmintingai ir did- 
vyriškai nepaisydavo pavojų, bet ir rodydavo stebėtiną proto 
galią ir pavydėtiną narsumą. Visa kita, ką pasakojo Elizabeta 
Meklur, tik patvirtino Mortono susidarytą nuomonę. 

— Auštant,— tarė ji, — dar kareiviams nesukilus, mano mer- 
celė Pegė jus nuves pas jūsų draugą. Bet jums teks truputį pa- 
lūkėti, kol praslinks pavojinga valanda, kaip tai jisai pats va- 
dina, ir tik tada įeisite į jo slėptuvę. Pegė pasakys jums, kada 
galima eiti. Jinai gerai žino visus jo nikius, nes jau seniai ne- 
šioja maistą ir šiaip visokius daiktus, reikalingus gyvybei pa- 
laikyti. 

— O kurgi ta vieta,— paklausė Mortonas,— kur slapstosi ta- 
sai nelaimėlis? 

— O, tai baisi vieta,— atsakė neregė,— ten, ko gero, dar nė- 
ra slapsčiusis jokia gyva būtybė. Vadinama ji Linkleiterio Juo- 
dąja dauba,— nyki vieta, bet mūsų draugui ji patinka labiau 
nei visos kitos, nes ne kartą jis ten gelbėjosi; esu įsitikinusi, 
jis verčiau gyventų tenai nekaip rūmuose, išklotuose kilimais, 
su lovomis pūkiniais patalais. Bet jūs pats pamatysite. Prieš 
daugelį metų ir aš ten buvojau. Tuomet buvau kvaiša valiūkė 
įr nė nemaniau, kas gali iš to išeiti. Gal jums dar ko nors reikia. 

pone, prieš einant gulti? Juk jums reiks iškeliauti vos praau- 
šus. 

— Ne, nieko daugiau nereikia, močiute,—tarė Mortonas, ir 
juodu palinkėjo vienas kitam labos nakties. 

Sukalbėjęs vakarinius poterius, Mortonas griuvo į lovą; per 
miegus išgirdo dundant arklių kanopas — tai dragūnai grįžo iš 
lauko sargybos, ir jis, išvargęs po dienos žygių ir kančių, bere- 
gint kietai įmigo. 


KETURIASDEŠIMT TREČIAS SKYRIUS 


PAVOJINGAS SUSITIKIMAS 


Į urvą žengia jie, aplink tamsu, 
Ten vyras sėdi, prakeiktas visų, 
Nugrimzdęs į apmąstymus liūdnus!, 


Spenseris 


Vos tik saulės spinduliuos nušvito kalnų viršūnės, į kuklų kam- 
barį, kuriame miegojo Mortonas, kažkas iš lengvo patuskeno, ir 
pasigirdo laibutis mergaitės balselis: 

— Gal ponas malonėtų eiti su manim į Juodąją daubą, kol 
nesukilo visi žmonės? 

Jis pašoko iš lovos, paskubomis apsirengė ir išėjo pas savo 
mažąją vedlę. Mergytė sparčiai tipeno priešaky, vos regima pro 
pilkšvą miglą, pakibusią viršum kalvų ir tyrlaukių. Juodu ėjo 
negyvenama vietove, tiesiai per laukus, upeliuko aukštupio link, 
nors, tiesa, nepaisydami jo įnoringų vingių. Kraštovaizdis darėsi 
vis nykesnis ir gūdesnis, ir pagaliau abipus klonio pradėjo drie- 
ktis vien viržynai ir aukštos uolos. 

— Ar dar toli? — paklausė Mortonas: 

— Apie mylią — atsakė mergytė.— Netrukus prieisim. 

— Ir dažnai leidies kelionėn per šiuos tyrus, mažylei 

— Kai močiutė siunčia į Juodąją daubą nunešti pieno ir šiaip 
ko nors pavalgyti, — atsakė mergytė. 

— Ir tu nebijai eiti viena tokiu nykiu keliu? 

— Ką jūs, pone, nėmaž,— atsakė vedliukė,— kas čia puls to- 
kią mažą mergaitę kaip aš, o močiutė sako, jog mums nėra ko 
bijoti, kai darome gera. 

„Saugoma nekaltybės nelyginant trigubų šarvų“, — pamanė 
Mortonas ir, netardamas nė žodžio, nuėjo įkandin. 

Netrukus juodu priėjo gervuogių ir erškėčių brūzgynus, kur 
kitados dunksojo ąžuolynai ir žaliavo beržynėliai. Iš atviros, vir- 
žiais apaugusios laukymės vedliukė staigiai pasuko į šalį ir avių 
ištryptu taku nuvedė tiesiai krioklio link. Iš duslaus grėsmingo 
vandens riaumojimo Mortonas suvokė, koks atsivers reginys, 
bet žiūrėti į jį be nuostabos ir netgi siaubo vargu. ar buvo įma- 
noma. Kai jie perėjo krūmynus, per kuriuos vingiavo siauras 
takelis, Mortonas atsidūrė ant plokščios uolos, pačiam pakrašty 
kokio šimto pėdų gilumo prarajos; tamsus kalnų srautas gal- 
votrūkčiais vertėsi apačion, pradingdamas juodoje žiojėjančioje 
bedugnėje. Akis veltui stengėsi įžiūrėti, kur jis Ištykšta, pa- 
gaudama nebent ruožą statmenai krintančių putų, o tolėliau 
riogsojo vienas ant kito sugriuvę luitai uolų, supančių krioklį 
ir užstojančių akivarą, kuriame siautėjo srūvantys vandenys. 
Dar toliau, gal už ketvirtadalio mylios, siaura juosta rangėsi 
srautas, iš tarpeklio verždamasis į lygesnę vietovę. Tačiau iki 
tos vietos srauto nebuvo matyti, lyg viršum jo būtų užsivėrę 
olos skliautai, ir iš tikrųjų skriaudūs, išsišovę uolų kyšuliai, 
tarp kurių tamsoje grūmėjo vandenys, buvo taip arti vienas ki- 
to, jog beveik siekėsi abipus putotos tėkmės. 

Mortonui bežiūrint į tą įnirtingą stichijos siautėjimą, rodos, 
mėginantį slėptis nuo pašalinės akies aplinkinėse giraitėse ir 
tarpekliuose, kur plūste plūdo vandenys, jo pakeleivė, stovinti 
užpakaly ant plynos uolos, iš kur buvo geriausiai matyti kriok- 
lys visa savo grėsminga didybe, timptelėjo už rankovės ir pasa- 
kė kažin ką, ko jis negalėjo išgirsti ir, tik palinkęs prie jos, su- 
prato, kad ji sakė: „Klausykit! Ei, klausykit! Tai jis!" 

Mortonas įsiklausė, ir iš pačios pragarmės gilumos, iš ten, 
kur putodamas virto vanduo, pro griausmą ir riaumojimą pasi- 
girdo šūksniai, klyksmai ir netgi padriki žodžiai, tarytum kriok- 
lio kankinamas demonas būtų vaitojęs ir aimanavęs sykiu su 
siautėjančiu vandenų grūmėjimu. 

— Mums čionai, — pratarė mergytė,— jeigu norite, eikite iš 
paskos, pone, tik žiūrėkite sau po kojomis. 

Mikliai ir drąsiai, lengvu įprastu judesiu ji sliuogtelėjo nuo 
aikštelės, kurioje juodu ką tik stovėjo, ir, įsispirdama į įdubas 
ir vos pastebimus uolų kyšulius, pradėjo leistis tiesiai į prara- 
ją. Stiprus, narsus ir vinklus Mortonas nedvejodamas nusekė 
įkandin mergytės, bet jam reikėjo be perstojo ieškoti, ko įsi- 
tverti rankomis ir į ką remtis kojomis, nes buvo neįmanoma 
sliuogti tuo pavojingu keliu, ko nors nenusigriebus, todėl jis 
negalėjo nė žvalgytis į šalis. Pagaliau, kai juodu nusileido apa- 
čion per kokį dvidešimtį pėdų ir iki pragarmės dugno liko apie 

šešiasdešimt ar septyniasdešimt, vedliukė sustojo, ir jis, atsl- 
dūręs šalia jos, apsidairė ir sumetė, kad jųdviejų padėtis tiek 
romantiška, tiek pavojinga. Dabar juodu stovėjo beveik prieš 
pat krioklį: aukštėliau, maždaug per ketvirtadalį jo aukštumo, 
buvo viršutinis taškas tos prarajos, į kurią jis griaudėdamas kri- 
to ištisine srove; žemėliau, per tris ketvirtadalius jo aukštumo, 
sūkuriavo drumsti vandenys, šėlstantys nuo garmančio krioklio. 
Abu baisingieji taškai — tasai, kur prasidėjo ištisinės vandenų 
bangos lūžis, ir tamsus, gūdus akivaras, ryjantis tą vandenį, da- 
bar buvo prieš pat jo akis, kaip, beje, ir visa siena purslojančių 
putų, atitrūkstančių nuo pirmojo taško ir kunkuliuojančių an- 
trajame. Jie buvo taip arti didingojo srauto, kad purslai nutėš- 
kė juodu nuo galvos iki kojų ir beveik užtrenkė ausis jo griau- 
dėjimas. Bet lygia greta su garmančiu vandeniu, kokie trys žin- 
gsniai nuo krioklio, per bedugnę buvo permestas šimtametis 
audrų nuverstas ąžuolas, lyg netyčia ten nugriuvęs; tai buvo 
lieptas, baisingai siauras ir nepatikimas. Medžio viršūnė gulėjo 
ant tos aikštelės, kurioje anksčiau stovėjo Mortonas ir jo kelia- 
bendrė; apatinė dalis, arba kamblys, ant uolos kyšulio kitapus pra- 
rajos tikriausiai buvo pririšta, tik Mortonas nematė, kurioje vie- 
toje. Iš už tos uolos kyšulio, tolydžio blyksėdami, ėjo skaudžiai 
raudoni atšvaitai: žėrėdami ir mainydamiesi almančio vandens 
srautuose, daiktais nurausvindami juos purpurine spalva, jie 
švietė grasiai, pamėkliškai, ryškiai kontrastuodami su tavaruo- 
jančia viršutine krioklio dalimi, nutvieksta tekančios saulės 
spindulių, kurie netgi dienovidžio metu nesiekdavo nė treč- 
dalio viso krioklio. Bežiūrint į tą reginį, mergytė dar kartą 
timptelėjo jam už rankovės (dabar susišnekėti buvo suvis ne- 
įmanoma) ir, ranka mostelėjusi ąžuolo kamieno ir uolos kyšulio 
link, parodė, kad jam reikia persikraustyti į kitą prarajos kraštą. 

Mortonas pažvelgė į ją nuostabos kupinomis akimis: jis Ži- 
nojo, kad ujami presbiterionai ankstesniųjų karalių viešpatavi- 
mo laikais susirasdavo prieglobstį giriose ir nuošaliuose kalnų 
kampeliuose, urvuose ir tarp upių slenksčių — pačiose neįpras- 
čiausiose ir pačiose gūdžiausiose vietose; jis buvo girdėjęs, jog 
kurie ne kurie Sandoros šalininkai ilgą laiką slapstėsi Dobo tar- 
peklyje ir negyvenamose Polmūdžio aukštumose ir dar kraupes- 
nėje oloje, vadinamojoje Krihoupo dauboje, Klozberno parapi- 
joje, bet nė iš tolo negalėjo įsivaizduoti viso tų prieglobsčių 
siaubo ir apstulbo, jog ta neregėto grožio romantiška vietovė 
iki šiol jam buvo nežinoma, nors ir kaip jis domėjosi gamtos 
stebuklais. Tačiau jis tučtuojau sumetė, jog ši negyvenama ir 
sunkiai prieinama vietovė, kur slapstydavosi ujami pamoksli- 

ninkai ir nonkonformistai, buvo laikoma paslaptyje, kurią stro- 
piai saugojo vietiniai piemenys, šį tą žinoję apie ją. 

Atitrūkęs nuo tų minčių, jis pradėjo laužyti galvą, svarsty- 
damas, kaip persikėlus į kitą kraštą tuo. kraupiu, pavojingu lie- 
ptu, šlapiu ir slidžiu nuo vandens purslų, kybančiu viršum sep- 
tyniasdešimties pėdų gilumo prarajos. Tuo tarpu jo vedliukė, 
matyt, norėdama jį padrąsinti, nė nedvejodama kaip niekur nie- 
ko keliskart perėjo juo į vieną ir į kitą pusę. Pavydėdamas ba- 
soms pėdytėms, veikiai randančioms atramą šiurkščiame ąžuolo 
paviršiuje, kur kas lengviau negu jo sunkiais batais apautos 
kojos, Mortonas vis dėlto ryžosi išmėginti laimę; įsmeigęs akis 
į vieną tašką kitoje pusėje, kad neimtų svaigti galva, stengda- 
masis negirdėti vandenų riaumojimo, nematyti purslojančių, tvis- 
kančių putų srauto, jis sėkmingai perėjo nepatikimu lieptu ir 
atsidūrė kitapus prarajos ties įėjimu į urvą. Čia Mortonas su- 
stojo: raudonai šviečiant laužui, kurstomam akmens anglimis, 
pats nepastebimas (mat stovėjo uolos šešėlyje) jis įžiūrėjo to 
urvo gyventoja. Tai, ką jis pamatė, būtų privertę mažiau ryž- 
tingą ir drąsų vyrą atsisakyti savo ketinimo. 

Berlis, apžėlęs baisinga suvelta barzda, stovėjo vidury urvo 
su užskleista biblija vienoje rankoje ir nuogu kalaviju — kitoje. 
Jo figūra, vos apšviečiama raudonų įkaitusių anglių atšvaitų, 
atrodė lyg paties šėtono atgamas PandemoniumoŽ liepsnose; jo 
žodžiai, kiek buvo įmanoma juos nugirsti, buvo padriki, jude- 
siai — kaip pamišėlio. Visiškai vienas, beveik neprieinamoje 
vietoje, jis elgėsi kaip žmogus, kovojantis su kruvinu priešu. 
„Cha cha! Štai jis! -—- rėkavo Berlis, sulig kiekvienu žodžiu už- 
simodamas kalaviju ir iš paskutiniųjų kapodamas tuščią ir abe- 
jingą orą.— Argi aš tau nesakiau? Aš priešinausi, ir tu bėgai 
nuo Manęs! Tu — bailys!.. Eikš čionai su savo baisumais... Eikš 
čionai, nešinas Mano piktadarybėmis, kurios man kraupesnės už 
viską!.. To, kas yra tarp šios knygos aptaisų, pakaks mane iš- 
gelbėti nuo bausmės!.. Ką ten paistai apie žilus plaukus?.. Gerai 
dariau, jį reikėjo nužudyti... Kuo brandesnis grūdas, tuo arti- 
mesnė pjūtis. Tu išėjai? Aš visados žinojau, kad tu — bailys! 
Cha cha chal" 

Žvėriškai nusikvatojęs, jis nuleido kalaviją ir nustėro it pa- 
mišėlis, atsipeikėjęs po priepuolio. 

— Pavojingas metas praėjo, — tarė pritykinusi mergytė Mor- 
tonui.— Jis retai atsikartoja, kai saulė pateka viršum kalnų; 
galite drąsiai eiti į vidų ir su juo kalbėtis. Aš palūkėsiu kitapus 
krioklio — jis neleidžia užeiti dviem. 

Iš lėto, atsargiai, pasirengęs kiekvieną akimirką atremti puo- 
limą, Mortonas žengė į urvą ir atsistojo prieš buvusį žygio ben- 
drą. 

— Ką? Tu vėl čia, nors tavo metas jau baigėsi? — suriko 
Berlis, pamatęs svečią, ūmai užsimojo kalaviju: veidas jo buvo 
sklidinas nenusakomo siaubo ir lyg velnio apsėstojo įsiūčio. 

— Aš atėjau pas jus, pone Balfurai,— ramiu ir tvirtu balsu 
pareiškė Mortonas,— atnaujinti mudviejų pažinties, nutrūku- 
sios prie Bosvelo tilto. 

Vos tik Berlis suprato, jog priešais jį ne vaiduoklis, o tik- 
ras Mortonas, o suprato jis stebėtinai greitai, iškart sutramdė 
savo karštligės apimtą pašėlusią vaizduotę, nes gebėjimas val- 
dytis buvo vienas iš įstabiausių to nepaprasto žmogaus bruožų. 
Jisai vėl nuleido kalaviją, kuo ramiausiai įsikišo į makštį ir kaž- 
ką suniurnėjo apie drėgmę ir rytmetinę gaivą, privertusią seną 
karį pasimankštinti su ginklu ir užkaitinti atvėsusį kraują. 

— Tu ilgai užtrukai, Henri Mortonai, ir atėjo metas skinti 
vynuoges, išmušus dvyliktą valandą. Ar tu sutinki paspausti šią 
ranką kaip bičiulis ir draugas ir nuo šiol tapti vienu iš tų, kurie 
nesižvalgo į sostus ir dinastijas, o laikosi tik šventojo rašto 
priesaikų? 

— Stebiuosi,— tarė Mortonas, vengdamas tiesiai atsakyti į 
klausimą, — kad po šitiekos metų jūs mane pažinote. 

— Veidai žmonių, triūsiančių su manim petys į petį, nieka- 
dos neišdyla iš mano širdies,— atsakė Berlis.— Ir, be Sailo Mor- 
tono sūnaus, retas ryžtųsi aplankyti mane šioje tvirtovėje. Matai 
tą pakeliamąjį tiltą, pačios gamtos sutvertą? — pridūrė jis, ro- 
dydamas į šimtamečio ąžuolo kamieną, permestą skersai kriok- 
lio.— Vienu spyriu galiu nublokšti jį bedugnėn, palikdamas be- 
jėgius priešus kitoje pusėje, o tą, kuris rasis šioje pusėje, ati- 
duodamas tam, kuriam nėra lygių grumtynėse. 

— Tų savigynos priemonių,— tarė Mortonas,— vargu ar da- 
bar jums prireiks. 

— Vargu ar prireiks? — perklausė Berlis.— Kodėl neprireiks, 
jeigu šios žemės priešai susivienijo prieš mane, o patsai šėto- 
nas... Bet čia jau kas kita, — pridūrė jis, pertraukdamas pats sa- 
ve.— Pakanka ir to, kad man patinka ši prieglauda, manoji 
Odolamo olaš, ir aš neišmainyčiau jos į grafų Torvūdų pilies 
gražiausias menes ir jų bekraštes žemes bei barono titulą. Beje, 
kol neišsivadavai iš paikų jaunystės kliedų, gali manyti kitaip. 

— Štai apie tas valdas aš ir atėjau su jumis pasikalbėti,— 
tarė Mortonas.— Aš neabejoju, jog ponas Balfuras tebėra tas 

pats galvotas ir sveiko proto žmogus, kokį jį pažinojau tada, 
kai mūsų brolius draskė nesantaika. 

— Šit kaip,— atsiliepė Berlis.— Iš tikrųjų? Tu tikrai to ti- 
kiesi? Gal plačiau man viską išaiškinsi? 

— Trumpai drūtai —atsakė Mortonas.— Pasinaudojęs tam 
tikromis priemonėmis — nesunku numanyti kokiomis, slapta jūs 
apiplėšėte ledę Margeritą Belenden ir jos vaikaitę ir apipylėte 
tomis pagrobtomis gėrybėmis žemą ir niekingą persimetėlį Be- 
zilą Oliiantą, kuriam klasta atiteko teisėtai joms priklausančios 
valdos. 

— Tu tai gali patvirtinti? — paklausė Berlis. 

— Taip, tvirtinu, — atsakė Mortonas,— ir dabar jūs nepradė- 
site ginčyti to, ką savo ranka esate parašęs. 

— Sakykime, kad ir neimsiu ginčyti, — atsiliepė Berlis Bal- 
furas.— Sakykime, kad, tavo gražbylystės paveiktas, aš, ilgai ir 
nuodugniai viską apsvarstęs, išsižadėsiu to, ką esu padaręs. O 
tau kas bus iš to? Nejaugi tu vis dar puoselėji viltį gauti tą 
šviesiaplaukę gražuolę su dideliu palikimu? 

— Tokios vilties aš neturiu, — ramiai atsakė Mortonas. 

— Tai dėl ko tu ryžaisi tokiam sunkiam žygiui, dėl ko bau- 
diesi atimti grobį iš galingojo, dėl ko sieki išnešti laimikį iš 
liūto urvo, išplėšti gardų kąsnį iš jį ryjančio nasrų? Dėl ko tu 
ėmeisi minti sudėtingesnę už Samsono mįslę?“ 

— Dėl lordo Evendeilo ir jo sužieduotinės,— tvirtai atsakė 
Mortonas.— Žmonės nepalyginamai geresni, pone Balfurai, negu 
jūs manote, ir patikėkite, jog tarp jų esama tokių, kurie geba 
paaukoti savo laimę dėl kitų laimės. 

— Jeigu jau šitaip, prisiekiu savo nemirtingąja siela,— su- 
riko Balfuras,— nors tau ir želia barzda, nors tu ir sutvertas rai- 
tas lėkti į mūšį ir kelti kalaviją, vis dėlto tu — nuolanki, jokios 
savimeilės neturinti lėlė, niekados nekeršijusi už savo įžeidimą. 
Šit kaip! Tu nori padėti tam prakeiktam Evendeilui paimti tavo 
mylimą moterį? Tu nori apdovanoti juos turtais ir palikimu ir 
manai, jog rasis kitas Žmogus, dar labiau įžeistas už tave, bet 
tokios pat negalingos dvasios, tokio pat kaip ir tavo šalto krau- 
jo, taip pat šliaužiojantis žemės dulkėmis, ir tu drįsti manyti, 
jog tas kitas žmogus — tai Džonas Balfuras? 

— Už savo jausmus,— šaltai pareiškė Mortonas,— aš atsa- 
kau tik dangui. Man atrodo, pone Balfurai, kad jums vis tiek, 
kas valdo tą pilį — Bezilas Olifantas ar lordas Evendeilas. 

— Tu klysti —tarė Berlis— juodu abu klaidžioja tamsoje, 
juodu abu nemato šviesos kaip tie, kurių akys niekada nebuvo 
atakųsios. Tačiau Bezilas Olifantas — Nabalas?, Demas, niekin- 

gas nevidonas, kurio turtus ir galią valdo tas, kas grasina juos 
atimti iš jo. Jis pasidarė tikrojo tikėjimo šalininkas todėl, kad 
jam nebuvo duotos Tilitadlemo žemės, jis tapo popiežininkų, 
trokšdamas jas pasiglemžti, jis apsimetė erastiečiu, kad jų vėl 
iš jo neatimtų, ir jis klausys manęs, kol turiu dokumentą, kuriuo 
remiantis jas galima iš jo atimti. Tos žemės — žąslai tarp jo 
žandikaulių, ir grandis, įverta jam į šnerves, brizgilas ir pavadis 
mano rankose, ir aš galiu kreipti jį kur tinkamas. Štai kodėl 
jos priklausys Olifantui, kol pagaliau surasiu ištikimą ir nuo- 
širdų draugą, kuriam galėsiu atiduoti jas valdyti. O lordas Even- 
deilas — pagonis, kurio širdis nelyginant titnagas, o kakta it dei- 
mantas; žemės turtai byra jam į rankas kaip lapai ant gruodo, 
o jis abejingai žiūrės, kaip juos nušluoja pirmas vėjo šuoras. 
Tokių kaip jisai pagoniškos dorybės mums pavojingesnės nei 
pasišlykštėtinas gobšumas tų, kurie vaikosi naudos, ir todėl ka- 
pšo vergai gal bus pašaukti darbuotis vynuogyne ir darbuosis 
jame bent jau geisdami nuodėmingo atlyginimo. 

— Tai galėjo turėti kokią nors prasmę prieš kelerius me- 
tus, — tarė Mortonas,—ir aš būčiau supratęs jūsų argumentus, 
nors niekados nelaikysiu jų teisingais. Tačiau kuriems galams, 
susidarius šalyje tokioms aplinkybėms, turėti tą įtaką, kurios 
neįmanoma panaudoti doriems tikslams pasiekti? Mūsų šalyje 
taika, laisvė, pakantumas bet kokiam tikėjimui — ko dar berei- 
kia? 

— Ko dar? — suriko Berlis, taip staigiai išplėšdamas kalavi- 
ją iš makšties, jog Mortonas vos nekrūptelėjo.— Pažvelk į tas 
žymes, jų viso labo trys, ar ne? 

— Lyg ir trys, — atsakė Mortonas.— Bet kas iš to? 

— Plieno atplaiša, atšokusi sulig pirmu kirčiu, įstrigo į kiau- 
šą priesaikos laužytojui ir išdavikui, kuris pirmas Škotijoje įtei- 
sino vyskupų bažnyčią; antrąją žymę paliko šonkaulis, kai nukir- 
tau bedievį nevidoną, drąsiausią ir geriausią karį, kovojusį už 
prelatininkus prie Dramklogo; o štai ir trečioji — nuo kirčio į šal- 
mą vienam kapitonui, gynusiam Holirūdo koplyčią“, kai sukilo 
liaudis revoliucijos metais. Aš perrėžiau jam galvą iki pat žan- 
dikaulio, perkirtęs plieną ir kiaušą. Didelius darbus nuveikė šis 
ginklas, ir kiekvienas jo smūgis tarnavo bažnyčios išlaisvinimui. 
Šis kalavijas, — toliau kalbėjo jis, kišdamas jį atgal į makštį — 
turi padaryti dar daugiau: jis turi nukirsti galvą tai šlykščiai ir 
pražūtingai erastizmo erezijai, atkeršyti už mūsų tyriausiosios 
Škotijos bažnyčios tikros laisvės išniekinimą, atkurti Sandorą, 
kad ji sušvytėtų visa savo ankstesne šlove, — o tada tegu sau rūŲ- 
dija ir dūlėja šalia savo šeimininko kaulų! 

— Jūs neturite nei lėšų, nei žmonių, pone Balfurai, kad nu- 
verstumėte dabartinę vyriausybę,— tarė Mortonas.— Žmonės, iš- 
skyrus saujelę aristokratų jakobitų, apskritai patenkinti, bet jūs, 
žinoma, nesidėsite prie tų, kurie nori jus panaudoti išimtinai sa- 
vo tikslui pasiekti? 

— Priešingai, — atsakė Berlis,— mes juos priversime tarnau- 
ti mums. Aš pabuvojau to pagonio Kleiverso stovykloje, pana- 
šiai kaip būsimasis Izraelio karalius apsilankė pas filistiečius", 
susitariau su juo dėl sukilimo, ir jeigu ne tas niekšas Evendei- 
las, erastiečiai jau būtų seniai išvyti iš visų Vakarų... Aš bū- 
čiau jį nudėjęs,— toliau kalbėjo jis niauriu, grėsmingu veidu, — 
jeigu netgi jis būtų nusitvėręs už altoriaus kampo! Jeigu tu, — 
pridūrė jis ramesniu balsu — mano seno bendražygio sūnus, bū- 
tum susižiedavęs su Edita Belenden ir pageidavęs prisidėti prie 
didžios kovos su įkarščiu, tolygiu tavo narsumui, nemanyk, kad 
verčiau draugaučiau su Bezilu Olifantu nekaip su tavimi; tuo- 
met turėtumei galimybę, remdamasis štai šiuo dokumentu (jis 
pasisiekė kažin kokį pergamentą), sugrąžinti jai visas jos protė- 
vių valdas. Tai ir norėjau pasakyti tau, matydamas, kaip narsiai 
grumeisi prie ano lemtingojo tilto. Mergelė tave mylėjo, o ir tu 
ją Myli. 

Mortonas tvirtai atrėmė: 

— Aš jūsų neapgaudinėsiu, pone Balfurai, siekdamas savo 
tikslo. Aš atėjau čionai ne savo asmeninės naudos sumetimais, 
o trokšdamas įtikinti jus, jog privalu atstatyti teisybę. Aš kly- 
dau, ir man labai jūsų gaila, ir jūsų man gaila kur kas labiau 
negu tų, kurie dėl jūsų kaltės nukentėjo. | 

— Vadinasi, tu atsisakai mano pasiūlymo? — paklausė Ber- 
lis, ir jo akys suliepsnojo įsiūčiu. 

— Atsisakau,— tarė Mortonas.— Jeigu jūs iš tikrųjų turė- 
tumėte garbę ir sąžinę, kaip sakote, jūs vis dėlto sugrąžintumė- 
te šį pergamentą lordui Evendeilui, pagerbdamas teisėtos pa- 
veldėtojos interesus. 

— Niekados, tegul jis verčiau žūva! — suriko Berlis, svies- 
damas dokumentą į žerplėjančias žarijas ir trypdamas jį bato 
kulnu. 

Pergamentas rūko, raitėsi ir šnarėjo liepsnos apimtas; Mor- 
tonas šoko jo gelbėti, tačiau Berlis griebė jam už rankos, ir pra- 
sidėjo grumtynės. Abudu buvo stiprūs, bet Mortonas buvo jau- 
nesnis ir vikresnis; ir vis dėlto Berlis paėmė viršų ir neleido iš- 
traukti pergamento iš laužo. Kai šis virto pelenais, juodu palei- 
do viens kitą, ir fanatikas, įtūžęs susirėmimo metu, metė į Mor- 
toną žvėrišką Žvilgsnį, degte degantį geismu keršyti, 

— Tu sužinojai mano paslaptį! — suriko jis.— Arba tu būsi 
mano, arba mirsi! 

— Aš niekinu jūsų grasinimus, — tarė Mortonas,— man jūsų 
gaila, ir aš einu sau. 

Bet vos tik jis pasisuko angos link, Berlis užbėgo jam už 
akių, nuspyrė šimtamečio ąžuolo kamieną ir, kol tas tratėdamas 
krito į prarają, išsitraukė kalaviją ir, perrėkdamas krioklio griau- 
smą bei virstančio medžio traškėjimą, sušuko: 

— O dabar rinkis: kovok, pasiduok arba mirk! — Ir, atsisto- 
jęs prie urvo angos, užsimojo kalaviju. 

— Aš nekovosiu su žmogum, išgelbėjusiu gyvybę mano tė- 
vui,— tarė Mortonas,— aš neišmokau tarti žodžio ,,pasiduodu“, 
bet ginsiuos kaip įmanydamas. 

Sulig tais žodžiais, Berliui nespėjus nė susigaudyti, Mortonas 
smuko pro šoną iš urvo ir, būdamas iš prigimties jaunatviškai 
vikrus, peršoko siaubingą pragarmę, atsidūrė kitapus krioklio 
ant plynos uolos, išsigelbėdamas iš įtūžusio priešininko. Morto- 
nas beregint užsiropštė ant uolos ir atsigręžęs pamatė iš nuos- 
tabos apdujusį Berlį; nusivylęs, baisaus įsiūčio pagautas, jis 
skubiai nėrė į urvą. Nesunku buvo įspėti, jog tas žmogus, be per- 
stojo blaškęsis tarp neišsipildančių vilčių, galiausiai suvis ne- 
teko pusiausvyros ir dabar veikė skatinamas beprotybės, ypač 
keistos todėl, kad tas žmogus buvo skvarbaus proto ir miklaus 
kūno, — šios savybės jam padėjo siekti savo tikslo. 

Įlipęs į uolos viršūnę, Mortonas surado savo vedliukę, ne- 
paprastai įbaugintą ąžuolo kritimo. Jis paaiškino, jog viskas nu- 
tiko netyčia, o jinai savo ruožtu patikino, jog urvo gyventojui 
neatsitiks nieko baisaus, nes jisai turįs medžiagos naujam liep- 
tui. 

Tą rytmetį nepaprasti nuotykiai tuo nesibaigė. Kai juodu jau 
artėjo prie pirkelės, mergytė sušuko nustebusi — jiems priešais 
ėjo močiutė, kol gyva nekėlusi kojos toliau atšlaimo. 

— Ak, pone, pone! — pratarė senutė, išgirdusi artėjančius 
žingsnius.— Jeigu jums brangi lordo Evendeilo gyvybė, nedels- 
damas jam padėkite, kitaip bus per vėlu! Ačiū dievui, kad jis, 
atėmęs man akis, paliko klusias ausis. Eikime šiuo keliuku... 
štai čionai... ir Ženkite kaip galima tyliau. Pege, paukštele tu 
mano, lėk greičiau ir balnok džentelmenui arklį; nuvesk jį palen- 
gvėle į krūmynus ir ten lauk mūsų. 

Ponia Meklur palydėjo Mortoną prie langučio, pro kurį, pats 
nepastebimas, jis įžiūrėjo du dragūnus, sėdinčius prie rytinio 
kaušo alaus ir besišnekančius. 


370 


— Kuo daugiau aš galvoju.— tarė vienas dragūnas,— tuo 
mažiau man tai patinka, Ingli; šiaip ar taip, Evendeilas buvo pui- 
kus karininkas ir geras draugas mums, kareiviams; ir nors da- 
vė mums garo už maištą Tilitadleme, bet dievaži, Frenkai, ne 
už dyka. 

— Tejoja mane velniai, jei kada nors tai pamiršiu! — atrė- 
mė kitas.— Dabar tikrai nunersiu jam kailį. 

— Liaukis, bičiuli!l Verčiau išmesk iš galvos ir dovanok. 
Geriau žygiuok kartu su juo ir prisidėk prie tų gerkliūgų kal- 
nėnų. Nemaža karaliaus Jokūbo duonos esam sušveitę. 

— Tu asilas, ir gana! To žygio, kaip jūs sakote, niekad ne- 
bus — pražiopsojo laiką. Halidejus matė vaiduoklį, panelė Be- 
lenden nei iš šio, nei iš to neteko nuovokos ar dar galai žino 
kas ten nutiko, o to dalyko nevalia atidėti nė vienai dienai, ir 
katras pirmas pagiedos, tam ir klius visas kirtis. 

— Taigi, tavo teisybė, — pritarė draugas.— Na, o tas tipas, 
kuo jis ten vardu, Bezilas Olifantas, užmokės kaip dera? 

— Karališkai, bičiuli, — atsakė Inglis.— Jis neapkenčia Even- 
deilo kaip kruvino peilio ir, be to, bijo dėl kažin kokios bylos, 
jeigu lordas pradings iš kelio, jo manymu, viskas liks Bezilui. 

— O ar turėsime arešto orderį ir ar ganės mudviem spė- 
kų? — suabejojo pirmas dragūnas.— Kas tau stos prieš milordą, 
o dar jeigu jį lydės kuris iš mūsų vyrukų? 

— Tu, Dikai, bailus mulkis, ir tiek,— atsakė Inglis.— Jisai 
gyvena sau kuo ramiausiai „Fėjų kalnelyje“, kad nesukeltų įta- 
rimo. Olifantas — čionykštis teisėjas, pakvies į liudytojus sa- 
viškių, kuriais galima pasikliauti, be to, dar mudu būsime. Oli- 
fantas sako, jog pasiims dar vieną pasiutusį galvažudį vigą, 
vardu Kventiną Mekeilą, kuris jau senokai griežia dantį prieš 
lordą Evendeilą. 

— Gerai jau, gerai, tu — mano vadas, žinai, ką darai, — atsakė 
eilinis, kareiviškai išspręsdamas sąžinės klausimus.— O jeigu kas 
noIs išeis ne taip... 

— Aš prisiimu visą atsakomybę,— tarė Inglis.— Na, ką gl, 
dar ąsotį alaus — ir į Tilitadlemą. Ei, akloji Bese! Kur velnias nu- 
nešė tą raganą? 

— Sulaikykite juos kaip galima ilgiau, — sukuždėjo Morto- 
nas, šeimininkei saujon įsprausdamas kapšelį — Dabar svarbiau- 
sia — laimėti laiko. 

Paskubomis žingsniuodamas krūmynų link, kur mergytė lau- 
kė jo su pabalnotu žirgu, jis įtemptai galvojo: „Į „Fėjų kalnelį“? 
Ne, aš vienas nesugebėsiu jų apginti. Reikia nedelsiant šuoliuoti 

tiesiai į Glazgą pas Vitenboldą, jis ten vadovauja kariuomenei, 
duos man būrį raitininkų ir pasirūpins, kad man talkintų civilinė 
valdžia. Pakeliui perspėsiu Evendeilą". 

— Na, Juodi, — jis paragino žirgą, — šiandien privalai įrodyti, 
koks tu greitas ir ištvermingas. 


KETURIASDEŠIMT KETVIRTAS SKYRIUS 


MIRTIS 


Nukreipti žvilgsnio negalėjo jis, 
Emilijai žiūrėjo į akis, 

Gulėdamas be žado, ir staiga 

Paspaudė ranką jai, kai priveikė liga!. 


„Palamonas ir Arsilė“. 


Negalia laikė Editą prikausčiusi prie lovos visą tą atmintiną die- 
ną, kai ją taip baisingai sukrėtė staigus Mortono pasirodymas. 
Rytojaus dieną, sužinojęs, kad jinai jaučiasi kur kas geriau, lor- 
das Evendeilas vėl manė palikti „Fėjų kalnelį“. Apie vidurdienį 
į Editos kambarį įžengė nepaprastai santūri ir rimta ledė Emilė. 
Pasisveikinusi ji pareiškė, kad, nors jos naujiena jai pačiai ir la- 
bai nemaloni, nuo panelės Belenden pečių vis dėlto nuima gana 
sunkią naštą. 

— Siandien mano brolis mus palieka, panele Belenden,— 
tarė ji. 

— Mus palieka! — nustebusi sušuko Edita.— Tikiuosi, jis grį- 
žta namo? 

— Turiu pagrindą manyti, kad jis ketina leistis į ilgesnę ke- 
lionę,— atsakė ledė Emilė.— Kas gi dabar gali jį čia sulaikyti? 

— Viešpatie aukščiausias! — sušuko Edita.— Ir kam aš gi- 
miau, kad žudyčiau visa tai, kas tauru ir vyriška? Ką gi man 
daryti, kad jis atsisakytų to lemtingojo žingsnio? Aš tuojau pat 
einu pas jį. Pasakykite, kad meldžiu jį pasikalbėti su manim 
prieš kelionę. 

— Veltui darbas, panele Belenden. Bet, šiaip ar taip, aš per- 
duosiu jam jūsų pageidavimą. 

Jinai išėjo tokiu pat veidu, kokiu įėjo, ir pranešė broliui, jog 
panelė Belenden jaučiasi geriau ir pageidauja nusileisti žemyn ir 
su juo pasimatyti prieš kelionę. 

— Aš manau,— irzliai pridūrė jinai,— jog viltis kuo greičiau 
nusikratyti mūsų draugijos pagydė jos pakrikusius nervus. 

— Sese,— tarė lordas Evendeilas,— tu neteisinga arba pavydi. 

— (Gal ir neteisinga, Evendeilai,— tarė ji, žvilgtelėjusi į bro- 
lį — bet niekados nemaniau, kad man galima prikišti pavydą, 
neturint tam jokio rimto pagrindo. Bet eikime pas ledę Marge- 
ritą, ji ištaisė tokią puotą, jog būtų galima pamaitinti visą būrį 
dragūnų, jei tik jį turėtum. 

Lordas Evendeilas be žodžių nusekė įkandin sesers į svetai- 
nę, žinodamas, jog beprasmiška su ja kovoti, jeigu ji prieš ką 
nors nusistačiusi arba jaučiasi įžeista. Stalas buvo kraute nukrau- 

— Vargu ar imsite tvirtinti, milorde, jog šįryt jūs jau spė- 
jote sočiai papusryčiauti; prieš kelionę jums privalu paragauti 
bent to, ką mūsų laikais gali pasiūlyti tokių kuklių namų gyven- 
tojai, kurie jaučiasi esą jums labai dėkingi. Ir man patinka, kai 
jaunimas, prieš išvykdamas į medžioklę ar kokiais nors reikalais, 
kaip dera pasistiprina, ir aš esu apie tai kalbėjusi jo švenčiausia- 
jai didenybei, kai vienas tūkstantis šeši šimtai penkiasdešimt pir- 
mais viešpaties Malonės metais jis pusryčiavo Tilitadlemo pilyje, 
ir jo švenčiausioji didenybė teikėsi man atsakyti pakėlęs taurę 
ir išgėręs Reino vyno į mano sveikatą: „Lede Margerita, jūs kal- 
bate kaip kalnuotosios Škotijos orakulas.“ Tai jo didenybės ka- 
raliaus žodžiai, tad jūsų malonybė gali spręsti, ar aš remiuosi 
aukštu autoritetu, siūlydama jaunimui neatsisakyti pusryčių. 

Nesunku numanyti, jog garbiosios ledės didžiąją kalbos dalį 
lordas Evendeilas praleido pro ausis, įtemptai klausydamasis, be- 
ne pasigirs lengvučiai Editos žingsniukai. Jo neatidumas, beje, 
savaime suprantamas, atsiėjo labai brangiai. Ledei Margeritai ei- 
nant svetingos šeimininkės pareigas, su didžiu malonumu ir mei- 
striškumu atliekant tą vaidmenį, pasirodęs Džonas Gudjilas per- 
traukė ją pusiau žodžio. Kaip paprastai, pranešdamas atėjus ne- 
žymiam asmeniui, jis tarė: 

— Ten toksai norėtų pasišnekėti su jūsų malonybe. 

— Toksai? Kas toksai? Bene jis neturi vardo? Jūs taip kalba- 
te su manim, lyg aš laikyčiau krautuvę ir bėgčiau pasitikti kiek- 
vieno, kas tik švilptelėja. 

— Taip, ponia, jis turi vardą, — atsakė Džonas, — tik jūsų ma- 
lonybei nemalonu jį girdėti. 

— Ką tai reiškia? Ar iš proto išsikraustėte? 

— Tai Veršelis Džibis, ponia,— tarė Džonas itin mandagiu to- 
nu, nors paprastai ne per daugiausia laikydavosi etiketo, turėda- 
mas galvoje seno, ištikimo, nelaimėje neapleidusio savo šeimi- 
ninkų tarno nuopelnus.— Jeigu jūsų malonybė pageidauja suži- 
noti jo vardą, tasai žmogėnas — tai Veršelis Džibis, kuris už tilto 

gano Edžio Henšo karves; Tilitadleme jis buvo šaukiamas Žąsiu- 
ku Džibiu, išvyko kartą į pašauktinių kariaunos apžiūrą ir ten... 

— Patylėkite, Džonai,— tarė senoji dama, oriai pasikeldama 
nuo stalo, — jūs leidžiate sau įžūlauti manydamas, jog aš teiksiuos 
kalbėti su tuo žmogum. Tegu jisai praneša, ko norįs, arba jums, 
arba poniai Hedrik. 

— To jis nė girdėti nenori, ponia; jis tvirtina esąs pasiųstas 
žmogaus, kuris liepė perduoti žinią tiktai jums arba lordui Even- 
deilui, ir daugiau niekam. Teisybę pasakius, jis nelabai blaivas, 
koks buvo puskvaišis, toks ir liko. 

— Tuomet ginkite jį šalin, — tarė ledė Margerita,— ir liepki- 
te jam ateiti rytoj rytą, kai išsiblaivys. Turbūt jis nori prašyti 
kokios nors malonės kaip buvęs mūsų dvaro tarnas. 

— Galimas daiktas, ponia, vargeta visas apiplyšęs. 

Gudjilas dar kartą mėgino sužinoti, ką turįs perduoti Džibis: 
tai buvo iš tikrųjų nepaprastai svarbus laiškutis, kuriame Morto- 
nas trumpai dėstė lordui Evendeilui, koks pavojus jam gresiąs iš 
Olifanto pusės, ir meldė arba nedelsiant bėgti, arba joti į Glazgą 
ir pasiduoti valdžios malonei, o jis, Mortonas, pasistengsiąs jį už- 
tarti. Tą skubomis surašytą laiškutį Mortonas įdavė Džibiui, pas- 
tebėjęs jį drauge su jam patikėta banda palei tiltą, įsakė nedel- 
siant eiti į „Fėjų kalnelį“ ir įteikti jį pačiam lordui Evendeilui, 
sutvirtinęs savo pavedimą keliais doleriais. 

Tačiau, matyt, likimo buvo taip lemta, kad Džibis užtrauktų 
tik bėdą Belendenams, eidamas tiek žygūno, tiek kario pareigas. 
Kaip tyčia jis užsibuvo užeigoje, tikrindamas, ar tikrus pinigus 
davė jam laiškučio įteikėjas, ir taip užpylė alum bei brendžiu 
tą proto kruopelę, gamtos jam padovanotą, kad jos suvis nebe- 
liko. Užuot pasiteiravęs lordo Evendeilo, jis užsigeidė kalbėti su pa- 
čia lede Margerita, kurios vardas buvo kur kas įprastesnis jo klau- 
sai. Negavęs audiencijos, Džibis svyruodamas nupėdino atgal su 
laiškučiu kišenėje, tiksliai išpildęs vienintelį Mortono nurodymų 
punktą, kurį pažeisdamas būtų kur kas labiau jam pasitarnavęs. 

Gudjilui išėjus iš svetainės, po kelių minučių pasirodė Edita. 
Ir ji, ir lordas Evendeilas sutriko išvydę vienas kitą. Ledė Mar- 
gerita, kuriai buvo pranešta tik tiek, jog, vaikaitei sunegalavus, 
jungtuvės laikinai atidedamos, suprato, kad juodu drovisi vienas 
kito kaip jaunoji su jaunikiu, ir, nenorėdama jų varžyti, įsileido 
šnekėti su lede Emile apie įvairiausius niekus. Pasinaudojusi ta 
proga, Edita, blyški kaip drobė, sukuždėjo ar veikiau suvapėjo 
lordui Evendeilui norinti pasikalbėti su juo akis į akį. Jis pasiūlė 
jai ranką ir palydėjo į nedidelį kabinetą, kuris, kaip jau minėjo- 

me, buvo greta svetainės. Pasodinęs ją į krėslą ir pats atsisėdęs 
šalimais, jis pasirengė klausyti. 

— Man labai skaudu, milorde,— tokie buvo jos pirmieji žo- 
džiai, kuriuos ji tik vargais negalais ištarė, — iš teisybės net ne- 
žinau, ką jums besakyti ir kaip pradėti tą kalbą. 

— Jeigu jums taip slogu mane matyti, — švelniai tarė lordas 
Evendeilas, — netrukus, Edita, jums bus lengviau. 

— Vadinasi, milorde, jūs iš tikrųjų pasiryžęs leistis į tą pavo- 
jingą žygį ir susidėti su tais baisiais žmonėmis, nepaisydamas 
blaivaus ir skvarbaus proto balso, nepaisydamas draugų meldi- 
mo, nepaisydamas neišvengiamos mirties. 

— Atsiprašau, panele Belenden, tačiau netgi jūsų žodžiai 
manęs nesulaikys, kai paliesta mano garbė. Mano žirgai pabal- 
noti, Mano tarnai pasirengę žygiui, ir, kai tik atjosiu į Kilsaitą, 
bus duotas sukilimo signalas. Ir jeigu mane šaukia mano likimas, 
aš turiu klausyti jo balso. Man irgi nemaža paguoda mirti, — pri- 
dūrė jis, imdamas jos ranką, — jeigu jau nesugebu pelnyti jūsų 
meilės. 

— O milorde, pasilikite! — tarė Edita balsu, prasismelkusiu 
jam į pat širdies gelmę.— Nežinia, galbūt laikas išaiškins visus 
tuos įvykius, kurie šitaip mane sukrėtė, ir galbūt nurims mano 
pakrikę nervai. O, neskubėkite bėgti į prapultį! Likite su mumis, 
būkite mūsų atrama ir dėkite viltis į visagalį laiką! 

— Per vėlu, Edita,— atsakė lordas Evendeilas.— Būtų labai 
netauru piktnaudžiauti jūsų palankumu ir jūsų gerais jausmais. 
Aš žinau: mylėti manęs jūs negalite; jūsų sielvartas toks didis, 
jog mato tuos, kurie arba žuvę, arba išvykę svetur, o tai byloja 
apie jūsų meilę kitam, tokią begalinę, jog man belieka tikėtis 
nebent jūsų draugystės ir dėkingumo. 

Tuo metu į kambarį įsiveržė uždusęs ir persigandęs Kadis. 

— O milorde, slėpkitės! Jie apsupo namus! — sušuko jis vos 
pasirodęs. 

— Kas tie „jie“? — paklausė lordas Evendeilas. 

— Raitininkų būrys, vadovaujamas Bezilo Olifanto,— atsakė 
Kadis. 

— Slėpkitės, milorde! — lyg aidas pakartojo Edita, apmirusi iš 
siaubo. 

— Prisiekiu dangumi, aš nesislėpsiu! — sušuko lordas Even- 
deilas.— Kokią teisę turi tas niekšas apgulti svetimus namus ar 
stabdyti mane kelyje? Aš prasiveršiu netgi tuo atveju, jeigu 
teks grumtis su visu pulku; pasakykite Halidejui ir Hanteriui, 
kad išvestų žirgus... O dabar sudieu, Edita! — Jis apkabino ją ir 
švelniai pabučiavo. Paskui, ištrūkęs iš ledės Emilės ir iš ledės 

Margeritos, besistengiančių jį sulaikyti, jis išbėgo iš kambario ir 
įšoko į balną. 

Kilo baisus sąmyšis: moterys klykdamos puolė prie langų ir 
pamatė atjojant būrelį raitelių, tarp kurių buvo tik du kareiviai. 
Jie buvo jau atvirame lauke netoli Kadžio trobos, kur įkalnus 
kelias vedė sodybos link, ir iš lėto, labai atsargiai artėjo prie 
namų, tikriausiai tikėdamiesi priešinimosi. 

— Jis gali išsigelbėti, dar gali išsigelbėti! — sušuko Edita — 
O, kad tik jis pasuktų šunkeliu! 

Tačiau lordas Evendeilas, nepaisydamas pavojaus, kuris jo 
narsiai dvasiai atrodė ne toks jau didelis, įsakęs tarnams joti 
įdurmu, ramiai leidosi pakalnėn didžiąja alėja. Senasis Gudjilas 
nubėgo ieškotis ginklo, Kadis griebė karabiną, išduotą namams 
saugoti, ir tekinas nubėgo paskui lordą Evendeilą. Sumojusi, koks 
pavojus gresia jos vyrui, Dženė veltui kabinosi jam į skvernus, 
pranašaudama jam mirtį ant budelio trinkos arba kartuvėse už 
tai, kad „kišasi ne į savo reikalus". 

— Užsičiaupk, kad tave kur kipšas nujotų! — stūmė ją šalin 
Kadis.— Užsičiaupk, sakau tau škotiškai. Argi čia ne mano rei- 
kalas, kai mano akyse žudo lordą Evendeilą? — Sulig tais žo- 
džiais jis mostelėjo ranka ir nulėkė tekinas alėja pakalnėn. Be- 
je, sumetęs bebėgdamas, jog, Džonui Gudjilui pasilikus namie, 
jis bus vienintelis pėstininkas, Kadis užėmė patogią poziciją už 
tvoros, įdėjo naują titnagą, atlaužė gaiduką ir, nusitaikęs į savo 
šeimininką Bezilą, kaip jį vadino, pasiruošė šauti. 

Vos tik lordas Evendeilas pasirodė alėjos gale, Olifanto bū- 
rys išsiskleidė grandine, tarsi ketindamas jį apsupti iš visų pu- 
sių. Vadas ir dar trys ligi dantų apsiginklavę vyrai, iš kurių du 
buvo dragūnai, o trečias — iš pažiūros valstietis, liko bestovį vidu- 
ry kelio. Beje, tretysis — tvirtai suręstas, niauraus tūžmingo vei- 
do ir ryžtingų judesių vyriškis — atrodė grėsmingiausias iš visų, 
ir tas, kam buvo tekę jį susitikti, iš pirmo žvilgsnio pasakytų, 
jog tai Balfuras Berlis. 

— Pirmyn! — įsakė lordas Evendeilas tarnams.— Ir jelgu jie 
mėgins užtverti kelią, sekite paskui mane! 

Jis paragino žirgą ir lengva risčia leidosi tiesiai Olifanto 
link, ir buvo jau beklausiąs, kokiu pagrindu šis užstoja jam ke- 
lią, bet tuo metu Olifantas suriko: 

— Ugnis į išdaviką! 

Visi keturi šovė iš karabinų į nelaimingąjį lordą Evendeilą. 
Šis susvyravo balne, siektelėjo diržo, išgriebė iš dėklo pistoletą, 
bet šauti nebesugebėjo ir nuvirto nuo žirgo, mirštamai sužeis- 
tas. Jo tarnai pakėlė karabinus. Hanteris pliekė kur pakliuvo, 

Halidejus, narsus vaikinas, nusitaikė į Ingtį ir nudėjo vietoje. 
Tuo pat metu driokstelėjo šūvis iš už aptvaro, atkeršydamas už 
lordo Evendeilo mirtį, nes kulka kliudė. Bezilą Olifantą tiesiai į 
kaktą, ir šis krito žemėn nebegyvas. Jo vyrai, taip veikiai ištiku- 
sio atpildo apstulbinti, nustėro nebežinodami ką daryti, tačiau 
Berlis, degdamas kovos įkarščiu, suriaumojo: „Mirtis madijanie- 
čiams!“ ir puolė Halidejų su kalaviju rankoje. Tą pat akimirką 
sudundėjo arklių kanopos, ir būrys raitininkų, kiek įkerta šuolia- 
vęs keliu iš Glazgo, pradėjo skleistis lemtingame lauke. Tai buvo 
olandų dragūnai, kuriems vadovavo generolas Vitenboldas, ly- 
dimas Mortono ir civilinės valdžios atstovo. 

Pasiūlymo nedelsiant pasiduoti viešpaties ir karaliaus Vilhel- 
mo vardu paklausė visi, išskyrus Berlį, kuris, tikėdamasis pasp- 
rukti, pasuko žirgą ir šuoliais nurūko per laukus. Keletas kari- 
ninko vadovaujamų kareivių puolė vytis, tačiau tiktai dviem, 
kurių arkliai pasirodė eiklesni, pasisekė jį prisiginti. Neskubėda- 
mas, iš lėto jis dusyk atsigręžė balne, iš vieno pistoleto mirtinai 
sužeidė vieną dragūną, iš kito — nukovė kito žirgą ir pabėgo nuo 
persekiotojų. Taip jis šuoliavo iki Bosvelo tilto, kur jo laukė ne- 
sėkmė: vartai buvo uždaryti ir stropiai saugomi sargybos. Jis me- 
tėsi į šalį, nušuoliavo Klaido pakrante ir, aptikęs tinkamą vietą, 
šoko į vandenį: aplink švilpė karabinų ir pistoletų kulkos ir dvi 
jų viena po kitos kliudė jį vidury upės. Pasijutęs pavojingai su- 
žeistas, jis pasuko žirgą atgalios kairiojo kranto link, rankos mo- 
stais rodydamas, jog pasiduoda. Raitininkai nutraukė ugnį ir ėmė 
laukti, kol jis prisikapstys prie krašto; dvejetas iš jų įjojo į Van- 
denį ketindami nutverti ir nuginkluoti. Tačiau veikiai paaiškėjo, 
kad jis nori ne pasiduoti ir išgelbėti savo gyvybę, o atsikeršyti. 
Prisiartinęs prie abiejų kareivių, jis sukaupė paskutines jėgas ir 
baisingu smūgiu į galvą ištrenkė vieną jų iš balno. Kitas dragū- 
nas, vyras iš stuomens ir liemens, tą pačią akimirką įsikibo į Ber- 
lį; šis griebė jam už gerklės nelyginant tigras, kuris ir dvėsda- 
mas nebepaleidžia aukos, ir abu grumdamiesi nuslydo nuo žirgų 
ir nuplaukė pavandeniui, driekdami iš paskos kruviną pėdsaką. 
Dukart juodu iškilo į paviršių, olandas dar mėgino išplaukti, ta- 
čiau Berlis laikė jį iš paskutinio, matyt, pasiryžęs pražudyti jį 
drauge. Jų lavonus išmetė vanduo ant Klaido kranto už ketvir- 
tadalio mylios pasroviui. Dragūno buvo neįmanoma išvaduoti iš 
kibių Berlio gniaužtų, tad kareiviai, nukapoję jam rankas, pa- 
skubomis palaidojo juos bendrame kape, ant kurio ir po šiandien 
kūpso groblėtas, negrabus paminklinis akmuo su dar negrabesne 
epitafija, iškirsta kaltu. 

Tuo metu, kai to atšiauraus fanatiko siela paliko kūną, nar- 
saus ir tauraus lordo Evendeilo siela irgi skriejo į dausas. Pama- 
tęs, kas atsitiko, Mortonas nušoko nuo žirgo, trokšdamas kuo 
įmanoma pagelbėti merdėjančiam draugui. Šis iš karto jį pažino, 
spūstelėjo jam ranką ir, būdamas be žado, ženklu paprašė įnešti 
jį į vidų. Tai buvo padaryta kaip galima atsargiau, ir nelaimingą- 
jį lordą apsupo jo nuliūdę draugai. Beje, ledės Emilės rypavi- 
mai negalėjo prilygti nebyliam Editos sielvartui. Vis dar neži- 
nodama, jog Mortonas atjojo kartu su dragūnais, ji palinko prie 
mirštančiojo lordo. Nežinojo jinai ir to, jog likimas, išplėšdamas 
vieną ištikimą dūsautoją, grąžina jai kitą gerbėją, lyg prisikėlusį 
iš kapo, nežinojo iki tos akimirkos, kol lordas Evendeilas, pasi- 
kėlęs patale, suėmė jųdviejų rankas, suspaudė jas be galo mei- 
liai, sunėrė jas ir tada pažvelgė į dangų, tarsi melsdamas viešpa- 
tį palaiminti jų santuoką, paskui griuvo aukštielninkas ir amžinai 
sumerkė akis. 


PABAIGA 


Jau buvau apsisprendęs nusikratyti to vargo ir neberašyti bai- 
giamojo skyriaus, idant skaitytojai patys nusipieštų vaizduotėje 
visa tai, kas nutiko po lordo Evendeilo mirties. Tačiau sumečiau, 
jog rašytojas, savo ir netgi skaitytojų patogumo dėlei nusiženg- 
damas senai tradicijai, sužadins nepasitenkinimą, ir jau nebeži- 
nojau, ką man daryti, ir staiga — o laimė! — mane pakvietė puo- 
delio arbatos panelė Marta Baksbodi, jau pagyvenusi dama, dau- 
giau nei keturiasdešimt metų sėkmingai diktuojanti madas Gen- 
derklofe ir jo apylinkėse. Žinodamas jos aistrą tokio pobūdžio 
aprašymams, prieš apsilankydamas paprašiau peržiūrėti rankraštį 
ir pagelbėti man savo patyrimu, kurį sukaupė perskaičiusi visas 
knygas Genderklofo ir dviejų didesnių prekybinių miestelių bib- 
liotekose. Ir kai su virpančia širdimi pasirodžiau pas ją skirtą 
popietę, radau ją palankiai man nusiteikusią. 

— Dar niekados, — tarė ji, valydamasi akinius, — manęs taip 
nesujaudino nė vienas romanas, išskyrus ,,Džemio ir Dženės Dže- 
semių gyvenimo istoriją“!, nes ten — gryna iškilni patetika. Ta- 
čiau aš jums visai nepritariu atsisakyti pabaigos. Per visą savo 
kūrinį jūs galite kiek tinkamas dirginti mums nervus, bet jeigu 
jūs apdovanotas „Julijos iš Rubinjė giminės“ autoriaus? talentu, 
niekados pabaigoje neliūdinkite skaitytojo. Tegu paskutiniajame 
skyriuje sušvinta saulės spindulys — tai tiesiog būtina. 

— Man būtų labai lengva, ponia, išpildyti jūsų pageidavimą: 
juk, tiesą pasakius, abi poros, kurių likimas taip jaudina 
jūsų gerą širdį, gyveno ilgai ir laimingai ir susilaukė sūnų bei 
dukterų. 

— Anaiptol nebūtina, pone,— papriekaištavo ji, — iš pagrindų 
aprašinėti jų vedybinio gyvenimo džiaugsmus. O kodėl jums ke- 
liais žodžiais nenusakyti jų laimės? 

— Taip, ponia,— tariau aš,— bet jūs žinote, jog kiekviena 
knyga į pabaigą darosi vis mažiau įdomesnė. Taip atsitinka ir su 
jūsų arbata, ta įstabia žaliąja arbata, kuri sulig paskutiniu puo- 
deliu pasirodys ir ne tokia stipri, ir ne tokia gardi. Jei paskutinis 
puodelis neatrodo skanesnis netgi nuo neištirpusio cukraus, kurio 
paprastai randame dugne, manau, kad ir autorius, išsikvėpdamas 
į pabaigą, tik sugadins pasakojimą prigriozdamas visokiausių 
smulkmenų, kurias ir šiaipjau numano skaitytojas, ir taip būna 
netgi tuo atveju, jei rašytojas nešykšti pačių ryškiausių palygi- 
nimų bei stiliaus pagražų. 

— Anaiptol, pone Patisonai,— toliau kalbėjo garbioji dama, — 
jūs, atleiskite už pasakymą, sukurpėte gana skubotai ir negrabiai 
paskutinius skyrius, sudurstėte juos, mano galva, kaip pakliūva, 
ir aš duočiau garo netgi pačiai jauniausiai savo parankinei, jei- 
gu ji man taip sudarkytų skrybėlaitę. Jeigu jūs neištaisysite tos 
šiurkščios klaidos ir iš panagių nepapasakosite apie Mortono ir 
Editos vedybas ir kas nutiko kitiems veikėjams, pradedant lede 
Margerita ir baigiant Žąsiuku Džibiu, perspėju jus, visi jums pri- 
kiš, kad jūs nesąžiningai atlikote savo darbą. 

— Ką gi, ponia — atsakiau aš,— turiu tiek medžiagos, jog 
mielu noru patenkinsiu jūsų smalsumą, aišku, jeigu tik jūs ne- 
pareikalausite pernelyg smulkių detalių. 

— Tuomet,— tarė ji — pirmiausia atsakykite į tai, kas svar- 
biausia: ar ledė Margerita atgavo savo turtus ir pilį? 

— Taip, ponia, atgavo pačiu paprasčiausiu būdu — tiesiogiai 
paveldėjo viską iš garbiojo pusbrolio Bezilo Olifanto, nepalikusio 
jokio testamento. Tad mirus tam, kuris, gyvas būdamas, taip at- 
kakliai ir klastingai siekė paveržti jos labą, jos turtai ne tik grį- 
žo atgal, bet netgi padidėjo. Džonas Gudjilas, vėlei tapęs rū- 
mininku, pasidarė orus kaip niekad, o Kadis su didžiausiu pasi- 
mėgimu ėmėsi dirbti Tilitadlemo žemes ir įsikūrė savo senojoje 
trobelėje, tačiau, būdamas atsargus žmogus, niekados nesigyrė 
tuo taikliu šūviu, kuriuo sugrąžino ir poniai, ir sau ankstesnes 
buveines. „Šiaip ar taip,— pasakė jis Dženei, nuo kurios nieko 
neslėpė, — senis Bezilas Olifantas buvo ponios pusbrolis ir, be to, 
didelis ponas; kas be ko, kaip aš suprantu, įstatymų jis nepaisė, 

nepateikė lordui Evendeilui arešto orderio ir nepasiūlė jam pasi- 
duoti, ir nors, mano galva, vis tiek — ar jį nupilti, ar kurapką, 
geriau to neminėti." Jisai ne tik neužsiminė apie savo taiklų šū- 
vį, bet dargi tyčia skleidė ir šiaipjau paplitusį gandą, kad Bezilą 
nukovęs senasis Gudjilas, ir už tai gaudavo atlyginimo atsakančią 
porciją taurelių brendžio iš to paties rūmininko, kuris, būdamas; 
skirtingo būdo nei Kadis, buvo linkęs veikiau išpūsti nekaip slė- 
pti savo švankumą. Akloji našlė buvo visa kuo aprūpinta iki pat 
savo gyvenimo pabaigos, neliko pamiršta ir mažoji vedliukė, 
lydėjusi Mortoną prie krioklio. Na, o... 

— O ką tai turi bendra su jungtuvėmis, pagrindinių veikėjų: 
jungtuvėmis? — pertraukė mane panelė Baksbodi, nekantriai tu-- 
ksėdama pirštu į savo tabakinę. 

— Mortono ir panelės Belenden jungtuvės buvo atidėtos ke- 
liems mėnesiams, nes juodu abu didžiai sukrėtė lordo Evendeilo 
mirtis. O paskiau juodu susituokė. 

— Tikiuosi, ledė Margerita pritarė tai santuokai, pone? — 
pasiteiravo mano griežtoji kritikė.— Man patinka knygos, pamo- 
kančios jaunimą klausyti tėvų valios. Romano vidury nedrau- 
džiama jaunuoliams įsimylėti be tėvų sutikimo, bet galų gale rei- 
kia gauti jų palaiminimą. Senasis Delvilis, ir tas, priėmė į savo 
giminę Sesiliją3, nors ji buvo nekilmingo žmogaus dukra. 

— Ir čia, ponia, panašiai atsitiko, — atsiliepiau.— Ledė Mar- 
gerita palankiai pažiūrėjo į Mortono pasipiršimą, nors jo tėvas, 
buvęs Sandoros šalininkas, gana ilgai jai netiko. Edita buvo jos 
vienintelė paguoda, ir senoji dama norėjo, kad ji būtų laiminga. 
Mortonas, arba Melvilis Mortonas, kaip vėliau visi jį vadino, 
aukštuomenės buvo taip vertinamas ir laikomas tokiu pavydėti- 
nu jaunikiu, jog jinai pagaliau nusikratė savo ankstesnių prie- 
tarų ir guodėsi mintimi, kad jungtuvės vykstančios dausose, 
kaip pasakęs, jos žodžiais tariant, šviesaus atminimo jo švenčiau- 
sioji didenybė karalius Karolis II tuo metu, kai ji rodžiusi jam 
savo prosenelio Fergiuso, trečiojo grafo Torvūdo, anais laikais 
garsėjusio savo dailumu, ir jo antrosios žmonos, vienakės ku- 
prės grafienės Džeinės portretus. Taip pasakęs jo didenybė, anot 
jos, aną atmintiną rytmetį, kai pagerbęs ją savo atsilankymu ir 
teikęsis papusryčiauti... 

— Gana,— vėl pertraukė mane panelė Baksbodi,— jeigu jau 
ji pateikė tokią autoritetingą nuomonę, aiškindama, kodėl davė 
sutikimą tokiai nelygiai santuokai, aš neturiu nieko prieš. O kas 
nutiko tai senajai poniai... kuo ji vardu... ekonomei? 

— Poniai Vilson? — atsiliepiau aš.— Ko gero, ji buvo laimin- 
giausia iš visų, nes kartą per metus — įsidėmėkite, ne dažniąų — 

ponas Melvilis Mortorias ir jo žmoria labai iškilmingai pietauda- 
vo didžiojoje menėje, išmuštoje ąžuolu; tą dieną būdavo nudan- 
gstomos visos drapiruotės, ištisus metus laikomos užskleistos, 
patiesiamas kilimas ir ant stalo pastatomos dideliausios varinės 
žvakidės, apvainikuotos laurais. Menės paruošimas tai Kasmeti- 
nei iškilmei neduodavo ramybės senajai Alisnai ištisą pusmetį, 
o kitą pusmetį ji praleisdavo darydama tvarką po įvykusio po- 
kylio, tad viena diena laimės suteikdavo jai rūpesčių kiaurus me- 
tus. 

— O Nylas Bleinas? — paklausė panelė Baksbodi. 

— Gyveno sau iki gilios senatvės, gurkšnojo alų ir brendį 
lankytojų sąskaita, nepaisydamas jų įsitikinimų, svečių pagei- 
davimu dainavo čia vigų, čia jakobitų dainas ir susikrovė tiek 
pinigų, jog, jam mirus, Dženė kuo gražiausiai ištekėjo už smul- 
kaus dvarininkėlio. Tikiuosi, ponia, jūs nebeturite daugiau klau- 
simų, nes, tiesą pasakius... 

— O Žąsiukas Džibis, pone? Kas nutiko Žąsiukui Džibiui, 
kurio paslaugos pasirodė tokios pragaištingos jūsų pasakojimo 
veikėjams? 

— Turėkite omenyje, mieloji ponia Baksbodi (atleiskite, kad 
taip familiariai į jus kreipiuosi), taigi meldžiu jus turėti ome- 
nyje, jog garsioji Šeherezada, toji pasakorių karalienė, ir ta ne- 
sugebėtų sutalpinti savo atmintyje visų smulkmenų. Negaliu ti- 
ksliai nusakyti, kas nutiko Žąsiukui Džibiui, tačiau esu linkęs 
manyti, jog jisai — tai tas pats Gilbertas Dadenas, kitaip sa- 
kant, Veršelis Džibis, kuris, vežiojamas po visą Hemilteną, buvo 
nuplaktas už vištos pavogimą. 

Panelė Baksbodi užsikėlė kairę koją ant židinio grotelių, de- 
šinę užmetė ant kairiosios kelio, išsipleikė krėsle ir įbedė žvilgs- 
nį į lubas. Pastebėjęs, kad ji giliai susimąstė, ir pabūgęs tolesnių 
kamantinėjimų, griebiau skrybėlę ir kuo greičiau palinkėjau jai 
labos nakties, kol kritikos demonas neįpiršo jai naujų klausimų. 
Tad, mielasis skaitytojau, dėkoju Tamstai, kad buvai toks kan- 
trus ir lig vėlyvos nakties užsisėdėjai prie mano knygos, laikau 
reikalinga atsisveikinti su Tamsta iki ateinančio susitikimo. 


PASTABOS IR PAAIŠKINIMAI 


PRATARMĖ 


1. Sando1a — 1558 m. Škotijos protestantai susivieniję sudarė vadi- 
namąją Sandorą (angl. Covenant), kitaip sakant, sutartį, skelbdami tvir- 
tą pasiryžimą ginti presbiterionų tikėjimą nuo katalikų reakcijos ir 
anglikonų bažnyčios persekiojimo. 1638 m. senoji Sandora buvo patvir- 
tinta naująja, kurioje buvo iškilminga Škotijos presbiterionų priesaika 
kovoti su Karoliu I dėl tokio presbiterionizmo, koks jis buvo reforma- 
cijos metais. Karolis I, siekęs pajungti Škotijos bažnyčią, kaip jis padarė 
ir Anglijoje, susidūrė su atkakliu pasipriešinimu. Škotijoje kilo 
sukilimas. 1643 m. Škotijos Sandoros šalininkai sudarė sąjungą su 
Londono presbiterionais, kurių partija tuo metu turėjo vadovaujantį 
vaidmenį parlamente, ir pasirašė sutartį bendromis jėgomis kovoti prieš 
rojalistus, o 1644 m., vykdydami savo įsipareigojimus, parėmė Anglijos 
parlamentą ginkluotosiomis pajėgomis, 

2. Kameroniečiai — presbiterionų pamokslininko, anglikonų bažny- 
čiai priešiškos sektos įkūrėjo, Ričardo Kamerono (167 — 1680) šalinin- 
kai. Atsisakęs paklusti Karoliui II, pripažinti jo autoritetą tikėjimo klau- 
simais, taipogi indulgenciją, R. Kameronas paskelbė karą karaliaus 
vyriausybei ir per vieną susidūrimą su vyliausybės kariuomene buvo 
nukautas. 

3. Jokūbas II (1633—1701) — Anglijos karalius, 1688 m. revoliuci- 
jos ištremtas iš šalies. Jo valdymo metais (1685—1688) ypač sustiprėjo 
katalikybės pozicijos ir presbiterionų persekiojimas. 

4, Arčibaldas Argailas (1629—1685) — škotų politinio veikėjo, 
markizo Argailo, po restauracijos Karolio II vyriausybės nubausto 
mirtimi, sūnus. Apkaltintas valstybės išdavyste ir nuteistas mirti, 
1681 m. Argailas pabėgo į Olandiją, o 1685 m. vadovavo škotų ekspedi- 
ciniam būriu, ketindamas išsilaipinti Škotijoje ir surengti sukilimą 
prieš Jokūbą II. Škotijos pakrantėje jo būrys buvo išsklaidytas, jis 
pats suimtas ir nubaustas mirtimi Edinburge. 


5, Džeimsas Skotas Monmetas (1649—1685) — Karolio II nesantuo- 
kinis sūnus. Slopinant „Puritonuose“ aprašytą Sandoros šalininkų suki- 
limą, buvo vyriausiasis vyriausybinės kariuomenės vadas. 1683 m. 
Monmetas buvo apkaltintas valstybės išdavyste ir ištremtas iš Anglijos. 


1685 m. drauge su Argailu emigrantų išsiųstas į Angliją, pasiskelbė 
karalium, buvo sumuštas prie Sedžmūro ir Londone nubaustas mirtimi. 

6. Prelalininkai —vyskupų, arba prelatų, valdomos anglikonų baž- 
nyčios šalininkai. 


7. Vigai — XVII a. škotų presbiterionai, Stiuartų priešininkai. 


8. Džonas Banjanas (1628—1688) — anglų rašytojas, romano „„Mal- 
dininko klajonės“ autorius. Karštas puritonizmo šauklys, demokratas ir 
respublikonas, nuo aštuoniolikos metų tarnavo Kromvelio kariuomenė- 
je, po restauracijos buvo nuteistas dvylika metų kalėti. 


9, „„atmintinais 1715 metais...— kalbama apie škotų jakobitų, Stiu- 
artų dinastijos šalininkų, sukilimą, kuriam vadovavo grafas Maras. 
Škotų kalnėnų, nusiteikusių prieš buržuazinę revoliuciją, neparėmė 
lyguminės dalies gyventojai, ir sukilimas buvo numalšintas. 


10. 1745—1746 metų žiemą kalnėnai..— Kalnų Škotijoje 1745 m. 
vėl sukilo jakobitai, siekdami pasodinti į Anglijos sostą Karolį Edvar- 
dą, Jokūbo II sūnų. 


11. Tuos namus šturmu užėmė kapitonas Orčerdas ar Erkertas, nu- 
šautas per puolimą (autoriaus pastaba). 


12. Karolis II — mirtimi nubaustojo Karolio I sūnus, po Kromvelio 
mirties (1658) grįžęs į Angliją ir apvainikuotas karalium. 


13. Gerai pažįstamas pokštininkas, ir šiandien gyvas ir sveikas, žmo- 
nių vadinamas Senu Kreidos Maišu; prekiauja kreida, kuria ūkininkai 
ženklina avis (autoriaus pastaba). 


14. Senasis Nolis — Olivero Kromvelio (1599—1658), anglų buržu- 
azinės revoliucijos vado, pravardė. 


15. Protektorius — Kromvelio titulas nuo 1653 m. 
16. Ponas Tyla — dar viena Kromvelio pravardė. 


PIRMAS SKYRIUS 


1. „To, ką pasigrobė mirtis! — anglų poeto Džono Lenghomo 
(1735—1779) poema „Smalka“. 


2. Ponas Patisonas — pramanytas „Puritonų“ autorius. 


3. „„užbaigsiu savo klajones šioje žemėje.— Pono Džedidajo Kliš- 
botemo pastaba: „Kad aš tesėjau žodį, duotą šviesaus atminimo velio- 
niui draugui, byloja gražus, mano lėšomis toje vietoje pastatytas pa- 
minklas, kuriame įrašytas Piterio Patisono vardas ir titulas, įo gimimo 
ir mirties data, taip pat paminėti jo nuopelnai, paliudyti mano, jo vado- 
vo ir globėjo, vardu.— D. K." (autoriaus pastaba). 

Ponas Džedidajas Klišbotemas — pramanytas „„Puritonų“ ir kai ku- 
rių kitų V. Skoto romanų leidėjas. 


4. „Karolio II ir Jo įpėdinio..— Turimas galvoje Jokūbas VII, Ško- 
tijos karalius, įžengęs į Anglijos sostą Jokūbo II vardu — D. K. (auto- 
riaus pastaba). 


5. Džonas Hempdenas (1594—1643) — Kromvelio pusbrolis, revo- 
liucijos veikėjas, Saugumo komiteto narys, iš pradžių nusiteikęs eiti į 
kompromisą su karaliaus valdžia, vėliau aktyviai organizavęs kariuome- 
nę kovai su rojalistais. 

Džonas Huperis — Glosterio vyskupas, protestantas, karalienės 
Marijos įsakymu 1555 m. sudegintas kaip eretikas. 

Fiju Letimeris (1485—1555) — Vusterio vyskupas, protestantas, ka- 
ralienės Marijos įsakymu 1555 m. sudegintas kaip eretikas. 


6. ...pakeisti grakščius gamtinės ribos vingius.— Man rodos, skai- 
tytojams bus pravartu sužinoti, jog toji riba tarp jo malonybės Gan- 
derklofo ir jo malonybės Gusdabo žemių turėjo panėšėti į romėnų agger 
ar veikiau murus, tai yra palaidų akmenų sieną, apdėtą cespite viridi, 
arba, kitaip sakant, velėnomis. Jų malonybės iš tikrųjų susikirto dėl 
sklypelio pelkėtos žemės ties salpu, vadinamu Bedrolso Beidu; byla, il- 
gus metus tuščiai nagrinėta vietos teisėjų, vėliau buvo perduota į sos- 
tamiesčio Londono karališkąjį teismą, kur, kaip sakoma, adhuc in pen- 
dente (vis dar sprendžiama.— Lot.)— D. K. (autoriaus pastaba). 


7. „„nesilaikau karaliaus Saliamono taisyklės...— V. Skotas turi 
galvoje vadinamąją Saliamono išmintį: „Kas gailisi rykštės, nekenčia 
savo sūnaus, kas jį myli, nuolat laiko drausmėje“ („Patarlių knyga“, 
13, 24). 

8. „„prisiglausdavo koks varganas pakeleivis.— Čia ponas Patisonas 
galėjo pridurti: ir pasiturintis taipogi, nes — laiminga mano žvaigždė!-— 
ir šios žemės viešpačiai ne kartą rado prieglobstį mano kuklioje buvei- 
nėje. Kai turėjau tarnaitę Dorotę, smagią ir apveidžią mergelę, jo ma- 
lonybė Smeko dvaro savininkas, ir tas, važiuodamas į sostinę ir grįžda- 
mas namo, kur kas mieliau apsistodavo mano „Pranašo celėje“ nekaip 
Voleso smuklėje, kurioje yra miegamasis smėlio spalvos apmušalais ir 
lova su baldakimu, taipjau išmesdavo su manim vieną kitą burnelę, 
idant, kaip jis mėgdavo pajuokauti, jaustųsi kaip savas, o iš tikrųjų 
stačiai norėdavo maloniai praleisti vakarą mano draugijoje.— D. K. 
(autoriaus pastaba). 


9. Džonas Draidenas (1631—1700) — anglų poetas ir dramaturgas. 


10. „Seniai išpirko brangia kaina.— Džono Houmo (1722—1808) 
tragedija „,„Duglas“ (I veiksmas). 


ANTRAS SKYRIUS 


1. „„Stovėtų pasirengę prie pilies! — Džono Houmo (1722—1808) 
tragedija ,„Duglas“ (IV veiksmas). 

2. Lordas vietininkas — grafystės ginkluotųjų pajėgų vadas. 

Šerifas — grafystės administracijos galva. 


3. Karališkasis miestelis (angl. borough) — gyvenamoji vietovė, tu- 
Iinti teisę siųsti savo atstovus į parlamentą. 


4. Markizas Džeimsas Montrouzas (1612—1650) — kontrrevoliucijos 
vadas Škotijoje, aktyviai kovojęs su Sandoros šalininkais. 1643—1645 m. 
laimėjęs keletą pergalių, buvo priverstas bėgti iš Škotijos. 1650 m. iš- 
silaipino Škotijoje, tikėdamasis surengti sukilimą Karolio II naudai, bet 
buvo suimtas ir nubaustas mirtimi Edinburge. 


5. Raudonšvarkiais buvo pravardžiuojami kareiviai, nes jie vilkėjo 
raudonais Mundurais. 

6. Prie Kilsalio ir Tipermūro vyko Montrouzo mūšiai su Sandoros 
šalininkais. 


7. „„nelemtame Vusterio lauke..— Mūšyje prie Vusterio (1651) 
Kromvelis galutinai nugalėjo rojalistus. 


8. Goltjė La Kalprenedas (1610—1663) — prancūzų romanistas ir 
dramaturgas. „Kleopatra“ — vienas iš žymiausių Kalprenedo kūrinių. 

Madlena Skiuderi (1607—1701) — prancūzų rašytoja, vadinamojo 
preciozinio stiliaus daugiatomių romanų autorė, tuo metu turėjusi dide- 


lį pasisekimą. Žymiausias jos romanas — „„Artamenas, arba Kiras Didy- 
sis“ (1649—1653). 


TREČIAS SKYRIUS 


1. „nuo žirgo krilo jis.— Citata iš Tomo Kembelo (1777—1844) po- 
emos „Vilties išdaigos". 

2. Malvolijas — Šekspyro komedijos „Dvyliktoji naktis“ persona- 
žas, Olivijos tarnas. V. Skotas turi galvoje tos komedijos trečiojo veiks- 
mo penktą sceną, kur Malvolijas, įsisvajojęs ir įsivaizdavęs, kokioje 
prabangoje gyvensiąs, sako: „,„...septyni mano tarnai paklusniai seka 


įkandin jo (dėdulės Tobio), tuo metu aš raukau antakius ar galbūt prisu- 
Ku savo laikrodį.“ 


3. Danbaras, Inverkeitingas — vietovės, prie kurių vyko Montrouzo 
mūšiai su Sandoros šalininkais. 


4. Filipho, Marsteno tyrai — vietovės, prie kurių vyko rojalistų 
mūšiai su Sandoros šalininkais. 


5. Apskritagalviais rojalistai pravardžiuodavo puritonus ir Kromve- 
lio šalininkus, kurie trumpai kirposi plaukus ir nenešiojo prašmatnių 
perukų kaip didikai, 

6. Rolandas — Ludoviko Ariosto (1474—1533) poemos ,„Pašėlęs Ro- 
landas" pagrindinis herojus. 


KETVIRTAS SKYRIUS 


1. „vadino jį ne kitaip kaip Gajum smuklininku...— Matyt, daroma 
ironiška užuomina į senovės Romos tribūną Gajų Grakchą, tvirtų prin- 
cipų Žmogų. 

2. „ne nelaimingosios karalienės Marijos nevidono meilužio...— 
Turimas galvoje grafas Bosvelas, Marijos Stiuart vyro Darnlio žudikas. 
Vyrui žuvus, po kelių mėnesių Marija ištekėjo už Bosvelo, bet sukilusių 
valdinių buvo nuversta nuo sosto ir įkalinta Lochleveno pilyje, vė- 
liau, pabėgusi į Angliją, Anglijos karalienės Elžbietos buvo kalinama 
aštuoniolika metų, nuteista mirti ir 1587 m. nubausta mirtimi. 


3. „„ant kumelės, išsirakusios iš gilės...— Turima galvoje drausminė 


nuobauda, kai Nusižengęs kareivis sodinamas ant medinės kumelės su 
muškįietomis, pririštomis prie kojų. 

4. Rabsakas — biblinis Asirijos karaliaus Senacheribo pasiuntinys, 
užgauliojęs Izraelio tautą (II Karalių knyga, 18). Puritonų kalba Rabsa- 
kas — įžūlumo ir bedieviškumo įsikūnijimas. 

5. „„sukapojo kardais ir stulgiais.— Žinių apie tą žmogžudystę gali- 
ma Iasti visose to meto kronikose. Itin nuodugniai ji aprašyta to įvykio 
liudininko Džeimo Raselo, kurio pasakojimas įdėtas į Kerkteno ,„Ško- 
tijos bažnyčios istorijos“ (išleista Čarlzo Kerkpatriko Šarpo, eskvairo, 
Edinburge, 1817 m.) priedus (autoriaus pastaba). 


6. „„užsilraukusio jų neapykantą.— Turimas galvoje toksai Karmai- 
kelas, Faifo grafystės šerifas, negailestingai persekiojęs nonkonformis- 
tus. Tą dieną jis medžiojo tyruose, bet, sužinojęs, jog vigai kėsinosi jį 
nužudyti, grįžo namo ir išvengė likimo skirtos mirties, ištikusios jo glo- 
bėją arkivyskupą (autoriaus pastaba). 


PENKTAS SKYRIUS 


1. „Mirties garbingos, pergalės šaunios! — Nors autorius šį epigra- 
fą ir priskiria Džeimsui Dafui, vis dėlto manoma, kad jį sukūręs pats 
V. Skotas. 


2, Indulgencija — Karolio II dekretas (1672), tam tikromis sąlygo- 
mis suteikiantis teisę atlikti bet kokio tikėjimo apeigas. Kadangi šiame 
dekrete buvo kalbama ne tik apie presbiterionus, bet ir katalikus, jis su- 
kėlė pasipiktinimo bangą, ir 1673 m. Karolis II, parlamento verčiamas, 
išleido vadinamąjį Priesaikos aktą, pagal kurį kiekvienas pareigūnas 
privalėjo prisiekti, jog netiki pagrindiniu katalikybės dogmatu — persi- 
kūnijimo paslaptimi. 

3. „„prieš aukso veršį Belelyje...— Berlis kalba apie vieną iš aukso 
veršių, kuriuos pagal bibliją Izraelio karalius Jeroboamas pastatė Bete- 
lyje ir Dane, idant izraelitai garbintų juos vietoj dievo (I Karalių kny- 
ga, 12, 25—33; Išėjimo knyga, 32, 20). 


4. Belialas — pagal bibliją šėtonas, gundąs žmones garbinti stabus, 
visų piktadarybių kaltininkus. 


5. Halftekstas — pavardė, reiškianti ,,pusmokslis“, atseit žmogus, 
tik iš dalies išmanantis šventąjį raštą; priešingai, kito pamokslininko, 
Paundteksto, pavardė nurodo, kad jis gerai išmano šventąjį raštą. 


6. Rezoliucionistai — šalininkai rezoliucijų, priimtų Škotijos parla- 
mento 1650 m. po mūšio prie Danbaro. Šis dokumentas šaukė visus ško- 
tus stoti į Sandoros kariuomenę, kovojančią su Kromveliu. Protestan: 
tai — tų rezoliucijų priešininkai. 

7. „kunigaikštį... kuriam vėliau Londone nukirto galvą...— Alisna, 
matyt, turi galvoje kunigaikštį Džeimsą Hemilteną, Karolio II favoritą, 
Kromvelio vyriausybės nuosprendžiu nubaustą mirtimi 1649 m. 

8. „„alsidavę kiekvienam šeimos nariui.— Vienas toks tarnas, pri- 
kalbėjęs ponui įžūlybių, gavo įsakymą nedelsdamas kraustytis iš namų. 
„Ir nemanau,— atrėmė šis.— Jeigu jūsų malonybė nežinote, jog turite 
gerą tarną, užtat aš žinau, koks geras mano šeimininkas, ir kojos iš čia 

nekelsiu." Pasikartojus tokiam pat atvejui, šeimininkas tarė: ,,„Džonai, 
mudviem nelemta gyventi po vienu stogu“, ir Džonas su nuostabiu nai- 


vumu į tai atsakė: „„Kurgi velniai neša jūsų malonybę?“ (autoriaus pas- 
taba). 


ŠEŠTAS SKYRIUS 


1. „„Mums šiurpią pranašauja dramą.— Šekspyras, „Henrikas IV“ 
(antroji dalis, pirmas veiksmas, pirma scena). 


2. „„sugriaudėjo... litaurai...— Karo muzika niekados negroja nakti- 
mis. Tačiau kas gali mums įrodyti, kad ji negrodavo valdant Karoliui 
II? Kol galutinai neišsiaiškinau šio klausimo, mano knygoje tebegriau- 
dės litaurai, teikdami vaizdingumo naktiniam žygiui (autoriaus pastaba). 


3. Jeremijas — biblinis pranašas; jam priskiriama autorystė dviejų 
šventojo rašto knygų — Jeremijo pranašystės ir Jeremijo raudų. 

4, „„Amaleko sūnaus Melkijo duobę, kurioje nebuvo vandens, tik 
dumblų.— Pasak biblijos, pranašas Jeremijas Izraelio priešų buvo kali- 
namas duobėje, kuri buvusi pilna dumblo (Jeremijo pranašystė, 38,6). 

5. „ko ji pilna, miestą ir jo gyventojus.'— Jeremijo pranašystė (8, 
15—16). 

6. Turiu tave, Judai...— Čia Balfuras Berlis Judu vadina arkivysku- 
pą Šarpą. 


7. „„Baalo tarnas, kurį reikia surišti ir užmušti čia pat Kišono pa- 
krantėje.— Baalas — finikiečių aukščiausioji dievybė, kurios kultas bu- 
vo plačiai paplitęs Izraelio karalystėje; pagal bibliją Baalas — pagony- 
bės įsikūnijimas. Kišonas — Palestinos upė; pagal bibliją šios upės 
pakrantėje pranašas Elijas sunaikino daug Baalo žynių (I Karalių knyga, 
18, 40). 


8. Mamona — biblijoje minima dievybė, įkūnijanti turtą (Evangeli- 
ja pagal Matą, 6, 24). 


9, Latitudinieriai — anglikonų bažnyčios atstovai, skelbę, jog įma- 
noma susitarti su presbiterionais, darant abipuses nuolaidas. 


10. Dovydo sūnus —tai yra karalius Saliamonas, kuriam biblija 
priskiria autorystę vadinamojo „Ekleziasto“, knygos, sklidinos gilaus 
pesimizmo, 

11. Patrikas Ruvenas (1573—1651) — škotas, vienas iš žymiausių ge- 
nerolų, tarnavęs Švedijos karaliui Gustavui Adolfui. Škotijos kontrrevo- 
liucijos metais kovojo su Kromveliu. 

Aleksandras Lezlis (1580—1661) — škotas, žymus generolas, tarna- 
vęs Švedijos karaliui Gustavui Adolfui. 

Robertas Manro (mirė 1680) —tarnavo Gustavo Adolfo kariuome- 
nėje, aktyviai dalyvavo restauracijoje. 


12. „Po Luceno mūšio.— Prie Luceno, Saksonijoje, 1632 m. žuvo 
Gustavas Adolfas. Markgrafas — Veimaro hercogas Bernardas. 

SEPTINTAS SKYRIUS 


1. „„vėloka pramogaut.-— Šekspyras, „Kaip jums tai patinka“ (ant- 
ras veiksmas, trečia scena). 


2. Malkemas Kenmoras, arba Didžgalvis — Malkemas III, Škotijos 
karalius (žuvo 1093). Malkemo viešpatavimo metais vyko įnirtingos ko- 
vos su užkariautojais normanais. Belendenų giminė, matyt, normanų kil- 
mės, ir ledė Margerita daro tam tikras užuominas, susijusias su tomis 
kovomis. 


3. Nabuchodonosoras (605—562 m. pr. m. e.) — Chaldėjos karalius, 
žygio į Egiptą metu nusiaubė Judėją. 


4, „anas auksinis stabas Duro lygumoje, ir kaip Sidrachas, Misa- 
chas ir Abdenegas...— Pagal biblijos padavimą, karalius Nabuchodono- 
soras, užkariavęs Judėją, Duro lygumoje pastatydino auksinį stabą ir 
liepė jį garbinti. Karaliaus įsakymo neįvykdė tik Sidrachas, Misachas ir 
Abdenegas. Užsirūstinusio karaliaus įsakymu jie buvo įmesti į „ugnimi 
žėrinčią krosnį“, tačiau ugnis, prarijusi budelius, teisuoliams nepadarė 
nieko blogo (Danieliaus pranašystė, 3). 


5. Atgijo nelaboji tūkstantis šeši šimtai keturiasdešimt antrųjų me- 
lų dvasia..— 1642 m. prasidėjo buržuazinė revoliucija. Tais pat metais 
Karolis Į pabėgo į Anglijos šiaurę ir prasidėjo pilietinis karas. 


6. „Naujos mašinos, kuri skiria grūdus nuo pelų.— Veikiausiai čia 
turima galvoje kokia grūdų vėtomoji mašina, nors tokia, kokia ji buvo 
XIXa., pasirodė ne anksčiau kaip 1730 metais. Prieš jų naudojimą stojo 
labiausiai užsispyrę sektantai, samprotavę panašiai kaip ir doroji Moza 
šioje knygoje (autoriaus pastaba). 


7. Nonkonformistai — 1662 m. Karolio II vyriausybė patvirtino par- 
lamente vadinamąjį Vieningą apeigų aktą, pagal kurį apeigas galėjo at- 
likti tik anglikonų tikėjimo dvasininkai, todėl apie du tūkstančius pres- 
biterionų dvasininkų turėjo palikti savo parapijas. Asmenys, nesutikę 
pripažinti šio akto, buvo vadinami nonkonformistais. 


AŠTUNTAS SKYRIUS 


1. „„„Pataikūnas, pamaiva...— Šekspyras, „Dvyliktoji naktis“ (antras 
veiksmas, trečia scena.— Vertė A. Miškinis). 

2. Erastizmas — mokymas apie bažnyčios pavaldumą valstybei, pra- 
sidėjęs nuo Tomo Erasto (1524—1583), kuris nepripažino, jog bažnyčia 
turi teisę bausti už nuodėmes bei nusižengimus, ir laikė, jog bausti turi 
pasaulietinė valdžia. 


3. Džonas Miežio Grūdas (angl. John Barleycorn) — anglų tautosa- 
koje alaus personifikacija. 
4, Koros krioklys — vienas iš Klaido slenksčių netoli Lanarko. 


5. Juk yra ir senoji sandora, ir naujoji...— Bosvelas, klausdamas 
Mozos, turi galvoje škotų nacionalinę Sandorą, tai yra škotų presbite- 
rionų iškilmingą priesaiką kovoti už savo religinius įsitikinimus prieš 
anglikonų bažnyčią ir jos ramstį — Karolio I vyriausybę. Tad Bosvelo 

lūpose žodis „sandora“ reiškia nepaklusnumą karaliaus valdžiai. Tuo 
tarpu Kadis, kalbėdamas apie senąją ir naująją sandorą, turi galvoje va- 
dinamąją dievo ir žmogaus sandorą, tai yra dievo įsakymą Adomui ir Ie- 
vai veido prakaitu išpirkti gimtąją nuodėmę (senoji sandora) ir gimto- 
sios nuodėmės išpirkimą Kristaus krauju ir sielos išganymą tikėjimu 
(naujoji sandora). Bosvelas, visai neišmanydamas puritonų terminijos, 
nesupranta Kadžio gudrybės ir pasitenkina Mozos atsakymu. 

6. Merkas — senovinis škotų piniginis vienetas, lygus 13 šilingų ir 
4 pensams. 

7. Škotų svaras tuo metu buvo lygus !/,> anglų svaro, tai yra vie- 
nam šilingui ir aštuoniems pensams. 

8. „nuėjo it olandiško laikrodžio figūrėlė išleisti laisvėn savo įka- 
lintų angelų.— Norint suprasti šio posakio prasmę, reikia žinoti, jog 
olandiškuose laikrodžiuose figūrėlės iš tikrųjų vaizdavo angelus, kita 
vertus, taip buvo vadinamos anglų auksinės monetos su angelo at- 
vaizdu. 

9. Filistiečiai ir cdomiečiai — tautos, minimos biblijoje, kaip amžini 
ir pikčiausi judėjų priešai. Presbiterionai, tapatinę savo kovą už presbi- 
terionizmą su judėjų kova prieš pagonybę, šias tautas laikė pagonybės 
ir priešiškumo simboliu. 

10. Basanas — Palestinos sritis į rytus nuo Jordano, dažnai minima 
biblijoje. Basano žemėje, pagal padavimus, buvę daug laukinių labai 
piktų jaučių. 

11. „.pasodins jus į atitinkamą kėdę.— Turima galvoje kėdė, gerve 
nuleidžiama į vandenį. Į tokią „kėdę“ paprastai būdavo sodinamos ne- 
sugyvenamos moterys ir keliskart panardinamos į vandenį. 


12. Zifiečiai — pagal bibliją Zifo miesto ir dykumos gyventojai, pa- 
sižymėję klasta ir apgaulingumu. 

13. Antinomizmas, erastizmas, lapsarizmas, sublapsarizmas — pro- 
testantų bažnyčios sektos. 


DEVINTAS SKYRIUS 


1. „„kirtau iš peties aš prancūzus kardu.— Robertas Bernsas (1759— 
1796), „Linksmieji skurdžiai". 


2. „esu tarnavęs Prancūzijoje školų pulke...— škotų samdiniai nuo 
seno tarnaudavo žemyne. Išsamiau apie tuos pulkus V. Skotas pasakoja 
romane „Kventinas Dervardas". 

3. „„iškepiau nelyginant vėžlys Port Rojalyje.— Anglų literatūros 
tyrinėtojo D. Andersono nuomone, Bosvelas turi galvoje arba Port Ro- 
jalio vienuolyną, garsų jansenizmo centrą (tik nežinia, kuo čia dėti 
vėžliai), arba Port Rojalio uostą Jamaikoje. 

4. „medžioti hugenotus, kitaip sakant, protestantus.— Liudvikas 
XIV žiauriai persekiojo hugenotus iki 1685 m., kai buvo paskelbtas 
Nanto ediktas, suteikęs jiems tam tikrąs teises. 

5. „„prisijodinėsi ant medinio žirgelio.—,,Jodinėti ant medinio žir- 
go" karaliaus Karolio II laikais ir vėliau buvo viena žiauriausių karinių 
bausmių.  Toksai „žirgas“ stovėjo Edinburge priešais senąją sargybos 
būstinę; ankstesniais laikais ir už menkiausią nusižengimą ant jo bū- 


davo sodinamas kareivis, o prie kojų jam būdavo parišama po karabiną 
(dutoriaus pastaba). 


6. Džordžas Mankas (1608—1670) — respublikonų kariuomenės ge- 
nerolas, kariavęs su rojalistais Škotijoje. Po Kromvelio mirties (1658) 
pradėjo derybas su Karoliu II ir padėjo Stiuartams susigrąžinti sostą. 


7. „didžiojo markizo laikais.— Gudjilas turi galvoje Džeimsą Mon- 
trouzą. 


8. Džonas Vilmolas, grafas Ročesteris (1648—1680) — Karolio II fa- 
voritas, poetas. 

Džordžas Viljė Bakingemas (1627—1687) — rojalistas, Karolio II fa- 
voritas, poetas ir publicistas. 

Tanžeras — miestas Šiaurės Afrikoje, anglų okupuotas 1662— 
1684 m. Atiteko Karoliui II iš Portugalijos, jam vedus Kotryną, Portuga- 
lijos princesę. 

Džonas Šetildas (1649—1721) — istorinių kūrinių autorius, drama- 
turgas ir poetas, karinis veikėjas Karolio II viešpatavimo laikais. 


9. „po Kilsaito pergalės...— Prie Kilsaito buvo galutinai sutriuškinta 


Sandoros kariuomenė (1645). Rojalistų pajėgoms vadovavo „„Puritonuo- 
se" ne kartą minimas Montrouzas. 


10. ...panašiai kaip ir Deivis „Henriko IV“ antrojoje daly je...— 
V. Skotas turi galvoje penkto veiksmo trečią sceną. 


11. „„šičia kartą pietavo kunigaikštis...— Gudjilas, matyt, turi gal- 
voje kunigaikštį Džeimsą Hemilteną (žr. V sk. 7 past.). 


DEŠIMTAS SKYRIUS 


1. „kai pakils šiaurys?— Metjus Prajeris (1664—1721), „Henris ir 
Ema". 


2. „„dangstydavosi jomis nelyginant mantilija ar šydu.— Tais lai- 
kais buvo įprasta dangstytis veidą tiek viešose vietose, tiek mišrioje 
draugijoje. Anglijoje, kur skepetos nebuvo nešiojamos, kilmingos da- 
mos turėdavo puskaukes, o jauni dabitos prisidengdavo apatinę veido 
dalį apsiausto skvernu, persimesdami jį per dešinį petį. Tai ne kartą mi- 
ni Pipsas savo dienoraštyje (autoriaus pastaba). 


VIENUOLIKTAS SKYRIUS 


1. Sušunka jiems „Stok!“ kapitonas šaunus.— Džonatanas Sviftas 
(1667—1745), „Apmąstymai svarbiausiuoju klausimu: kuo pavirs Hemil- 
tenas-Baunas — kareivinėmis ar salykline“". 


2, Kiras Didysis ar Pilypas Dastas? Velniai rautų tą Pilypą! — Ma- 
joras Belendenas sudarko M. Skiuderi romano „Kiras Didysis“ veikėjo 
vardą ir vietoj „Filidaspas“ sako „Pilypas Dastas“. Dast angliškai relš“ 
kia „velniai rautų!“ Įš čia — majoro replika: „Velniai rautų tą Pilypą! 

3. „„talp pat didingai kaip Markas Antonijus...— Plg. Šekspyras, 
„Antonijus ir Kleopatra" (pirmas veiksmas, penkta scena). 


4. „iš tolo alsiduodi Ženeva.— Majoras, matyt, daro užuominą į 
vadinamąją „Drausmės knygą“, kurioje išdėstyti reformuotos Škotijos 
bažnyčios (1560 m. ir 1578 m.) organizacijos ir pamaldų laikymo princi- 
pai. „Drausmės knyga“ sklidina Kalvino idėjų, todėl majoras ir kalba 
apie Ženevą, drauge sukurdamas gražų žodžių žaismą, nes „Ženeva“ iš 
pradžių Anglijoje buvo vadinamas džinas. Atsakydamas Gudjilas su- 
maišo litanijas su psalmėmis, kurios irgi įeina į minėtą knygą. Žodžiai 
apie laukų žiedus paimti iš 103 psalmės. 

5. „„Nolis pavaišino mus prie Vusterio..— Majoras turi galvoje 


mūšį prie Vusterio (1651), kuriame Kromvelis galutinai sutriuškino ro- 
jalistus. 


6. „„Holirūdo rūmuose iki 1642 metų...— Holirūdo rūmai — Škoti- 
jos karalių rezidencija Edinburge. 


7. „Paskutinės žinios" — neperiodinis, iš pradžių ranka rašytas laik- 
raštukas, kuriame buvo skelbiami žuvusių ir sužeistų karininkų sąrašai. 


8. „kad šiukštu nebeskleistų šmeižių.— Majoras daro užuominą į 
XVII a. prancūzų rašytojus, gana lėkštų romanų autorius. 


9. Monsieur Skiuderi... ir apie poną d'Juriė.— Ledė Margerita klys- 
ta manydama, jog „Kiro Didžiojo“ autorius — ponas Skiuderi. Iš tikrųjų 
šį romaną parašė Žoržo Skiuderi sesuo Madlena Skiuderi, pirmus savo 
romanus išleidusi brolio vardu. Onorė d'Jurfė (1567—1625) — prancūzų 
rašytojas, bukolinių romanų autorius; garsiausias iš jų — ,„Astrėja“. 

10. „„Tilitadlemo pilis stovėjo...— Tilitadlemo pilis — autoriaus 
vaizduotės vaisius; vis dėlto Krenseno pilies griuvėsiai Neseno pakrantė- 
je, daugmaž per tris mylias nuo tos vietos, kur jis įteka į Klaidą, pri- 
mena romane aprašytą vietovę (autoriaus pastaba). 


11. Džonas Grejemas Kleiverhausas — įstabus, iš pažiūros nesuderi- 
namų būdo bruožų Žmogus: drąsus ir podraug žiaurus, visa širdimi at- 
sidavęs ir ištikimas valdovui ir kartu abejingas tautiečių teisėms. Jis 
buvo Slaptosios tarybos narys ir be jokio pasigailėjimo bei sąžinės 
graužimo vykdė jos nuosprendžius viešpataujant Karoliui II ir Jokūbui 
II. Tačiau jisai įrodė savo taurumą, po revoliucijos su nepaprastu kar- 
vedžio talentu gindamas paskutiniojo valdovo teisę į sostą, ypač Kili- 
krenkio mūšyje, kuriame žuvo apvainikuotas pergalės laurais (autoriaus 
pastaba). 


DVYLIKTAS SKYRIUS 


1. „„keliauninkai papralę daryt.— Metjus Prajeris, baladė ,,Daun- 
Holas". 


2. „griežta ir rūsti bausmė (pranc.) — tai yra mirties bausmė paka- 
riant, taikoma Anglijoje valstybės išdavikams. 


3. „kaip šventojo rašto kovos žirgas..— Jobo pranašystė (39, 
19—25). 

TRYLIKTAS SKYRIUS 


1. Milorde, saugokitės pavydo! — Šekspyras, „Otelas“ (trečias 
veiksmas, trečia scena). 


2. Dėdulė Tobis — Lourenso Sterno (1713—1768) romano „Tristre- 
mas Šendis" veikėjas, senas ekscentriškas karys. 


3. Ponia Kvikli— Šekspyro komedijos „Vindzoro šmaikštuolės“ 
personažas. V. Skotas turi galvoje šiuos ponios Kvikli žodžius: 
„„„aš noriu, kad Aną Peidž imtų mano ponas arba kad ją imtų ponas 
Slenderis, arba, tiesą pasakius, kad ją imtų ponas Fentonas“ (trečias 
veiksmas, penkta scena). 


4. Teisėjas Persūdonas — Beno Džonsono (1573—1637) komedijos 
„Baltramiejaus mugė“ personažas. Teisėjas Persūdonas, stengdamasis 
iškelti aikštėn mugėje daromas suktybes, pats įkliūva į keblią padėtį — 
palaikomas sukčium. 


KETURIOLIKTAS SKYRIUS 


1. Sveika lik, tėviške brangi! — škotų liaudies baladė „Džemis Tel- 
teris“. 

2. „„šiurmų pultų kažin kokį Ramotą, kurs galą ado...— Ramotas 
Galaadas — kraštas už Jordano, dažnai minimas biblijoje kaip pagony- 
bės ir netikėjimo centras. Puritonų pamokslininkai vadino Ramotu Ga- 
laadu (kuris, Kadžio blogai nugirstas, virto Ramotu, kurs galą ado) an- 
glikonų bažnyčią ir ją remiančią vyriausybę. 

3. „„paskelbia... paties apaštalo Pauliaus..— Apaštalų darbai, 22, 
25—29. 


4, „„atiduoti tai, kas ciesoriaus...— Evangelija pagal Matą, 22, 21. 

5. Džokas, milžinų nugalėtojas — populiarios škotų baladės 
herojus. 

6. Valentinas ir Orsonas — to paties pavadinimo senovinio prancū- 
zų liaudies pasakojimo herojai. 

7. „bus išpilti rūstybės dubenys! — Čia ir toliau Litauras laisvai ci- 
tuoja „„Apreiškimą Jonui“ (5—11, 15—16 sk.). 

8. Holofernas — pagal šventąjį raštą Asirijos karaliaus Nabucho- 
donosoro karvedys. 

Diotrefis — puritonų supratimu, išpuikimo įvaizdis; Diotrefis mini- 
mas Trečiajame Jono laiške, | 

Demas — apaštalo Pauliaus mokinys, vėliau nutolęs nuo krikščio- 
nybės ir tapęs stabmeldžių žyniu. Puritonų supratimu, gobšumo, krauge- 
riškumo ir ištvirkimo įvaizdis. 

9, „vienišas paukštis ant stogo..—101 psalmė (7—8 eil). 


10. ...molinio žemės indo šukė... — Izaijo pranašystė (45, 9). 

PENKIOLIKTAS SKYRIUS 
1. „o ne kardu ir ugnimi.— Semiuelis Batleris (1613—1680), „Hu- 
dibrasas“ (pirma dalis, pirma giesmė, 721—726 eil.). 
2. „„peršokau mūrą aukščiausią! — 17 psalmė (30 eil.). 
3. „„virsla per mane vilnys!— 68 psalmė (3 eil.). 


4. „primena mūsų majorui lenktynes prie Danbaro.— 1650 m. rug- 
sėjo 13 d. prie Danbaro įvyko mūšis, kuriame Kromvelis sutriuškino 
škotų rojalistų pajėgas; beveik visa Škotijos kariuomenė buvo paimta 
į nelaisvę, mūšio lauke liko daugiau kaip trys tūkstančiai škotų. 


5. Mūšis prie Pentlendo kalvų įvyko 1666 metais. 


ŠEŠIOLIKTAS SKYRIUS 


1. „„Kryžiuojas vėzdai ir kardai.— Semiuelis Batleris, ,„Hudibrasas“ 
(pirma dalis, antra giesmė, 821—822 eil.). 


2. Dagonas — biblijoje minima aukščiausioji finikiečių dievybė su 
žmogaus galva ir rankomis ir žuvies liemeniu. 
3. Viešpaties kalavijas ir Gedeono kalavijas! — Su tokiu šūkiu, pa- 
sak biblijos, Gedeonas ir jo kariai puolė madijaniečius ir juos nugalėjo 
(Teisėjų knyga, 7, 18). 


SEPTYNIOLIKTAS SKYRIUS 


1. „Iš mūšio šuoliuoja per ugnį, griausmus?— Tomas Kembelas 
(1777— 1844), „Lochielio pranašystė“. 


2. „.perplėšia naujas statines.— Jobo pranašystė (32, 19). 

3. „„kuris buvai nazariejus..— Biblijoje nazariejais vadinami itin 
dievobaimingi žmonės, išrinktieji, davę vienokius ar kitokius įžadus 
(Raudos, 4). 

4. „išdžiūvo lyg molio šukė? — Čia Moza laisvai cituoja Raudas 
(4, 7—8) ir Psalmes (22, 15). 

5. Boanergė — Zebediejaus sūnų Jokūbą ir Jokūbo brolį Joną visi 
vadino Boanergės, tai yra „griaustinio vaikai“ (Evangelija pagal Mar- 
ką 3, 17). 

6. Debora — biblinė pranašė, garsėjusi ugninga iškalba (Teisėjų 
knyga, 4—5). 

7. Rabsakas, Šimėjus, Doegas — bibliniai piktadariai (II Samuelio 
knyga, 16, 5—8; II Karalių knyga, 18). 

8. Chamas — jaunėlis Nojaus sūnus, anot biblijos, pasišaipęs iš mie- 
gančio tėvo nuogumo. Puritonų supratimu, Chamas — nedorybės sim- 
bolis. 


9, Amalekiečiai — klajoklių tauta Palestinos pietuose, be perstojo 
kariavusi su judėjais. 

10. „„nei tebežindomo kūdikio...— Baliuras Berlis tolydžio įpina į 
savo kalbą šventojo rašto posakius (Psalmės, 78, 51; 50, 1; Zacharijo 
pranašystė, 3, 2; Teisėjų knyga, 15, 8; I Samuelio knyga, 15 , 3). 


11. Tofetas — vietovė į pietus nuo Jeruzalės; ten buvo suverčiami 
palaikai visų tų, kurie, judėjų nuomone, nebuvo verti kapo; taipogi 
vieta, kur būdavo aukojami žmonės (Izaijo pranašystė, 30, 33; Jeremijo 
pranašystė, 7, 31—32). 


12. Havila ir Sura — šventajame rašte minimi miestai (Saulius su- 
mušė Amaleką nuo Havilos iki Suros.— I Samuelio knyga, 15, 7). 


13. ...jos pradėjusios svirti iš nuovargio.— (Išėjimo knyga, 17). 


AŠTUONIOLIKTAS SKYRIUS 


1. „„Kai pamokslauti jis pradėjo.— Semiuelis Batleris, ,,Hudibrasas“ 
(pirma dalis, pirma giesmė, 11—12 eil.). 

2. Independentai — protestantų sekta, stojusi prieš bažnyčios hierar- 
chiją. Kiekviena bažnyčios bendruomenė, independentų nuomone, su- 
daranti atskirą religinę bendruomenę, nepriklausomą nuo aukštesnės 
bažnyčios ir tiesiogiai pavaldžią Kristui. Independentų sektos įsteigė- 
jas — Robertas Braunas (mirė 1630 m.). 

Socianiečiai — racionalistinė protestantų sekta, pripažinusi tik Se- 
nąjį ir Naująjį testamentą; įsteigta Fausto Sociano (1539—1604). 

Kvakeriai — Fokso (1624—1690) įsteigta protestantų sekta. 


3. „„mokymą apie gynybos veiksmus ir priešinimąsi Karoliui II...— 
Šis mokymas pripažino, jog valdiniai turi teisę priešintis tuo atveju, 
kai vyriausybė, pažeisdama savo įsipareigojimus, varžo tikėjimo laisvę. 

4. „„„uždegs jį kaip sieros upė“.— Izaijo pranašystė (30, 33). 

5. Agara — pasak biblijos, nusileisdamas savo žmonos Saros reika- 
lavimams, Abraomas išsiuntęs vergę Agarą, pagimdžiusią jam sūnų Iz- 
maelį. Agara su Izmaeliu ilgai klaidžiojusi po tyrus, Izmaelis jau visai 
mires iš troškulio, bet dievo siųstas angelas nurodęs Agarai šaltinį (Pra- 
džios knyga, 21). 

6. Judas — čia turima galvoje Judo giminė, apraudanti Nabucho- 
donosoro užgrobtos ir nusiaubtos Jeruzalės pražūtį. 


7. Rachelė — antroji Lavano duktė, pamilusi Jokūbą ir išlaukusi 
keturiolika metų, kol juodu susituoks. Po šešerių metų vedybinio gy- 
venimo ji pagimdė jam sūnų Juozapą, o po šešiolikos — Benjaminą 
(Jeremijo pranašystė, 31, 15; Evangelija pagal Matą, 2, 18). 

8. Jokūbas — biblinis patriarchas, izraelitų giminės pradininkas, 
Mekbrajeras Jokūbu vadina Sandoros šalininkus. 

9. Makabiejus vadovavo žydų kovai su sirais, kuriuos nugalėjo 
prie Emauso (žuvo 160 m. pr. m. e.). 

10. Merozas — miestas Palestinos šiaurėje, atsisakęs padėti Deborai 
ir Barakui, kai jie kovojo su Sisara (Skaičių knyga, 5). 

11. Sisara — Kanaano žemės valdovo Jabino karvedys, dvidešimt 
metų engęs izraelitus ir pagaliau jų sumuštas ir nužudytas Jahelės, ki- 
nito Haberio pačios, kurios palapinėje mėgino slėptis nuo persekiotojų 
(Teisėjų knyga, 4). 


DEVYNIOLIKTAS SKYRIUS 


1. „ir senis kartais šį tą gali.— Šekspyras, ,„Henrikas IV" (antra 
dalis, penktas veiksmas, 3 scena). 


2. „„Nnenusilenks, atsilaikys? — Manoma, jog šios dainelės auto- 
rius — pats V. Skotas, 


3, Tipermūras, Elfordas, Inerlochis, Old Ernas, Brigas prie Dy — 
vietovės, prie kurių Montrouzas sumušė Sandoros kariuomenę. Ties Fi- 
lipho patyrė pralaimėjimą. 

4. „būsimų įvykių šešėliai“...— Citata iš Tomo Kembelo odės 
„Lochielio pranašystė“, kurioje išpranašavo mūšį, pasibaigusį rojalistų 
sutriuškinimu. 


5, Dandis — Škotijos miestas ir uostas. 1651 m. generolas Mankas 
apsiautė rojalistų ginamą miestą ir užėmė jį šturmu. 

6. „„nelurėdama balandžio, kuris Galneštų jai geidžiamų žinių...— 
Pasak biblijos, Nojus dusyk siuntęs varną pažiūrėti, ar nenuslūgęs van- 
duo; antrąsyk išsiųstas varnas nebegrįžo. Tuomet Nojus siuntęs balan- 
dį, kuris antrąsyk atskridęs su alyvos šakele snape. Tuomet Nojus su- 
pratęs, jog tvanas nuslūgęs. 


DVIDEŠIMTAS SKYRIUS 


1. „„Įveikęs kovoje.— Škotų baladė, priskiriama ledei Elizabetai 
Vordlo (1677— apie 1727). Hardiknutas — Danijos ir Škotijos karalius 
Knutas II (1019—1042). 


DVIDEŠIMT PIRMAS SKYRIUS 


1. Grasinti jam neverta. — Ben Džonsono (1573—1637) drama ,„Al- 
chemikas" (trečias veiksmas, pirma scena), 


2. „nei drungnas laodikėjietis, nei tikėjimo reikalams abejingas 
Galijonas...— Biblijoje Laodikėjos (Sirijos) gyventojai kaltinami abejin- 
gumu tikėjimui. Anėjus Lucijus Galijonas — Romos prokonsulas Acha- 
joje (Graikija) 51—52 m., žymaus filosofo ir rašytojo, Nerono auklėto- 
jo Senekos brolis. Korinte kilus judėjų bruzdėjimui, jis atsisakė spręsti 
jų reikalus. Puritonų kalba Galijonas simbolizuoja abejingumą ben- 
driems reikalams. 


3. „esame per silpni prieš Sarvijos sūnus.— Sarvija — karaliaus 
Dovydo trijų karvedžių motina. Sarvijos sūnumis čia vadinami nuosai- 
kieji presbiterionai, 

4. „„turiu galvoje Kominą, nužudytą Roberto Briuso ranka.— Ro- 
bertas Briusas — škotų patriotas, 1306 m. nužudęs anglų statytinį Ko- 
miną, pretendavusį į Škotijos sostą, tapo Škotijos karalium. Škotijos 
nepriklausomybė galutinai buvo anglų pripažinta 1329 m. 


DVIDEŠIMT ANTRAS SKYRIUS 


1. „Tiek pat ir nuomonių.— Šekspyras, „Troilas ir Kresida" (pir- 
mas veiksmas, 3 scena). 

2. „„Idėję žąslus į mūsų burnas.— II Karalių knyga (19, 18). 

3. Jezabelė — biblijoje minima Ahabo žmona, pagarsėjusi išdidu- 
mu ir paleistuvyste. Jos įkalbėtas Ahabas pasidarė stabmeldys ir pasta- 
tė aukurus pagonių dievams. Karalius Jėhus, su kariais atėjęs prie 
Jezabelės namų, įsakė išmesti ją pro langą ir sutrypti su žirgais, o pa- 
laikus išmesti šunims suėsti (II Karalių knyga, 9). 

4. Magoras Misabibas — senovine hebrajų kalba „magor misabib“ 
reiškia „baisumas iš visur“. Pasak biblijos, šventyklos saugotojas, už- 
daręs į belangę ir žiauriai sumušęs pranašą Jeremiją, buvęs vardu 
Pasuras („pasaulis iš visų pusių“). Jeremijas, išleistas iš belangės, pa- 
reiškęs, kad nuo šiol jis būsiąs ne Pasuras, o Magoras Misabibas (Je- 
remijo pranašystė, 20). 

5, „Žudykite!.. Tebūnie jų šventoriai pilni užmuštųjų!'— Ezechielio 
pranašystė (9, 5—7). 

6. Miunsterio anabaptistai — religinė sekta, susikūrusi Vokietijoje 
Valstiečių karo metais. Anabaptistai siekė visuotinės lygybės. 


7. Madijaniečiai — tauta, dažnai minima biblijoje, kruvini izraeli- 
tų priešai, 

8. „ir jis atkeršys už mano sandoros peržengimą.— Kunigų knyga 
(26, 25). 


9. Kardinolas Deividas Bytonas (1494—1547) — Sent Endriu arki- 
vyskupas, nesutaikomas presbiterionų priešas, nuteisęs sudeginti pro- 
testantų. pamokslininką Džordžą Višartą. Samokslui prieš Bytoną 
vadovavo žymiausias Škotijos aristokratijos atstovas Normanas Lezlis. 


DVIDEŠIMT TREČIAS SKYRIUS 


1. „greitai ant žirgų! — Šekspyras, „Henrikas IV" (pirma dalis, 
trečias veiksmas, pirma scena). 


2. „Ir ji, ir meilė jos širdies.— Manoma, kad šių eilių autorius — 
V. Skotas. 
3. „Iki čia ateisi, o toliau — nė žingsnio'.— Jobo knyga (38, 11). 


DVIDEŠIMT KETVIRTAS SKYRIUS 


1. „„Aptekęs krauju ir nuplautas lietaus.— Džonas Finlėjus (1782— 
1810), „Laidotuvių giesmė“. 

DVIDEŠIMT PENKTAS SKYRIUS 


1. „Pirmyn, paskui mane dar kartą! — Šekspyras, „Henrikas V“ 
(pirma dalis, trečias veiksmas, pirma scena). 


2. Stentoras — graikų karys, Trojos karo dalyvis, kalbėjęs griauš- 
mingu balsu. | 


DVIDEŠIMT ŠEŠTAS SKYRIUS 


1. „„Karius rinktinius, savo krašio žiedą.— Šekspyras, ,Henrikas 
IV“ (pirma dalis, ketvirtas veiksmas, ketvirta scena). Skoto nurodyta 
neteisingai. 


2. Seras Džonas Falstafas — kai kurių Šekspyro pjesių personažas, 
apsirijėlis ir girtuoklis. Čia turima galvoje „Henriko IV" pirmosios da- 
lies ketvirto veiksmo antra scena: „Būčiau aš paprasčiausia sūdyta sil- 
kė, — sako jis,— jei man nebūtų gėda dėl savo karių. Aš pasiutiškai 
panaudojau piktam karaliaus pasitikėjimą... Mainais į pusantro šimto 
rekrūtų gavau tris šimtus svarų.“ 


3. „įgyvendinti savo reformas.— Tie vaidai, skaidę ir šiaipjau ne- 
gausią sukilėlių kariuomenę, kilo daugiausia nesttarus dėl klausimo, 
ar Ieikia skaitytis su karaiiaus interesais ir pripažinti jo valdžią, ar ne, 
taipogi ar tie, kurie ėmėsi ginklo, turi pasitenkinti laisvu savo tikėjimo 
išpažinimuų, ar reikalauti atkurti seniūnų tarybą kaip aukščiausiąją 
bažnytinę valdžią, viešpataujančią visoms kitoms tikėjimo formoms? 
Negausus būrelis sinulkių dvarininkų, prisidėjusių prie sukilimo drau- 
ge su nuosaikiųjų dvasininkų dalimi, manė, jog būtina apriboti savo 
reikalavimus ir siekti to, kas įmanoma. Tačiau tuos, kurie vadovavosi 
blaiviu protu ir nuosaikiomis pažiūromis, kraštutinieji šventeivos pa- 
vadino erastiečių partija, tai yra žmonėmis, kurie būtų mielai pajungę 
bažnyčią pasaulietinei valdžiai; tuo pačiu pagrindu vadino juos taipogi 
„Spąstais, paspęstais Misfoje, ir tinklu, ištiestu Tabore“. Žr. „Life of Sir 
Robert Hamilton“ („Sero Roberto Hemilteno gyvenimas“) knygoje 
„Scottish Worthies“ („Škotijos bažnyčios ganytojai“), taip pat sero 
R. Hemilteno pasakojimas apie kautynes prie Bosvelo tilto (autoriaus 
pastaba). 


DVIDEŠIMT SEPTINTAS SKYRIUS 


1. Amanas — pasak biblijos, Persijos karaliaus Artakserkso favori- 
tas, siekęs išnaikinti visus judėjus, pastatęs kartuves penkiasdešimties 
uolekčių aukštumo, ketindamas pakarti Mardokajų, karaliaus rūminin- 
ką, nenorėjusį pulti prieš jį ant kelių. Įsikišus Esterai, tapusiai kara- 
liaus žmona, Amanas pateko į nemalonę ir pats buvo pakartas ant tų 
kartuvių (Esteros knyga, 7). 


2. „pasitvirtino ponios Vilson žodžiai. — Kameroniečiai buvo žiau- 
riai persekiojami, tačiau tai neišmokė jų užjausti artimo. Kaip praneša 
kapitonas Kraitnas, savo stovykloje jie pastatė dideliausias kartuves su 
keliais kabliais ir sukrovė ištisą kalną virvių paimtiems nelaisvėn roja- 
listams karti. Gildas knygoje „„Bellum Bothuellianum“ („Mūšis prie Bos- 
velo“) išsamiai aprašo šį įrengimą (autoriaus pastaba). 

3. „Įstatymą, alidavusį Jerichono gyventojus...— Turimi galvoje 
žodžiai, kuriuos dievas taręs Jėzui Navinui: „Štai įduodu tau į rankas 
Jerichoną ir jo karalių, ir jo gyventojus" (Jozuės knyga, 6.) 


DVIDEŠIMT AŠTUNTAS SKYRIUS 


1. „Atiduokite man savo pilį — Škotų liaudies baladė „Edomas iš 
Gordono“, 


DVIDEŠIMT DEVINTAS SKYRIUS 


1. „„Už tūkstantį kinžalų.— Anglų literatūros tyrinėtojų nuomone, 
V. Skoto išgalvotas dvieilis, neaptiktas visoje Marlo kūryboje. 


2. „1640 m. Sandoros principais...— Iš tikrųjų 1643 m. 


TRISDEŠIMTAS SKYRIUS 


1. „„Nesantaika juose, vaidai!— Tomas Otvejus (1652—1685), „Iš- 
gelbėtoji Venecija“ (ketvirta dalis, 263—264 eil.). 

2. „„palarei saugolis to pabalinto antkapio..— Užuomina į Evange- 
liją pagal Matą (23, 27—28). 

3. „didysis devynių Parnaso mūzų žynys..— Taip V. Skotas vadi- 
na anglų poetą Džoną Draideną (1631—1701). Romane cituojama 
D. Draideno poemos ,„Abesalomas ir Achitofelė“ ištrauka. 


TRISDEŠIMT PIRMAS SKYRIUS 


1. „„Sudieu, taika ir ramybe! — Robertas Bernsas (1759—1796), 
„Šventoji mugė". 

2. „„Mundurais raudonais.— Iš kameroniečių dainos, skirtos mū- 
šiui prie Bosvelo atminti. Priskiriama Viljamui Vilsonui, aprašiusiam šį 
mūšį. 

3. Jis nepaėmė Babelės drabužio, bet užtai pardavė Babelei teisuo- 
lio drabužį...— Babelė — ištvirkimo simbolis šventajame rašte (Apreiš-- 
kimas Jonui, 18). Užuomina į Editą Belenden. 


4. „nes mudu esame broliai.— Patriarcho Abraomo žodžiai Lotui 
(Pradžios knyga, 13, 8). 

5. Eik į savo padangtes, Izraeli! — Šūkis, perimtas iš biblijos (I Ka- 
ralių knyga, 12, 16) ir reiškiantis „skirstykitės!“ 


TRISDEŠIMT ANTRAS SKYRIUS 


1. Loch-slojus — Mekfarlenų giminės devizas ir karo šūkis. Taip 
vadinosi ežeras netoli Loch Lomondo ištakos, pačiame vidury jų seno- 
vinių valdų tos žavingos vidaus jūros vakariniame krante (autoriaus 
pastaba). | 

2. Aš nebegaliu kautis.— Šis epizodas ir Berlio žodžiai paimti iš 
kronikų (autoriaus pastaba). 

TRISDEŠIMT TREČIAS SKYRIUS 


1. „Ir jųdviejų žiaurumo.— Džonas Flečeris (1579—1625) ir 
V. Šekspyras —,Du prakilnūs giminaičiai" (penktas veiksmas, pirma 
scena). Ši scena priskiriama Šekspyrui. 

2. „ir veskite ją prie aukuro! — Habakukas cituoja Evangeliją pa- 
gal Joną (10, 1—10), lygindamas Henrį Mortoną su vagimi ir plėšiku. 
Toliau cituojama Pradžios knyga (22,13—14), kur pasakojama, kaip 
Abraomas ruošėsi paaukoti dievui sūnų Izaoką, bet, apvaizdos perspė- 
tas, paaukojo aviną, ragais įsipainiojusį erškėtyne. 

3. Argi tu stengiesi ne dėl madijanietės...— Pasak biblijos, Madija- 
no palikuonys mėgino pasitelkti pagalbon savo giminės moteris, ketin- 
dami atversti izraelitus į pagonybę ir pastūmėti į paleistuvybę, kad 
juos ištiktų dievo rūstybė (Skaičių knyga, 25, 5—8). 


4, Achazo laikrodis — taip biblijoje vadinamas saulės laikrodis. 


TRISDEŠIMT KETVIRTAS SKYRIUS 


1. „„Brangiau akimirka garbės.— Šios eilutės ilgai buvo priskiria- 
mos pačiam V. Skotui, bet iš tikrųjų, kaip nustatė anglų literatūros ty- 
rinėtojai, jų autorius — Tomas Osbertas Mordontas (1730—1809). 

2. „išgeriu stiklą karšto žmogaus kraujo...— Autorius nėra tikras, 
ar iš tiesų taip buvo sakoma apie Kleiverhausą. Bet apie serą Robertą 
Grirsoną iš Lego, tokį pat nuožmų presbiterionų persekiotoją, buvo 


pasakojama, kad vynas jo taurėje, visiems matant, virsdavo sukrešėju- 
siu krauju (autoriaus pastaba). 


3. „paneigdamas seną patarlę.— Kleiverhausas turi galvoje anglų 
patarlę „mirusieji nesikandžioja". 


4. „nustumia mus nuo kėdžių. — Šekspyras, „Makbetas“ (trečias 
veiksmas, ketvirta scena). 


TRISDEŠIMT PENKTAS SKYRIUS 


1. „teismas susėdo — klaikus reginys! — Džonas Gejus (1685— 
1732), „„Skurdžių opera" (trečias veiksmas, antra scena). 


2. Žanas Fruasaras (1337 — apie 1405) — prancūzų istorikas. Frua- 
saro kronika apima 1325—1400 m. 


3, „inkvizicijos nuteisti sudeginti ant Iaužo.— Deividas Hakstonas 
iš Ratileto, sužeistas ir paimtas į nelaisvę susirėmime prie Ers-Moso, 
kur žuvo garsusis Kameronas, netoli Edinburgo, Slaptosios tarybos po- 
tvarkiu, miesto valdžios buvo sutiktas prie Upės vartų ir pasodintas 
atžagarias ant nebalnoto arklio. Kiti trys belaisviai buvo varomi pri- 
kaustyti grandinėmis prie geležinės sijos. Taip jie buvo vedžiojami 
miesto gatvėmis, pono Kamerono galva buvo nešama priešaky, pa- 
mauta ant alebardos (autoriaus pastaba). 

TRISDEŠIMT ŠEŠTAS SKYRIUS 


1. Sudie, gimtoji žeme! — Baironas (1788—1824), „Čaild Haroldo 
kelionė" (pirmoji giesmė). 


2. „grynai kaip gudrus kaledonietis...— Škotija anksčiau buvo va- 
dinama Kaledonija. 


3. „skalikai, gainioją zuikį — Sakoma, kad generolas tardymo 
metu smogęs vienam belaisviui vigui špagos efesu, ir taip stipriai, jog 
iš nosies tam pliūptelėjęs kraujas. Šį žvėrišką poelgį tariamai išprovo- 
kavęs belaisvis, metęs tam išdidžiam senam kariui į akis, kad jis — 
Maskovijos žvėris, įpratęs kepti ant laužo gyvus žmones. Delzelas ilgai 
tarnavo rusų kariuomenėje, o tai anuo metu buvo anaiptol ne huma- 
niškumo mokykla (autoriaus pastaba). 


4. „už kurią turiu nukentėti. — Taip atsakė Džeimsas Mičelas, kan- 
kinamas ispanišku batu už arkivyskupo nužudymą (autoriaus pastaba). 


5. „„atiduoti jas Slaptosios tarybos nuožiūrai.— Slaptoji taryba, sa- 
vo nuožiūra sprendžianti, ką daryti su jos nuosprendžiu mirtimi nu- 
baustųjų palaikais, ir vėliau elgėsi lygiai taip pat žvėriškai. Pavyz- 
džiui, būdavo viešai išstatomos ant ilgų iečių pamautos pamokslininkų 
galvos, 0 viršum jų pririšamos lyg maldai sunertos rankos. Kai šitaip 
buvo išstatyta garsiojo Ričardo Kamerono galva, kažkas minioje pa- 
sakė, kad jis gyveno melsdamasis ir skelbdamas dievo žodį ir mirė 
melsdamasis ir kovodamas (autoriaus pastaba). 


6. „parako pauosčiau prie Senefo.— 1674 m. rugpjūtis. Tame mū- 
šyje Kleiversas pasižymėjo ir buvo pakeltas į kapitonus. (Autoriaus 
pastaba.) 


7. Dabar ne laikas Efraimui galynėtis su Izraeliu — Efraimo sri- 
tis — Palestinos provincija, sumaištavusi prieš Izraelį (Teisėjų knyga, 
12, 1—6; Izaijo pranašystė, 11,13). 


8. „uždėjo ranką ant šios žemės galiūno.— Čia kartojamos bibli- 
joje skelbiamos pranašystės, koks likimas ištiks pagonybėn atsivertu- 
sių Jozuės, Jokūbo ir Juozapo palikuonis (Obadijo pranašystė, 1, 
8—9: 1, 18). Toks pat likimas, Berlio manymu, laukia ir visų tikrojo 
tikėjimo persekiotojų, tai yra presbiterionų engėjų. 


TRISDEŠIMT SEPTINTAS SKYRIUS 


1. „tolydžio bėgti šuoliais? — Šekspyras, „Kaip jums tai patinka“ 
(trečias veiksmas, antra scena). 


2. Rozalinda — Šekspyro komedijos „Kaip jums tai patinka“ vei- 
kėja. V. Skotas primena šiuos Rozalindos žodžius: „Su kiekvienu 
žmogum laikas eina savaip. Galiu jums pasakyti, pone, su kuo jis eina 
eidine, su kuo bėga risčia ir su kuo — šuoliais" (trečias veiksmas, an- 
tra scena). 

3, „lai yra nuo revoliucijos metų.— Turima galvoje 1688 metų 
Šaunioji revoliucija. Sičio iniciatyva kilmingosios aristokratijos gimi- 
nių atstovai kreipėsi į Olandijos štathalterį Vilhelmą Oranietį, Jokūbo 
II žentą, prašydami ginkluotos pagalbos (1688 m. birželis). Lapkričio 

mėnesį Vilhelmas išsilaipino Anglijoje. Jokūbas, per trejus viešpatavi- 
mo metus sugebėjęs sukelti visų neapykantą, pabėgo į Prancūziją, 
1689 m. Vilhelmas buvo paskelbtas Anglijos karalium. Pagal Ypatin- 
gąją teisių deklaraciją Vilhelmas įsipareigojo valdyti šalį, visus klau- 
simus derindamas su parlamentu. 1688 metais SALES! 1642 metais prasi- 
dėjusi buržuazinė revoliucija. 


4. Emė de Valansas (mirė 1260 m.) — Vinčesterio vyskupas, ka- 
raliaus Henriko III suvestinis brolis. 


5. Hju Mekejus (1640—1692) — škotų generolas, tarnavęs Prancū- 
zijoje, Venecijoje ir Kretos saloje. Jokūbo II viešpatavimo laikais ir 
Vilhelmui įžengus į sostą, vadovavo karaliaus kariuomenei Škotijoje. 
Kilikrenkio mūšyje (1689) buvo sutriuškintas jakobitų vado Kleiver- 
hauso. 


TRISDEŠIMT AŠTUNTAS SKYRIUS 


1. „„Užgesus meilė jau tyra.—- Džonas Loganas (1748—1788), odė 
„Jaunos damos mirtis“. 


2. „„nė vienas vyras nuo patriarcho Jokūbo laikų...— Pagal bibliją 
Jokūbas, norėdamas gauti į žmonas Rachelę, turėjo keturiolika metų 
tarnauti jos tėvui Labanui. 


3. Džonas Tomsonas — škotų liaudies pasakojimų personažas, pa- 
kliuvęs po žmonos kulnu. 


4. „„todėl negalėjo ateiti pas mus.— Įroniškai cituojami Evangeli- 
jos pagal Luką žodžiai (14, 20). 


5. „„ties Bleir Esoulu...— Tai yra ties Kilikrenkiu. 


6. Delrijo, Borthugas ir Delankras — garsiausi XVII a. demonolo- 
gijos traktatų autoriai. 


TRISDEŠIMT DEVINTAS SKYRIUS 


1. „be rūpesčių, vargų.— Tomas Grejus (1716—1771), odė „Itono 
koledžo reginys žiūrint iš tolo". 

2. Argus — ištikimas Odisėjo šuo, pažinęs šeimininką, po dvide- 
šimties metų klajonių pargrįžusį namo (Homeras, „Odisėja“, Septynio- 
liktoji giesmė). 


KETURIASDEŠIMTAS SKYRIUS 


1. „„Vadinkite jį Rutlandu, ponia.— Šekspyras, „Ričardas II" (penk- 
tas veiksmas, antra scena). 

2, „palaikyti gerus santykius su savo uošviu, taipjau su jūsų ka- 
ralium Karoliu...— Štathalteris Vilhelmas Oranietis buvo vedęs Angli- 
jos karaliaus Karolio II dukterėčią, Jorko kunigaikščio, 1685 m. įžengu- 
sio į sostą Jokūbo ĮI vardu, dukterį. 

3. „Araso audėjų šedevrai...— Šiaurės Prancūzijos miestas Arasas 
nuo seno garsėjo savo kilimais ir gobelenais. 


4. „apie kuriuos buvo kalbėjęs Hamletas.— V. Šekspyras, ,,Ham- 
letas“ (trečias veiksmas, ketvirta scena). 


KETURIASDEŠIMT PIRMAS SKYRIUS 


1. „Mielai šnekuos su šeimininkais.— Džonas Flečeris (1579— 
1625), „Įsimylėjėlio kelionė“ (trečias veiksmas, pirma scena). 


KETURIASDEŠIMT ANTRAS SKYRIUS 


1. „„Sidono Sarepios našlė,..— Sarepta — Finikijos miestas netoli 
Sidono. Čionai, pagal bibliją, Judėjoje kilus badui, buvo atsiųstas pra- 
našas Elijas, ir našlė, turėjusi saują miltų bei lašelį alyvų aliejaus, 
mielai pasidalijo tuo maistu su svečiu. Puritonų supratimu,  Sareptos 
našlė — dorybės pavyzdys (I Karalių knyga, 17). 

2. „kaip Jahelė pasielgė su Sisara...— žr. XVIII skyriaus 11 pa- 
aiškinimą. 

3. „vardu jisai Inglis.— To žmogaus, arba teisingiau pasakius, pa- 
baisos, piktadarybės minimos viename antkapyje, kuriuos tvarkyti bu- 
vo tikra palaima Kapų Seniui. Nebepamenu, kuo vardu buvo nužudy- 
tasis, bet aplinkybės, kuriomis mirė tas kankinys, taip paveikė mano 
vaikišką vaizduotę, jog žemiau duotas epitafijos tekstas, esu beveik 
tikras, žodis žodin atitinka originalą, nors jį esu matęs daugiau nei 
prieš keturiasdešimt metų: 


Čia Inglis Piteris parodė kruvinus nagus, 
Veikiau Jis tigras buvo nei garbus žmogus, 
Tas velnio išpera, čia švalstęsis kardu, 
Nukirto galvą ir nuspyrė ją batu. 

Taip galvą, vertą iš tiesų karūnos, 

It kamuolį nuridino dragūnas. 


Dandžio laiškuose taip pat ne kartą minimas kapitonas Inglis, ar- 
ba Inglišas, vieno raitininkų būrio vadas (autoriaus pastaba). 


4. „„gindamį septynis bedievius prelatus.— 1688 m. balandžio mė- 
nesį anglikonų bažnyčios septyni prelatai atsisakė vykdyti Jokūbo II 
įsaką ir iš sakyklos garsinti jo išleistą 1687 m. deklaraciją, kurioje bu- 
vo skelbiama, jog katalikai ir sektantai nebebus persekiojami. Jokūbas 
II surengė teismą septyniems vyskupams, ir tai sukėlė pasipiktinimą 
plačiose liaudies masėse, kurioms atrodė, jog savo deklaracija Jokūbas 
II ir toliau daro nuolaidas globojamai katalikybei. 


5. Grafas Angiusas — kunigaikštis Viljamas Hemiltenas (1635— 
1694), Jokūbo II favoritas, vienas iš pirmųjų persimetęs pas Vilhelmą 
Oranietį (1688). 

6. Džeimsas Montgemeris — žymus politinis veikėjas paskutiniųjų 
Stiuartų viešpatavimo laikais. 1684 m. Montgemeris buvo teisiamas už 
Sandoros šalininkų globojimą ir ištremtas iš Anglijos. Tremtyje suartė- 
jo su Vilhelmu Oraniečiu ir padėjo jam įžengti į sostą, bet vėliau su- 

sidėjo su jakobitais, buvo suimtas, pabėgo iš kalėjimo į Prancūziją, ten 
ir pasimirė 1694 m. 

Robertas Fergiusonas (1637—1714) — politinis veikėjas, pravarde 
Sąmokslininkas, dalyvavo daugelyje sąmokslų, bet nė karto nebuvo 
rimtai baudžiamas; amžininkai įtarė jį esant vyriausybės agentu. 


7. Henris Veinas Jaunesnysis (1613—1662) — politinis veikėjas, 
Kromvelio bendražygis, Karolio II restauracijos metais nubaustas mirti- 
mi kaip „karaliaus žudikas“. 

Tomas Harisonas (1606—1662) — buržuazinės revoliucijos veikėjas, 
tarnavo Kromvelio kariuomenėje, buvo vienas iš teisėjų Karolio I teis- 
me. Po restauracijos buvo nuteistas mirti ir pakartas. 

Robertas Overtonas (1640—1688) — karvedys revoliucijos ir respu- 
blikos metais, Kromvelio šalininkas, vėliau atsisakęs savo ankstesnių 
įsitikinimų. 


KETURIASDEŠIMT TREČIAS SKYRIUS 


1. „Nugrimzdęs į apmąstymus liūdnus.— Edmundas Spenseris 
(apie 1552—1559), „Fėjų karalienė“ (pirma knyga, devinta giesmė). 


2. Pandemoniumas — krikščionių įsitikinimu, pragaro sostinė, ap- 
rašyta Miltono ,Prarastajame rojuje“. 


3. „manoji Odolamo ola..— Odolamo oloje (Kanaano žemėje), pa- 
sak biblijos, Dovydas slapstėsi nuo karaliaus Sauliaus (I Samuelio kny- 
ga, 22). Čia Berlis lygina save su karalium Dovydu. 

4. „„sudėlingesnę už Samsono mįslę? — Biblijoje pateikiama tokia 
mįslė, Samsono pasiūlyta įminti puotos metu: „Iš ėdančiojo išėjo valgis 
ir iš stipriojo išėjo saldumas“. Septynias dienas minė puotos dalyviai 
tą mįslę ir tik Samsono nuotakos padedami ją įminė. Samsonas turėjo 
galvoje medų, bičių spiečiaus sukrautą liūto palaikuose (Teisėjų kny- 
ga, 14, 12—14). 

5. Nabalas — pasak biblijos, šiurkštus, kvailas ir išdidus turčius, 
užgauliojęs Dovydą, kai šis ganęs jo kaimenę Karmilo kalne (I Samuelio 
knyga, 25). 

6. Holirūdo koplyčia — Holirūdo abatijos bažnyčia netoli Holirūdo 
rūmų Edinburge. 

7. „kaip būsimasis Izraelio karalius apsilankė pas filistiečius...— 
Kalbama apie karalių Dovydą, Galijoto nugalėtoją, kuris jaunystėje, 
gelbėdamasis nuo Izraelio karaliaus Sauliaus, lankėsi pas filistiečius. 
Po Sauliaus mirties Dovydas paveldėjo jo sostą (II Samuelio knyga). 


KETURIASDEŠIMT KETVIRTAS SKYRIUS 


1. „„Paspaudė ranką jai, kai priveikė liga.— Džonas Draidenas, ,„Pa- 
lamonas ir Arsitė“ (Trečia giesmė). 

2. „„epitafija, iškirsta kaltu.— Mielasis, skaitytojau, aš paprašiau sa- 
vo didžiai gerbiamą draugą Piterį Praudfūtą, prekeivį, garsėjantį visa- 
me krašte dorumu ir garbingumu ne ką mažiau nei muslinais, batistais 

ir kitokiomis smulkiomis prekėmis, bekeliaujant per tą vietovę, pirma 
proga gauti minėtos epitafijos nuorašą. Pagal jo žodžius, kuriais neti- 
kėti neturiu jokio pagrindo, ji skambanti taip: 


Čia ilsisi prelatų baubas, 
Balfuras Berlis — toks jo vardas, 
Kovojo narsiai jis ne kartą 

Už Sandorą ir Lygą šventą, 
Grafystėj Faifo jis kariavo 

Ir Džeimsą Šarpą nugalavo; 

Ir čia, kur Klaido vilnys ritas, 
Olandų buvo nužudytas. 


Džono Balfuro, kilusio iš Kinlocho ir vadinamo Berliu, grįžimas 
Škotijon ir ūmi mirtis, kaip tai aprašyta šiame skyriuje,— gryna išmo- 
nė. Jis buvo sužeistas prie Bosvelo tilto, jis ištarė minėtą prakeikimą, 
nors tai ir nelabai derinasi su jo religiniais įsitikinimais. Vėliau jis pa- 
bėgo į Olandiją ir susirado ten prieglobstį kaip ir daugelis bėglių tais 
neramiais laikais. Jo biografas labai naivus, jeigu tiki, kad jis pelnė 
princo Oraniečio palankumą ir „troško keršyti tiems, kurie ujo tikruo- 
sius viešpaties išpažintojus bei škotus, ir buvo princo įgaliotas toliau 
tęsti tą kovą, tačiau žuvo jūroje, beplaukdamas į Škotiją. Taip liko ne- 
įgyvendintas tas planas, ir tie, kurie liejo nekaltą kraują, nusižengdami 
dievo žodžiui: „Kas pralies žmogaus kraują, ir to kraujas bus žmogaus 
pralietas“ (Pradžios knyga, 9, 6), savo krauju nenuplovė gimtosios ša- 
lies" („Žymiųjų škotų gyvenimas“, 522 p.). 

Tam istorikui teko parodyti, koks karalius Vilhelmas buvo santū- 
rus, atžvalgus, siekdamas užkirsti kelią vidaus nesutarimams, visam tam, 
kas šiais laikais vadinama reakcija, tačiau ši politika, deja, neturėjo 
nieko bendra su Džono Balfuro Berlio mirtimi. 

Velionis P. Vemisholas paveldėjo Balfuro valdas Faifo grafystėje ir 
perėmė savo žinion įvairius šio kraugerio fanatiko užrašus, popierius 
ir drabužius. 

Ši pavardė, regis, vis dar pasitaiko Olandijoje arba Flandrijoje, 
nes 1828 metų liepos 28 dieną Briuselio laikraščiuose rašoma, jog pa- 
pulkininkis Balfuras Berlis skiriamas Olandijos kariuomenės vyriausiuo- 
ju vadu Vest-Indijoje (autoriaus pastaba). 

Bibliogr. įž. str. išnašose. 


V. Skotas (1771—1832) — naujųjų laikų Vakarų Europos isto- 
rinio romano pradininkas. palikęs skaitytojams spalvingą belet- 
ristinę Anglijos viduramžių ir buržuazinės revoliucijos laikų pano- 
ramą. „Puritonai“ (1816) — tai romanas apie Anglijos revoliucijos 
idėjų įkvėptą Škotijos puritonų 1679 m. sukilimą prieš 1660 m. res- 

